
Skiriu savo sūnui Eliotui paskutiniais metais mokykloje — 
didžiuojuosi viskuo, ką tu basiekei ir kaip. 


PIRMA DALIS 


Akmenys yra didingi 

Ir turi magiškų galių 

Ligoniai traukia prie jų 

Juos numazgoja 

Ir tuo vandeniu nuplauna savo ligą 


Lagbamon 


JAUNATIS, SEKMADIENIS, BIRŽELIO I3 DIENA 
STOUNHENDŽAS 


Rūko tumulai ritasi tarytum dykumų gubojos Viltšyro nakties 
glūdumoje. Toli besidriekiančiuose grafystės laukuose gobtuvais 
prisidengę Stebėtojai kelia galvas į dangų, ieškodami vos įžiūri- 
mo pirmojo sidabrinio šmėstelėjimo. Jaunatis, tad iš po tamsaus 
aksominio nakties apsiausto matyti tik blanki skaistaus baltumo 
atplaiša. 

Horizonte atsisuka gobtuvo įrėmintas išbalęs veidas. Sena 
ranka iškelia deglą. Stebėtojai prislopintais balsais vieni kitiems 
skubiai perduoda žodžius. Auka pasirengusi. Ji ištvėrė pasninką. 
Septynios dienos be maisto. Be šviesos, be garsų, be prisilietimų 
ir kvapų. Užterštas kūnas išsivalė. Pojūčiai tapo aštresni. Protas 
susitelkė į lemties apmąstymus. 

Stebėtojai apsitaisę rankų darbo ašutiniais, sujuostais augali- 
nio pluošto virvėmis, apsiavę tvirtos odos batais. Taip senovėje 
rengėsi ir Brolijos įkūrėjai. 

Valytojai nurengia purvinus vyro drabužius. Jis šį pasaulį pa- 
liks nuogas, koks į jį ir atėjo. Jam nuo piršto numauna žiedą. 
Nuo riešo nusega laikrodį. Nuo kaklo — auksinę grandinėlę su 
tavaruojančiu kažkurio netikro dievo atvaizdu. 

Neša jį, besipriešinantį, iki upės ir panardina. Šaltas vanduo 
plūsta į burną, gurguliuoja ir veržiasi iš plaučių. Jis spurda lyg 


išsigandusi Žuvis, besistengianti kaip nors ištrūkti iš ją pačiupu- 
sių rankų. 

Bet nepavyksta. 

Po apsivalymo jis springstantis nutempiamas į krantą. Nešė- 
jai puola ant jo ir odinėmis juostomis pririša prie neštuvų, paga- 
mintų iš pušies — kilmingo medžio, naudojamo nuo ledynmečio 
laikų. Iškelia aukštai ant pečių. Neša jį, kaip išdidūs ir mylintys 
artimieji neša mylimo brolio karstą. Jis jiems brangus. 

Jų kelias ilgas, beveik keturi kilometrai. Į pietus nuo seno- 
vinės Daringtono stovyklos. Didžiąja alėja žemyn, kur stūkso 
melsvi smiltainio luitai ir keturiasdešimt tonų sveriantys milži- 
niški akmenys. 

Nešėjai nesiskundžia. Jie žino, kaip kentėjo jų pirmtakai, ga- 
bendami didžiulius akmenis šimtus kilometrų. Astroarchitektų 
maršrutai driekėsi per kalvas ir slėnius, kirto audringas jūras. 
Tauriojo elnio ragais ir galvijų menčių kaulais jie iškasė griovį, 
kur dabar yra ratas. 

Paskui Nešėjus seka Garbintojai. Vieni vyrai. Visi apsisiautę 
vienodais šiurkščiais rudais apsiaustais su gobtuvais. Jie atvy- 
ko iš Anglijos, Europos ir tolimiausių pasaulio kampelių. Nes 
šiąnakt įvyks pirmasis naujojo Rato Mokytojo aukojimas. Bus 
grąžinta skola Dievams ir tai atnaujins dvasinę akmenų galią. 

Nešėjai stabteli prie Kulno akmens: masyvaus, nuožulnaus 
monolito, kuris yra Padangių Dievo namai. Šalia jo viskas tary- 
tum sumenksta, išlieka tik už aštuoniasdešimties metrų stovin- 
tys didieji akmenys. 

Megalitų vartų viduryje tamsoje šmėkščioja laužas, jo liepsnų 
liežuviai kyla mėnulio link ir apšviečia Rato Mokytoją, iškėlus; 
rankas. Jis sustingsta, paskui lanku leidžia rankas žemyn, ta- 
rytum stumdamas plūstančios energijos sieną, skiriančią jį nuo 
pasagos forma išdėstytų trilitų. 

— Dievai Didieji, jaučiu amžiną jūsų buvimą. Žeme Motina, 
visų seniausioji, Padangių Tėve, visų aukščiausias, susirinkome 
jūsų garbinti ir paklusniai puolame prieš jus ant kelių. 

Slaptoji siluetų su gobtuvais draugija tylomis atsiklaupia. 

— Mes, nuolankūs jūsų vaikai, Šventųjų Garbintojai, susirin- 
kome čionai, kur ilsisi mūsų protėvių kaulai, kad pagerbtume 
jus ir išreikštume jums savo atsidavimą bei ištikimybę. 

Mokytojas suploja delnais ir laiko juos suglaudęs virš galvos, 
melsdamasis pirštus nukreipia į dangų. Nešėjai stojasi. Vėl užsi- 
kelia ant pečių primityvius neštuvus su pririštu nuogu jaunu vyru. 

— Dėkojame jums, Dievai Didieji. Jūs rūpinatės mumis ir mus 
laiminate. Iš pagarbos jums, kaip ir mūsų protėviai, atiduodame 
šią auką. 

Nešėjai pradeda paskutinę savo kelionę per didžiules akmenų 
arkas link aukojimo vietos, esančios ten, kur saulėgrįžos linija. 

Skerdynių akmuo. 

Paguldo jaunuolį ant ilgos pilkos plokštės. Rato Mokytojas 
žvelgia žemyn ir nuleidžia suglaustus delnus, kad galėtų paliesti 
aukos kaktą. Jis nebijo pažiūrėti žemyn į siaubo sklidinas mė- 
lynas akis. Nusiteikęs neprisileisti jokio gailesčio. Kaip karalius, 
išvarantis išdaviką. 

Mokytojas lėtai ratu suka suglaustas rankas virš vyro veido ir 
tęsia ritualo Žodžius: 

— Vardan mūsų tėvų ir motinų, vardan mūsų globėjų ir moky- 
tojų, atleidžiame tau žemiškąsias nuodėmes ir per mirtiną auką 
išvalome tavo sielą, ir sutrumpiname tavo kelionę į amžiną gy- 
venimą rojuje. 

Tik dabar Rato Mokytojas atskiria delnus. Jis plačiai išske- 
čia rankas. Pusę jo apšviečia kaulo baltumo mėnesiena, pusę — 
kraujo raudonumo laužo šviesa. Jo kūnas atitinka jauną mėnulį. 
Siluetas didžiulių akmenų fone primena kryžių. 

Į abi ištiestas rankas Nešėjai įduoda po šventąjį įrankį. Rato 
Mokytojas sugniaužia delnus ir jo pirštai suspaudžia glotnias, 
prieš daugelį šimtmečių išskaptuotas medines rankenas. 

Pirmasis titnago kirvis smogia aukai į galvą. 

Tada antrasis. 

Vėl pirmasis. 

Smūgiai krinta vienas po kito, kol kaulas ir oda sutrupa lyg 
kiaušinio lukštas. Mirus aukai pasigirsta pergalingas minios 
šauksmas. Ji sveikina Mokytoją, kai šis atsitraukia plačiai išskė- 
tęs rankas, kad visi pamatytų aukos krauju aptaškytą jo kūną ir 
apsiaustą. 

— Kaip jūs liejote kraują ir laužėte kaulus statydami šiuos die- 
viškus vartus, kad mus apsaugotumėte, taip ir mes dabar liejame 
kraują ir laužome kaulus dėl jūsų. 

Vienas po kito Garbintojai išeina į priekį. Jie pamirko pirštus 
aukos kraujyje ir paženklina juo savo kaktas. Tada grįžta į pa- 
grindinį ratą ir bučiuoja trilitus. 

Palaiminti, susitepę krauju jie nusilenkia ir tyloje išnyksta 
tamsiuose Viltšyro grafystės tyruose. 


VĖLIAU TĄ PATĮ RYTĄ 
KARALIŠKASIS TOLARDAS, KRANBORN ČEISAS, SOLSBERIS 


Profesorius Natanielis Čeisas sėdi prie rašomojo stalo 3žuolu iš- 
muštame kabinete, savo užmiesčio name, statytame septyniolik- 
tame amžiuje, ir pro vitražinį langą stebi, kaip ryto sutemas kei- 
čia vasaros aušra. Tai dienos kova, kurios jis niekada nepraleidžia. 

Kieme per ankstyvos šviesos nutviekstą rasos prisisunkusią 
žolę išdidžiai žingsniuoja spalvingas fazanas. Jam iš paskos seka 
rusvos patelės, jos apsimeta, kad juo nesidomi, ir snapais kapsti- 
nėja kokoso žievės gabalėlius, kurių gausiai pribėrė sodininkas. 

Patinas išdidžiai išskleidžia sparnus ir tarytum apsigaubia 
vaivorykštės spalvomis tviskančia pelerina. Jo pakaušis ir kaklas 
yra ryškiai žali, o pagurklis ir skruostai —- švytintys purpuriniai. 
Aiškiai matoma balta juosta apie kaklą suteikia jam kunigo 
svarbos, o galvos šonai ir pakarūklai yra skaisčiai raudoni. Šis 
paukštis pernelyg ryškus — tai kažkokia įprasto fazano mutaci- 
ja. Profesorius įsižiūri atidžiau ir nusprendžia, kad prieš kelias 
kartas jo protėviai greičiausiai buvo susikryžminę su itin retu 
žaliuoju fazanu. 

Ponas Čeisas yra sėkmės pavyzdys. Daugelis nė nesvajoja 
tiek pasiekti. Puikus mokslininkas, pripažįstamas kaip vienas 
šviesiausių Kembridžo protų. Jo knygos apie meną ir archeolo- 
giją parduodamos visame pasaulyje ir jas perka ne vien tie, kurie 
turi iš jų mokytis. Bet dideli jo turtai ir ištaigingas gyvenimo 
būdas nėra pelnyti iš mokslinės veiklos. Prieš daugelį metų jis 
paliko Kembridžą ir ryžosi savo gebėjimus pritaikyti kitoje sri- 
tyje — ieškoti rečiausių pasaulinio meno kūrinių, juos identifi- 
kuoti, pirkti ir parduoti. Ši veikla jam garantavo nuolatinę vietą 
turtingųjų sąraše ir, pasak gandų, vos ne kapų plėšiko reputaciją. 

Dabar jam šešiasdešimt. Jis nusiima skaitymo akinius rudais 
rėmeliais ir deda juos ant antikvarinio stalo. Darbas, kurį pradė- 
jo, yra svarbus, bet jis gali palaukti, kol baigsis reginys už lango. 

Mažasis fazano haremas liaunasi lesiojęs, kad suteiktų pati- 
nui trokštamo dėmesio. Fazanas ima stypčioti trumpą trūkčio- 
jantį šokį ir veda neišvaizdžias smėlio spalvų pateles nukirptos 
ligustrų gyvatvorės link. Čeisas pasiima nedidelius žiūronus, 
kuriuos laiko padėjęs prie lango. Iš pradžių jis mato tik pilkšvai 

melsvą dangų. Nuleidžia žiūronus ir pagauna neryškų paukščių 
vaizdą. Ima sukinėti reguliatorių, kol vaizdas tampa ryškus ir 
aiškus kaip vaiskus vasaros rytas. Dabar patinas pulkelio vidury 
skleidžia pasitenkinimą reiškiančias treles. Dešinėje, prie gyva- 
tvorės šaknų, sudėtas plokščias lizdelis. 

Čeisas yra jautrus ir emocingas žmogus. Scena už lango jį 
sujaudina beveik iki ašarų. Patinas, apsuptas juo besižavinčių 
patelių, pačioje savo gyvenimo viršūnėje, švytintis spalvomis ir 
potencija, pasiruošęs kurti šeimą. Ir jis pamena tokius laikus. Tą 
jausmą. Tą šilumą. 

Viskas praėjo. 

Dideliame name nėra jo mirusios žmonos Merės nuotraukų. 
Nėra nė jo nutolusio sūnaus Gideono fotografijų. Namas tuščias. 
Profesoriaus dienos, kai jis galėjo puikuotis spalvomis, jau pra- 
eityje. 

Jis padeda žiūronus šalia lango rėmo ir grįžta prie svarbaus 
darbo. Paima senovinį plunksnakotį, kurių ribotą kiekį paga- 
mino „Pelikan Caelum“, ir mėgaudamasis pavarto jį rankoje. 
Vienas iš penkių šimtų aštuoniasdešimties kada nors pagamintų, 
kaip duoklė penkiasdešimt aštuonių milijonų kilometrų orbitai, 
kuria Merkurijus skrieja apie Saulę. Astronomija visada užėmė 
svarbią vietą Natanielio Čeiso gyvenime. Jis pripažįsta - perne- 
lyg svarbią. 

Panardina plunksną į sunkią žalvarinę rašalinę, leidžia prisi- 
gerti rašalo ir tęsia darbą. 

Natanielis užtrunka visą valandą, kol baigia rašyti ant plono 
medvilnės pluošto popieriaus su asmeniniais vandens ženklais. 
Jis skrupulingai perskaito kiekvieną baigtą frazę ir apmąsto, kokį 
įspūdį skaitytojui padarys laiškas. Nusausina jį, kruopščiai per- 
lenkia į tris dalis, įdeda į voką ir užantspauduoja senoviniu laku 
bei asmeniniu antspaudu. Svarbu laikytis ritualo. Ypač šią dieną. 

Jis padeda laišką didelio stalo viduryje, atsilošia su liūdesiu ir 
kartu palengvėjimu, kad baigė darbą. 

Sodo gilumoje už vaismedžių kaip tik kyla saulė. Kurią kitą 
dieną jis eitų pasivaikščioti po savo teritoriją, pietus turbūt val- 
gytų vasaros namelyje, stebėtų gamtą sode ir paskiau nusnaustų 
pokaičio. Kurią kitą dieną. 

Jis atidaro apatinį rašomojo stalo stalčių ir pažiūri į ten gulin- 
tį daiktą. Vienu ryžtingu judesiu paima Pirmojo pasaulinio karo 
laikų revolverį, prisideda prie smilkinio ir nuspaudžia gaiduką. 

Už krauju aptaškyto lango suklykia fazanai ir išsisklaido po 
pilką dangų. 


KITA DIENA 
KEMBRIDŽO UNIVERSITETAS 


Gideonas Čeisas atsargiai padeda ragelį ir aklai įsispokso į savo 
kabineto sieną. Jis kaip tik peržiūrinėjo radinius iš kasinėjimų 
Maltos megalitų šventykloje. 

Policininkė labai aiškiai pasakė: „Jūsų tėvas negyvas, jis nusi- 
šovė“ Kai pagalvoji, tiksliau pasakyti neįmanoma. Jokių nerei- 
kalingų žodžių. Jokių pagražinimų. Smūgis tiesiai į paširdžius — 
tie žodžiai užgniaužė jam kvapą. Žinoma, ji kažkur įterpė „at- 
siprašau“, pareiškė užuojautą, bet tuo metu talentingo dvidešimt 
aštuonerių metų būsimojo profesoriaus smegenys jau nebeveikė. 

Tėvas. Negyvas. Nusišovė. 

Trys trumpi žodžiai, kurie vaizduotėje susidėliojo į didelį 
paveikslą. Vietoj atsakymo jis tesugebėjo išspausti „oi“. Tada 

paprašė jos pakartoti, ką sakė, kad įsitikintų, jog gerai išgirdo. 
Ne dėl to, kad nesuprato. Tiesiog jis taip sutriko, kad viskas, ką 
pajėgė ištarti, tebuvo tas „oi“. 

Jau daug metų tėvas ir sūnus nesikalbėjo. Po vieno iš nuož- 
miausių jų ginčų Gideonas paliko namus ir prisiekė nebeturėti 
jokių reikalų su tuo senu ožiu. Pažadą ištesėti nebuvo sunku. 

Savižudybė. 

Koks netikėtumas. Tas žmogus visą gyvenimą kalbėjo apie 
drąsą, ryžtą ir teigiamą požiūrį. Kas dar gali būti niekšiškesnio, 
nei ištaškyti sau smegenis? Gideonas krūpteli. O Dieve, tai tu- 
rėjo atrodyti siaubingai. 

Sutrikęs vaikšto po kabinetą. Policija nori, kad jis važiuotų į 
Viltšyrą ir atsakytų į keletą klausimų. Padėtų užpildyti kažko- 
kius blankus. Jis net nežino, ar sugebėtų išeiti pro šias duris, jau 
nekalbant apie kelionę į Divaiziso miestelį. 

Vaikystės prisiminimai užplūsta lyg virstančios domino ka- 
ladėlės. Didelė Kalėdų eglė. Ant pievelės prie įėjimo — tirpstan- 
tis sniego senis. Dar mokyklos nelankantis Gideonas su piža- 
ma lipa laiptais žemyn žiūrėti dovanų. Tėtis žaidžia su juo, kol 
mama paruošia maisto tiek, kad užtektų visam kaimui pamai- 
tinti. Pamena juos besibučiuojančius po amalu ir jis spaudžiasi 
jiems prie kojų tol, kol jie paima jį ant rankų ir priglaudžia. Tada 
smūgis. Būdamas šešerių metų jis išgyvena skausmą mirus ma- 
mai. Tyla kapuose. Tuštuma namie. Tėvo pasikeitimas. Viena- 
tvė internatinėje mokykloje. 

Jis turi apie ką galvoti važiuodamas į pietus, į Viltšyrą, kur 
gimė jo mama, į grafystę, kurią ji su meile vadino „Tomo Har- 
džio žemėmis“. 


* Ihomas Hardy (1840-1928) — poetas, novelių ir romanų autorius, rašęs apie šių 
vietovių gyventojus. (Čia ir toliau — vertėjos pastabos.) 

VILTŠYRAS 


Nedaug kas žino, kad yra tokia vieta. Slaptas šaltų akmenų po- 
žemis, priešistorinių architektų sukurtas įspūdingo dydžio stati- 
nys. Vieta, kurioje lankosi tik įšventintieji. 

Garbintojų šventykla — tai neregėtas stebuklas. Ji katedros 
dydžio, nors iš viršaus tai tik nedidelis pakilimas lauko dirvoje, 
vos matomas žmogaus akiai. O po žeme — senovės civilizacijos 
perlas, sukurtas žmonių, kurių gebėjimai pribloškia šviesiausius 
šių dienų protus. 

Pastatyta trys tūkstančiai metų prieš mūsų erą ši milžiniška 
šventykla, panašiai kaip ir Didžioji Gizos piramidė, atrodo lyg 
koks anachronizmas, kuris atima kvapą ir netelpa galvoje. 

Požeminėse kriptose yra palaidoti Stounhendžą ir šią šventy- 
klą statę architektai. Jų kaulai ilsisi tarp daugiau nei dviejų mi- 
lijonų akmenų luitų, iškastų iš to paties karjero. Gizos statinys 
yra tobulos piramidės formos, o ši šventykla — beveik tobulas 
pusrutulis, virš apvalių grindų išgaubtas skliautas, lyg koks pu- 
siau padalytas šaltas mėnulis. 

Girdėti, kaip koridoriuje atsimuša žingsnių aidas, ir atro- 
do, lyg lietus kapsėtų urvuose. Į žvakių apšviestą Mažąją salę 
renkasi Vidinis ratas. Jų penketas ir jie atstovauja penkiems di- 
džiuliams akmenų trilitams, esantiems Stounhendžo rato viduje. 
Visi su apsiaustais ir su gobtuvais iš pagarbos ankstesnėms kar- 
toms, kurios paaukojo gyvybes, kad sukurtų šią ypatingą vietą. 

Įšventinimo metu Garbintojams pagal jų vardų pirmąsias 
raides suteikiamas žvaigždyno vardas. Ši slaptumo skraistė - tai 
dar viena sena tradicija prisimenant laikus, kai pasaulyje buvo 
vadovaujamasi žvaigždėmis. 

Slibinas yra aukštas, plačių pečių, trykštantis energija. Jis 
pats vyriausias Vidinio rato Saugotojas. Jam vardas suteiktas pa- 
gal šio pavadinimo žvaigždyną, kuriame prieš tris tūkstančius 
metų buvo pati svarbiausia šiaurinio Žemės pusrutulio žvaigždė. 

— Ką jie sako? — iš po gobtuvo žybteli tobuli jo dantys. - Ką 
ketina daryti? 

Jie - tai policija, Viltšyro padalinys, pati seniausia grafystės 
policija šalyje. 

Gervė, kresnas, neseniai į penktą dešimtį įžengęs vyras, at- 
sako: 

— Jis nusišovė. 

Musė susimąstęs žingsniuoja po salę ir nuo žvakių liepsnų 
jo šešėlis vaiduokliškai šokčioja ant akmeninių sienų. Nors ir 
jauniausias iš jų, jis dominuoja šiame kambaryje. 

— Nemaniau, kad jis taip padarys. Jis buvo atsidavęs, kaip ir 
kiekvienas iš mūsų. 

- Jis buvo bailys, - užsiplieskia Slibinas. - Žinojo, ko iš jo 
tikimės. 

Gervė nekreipia dėmesio į šį išsišokimą. 

— Turėsime nemenky rūpesčių. 

Slibinas prisiartina prie jo. 

— Aš taip pat gerai kaip ir tu moku skaityti ženklus. Mes tu- 
rime pakankamai laiko pralaukti šią audrą iki šventojo susijun- 
gimo. 

— Paliko laišką, — toliau tęsia Gervė. — Erelis pažįsta vieną iš 
žmonių, atliekančių šį tyrimą, ir sakė, kad sūnui paliko raštelį. 

— Sūnui? — Slibinas susimąsto ir lyg kažką atsimena. Nata- 
nielis su vaiku, lieknu jaunuoliu su juodų plaukų kupeta. - Aš ir 
pamiršau, kad jis turėjo sūnų. Jis dėsto Oksforde? 

— Kembridže. Dabar parvažiuoja į namus, - Gervė patiksli- 
na, — į savo tėvo namus. Ir kas žino, ką jis ten ras. 

Slibinas suraukia antakius ir įsistebeilija į Musę. 

— Padaryk tai, ką reikia, — sako. — Mes visi buvome geros 
nuomonės apie mūsų brolį. Gyvenimė jis buvo geriausias mūsų 
sąjungininkas. Privalome užtikrinti, kad po mirties jis netaptų 
blogiausiu mūsų priešu. 


STOUNHENDŽAS 


Vakaro rūkai sklaidosi žemai palei akmenis ir atrodo, tarsi ar- 
chipelagas išnyra iš debesų jūros. Automobiliais keliu šalimais 
pravažiuojantiems Žmonėms tai papildoma atrakcija, bet Gar- 
bintojams tai reiškia kur kas daugiau. 

Tai prieblandos metas. L'beure bleue Vertingas laikas dukart 
per dieną: tarp aušros ir saulėtekio bei tarp saulėlydžio ir sute- 
mos. Kai šviesa ir tamsa pasiskirsto tolygiai ir nematomų pasau- 
lių dvasios patiria trapią darnos valandėlę. 

Rato Mokytojas tai supranta. Jis žino, kad pirmiausia ateina 
navigacinė sutema, kai saulė būna tarp šešių ir dvylikos laipsnių 
žemiau horizonto ir jūreiviai jau gali įžiūrėti pirmąsias Žvaigž- 
des danguje. Astronominė sutema ateina vėliau, kai saulė nusi- 
leidžia dvylika-aštuoniolika laipsnių žemiau horizonto. 

Laipsniai. Geometrija. Saulės padėtis. Šventasis trikampis, 
apie kurį žinias į jį panašūs žmonės bėgant amžiams perduo- 
davo vieni kitiems. Jei ne jie, Stounhendžo čia nebūtų. Jo vieta 
nėra atsitiktinė. Ją paskyrė senieji pranašai ir astronomai, pa- 


* Melsvoji valanda (pranc.). 

skaičiavo patys šviesiausi protai. Statyba buvo tokia tiksli, kad 
užtruko daugiau nei pusę tūkstantmečio. 

Dabar, praėjus keturiems tūkstantmečiams, susižavėję Gar- 
bintojai irgi skiria daug dėmesio tikslioms detalėms. 

Rato Mokytojas žengia į savo vietą kaip tik tuo momentu, 
kai navigacinė sutema pereina į astronominę sutemą. Jis stovi 
nejudėdamas, kaip ir melsvųjų akmenų kareiviai aplink jį — sau- 
godami, gindami. 

Jis yra vienas. 

Kaip senovės haruspikas kantriai laukia Dievų. 

Netrukus jie prabyla švelniais šlamesių balsais. Jis išklauso jų 
išminties ir jau žino, ką daryti. Jis mažiau galvos apie profeso- 
riaus savižudybę, o daugiau apie jo sūnų. Pasirūpins, kad auka 
būtų tinkamai palaidota, - būtų nedovanotina, jei palaikai būtų 
atkasti. Svarbiausia užtikrinti, kad būtų pereita antroji atsinau- 
jinimo pakopa. 

Apeigos turi būti užbaigtos. 

Tiršta migla kyla palei jo kojas. Stebuklingoje šviesoje akme- 
nys atgyja. Akių apgaulė? Zrompe /'ei/? Jis taip nemano. Ne- 
patyrusiems jaunas mėnulis vos matomas, bet archeologijos as- 
tronomams, tokiems kaip jis, tai lyg švyturys visatoje. Neaprė- 
piamuose dangaus skliautuose dėliojasi žvaigždžių žemėlapiai, 
sukasi orbitos, o jis kiekvienu savo kūno atomu jaučia sudėtingą 
Saulės judėjimą nuo Belteino šventės“ iki saulėgrįžos. 

Septynios dienos iki so/sticijos - dienos, kai Saulė nustoja ju- 
dėjusi. Visas dėmesys bus skiriamas aušrai. Nors iš tiesų tam, 
kas įvyks prietemoje paskiau. 


“Lot. baruspex - senovės žynys, aiškinantis dievų valią pagal jiems paaukotų 
gyvūnų vidaus organus, dažniausiai kepenis. 
*" Angl. Beltane - vasaros pradžios šventė, dažniausiai švenčiama gegužės r d., 


ypač Airijoje ir Škotijoje. 

Po saulėgrįžos vidurnakčio praeis ištisos penkios dienos ir to 
mistiško vakaro vaisingoje prieblandoje patekės pirmasis pilnas 
mėnulis. Atsinaujinimo laikas. Kai jis turės grįžti pas Šventuo- 
sius ir užbaigti tai, ką pradėjo. 

Šiuo metu dangus patamsėjo. Mokytojas ieško Šiaurinės — 
kelrodės žvaigždės, ryškiausio Mažųjų Grįžulo Ratų šviesulio. 
Tai artimiausias dieviškasis šviesulys dangaus ašigalyje. Jo akys 
seka žemyn juodąja dangaus uždanga iki senosios Žemės, iki 
Skerdynių akmens, ir jį nukrečia šiurpas, nes išgirsta Šventųjų 
įsakymą. 

Dievai nepakęs nesėkmės. 

VILTŠYRO POLICIJOS NUOVADA, DIVAIZISAS 


Tyrėja inspektorė Megan Beiker norėtų ištrinti šią dieną iš at- 
minties, bet ji dar toli gražu nesibaigė. Trisdešimt vienų metų 
laiba kaip nendrė moteris namie paliko sergantį vaiką. Vyro, 
kuris galėtų jai padėti, neturi, nes pati jį išvijo iš namų, o čia 
dar ta subingalvė vyresnioji inspektorė numetė jai keblią savi- 
žudybę. Megan turi sėdėti po darbo, kad susitiktų su velionio 
sūnumi akis į akį. Visa tai ir dar nuo neapmokėtų sąskaitų 
plyštanti rankinė — to gana, kad vėl pradėtų rūkyti. Bet ji ne- 
pradės. 

Tėvai žadėjo pasiimti Semi. Jie visada padeda ir tai „nekelia 
jokių problemų“, jei nepaisytum globėjiškos paskaitos ir griežtų 
žvilgsnių, kai ji atvyksta pasiimti vos ketverių metų sulaukusios 
dukters keliom valandom vėliau, nei buvo žadėjusi. 

Bet ji nepasiduos. Ji visada norėjo būti policininkė. Ir, nepai- 
sydama nenusisekusios santuokos, vis dar to nori. 

Puodelis kavos ir keletas gabalėlių kramtomosios gumos tu- 
rėtų numalšinti nikotino alkį. Suskamba mobilusis ir ji pažiūri į 
ekraną. ŠA - sutrumpintai Šunsnukis Apgavikas. Megan nega- 
lėjo prisiversti įrašyti savo buvusio vyro tikro vardo. Šunsnukis 
Apgavikas, atrodė, tinka labiau. Jis yra pareigūnas kitoje miesto 
nuovadoje ir jų keliai dažnai susikerta. Per dažnai. Ir darbe, ir 
skausmingų apsilankymų pas vaiką metu. 

ŠA nenori tartis dėl nustatytų reguliarių apsilankymų. O ne. 
Tai sugniuždytų jo „imu viską, kas kruta“ įvaizdį. Jis mano, kad 
gali ateiti bet kada, kai tik užsigeidžia pasimatyti su Semi. O tai 
tikrai neteisinga. Ir dukros, ir jos pačios atžvilgiu. 

Ji vos sutramdo norą sviesti skambantį telefoną į sieną. Pa- 
griebia jį nuo stalo prieš pat įsijungiant balso paštui. 

— Taip, - burbteli. 

ŠA irgi neturi laiko mandagumams. 

— Kodėl nepasakei, kad Semi serga? 

- Jai pakilo temperatūra, ir tiek. Ji pasveiks. 

— Tu dabar jau ir daktarė? 

— O tu dabar jau ir tėvas? 

Jis atsidūsta. 

— Mege, man rūpi mano dukra. Šauki ant manęs, kad aš ne- 
skambinu, dabar šauki, kad paskambinau. 

Ji suskaičiuoja iki dešimties ir šiaip ne taip išspaudžia jo vardą: 

— Adamai, Semi viskas gerai. Vaikai žaidimų aikštelėje nuolat 
pasigauna virusų. Jai pakilo temperatūra, praėjusią naktį ji blo- 
gai jautėsi, tai viskas. 

— O tai ne tymai ar kas nors panašaus? 

— Ne... - Megan pati staiga suabejoja. - Vargu. Mama su ja, 
taigi nėra ko rūpintis. 

— Ti turėtum būti su ja. Kai tokia maža mergaitė serga, ji nori 
būti su mama, o ne su močiute. 

— Eik velniop, Adamai. 

Ji nutraukia pokalbį ir girdi, kaip daužosi širdis. Jis visada 
taip su ja elgiasi. Įsiutina ir išveda iš pusiausvyros. 

Ant stalo sučirškia telefonas, tad ji šokteli. Tai priimama- 
sis. Gideonas Čeisas laukia apačioje. Ji pasako jau ateinanti ir 
sriūbteli paskutinį gurkšnį dabar jau atšalusios kavos. Kalbėtis 
su velionio šeimos nariais niekada nebūna lengva. 

Priimamajame laukia tik aukštas tamsiaplaukis vyras, kurio iš- 
balusiame veide matyti sukrėtimas. Eidama jo link ji giliai įkvepia. 

— Tyrėja inspektorė Beiker. Megan Beiker. 

Ji ištiesia ranką ir pamato, kad melsvas apsitrynęs pleistras 
ant jos smiliaus jau vos laikosi. 

— Gideonas Čeisas, - sumurma vyras, atsargiai stengdamasis 
nenuplėšti lipniosios juostelės. - Atsiprašau, kad vėluoju. Kamščiai. 

Ji supratingai šypteli: 

- Tai jau įprasta. Dėkoju, kad iškart atvykote. Žinau, turėjo 
būti sunku, - ji atidaro duris savo kortele. - Eikime čia. Paieš- 
kosime ramios vietos, kur pasikalbėti. 


DIVAIZISAS 


Gideonui Čeisui, kaip ir visiems archeologams, be galo svar- 
bi aplinka ir pirmasis įspūdis. Išdegusio raudono Egipto smė- 
lio ruožas arba tamsiai žalias Anglijos kaimo laukas byloja apie 
įvairius dalykus, kurių čia galima atrasti. Pigios medinės durys 

be stiklo, kurias inspektorė Beiker jam atidaro, taip pat suteikia 
informacijos. 

Niūri patalpa juodomis plytelėmis išklotomis grindimis ir 
nubrūžintomis pilkomis sienomis. Interjeras svetingas lyg ka- 
pas. Vienintelė gyva būtybė šiame kambaryje — tai ši moteris, 
inspektorė. Raudonai rudi plaukai, griežtas rusvas megztukas 
ir platėjančios juodos kelnės. Gideonas prisėda ant nepatogios 
šabloninės kėdės ir iš smalsumo stumteli priešais stovinčio stalo 
kraštą. Žinoma, stalas priveržtas prie grindų. 

Megan Beiker taip pat gali daug pasakyti iš pirmo žvilgsnio. 
Ji yra studijavusi psichologiją ir buvo mokyta nustatyti įtariamo- 
jo portretą. Jau įvertino juodaplaukį vyriškį Hju Granto stiliaus 
šukuosena. Rudos akys, putlios lūpos, išsišovę skruostikauliai. 
Ant pirštų pagalvėlių nematyti nikotino pėdsakų, nagai trum- 
pai nukirpti, neapkramtyti. Vestuvinio žiedo nėra. Daug vedu- 
sių vyrų jo nemūvi, bet ne tie su aiškiomis vertybėmis, o šis, 
regis, laikosi tradicijų. Tai matyti iš mėlynos vilnos švarko su 
oda apsiūtomis alkūnėmis. Tokius paprastai dėvi koledžuose, o 
ne daugiabučiuose. Ir tas švarkas nedera nei su juodu kašmyro 
megztuku, nei su suglamžytais žaliais marškiniais. Jei jo gyve- 
nime būtų moteris, tikrai jam tai pasakytų. 

Ji pastumia jam ant stalo pravirą voką. 

— Tai laiškelis, kurį paliko jūsų tėvas. 

Gideonas pasižiūri, bet neima. Vokas išmargintas tamsiomis 
dėmėmis. | 

Ji supranta, kas patraukė jo dėmesį: 

— Atsiprašom. Neatrodė tinkama įdėti jį į kitą voką. 

Neatrodė tinkama. 

Jis buvo tiek daug auklėjamas, kaip reikia elgtis tinkamai. 
Bet niekas netiko tokią akimirką, kai tau įteikiamas vokas, ap- 
taškytas mirusio tėvo krauju. 

— Kaip jaučiatės? 

Jis kilsteli užkritusią ant veido plaukų sruogą ir pažiūri į ją. 

— Viskas gerai. 

Bet abu supranta, kad tai netiesa. 

Jis žvilgteli į voką, ant kurio tėvo ranka didžiosiomis raidė- 
mis kaligrafiškai išraitytas jo vardas: 


GIDEONUI 


Pirmą kartą gyvenime jam patinka, kad jo tėvas išlaikė ekscen- 
trišką stilių ir rašė senoviniu plunksnakočiu, o ne tušinuku ar 
kokiu kitu automatiniu rašikliu kaip visi aplinkui. 

Gideonas pagauna save meiliai galvojantį apie tėvą ir svars- 
to, ar tai tik laikina, ar mirtis taip pakeičia požiūrį, kad staiga 
imi pagarbiai vertinti dalykus, kurių anksčiau nekęsdavai. Gal 
tiesiog mirtis kažkaip nuvalo visą atminties užrašų lentą ir tu 
esi priverstas galvoti tik gerai apie tuos, apie kuriuos galvojai 
blogai. 

Jis paliečia voko kampą. Kilsteli, bet neapverčia. 

Dar ne. 

Širdis daužosi visai kaip tada, kai ginčydavosi su tėvu. Tie- 
siog jaučia jį tame laiške. Jaučia jo buvimą per popierių. Apverčia 
voką ir išima laišką. Išlankstydamas jį ima piktintis, kad policija 
laišką perskaitė pirma jo. Ir jis supranta kodėl. Jie privalėjo jį 
perskaityti. Bet neturėjo. Jis buvo skirtas jam. Asmeniškai. 


Brangusis Gideonai, 

tikiuosi, kad man mirus atstumas tarb mūsų bus mažesnis, 
nei man esant gyvam. 

Dabar, kai esu jau išėjęs, tu apie mane sužinosi daug daly- 
ky. Ne visi jie bus geri, bet ne visi ir blogi. Tik kai ko tu turbūt 


25 


nesuprasi: kaip labai aš tave mylėjau. Kiekvieną savo gyvenimo 
akimirką aš tave mylėjau ir didžiavausi tavimi. 

Mano brangiausias sūnau, atleisk man už tai, kad tave at- 
stūmiau. Žiūrėdamas į tave kasdien matydavau tavo motiną. 
Tu turi jos akis. Jos šypseną. Jos švelnumą ir meilumą. Brangusis 
mano, buvo ber daug skausminga matyti ją kiekviename tavo 
žingsnyje. Žinau, pasielgiau savanaudiškai. Suprantu, neteisin- 
ga buvo išsiųsti tave į tą mokyklą ir nekreipti dėmesio į tavo bra- 
šymus sugrįžti namo. Bet meldžiu patikėti manim, aš bijojau, 
kad neatlaikysiu, jei basielgsiu kitaip. 

Mano mielas, nuostabus vaike. Aš taib didžiuojuosi tavimi — 
kuo tu tapai ir ko tu basiekei. 

Nelygink mūsų. Tu esi daug geresnis žmogus, nei aš sugebėjau 
kada nors būti, tr tikiuosi, kad vieną dieną tu taip bat tapsi ir 
daug geresniu tėvu. | 

Ko gero, tu stebiesi, kodėl aš atėmiau sau gyvybę. Atsakymas 
tikrai nera paprastas. Gyvenime mes priimame sprendimus, 0 
p0 mirties mus visiems laikams nuteisia bagal juos. Ne visada 
palankiai. Bet aš tikiuosi, kad tu mane teisi teisingai ir švel- 
niai. 

Patikėk manim, mano mirtis buvo garbinga ir ne tokia jau 
bereikšmė ar baili, kaip gali pasirodyti. Tu turi teisę suprasti, abie 
ką aš kalbu, ir turi teisę nė kiek neliūdėti ir toliau tęsti savo gyve- 
nimą nesusimąstydamas apie mane nė sekundės. 

Tikiuosi, basirinksi antrąjį kelią. 

Mano advokatas susisieks su tavimi ir praneš, kad viskas, ką 
esu sukaupęs, dabar yra tavo. Elkis, kaib išmanai, bet tikiuosi, 
kad nebūsi pernelyg dosnus. 

Gideonai, kai tu buvai mažas, mes kartu žaisdavome, ar pa- 
meni? Aš baslėbdavau lobį ir tu jo ieškodavai pagal mano paliktas 
užuominas. Mirdamas taib pat palieku tau užuominų ir mgslės 

atsakymą. Didžiausias turtas yra myleti 17 būti mylimam, - la- 
bai viliuosi, kad tu tuo įsitikinsi. 

Geriausia bus, Jei nemėginsi įminti kitų baslabčių, bet su- 
prantu, kad, ko gero, norėsi. Tad jei jų imsies, daryk tai su mano 
palaiminimu, bet įsbėju: būk atsargus. Nepasitikėk niekuo, išsky- 
rus save batį. 

Brangiausias sūnau, tu esi lygiadienio vaikas. Žvelk toliau 
nei saulėgrįžos saulė ir lauk batekant jauno mėnulio. 

Dalykai, kurie pradžioje atrodys blogi, vėliau tabs geri. O 
kurie atrodys geri, tabs blogi. Gyvenimas — tai balansavimas ir 
sprendimai. 

Atleisk man už tai, kad nebuvau šalia, kad nepasakiau ir ne- 
parodžiau tau, kad mylėjau tave ir tavo mamą labiau nei ką nors 
kita savo gyvenime. 


Nuolankus, atgailaujantis ir mylintis tetis 
Natanielis 


Per daug, kad galėtum suprasti. Per daug, kad suprastum viską 
iš karto. 

Jis švelniai braukia pirštų galais per laišką. Jaučia Žodžius 
„Brangusis Gideonai“. Uždeda abiejų rankų pirštus ant eilutės 
„Mano mielas, nuostabus vaike. Aš taip didžiuojuosi tavimi...“ 
Galiausiai, lyg skaitydamas Brailio raštą, pirštais suranda Žo- 
džius, kurie labiausiai jį sujaudino: „Atleisk man už tai, kad ne- 
buvau šalia, kad nepasakiau ir neparodžiau tau, kad mylėjau tave 
ir tavo mamą labiau, nei ką nors kita savo gyvenime.“ 

Jo akys prisipildo ašarų. Neįtikėtina, bet jis pajaučia, lyg tė- 
vas tiestų į jį rankas. Atrodo, lyg kalinys ir jo lankytojas, at- 
skirti stiklo, uždeda rankas atsisveikinimui, liesdami vienas kitą 
emociškai, bet ne fiziškai. Nematoma pertvara tarp gyvenimo 

ir mirties. Laiškas tapo stiklo siena, tėvo pasirinktu būdu atsi- 
sveikinti. 

Megan stebi nesikišdama, tik retkarčiais žvilgteli į laikro- 
dį ant riešo ir išsiduoda, kad bando nuslopinti didėjančią kaltę 
prieš sergančią keturmetę, laukiančią jos pas močiutę. Ji mato, 
kad savižudžio laiškas labai paveikė Gideoną. 

— Ar norėtumėt pabūti vienas? 

Jis nereaguoja. Jo sąmonė, prisipildžiusi širdgėlos, tampa lyg 
vatinė. 

Ji atsikrenkščia. 

- Pone Čeisai, jau labai vėlu. Gal galima būtų susitarti pasi- 
matyti su jumis rytoj? 

Jis bando pabusti iš sąstingio. 

— Kas? 

Ji supratingai šypteli. 

— Rytoj, - linkteli laiško pusėn, - norėtume kai ko jūsų pa- 
klausti. Įtariu, kad ir jūs turėsite klausimų. 

Jis turi labai daug klausimų. Ir dabar jie pasipila lauk. 

— Kaip mirė mano tėvas? - jo veide matyti skausmas. - Žinau, 
jūs sakėte, kad jis nusišovė, bet kaip tai įvyko? Kur jis buvo? 
Kokiu laiku? — balsas užlūžta nuo sukilusių jausmų. — Kada jis 
tai padarė? 

Megan nė nebando slėpti. 

— Jis nusišovė mažu pistoletu, — negali susilaikyti nepapil- 
džiusi detalėmis, - „Webley“ firmos, Pirmojo pasaulinio karo 
laikų. 

— Aš net nežinojau, kad jis turėjo ginklą. 

— Jis buvo registruotas jo vardu. Kelis kartus iššovė iš jo vie- 
tinėje šaudykloje. 

Jo sumišimas dar padidėja. 

Megan pereina prie sunkesnės dalies. 

— Galite pamatyti kūną, jei norite. Oficialiai jį jau atpažino 
namų tvarkytoja — moteris, kuri jį surado. Taigi, nėra būtinybės, 
bet jei jūs norite, galiu tai sutvarkyti. 

Jis nežino, ką atsakyti. Jis tikrai nenori matyti, kas liko iš jo 
tėvo, kai šis paleido kulką sau į galvą. Bet jaučia, kad tai jo pa- 
reiga. Ar bus blogai, jei jis atsisakys? Ar to iš jo tikimasi? 

Inspektorė atstumia kėdę ir atsistoja. Jei ji nesiims iniciaty- 
vos, gedintis sūnus laikys ją čia iki vidurnakčio. 

— Atsiprašau, dabar mes turime baigti. 

— Atleiskite. Žinau, kad jau vėlu, - jis paima laišką, sulanksto 
jį ir įdeda atgal į dėmėtą voką. - Ar galima jį pasiimti? 

— Taip, taip, žinoma. 

Jis atsargiai įsideda jį į vidinę švarko kišenę. 

— Ačiū jums. Ir dėkui už kantrybę tokiu vėlyvu metu. 

— Nieko tokio, - Megan ištiesia vizitinę kortelę. - Paskam- 
binkite man iš ryto. Sutarsime laiką. 

Jis paima kortelę ir išeina paskui ją iš kambario. Ji palydi jį 
pro rakinamas duris į šaltą tamsią naktį ir dabar jau ištuštėjusią 
gatvę. 

Kai durys už jo užsitrenkia, Gideonas pasijaučia sugniuždytas. 

Jis atsirakina seną „Audi“ ir sėdi sustingęs vairuotojo sėdynė- 
je su drebančiais rakteliais rankoje. 


KARALIŠKASIS TOLARDAS, KRANBORN ČEISAS, SOLSBERIS 


Namas stovi išskirtinio grožio istorinėje kreidinio dirvožemio 
lygumoje, besitęsiančioje per Dorsetą, Hampšyrą ir Viltšyrą, 

netoli tos vietos yra ir rūmai, kuriuose kažkada gyveno Gajus 
Ričis ir Madona. 

Gideonas anksčiau čia nėra buvęs ir rasti namą tamsoje pa- 
sirodo labai keblu. Užtrunka daugiau nei valandą. Gailisi nepa- 
galvojęs iš anksto. Galėjo užsisakyti kambarį viešbutyje ar pa- 
prašyti policijos ko nors jam paieškoti. O dabar nėra kur nakvoti 
ir vienintelė išeitis - įsilaužti į namus. 

Abejotino jo tėvo darbo vaisius atrodo įspūdingai. Šis namas 
turėtų kainuoti dešimt milijonų svarų, gal daugiau. Ko gero, 
tėvo „verslas“ — kapų plėšimas, kaip Gideonas dažnai tai vadin- 
davo, — buvo viena iš priežasčių, dėl kurių jis nusižudė. 

Gideonas įvažiuoja pro aukštus metalinius vartus į tamsų ir 
lyg kapinės niūrų sodą. Toliau keliukas tęsiasi beveik puskilo- 
metrį, iki apsuka marmurinę klombą su įmantriu fontanu, kuris 
yra apšviestas, nors neveikia. Pro švytinčius senų medžių lapus 
sklinda švelni, gelsva sodo žibintų šviesa. Jis išjungia variklį 
ir minutėlę sėdi žiūrėdamas į seną namą. Tuščias kevalas be 
gyvybės. 

Gideonas išlipa ir eina plytelėmis grįstu taku aplink rytinį 
namo sparną. Raktų jis neturi, bet gal nekils bėdų dėl to, kad 
įsilaužė į namus, kurie jam ką tik buvo palikti. 

Staiga įsižiebia apsaugos šviesos ir priverčia jį prisimerkti. 
Palei gyvatvorę ir pamiškėje netoli namo kažkas greitai pasisle- 
pia. Turbūt lapės arba kiškiai, pagalvoja jis. 

Jo akis patraukia apsaugos dėžutė sienos pakrašty. Turbūt 
neveikia. Jei ketini nusižudyti, juk nejungi aliarmo. Ir jei poli- 
cija nesivargino užrakinti įvažiavimo vartų, vargu ar jie skam- 
bino saugos tarnybai pasiteirauti kodo ar paprašyti paskirti 
sargą. 

Jis pasižiūri pro stiklą vidun į keistoką prie namo prijungtą 
oranžeriją, bet daužti nesiryžta. Kiek toliau pamato sandėliavi- 

mo ir skalbimo patalpą. Šios durys naujoviškos. Tokias pigiau 
kainuos pakeisti. 

Gero spyrio bato kulnu turėtų pakakti. Smūgio netoli spy- 
nos. Jis pasižiūri iš arčiau. Verčiau patyrinėti prieš paleidžiant 
kojas į darbą. 

Durų stakta ties rankena, atrodo, jau yra apgadinta. 

Pastumia duris ir jos atsidaro. 

— Velnias, - Gideonas kaltina policiją. Atidaryti vartai ir dar 
sugadintos durys, kurios turėjo būti atitvertos apsaugine juosta. 

Viduje justi sausas nevėdintas oras. Pro čia įėjo policija? Spon- 
taniškas smūgis ir įsilaužimas po to, kai paskambino išsigandusi 
namų tvarkytoja? 

Jis įjungia šviesą ir supranta, kad pastarosios jo mintys nėra 
logiškos. Jo tėvą suradusi valytoja greičiausiai turėjo raktą. Ne- 
buvo priežasties laužti duris. 

Ko gero, name apsilankė vagys. 

Arba dar blogiau — jie vis dar yra čia. 


Musė nieko nerado. 

Jis apieškojo poilsio kambarį, visus aštuonis miegamuosius, 
kelias vonias ir du priėmimo kambarius ir kol kas neaptiko nie- 
ko vertingo. Žinoma, senio namai prikimšti neįtikėtinai brangių 
daiktų. Paprastas vagis vaikščiodamas po ištaigingus kambarius 
jau švilpautų iš pasitenkinimo, persimetęs per petį pilną maišą 
grobio, bet Musė čia atėjo ne brangenybių. 

Knygos, dienoraščiai, dokumentai, nuotraukos, kompiuterio fai- 
lai ir įvairiausi įrašai — štai ko jis ieško, apsimetęs brangenybių vagimi. 

Jis jau išvertė visą biblioteką. Ištraukė, pasklaidė ir apvertęs 
iškratė šimtus senų tomų. Dabar eina į kabinetą, kur, kaip jam 
sakė, profesorius nusižudė. 

Žengia prie suveriamojo lango ir užtraukia sunkias raudo- 
nas užuolaidas. Apšviečia žibintuvėliu stalą, randa antikvarinę 
žalvarinę lempą ir uždega ją. Pasklidusioje šviesoje pirmiausia 
pastebi sukamąją riešutmedžio kėdę, tada — Viktorijos laikų sta- 
lą ir didelę tamsiai raudoną kraujo dėmę ant kreminės spalvos 
sugertuko. 

Jį nukrečia drebulys. Regis, namo tamsa smelkiasi į jį. Apsu- 
pa iš visų pusių. 

Trakšt. 

Musė pasisuka į duris. Ar tai fik įprastas seno namo traškesys? 

Spragt. 

Pasilenkęs išjungia lempą. Iš lėto atsitraukia nuo stalo, ženg- 
teli atgal, durų link. Atsiremia į sieną ir bando apraminti besi- 
daužančią širdį. 

Aplink tyla. 

Tada vėl tylus medžio trakštelėjimas. 

Dabar jis žino iš kur tiksliai sklinda garsas. Galinėje namo 
dalyje grindų lentos senos, iškrypusios ir atsilaisvinusios. Jis tai 
pastebėjo įeidamas. Musė nuo peties nusiima įrankių krepšį ir 
įkiša ranką vidun. Jo pirštai apčiuopia mažą geležinį laužtuvą. 
Puikiai tinka silpnoms užpakalinėms durims arba Žmogaus 
kaukolei suknežinti. 

Praeina kelios sekundės. . 

Dar kelios. 

Ir dar kelios. 

Jis ima abejoti: ar name jis vienas, ar ne. Gal kažkas įėjo ir 
pastebėjo jį. Gal net iškvietė policiją. Jis nebegali ilgiau laukti. 
Pasikuičia kišenėse ir suranda žiebtuvėlį. Jei jis nesugeba rasti 

jokių įkalčių, tai bent privalo padaryti taip, kad ir niekas kitas 
jų nerastų. 

Jis nutykina atgal prie stalo. Atsargiai ištraukia stalčių ir ran- 
da A4 formato popieriaus pakuotę. Puiku. Jis praplėšia ją, tada 
prikiša žiebtuvėlio liepsną prie pluošto lapų, kol šie ima rūkti ir 
įsidega. Liepsnoms plaikstantis tamsoje prineša lapus prie užuo- 
laidų ir palaiko pridėjęs prie audinio, kol šį pagauna ugnis. 

Užuolaidos pavirsta ūžiančiu liepsnos stulpu, pašėlusia oran- 
žinės ir juodos spalvos kolona. 

Musė žengia porą žingsnių atatupstas. Aplink kyla dūmai. 

Kai jis pasisuka, duryse pamato kažkieno aukštą siluetą. 

Liepsnos ima šokinėti, lyg kas junginėtų šviesos mygtuką, ir 
tada vaiduokliška figūra staiga uždaro duris. Musė meta degan- 
čius popierius ir nuskuba prie storų riešutmedžio durų. Raktas 
spynoje trakšteli du kartus. 

Jis spąstuose. 

Gideonas nėra didvyris. 

Pirmą ir paskutinį kartą jis mušėsi būdamas mokykloje, ir tai 
net nebuvo tikros grumtynės. Gavo kelis smūgius į veidą nuo 
klasės peštuko ir liko su kraujuojančia nosimi ir be kišenpinigių. 

Nuo tada jis pasikeitė. Tapo aukštesnis ir stambesnis. Dėl 
savo genų ir irkluojant praleistų metų Kembridže. Bet po to 
nemalonaus nutikimo jis išmoko pajusti pavojų ir suprato, kad 
greitas mąstymas visada nurungs miklias užpuoliko rankas. 

Gideonas jau paskambino 999. Dabar jis sėlina kiek įmano- 
ma atsargiau, kad patikrintų, ar netyčia nesuklydo. 

Kabineto durys plačiai atvertos ir iš vestibiulio sklindančioj 
šviesoj įžvelgia spynoje kyšantį didelį raktą. Kai jis pamato žmo- 
gų, padegantį užuolaidas, nusprendžia užrakinti duris ir laikyti 
įsibrovėlį ten, kol atvyks policija. 

Bet dabar jis apgalvoja tai iš naujo. 

Jis įkalino žmogų degančiame kambaryje ir jei neišleis lauk, 
šis žus. Na ir kas? Kažkuri dalelė jo viduje iš tiesų to paklausia: 

„Na ir kas, kad žus?“ Ar pasaulis tikrai pasiges atmatos, kuris 
įsilaužia į mirusio Žmogaus namus ir apvagia šiam net neatgulus 
poilsio? 

Gideonas atidaro duris. 

Skersvėjis iškart pagauna ūžiančias liepsnas. Jis atsitrau- 
kia, rankomis prisidengdamas svylantį veidą. Pro besilydančią 
ugnies uždangą ant jo metasi juodas siluetas. Trenkia jį į sieną. 
Visas kūnas sudreba nuo smūgio. Kumštis žiebia į kairįjį žandi- 
kaulį. Kelis bumbteli į šakumą. Jis susiriečia iš skausmo. Batas 
spiria jam į veidą. 

Jis išsitiesęs ant grindų, kvėpavimas trūkčioja, o iš burnos 
teka kraujas. Paskutinis dalykas, kurį pamato prieš aptemstant 
sąmonei — tai didžiulis jo link besiritantis ugnies ir dūmų ka- 
muolys. 

Musė bėga per pievą, nusidriekusią už pastato, širdis pašėlusiai 
daužosi krūtinėje. Per liepsnų ūžimą išgirsta sireną — spren- 
džiant iš garso, vieno automobilio. Jau gerokai po vidurnakčio 
ir jis žino, kad policija nevažiuos dideliu būriu. Geriausiu atveju 
pasiuntė vieną ekipažą su dviem budinčiais policininkais. 

Vis dėlto gera mintis buvo pastatyti automobilį šalikelėj toliau 
už namo. Pieva - atvira ir matoma, bet tuojau jis galės pasislėpti 
nuo šviesų. Tik sunku bus beveik visiškoje tamsoje aptikti vietą, 
kur perlipo tvorą — o kaip tik ten turėtų rasti savo automobilį. 

Musė prasibrauna pro tankius rožių krūmus ir vos neišsiver- 
čia suklupęs ant milžiniško kurmiarausio. Galiausiai jis pastebi 
šiltnamį, kurį prisimena matęs įeidamas. Apatinė dalis išmūry- 
ta iš plytų, o viršutinė sukalta iš storo medžio, įstatyti dvigubi 
stiklai. Jis atskaičiuoja trisdešimt žingsnių palei tvorą ir randa 
vietą, kur perlipo. 

Čia iškyla naujas sunkumas. 

Tvorą jis įveikė kitoje pusėje įsilipęs į nedidelį medį. Nušokti 
nuo trijų metrų aukščio tvoros nebuvo sunku. Jo ūgis yra be- 
veik metras devyniasdešimt, taigi, permetė krepšį, pasikabino 
žemyn ant rankų ir stryktelėjo. 

Bet dabar jis negali grįžti. 

Kad ir kaip aukštai jis šoktų, netgi įsibėgėjęs, nepasieks tvo- 
ros viršaus. Musė pasideda ant žemės krepšį ir karštligiškai dai- 
rosi, ant ko galėtų pasilypėti. Gal kur yra sena komposto dėžė, 
kastuvas, šakės arba, jei pasiseks, kopėčios. 

Bet nieko nematyti. 

Jis pažvelgia atgalios per tamsią pievą. Iš namo veržiasi lieps- 
nos. Policininkai turi kuo užsiimti. Jis nusiramina. Yra pakan- 
kamai laiko viskam apgalvoti ir nepadaryti klaidos. 

Šiltnamis. 

Jis paklibina duris. Užrakintos. Pro stiklus įžiūri medinius 
stelažus su augalais. Vienas jų turėtų tikti. Musė nuskuba atgal 
prie savo krepšio, bet pamato, kad laužtuvas liko senio kabinete. 
Tiek to. Užteks ir fizinės jėgos. 

Atsitraukia ir spiria kulnu į medinį stiklo rėmą. Išstumia du- 
ris ir įslenka vidun. 

Jis buvo teisus, mediniai stalai puikiai tinka. Jis ištraukia vie- 
ną į Žemę susmigusį stalą ir numeta ant jo stovėjusias pomidorų 
daigų eiles. Vėl pasižiūri atgalios į namo pusę. 

Tamsoje matyti šokčiojantis šviesos pluoštas. Žibintuvėlis. 
Policininkas kišeniniu prožektoriumi tikrina teritoriją ir spar- 
čiai artinasi jo link. 

Musė jau yra nužudęs ir nužudys dar kartą, jei to prireiks. Jis 
atsitraukia į kairę nuo šviesos ir sviedžia sunkų akmenį į šiltna- 
mio stiklą. 

— Stok! Policija! 

Jis nusišypso pamatęs, kaip šviesos pluoštas nuskuba į tą pusę, 
iš kur sklido garsas. Po kelių sekundžių pasiveja policininką ir 
šis be sąmonės griūva ant Žemės. 

Musė sugrįžta prie stelažo ir pastato jį prie sodo tvoros. 

Po dvidešimties sekundžių jo jau nebėra. 

Megan klausosi, kaip jos keturmetė duktė šnopuoja pro nosį 
sunkiai įkvėpdama. Kas pusvalandis pabunda ir uždeda ran- 
ką jai ant galvos. Semi tiesiog dega. Aštuntą kartą tą naktį 
motina suvilgo flanelės audeklą ir atsargiai uždeda dukrai ant 
kaktos. 
Suskamba mobilusis. Jis išplėšia Megan iš įtampos kupino 

pusiaumiegio, ir ji griebia telefoną, kol šis dar nepažadino Semi. 

— Inspektorė Beiker. 

— Inspektore, tai Džekas Bentlis iš operatyvinio skyriaus. 

— Luktelkit, - sušnabžda ji lipdama iš lovos. - Minutėlę, — iš- 
eina prie laiptų. — Gerai, tęskite. 

— Užfiksuotas įvykis Karališkajame Tolarde. Patrulis prašė 
paskambinti. 

— Tai ne mano apylinkė, Džekai, - ji pasižiūri į koridorių. 
Prie miegamojo durų susiraukusi stovi motina. 

- Žinau, ponia. Viename iš ten esančių didelių namų įvyko 
gaisras. Ir apiplėšimas, kaip matyti iš ataskaitos. Sprukdamas 
nusikaltėlis dar užpuolė policijos pareigūną. 

- Ir dėl to jūs man skambinate? 

— Į ligoninę buvo nuvežtas civilis. Pas jį rado jūsų vizitinę kortelę. 

Megan nusisuka nuo kaltinančio motinos žvilgsnio. 

— Ar žinote, kuo jis vardu? Kaip jis atrodė? 

— Neturiu išvaizdos aprašymo, bet patikrinome, kad šalia 
namo paliktas automobilis, senas „Audi A4“, yra registruotas 
Gideono Čeiso iš Kembridžo vardu. 

Megan spėja, kad žino atsakymą, bet vis tiek paklausia: 

— Kam priklauso namas? 

Bentlis surenka informaciją kompiuteryje. 

— Nuosavybė Natanielio Čeiso. Rinkėjų sąrašuose jis yra vie- 
nintelis gyventojas. 

- Buvo. Žmogus, kurį nuvežė į ligoninę, yra jo sūnus. Mudu 
buvome susitikę prieš keletą valandų. Jis čia atvažiavo tik dėl to, 
kad aš jam paskambinau ir pranešiau apie tėvo mirtį. 

— Vargšelis. Tikrai nelemta diena. 

Bentliui staiga paaiškėja: 

— Ar tai tas vyrukas, profesorius, kuris nusišovė? 

— Tas pats. 

- Šiaip ar taip, ten buvo nuvykę du budintys policininkai: Ro- 
binas Federbis ir Alanas Džounsas. Džounsui gydomas sužeidi- 
mas kaklo srityje, o Federbis paprašė manęs jums paskambinti ir 
pranešti. Sakė atsiprašyti, kad skambiname taip vėlai, bet atrodė 
geriausia iškart jums pasakyti nelaukiant rytojaus. 

— Žinoma. Dėkui, Džekai. Geros nakties. 

Megan baigia pokalbį kaip tik tuo metu, kai jos motina 
įsmunka į miegamąjį patikrinti Semi. Jos dabar susikivirčys. Ji 
tiesiog tai žino. Todėl verčiau nulipa laiptais žemyn užsiplikyti 
puodelio arbatos. 

Kol užverda vanduo, Megan prisimena trumpą susitikimą su 
Gideonu ir keistą, nerimą keliantį jo tėvo laišką. Negali būti, kad 
tas įvykis Karališkajame Tolarde buvo tik nepavykęs apiplėšimas. 

Tikrai ne. 

ANTRADIENIS, BIRŽELIO I5 DIENA 
SOLSBERIS 


Ryte Gideonas atmerkia akis ir jam regisi, kad yra namie, savo 
lovoje. Bet po akimirkos supranta, kad labai klydo. Jis ligoninėje. 
Jo mirusio tėvo namuose buvo gaisras su apiplėšimu ir Solsberio 
rajono ligoninės gydytojai reikalavo, kad jis pasiliktų nakčiai ir 
būtų „stebimas“. 

Jis bando sėstis, kai pasirodo apkūni palatos seselės Siuzės 
Vilebi figūra. 

— O, jau pabudote? Kaip jaučiatės? 

Jis paliečia galvą, ši tuoj ima ūžti. 

— Skauda, - sako. 

Ji kilsteli lentelę lovūgalyje, pažiūri į ją ir ima įdėmiau tyri- 
nėti Gideoną. 

— Turite gumbą, perskeltą lūpą ir bjaurią žaizdą ant kairiojo 
skruosto, bet rentgenas rodo, kad niekas nelūžo. 

— Turėčiau būti dėkingas likimui, kad man taip pasisekė? 

— Ko gero, - ji apžiūri žaizdą jo veide. — Jau ne taip baisiai 
atrodo, bet turbūt reikėtų sukabinti poroje vietų. 

— Viskas bus gerai. Man greitai gyja. 

Ji pastebi, kad jis bijo, tad ramina: 

— Tai neskausminga. Ne taip kaip anksčiau. Ar seniai skiepi- 
jotės nuo stabligės? 

— Kai buvau vaikas. 

— Tuomet paskiepysime ir ištirsime jūsų kraują, ar nėra infek- 
cijos. Geriau jau apsidrausti. Kaip jūsų gerklė? 

Toks jausmas, lyg vėl būtų internatinėje mokykloje ir seselė 
tikrintų, ar tik jis nenori išsisukti nuo pamokų. 

— Truputį skauda, bet viskas gerai. Turbūt jau galėčiau va- 
žiuoti namo, jei tik mane išleistų. 

Ji pažvelgia į jį prieštaraujančiu žvilgsniu. 

— Po kokių dvidešimties minučių užeis gydytojas. Jis jus ap- 
žiūrės, ir jei viskas gerai, tada išrašysime, — ji pataiso ploną 
užtiesalą. —- Atnešiu ko nors nuo galvos skausmo ir vandens 
gerklei praskalauti. Jums reikia gerti daug vandens, tai išvalo 
organizmą. Patekęs į gaisrą jūs prisikvėpavote dūmų, jų pa- 
kliuvo ir į plaučius. Keletą dienų, ko gero, dar grauš ir jūs ko- 
sėsite. 

Dėkingas linkteli: 

- Ačiū. 

Kai seselė išeina, jis apmąsto, ką ji pasakė. Gaisras. Dabar jis 
viską prisimena: įsibrovėlis tėvo kabinete, liepsnojančios užuo- 
laidos, grumtynės prieškambaryje. 

Seselė grįžta su plastikiniu puodeliu vandens ir keletu mažų 
buteliukų su vaistais. 

— Ar neturite alergijos paracetamoliui arba ibuprofenui? 


— Ne. 

Ji išpurto dvi paracetamolio tabletes. 

— Išgerkite jas, o jei nesuveiks, gydytojas duos ko nors stip- 
resnio. 

Jis turi išgerti visą vandenį, kad prarytų vaistus. Vikė, jo bu- 
vusioji, sugebėdavo nuryti bet kokias tabletes be gurkšnelio van- 
dens. O jis į gerklę turėdavo susipilti pusę Temzės, kad nurytų 
nors vieną. Juokinga, kad jis prisiminė ją šiandien. Tai turbūt 
nuo smūgio į galvą. Jau daugiau kaip metai, kai jie išsiskyrė. Ka- 
ralienė Viki, apsigynusi daktaro disertaciją, sugrįžo atgalios į 
Edinburgą, kaip visada ir ketino, o jų išsiskyrimas abiem parodė, 
kad jau buvo laikas judėti toliau. Gėda prisipažinti, bet kartais 
jis jos vis dar pasiilgsta. Pavyzdžiui, dabar. 

Seselė Vilebi vis dar yra šalia. 

— Kaip manote, ar galite priimti lankytoją? — tardama tai ji 
beveik norėtų atsiprašyti. 

Gideonas nežino, ką atsakyti, klausia: 

— Kokį lankytoją? 

— Iš policijos. Ką tik atėjo moteris, tyrėja inspektorė, ir laukia 
priimamajame, - jos akyse sužiba šelmiškos kibirkštėlės. — Jums 
nebūtina su ja susitikti, jei nenorite. Galiu pasirūpinti, kad ji 
išeitų. 

— Viskas gerai. Pasimatysiu su ja. Dėkui, - jo galva protestuo- 
dama ima plyšti. Megan Beiker tikrai nėra tas žmogus, kurį jis 
dabar norėtų matyti. 

Vidinis ratas susirenka viename iš išorinių Sventyklos kamba- 
rių. Ratu sustatytos tikro vaško žvakės, didumo sulig juosme- 

niu, kiek pamėkliškai apšviečia skubų susirinkimą, kurį sušaukė 
Saugotojas. 

Musė stovi centre, jį slegia gėda lyg akmuo ant kaklo. 

— Tu susimovei, — nuo tamsių akmeninių sienų aidu atsimuša 
Slibino balsas. — Nuvylei savo brolius, nepateisinai Brolijos lū- 
kesčių ir sukėlei pavojų viskam, kuo mes tikime. 

Musė žino, kad geriau neprieštarauti. 

Slibino balsas tampa nepermaldaujamas: 
— Mūsų labui informuok, kokias „dovanas“ palikai policijai. 
Musė abejingai išvardija: 

— Įrankių maišą. Ten buvo laužtuvas, atsuktuvas, plaktukas, 

lipnioji juosta, žirklės vielai kirpti... 
Slibinas jį pertraukia: 

— Ir pakankamai DNR pėdsakų, kad būtų galima tave apkal- 
tinti įsilaužimu, padegimu ir turbūt bandymu nužudyti. 

— Manęs neseka. 

— Kol kas. 

— Manęs nėra policijos sąrašuose, - užginčija Musė. - Mano 
pirštų atspaudai ir DNR niekur nėra registruoti. 

Slibinas trenkia jam antausį. 

— Nekompetentingas ir dar įžūlus. Prašau rodyti pagarbą 
man, esu Vidinio rato Saugotojas. 

Musė delnu paliečia degantį skruostą, taria: 

— Atsiprašau. 

Slibinas žvelgia į tamsaus kambario gilumą. 

— Gerve, ar galime panaikinti tuos įkalčius? 

— Pradanginti? 

Slibinas linkteli. 

— Kol kas ne. Dėl to policininko, kurį jis užpuolė. Bet vėliau 
taip. Esu tikras, tai bus galima padaryti. 

— Gerai, - jis vėl pasisuka į Musę. - Ar kas nors matė tavo veidą? 

— Policininkas ne, buvo tamsu, bet sūnus matė. Esu tikras, 
kad sūnus mane matė. 

Slibinas kreipiasi į susirinkusiuosius: 

— Ar mes žinome, 4as jam nutiko ir Aur jis yra? 

Mažiausias iš jų, raudonplaukis brolis, vadinamas Krosnimi, 
atsako: 

— Jis ligoninėje Solsberyje, paliktas per naktį stebėti, ar nėra 
rimtų sužalojimų. Jis bus išleistas rytoj, o gal net ir šiandien. 

Žodį taria Gervė, jo balsas ramus, santūrus: 

— Stebėtojai seks jį, kai išeis. 

— Gerai, - Slibinas turi dar vieną klausimą Musei: - Kad būtų 
aiškiau, pasakyk, ar tikrai name neradai nieko, kas galėtų byloti 
apie mus? 

— Nieko. Aš patikrinau visus kambarius. Viršuje ir apačioje. 
Ten buvo šimtai, gal net tūkstančiai knygų, bet jokių įrašų, do- 
kumentų ar laiškų, kur būtų užsiminta apie Šventuosius ar apie 
mūsų Broliją. 

Vėl kalba Gervė: 

— Gal liko ištikimas iki pabaigos. 

Slibinas taip nemano: 

— Žinome apie tavo palankumą mūsų išėjusiam broliui, bet 
viskas pasikeitė. Jo savižudybė labai ne laiku. Ji egoistiška ir gal- 
būt net pražūtinga. Jis žinojo, kam yra ruošiamasi ir ko iš jo 
tikimasi. 

Saugotojas vėl kreipiasi į Musę: 

— Ar tu tikrai įsitikinęs, kad tame name nebuvo nieko, kas 
bylotų apie mus ar mūsų Broliją? 

— Jei kažkas ir buvo, tai nebėra. Esu tikras, kad ugnis sunai- 
kino viską, kas buvo kabinete. 

Slibino pyktis ir nerimas nuslūgsta. Gal klaida palikti krepšį 
yra ta kaina, kurią reikia sumokėti už viską valančią ugnį? Ugnį, 

kuri apsaugos Brolijos slaptumą. Bet lieka didesnė problema. 
Natanielis Čeisas turėjo atlikti lemiamą vaidmenį Brolijos isto- 
rijoje. Pagrindinį vaidmenį antrojoje ceremonijos dalyje. 

Dabar jo nebėra ir reikia, kad kas nors jį pakeistų. 

Kuo skubiau. 

Megan Beiker ištiesina savo pilką vidutinio ilgio kostiumėlio 
sijoną ir sėdasi ant kietos kėdės šalia Gideono lovos. 

— Taigi kas, po galais, jums nutiko? 

— Deja, nedaug ką prisimenu. 

Ji pažvelgia į šalia stoviniuojančią seselę. 

— Ar turite nuošalesnę vietą, kur mes galėtume ramiai pasi- 
kalbėti? 

Seselė turi truputį pagalvoti. 

— Toliau koridoriuje yra apžiūros kambarys, — ji parodo ranka. — 
Pasinaudokite juo. Užkabinkite lentelę ant durų, kad jūsų netrukdytų. 

Megan pažiūri į Gideoną. 

— Ar galite eiti? 

- Žinoma, man viskas gerai. 

Jis lėtai nuleidžia kojas nuo lovos, žiūrėdamas, kad ligonio 
pižama neatidengtų kūno daugiau, nei pridera. 

— Atsiprašau dėl savo išvaizdos, - jis mosteli į išblukusias dry- 
žuotas kelnes, kurios nesiekia kulkšnių. 

Jie įeina į nurodytą patalpą ir seselė juos palieka. 

Megan apsuka lentelę su užrašu „Užimta“, uždaro duris ir 
pristumia dvi kėdes, vieną ištraukusi iš po stalo. 

— Tai kas nutiko, kai išėjote iš policijos nuovados? 

Jis jaučiasi kvailai. 

— Aš nebuvau visko gerai apgalvojęs. Kai išėjau iš jūsų, su- 
pratau, kad neturiu kur apsistoti. Pasirodė gera mintis važiuoti 
į tėvo namus ir ten pernakvoti. Turbūt kažkas mane ten traukė. 

— Tai visai natūralu. 

— Greičiausiai. Šiaip ar taip, užpakalinės durys buvo išlaužtos, 
taigi aš paskambinau 999 ir įėjau į vidų pažiūrėti. 

Ji užmeta koją ant kojos. 

— Jūs turėjote palaukti, kol atvažiuos policijos mašina. Argi jie 
nepasakė, kad luktelėtumėt? 

Jis nepamena, ar jie sakė, bet nenori niekam pridaryti rūpesčių. 

— Gal ir sakė. Tik norėjau pažvelgti vidun ir įsitikinti, ar tik- 
rai neklydau skambindamas. 

— Akivaizdu, kad ne. 

— Ne, neklydau. Pamačiau tą vyrą tėvo kabinete. Jis padegė 
kambarį. 

— Kaip? Ką tiksliai jis darė? 

Archeologo galvoje iškyla aiškus vaizdas: 

— Vienoje rankoje - kairėje - jis laikė popierių pluoštą ir užde- 
gė jį cigarečių žiebtuvėliu, žinot, tokiu pigiu. 

— Vienkartiniu, BIC firmos? 

— Kažkas panašaus. Jis padegė popierius, tada užuolaidas ir 
norėjo padegti mano tėvo rašomąjį stalą. 

— Tada jūs jį sustabdėte? 

— Na, ne visai taip. Pirmiausia aš uždariau duris ir užrakinau 
jį viduje. Tada supratau, kad turiu jį išleisti, kitaip jis žus. 

— Kai kam būtų kilusi pagunda jį ten ir palikti. 

— Ir man kilo. 

— Gerai, kad nepalikote. Antraip šį rytą turėčiau jus apkaltin- 
ti padarius nusikaltimą. 

- Žinau. 


Megan tiriamai žvelgia į jį. Tai mokslininkas, ne kovotojas. 
Jis iš tų vyrų, kurie atrodo ganėtinai aukšti ir tvirti, kad apsigin- 
tų, bet niekada šito taip ir neišmoksta. 

— Taigi atidarėte duris, o jis tiesiog puolė ant jūsų? 

— Na, taip. Jis pastūmė mane sau iš kelio, o aš apglėbiau jį per 
liemenį lyg regbio žaidėjas. Bet aš jo nepargrioviau ir jis ėmė 
mane daužyti ir spardyti. 

Ji pažiūri į mėlynę. Kažkokia neįprasta. 

— Jis gana smarkiai sužeidė jums skruostą. Pagal žymę saky- 
čiau, kad ant dešinės rankos mūvėjo žiedą, turbūt su ženklu. 

— To nepastebėjau, pajaučiau tik skausmą. 

— Įsivaizduoju, — ji pasiima nuo žemės rankinę. —- Nepriešta- 
rausite, jei nufotografuosiu? Kontūrai gana aiškiai matyti. 

— Neprieštarausiu. 

Ji išima ploną skaitmeninį fotoaparatą, kurį visada nešiojasi 
su savimi, ir apakina jį blykste. 

— Atsiprašau, — taria ji iš už fotoaparato, - dar kartelį. 

Dar vienas blyksnis — ir ji išjungia aparatą. 

— Prašysime, kad šiuos įkalčius ištirtų, — ji įsimeta fotoapa- 
ratą atgal į rankinę. - Jei sučiupsime žmogų, trenkus; jums tuo 
žiedu, galėsime apkaltinti jį užpuolimu, vagyste su įsilaužimu ir 
padegimu. Neblogas trio, už tai jis galėtų gauti griežtą bausmę. 

— Iš tiesų? 

— Deja, Anglijos teismai pasiduoda visokiausiems graudiems 
pasakojimams apie šlapinimąsi į lovą vaikystėje, tėvą alkoholiką 
ir panašiai. Jie tai vadina švelninančiomis aplinkybėmis. Jūs ge- 
rai į jį įsižiūrėjote? 

Gideono veide šmėsteli abejonė. 

— Vargu. Viskas vyko taip greitai ir buvo iš tiesų tamsu. 

Megan yra baigusi psichologiją ir dvejiems metams buvo ko- 
mandiruota dirbti su vienu iš geriausių nusikaltėlių portretų su- 

darinėtojų Britanijoje. Ji gali pajusti melą, kai žmogaus lūpos jo 
dar net neištarė. Suraukia antakius ir apsimeta sutrikusi. 

— Nelabai supratau. Aiškiai pastebėjote BIC žiebtuvėlį jo ran- 
koje, bet nematėte veido? 

Gideonas pasijunta nepatogiai. 

— Nežinau. Turbūt apakino liepsna. 
— Galiu tai suprasti. Bet kad ir apakintas šviesos —- degančių 
popierių jo rankoje ir liepsnojančių užuolaidų — nejaugi visai jo 

Jis gūžteli: 

— Apgailestauju. 
— Pone Čeisai, noriu jums padėti. Bet jūs turite pasitikėti 
manim. 

Jis atrodo nustebęs: 

— Aš pasitikiu. Kodėl turėčiau nepasitikėti? 

Ji nekreipia dėmesio į jo klausimą. 

— Ar tikrai negalite mums nieko pasakyti apie tą vyrą? Jo 
ūgis? Svoris? Plaukų spalva? Apranga? Ką nors... 

Gideonas jaučia, kaip jos akys skrodžia jį, bet tyli. Savo mo- 
biliajame telefone turi to žmogaus nuotrauką, padarė ją prieš 
pat užtrenkdamas duris. Įsilaužėlis greičiausiai kažkaip susijęs 
su jo tėvo paslaptimis, ir jis ketina nuodugniai išsiaiškinti jas 
anksčiau, nei tai padarys policija. 

Megan vis dar laukia atsakymo. 

Jis papurto galvą: 

— Atsiprašau, niekuo negaliu jums padėti. 

Ji nušvinta tokia šypsena, kad jis beveik krūpteli. 

— Bet padėsite, —- sako ji šaltu kaip ledas balsu. — Patikėkite 
manimi, padėsite. 

STOUNHENDŽAS 


Norint išsaugoti šiuos vertingus akmenis, negalima leisti žmo- 
nėms ant jų lipti ar juos gadinti. Dėl šios priežasties Anglijos 
paveldosauga pastatė tvoras, eismo užkardas ir apjuosė teritoriją 
virvėmis, o į vidų įleidžia tik išskirtinėmis progomis ar gavus 
raštišką leidimą. 

Vyriausybės remiama institucija gerai atlieka savo darbą, bet 
nežino, kokie atsidavę yra kai kurie subrangovo apsaugos dar- 
buotojai. Tokie kaip Šonas Grabas, ištikimas Šventųjų Garbin- 
tojų brolijos narys. Seniai pasibaigus darbo pamainai, jie vis tiek 
saugo vertingą vietovę. 

Trisdešimt penkerių metų Grabas yra vienas iš tų rankoves 
pasiraitojusių, šiek tiek antsvorio turinčių vaikinų, kurių darbai 
visada būna padaryti ir kurie negaili gerų Žodžių tiems, kurie 
jiems dirba. Jis vadovauja Stebėtojų grupei, visą laiką budin- 
čiai Stounhendže. Jie stebi teritoriją trijų šimtų šešiasdešimties 
laipsnių kampu. Dvidešimt keturias valandas per parą. Septy- 
nias dienas per savaitę. Tris šimtus šešiasdešimt penkias dienas 
per metus. 

Jis ir jo Stebėtojai niekada nepaliauja budėti. Dalis šio dar- 
bo atliekama atvirai, paveldosaugos apmokamų darbo pamainų 
metu, kita dalis - paslapčia mažomis nuotolinėmis kameromis, 
strategiškai išdėstytomis toje teritorijoje. Dešimt metų Grabas 
yra Stebėtojas. Brolijos viduje vadinamas Gyvate. Jis eina savo 
tėvo, senelio ir kitų atsekamų protėvių pagal vyriškąją liniją 
pėdomis. 

Kartu su juo šiandien yra dvidešimt penkerių metų Li Džon- 
sas, palyginti dar naujokas, kol kas oficialiai nepriimtas į Bro- 

lijos pašventintųjų gretas. Jis aukštas ir liesas, jo oda spuoguota 
ir neprižiūrima, o nusivilkęs darbinę uniformą jis paprastai dėvi 
neskalbtus džinsus ir roko grupių marškinėlius. Jis nėra labai 
protingas, patyrė tokių išbandymų, kaip narkotikai ir benamio 
dalia. Sulaukęs dvidešimties jis buvo visuomenės nurašytas kaip 
nenuorama už ekologiją kovojantis hipis. Kurį laiką bandė rasti 
paguodą kitų protestuotojų ir agitatorių draugijoje, bet niekur 
galutinai nepritapo. 

Li gyvenimas įgavo prasmę, kai jis užklydo į Stounhendžą 
važiuodamas pakeliui į Glastonberio festivalį, kur tikėjosi gauti 
pigių narkotikų ir užsidirbti šiek tiek pinigų juos parduodamas. 
Bet taip ir nenuvyko į muzikos festivalį. Saulėgrįža padarė tokį 
įspūdį, kad jis net neįstengė atsitraukti nuo akmenų rato. Li 
pasiliko, padėjo tvarkyti aplinką ir savanoriškai dirbo visus su 
magiškais akmenimis susijusius darbus. 

Su Šonu juodu drauge jau treji metai ir tarp jų susiklostė tarsi 
mokytojo ir mokinio santykiai. Šonas buvo jo rėmėjas ir daly- 
davo išmintį kartu su dumblo rudumo arbata iš patikimosios 
savo gertuvės. Per kiekvieną budėjimą jis užduodavo klausimų 
savo globotiniui siekdamas užtikrinti, kad būtų tinkamas įstoti 
į uždarą Garbintojų ratą. 

— Pirmasis klausimas, —- Grabas meta savo globotiniui žvilgs- 
nį, lyg sakytų: „Dėmesio 


mums, Brolijos nariams? 


« 
! 


— Kas yra akmenys ir ką jie reiškia 


Džonsas šypteli — tai lengvas klausimas. 

— Akmenys yra mūsų Šventieji. Jie yra visos mūsų žemiško- 
sios energijos šaltinis. Jie yra mūsų saugotojai, prižiūrėtojai ir 
mūsų gyvenimo galia. 

Grabas kaip apdovanojimą šliūkšteli arbatos šlakelį į Li puo- 
delį, išmargintą rudom linijom. 

— Gerai. O kodėl Šventieji siunčia mums tokį palaiminimą? 

„ Džonsas paskalauja rudąjį eliksyrą, kol jie stovi prie eismo 
užkardos stovėjimo aikštelėje. 

— Nes mes esam Šventųjų Garbintojai, sekėjai tų, kurie sudė- 
jo čia didžiuosius akmenis prieš tūkstančius metų. Mūsų protė- 
vių kaulai ir kraujas maitina Šventuosius jų poilsio vietoje, kaip 
ir mūsų kūnai bus atiduoti jiems ir užbaigs šį ratą. 

Garas sklinda nuo metalinio Grabo termoso dangtelio. Jis 
siurbteli karštos arbatos ir klausia: 

- Ir 4aip Šventieji mus laimina? 

— Savo dvasine energija. Jie siunčia ją mums per akmenis ir jų 
palaiminimas saugo mus nuo sekinančių ligų ir nuo žeminančio 
skurdo. 

Grabas patenkintas. Jo mokinys gerai mokosi savo katekizmą 
ir jam tai išeis tik į naudą. Jis įpila dar arbatos į Li puodelį. 

— O ko Šventieji laukia iš mūsų už tai? 

— Pagarbos, - taria Li nuoširdžiai. - Mes turime juos pripa- 
žinti, gerbti, tikėti jais ir laikytis jų mokymų per paskirtąjį pra- 
našą, Rato Mokytoją. 

- Teisingai, Li. Žinok, kad kiti bandys pavogti mūsų paliki- 
mą. Manoma, jog katalikai ir jų akmenyje įrašyti įstatymai yra 
Dievo siųsti. Jie sukurpė šią istoriją du tūkstančius metų vėliau, 
nei Šventieji buvo žinomi čia, Anglijoje. 

Li linkteli. Jis supranta. Jo neturi patraukti ar suvilioti kitos 
religijos, Oo tikėjimo mokymai, SL (BD auksu 
kami pinigai ir kuriami nuosavi bankai bei valstybės. 

— Šonai, — pradeda jis tikėdamasis užtarimo. - Žinau, kad tu 
gali atsekti savo kraujo liniją iki pat tų didžiųjų, kurie sunešė 
mėlynuosius akmenis. Suprantu, kad tu esi vertas Šventųjų pa- 
laiminimo ir apsaugos, bet kaipgi tokie žmonės kaip aš? Mes 
esame pašaliečiai. Mes kilę ne iš čia. 

Grabas atpažįsta nesaugumo jausmą, tokį būdingą Li. 

— Mes visi esame. iš čia, mano drauge. Prieš penkis tūkstan- 
čius metų Britanijoje gyveno nedaug žmonių. Tais laikais tu ir 
aš turbūt buvome broliai, blogiausiu atveju, pusbroliai. 

Džonui patinka ši mintis. Ir ji ne be pagrindo. Net ir krikš- 
čionys tiki Adomą ir Ievą ir kad dėl vienos sekso akimirkos pa- 
sidaugino visa žmonija. Ar kažkaip panašiai. Jis tiksliai nepame- 
na. Broliai: jis ir Šonas. 

— Tau tikrai gerai sekasi, Li. 

Grabas apkabina kone skeletiškus vaikinuko pečius parody- 
damas, kad juo didžiuojasi. 

Bet iš tikrųjų yra sunerimęs, kaip jo globotinis ištvers tuos 
siaubingus išbandymus, kurie jo laukia. 

Gideoną paskiepijo nuo stabligės ir, jo nuomone, visai be reikalo 
paėmė kraujo. Pagaliau vėlyvą popietę jis buvo išleistas iš ligo- 
ninės. Vienintelis geras dalykas, kad iki išleidžiant inspektorė 
sugebėjo gauti raktus nuo apdegusio jo tėvo namo. 

Artėdamas prie didžiulio pastato taksi automobiliu, į kurį 
įsėdo išėjęs iš ligoninės, jis mato, kad nuostoliai nemaži. Pie- 
vas išmalė gaisrininkų mašinos, o dalis namo yra pajuodusi nuo 
dūmų. Langai išdužę ir užkalti, sienos skilusios. 

Dabar jam tai nerūpi. Ši vieta yra tik betonas ir plytos. Kaž- 
kokie jausmai sukyla tik tada, kai jis įeina pro didžiules paradi- 
nes duris. 

Kai mirė motina, Gideonas ėjo iš proto. Iš savimi pasitikin- 
čio, komunikabilaus ir atviro pasauliui jaunuolio jis tapo nera- 

mus, užsisklendė ir ėmė nepasitikėti žmonėmis. Tėvo mirtis 
atnešė naujų permainų. Jis dar gerai nesuvokia kokių, bet jaučia 
jas. Viduje kaitaliojasi pykčio, nusivylimo, apmaudo ir patirtos 
neteisybės mišinys. Tokių jausmų sūkurys, žinoma, pakeis jo as- 
menybės DNR negrįžtamai. 

Gideonas klaidžioja po didelį tuščią namą ir jaučiasi labai 
vienišas. Neturi nei brolių, nei seserų, nei senelių. Nei vaikų. Jis 
paskutinis Čeisų palikuonis. Pagal tai, ką jis veiks likusį gyve- 
nimą, pasaulis spręs ne tik apie jį, bet ir apie visą Čeisų giminę. 

Jis numeta savo švarką vestibiulyje. Plačiomis pakopomis 
užlipa į didelę atvirą laiptų aikštelę viršuje ir ieško, kur galėtų 
nusiprausti ir kuriam laikui išsitiesti. 

Namas aiškiai nėra pritaikytas gyventi praėjus keturiems 
šimtams metų nuo jo statybos. Turbūt reikia milijonų norint 
apšildyti šiuos didelius kambarius aukštomis lubomis. Nieko 
keisto, kad jo tėvas, kaip matyti, naudojo tik kelis iš jų. Lan- 
gai kiauri ir juos reikėtų keisti. Dauguma sienų apsilaupiusios 
nuo drėgmės. Grindys girgžda baisiau nei seno burinio laivo 
korpusas per audrą. Turbūt jau penkiasdešimt metų jos nematė 
teptuko ir dažų. 

Tėvo miegamasis yra mažiausias iš visų ir Gideonui sukelia 
keisčiausių jausmų. Jis tiesiog prikimštas tuštumos. Visur išmė- 
tyti seno Žmogaus daiktai, bet jie tapę kažkokie beasmeniai, lyg 
būtų paveikti radiacijos, kuri išnaikino visus šio žmogaus pėd- 
sakus. 

Šalia lovos - knygų stirta. Prie jų - baltas puodelis, kuriame 
dar liko šiek tiek arbatos ir jos viršus apsitraukė pelėsiu. Jis spėja, 
kad tai buvo paskutinė rytinė arba vėlaus vakaro arbata, kurią 
ragavo jo tėvas. 

Antklodė nustumta į vieną aukštos medinės dvigulės lovos 
kraštą. Įdubęs senas spyruoklinis čiužinys, pilkšva paklodė ir 

sumaigyta plunksnų pagalvė rodo, kur tiksliai miegojo Natanie- 
lis. Kita lovos pusė neliesta. Gideonas susiraukia. Nepaisant viso 
legendinio jo tėvo spindesio ir neabejotinų turtų, gyveno jis kaip 
vargšas ir mirė vienišas. 

Gideonas dar kartą apžvelgia mažą miegamąjį ir virš durų 
pastebi seną varpelio pėdsaką — palikimą iš tų laikų, kai auklė ar 
liokajus gyveno šiuose namuose ir laukdavo, kada juos pakvies 
namų šeimininkas. Tai jam primena vaikystę, vieną lietingo sa- 
vaitgalio apsilankymą Nacionalinio fondo namuose ir vienintelį 
įdomų dalyką, kurį ten papasakojo gidas: pastate buvo įrengta 
daugybė slaptų koridorių, kad tarnai galėtų greitai ir nepastebi- 
mai patekti iš viršutinių kambarių į apatinius. 

Gideonas mąsto, ar jo tėvo namai irgi galėtų būti tokie. Jis 
išeina į koridorių vis paspirdamas dulkių tumulus. Svarsto, ar už 
nedidelio tėvo miegamojo galėtų būti kitas kambarys. 

Nėra. 

Laiptų aikštelė eina žemyn iki suveriamojo lango, pro kurį 
matyti sodas. Jis nulipa apačion ir dešinėje pusėje pastebi nežy- 
mų sienos apmušalų sujungimą. Pabeldžia į sieną. Skamba lyg 
gipso plokštė. Pastuksena per metrą į kairę ir per metrą į dešinę. 

Mūras. 

Vėl pabeldžia į plokštę. Per visą ją ir aplink ją. Gipso plokš- 
tė pakankamai didelė, kad už jos galėtų būti durys. Nematyti 
jokios rankenos ar vyrių, bet jis tikras, kad jie turi būti. Jis atsi- 
klaupia ant kelių ir ima ieškoti, kaip darytų archeologinių kasi- 
nėjimų metu. Pirštai užčiuopia vietą, kur grindjuostė ribojasi su 
grindimis. Jis bando atitraukti grindjuostę, bet ši tvirtai užkišta. 
Nusivylęs ima ją labiau stumti, nei traukti. 

Netikėtai ji pajuda ir tvoksteli priplėkęs oras. 

Gideonas staiga pašoka stačias. Sienoje atsiveria tamsus ply- 
šys. Jis pagrabinėja viduje ir suranda šviesos jungiklį. Apstulbsta 

nuo to, ką pamato: siaura patalpa, panaši į labai gilią spintą. Vie- 
na siena nuo grindų iki lubų prikrauta knygų, kitoje pusėje — se- 
nos vaizdajuostės, keli kompaktiniai diskai. Prie galinės sienos 
matyti senas plazminis nedidelės raiškos televizorius. 

Jo protas įsiaudrina. Kam jo tėvui reikėjo slapto kambario? 
Kas tose vaizdo kasetėse ir kodėl jos slepiamos? Kodėl šitos 
knygos sukrautos čia, o ne išdėstytos atvirai apatiniuose kam- 
bariuose? 

Kodėl jo tėvas nusprendė laikyti šią paslaptį? 


ANTRA DALIS 

TREČIADIENIS, BIRŽELIO I6 DIENA 
SOHO, LONDONAS 


Džeikui Timberlandui yra trisdešimt vieni, bet visiems, kurie to 
nežino, sakosi esąs dvidešimt septynerių. Jis tiesiog dar nėra pa- 
sirengęs pasiskelbti turįs trisdešimt ar daugiau metų. Jo draugų 
rate žmogaus amžius yra lyg tas gimtadienio užrašas didelėmis 
raidėmis, kurį užklijuoja vaikui ant krūtinės: „Man jau penkeri“. 
Tik kai tau trisdešimt, gali užsirašyti „Šlepetės“, „Kilimas“, „Šu- 
nys“, „Šeima“, „Volvo“ arba „Aš esu nuobodybė“. 

O Džeikas tikrai nėra nuobodybė. Ypač vakare, kai užsimeta 
daugiau preparatų nei Pitas Dohertis ir Eimi Vainhaus kartu 
paėmus. 

Jis nėra turtingas. Bet jo tėvas kaip tik toks. Bankininkas ir 
dar priedo turtuolis. Vienas iš tų, kurių giminės medis, kad juos 
kur velniai, buvo išaugintas rojaus sode dar tuomet, kai Adomas 
buvo mažas ir šliaužiojo aplinkui. Vieną dieną Džeikas atsiriėks 
savo dalį, bet kol kas jis turi verstis penkių milijonų svarų vertės 
butuke Marilebone su kišenpinigiais, kurių vos pakanka „Aston“ 
išlaikyti, klubo sąskaitoms susimokėti, atsitiktinai investuoti ir 
retkarčiais pasimėgauti vakarėlių mieste. 


* Pete Doherty (g. 1979) ir Amy Winehouse (1983-2011) — žinomi Londono 
muzikantai, pagarsėję ir kaip nesaikingai vartojantys narkotikus. 

Džeikas yra vienturtis lordo Džozefo Timberlando sūnus ir 
paveldėtojas. Jis išlepintas geidžiamiausių manekenių, žurnalų 
viršelių mergaičių ir senstančių roko žvaigždžių neklusnių duk- 
relių dėmesio. Žinoma, čia jam pagelbėjo geriausias draugelis, 
kuris dirba fotografu „Heat“ žurnale, bet juk bičiuliai tam ir yra 
reikalingi. 

Šiandien jis apsirengęs taip, kad niekas neatsilaikytų. Tvis- 
kantis mėlyno šilko ir medvilnės kostiumas, vienspalviai ryš- 
kiai mėlyni marškiniai ir nauji itališki juodos odos batai. Jis jau 
klubo VIP zoną ir besielgiančią taip, lyg ši vieta priklausytų jai. 
Pamatęs jos tobulus dantis iškart gali pasakyti, kad ji amerikie- 
tė, — nors ji dar nė nepradėjo pernelyg garsiai kvatotis ir kalbėti 
su kartu atėjusiaisiais. Aukšti skruostikauliai, šiltos rudos akys, 
glotniai sušukuoti ilgi juodi plaukai ir nuostabios kojos iš po 
trumpučio retro stiliaus sijonėlio — ryškiai žalios, rožinės ir ko- 
ralų spalvos. Ji atrodo lyg hipė - filmų žvaigždė. 

Vien tik matant ją kraujas plūsteli jam į galvą. 

Tada ji žvilgteli į jo pusę. 

O, ne! Džeikas pagalvoja, kad išsiverš lyg naftos gręžinys. Jis 
patraukia artyn veikiamas jos skleidžiamo seksualaus žavesio. 
Lanksčioji gražuolė apsupta kitų žavių būtybių — tiek vaikinų, 
tiek merginų, bet Džeikui atrodo, kad ji žiūri tik į jį. 

— Ei, ei, vaikine. Nurimk, - atrodo, kad balsas sududena ir 
didžiulė juoda ranka ant jo krūtinės nusileidžia iš niekur. 

— Atsiprašau, - Džeikas su panieka žvilgteli į didelius pirštus, 
lyg krokodilo nasrai išskėstus palei baltą laibą jo kaklą. —- Ar 
prieštaraujate? 

Jis kalba mandagia tobula anglų kalba ir Žiūri tiesiai į veidą 
žmogui, kuris atrodo toks didelis, kad negali nieko matyti per 
jo pečių plotį. 

— Turėtumėte šiek tiek pasitraukti, pone. Čia dama švenčia ir 
pašaliniai neįleidžiami. 

Džeikas pradeda nervingai juoktis: 

— Vakarėlis be pašalinių? Leiskite prisistatyti jaunai damai, aš 
esu... 

Krokodilo nasrai kaukšteli. Pirštai sugriebia Džeikui už ger- 
klės ir priverčia užgniaužus kvapą sugrįžti atgalios į savo vietą 
tolimame VIP zonos kampe. 

Kol jis bando atgauti kvapą, vyresnis vyras trumpais baltais 
plaukais pritupia ir žvelgdamas tiesiai jam į akis sako: 

— Sūnau, atsiprašome, kad turėjome taip pasielgti. Kaip kom- 
pensaciją dabar užsakysime tau butelį kokio tik nori gėrimo, o 
tu liksi čia ir gersi, gerai? 

- Čia mano klubas, — paprieštarauja Džeikas džeržgiančiu 
balsu. Pats nustemba, kad sugeba atsistoti, bet dabar visai neži- 
no, ką turėtų daryti toliau. Jam kelią pastojo žmogus krokodilas 
ir dar vienas gyvūnas juodu kostiumu. Norint juos perlipti pri- 
reiktų kopėčių. 

Už to raumenų kalno jo akys vėl pastebi gražiąją amerikie- 
tę. Ji kažką sumurma šalia jos stovinčiai blondinei ir, didžiam 
Džeiko nustebimui, žengia jo link. 

Jos ketinimai aiškūs. Ji nenuleidžia nuo jo akių. Kad ir kas ji 
būtų, ji eina su juo pasikalbėti. 

Kalnai grėsmingai pasislenka arčiau jo, bet jam tai nerūpi. 
Sakoma, kad meilė žeidžia. Džeikas nutuokia, kad kaip tik da- 
bar jis tuo įsitikins. 

Apačioje lyg į tinklą įkliuvęs paukštis čirpia Gideono mobilusis. 

Jis supranta, kad nesuspės atsiliepti iki įsijungiant balso paš- 
tui, bet vis tiek skuba lauk iš slaptojo tėvo kambario. 

Pavėluoja vieną sekundę. 

Įsijungia balso paštas ir jis ima ieškoti rašiklio ir popieriaus. 
Šalia šaldytuvo randa padėta lipniųjų lapelių. Viršutiniame 
lape — nebaigtas pirkinių sąrašas: sūris, sausainiai, vaisiai, šoko- 
ladas. Paskutinė vakarienė, kurios jo tėvas nevalgė. 

Gideonas atsuka atgal praleistą skambutį, užsirašo numerį ir 
surenka jį. 4 

Kitame gale pasigirsta moteriškas balsas: 

— Tyrėja inspektorė Beiker. 

Jis nusivilia. 

— Čia Gideonas Čeisas. Jūs ką tik man skambinote. 

— Dėkui, kad atskambinote. Norėjau susitarti, kada jūs galė- 
tumėte pamatyti savo tėvo kūną. 

Žodžiai jį suglumina. To jis ir bijojo. Juk ji netgi atsiklausė jo. 
Bet dabar jis jaučiasi visiškai tam nepasiruošęs. 

— Taip. Ačiū jums. 

— Laidotuves rengia „Abrahamsas ir Kaningamas“ Bleiko ga- 
tvėje, Šaftsberyje. Aš žinote, kur tai? 

— Ne, aš ne vietinis. Nė nenutuokiu, kur tai yra. 

— Na, nesunku surasti. Dešinėje pusėje, netoli nuo Gebenių 
Kryžiaus žiedinės sankryžos: Jie siūlė ateiti rytoj dešimtą ryte. 
Jei jums netinka, duosiu jų telefono numerį ir susitarsite. 

Nėra tokio laiko, kuris atrodytų finkamas pamatyti pusiau 
sumaitotą savo tėvo kūną. Bet laikydamasis angliškų tradicijų 
Gideonas sako priešingai, nei galvoja: 

— Nereikia, man tinka. 

— Gerai, tuomet jiems patvirtinsiu. 

— Dėkui. 

Megan jaučia, koks jis įsitempęs. 

— Gal paprašyti, kad jus palydėtų policininkas? Ar norėtumėt? 

— Susitvarkysiu ir pats. 

— Suprantu, - jos balsas kupinas užuojautos. - Paskambinkite 
man, jei apsigalvosite. 

Gideonas baigia pokalbį ir pasuka atgalios. 

Kai įeina į slaptąjį kambarį, pajunta kylant nerimą. Jis bijo, 
kad paaiškės, jog čia esantys įrašai yra pornografiniai. Taria sau, 
kad pajėgs su tuo susitaikyti. Nes gali būti ir blogiau. Jie gali 
būti susiję su Natanielio kapų plėšimu, su jo neaiškiu vertingų 
meno kūrinių „verslu“. 

Jis minutėlę stabteli ir apžiūri kambarį. Darbo metai jį išmo- 
kė pirmiausia ištyrinėti aplinką, o tik tada pradėti kasinėti. Yra 
toks senas posakis, tinkantis archeologijai: nepamirškite, kad 
žemė yra apgaulinga. Ji gali meluoti lyg neištikima meilužė ir 
pražudyti ne vienus tavo gyvenimo metus. 

Gideonas žino, kad jo tėvas buvo paskutinis prieš jį čia lan- 
kęsis žmogus. Visa, ką jis mato, yra taip, kaip jis paliko. Gana 
tvarkinga. Išskyrus kelias atidarytas kompaktinių diskų dėžu- 
tes. Prie rašomojo stalo stovi odinis krėslas, atsuktas į sienoje 
įmontuotą televizorių. Kambario viduryje — žemas kavos sta- 
liukas. Ant stalo krašto matyti batų tepalo pėdsakų — turbūt tė- 
vas užsikeldavo čia kojas žiūrėdamas į ekraną. Palikta krištolinė 
stiklinė, kvepianti viskiu, bet nematyti nei grafino, nei butelio. 
Jis įtaria, kad gėrimai slepiami vienoje iš spintelių, įmontuotų 
kambarį užpildančių lentynų apačioje. Už nugaros ant lentynų 
matyti sukrautos dėžės. Gideonui įdomu, kiek jo tėvas gėrė savo 
gyvenimo pabaigoje. Šalia stiklinės padėtas senas nešiojamasis 
kompiuteris, toks, kuris nuskaito mažus diskelius, bloknotas ir 

nedidelė nedaili molinė pieštukinė, kurią jis atpažįsta iškart. Jis 
ją pagamino mokykloje ir parvežė namo Tėvo dienos proga. 

Jis gali pasakyti, kad kambarys buvo naudojamas kažkam lai- 
kyti, peržiūrėti ir kaupti. Bet kam? Gideonas susiranda pasiekia- 
mu atstumu nuo krėslo padėtą televizoriaus nuotolinio valdymo 
pultelį ir spustelėjęs įjungia. Žemiau, sienoje, yra įmontuotos 
trys lentynos: vienoje didelis, beveik pramoninis, vaizdajuosčių 
leistuvas, kitoje — kompaktinių vaizdo diskų, o apatinė, atrodo, 
skirta visokiam šlamštui: laidams, tuščioms kasečių dėžutėms ir 
išsibarsčiusioms monetoms. 

Kaisdamas televizorius sumirga neaiškiu juodu ir baltu snie- 
gu. Kompaktinių diskų leistuvas sudūzgia, įsijungia ir bando 
nustatyti kanalą. Ekrane pasirodo neryškus grūdėtas vaizdas. 
Ko gero, tai senos 16 mm kino juostos skaitmeninė kopija. Vaiz- 
das išryškėja, jau matyti tėvas, reinkarnavęsis į daug jaunesnį 
vyrą, pasitikinčiu balsu kalbantį nuo pakylos prieš auditoriją: 

„Stounhendžas — tai senojo pasaulio stebuklas. Jei jis būtų 
statomas šiandien, naudojant visus mūsų įrengimus ir matema- 
tinius skaičiavimus, atrodytų įspūdingai. Bet pradėti jį statyti 
prieš penkis tūkstančius metų, kai nebuvo kompiuterių, auto- 
matizuoto CAD programos projektavimo, kranų, sunkvežimių 
ir baržų, su kuriais būtų galima atgabenti šiuos monolitinius 
akmenis, — tai tiesiog neįtikėtinas dalykas.“ 

Gideonui iškart pasidaro nuobodu. Jo vaikystė buvo prikimš- 
ta šių absurdiškų teorijų apie Stounhendžą, spėjamą šventyklą, 
senovės karalių laidojimo vietą, pirmąją pasaulyje astronominę 
observatoriją, kosminę sąsają su Egipto piramidėmis ir pačia ne- 
mokšiškiausia teorija apie druidų kilmę. 


* Druidai - senovės keltų dvasininkai, nuo III a. pr. m. e. Airijoje ir Galijoje 
turėję didelės įtakos visuomenės gyvenimui. 

Jis išjungia filmą ir paleidžia vaizdajuosčių leistuvą. Šis trakš- 
teli, spragteli, kol mechaninės nuskaitymo galvutės persijungia 
ir ima skaityti paliktą vaizdo kasetę. Ekrane iš arti matyti gra- 
žios moters veidas. Ji tokia graži, kad net užspaudžia krūtinę. 

Tai jo motina. 

Ji juokiasi. Tiesia ranką į kamerą ir nuduoda, kad drovisi fi1- 
muotis. Jis įjungia garsą: 

„Baik, Natai. Aš nekenčiu šio daikto, prašau išjungti.“ 

Nuo jos balso jis ima drebėti. Jis negali susilaikyti ir žengia 
artyn, paliečia pirštais ekraną. 

„Natai... Gana!“ 

Vaizdas išsiplečia. Merė Čeis sėdi gondoloje Venecijoje, už 
jos — rugiagėlių skaistumo dangus. Ji nusuka veidą nuo kame- 
ros ir vaizduoja, kad vyras ją erzina. Jos plaukai juodi, ilgi ir 
tankūs — tokie pat, kaip ir Gideono, — judinami vasaros vėje- 
lio ant jos pečių jie šoka lengvą šokį. Fone švysteli Šv. Morkaus 
bazilika, kai irkluotojas dryžuotais marškiniais plukdo juos per 
lagūną. Dabar matyti pakankamai, kad Gideonas įžiūrėtų, jog 
ji laukiasi. 

Jis sustabdo kasetę ir nusuka ašarotas akis į prikrautas lenty- 
nas. Jose tikrai nėra sudėti tik šeimos filmai, jis įsitikinęs. Pas- 
kutiniame įraše, kurį Žiūrėjo tėvas, - Gideono motina, nes jis 
galvojo apie laimingesnes dienas, galbūt net pačias laimingiau- 
sias. Taip žmonės elgiasi, kai jie išgyvena sunkiausias valandas, 
pačias sunkiausias savo gyvenime. 

Viskas, kas yra lentynose, buvo svarbu jo tėvui. Ganėtinai 
svarbu, kad būtų suklasifikuota ir išsaugota. Bet ne taip svarbu, 
kaip brangus atsiminimas apie vienintelę moterį, kurią jis iš tie- 
sų mylėjo. 

Gideonas nueina prie knygų. Lentynos pridėtos raudona oda 
įrištų bloknotų, jų lapai be linijų, tokie, kokius mėgsta meni- 

ninkai ir rašytojai. Jis pabando išimti vieną iš kairiojo viršutinio 
kampo, bet viršeliai susiklijavę tarpusavy. Jis atskiria juos. 
Atverčia pirmą bloknoto puslapį ir net susverdėja nuo plūste- 
lėjusių naujų emocijų. Čia įrašyta tėvo aštuonioliktojo gimtadie- 
nio data. 
Raštas panašus, bet kažkoks neryžtingas. 


Mano vardas Natanielis Čeisas ir šiandien yra mano aštuo- 
nioliktasis gimtadienis. Diena, kai aš suaugau. Pažadėjau sau, 
kad nuo šiol smulkmeniškai abrašysiu tai, kas, tikiuosi, bus ilgas, 
įvykių kupinas, laimingas ir sėkmingas gyvenimas. Užrašysiu 

gera ir bloga, garbinga ir negarbinga. Dalykus, kurie sujau- 
dina sielą ir kurie jos nepaliečia. Mano mokytojai sako, kad iš 
istorijos galima daug ko pasimokyti, taigi metams bėgant aš tu- 
rėčiau daugiau sužinoti apie save, jei sąžiningai rašysiu viską 

apie praeinančius metus. Be abejo, jei aš tabsiu žymus, išsbaus- 
dinsiu šiuos detalius užrašus, 0 jei ne, tai nors atėjus gyvenimo 

rudeniui atsigręšiu atgalios ir matydamas karštą savo jaunystės 

optimizmą gausiu šiek tiek šilumos. Man aštuoniolika. Manęs 

laukia didieji nuotykiai. 


Gideonui pasidaro per sunku skaityti toliau. Jis peržvelgia 
lentynas. Nejaugi visur čia tas pats? Kiekviena didžiojo Na- 
tanielio Čeiso nuotykio detalė, jausmai ir smulkus įvykių ap- 
rašymas? 

Jis braukia pirštu per raudonas nugarėles ir skaičiuoja metus: 
dvidešimtas jo tėvo gimtadienis, dvidešimt pirmas, dvidešimt 
šeštas — kai jis sutiko būsimą žmoną, dvidešimt aštuntas — tiek 
metų dabar yra Gideonui, trisdešimtas — metai, kai Natanielis 
Gregoris Čeisas ir Merė Izabelė Pričard susituokė Kembridže, 
trisdešimt antras - gimė Gideonas. 

Keliaujantis pirštas sustoja. Jis įžengė į savo erdvę. Jo akys 
nuslysta prie trisdešimt aštuntų tėvo gyvenimo metų. Metų, 
kai mirė Merė. 

Jo ranka tiesiasi paimti plono tomelio ir jis bando ištraukti jį 
iš abiejų šonų prisispaudusių knygų tarpo, bet negali prisiversti. 
Tada peršoka per dvejus metus. Kai tėvui suėjo keturiasdešimt. 

Jis išima dienoraštį. Dveji metai po mamos mirties. Jaučiasi 
pasiruošęs tam, ką pasiūlys jo paties nugyventi aštuoneri metai. 

Bet ne. 

Parašyta ne anglų kalba. Net ne kokia nors atpažįstama kalba. 

Tai koduotė. 

Gideonas ištraukia kitų metų tomą iš eilės. 

Koduotė. 

Dar vieni metai. 

Koduotė. 

Jis nuskuba į kambario pakraštį ir sustoja prie paskiausio 
tomo. Ir vėl sustingsta — tikriausiai čia bus paskutiniai Natanie- 
lio Čeiso gyvenimo įrašai. 

Širdis daužosi lyg įnirtęs bulius į narvo virbus. Jis sunkiai 
nuryja, paima tomelį iš lentynos ir jį atsiverčia. 

SOHO, LONDONAS 


Ji kvepia cinamonu. Rodos, yra išgėrusi ir juda taip, tarsi sklęstų 
virš žemės. 

Džeikas Timberlandas pastebi šiuos dalykus, kai gražuolė 
amerikietė prieina ir pabučiuoja jį atsisveikindama ant šaligatvio. 

Turbūt jai daugiausia dvidešimt dveji. Ir tai ne pakštelėjimas į 
skruostą. Tai tikras bučinys. Ji suima jo veidą savo išpuoselėtais 
pirštais ir jos lūpos švelniai paliečia jo lūpas. Jis leidžia jai veikti. 

Ir ji imasi. Trumpas brūkštelėjimas liežuviu — tik slystelėji- 
mas vidine jo viršutinės lūpos puse. Jo akys šoka už užmerktų 
vokų. Ji atsitraukia. 

— Viso, - šypteli ir žengia šalin. 

— Palauk. 

Ji vėl nusišypso dailiai įsirangydama ant užpakalinės limuzi- 
no sėdynės. Juodas vyras krokodilo letenomis užtrenkia dureles 
ir meta į jį žvilgsnį - jis ne tik įspėja, bet ir skelbia karo pradžią. 

Velniop. Džeikas atstato pečius ir ima artintis prie tamsinto 
užpakalinio lango. Antrą kartą tą vakarą didžiulė ranka stai- 
ga nutupia jam ant krūtinės ir partrenkia jį. Asmens sargybinis 
šasteli į keleivio sėdynę ir limuzinas nuvažiuoja, Džeikui net 
nespėjus atsistoti ant kojų. Nuostabiausia moteris, kokią tik jis 
kada nors buvo sutikęs, ką tik matė jį parkrentantį ant užpakalio. 
Ne pats geriausias būdas užbaigti vakarą. 

Jis susilaukia keleto keistų žvilgsnių iš praeinančių porelių, 
šios nuvingiuoja ir išnyksta Soho gelmėse. Šaligatvis šlapias nuo 
ką tik praūžusios liūties ir jo drabužiai dabar drėgni. Jis brūkš- 
teli per juos ir įkiša ranką į kišenę, ieškodamas nosinės purvui ir 
žvyrui nuo rankų nusivalyti. 

Kažkas iškrinta ant žemės. Jis pasilenkia ir paima — tai bo- 
kalo padėkliukas. Reklama nuplėšta ir tušinuku užrašyta: „Pas- 
kambink man rytoj šiuo numeriu...“ Šalia - bučinys ir nupiešta 
maža spyna. 

Džeikas stebeilijasi į piešinuką. Dabar jau supranta. Dieve. 
Štai dėl ko buvo visa ši apsauga. 

Gideonas drebančiose rankose laiko dienoraštį. Jis sėdi ant kietų 
kambario grindų nugara atsirėmęs į lentynas ir bijo skaityti. Jau- 
čiasi nugalėtas — tarytum būtų buvęs užpultas ir sumuštas kokio 
nematomo priešo. Parblokštas savo tėvo vaiduoklio. 

Pažiūri aukštyn į visus ranka rašytus dienoraščius aplinkui. 
Tai visa tėvo, kurio jis niekada nepažinojo, gyvenimo istorija. Ir 
šis Žmogus daugiau nei dvidešimt metų rašė naudodamas užšif- 
ruotą kodą. 

Kodėl? 

Jis papurto galvą ir sumirkčioja. Tamsa slegia, tarytum kiek- 
vienas namo langas būtų užpiltas žemėmis. Jis jaučiasi lyg kape. 
Atsargiai atverčia viršelį ir dešiniame puslapyje pamato užrašą: 
HOZKONO YOAOE. 

Tai sukelia šypseną. Jis braukia pirštu per lapą ir jaučia, kaip 
mintimis sugrįžta į vaikystę. Jo tėvas niekada nespardė su sūnu- 
mi kamuolio, nemosavo kriketo lazda, nesivedė jo paplaukioti į 
baseiną. Vietoj to juodu žaidė intelektinius žaidimus. Natanielis 
su juo praleisdavo valandų valandas spręsdamas mįsles, galvosū- 
kius ir užduotis, kurie išugdė loginį mąstymą ir suteikė klasiki- 
nio išsilavinimo pagrindus. 

HOZKONO Y(01AOE - senovės graikų kalbos raidės. Jo tėvas 
laikėsi nuomonės, kad tai yra pirmas tikras raidynas, iš kurio iš- 
sivystė europiečių, lotynų ir Artimųjų Rytų alfabetai. Šios raidės 
buvo vartojamos matematikoje, fizikoje ir astronomijoje. Sūnus 
buvo priverstas jas išmokti. Tikrindamas berniuką ir norėdamas 
prablaškyti nuobodulį profesorius sugalvojo paprastą šifro kodą. 
Dvidešimt keturios graikų abėcėlės raidės atitiko atvirkštine 
tvarka surašytą anglų kalbos abėcėlę. Taip Omega reiškė A ir 
tęsėsi iki Alfos, kuri reiškė V, o nebevartojamos graikų kalbos 

raidės Digama ir Kopa — paskutiniąsias Z ir Ž. Metų metais 
Natanielis visuose namuose palikdavo sūnui koduotų raštelių, 
kol jų bendravimas tapo pernelyg įtemptas ir nutrūko. 

Gideonas iš visų jėgų stengiasi prisiminti šifro koduotę. Tai 
buvo prieš daugiau nei penkiolika metų. Bet po truputį atmintis 
grįžta: HOZKONO YOAOE reiškia PIRMOJI DALIS. Jis vėl 
pažvelgia į knygų eiles ir bando spėti, kiek užkoduotų žodžių 
buvo parašyta. Iššifruoti juos gali užtrukti visą gyvenimą. 

Visas gyvenimas, kad perskaitytum visą gyvenimą. 

Jis atverčia kitą puslapį ir pasijaučia nesmagiai. Braižas negai- 
lestingai primena savižudžio laišką. Jis bando suprasti pirmąją pa- 
straipą, bet sugeba įveikti tik kelis žodžius. Iš kavos stalelio apa- 
čios išsiima popieriaus ir porą rašiklių: juodą ir raudoną. Sudaro 
lentelę — kairėje surašo graikų kalbos raides, o dešinėje - anglų: 


o Kopa Ž M Miu K 
F Digama LZ N Niu J 
A Alfa V = Ksi Y 
B Beta U O  Omikron I 
I Gama T II Pi H 
A Delta Š P Ro G 
E Epsilon S X Sigma F 
Z Dzeta R T Tau E 
H Eta P Y Ipsilon D 
6) Teta O ( Fi Č 
I Jota N X Chi C 
K Kapa M y Psi B 
A Lambda L () Omega A 


* Verčiant pavartotos lietuvių kalbos abėcėlės raidės. 

Naudodamas šią lentelę jis peržiūri pirmą puslapį ir greitai išsi- 
verčia: IOTOIOTAOE - NATANIELIS ir GTOEOE - CEISAS. 
Dienoraščiai parašyti pirmuoju asmeniu ir tai yra jo tėvo kasdie- 
nės mintys. Jis perverčia dešimt puslapių net neieškodamas nieko 
konkretaus, sužavėtas, kad gali keliauti pirmyn ir atgal per savo 
tėvo gyvenimo dienas, mėnesius ir metus. Dienoraščio vidury- 
je raštas kažkoks ryškesnis. Lyg būtų rašęs kupinas energijos ar 
susijaudinęs. Per daugelį metų prie greito skaitymo pripratusios 
Gideono akys perbėga puslapį ieškodamos raktinių žodžių. 

Jos užkliūva už ETOBIIITIYOOE, MZOBNOE ir OBMCO. 
Jis tikisi, kad perskaitė klaidingai. Galbūt iš nuovargio kaž- 
ką ne taip suprato. Pats savaime žodis ETOBIIITIYOOE visai 
nepavojingas ir visai tikėtina, kad jo tėvas jį vartojo. Jis reiškia 
STOUNHENDŽAS. 

Bet kiti du žodžiai priverčia širdį sustingti. 

MZ(OBNCE reiškia KRAUJAS. 

OBMO - AUKA. 

MARILEBONAS, LONDONAS 


Džeikas Timberlandas sviedžia švarką į kampą ir atsisėda ant 
savo didžiulės juodos odinės lovos krašto šalia įmontuoto pen- 
kiasdešimties colių plazminio televizoriaus ir kambario šviesos 
reguliatoriaus. Jis pernelyg įsiaudrinęs, kad įstengtų užmigti, bet 
kažkodėl nejaučia noro tęsti naktinės judančių užpakaliukų me- 
džioklės. Šiaip ar taip, pasimatymas dar nesibaigė. Su mobiliuoju 
telefonu galima pereiti į virtualų lygmenį. Ech, tos technologijos. 

Kairėje rankoje jis laiko išmanųjį „iPhone“, o dešinėje - po- 
pierėlį su spynos piešinėliu, kurį jam davė žavingoji amerikietė. 
Tiksliau — Keitlin. Keitlin Lok. 

Ką tik iš arti matyta Lok, kaip ji vadinama, gali kilstelti jį į 
geidžiamiausiųjų sąrašus. Jis svarsto, ką ji šiuo metu galėtų veik- 
ti. Galbūt tęsia vakarėlį, nors jis tuo abejoja, — gorilos greičiau- 
siai neduoda jai tiek daug laisvės. O gal ką nors gurkšnoja su tais 
savo švaručiais ir gražučiais draugeliais. Visai įmanoma. Arba ji, 
kaip gera maža mergaitė, jau guli lovoje — irgi galimas daiktas. 
Kad ir kaip ten būtų, ji galvoja apie jį. Juk ką nors pabučiavęs 
taip, kaip ji ką tik bučiavo, neišmesi iškart iš galvos. 

Ką jis turi dabar daryti — tai įsitraukti į šį žaidimą. Užmegzti 
ryšį ir tęsti, kol jis dar karštas. Leisti sau šiek tiek romantikos. 
Ir puikus būdas tai padaryti — rašyti seksualias žinutes. Nieko 
riebaus. Tik kelis trumpus pastebėjimus, kad jis negali liautis 
galvojęs apie ją. Pradėti įprastai ir mandagiai, tada, įvertinus si- 
tuaciją, atskleisti šiek tiek daugiau jausmų. Nėra prasmės iškart 
viską išdėti pirmoje žinutėje. Jei taip pasielgtum, mergina visai 
neatsakys. Tiesiog paliks tave laukti, kol tu vėl pabandysi. 

Jis pradeda rašyti: Tikiuosi, namus pasiekei sėkmingai. Buvo 
puiku tave susitikti šį vakarą. Džeikas. Ne, taip netinka. Jis perra- 
šo: Tikiuosi, namus basiekei sėkmingai. Buvo PUIKU tave susitikti 
šį vakarą. Džeikas. 

Vis tiek negerai. 

Jis prisimena, kokio ji amžiaus. Kur kas jaunesnė už jį. Dar 
kartą pataiso: Tikiuosi, fu ok. .Buvo fain susitikti! Džeikas. 

Patenkintas nusišypso ir spusteli „Siųsti“. Nuostabus dalykas 
tie telefonai. Jis stebi animuotą voko paveikslėlį ekrane, kuris 
susilanksto, išskleidžia sparnus ir nuskrenda tiesiai į mylimos 


* Angliškai „lock“ reiškia „spyna“. 

moters širdį. Na, galbūt. Kol kas tai aistra, tikra ir paprasta. Bet 
sutikime, be jos meilė kažin ar būtų galima. 

Telefonas pypteli. Oho, ji greit atrašė. Geras ženklas. 

Gali paskambinti, jei nori. 

Ne to jis tikėjosi. Ir ne to norėjo. Flirtavimas žinutėmis prieš 
susitinkant kartu praleisti vakaro buvo puiki mintis, o pokalbis 
šiuo metu gali viską sugadinti. Jis mąsto. Kai mergina sako, kad 
gali paskambinti, jei mori, tai yra ne kvietimas, tai —- nurodymas. 

Džeikas nusimauna kojines ir nusivelka marškinėlius, iš vo- 
nios pasičiumpa stiklinę vandens ir įlipa į lovą. Jis jaučia vos ne 
paniką rinkdamas jos numerį. 

- Čia Džeikas. Labas. 

— Labas, - jos balsas švelnus ir šiek tiek mieguistas. - Man 
buvo smalsu, ar paskambinsi, ar siųsi Žinutę. 

— Netgi po to, kai aš tavo akyse tėškiausi į balą? 

Ji trumpai nusijuokia. 

— Ypač po to, kai tu plojaisi užpakaliu į balą. 

— Iš tiesų aš pats nesiplojau — tavo beždžionžmogiai tai padarė. 

— Turbūt Erikas. Jis man tikrai atsidavęs. Esu mačiusi jį ir 
daug šiurkščiau elgiantis. Kur kas šiurkščiau, nei pasielgė su ta- 
vimi, o kitų aš net nebučiavau. 

— Primink man, kad nesiųsčiau jam kalėdinio atviruko. 

- Jis tiesiog saugo. 

— Aš pastebėjau. Kodėl taip padarei? 

— Ką padariau? 

— Pabučiavai mane. 

— O, turbūt dėl to, kad norėjau, - jos balsas jau visai mieguis- 
tas. — Ir pripažinkim: žv taip pat. 

— Aš norėjau? 

— Dar niekada nemačiau, kad vyras taip trokštų būti pabu- 
čiuotas. 

Jis nusijuokia: 

— Tu net nepsivaizduoji, kaip smarkiai, 

— O, puikiai įsivaizduoju. Negalėjai atplėšti akių. Aiškiai 
buvo matyti. 

Jis apsimeta esąs šokiruotas: 

— O Dieve, nejaugi? 

— Taip. Lyg tu nežinotum. 

— Keiskime temą, kol vienas iš mūsų nepasijuto nejaukiai. 

— Tik ne aš. 

— Tikiu. Kada aš galėčiau tave vėl pamatyti? 

— Geras klausimas. 

— Taigi? 

— Taigi... tu turi būti kantrus. Gali man skambinti šiuo nu- 
meriu, tai mano asmeninis su išankstinio mokėjimo kortele, bet 
susitikti artimiausiu metu turbūt neišeis. 

— O kaip mano noras? 

— Teks pasistengti. Labanaktis. 

Telefonas išsijungia. 

Jis lieka spoksoti į ekraną. Galvoja, ką daryti su besidaužan- 
čia širdimi ir su styrančiu galu, kuris toks kietas, kad ant jo lėkš- 
tę galėtum įsukti. 

Po praėjusios nemigo nakties Megan palengvėja, kad jos dukra 
šiąnakt apkamšyta guli savo lovoje. Nenorom pripažįsta, kad 
Adamas buvo teisus. Ji išjungia šviesą miegamajame ir užda- 
ro duris, palikusi savo miegantį angelėlį, apsuptą viso pulko 
minkštų žaisliukų. Semi temperatūra jau normali, ji nebepra- 

kaituoja ir nekarščiuoja. Kai ateis rytas, greičiausiai jau bus visai 
pasveikusi. 

Megan įžengia į atvirą savo mažo namuko virtuvę, sujungtą 
su svetaine, ir susipila stiklinėn butelyje likus; „Chianti“ vyną. 
Gal ji įsijungs televizorių ir pažiūrės ką nors kvailo, kas atito- 
lintų jos rūpesčius dėl Semi, dėl pinigų ir dėl nuolat iškylančių 
problemų derinant motinystę su darbu. 

Bet Čeiso byla įkyriai neduoda ramybės. Savižudžiai daž- 
niausiai sau į galvą ginklą nukreipia ir sienas aptaško dėl vienos 
iš trijų priežasčių: negali ilgiau gyventi su kalte ir gėda dėl to, ką 
padarė, baiminasi, kad bus atskleista tai, ką jie padarė, ir tai su- 
griaus jų viešą ar privačią reputaciją, arba jie nepagydomai serga 
fizine ar protine liga. 

Natanielio Čeiso atvejis, regis, netinka nė vienai iš šių katego- 
rijų. Ji surinko visą įmanomą informaciją. Banko įrašus, nekilno- 
jamojo turto dokumentus, biržos maklerių sandėrius, - viską, ką 
galėjo rasti apie tėvą ir sūnų bei jų finansus. Tarsi nėra už ko už- 
sikabinti. Įspūdinga šeima, nepaprastai turtinga. Bent jau sūnus 
dabar tapo išties turtingas. Jis viską paveldės, — taip ją informavo 
advokatai. Pagal jos turimus duomenis, tai bus daugiau nei 20 mi- 
lijonų svarų vertės nekilnojamasis turtas, automobiliai, kapitalas ir 
santaupos. Taip pat - nuosavybė su dviem mašinomis garaže: sep- 
tynerių metų senumo „Range Rover“ ir išskirtinis „Rolls Royce“, 
kurio vertė daugiau nei milijonas. Saugyklose laikomi paveikslai 
ir antikvariniai daiktai, kurių bendra vertė siekia penkis milijo- 
nus. Natanielio Čeiso asmeninių investicijų ir privačių lėšų akcijų 
paketas, tvarkomas iš UBS Šveicarijoje. Dar šeši milijonai. Keista, 
bet UBS neužsiėmė jo firmos reikalais. Tai jis patikėjo „Credit 
Suisse“ kompanijai, o šių metų skaičiai rodo mažiausiai milijoną 
pelno. Senajam profesoriui taip pat priklausė žemių visoje šalyje — 
be jokios abejonės, turinčių archeologinės vertės. 

Dabar visa tai Gideono. 

Ji dar kartą peržiūri pinigines operacijas. Jei kyla įtarimų, rei- 
kia tikrinti pinigus. Jei tai nesusiję su seksu, tuomet susiję su 
pinigais. Jei nėra kito paaiškinimo, tuomet priežastis - pinigai. 
Visada pinigai. 

Ar galėjo sūnus suklastoti savo tėvo savižudybę? Juk jis tiek 
daug gaus po tėvo mirties; be to, ji žino, kad jis jai meluoja. Gal 
tai galėtų paaiškinti, kodėl neapibūdino tėvo kabinete jį užpuo- 
lusio žmogaus? Galbūt užpuolikas buvo jo bendrininkas? Gal 
Gideonas Čeisas yra žudikas ir sukčius? 

Ko gero, ji per daug pavargusi ir nebesugeba logiškai mąstyti. 
Tad liaujasi ir įjungia televizorių. „X faktorius“. Puiku. Visiškas 
šlamštas. Kaip tik to jai ir reikia, kad pamirštų darbą. 

Nakties vidurys, o Šonas Grabas negali užmigti. 

Jau seniai jis neįstengia normaliai pailsėti. Daugelį metų. Išsi- 
ima iš šaldytuvo naują butelį degtinės, atsuka kamštelį ir susipila 
į gerklę beveik ketvirtadalį net nepaėmęs stiklinės. Jis ne toks 
kvailas, kad nesuprastų, kas vyksta. Jei kuris nors nuodėmingas 
žmogus padarytų nors pusę tiek, kiek jis, irgi griebtųsi butelio. 

Taip jis pasiteisina ir galiausiai paima stiklinę iš spintelės 
savo nutriušusioje virtuvėje name su terasa. Kartais naktimis 
atsiminimai būna nepakeliami. Jie įsiveržia į jo akių tinklainę 
lyg kadrai iš siaubo filmo. Šiandien - kaip tik viena tokių naktų. 
Suknežinto aukos skalpo vaizdas greitai neišnyks. Kaip ir tas 
bereikšmis, tuščias žvilgsnis arba lyg mėnesiena baltas kraujo 
netekęs kūnas. 

Grabas nuryja dar vieną degtinės porciją. Tai buvo daroma 
dėl aukštesnio gėrio. Tai jis supranta. Bet dėl to siaubo filmas jo 
galvoje nepaliauja suktis. Akimirka - ir jis vėl ten, doroja kūną. 
Negyva mėsa — taip vadino tai Musė. Pasakė jam taip Žiūrėti į 
tą vaikiną. Įsivaizduoti, kad kūnas — tai ėriuko šoninė, kiaulės 
karka. 

Jie įmetė sudarkytą kūną į Musės furgono galą ir nuvažiavo į 
skerdyklą, nuo kurios jis turėjo raktus. Vaikis, regis, svėrė toną, 
kai jie kėlė jį ant apdirbimo linijos. Musė apvertė jį aukštielnin- 
ką, lyg sustabarėjusią karvę, o tada perrėžė jam gerklę ir nuleido 
likusį kraują į nutekėjimo groteles. 

Grabas dar girdi, kaip sužvanga grandinės, įsijungia elektri- 
nis variklis ir vaiduokliškai aidi ėmę dirbti įrengimai, o negyvas 
kūnas pajuda linija. Tuomet eina baisusis kapojimas. Nuker- 
tama galva. Išimami vidaus organai. Odą nudiria hidrauliniai 
traukikliai. Jis vos nesusivėmė, kai Musė turėjo išvalyti įstrigusį 
tarp automatinių įrengimo dalių mėsos kamštį. 

Gurkšteli dar degtinės. Bet vaizdai neišnyksta. Jie įstrigo jo 
atmintyje. Įstrigo tvirtai, kaip tie baisingi mėsos gabalai, kurie 
užkimšo apdirbimo liniją. Jis sako sau, kad reginiai pamažu iš- 
nyks, bet giliai širdyje Žino, jog taip nebus. Jie visada bus su juo. 
Pagaliau užplūsta minkšta, šilta banga. Ne iškart, bet užplūsta. 
Jis jaučia ją atsiritant. Bet ji nenuplaus kaltės jausmo ar baimės 
būti sučiuptam. 

Apdorojimo linija nuskuto visą mėsą nuo vaikio kaulų ir pa- 
naikino įrodymus, kurie galėtų būti panaudoti prieš juos ar ką 
nors kitą. Pažangi gamyklos apdirbimo sistema viską perdarė į 
mechaniškai apdorotą mėsos produkciją, paruoštą žmonėms ar 
gyvūnams vartoti. Tai buvo taip velniškai pažangu, kad buvo 
paruošti net dailūs kaulų ir taukų paketėliai, o kraujas ir viduriai 
buvo tiesiog nuleisti į atliekas ir nuplauti. 

„Nėra ko nerimauti, — vis kartojo Musė. — Nėra ko nervintis.“ 

Bet jis nerimauja. Ir nervinasi. Ne tik dėl naktinių košmarų 
ar dėl kaltės. Visa tai reikės pakartoti. 

Netrukus. 

KETVIRTADIENIS, BIRŽELIO I7 DIENA 
LONDONAS 


Keitlin Lok pašnairuoja į gelsvą tamsų ryto rūką virš tviskančio 
Temzės vandens. Ji guli šiltoje minkštoje lovoje tėvo bute, viena- 
me iš jo nuosavų. Yra namas Romoje, namas Paryžiuje. Dar du 
ar trys Ispanijoje ir Šveicarijoje. Jų tiek, kad ji visų neprisimena. 
Dar turi butų Valstijose: Los Andžele, Niujorke, Vašingtone. 
Tėvelis yra garsus ir turtingas. O Keitlin taps dar garsesnė ir 
turtingesnė už jį. Ar už savo mamą. 

Paprašyta ji daug pasakotų apie savo tėvą, bet ne apie mamą. 
O ne. Apie mamą kalbėti draudžiama. Kaili Lok yra antraei- 
lė Holivudo žvaigždė, kuri juos paliko dėl savo žaisliuko — pa- 
grindinių vaidmenų atlikėjo. Keitlin nenori su ja bendrauti, net 
ir ne viešumoje. Jei ji būtų sąžininga, galbūt prisipažintų visai 
suprantanti, kuo patrauklus Fransuazas, — tamsių akių prancū- 
zas, metro aštuoniasdešimt šešių, atrodantis taip, kad galėtų de- 
monstruoti maudymosi glaudes. 

Ji nusimeta antklodę ir nuoga išnyra iš lovos. Įsirėmusi ran- 
komis į klubus grožisi savimi dideliame veidrodyje šalia pano- 
raminio lango, atsiveriančio į apžvalgos ratą „Londono akis“. 
Krypteli. Meta koketišką žvilgsnį per petį ir apsisuka trijų šimtų 

šešiasdešimties laipsnių kampu. Jos motina galėtų žmogų nužu- 
dyti, kad turėtų tokį kūną. 

Keitlin pasisuka šonu, tyrinėja Jungtinės Karalystės vėliavą, 
ištatuiruotą ant savo užpakalio. Kol kas ją matė tik ji pati ir ta- 
tuiruotę daręs meistras. Kreminiu gauruotu kilimu nutipena iki 
žemo staliuko, ant kurio guli jos telefonas. Ji nusijuokia ir paima 
jį. Telefono negalima susekti. Į jį įdėta išankstinio mokėjimo 
kortelė, kurios numerį žino tik jos draugė. Ji įjungia telefoną 
ir suveda slaptažodį. Laukdama, kol jis suras ryšių tinklą, dar 
kartą pasižiūri į savo užpakaliuką ir pagalvoja, kaip stipriai jį 
išpertų tėvelis, jei sužinotų, ką ji dabar ketina iškrėsti. 

Telefonas pagauna signalą ir Keitlin suranda fotokamerą. 
Užtrunka kiek laiko, kol ji sutvardo kikenimą ir kelis kartus 
spragteli. Dauguma nuotraukų neryškios ir blogai sukadruotos. 
Galiausiai jai pavyksta padaryti vieną tinkamą. 

Ji prisėda ant lovos krašto, suranda Džeiko numerį ir parašo 
trumpą žinutę. Spusteli „Siųsti“ ir vėl pratrūksta juoku. 

„Čepstou, Čepstou ir Hoksas“ labiau primena senovinę antikva- 
rinę parduotuvėlę nei juridinę kontorą. Kembridžo teisės profe- 
sorius kadaise pasakė Gideonui, kad klientus galima suskirstyti 
į kategorijas pagal teisininkus, kuriuos jie samdo. Čepstou ir 
kompanija, regis, patvirtina šią nuomonę. Tradiciniai ir visiškai 
patikimi, nors senamadiški bei apdulkėję. Tai atitinka Natanielį 
kaip dukart du. 

Žilaplaukė maždaug penkiasdešimties metų moteris su aki- 
niais mandagiai sako, kad ponas Čepstou pasiruošęs jį priimti, 

ir palydi pro raudonmedžiu apmuštas duris, ant kurių pritvir- 
tinta žalvarinė lentelė su savininko pavarde. Iš už kampe stovin- 
čio masyvaus riešutmedžio stalo su šoniniais stalčiais pakyla vy- 
riškis. Jam už nugaros matyti pakeliamasis langas be užuolaidų. 

- Lučianas Čepstou, - ištiesia ranką, iš po dryžuoto švarko 
rankogalio ant riešo blyksteli „Roleksas“. 

- Gideonas Čeisas. Malonu susipažinti, — jis automatiškai iš- 
lemena mandagumo frazę. 

— Labai užjaučiu dėl tėvo. Prašom sėstis. 

Gideonas sėdasi į vieną iš dviejų odinių kabineto krėslų, pa- 
statytų priešais didžiulį rašomąjį stalą. O teisininkas, neseniai 
keturiasdešimties metų sulaukęs žilstelėjęs vyras, grįžta į savo 
vietą, ištiesina švarką ir atsisėda. 

— Ar jums siūlė arbatos? Vandens? 

— Ne, dėkui, nereikia. 

Čepstou uždeda ranką ant telefono. 

— Tikrai ne? 

Gideonas suirzta paklaustas antrąkart. Turbūt dėl familiaru- 
mo ir nemalonių aplinkybių, pagalvoja jis. 

— Dėkui, man tikrai nieko nereikia. 

Atsidaro durys. Vidun sunkiai įžengia išvargęs, kiek kump- 
telėjęs senis. Akivaizdu, jog tai Lučiano tėvas, firmos įkūrėjas. 

- Sedrikas Čepstou, - sumurma jis, lyg atsakydamas į klausi- 
mą. Nepadavęs rankos sėdasi į krėslą šalia Gideono. - Tikiuosi, 
neprieštaraujate, kad užėjau. Noriu pareikšti užuojautą. Labai 
gerai pažinojau jūsų tėvą. Nuostabus žmogus. Buvau jo teisinin- 
kas dvidešimt metų. 

Gideonas svarsto, gal pasakyti, kad Natanielis niekada nebu- 
vo vadinamas „nuostabiu“, bet vis dėlto nutyli. 

— Dėkoju, - sako jis ir pats nustemba, kai paklausia: - O kaip 
gerai jūs jį pažinojote? Kokius konkrečiai reikalus tvarkėte? 


78 


Čepstou - tėvas ir sūnus — susižvalgo tarpusavy. Klausimas 
juos aiškiai suglumino, ir Gideonas tai pastebi. 

— Daugiau profesinius nei asmeninius, — pripažįsta senolis. — 
Mes tvarkėme visus su jo verslu susijusius teisinius dokumentus: 
sandėrių įrašus, kontraktus, importo ir eksporto popierius ir pa- 
našiai. Jis buvo vienas svarbiausių mūsų klientų. 

— Nė neabejoju, — išsprūsta Gideonui kiek kandžiau, nei jis 
norėjo. 

Lučianas jaučiasi turįs papildyti: 

- Jūsų tėvas buvo labai entuziastingas žmogus. Jam viskas se- 
kėsi. Buvo malonu su juo dirbti. 

Gideonas vis dar žiūri į vyresnįjį Čepstou: 

— O asmeniškai? 

Šis senatviškai sučiaupia sausas lūpas. Tada tarsteli: 

— Esu linkęs manyti, kad mudu buvome draugai. Mes abu 
mėgome istoriją, gerbėme praeities kartas. 

Lučianas iš stalo stalčiaus išima voką ketindamas pereiti prie 
dalykinės susitikimo pusės. Bet Gideonas - ne. 

— Tėvas paliko man laišką. 

Vyresnysis teisininkas krūpteli. 

— Savižudžio laišką. Ar žinote kokią priežastį, kuri galėjo pa- 
stūmėti jį atimti sau gyvybę? 

Sedrikas išplečia akis. 

Gideonas žiūri tai į vieną, tai į kitą. 

— Gal kuris nors iš jūsų galėtų man pasakyti, ką tokio jis pa- 
darė, kad taip gėdijosi, jautėsi nusivylęs ir sugniuždytas? 

Vyresnysis Čepstou žaidžia su savo dvigubo pagurklio oda. 

— Ne, negalime. Nieko tokio nebuvo. Bent jau iš teisinės pu- 
sės. Net jei turėtume tokios informacijos, jos neatskleistume — 
dėl konfidencialumo. 

Dabar jau Gideonas neįstengia nuslėpti susierzinimo: 

— Jis mirė. Kaip spėju, konfidencialumas nebegalioja. 

Senasis vyras papurto galvą lyg dėstytojas, ketinantis paro- 
dyti elementariausią studento klaidą. 

— Mes dirbame kitaip. Laikomės įsipareigojimų savo klien- 
tams amžinai. 

Jis nužvelgia Gideoną nuo galvos iki kojų. 

— Pone Čeisai, pasikliaukite mano žiniomis — tiek asmeninė- 
mis, tiek profesinėmis: nėra nieko, ko jūsų tėvas būtų galėjęs 
gėdytis. Savo spintoje jis neslepia griaučių. 

— Griaučių? — Gideonas nusijuokia. - Mano tėvas buvo kapų 
plėšikas. Jis išniekindavo kapus Sirijoje, Libijoje, Meksikoje ir 
dar dievai žino kur. Jis pardavinėjo nepamainomus istorinius 
kūrinius užsienio vyriausybėms ir privatiems kolekcininkams, 
kurie neturėjo teisių į tuos objektus. Aš esu tikras, jis slepia visą 
griaučių kapinyną. 

Ilgi darbo metai išmokė Sedriką Čepstou atskirti, su kuriais 
argumentais galima laimėti, o su kuriais — ne. 

— Lučianai, prašau supažindinti poną Čeisą su jo tėvo testa- 
mentu ir duoti jam kopiją. 

Jam atsistojant sugirgžda kėdė. 

— Geros jums dienos, pone. 

Lučianas Čepstou nekalba, kol jo tėvas išeina iš kabineto ir 
uždaro paskui save duris. 

— Jie buvo artimi, — sako jis. — Jūsų tėvas buvo vienas iš nedau- 
gelio, su kuriais maniškis leisdavo laisvalaikį. 

Gideonas vis dar jaučiasi susierzinęs: 

— Na taip, puiki pora. 

Santūrusis teisininkas nieko neatsako. Jis per stalą paduoda 
užantspauduotą voką ir ištraukia kitą kopiją iš raudonos oda ap- 
trauktos registracijos knygos. 

- Tai Natanielio Čeiso paskutinė valia ir testamentas. Jis pa- 
tvirtintas ir pasirašytas, kaip reikalauja Anglijos įstatymai. Ar 
norėtumėte, kad jus supažindinčiau su jo turiniu? 

Gideonas paima voką abiem rankom. Jo mintyse vis dar stovi 
Sedrikas Čepstou. Šis senis, ko gero, žino, ką slėpė jo tėvas. Ką 
gi dar galėtų reikšti šitokia reakcija? Kam dangstytis „konfiden- 
cialumu“ ir savo „žiniomis“? 

— Pone Čeisai, ar norėtumėte, kad jus supažindinčiau su tes- 
tamentu? 

Jis pasižiūri ir linkteli. 

— Turiu įspėti: vienas jo pageidavimas yra neįprastas. Jūsų tėvas 
iš anksto susitarė dėl kremavimo Vakarų Viltšyro krematoriume. 

Gideonas pašnairuoja: 

— Tai yra neįprasta? 

— Ne, daug žmonių apgalvoja ir iš anksto susitaria dėl laidoji- 
mo detalių. Bet jūsų tėvas pageidavo, kad po kremavimo Vakarų 
Viltšyre jo pelenai būtų išbarstyti Stounhendže. 

LONDONAS 


Šį rytą nusiprausęs duše Džeikas Timberlandas vos negavo šir- 
dies smūgio. Iš po kriauklės išsitraukė svarstykles ir užlipo ant 
jų pasitikrinti. Devyniasdešimt kilogramų. Po paraliais! Jis nuli- 
po ir vėl užlipo. Tai ne klaida. Būdamas metro aštuoniasdešimt 
trijų jis gali sverti daugiausia aštuoniasdešimt penkis, o pasiekęs 
devyniasdešimt kilogramų tu net nepastebėsi, kaip imsi atrodysi 
lyg kokio storulio antrininkas. 

Nusivylimą pakeičia ryžtas. Kiek vėliau — penkiasdešimt at- 
silenkimų, ir presas vėl išryškės, o nuotaika pagerės. 

Šiuo metu jis sėdi kėdėje su ranktūriais savo klube ir bai- 
gia gerti trečią kapučino puodelį rytiniame susitikime. Klausosi 
savo svečio Maksvelo Daltono, kalbančio apie grynųjų srautų 
problemas, ekonomikos nuosmukį, reklamos užsakymų suma- 
žėjimą ir kaip jam reikalinga investicija norint išsilaikyti versle. 
Daltonas yra apskritaveidis dideliais juodais, kaip ir jo plaukai, 
akiniais ir plačiu kostiumu. Jis turi interneto puslapį, kuriame 
galima pažiūrėti trumpus filmus, susuktus žmonių, kurie negali 
gauti padorių darbų televizijoje. 

— Kiek nori ir kiek už tai gausiu aš? 

Daltonas nervingai nusijuokia ir sako: 

- Šimtą tūkstančių už dešimt procentų? 

Džeiko išraiška aiškiai parodo, kad nieko neišeis. 

— Dvidešimt procentų? 

Jis nieko nesako. Jo dėmesys sutelktas į keptą kiaušinį Dal- 
tono lėkštėje. 

— Dvidešimt penkis? — Daltonas teisinasi ir prideda: —- Spau- 
džiamas galiu sutikti duoti trisdešimt. 

Džeikui visai patinka mintis dalyvauti žiniasklaidoje. Be jo- 
kios abejonės, tai padidintų jo reitingus. Jis netgi galėtų pasiva- 
dinti filmo prodiuseriu ar daliniu platintoju. 

— Gal ir galėtume susitarti, bet ne šimtą kilų ir ne už trisde- 
šimt procentų. 

Daltonas atrodo nusivylęs. 

Šimtas tūkstančių Džeikui nieko nereiškia. Jis net galėtų savo senį 
priversti ištraukti šią sumelę. Jei ne, pirktų mažiau „Cristal“ šampano, 
praleistų slidinėjimo atostogas ar kiek viršytų banko kreditą. 

— Klausyk, Maksai. Aš galiu duoti penkiasdešimt tūkstančių 
tavo verslui, bet už tai noriu penkiasdešimt vieno procento. 

— Kontrolinio paketo? 

— Taip. 

Galiausiai nusivylęs Daltonas išspaudžia: 

— Ne. Keturiasdešimt devyni — tai viskas, ką aš galiu leisti 
iš paprastųjų akcijų, ir už tai norėsiu septyniasdešimt penkių 
tūkstančių. 

Džeikas nusišypso. 

— Noriu tau padėti, o ne sužlugdyti. Bet ši dalis neverta septy- 
niasdešimt penkių. Galiu nusileisti iki penkiasdešimties kilų už 
keturiasdešimt devynis procentus. Galutinis pasiūlymas. 

Daltonas jaučiasi ne savo kailyje. Savininkas juk beldžiasi į 
duris reikalaudamas nuomos. 

— Gerai. 

Kai Džeikas atsistoja spustelėti rankos užtvirtindamas san- 
dėrį, pypteli jo telefonas. 

— Atsiprašau. 

Tai Keitlin — jis iškart atpažįsta jos numerį. Atidaro prane- 
šimą, o kai atsisiunčia pridėtą nuotrauką, vos neiššoka akys. Po 
Anglijos vėliavos tatuiruote užrašyta: Aš turiu vėliavą. Ar tu turi 
Jai pakankamai didelį kotą? :) Paskambink. 

Džeikas nusišypso per stalą Daltonui ir ištiesia jam ranką. Ar 
gali būti, kad per vieną dieną jam pavyks išdulkinti du žmones? 

Semi jaučiasi gerai ir galėtų eiti į darželį, bet Megan mama 
Glorija vis tiek nori atvykti prižiūrėti savo anūkės. Nors kartą 
tyrėja inspektorė išsisuka nuo pamokslo. Ji dėkinga. Trumpai 
pavažiavusi Megan atvyksta į Divaiziso policijos nuovadą ir jau 

iš puodelio gurkšnoja juodąją arbatą prie savo stalo atvirame 
Kriminalinio skyriaus biure bei skaito išsamias budinčių polici- 
ninkų Federbio ir Džounso ataskaitas. 

Gideonui Čeisui pasisekė. Labai pasisekė. Jei du pareigūnai 
būtų buvę toliau už miestelio, kai paskambino 999, jie, ko gero, 
būtų pavėlavę. Federbis rado jį vestibiulyje be sąmonės ir suge- 
bėjo ištempti į lauką prieš paskambindamas medikams ir gais- 
rininkams. 

Megan tyrinėja nuotraukas iš nusikaltimo vietos: liepsnų lie- 
žuvių nujuodintos plytinės sienos ir išdegę langai. Gaisrininkų 
ataskaita, atrodo, sutampa su Čeiso parodymais. Ugnies židinys 
buvo netoli užuolaidų apatiniame darbo kabinete, vakarinėje 
namo dalyje. Nėra jokių abejonių. Kambarys, didžioji dalis ko- 
ridoriaus ir šalia esantis priimamasis nusiaubti liepsnų. Kainuos 
nemažai pinigėlių tai sutvarkyti. 

Įvykio ataskaitoje teigiama, kad Čeisas atgaudavo ir vėl pra- 
rasdavo sąmonę, kol galiausiai medikai įkėlė jį į greitosios pagal- 
bos automobilį ir išvalė plaučius grynuoju deguonimi. Atrodo, 
tai paneigia jos teoriją, esą, jis galėjo būti susijęs su tėvo mirtimi 
ir turėjo bendrininką, kad suvaidintų užpuolimą. Nebent ben- 
drininkas užsinorėjo daugiau. Tuo atveju bandymas nužudyti 
atrodytų logiškai. 

Vargu. Niekas čia neatrodo logiška. 

Ji padeda dokumentus ir vėl ima galvoti, kodėl Gideonas jai 
melavo. Jis atrodo padorus žmogus. Inteligentiškas, gerai apsi- 
rengęs, mandagus, gal kiek keistokas. Bet mokslininkai tokie 
yra. 

Tai kodėl melavo? 

Ar jis pažįsta žmogų, kurį užtiko? Nepanašu. Ji turi informa- 
cijos, kad Čeisas beveik visą vaikystę praleido internatinėje mo- 
kykloje, o jo tėvas į Karališkąjį Tolardą atsikraustė paskutiniais 

metais. Iki tol jie gyveno mažesniuose namuose Viltšyro rytuose 
arba Kembridže, kur Natanielis dėstytojavo. 

Taigi - kodėl? Yra tik kelios galimybės. Galbūt jis bijo. Daug 
nusikaltimo aukų bijo apibūdinti užpuolikus, kad šie negrįžtų 
keršyti. Arba kad kas nors kitas negrįžtų. Tai baimė tapti perse- 
kiojamam. Yra logikos. 

Čeisas, žinoma, nėra ypatingas drąsuolis. Bet jis neatrodo 
esąs ir labai įbaugintas. Ne toks, kokius jos mama vadindavo 
ištižėliais. Yra dar viena tikimybė. Galbūt jis žinojo, kad vyres- 
nysis Čeisas buvo į kažką įsitraukęs ir namo užpuolikas buvo 
su tuo susijęs. Gal Gideonas susitarė su juo ten susitikti, juodu 
susiginčijo, tas Žmogus jam grasino ar užpuolė jį, o Čeisas pa- 
skambino į policiją. 

Kažkas nesutampa. Ji dar kartą pasižiūri į atskaitas. Nėra jo- 
kių abejonių, kad jis buvo paliktas be sąmonės mirti. Žmogus, 
paskambinęs pagalbos, buvo ramus ir santūrus, o ne apsvaigin- 
tas užpuoliko ar prisikvėpavęs dūmų. 

Bet ji jaučia, kad yra netoli tiesos. Natanielis Čeisas norėjo 
padaryti kažką negero. Ji tuo įsitikinusi. 

— Beiker! 

Megan pakelia akis nuo stalo ir jos širdis nusirita į kulnus. 
Artyn žengia vyresnioji inspektorė Džudė Tompkins. Paskutinė- 
mis dienomis ši keturiasdešimtmetė blondinė yra tikrai pamišusi. 
Šokinėja daugiau nei visas varlių tuntas. Artėjančios jos vedybos 
(jau antrosios) yra maniakiškų asmenybės pokyčių priežastis. 

— Ar jau baigei tą savižudybės bylą, Beiker? — ji prisėda — tie- 
siog užkrauna savo kumpius ant Megan stalo krašto. 

— Ne, ponia, — Megan išskleidžia policininkų raštus. — Aš 
kaip tik peržiūrinėju ataskaitas. Kilo gaisras nusižudžiusio vy- 
riškio namuose. 

— Girdėjau. Į ką panašu: įsilaužėliai, benamiai? 

Inspektorė tyrėja paaiškina: 

— Sūnus po pašnekesio su mumis sugrįžo tenai. Kabinete jis 
užtiko įsibrovėlį, kuris ruošėsi padegti namą. 

— Kas toks jis buvo? Koks nors narkomanas? 

— Mes nežinome. Tasai tipas sumušė žmogų iki sąmonės nete- 
kimo ir paliko mirti. Jei vietos policininkai nebūtų buvę už kampo, 
Čeisų giminės linija būtų nutrūkusi nepraėjus nė dviem parom. 

Tompkins apmąsto informaciją. Neišaiškintas įsilaužimas, 
padegimas ir bandymas nužudyti — ne tai ji norėtų matyti nu- 
sikaltimų suvestinėse. Visas skyrius spaudžiamas siekti geresnių 
rezultatų. 

— Taigi, viskas daug sudėtingiau, nei maniau. Galėtum mik- 
liai sutvarkyti dar vieną reikaliuką? 

Iš tiesų tai ne klausimas. Vyresnioji inspektorė numeta bylą 
ant Megan darbo stalo. 

— Apgailestauju, bet dingo žmogus. Padaryk man paslaugą — 
užmesk akį. 

Megan stebi, kaip vyresnioji inspektorė apsisuka ir nueina. 
Įgaliojimai yra nuostabus dalykas. Tu tiesiog permeti savo šiukš- 
les į kieno nors kito šiukšliadėžę ir palieki, nors ten jų jau tiek, 
kad ir taip virsta per kraštus. 

— Viršininke, ar galima prašyti papildomų darbo rankų? — 
spėja paklausti ji. 

Tompkins sustoja ir atsigręžia. Jos apvaliame veide šviečia 
šypsena. 

Megan žino, kaip sunku kreiptis pagalbos visų bendradarbių 
akivaizdoje. Ji maldaujamai pažiūri į vyresniąją inspektorę. 

— Bent vienai ar dviem dienoms? 

Tompkins šypsosi. 

— Džimis Dokeris. Gali pasiimti seržantą Dokerį keturiasde- 
šimt aštuonioms valandoms, paskui jis vėl sugrįš pas pavaduotoją. 

Megan užsimerkia. Džimis Dokeris? Ji užspaudžia rankomis 
ausis, bet tai nepadeda. Girdi, kaip kvatoja visas biuras. 

Rato Mokytojas laukė skambučio. 

Jie turėjo paskambinti. Jis atsiprašo ir pasitraukia nuo išskir- 
tinės kompanijos. Kišenėje turi du telefonus. „BlackBerry“, kurį 
naudoja viešai, ir pigią „Nokia“, kuri nėra niekur užregistruota, 
nesusekama, kurios sąskaitą jis gali papildyti beveik iš bet kur. 
Jis išsiima „Nokia“. Skambina Banginis. 

— Gali kalbėti? 

— Luktelėk minutėlę, — Mokytojas išeina į atvirą kiemą. — 
Tęsk. 

— Čeiso sūnus ką tik atėjo tėvo testamento. 

Mokytojas švarko kišenėje ieško cigarečių. 

= re 

- Jis klausė, ko Natanielis būtų galėjęs gėdytis. 

- Jis pasakė būtent šį žodį? Ar tai tavo interpretacija? 

— Jis pavartojo šį žodį. Jis pasakė Vilkui, kad jam buvo palik- 
tas kažkoks laiškas. Matyt, iš įvykio vietos jį paėmė policija. 

Mokytojas auksiniu žiebtuvėliu su monograma užsidega 
„Dunhill“ cigaretę. 

— Kas jame parašyta? Koks nors kaltinimas ar prisipažinimas? 

Banginis bando sušvelninti nuogąstavimus. 

— Nieko tokio baisaus. Jeigu ten būtų buvę kas nors aiškiai 
parašyta, ponai iš nuovados būtų tikrai apsilankę mano biure ir 
pateikę painių klausimų. 

Mokytojas išpučia dūmus ir žiūri į kitą kiemo pusę. 

- Bet jie susisiekė. Tu minėjai ir Gervė sakė, kad kažkokia 
tyrėja inspektorė ketina sukurpti bylą. 

— Taip, tai tiesa, bet tai įprasta procedūra. Natanielio kabinete 
jie rado sąskaitas ir norėjo sužinoti, ar mes dar dirbome jam. Ir 
nesijaudink dėl tos tyrėjos. 

— Gerai, - Mokytojas šiek tiek paėjėja. — Iš to, ką man pa- 
sakojo Natanielis, matyti, kad jų santykiai buvo nutrūkę. Deja, 
vargu ar jo sūnus bus mūsų draugas. 

— Taip galėtume spręsti ir iš jo elgesio mano biure. 

Mokytojas susimąsto. 

— Gaila. Atsižvelgiant į tėvo indėlį, Brolijai jis galėtų būti 
naudingas. Ar policija klausė apie testamentą? 

- Žinoma. 

— Ko gero, jam atitenka viskas? 

— Viskas. 

— Bet tu iš to irgi gerai uždirbai. 

Banginis įsižeidžia. 

— Aš su Natanieliu elgiausi ——— Neužmiršk, kad jis buvo 
mano draugas. 

Mokytojas keikia save. Netaktiška pastaba. 

— Atleisk. Neturėjau taip sakyti, - jis pažiūri į jaunesnįjį kole- 
gą, kuris kitoje kiemo pusėje baksnoja sau į laikrodį. — Turiu eiti. 

— Ar manai atidėti? 

— Negalima, - Mokytojas paskutinį kartą patraukia cigaretę, 
numeta ją ir sutrypia į žvyrą. - Pranašystė buvo aiški. Užbaigti 
turime vidurio taške tarp saulėgrįžos vakaro sutemų ir kitos die- 
nos ryto aušros. Kitaip viskas neteks prasmės. 

Banginis tyli ir Mokytojas kažką pajaučia, tad klausia: 

— Mes būsime parengę antrąją auką, ar ne? 

- Žinoma. Viskas vyks pagal planą. Bet kaip su jaunesniuoju 
Čeisu? 

Mokytojas dirsteli į kolegą, besisukiojantį netoliese. Jis be 
garso sako, kad užtruks tik minutę. Kai vyriškis nueina, užbai- 
gia pokalbį: 

— Aš pasirūpinsiu sūnumi. Tik padarykite, kad visa kita vyktų 
taip, kaip suplanuota. 

Keitlin nurodymai buvo aiškūs. Išnuomoti kambarį. Atšaldyti 
butelį šampano. Į šaldytuvą įdėti du „Ben X Jerry's“ ledų inde- 
lius. Bet kokios rūšies, tik ne plaktos tešlos skonio „Cake Batter“. 
Prileisti vonią vandens: tris ketvirtadalius. Jokių kvapų, tik van- 
duo, karštas vanduo. Pasiimti apsisaugojimo priemonių. Bekva- 
pių ir negrublėtų. Mažiausiai penkias. Užtikrinti, kad netrūktų 
žolės ir ekstazio. 

Matyt, ji yra pratusi gauti tai, ko nori. Jam tinka. Bent jau 
aišku, koks bus šis susitikimas. Nereikia trumpo pašnekesio, 
skausmingo perėjimo nuo bučinių iki graibymosi ir vilties gauti 
daugiau. Jis atšaukė viską, ką buvo suplanavęs veikti likusią die- 
nos dalį. Daug planų ir nebuvo. 

Nereikėjo ir vargti, kol viską gavo. Jis jau turi pakuotę „Li- 
bano juodųjų“ ir ratų, kurių užtektų kelioms dienoms. Nuperka 
ledų ir porą butelių „Louis Roederer Cristal“ šampano Selfridžo 
maisto parduotuvėje. Tada nuvažiuoja į Haid Parką ir užsako 
liukso kambarį nedideliame į akis nekrintančiame viešbutyje 
„Etė“, garsėjančiame prancūziška virtuve. Netgi nusprendžia 
pasiginčyti dėl tūkstančio svarų sterlingų kambario kainos, bet 
tada prisimena, kad dabar jis pateko į žiniasklaidą ir ruošiasi į 
lovą pasikviesti jaunąją įžymybę. 

Liukso kambarys pasirodo beveik vertas tos kainos: karališko 
dydžio lova, užtiesta auksine antklode, derančios sunkios užuo- 
laidos, parištos, kad atsivertų vaizdas į nedidelę terasą su balto- 
mis metalinėmis kėdėmis. Jis užtraukia užuolaidas ir abiejose 
lovos pusėse uždega egiptietiško stiliaus lempas. 

Prijungia savo „iPodą“ prie garso technikos sistemos. Ką 
uždėti? Netikėtai iškilusi dilema jį suglumina. Galima labai 
daug pasakyti apie žmogų pagal tai, kokią muziką jis renkasi. 
Jis paieško tarp paskutinių parsisiųstųjų ir pasirenka „Plan B“ 
albumą „The Defamation of Strickland Banks“. Daina „Love 
Goes Down“ eina į pabaigą, kai pasigirsta beldimas į duris. 

Tiksliai dvi valandos po pietų. Jis buvo tikras, kad ji pavėluos, 
bet klydo. Atidaro duris. Ji laiko persimetusi per ranką šviesų 
kreminės spalvos paltą, vilki beveik peršviečiamą klasikinę pla- 
tėjančią suknelę parauktomis rankovėmis. 

— Nespoksok, leisk mane vidun! 

Jis atsitraukia nuo durų. 

— Atsiprašau, tiesiog tu atrodai tokia... — jis suvokia, kad ji 
sunerimusi, kad kas nors nepamatytų, tad greitai užtrenkia du- 
ris, — graži. 

Kai jis atsisuka, ji stovi visai šalia jo. Numeta paltą ir mažą 
priderintą rankinę, bučiuoja jį. Lyg būtų nukrėtusi nedidelė 
elektros srovė. Per visą kūną iki pirštų galiukų. Jis žino, kad tai, 
kas vyks vėliau, bus daugiau nei tik geras seksas. 

Keitlin įkvepia ir nusišypso: 

— Turiu tik valandą. Tai viskas. Šešiasdešimt minučių. Pra- 


dėkime. 

DIVAIZISAS 


Detektyvas seržantas Džimis Dokeris yra Viltšyro Horacijus Kei- 
nas. Ar bent jau tariasi esąs. Kalba lėčiau už mirštantį astmininką 
ir net labiausiai apsiniaukusiomis dienomis nešioja saulės akinius. 
Tokius, kurie išėjo iš mados kartu su filmu „Oro gvardija“. 

Vaikystėje ujamas verksnys atsigriebė tapęs policininku. Tik 
vienas skirtumas: kitaip nei leitenantas iš serialo, jis nėra didelis 
viršininkas. Netgi niekam nevadovauja. Bet jis yra policijos vir- 
šininko pavaduotojo sūnus, ir prieš šį faktą viskas išsisklaido lyg 
melsvas rūkas. 

— Girdėjau, jums reikia pagalbos, tyrėja inspektore, — jis pa- 
linksta prie Megan peties, tada įsmunka į kėdę priešais ir iš- 
spaudžia šypseną. 

Ji sutramdo pasibjaurėjimą. 

— Ačiū, Džimi, — ištraukia kelias susegtas ataskaitas ir sto- 
rą aplanką. - Čia medžiaga apie Čeiso savižudybę. Greičiausiai 
girdėjai? 

Jis atrodo sutrikęs. 

Megan laikosi, kad nepradėtų šaukti: 

— Profesorius Natanielis Čeisas, užsienyje pripažintas knygų 
autorius, archeologas, prekiautojas antikvariniais gaminiais, tu- 
rintis nuosavybės Kranborn Čeise, Karališkajame Tolarde, kur 
gyvena turtuoliai. 

— O taip, žinau, ką turite galvoje. 

Ji supranta, kad jis iš tikrųjų nežino, bet tęsia toliau: 


* Horatio Caine - JAV Majamio detektyvas iš kultinio serialo „CSI: Miami“, 
kurį vaidina aktorius David Caruso. Pradėtas rodyti 2002 m. 
** Angliškai „Top Gun“, 1986 m. 

— Pasižiūrėk apie jį „Google“, o čia yra medžiaga apie jį ir apie 
savižudybę, — ji atverčia bylą ir pirštu rodo įrašą. - Čia Gideono 
Čeiso, Natanielio sūnaus, mobiliojo telefono numeris. Jis prašė 
pamatyti kūną. Ar galėtum pažiūrėti, kad su juo elgtųsi pride- 
ramai? — ji svarsto, ar Džimis tam pajėgus. 

— Manykit, kad tai jau padaryta, - jis išsišiepia ir išplečia akis. 
Tai maža jo pasiskolinta gudrybė. Garantuotas būdas parodyti, 
kad jis daugiau nei pasiryžęs įvykdyti savo pareigas darbe. 

Ji negali patikėti, kad jis jai pataikauja. 

— Ko lauki, Džimi? — ji pakelia galvą. Lyg tyrinėtų iš po 
akmens išlindusį keistą vabzdį. - Akivaizdu, kad tavo draugija 
galiu džiaugtis tik dvi dienas, taigi dabar pats laikas pradėti. 

Jis supranta užuominą, tad nueina pamodamas atgalia ranka: 

- Iki pasimatymo vėliau, bose. 

Megan atgniaužia kumščius. Ji turi išmokti atsipalaiduoti. 
Neužkabinti kvailių yra viena, o noras sulaužyti jiems nosis — 
visai kas kita. Mažoje virtuvėlėje už pagrindinės biuro patalpos 
ji užsipliko juodosios arbatos ir grįžta prie savo stalo kaip tik 
laiku, kad pakeltų telefono ragelį. Skubėdama išlieja šiek tiek 
karštos arbatos ant popierių. 

— Tyrėja inspektorė Beiker. Velnias. 

Prieš prabildamas skambinantysis aiškiai dvejoja. 

- Budintis policininkas Robis Federbis iš Šaftsberio. Virši- 
ninkas liepė paskambinti. 

— Atsiprašau, Robi. Ką tik išliejau arbatą. Luktelėkit sekun- 
dėlę, - ji pakelia popierius, kad jų nepasiektų besiplečianti ruda 
bala, ir ima ją sausinti išėmusi servetėles iš rankinės. — Jau klau- 
sau. Dar kartą atsiprašau. Ką sakėt? 

— Mudu su budinčiu policininku Džounsu buvome nuvykę 
į tą įsilaužimo vietą Tolarde. Prašiau, kad operatyvinis skyrius 
jums paskambintų. Ar skambino? 

— Skambino. Labai dėkui. Kaip jūsų kolega? 

— Jam viskas gerai. Kuriam laikui prarado balsą, kas nėra taip 
jau blogai. 

Ji nusijuokia. Juk daugumai policininkų juodasis humoras 
padeda viską ištverti. 

— K3 tik perskaičiau jūsų ataskaitą. Labai išsami. Jei kada šis 
įvykis patektų į „Crimewatch““, jie turėtų nusamdyti jus. 

Jis pamalonintas. 

— Dėkui. Stengėmės įsidėmėti kiek galima daugiau. 

— Kuo galėčiau padėti? 

- Arvis dar domitės šia byla? Įsilaužimu, turiu galvoje. Žinau, 
kad jūs tiriate savižudybę. 

— Ką tokio turit? 

— Na, nusikaltimo teritorijoje šį rytą aptikta aiškių pėdų at- 
spaudų pievoje ir lysvėse ir jie atitinka pėdsakus namo viduje. 

— Puiku, - ji trykšta optimizmu. - Ar jau pričiupot įtariamąjį? 

Jis nusijuokia: 

— Norėtume. Bet artėjame. Įsibrovėlis paliko drobinį maišą, 
kuriame kažkas panašaus į įsilaužimo rinkinį. Pilnas įrankių. 

— Robi, nuo manęs iki Čeiso namų maždaug šešiasdešimt 
penki kilometrai. Kaip manot, ar galėtumėt mane pasitikti ten, 
tarkim, po dviejų valandų? Tikrai norėčiau, kad parodytumėt, 
kur viskas buvo surasta ir kaip, jūsų manymu, vyko. 

— Turiu suderinti su savo viršininku, bet nematau kliūčių. Jei 
kils problemų, paskambinsiu jums, gerai? 

— Puiku. Dėkui, — ji padeda ragelį. Džiaugiasi, kad bus gali- 
mybė vėl pamatyti Gideoną Čeisą. Galimybė išsiaiškinti, kodėl 
jis meluoja. 


* Nuo 1984 m. Jungtinėje Karalystėje rodoma BBC kanalo laida, kurioje prašo- 
ma visuomenės pagalbos išaiškinant nusikaltimus. 


93 


32 


HAID PARKAS, LONDONAS 


Valanda praėjo. Keitlin apsirengusi stovi prie durų, pasiruošusi išeiti. 

Ji gavo viską, ko norėjo. Vaikinas mielas. Paklusnus. Labai 
neblogas lovoje. Žinoma, galėtų pasimokyti kantrybės, bet šitai 
praverstų visiems naujokams. 

Džeikas nesivargino apsirengti. Tik apsisiautė vonios chala- 
tu. Kai ji išeis, reikės į dušą. O gal pasaugos jos kvapą visą dieną. 
Jis prisiartina prie jos, jo akys vis dar alkanos. 

— Ar gausiu atsisveikinimo bučinį? — jis iškiša ant liežuvio 
galo ekstazio tabletę. 

Ji prieina arčiau ir su glamonėmis paima tabletę, apdovano- 
dama jį už dėmesingumą. Nuryja ir atsitraukia vieną žingsnį. 

— O, jei kas nors pagamintų ekstazį tokį skanų kaip „Ben X 
Jerry's“ ledai. 

— Tada visi nuolat būtų apkvaitę. 

— Tikrai taip. 

— Tai tau patiko vyšniniai... 

Ji pertraukia: 

— O kodėl turėjo nepatikti? Tu pasistengei. 

Jis nusišypso. 

— Ir kada aš galėčiau gauti progą vėl pasistengti? 

— Nebūk įkyrus. Aš tokių nemėgstu. 

Jis atrodo nustebęs. 

— Tuo pačiu laiku toje pačioje vietoje kitą savaitę. Tu užsakyk. 
Parūpink viską taip pat, tik aš sumokėsiu. Gerai? 

Dabar jis pasijaučia nuvertintas. 

— Nebūtina. O kaip dėl įprastų pasimatymų? Kinas, klubas, 
vakarienė. Juk užsiimi retkarčiais tuo, ar ne? 

Ji pratrūksta juoku: 

— Ei, tu net neįsivaizduoji, kokį pragarą sukeltų mano tėvas, 
tau net nespėjus nupirkti man kavos. 

Užuot atsakęs jis tyli. 

Ji užsisagsto paltą. 

— Na, aš turiu eiti. Kitą savaitę tuo pačiu metu? 

Jis linkteli. 

— Kad ir kaip ten būtų, tu man patinki. Pažiūrėsim, kaip eisis 
kitą kartą. Tada galėsime aptarti, ar verta rizikuoti tėvo rūstybe 
dėl vakarienės ar puodelio kavos. 

Jo akių kampučiuose susidaro gražios raukšlelės ir veidas 
nušvinta draugišku šypsniu. Ji pasiduoda akimirkos švelnumui 
ir apkabina jam kaklą, bučiuoja, kaip dar nieko nėra bučiavusi. 
Atsipalaidavusi. Neskubėdama. Nereikalaudama. Intymiai. 

Tai ją pačią nustebina. 

— Turiu eiti. 

Džeikas vos spėja atmerkti akis, kai ji stumteli duris ir žengia 
į koridorių. 

- Ei. 

Ji grįžteli. 

— Lauk siurprizo, — jis sudeda pirštus vaizduodamas telefoną 
ir prisideda prie dešinės ausies. - Stebėk. Gausi mano žinutę. 

Megan privažiuoja su savo „Fordu“ šalia patrulio mašinos, sto- 
vinčios prie vartų į Čeiso nuosavybę, ir nuleidžia langą iš kelei- 
vio pusės. 

— Turbūt jūs esate Robis Federbis? 


95 


Gerai atrodantis vyrukas, tamsiaplaukis, dvidešimt kelerių 
metų, nusišypso jai. 

— Taip, tai aš. Ką tik ir pats atvykau. Ar važiuojame arčiau? 

Ji mosteli ranka namo link: 

— Rodykit kelią. 

Policininkas žaismingai žvilgteli, paleidžia variklį ir nuva- 
žiuoja į priekį. 

Jie pastato automobilius už „Audi“ ir išlipa į saulėtą šilumą. 
Federbis pasiima storą voką, į kurį sudėtos įvykio vietoje darytos 
nuotraukos su įrodymais. 

Megan paspaudžia skambutį, paskui ima belsti sunkiu durų 
belstuku. Maždaug po minutės ji pasižiūri į stovintį „Audi A4“. 

- Jis turi būti viduje, tai jo mašina. 

Budintis policininkas dar kartą stipriai paspaudžia skambu- 
tį. Kai jis nuima pirštą, durys atsidaro. Gideonas Čeisas laiko 
jas pravėręs ir žiūri tik per pėdos pločio plyšį. Atrodo išbalęs ir 
drebantis. 

— Atsiprašome už sutrukdymą, — sako Megan. — Turime jums 
užduoti dar keletą klausimų. 

Gideonui tai nelabai patinka. 

— Dabar netinkamas metas, - jis bando uždaryti duris. 

Megan įkiša koją į plyšį. 

— Tai budintis policininkas Federbis. Jūs esate jį sutikęs, nors 
ir nepamenate. Tą naktį jis jus ištempė iš gaisro. 

Tai Gideonui padaro šiokį tokį įspūdį. Jis prisimena geras 
manieras ir ištiesia ranką. 

— Ačiū jums. Esu labai dėkingas, — jis žvilgteli į Megan ir 
nenoriai atidaro duris. - Geriausia eiti tiesiai į kitą galą. Virtuvė 
kol kas yra vienintelė vieta, kurią ištyrinėjau. 

Jie įeina ir jis uždaro duris. Galva plyšta nuo kelių iššifruotų 
dienoraščių ir iš tiesų jis visai nepageidauja jų čia matyti. 

— Didelė virtuvė! — šūkteli Megan bandydama pakelti nuo- 
taiką. 

Ji perbraukia ranka per seną AGA viryklę. Čia trūksta tik 
moters rankos. Nėra užuolaidėlių, vazelių, troškinimo puodų ir 
prieskonių indelių. Justi jai toks nepakenčiamas grynas funkci- 
onalus vyriškumas. 

Gideonas įeina paskui juos. 

— Aš šiek tiek sutrikęs, — jis pažiūri į Federbį. — Turėčiau pa- 
siūlyti bent puodelį kavos ar arbatos žmogui, kuris išgelbėjo man 
gyvybę, bet turbūt nėra pieno. Gal užplikyti juodos, jei tinka? 

— Man nieko nereikia, dėkui, - sako policininkas. 

— Man irgi nieko, - pritaria Megan. 

Gideonas sukryžiuoja rankas lyg gindamasis. Jis atsiremia į 
spintelę ir bando atrodyti žvalus. 

— Tai kuo galėčiau jums padėti? 

Ji pastebi, kad jo akys paraudusios, regis, įtampa paveikė šį 
Žmogų. 

— Ekspertai iš Robio skyriaus aptiko šiokių tokių įrodymų, 
susijusių su įsilaužimu. Aš paprašiau, kad jis man juos pateiktų ir 
aš galėčiau sudaryti įsibrovėlio portretą. Ar jūs neprieštarausite, 
jei mes tuo užsiimsime? 

Jis atrodo toks bejėgis. 

— Žinoma. Ką aš turėčiau daryti? 

— Nieko, - ji bando būti maloni. - Mums tik reikia, kad įleis- 
tumėte į kabinetą, į tą namo pusę ir į sodą. Ar duosite mums 
leidimą? 

Jam nesinori sutikti, bet, regis, nėra kaip prieštarauti. 

- Žinoma. Aš rūšiuoju tėvo daiktus viršuje. Jei manęs pri- 
reiks, šūktelkite. 

Ji linkteli. 


— Dėkui. Pašauksime. 

Jis išeina jausdamasis lyg išvarytas. 

Federbis rodo kelią į apdegusį kabinetą. Megan žiūri į pajuo- 
dusias sienas, lubas ir grindis. 

— Kokie nuostoliai. 

Viskas smirda degėsiais. 

— Sakote, ugnies židinys buvo šalia užuolaidų ir rašomojo stalo? 

Jis parodo ranka į anglies juodumo dėmę ant grindų. 

— Kažkur čia, taip sakė vyriausiasis gaisrų tyrėjas. 

Ji viską dedasi į galvą. Įsibrovėlis padarė tai kabinete, ne 
prieškambaryje. Tai buvo apgalvota. Jis kažko ieškojo ir arba su- 
rado ir padegė, arba pritrūko laiko. Jei nerado, norėjo užtikrinti, 
kad ir niekas kitas nerastų to, ko jis ieškojo. 

— Ar panaudotas degusis skystis? Benzinas ar aliejus iš virtuvės? 

Federbis papurto galvą. 

— Bent jau man nesakė. 

Ji išeina į koridorių ir sušunka į laiptų pusę: 

— Gideonai, ar rastumėt laisvą minutėlę? 

Archeologas iškiša galvą virš laiptų turėklų. 

— Ar jūsų tėvas rūkė? 

Jis minutėlę pagalvoja. 

— Greičiausiai ne. Kiek pamenu, jis buvo labai priešiškai nusi- 
teikęs... — Gideonas kiek suabejoja. - Nors gali būti, kad pasta- 
raisiais metais jis pradėjo rūkyti, aš nepalaikiau su juo ryšių, bet 
vis dėlto mažai tikėtina. Kas dar? 

Ji nusišypso jam į viršų: 

— Kol kas nieko. 

Jis dingsta ir ji grįžta į kabinetą. Policininkas klausiamai žiū- 
ri į ją. Ji negaili laiko paaiškinti: 

— Įsibrovėlis yra rūkantis. Jis panaudojo savo žiebtuvėlį, vien- 
kartinį BIC. Sūnus sakė, kad matė tokį jo rankoje, kai jį čia 
užtiko. Šis žmogus ne padegėjas, anksčiau jis nėra sukėlęs gaisro. 

Jei būtų tai jau daręs, būtų šliūkštelėjęs degiojo skysčio. Grei- 
čiausiai neįrašytas į kriminalinę įskaitą, bet turint omenyje, kaip 
jis apsvaigino jūsų partnerį, gali būti, kad yra tarnavęs. 

Federbis sužavėtas: 

— Kodėl esate tokia tikra? 

— Nesu, todėl ir sakau „gali būti“. Pamąstykite pats. Sudary- 
dami nusikaltėlio portretą tai vadiname mišriu stiliumi: dalis 
darbo atlikta profesionaliai, visa kita — visiškai nemokšiškai. Jei 
ruošiesi pažeisti įstatymus, prireiks sėkmės, kad viskas eitųsi 
pagal planą. Priešingu atveju nukrypstama nuo scenarijaus ir 
tada viskas griūva. Šiam įsibrovėliui nepasisekė. Namų šeimi- 
ninkas sugrįžo kaip tik tuo metu, kai jis mėgino padegti namus, 
užklupo jį netikėtai, iškvietė policiją ir beveik įkalino čia, de- 
gančiame kambaryje. Tada vaikinas ėmė elgtis ne pagal scena- 
rijų ir galvojo tik apie tai, kaip išsigelbėti ir pabėgti. Štai kodėl 
jis tik apsvaigino, bet nenužudė budinčio policininko Džounso 
ir užmiršo įrankių krepšį. 

Federbis matė pakankamai įsilaužimų ir vagysčių iš automo- 
bilių, tad supranta, kad ji teisi. 

Megan dar nebaigė: 

— Padegimas iš pradžių nebuvo planuotas. Ta mintis atėjo vė- 
liau. Jis kažko ieškojo, kažko, ko tikriausiai nerado. 

— Tai kam reikėjo padegti? 

Ji pagalvoja. 

— Tam, kad ir niekas kitas nerastų. Vadinasi, kad ir ko jis ieš- 
kojo, tai kėlė pavojų jam arba kažkam, su kuo jis dirba. 

Federbis linkteli į vestibiulio ir laiptų pusę: 

— Ar jis apibūdino užpuoliką? 

Ji susiraukia. 

— O ne. Jis visiškai neprisimena, kaip atrodė tas vyras. 


— (Gaila. 

— Kol kas pamirškim tai. Galvokime apie įsibrovėlį. Jis nėra 
įrašytas į kriminalinę įskaitą, bet nėra ir labai sumanus. Tačiau 
jis įžūlus. Reikia turėti drąsos įsilaužti į namus, juo labiau į 
tokius namus, kuriuose ką tik įvyko savižudybė. Taigi įsivaiz- 
duokime, kad mūsų aptariamas asmuo yra pasitikintis, stiprus 
ir gana brandaus amžiaus. Spėju — tarp trisdešimties ir keturias- 
dešimt penkerių, dirba kokį nors fizinį darbą. Atsižvelgiant į 
tai, kad maždaug tik šeši procentai Viltšyro gyventojų priklauso 
kitoms etninėms grupėms, galime spėti, kad jis baltasis. 

Budintis policininkas viską apibendrina: 

— Baltasis, vyras, dirbantis fiziškai, trisdešimties-keturias- 
dešimt penkerių, rūkantis, neįtrauktas į įskaitą. Tai neįtikėtina 
žinant, kad jūs tik dairotės po apdegusį kambarį. 

Ji norėtų paaiškinti, kad kambarys jai rūpi mažiausiai. Iš tiesų 
ji tyrinėja nematomus pėdsakus, kuriuos palieka visi įsibrovėliai. 

— Kaip manote, koks to vyruko ryšys su velioniu? 

Ji padaro pauzę. 

— Geras klausimas. Ir jei mes sužinosime atsakymą, įminsime 
visas šios bylos mįsles. 

— Bet juk yra ryšys, tiesa? 

— Bent jau vienas. O gal ir keli. 

Jis atrodo sutrikęs. 

Megan paaiškina: 

— Įsibrovėlis gali turėti profesinių ryšių su velioniu. Jis gali 
būti sodininkas, langų valytojas, mašinos taisytojas. Ko gero, 
jis pažinojo profesorių, nes reguliariai atlikdavo jam kažkokius 
darbus arba pristatydavo prekes. Dėl to netgi jautėsi tikresnis 
ateidamas čia ir įsilauždamas į vidų. Bet manau, kad greičiausiai 
juodu su Natanieliu Čeisu buvo įsivėlę į kažkokį bendrą reikalą. 

— Nesupratau. 

Ji paaiškina: 

— Čeisas turėjo daug pinigų. Per daug tokiam žmogui kaip jis. 
Jis buvo susitepęs, esu tikra. Klausimas tik, kuo susitepęs. 

Sėdėdamas laiptų viršuje Gideonas jaučiasi, lyg kažkas jam 
smeigtų vinį į širdį. Bet giliai viduje jis žino, kad Megan teisi. Jo 
tėvas buvo įsitraukęs į kažką negero. Tokio negero, kad laikytų 
tai paslaptyje. 

Prieš pat vidurnaktį jie ateina jo pasiimti. 

Juda greitai ir nekalba. Dabar jau nėra kelio atgal. Li Džon- 
sas greitai bus žinomas tik kaip Driežas. Bet vardo pakeitimas 
bus skausmingas. Jam buvo užrištos akys ir pirmiausia jį vežiojo 
ne vieną kilometrą. Jis bus įšventintas. 

Jis užsitarnavo teisę žinoti apie šventyklos egzistavimą, bet 
dar turi praeiti šiek tiek laiko, kad juo būtų pasitikima ir jis 
sužinotų, kur jos vieta. Stiprios nematomų vyrų rankos veda jį 
koridoriumi žemyn, į vestibiulį. Vis dar užrištomis akimis jis iš- 
rengiamas ir nuprausiamas, tada paliekamas nuogas Didžiojoje 
salėje. Ši salė milžiniška. Panaši į urvą. Daugiau nei šimto kva- 
dratinių metrų. Tokia aukšta, kad net lubų nematyti, tik tamsa 
ten aukštai lyg juodas šydas. 

Šaltas oras prisipildo šimtų degančių žvakių kvapo. Baimė ir 
nuogumas sustiprino jo pojūčius. Akmens plokštės po kojomis 
atrodo kietos ir šaltos kaip ledas. 

Rato Mokytojas pakelia kūjį - amato simbolį tų protėvių, ku- 
rie sukūrė Šventųjų poilsio vietą ir Šventyklą. Jis apžvelgia su- 
sirinkusiuosius ir leidžia kūjui kristi žemyn. Didžiulė marmuro 
plokštė užstumiama ant vienintelio įėjimo. Salė užsidaro. 

— Tegul vaikis atsimerkia. 

Atrišamos akys. Prasideda įšventinimas. 

Li širdis pagauna daužytis. Jis visiškai apvalioje patalpoje. 
Mirksėdamas priešais save regi realaus dydžio Stounhendžo ko- 
piją. Ji išbaigta ir tobula — tokia, kokia buvo pastatymo dieną. 
Pačiame viduryje stovi figūra su apsiaustu ir gobtuvu, veidas ne- 
atpažįstamas — jį dengia šešėlis. 

Mokytojas sako: 

— Žiūrėk, tai Šventųjų įsikūnijimas. Dievybės ilsėjosi čia prieš 
šimtmečius, kai mūsų protėviai, pirmieji Garbintojai, pastatė šį 
kosminį ratą ir šią šventyklą. Čia tu esi jų akivaizdoje. Po įšven- 
tinimo iš pagarbos visada ateisi čia prisidengęs galvą ir nuleidęs 
akis. Ar supratai? 

Jis žino, kaip atsakyti: 

— Taip, Mokytojau. 

— Tu buvai atvestas pas mus, nes mūsų Brolijos nariai mano, 
kad esi tinkamas tapti Garbintoju visam gyvenimui. Ar tu to nori? 

— Taip, Mokytojau. 

— Ar esi pasiruošęs paskirti savo gyvenimą, savo sielą ir ištiki- 
mybę Šventiesiems ir tiems, kurie juos saugo? 

— Taip, Mokytojau. 

— Šventieji padeda mums atgimti tol, kol mes padedame jiems. 
Mes garbiname juos savo kūnu ir krauju, o už tai jie saugo ir 
atnaujina mūsų kūną ir kraują. Ar esi pasirengęs paaukoti savo 
kūną ir kraują amžinam jų šventumui? 

— Taip, Mokytojau. 

Jam už nugaros ant sunkių grandinių siūbuoja vario smil- 
kytuvai su degančiais smilkalais. Oras prisipildo saldžių kvapų. 
Rato Mokytojas plačiai išskečia rankas: 

— Atveskite tą, kuris nori tapti Garbintoju, prie Skerdynių 
akmens. 

Li Džonsas vedamas apskritimu iki akmens. Jis jaučia pa- 
gundą pažiūrėti į aplink jį esančius. Šonas įspėjo jį to nedaryti, 
nežiūrėti į Žmones, susirinksiančius Didžiojoje salėje, ir nieku 
gyvu nepakelti akių į Mokytojo veidą. 

Balsas prie pat ausies liepia klauptis. Grindys kietos lyg kaulas. 
Kažkieno rankos sugriebia jį. Keturi Garbintojai paguldo Li veidu 
žemyn ant dėmėto Skerdynių akmens, išskečia rankas ir kojas pla- 
čiai į šalis, pritvirtina kulkšnis ir riešus. Mokytojas prieina arčiau, 
paskui jį seka penki smilkalus siūbuojantys Vidinio rato nariai. 

— Ar tiki Šventųjų ir visų jų sekėjų galia? 

— Taip, Mokytojau. 

— Ar besąlygiškai ir nedvejodamas pasitiki jų galiomis apsau- 
goti, stiprinti ir gydyti? | 

— Taip, Mokytojau. 

— Ar prisieki savo gyvybe ir visų savo šeimos narių bei tau 
brangių žmonių gyvybėmis niekada neprasitarti apie Broliją už 
jos ribų, jei tam tau nebus suteiktas leidimas? 

— Taip, Mokytojau. 

Smilkytojai mojuoja smilkytuvais ratais virš jo pririštų ga- 
lūnių ir liemens, paskiau atsitraukia. Rato Mokytojo rankose 
tamsuoja ašmenys pailgo pjautuvo, iškirsto iš skustuvo aštrumo 
pirmojo rato trilito briaunos. 

— Atiduodu šio žmogaus kraują, kūną ir kaulus su viltimi, kad jūs 
priimsite jį kaip savo tarną ir suteiksite jam savo apsaugą ir palaimi- 
nimą. Šventieji Dievai, nuolankiai prašau mūsų broliui jūsų malonės. 

Jis prieina prie Skerdynių akmens ir rėžia įpjovas nuo riešo 
iki peties, nuo kulkšnies iki kojos viršaus ir nuo kaklo iki nu- 
garkaulio apačios. 

Li įsitempia. Jo kūnu perbėga traukuliai. Jis stengiasi nerėk- 
ti. Adrenalino banga nustelbia skausmą. Jis jaučia karštį įbrėži- 
muose, jie pradeda degti ir skaudėti, o jo kūnas žalojamas toliau. 


I03 


Kraujuojančios linijos kūne sudaro žvaigždę — taip atrodo 
žiūrintiems iš viršaus. Jie iškentėjo tą patį ritualą, tą patį nuogą 
pažeminimą. Jie žino, kokį skausmą jam teks iškęsti. 

Mokytojas atsiklaupia. Iš po savo apsiausto jis išima apeiginį 
kūjį. Prideda akmens ašmenis prie įšventinamojo skalpo. 

— Be kraujo, kurį praliejome, mes duodame kūno ir kaulo, 
kaip mūsų atsidavimo ir ištikimybės ženklą. 

Mokytojas užsimoja sunkiu kūju ir šis kerta į ašmenų briauną. 
Šios atpjauna skalpo ir kaukolės dalį. 

Dabar Li surėkia. 

Tamsa pagriebia jį ir nebepaleidžia. 

Kai Li Džonsas atgauna sąmonę, Didžioji salė jau ištuštėjusi. 
Jis guli ten, kur ir buvo, pririštas veidu žemyn. Marmuro plokštė 
vėl užstumta ant įėjimo. Jis žino, kokia dalia jo laukia. 

PENKTADIENIS, BIRŽELIO IŠ DIENA 


Rytas be debesėlio. Kaip sakė orų pranešėjas, prasideda pati 
karščiausia šių metų diena. Megan ištepa Semi kremu nuo sau- 
lės su rodikliu 30, įmeta tūbelę į jos priešpiečių krepšį ir veža ją 
į darželį. 

Ji nori vykti į darbą ir aprašyti įsilaužėlio Karališkajame To- 
larde portretą. Po vakarykštės išvykos galės papildyti jį įvairiomis 
psichologinėmis detalėmis, ypač pagal Robio Federbio ir Šafts- 
berio kriminalinio skyriaus įvykio vietoje surinktą medžiagą. 

Pasiekusi savo darbo stalą pirmiausia ji peržvelgia daiktinių 
įrodymų sąrašą: I) įrankių maišas, rastas prie galinės sodo tvoros; 

2) kraujas ant sudaužyto šiltnamio stiklo; 3) medžiagos skiautelė, 
aptikta ant erškėtrožių krūmo; 4) vienkartinis žiebtuvėlis, rastas 
ant žemės netoli kurmiarausio; 5) pėdų žymės lysvėse, pievoje ir 
namuose. 

Megan imasi sąrašo atvirkštine tvarka. Pėdsakai yra 44—45 dy- 
džio sportbačių, firma dar bus nustatyta. Taigi, batai visu dydžiu 
didesni nei vidutinio vyro Anglijoje. Iš to galima spręsti, nors 
ir netvirtai, kad juos avėjęs Žmogus yra aukštesnis nei vidutinio 
178 cm ūgio. Ji spėja, jis galėtų būti maždaug 183 cm. Lysvėse pėd- 
sakai yra labiau įsispaudę. Keliose vietose jis stovėjo pilna pėda 
ir keliose ant kulno. Tai gilūs įspaudai, iš jų matyti, kad žmogus 
greičiausiai paslydo netekęs pusiausvyros. Galbūt jam buvo sunku 
eiti, nes buvo labai tamsu. O gal nešulys buvo per sunkus, kad iš- 
laikytų vagišiaus vikrumą. 183 cm vyras vidutiniškai sveria 82,5 kg. 
Ji surizikuoja ir pasirenka, kad įsibrovėlio svoris yra 85 kg. Toks 
ūgis ir svoris reiškia, kad jo išmatavimai bus 107 cm per krūtinę ir 
92-94 cm per liemenį. Drabužių dydis svarbus, nes jis galėjo juos 
išmesti arba atiduoti labdarai, kaip daro dauguma nusikaltėlių. 

Megan imasi vienkartinio žiebtuvėlio. Labai galimas daiktas, 
kad tas žmogus jį turėjo. Ji turi patikėti bent jau šitais Gideono 
parodymais. O kodėl turėtų netikėti? Tai spalvingas kalėdinis 
BIC. Atsižvelgiant į tai, kad šiuo metu yra birželis, reikėtų ma- 
nyti, kad vaikinas rūko retai. Arba, galimas daiktas, jis jų pir- 
ko keletą — tokie daiktai dažnai parduodami supakuoti po tris. 
Tuomet jis galėtų ir dažniau rūkyti. Ji tikisi, kad ant žiebtuvėlio 
liko jo pirštų atspaudų. Net jeigu namo viduje jis ir mūvėjo pirš- 
tines, ant uždegimo ratuko ir šalia bus likę. 

Trečioji sąraše yra maža medžiagos skiautelė, rasta ant vijo- 
klinių erškėtrožių. Tai juoda gryna medvilnė, bet budintis poli- 
cininkas Federbis pažymėjo, kad ekspertizė stebėjosi, jog spal- 
va labai intensyvi. Jie mano, kad medžiaga nauja ir galėjo būti 

skalbta nebent tik porą sykių. Megan mąsto atsargiau. Drabužis 
galėjo būti nupirktas prieš keletą mėnesių ir paliktas stalčiuje. 
Bet vis dėlto galbūt įmanoma susekti jo savininką, jei jis buvo 
pirktas naujas. 

Kraujas ant šiltnamio šukių dar tiriamas, bet iš laboratorijos 
jau žinoma, kad jo grupė nulinė, rezus faktorius teigiamas — tai 
yra kraujas toks, kaip beveik keturiasdešimties procentų žmonių 
šioje šalyje. Toksikologinis tyrimas parodys, ar jis nevartojo nar- 
kotinių medžiagų ar alkoholio. 

Ji atsikanda didelį kąsnį energinio batonėlio ir stebisi, koks 
čia skonis. Panašus į kreidos ir suodžių. Užrašas skelbia, kad tai 
„šokoladinė palaima“. Ji nuryja kąsnį ir pereina prie įspūdingiau- 
sio daiktinio įrodymo: įrankių krepšio. 

Megan savo darbe matė ne vieną įsilaužimo rinkinį. Daž- 
niausiai juose būna įrankis stiklui išdaužti, lipniosios juostos 
ritinėlis, lengvas apklotas, kad įsibrovėlis galėtų įsiropšti pro 
išdaužtą langą nesukeldamas per daug triukšmo ir nesusižeisda- 
mas. Kartais - maišų pavogtam turtui išsinešti, chirurgo pirš- 
tinės, kad neliktų pirštų atspaudų. Rimtesni veikėjai pasiima ir 
reples metalui kirpti, statybinį plaktuką, metalo rėžtuką įsigauti 
į seifą. Kai kurie nešasi litavimo lempą ar net sprogmenų. 

Bet šis vaikinas elgėsi kitaip. Jis pasiėmė laužtuvą, atsuktuvą, 
statybinį plaktuką, kažkokį metalinį strypą su rankena, lipnio- 
sios juostos ir pavojingai atrodantį kirvį. Tai patvirtina jos spė- 
jimą, kad jis ne profesionalas. Ko gero, vyrukas neturėjo daug 
laiko šiam darbui suplanuoti, tiesiog pasiėmė tai, ką rado savo 
įrankių dėžėje ar garaže. 

Megan stebisi, dėl ko galėjo būti ši skuba. Kodėl reikėjo taip 
skubėti, lėkti? Kažkas jam liepė? Privertė? Kadangi nėra atsar- 
ginių maišų, tai rodo, kad jis nėjo ten šiaip vogti. Jam reikėjo tik 
vieno kito konkretaus daikto. 

Ji dar kartą pasižiūri į nuotraukas, kurias jai davė Robis Fe- 
derbis. Įdomiausias yra kirvis. Jis tikrai nėra skirtas medžiui 
kirsti. Panašesnis į prabangų virtuvės įrankį. Ji negali pasakyti 
nematydama jo, bet tai galėtų būti kaulų kapoklė. Galbūt šis 
vaikinas dirba virtuvėje. 

Ji nukreipia savo mintis į tai, kaip jis pabėgo. Šiltnamio ste- 
lažas buvo rastas prie galinės tvoros, už kurios yra valstybinėms 
žemėms priklausantys brūzgynai ir vietinės reikšmės kelias. 
Aukšta peraugusi žolė buvo ištrypta. Purve ant kelio buvo ma- 
tyti kelios padangų žymės. Visa tai reiškia, kad jis gerai pažinojo 
vietovę. Žinojo, kur pastatyti automobilį, kad nekristų į akis, ir 
kur keliu nepravažiuoja daug mašinų. 

Megan nusprendžia, kad jis yra tarnavęs, bet nelabai suma- 
nus ir nebaigęs universiteto. Maišytas įsibrovėlio tipas: pasižymi 
organizaciniais ir planavimo gabumais, bet pritrūksta galimybių 
juos įgyvendinti iki galo. Ji surašo išvadas: 


+ vyras, baltasis; 

* 30-45 metų, 

+ dirbantis fizinį darbą: tai gali būti visuomeninis maitini- 
mas, vietinis baras ar restoranas; 

+ tarnavęs, greičiausiai armijoje, Žemesnio rango; 

+ "gyvena netoliese; 

+ vairuoja lengvąjį automobilį ar mikroautobusą; 

* 183 cm ūgio; 

+ 85-90 kg svorio; 

+ mažiausiai 107 cm per krūtinę; 

+ mažiausiai 92 cm per liemenį; 

+ anksčiau nebuvo patekęs į kriminalinę įskaitą. 

Megan pasvarsto prieš įrašydama dar vieną eilutę — paskutinį 
žodį: negailestingas. 

Ji įsitikinusi, kad įsilaužėlis nėra įgudęs plėšikas ar vagišius, 
bet jis nedvejodamas tvojo policininkui ir šį apsvaigino. Ir pali- 
ko Gideoną Čeisą mirti liepsnose. 

Kad ir kas toks būtų, jis verčiau nužudys, nei leisis pagauna- 
mas. 

KARALIŠKASIS TOLARDAS 


Gideoną pažadina pilkųjų žąsų klegesys. 

Kai jis eina į vonią, kojas stato netvirtai, jam gelia visą kūną. 
Pro langą mato keturis paukščius, kovojančius dėl sodo ežeriuko 
teritorijos. Mosuodami sparnais jie atakuoja vieni kitus snapais. 
Suklykęs ausį veriančiu riksmu pralaimėjusysis kartu su savo 
pora nuplasnoja tolyn, nepakildami aukštai virš laukų. 

Gideonas tyrinėja seną dušo galvutę virš aprūdijusios ema- 
liuotos vonios. Ji apskretusi kalkių nuosėdomis, vamzdžiai gar- 
galiuoja ir šniokščia, bet vanduo bėga gana stipriai. Nėra šam- 
pūno, tik muilo gabalėlis prie kriauklės. Jis paima jį, įlipa į vonią 
ir užtraukia lengvą plastikinę užuolaidą, kad sulaikytų besitaš- 
kančius vandens purslus. 

Karštas vanduo padeda pasijusti geriau. Jis šiek tiek nuima 
įtampą nuo pečių ir jis prisimena, ką atrado dienoraščiuose, ku- 
riuos skaitė vakar vėlai vakare. 

Praėjus trylikai mėnesių po jo mamos mirties tėvas prisidėjo 
prie Šventųjų Garbintojų. Iš pradžių Gideonas manė, kad tai 


108 


kokia nors vietinė istorikų organizacija. Bet taip nebuvo. Paaiš- 
kėjo, jog tai visai kas kita. Jis suprato, kad jo tėvui akmenys teikė 
kažkokį desperatišką dvasinį malonumą. Panašiai, kaip daugu- 
ma gedinčių žmonių randa nusiraminimą bažnyčioje. Natanie- 
lis vadino juos Šventaisiais ir kiekvienas akmuo jam buvo tarsi 
jaudinantis pagalbos šaltinis. Jis aprašė, kad vienas akmuo galįs 
suteikti dvasinį atsinaujinimą ir panaikinti depresiją, kitas — su- 
teikti fizinių jėgų ir stangrumo. Jų buvo ir daugiau. 

Gideoną pralinksmino mintis, kad Stounhendžas yra lyg 
kažkoks magiškas aromaterapijos ratas. Kas galėjo pamanyti, 
kad jo nuostabusis, tiek veikalų publikavęs tėvas galėtų tikėti 
tokiais dalykais? Merės mirtis turbūt jį visiškai išmušė iš vėžių. 
Tik šitaip būtų galima paaiškinti jo veiksmus. 

Staiga karštas vanduo baigiasi ir ima bėgti šaltas. Jis išlipa 
iš vonios, pasigriebia pilką šiurkštų rankšluostį. Nusišluosto ir 
apsivelka tais pačiais drabužiais. Jie atsiduoda dūmais, bet jis 
negali prisiversti pasiimti ką nors iš tėvo spintos ar stalčių, netgi 
apatinių. 

Apačioje Gideonas randa atidarytą dribsnių su sėlenomis dė- 
žutę, bet nėra pieno. Įsiberia saują į puodelį ir kramsnoja sausus 
žiūrėdamas pro virtuvės langą. Keli fazanai praeina taip išdi- 
džiai, lyg jiems priklausytų ši vieta, ir užsiėmę savo reikalais 
šnairuoja į jį. Gideonas baigia skurdžius pusryčius, prisipila 
stiklinę vandens iš krano ir pasiima ją viršun. 

Visur išmėtytos knygos, bet nėra ūpo tvarkytis. Jis nori tik 
skaityti. Ryte ryti tekstą, kol kažkas iš viso šito paaiškės. Jis pa- 
siima paskutinį tomą, prie kurio vakar sustojo, ir iš naujo skaito 
iššifruotą tekstą, kurį pieštuku užrašė virš tėvo eilučių: 


Brolijos veikla be galo paprasta. Dieviškai tyra. Mūsų protėviai 
buvo teisūs. Yra ne vienas dievas. Jų yra daug. Nieko keisto, kad 

kiekvienos religijos lyderiai ir sekėjai karštai tiki, kad tik jie vie- 
ni surado Mesiją. Bet jie surado tik vieną Mesiją. Jie aptiko tik 
dvasinę kurio nors Šventojo egzistavimo giją — arba Šventyjų 
gyvenimai palietė juos, arba tos dovanos, kurias jie davė. 

Gėda, kad šie sekėjai taib beatodairiškai meldžiasi savo basi- 
rinktiems dievams. Jeigu jie žinotų, kad jų dievybė tegali suteikti 
vieną konkrečią palaimą. Žmogaus noras monobolizuoti religiją 
užvėrė galimybę patirti dosnumo įvairovę. 


Gideonas bando skaityti be išankstinio nusiteikimo. Matyt, jo 
tėvas tikėjo, kad akmenys yra indai. Dievų buveinės. Ar tai be- 
protiška? Milijonai žmonių tiki panašiais dalykais: kad dievai 
gyvena tose vietose, kur jie meldžiasi, kad jie sklando šventy- 
klose ties paauksuotais altoriais arba kad galima juos išsikviesti 
ritualinėmis apeigomis ir masinėmis maldomis. Jis spėja, kad jo 
tėvo tikėjimas nėra toks jau absurdiškas. 

Jis vėl pažvelgia į dienoraštį ir į tėvo plunksnos paliktus juo- 
do rašalo pėdsakus. Puslapiai fiziškai sugėrė vidines žmogaus 
mintis. Netgi praėjus dešimtmečiams nuo tada, kai buvo užra- 
šyti, žodžiai gali perduoti kažką, ko jis gerai nesuvokia, - emo- 
cinį ryšį su tėvu. Tai beveik prilygsta prisilietimui. 

Gideonas svarsto, ar taip nutinka ir liečiant akmenis? Ar ga- 
lima sugerti mintis, jausmus ir išmintį tų žmonių, kurie gyveno 
daug seniau ir buvo išmintingiausieji iš protėvių? Žmonių, kurie 
buvo tokie didingi, kad laikyti dievais? 

Tik dabar, kai Šventųjų supratimas jau nebeatrodo toks kvai- 
las, jis grįžta prie žodžių, kurie jam kelia nerimą. 

MZ(INBNCE. 

Kraujas. 

OBMO. 

Auka. 

Ir tik dabar jis išdrįsta perskaityti tą pastraipą: 


Šventiesiems reikalingas atsinaujinimas. Jis turi būti nuolatinis, 
nes kitaip jie išnyks ir pabaiga ateis greičiau. Jau dabar yra įrody- 
my. Kaip kvaila manyti, kad mes galime nuolat iš jų imti, o mai- 
nais nieko nebaaukoti. Dievybės yra įsišaknijusios mūsų protėvių 
kraujyje tr kauluose. Jie atidavė save mums. Ir mes privalome 
atiduoti jiems save. 

Būtinos aukos. Būtinas kraujas. Kraujas ateities kartų labui, 
visų labui ir ybač mano brangaus sūnaus labui. 


Gideoną sukrečia užuomina apie jį patį. Bet dar labiau pribloš- 
kia tai, ką perskaito toliau: 


Aš mielai atiduosiu savo kraują, savo gyvenimą. Tik noriu tikėti, 
kad verta. Kad šitai pakeis kai kuriuos dalykus. Pakeis tą lemtį, 
kuri, aš žinau, laukia mano vargšo motinos netekusio sūnaus. 

— Ar jau suradai dingusį vyriškį? 

Vyresniosios inspektorės Džudės Tompkins klausimas prisi- 
veja Megan Beiker koridoriuje kaip tik tuo metu, kai ši iš virtu- 
vėlės į savo darbo vietą nešasi puodelį arbatos. 

— Ne, ponia, dar ne. 

— Bet tu ieškai, taip? Peržiūrėjai dokumentus, kuriuos tau da- 
viau, ir jau turi už ko užsikabinti? — ji plačiai mosteli ore. - Ir aš 
esu visiškai tikra, kad tu susisiekei su jo šeima ir į tavo rankas jau 
pateko nors viena jo nuotrauka. 

Megan pro ausis praleidžia sarkazmą ir taria: 

— Ponia, aš vis dar dirbu su Natanielio Čeiso byla. 

- Žinau, aš dar nesergu Alcheimerio liga. Ir kuo puikiausiai 
prisimenu, kad tu taip pat tiri ir dingusio žmogaus bylą, kurią 
tau patikėjau. Taigi daryk, ką sakiau, - ji meta kandų žvilgsnį ir 
nužingsniuoja savo kabineto link. 

Megan nusikeikia. Ji pasuka prie savo stalo, apsipila pirštus 
karšta arbata iš popierinio puodelio ir dar kartą nusikeikia. Nu- 
sišluosto rankas servetėle ir atsega dingusio žmogaus aplanką, 
kurį jai įbruko viršininkė. Ketino jį permesti Džimiui Dokeriui, 
bet šis savavališkai pasišalino. 

Perskaito santrauką: kažkokio dvidešimt penkerių metų bas- 
tūno, vardu Tonis Neiloras, sesuo dvynė pranešė, kad jis dingo. 
Regis, keletą kartų yra dingęs ir anksčiau. Neiloras yra bedarbis, 
turi problemų su alkoholiu ir, kaip aiškėja, užsidirba šiek tiek 
grynųjų talkindamas statybų aikštelėse. 

Jis tipiškas klajoklis, vos prasimaitina. Nei tėvo, nei motinos. 
Nei registruotos gyvenamosios vietos. Tiesiog trinasi aplink ieš- 
kodamas šiokios tokios naudos ir tyliai uždarbiaudamas. Vai- 
duoklis visuomenės mechanizme. Ji skaito toliau. Atrodo, vie- 
nintelis pastovus ryšys jį sieja tik su seseria Natali. Jis skambina 
jai kartą per savaitę jos sąskaita. 

Megan susiranda numerį, surenka jį ir laukia. 

— Klausau, - balsas neryžtingas. 

— Panelė Neilor? 

— Kas skambina? 

— Aš tyrėja inspektorė Beiker iš Viltšyro policijos. Perėmiau 
jūsų pareiškimus dėl dingusio brolio. 

— Ar radote jį? 

— Deja, ne. Ne dė/ žo jums skambinu. Ar galime kelias minutes 


pakalbėti? 

Jaunos moters balse pasigirsta susierzinimas: 

— Aš jau viską pasakiau. Papasakojau visas smulkmenas mūsų 
poskyrio policininkui. Kodėl jums nepakalbėjus su juo? 

— Aš esu iš Kriminalinio skyriaus, panele Neilor, jūs kalbėjote 
su teritorinio poskyrio policininku. 

— Ak taip, - atrodo, ji supranta skirtumą. — Gerai, ką norite 
sužinoti? 

— Kada paskutinį kartą su juo šnekėjotės? 

— Prieš tris savaites. 

Megan patikrina įrašus. 

— Čia teigiama, kad jis jums paprastai skambina kas savaitę. 

Natali pataiso ją: 

— Ne paprastai, o visada. Jis niekada nepamiršta man pa- 
skambinti. 

— Ar žinote, kur jis buvo ir ką dirbo, kai jums skambino pa- 
skutinį kartą? 

Natali dvejoja. 

— Klausykite, aš nenoriu pridaryti Toniui nemalonumų. Ar 
jam nepakenksiu, jei pernelyg daug išplepėsiu? 

Megan moka susitarti. 

— Panele Neilor, jūs kreipėtės į mus, nes jums tai kelia nerimą. 
Aš negalėsiu jums padėti surasti brolio, jeigu nebūsite atvira. 

Šiek tiek patylėjusi, Natali pasiryžta: 

— Kai paskutinį kartą su juo kalbėjausi, jis sakėsi esąs Svin- 
done. Atrodo, padėjo kažkokiems airiams. Kasimo, betonavi- 
mo darbai ir panašiai. Buvo apsistojęs kažkur netoli Stounhen- 
džo. Jis labai norėjo ten nuvažiuoti, nes niekada nėra matęs tos 
vietos. 

— Ir nuo tada jūs nieko negirdėjote? 

— Visiškai nieko. 

— Gal žinote tų airių vardus? 

— Ne. Jis kalbėjo apie Maiką, bet nežinau, ar turėjo galvoje 
Miką, ar Michaelį, ar kokio airio pavardės pradžią Mc, - na, 
suprantate. 

— Ir neturite jokių telefono numerių? 

— Ne, tik jo paties mobilųjį, bet jis išjungtas. Deja. 

Megan tęsia: 

— Kai paskutinį kartą kalbėjote, ar ginčijotės su juo dėl ko 
nors? 

— Ne! - atrodo, ji net įsižeidė. 

— Panele Neilor, jei tarp jūsų su broliu yra perbėgusi juoda 
katė — dabar ar seniau, aš turiu tai Žinoti. 

Sesuo ironiškai nusijuokia: 

— Tonis ir aš esame panašūs lyg šuo su kate, bet mes niekada 
nesipykstame. Mes niekada gyvenime nesame susiginčiję. 

Megan manymu, merginai nėra reikalo meluoti. 

— Gerai. Jis turi kitų draugų, gal merginų, kurias jūs pažįstate? 

— Ne, nieko ypatingo. Na, kartais, jei pasitaiko proga, bet... — 
ji nebaigia. - Sakykime taip: Tonis nėra iš tų vaikinų, kurių mo- 
terys itin geidžia. 

— Kodėl gi? 

Ji giliai atsidūsta. 

— Nuo ko čia pradėti? Jis nelabai rūpinasi higiena. Nusiprausti 
kartą per savaitę duše mūsų Toniui yra daugiau nei pakankama. 
Be to, jis nėra romantikas. Tonis turbūt netgi nesugebėtų apsi- 
mesti toks esąs. 

Megan baigia rašyti. 

- Jei atsiųsčiau budintį policininką, ar galėtumėte jam duoti 
kokių nors naujesnių Tonio nuotraukų? 

Neilor minutėlę pagalvoja. 

— Naujausios, kurias turiu, yra paso nuotraukėlės. Na, žinote, 
tokios, kokias daro geležinkelio stotyje. 

— Kaip seniai fotografavosi? 

— Maždaug prieš penkerius metus. Jos net nebuvo skirtos 
pasui, mes tiesiog šiek tiek išgėrę kvailiojome. Aš priverčiau jį 
drauge nusifotografuoti. 

— Turėtų tikti. Duosite nuotraukėles pareigūnui, kurį atsiųsiu, 
o mes mėginsime ieškoti jūsų brolio. Gerai? 

— Taip. Dėkui. 

Megan padeda ragelį ir baigia gerti arbatą. Ji turi blogą nuo- 
jautą dėl Tonio Neiloro. Sesuo buvo vienintelis jam svarbus 
žmogus ir, regis, jam nebuvo priežasčių šiuos ryšius nutraukti. 
O tai reiškia, kad jį bus lengva rasti. 

Jis yra arba kalėjime, arba morge. 


38 


Nuo Karališkojo Tolardo iki Šaftsberio — penkiolika minučių 
kelio. Bet Gideonui Čeisui įveikti šį atstumą užtrunka dvigubai 
ilgiau. Važiuodamas vis tikrina ir tikrina žemėlapį, vėžlio grei- 
čiu juda per Ašmorą ir Rytinį Melberį. 

Kan Komone jis savo senu „Audi“ pričiuožia prie kelkraš- 
čio netoli uosių eilės, trinkteli dureles ir penkias minutes tiesiog 
vaikštinėja. Tiesą sakant, čia nėra į ką žiūrėti. Pensininkų namai 
su verandomis. Išbalinti statiniai. Sode plaikstosi juodi laužo 
dūmai. Nesibaigiantys žali laukai. 

Kita vertus, Gideonui peizažas visai nerūpi. Jis galvoja apie 
tai, ko visai nenori išvysti. Apie savo tėvą. Negyvą. Gulintį šar- 
vojimo salėje vos už penkių minučių kelio. Laidojimo biuro dar- 
buotojai, aišku, bus pasistengę užmaskuoti tai, kad kulka ištaškė 
šiam Žmogui smegenis. 

Netikėtai Gideonas apsivemia. Pridergia ant šaligatvio ramia- 
me akligatvyje. Jis žiaukčioja ir gailisi; galėjo išsivemti kur nors 
nuošaliau ar į kanalizaciją. Jei kas nors jį stebi, aišku, ką pagalvos. 
Kad jis girtas ir jį kamuoja siaubingos pagirios. Labai tikėtina. 

Nepatogu, bet jis netgi neturi nosinės, kad galėtų nusivalyti 
burną. Nusibraukia ranka ir valo ją į žolę. Dėkui tau, motina 
gamta. Jis pasisuka ir pamato tarpduryje stovintį susiraukusį se- 
nuką, kuris rūsčiai žiūri į jį. Tada Gideonas nusprendžia kai ko 
imtis, nors žino, kad tada vėluos. Tegu. 

Ryžtingai įlipa atgal į mašiną ir greitai pervažiuoja Kan Ko- 
moną. Prie žiedo pamato „Tesco“ parduotuvę. 

Tėjęs į vidų pasijunta lyg seriale „Prekybos centro nusiaubi- 
mas“: skubėdamas lekia ir meta į vežimėlį pieno, duonos, pupe- 
lių, puodelyje užplikomų makaronų, apelsinų sulčių, — visko, kas 
tik šauna į galvą. Svarbiausia nepamiršti dantų pastos, šampūno, 
skutimosi putų, peiliukų. Pasigriebia apatinių pakuotę, kojinių, 
dezodorantą ir net plaukų šepetį. 

Tiesiai nuo kasų jis skuba į tualetą nusiprausti. Koks malonu- 
mas naudoti nuosavą šepetėlį, o ne kažkurio nežinomo jo tėvo 
svečio paliktąjį. Jis kai ką prisimena, sugrįžta į parduotuvę, pa- 
ima sūrio (čederio), sausainių pakelį, šokolado ir vaisių rinkinį — 
prekes iš tėvo sąrašo, palikto ant šaldytuvo. Tas, kurių gyvenime 
jis taip ir nenusipirko. 

Išeidamas Gideonas alkanom akim pasižiūri į nedidelę ka- 
vinukę. Norėtų suvalgyti tikrus angliškus pusryčius. Galbūt 
vėliau. Pagyvenusio vyriškio, vedžiojančio labradorą, paklausia, 
kaip jam patekti į Bleiko gatvę. 

Po poros minučių jis jau ten — tiesiogine prasme prie mirties 
durų. 

Akivaizdu, kad Abrahamsas ir Kaningamas yra tokie pat lai- 
dotuvių biuro vadovai, kaip ir Čepstou, Čepstou ir Hoksas - tei- 

sininkai. Tradiciniai. Senamadiški. Niūrūs. Akimirką jį apima 
jausmas, lyg būtų patekęs į senos tetos senovinį vestibiulį. Nutrin- 
ti dryžuoti aksominiai sienų apmušalai ir stori tamsiai žali kilimai 
veda jį į neskoningą priimamojo erdvę. 

Čia tuščia. Prie sienos pritvirtintas mandagus raštelis „Prašo- 
me skambinti“. Po juo išblizginta žalvarinė lentelė su balto mar- 
muro mygtuku. Bet jis neskambina. Slampinėja aplinkui. Eina 
tolyn koridoriumi. Dorai net nežino kodėl. Tiesiog jį patraukia. 
Jis nori pažiūrėti, kas slepiasi už niūraus ir ramaus fasado. Su- 
prasti šiek tiek daugiau prieš susidurdamas su juoduoju laidoji- 
mo ir kremavimo verslu. 

Patalpa už pirmųjų durų prikrauta karstų. Priimamasis. Kur, 
be jokios abejonės, paprastai prasideda lengvas įtikinėjimas. 
Ąžuolas ar kedras vietoj pigesnės pušies ar drožlių plokščių. Už 
kitų durų yra darbuotojų kambarys. Kelios kėdės, didelis stalas, 
mikrobangų krosnelė, kriauklė, kavos aparatas. Gyvenimas tę- 
siasi netgi šalia mirties. 

Trečiasis kambarys jį sukrečia. Pirmiausia — kvapas. Bal- 
zamavimo skystis. Tada — metalas. Jo čia per daug: metalinės 
kriauklės, vežimėliai, įrankiai. Jaunas vyriškis baltu chalatu pa- 
kelia akis nuo pilkos kūno masės ir pažiūri į jį. 

- Atsiprašau, jums nederėtų čia būti, — abejodamas apeina 
aplink negyvą kūną, gulintį ant neštuvų. — Ar jūs giminai- 
tis? Gal kuo padėti? — vyras žengia artyn, vis dar bandydamas 
užstoti Gideonui vaizdą. — Jeigu grįžtumėte į priimamąjį, aš 
paskambinčiau ir paprašyčiau, kad kas nors pas jus ateitų, gerai? 

Gideonas linkteli. Jis pastebi, kad vyras susidėjo rankas už 
nugaros, slėpdamas raudona mase išteptas baltas gumines pirš- 
tines. 

- Atsiprašau, - prataria Gideonas, išeina ir pasuka priė skam- 
bučio. 

Dabar jis paskambina. Po minutės pasirodo stambus ketvirtą 
dešimtį įpusėjęs vyras garbanotais plaukais ir rudais kvadrati- 
niais akiniais. Besiartindamas palygina tamsų kostiumo švarką. 

- Kreigas Abrahamsas. Ponas Čeisas? 

Jis ištiesia ranką. 

— Gideonas Čeisas. 

— Labai užjaučiu dėl netekties, pone Čeisai. Ar iškart norė- 
tumėte pamatyti savo tėvą, ar pirma prisėsime ir aptarsime de- 
tales? 

— Norėčiau tik jį pamatyti. 

— Kaip pageidaujate. Prašom su manimi. 

Jis seka paskui vyrą žydra nutrinta Aksminsterio kilimų upe 
ir pro duris gale į kitą mažiau apšviestą koridorių. Abrahamsas 
sustoja prie kambario su užrašu „Ramybės koplyčia“. Jis kosteli 
pagarbiai prisidengęs ranka. 

— Prieš jums įeinant norėčiau pasakyti du dalykus. Mes pa- 
tys parinkome ir aprengėme jūsų tėvą drabužiais, kuriuos mums 
davė policija. Jeigu jie pasirodys jums netinkami, žinoma, tuoj 
pat pakeisime tokiais, kokių pageidausite. 

— Dėkoju. 

Jis rimtai pažvelgia į Gideoną. 

— Antra, mūsų makiažo specialistas neblogai padirbėjo, bet 
vis dėlto vaizdas gali jus šiek tiek šokiruoti. 

— Suprantu. 

— Dauguma klientų tikisi, kad jų artimieji atrodys taip, kaip 
jie juos pamena. Deja, tai tiesiog neįmanoma. Aš tik norėjau jus 
įspėti. 

Abrahamsas supratingai nusišypso ir atidaro duris. Šviežių 
gėlių kvapas plūsteli Gideonui į veidą. Užuolaidos nuleistos 


* Axminster - miestelis Pietvakarių Anglijoje, kuris nuo XVIII amžiaus vidu- 
rio garsėja kokybiškais kilimais, parduodamais visame pasaulyje. 

ir visur, kur užmato akys, mirga didelės žvakės. Natanielis 
Čeisas guli raudonmedžio karste su krepo vidum, dangtis nu- 
keltas, galva nepridengta. Gideonas prisiartina prie kūno ir 
mato, kad specialistas gerai padirbėjo. Iš pirmo žvilgsnio net 
neįtartum, kad jo tėvas nukreipė ginklą į smilkinį ir nuspaudė 
gaiduką. 

Po kiek laiko jis šį tą pastebi. Oda nenatūraliai oranžinė. 
Plaukai sušukuoti keistomis kryptimis. Tėvo galva šalia kairio- 
sios ausies persikreipusi — tai vieta, pro kurią išėjo kulka. 

Abrahamsas švelniai paliečia jam ranką. 

— Ar norite, kad kuriam laikui palikčiau jus vieną? 

Gideonas neatsako. Jausmai akimirksniu mainosi. Gailestis. 
Meilė. Pyktis. Jie susiplaka į tirštą bjaurią masę. Prabėgom jis 
prisimena mamos laidotuves. Ašaras. Juodus drabužius. Vyrą su 
keistu ilgu automobiliu. Stovėdamas prie kapo duobės kašto jis 
stipriai spaudžia tėvo ranką, nes jam atrodo, lyg pats slystų Že- 
myn. Visa tai dabar sugrįžta. 

— Pakankamai pamačiau, dėkui. 

Jis nusišypso tėvui, pabučiuoja pirštų galus ir uždeda juos ant 
persikreipusios galvos. Trumpo prisilietimo negana. Jis nega- 
li taip palikti. Pasilenkia prie karsto ir lūpomis paliečia tėvui 
kaktą. Nepamena, kad tai būtų daręs kada nors anksčiau. Jo 
pasąmonėje sugriūva užtvaros. Akys prisipildo ašarų. Gideonas 
apglėbia žmogų, kuris jį pradėjo, ir sukūkčioja. 

Kreigas Abrahamsas tyliai išslenka iš kambario. Ne tik iš 
mandagumo. Jis turi paskambinti. Labai svarbiu klausimu. 

Dar devynios dienos. 

Rato Mokytojui šį faktą primena viskas, kad ir kur jis žiūrėtų. 
Šiuo metu į jį stebeilijasi kalendorius ant senovinio darbo stalo. 
Pirmasis „Ihe Times“ puslapis, kurį tvarkingai perlenkė ir padė- 
jo jam vienas jo asistentų. Ir šitaip visur. 

Tik kiek daugiau nei po savaitės jis turės užbaigti antrąją at- 
naujinimo ritualo dalį. Jis turi paruošti Garbintojus svarbiau- 
siam įvykiui. O jie toli gražu nepasirengę. Jei tik Čeisas nebūtų 
visko sugadinęs. Jei tik jam būtų užtekę valios atlikti savo parei- 
gą, viskas būtų buvę gerai. O dabar - ne. 

Mokytojo akys nukrypsta į švelnų žmonos veidą auksiniuo- 
se rėmeliuose. Šiandien jų vestuvių metinės. Trisdešimtosios. O 
juk viskas galėjo pakrypti kitaip, jei ji nebūtų ignoravusi gydytojų 
nuomonės ir „neklystamos“ vadinamųjų ekspertų diagnozės: PA. 
Dvi raidės, kurios prieš dvidešimt metų jiems abiem nieko nereiš- 
kė. Juodu nepatikliai žiūrėjo į konsultantą, kai šis jas ištarė. Tik 
tvinkčiojanti jo akis išdavė, kad tai gali reikšti kažką pavojinga. 

O tai buvo mirtinai pavojinga. 

PH. 

Plaučių hipertenzija. 

Jie manė, kad jai oro trūksta ir galva svaigsta dėl nuovargio. 
Per daug darbų, lyg degintum žvakę iš abiejų galų. Nėra tinka- 
mos pusiausvyros tarp darbo ir gyvenimo. Teisininkės karjeros 
ir jaunos šeimos rūpesčių. Tai turėjo pareikalauti savo kainos. 

PH. 

„Nipagydoma.“ 

Jis norėjo pataisyti konsultantą poną Sandžėjų. Jis nesigin- 
čijo dėl to, ką norėjo pasakyti uolusis medikas savo skurdžia 
anglų kalba. Tik norėjo patikslinti, kad sakoma „nepagydoma“, 

o ne „nipagydoma“. Žmogus, einantis tokias pareigas kaip San- 
džėjus, kad ir iš kur jis būtų kilęs, turėtų žinoti, kad tokio žo- 
džio nėra. Bet staiga jis atsirado. O jo miela, puiki žmona vis 
kartojo sau šitai. 

„Nipagydoma.“ 

PA. 

Tada jis atrado stebuklą. Šventuosius. Praėjus kelioms savai- 
tėms nuo tada, kai įstojo į Broliją, žodis „nipagydoma“ daugiau 
nebeegzistavo. PH pasitraukė. Staiga taip pat mistiškai dingo, 
kaip buvo ir atsiradusi. Ligoninė tris mėnesius kankino nuodug- 
niais tyrimais, kol galiausiai pripažino tai ir beveik nenoromis 
išdavė sveikatos pažymėjimą. 

Tai juos glumino. Jie vis dėjo savo šaltus stetoskopus prie jos 
gražios krūtinės, tikrino kraują, spoksojo į diagramas ir užrašus. 
Visi sutiko: diagnozė nebuvo klaidinga, bet vis dėlto PH išnyko. 
Ji buvo išgydyta. 

Suskamba mobilusis telefonas, gulintis ant specialaus odinio 
padėklo ant stalo. Prieš atsiliepdamas jis minutėlę žiūri į jį. 

— Klausau. 

— Čia Slibinas. Sūnus yra laidojimo namuose. 

— Ar įvyko kas nors neįprasta? 

— Ne. Man perdavė, kad jis susigraudino pamatęs tėvą. 

Mokytojas beldžia pirštais į stalą. 

— Gal laikas ištirpdys tas sienas, kurios tarp jų buvo. 

— Galbūt. 

— Elkis su juo atlaidžiai. Būk viskam pasiruošęs. 

— Aš visada pasiruošęs. 

— Ir dėl to kito reikalo? 

— Taip. 

sg Šventieji nuspręs. 

Slibinas susirūpinęs: 

— Arjūs tikras, kad yra laiko? 
— Šventieji tuo tikri. Pranešk Stebėtojams. 

Ankstyvą pavakarę Gideonas grįžta namo. Jis jaučiasi emociškai 
nuvargęs, bet kitaip ir negali būti. Matė savo mirusį tėvą, gulintį 
karste. Kosmetika vos pajėgė užtušuoti kulkos perskrostą galvą. 
Bet Gideonas nepasiduos, tai ne jam. Gyvenimas prispaudžia 
tave prie Žemės, o tu atsistoji ir žengi toliau. 

Jis pastebi, kad kartoja patarimą, kurį jam davė tėvas. Taip 
ilgai jis bandė neigti šį žmogų. Tai ateina lyg smūgis. Tėvas 
jam darė daug didesnę įtaką, nei jis pripažino. Gideonas užsi- 
pliko puodelį juodos kavos ir atsisėda poilsio kambaryje, tuščiu 
žvilgsniu žiūri į nusidriekusią veją. Jis nepamena, kad tėvas kada 
samdomi darbuotojai. 

Jis beveik ima snausti, kai staiga pašoka nuo neįprasto šaižaus 
paradinių durų skambučio. Jis nueina ir praveria duris per užkabintą 
grandinėlę. Už jų stovi kresnas plikas žmogus, maždaug keturias- 
dešimties, vilkintis džinsais ir mėlynais sportiniais marškinėliais. 

— Labas vakaras. Aš Deivas Smitsenas, — jis linkteli į didelį 
baltą krovininį autobusiuką, pastatytą šalia „Audi“. Jo vardas 
juodom raidėm išdidžiai išrašytas ant automobilio šono. - Esu 
statybų įmonės savininkas. Mieste išgirdau, kad pas jus buvo 
gaisras. Pamaniau, gal jums reikės pagalbos. 

Gideonas nukabina grandinėlę. 

— Reikės, bet, tiesą sakant, kažin ar dabar tinkamas metas. 
Ne taip seniai mirė mano tėvas. 

Smitsenas pro durų plyšį įkiša ranką. 

— O taip, užuojauta. Aš kartais jam dirbdavau. 

Jie paspaudžia kits kitam rankas ir statybininkas iš kišenės 
išsiima užrašus. 

- Ponas Čeisas man sumokėjo, kad sutaisyčiau senus stogo 
latakus kitoje namo pusėje ir sulūžusias čerpes. Geriau jūs pa- 
imkite pinigus atgal. Apgailestauju. 

Gideonas paima pinigus. Žiūri į juos - maždaug du šimtai 
svarų — ir grąžina. 

— Pasilikite. Galbūt suremontuotumėt stogą, kai imsitės ap- 
degusių kambarių remonto? 

— Dėkui, - vyras įsideda pinigus į kišenę ir draugiškai nu- 
sišypso. — Palaukit, atnešiu iš mašinos savo vizitinę. Galėsite 
man paskambinti, kai būsite pasirengęs. Mano senukas mirė 
tik kiek daugiau nei prieš metus, suprantu, koks tai jausmas. 
Su tėvais taip būna: kol jie šalia, veda tave iš proto, o kai jų ne- 
tenki, jautiesi taip, lyg tavo pasaulis būtų subyrėjęs į šipulius. 

Gideonas ima galvoti, kad nereikėtų atidėlioti darbų. Nieko 
neišloš nustumdamas. 

— Atleiskite, gal tai ir nebuvo protinga mintis. Jei sutiktumėt 
apsidairyti ir įvertinti nuostolius, būčiau dėkingas. Verčiau iš- 
kart imkitės darbo. 

Smitsenas žvilgteli į jį. 

— Tikrai? Galiu atvažiuoti ir vėliau. 

— Ne, užeikite, - jis išeina į lauką. - Įleisiu jus pro užpakalines 
duris. Ar norėsite atsigerti? Ką tik užkaičiau arbatinuką. 

— Būtų puiku. Prašyčiau arbatos su dviem šaukšteliais cuk- 
raus. 

Gideonas apeina namą. Šalia esantis darbininkas ir pašne- 
kesys apie buities darbus keistai ramina. Kasdienybė. Pripažini- 
mas, kad gyvenimas tęsiasi. Jis atrakina užpakalines duris. 

Statybininkas ilgai neužtrunka vertindamas darbų apimtis. 
Sienos iš sunkaus akmens, nuostoliai nedideli. Reikės tik gerai 
nuplauti iš vidaus ir iš lauko ir gal kiek paglaistyti. Gideonas pa- 
duoda jam arbatos puodelį. Smitsenas padėkoja ir tęsia apžiūrą, 
pieštuku žymėdamas pastabas sulenktame popieriaus lape. 

Kabineto viduje didelė netvarka. Parketas sugadintas, reikės 
jį perkloti. Teks pakeisti langus. Lubų tinkas suskilinėjo ir vie- 
tomis nukrito, atsivėrė sijos, dūmai jas nujuodino. Jis eina pro 
virtuvę, kur Gideonas stovėdamas rūšiuoja ryto paštą. 

— Atsiprašau, kad sutrukdysiu. Ar neprieštarautumėt, jei dirs- 
telėčiau viršuje, virš kabineto? Ugnis tikriausiai apgadino grin- 
dis, tad jos gali būti nesaugios. 

— Žinoma, eikite. 

— Dėkui. 

Gideonas stebisi, kiek dar ateis laiškų, adresuotų jo tėvui, ir 
kaip ilgai juos vartydamas jaus netekties skausmą. Staiga švyste- 
li kita mintis. Kelianti kur kas didesnį nerimą. Durys į tą kam- 
barį yra atviros. Jis palieka laiškus ir užbėga laiptais. 

Vyriškio niekur nematyti. 

Jis skuba į vonią. Smitseno čia nėra. 

Gideonas metasi į koridorių ir mažąjį kambarį. Statybinin- 
kas klūpo kampe. Jis pakelia galvą ir kreivai šypsosi. 

— Čia viduryje girgžda, bet turbūt nieko tokio. Ar galima pa- 
kelti kilimą ir patikrinti atsparumą? 

— Ne, ne, negalima, — Gideonas negali susilaikyti, nors žino, 
kad atrodo susinervinęs. — Klausykit, suklydau. Atsiprašau. Per 
greitai viskas. Turėsiu paprašyti jūsų išeiti. 

Smitsenas atsistoja. 

— Suprantu. Jokių problemų. Bet neičiau čia, kol kambarys 
nepatikrintas. Ugnis greičiausiai apgadino sijas ir gali įvykti ne- 
laimė, jei grindys tapo nesaugios. 

— Dėkui, bet noriu, kad dabar jau išeitumėte. 

Vyriškis maloniai į jį pasižiūri. 

- Žinoma. Įmesiu vizitinę į pašto dėžutę. Paskambinkite, kai 
būsite iš tiesų pasiruošęs daryti remontą. 

Gideonas palydi jį žemyn ir atsisveikina prie užpakalinių 
durų. Širdis daužosi. Gal jam paranoja. Gal išsigando be reika- 
lo. Vyras atrodė gana sąžiningas, netgi malonus. Greičiausiai jis 
tik norėjo padėti. 

Bet kažkas jam neduoda ramybės. Jis pažiūri, kaip išvažiuoja 
statybininko autobusiukas, tada sugrįžta viršun. 

Tėvo dienoraščiai buvo judinti. 

Keitlin Lok turi paprastą taisyklę, kaip elgtis su vyrais: vienas 
pasimatymas, vienas atsisveikinimas. Viskas labai aišku. 

Sėdėdama tėvo bute ji vardija sau visas priežastis, dėl ko verta 
jos laikytis. Bet kažkodėl galvojant apie Džeiką Timberlandą jai 
norisi paleisti vėjais visas taisykles. 

Ne tik todėl, kad jis gražus. Visi jie neprastai atrodo. Ar kad 
turtingas. Tokie jie ir turi būti. Jis toks... na... toks... britiškas. 
Juk visų pirma dėl to ji ir yra šioje prakeiktoje šalyje. Paragauti 
dalelę Britanijos. Pamatyti kai ką senesnio nei jos močiutės na- 
mas. Kultūrą, kuri suformavo pasaulį, žmones, kurie valdė pusę 
Žemės rutulio. Karalienė, Imperija ir panašios keistenybės. 

Ir kažkur giliai viduje ji netgi svajojo sutikti tokį vyrą kaip 
jis. Tokį, kuris yra egzotiškai neįprastas ir nuoširdus. Netgi ke- 
blus. Ji žino, kad Džeikui jaučia daugiau, nei matyti plika akimi. 
Gal tai netgi meilės romanas. Po tėvų skyrybų ji buvo visiškai 

išmetusi tokias mintis iš galvos, bet dabar jos grįžta, sužadintos 
jo atsiųstos Žinutės. 

Nuostabaus saulėtekio nuotrauka. Po ja parašyta: Pasėdėk su 
manimi čia. Važiuokim drauge per naktį į senovės magijos sklidiną 
vietą. Būk su manimi, kai saulė tekės raudona lyg vyšnia, ir juokis 
su manimi iki saulėlydžio. 

Pasiūlymas viliojantis. Be naktinių klubų ir plėšrių paparacų. 
Be smalsių tėvo apsaugos darbuotojų akių. Tikras pabėgimas. 
Žinutė pataiko tiesiai jai į sielą, ištroškusią laisvės skonio. Ji pa- 
rašo paprastą atsakymą: Taip! 

Ji nežino, kaip prasmuks pro kostiumuotus vyriškius, kurie 
visą laiką ją stebi, turi imtuvus ir sekimo įrangą, bet ji viską 
įveiks. Šią naktį ji ištrūks iš auksinio narvelio ir skris. 

Netikėtas statybininko apsilankymas ir nosies kaišiojimas pri- 
vertė Gideoną pasijusti nesaugiai. Didelis senas namas stovi 
nuošaliai. Vieną kartą jis jau buvo užpultas ir nenori, kad tai pa- 
sikartotų. O ypač nenorėtų prarasti dienoraščių ir juose slypin- 
čių tėvo paslapčių. Jis turi imtis saugumo priemonių. Užrakinti 
vartus. Įjungti signalizaciją. 

Prireikia kelių skambučių ir daugiau nei valandos, kad įtikintų 
saugos tarnybą nesąs įsibrovėlis. Galiausiai jie jam pasako, kaip iš 
naujo nustatyti apsaugos sistemą, ir jį maloniai nustebina stiprus 
signalizacijos garsas. Nors tai nėra svarbu. Ko gero, šitam už- 
kampy niekas neišgirstų netgi nedidelio branduolinio sprogimo. 

Štai dėl to jis ir ieško daiktų, su kuriais galėtų apsiginti. Pa- 
šiūrėje aptinka kirvį, o virtuvėje iš medinio stovo ištraukia didelį 

peilį. Tai geriausia, ką gali čia rasti. Pasijunta lyg koks pamišėlis, 
kai nešiojasi juos su savimi, kol ruošia pupeles ir skrebutį vėly- 
viems pietums, bet geriau jaustis pamišusiam nei išsigandusiam. 

Vėliau Gideonas susiranda rankinį pultelį, kuriuo galima už- 
rakinti sodo vartus. Spusteli jį, tada įjungia signalizaciją apati- 
niuose kambariuose ir grįžta į slaptą savo tėvo kambarį nešinas 
puodeliu arbatos, buteliu vandens, peiliu ir kirviu. Jis supranta, 
kad ilgai taip gyventi neįmanoma. Bet šiuo metu jis nori jaustis 
ramus ir nedrebėti iš baimės. Prisimena statybininko pastabas 
apie nesaugias grindis. O kas, jeigu jis teisus? Kas, jei ugnis pa- 
žeidė jas laikančias sijas ir bet kuriuo momentu jos gali įlūžti? Jis 
įgriūtų, greičiausiai susilaužytų stuburą. Gideonui atrodo, lyg 
eitų iš proto. Baimė plinta jame lyg virusas. Jis turi ją įveikti. 

Metodiškai ir šaltai apramina mintis šifruodamas dienoraš- 
čius. Vėlai vakare supranta, kad jau sugeba versti automatiškai, 
nerašydamas pavienių raidžių. Jis perskaito, kad Natanielis tikė- 
jo, jog Šventųjų Garbintojai buvo išgelbėti nuo azijietiško gripo, 
rusiško gripo, 1889 metais, kai mirė milijonas žmonių. Panašiai 
IgI8-aisiais jie išvengė ispaniško gripo — viruso, pasiglemžusio 
beveik penkiasdešimties milijonų žmonių gyvybes. Tas pats 
įvyko 1957-aisiais, kai azijietiškas gripas „praretino“ pasaulį ir 
nušlavė beveik du milijonus žmonių nuo Žemės paviršiaus. Kai 
1968 metais Honkongo gripas pražudė milijoną ir 2009-aisiais — 
mirtino kiaulių gripo H1Nt viruso proveržio metu. Nė vienas iš 
Garbintojų nenukentėjo. 

Gideonas tai vertina skeptiškai, bet vis dėlto šie teiginiai 
daro jam įspūdį. Jis spėja, kad tai įmanoma stipraus tikėjimo 
sukelta psichosomatinė reakcija į akmenis. Jei pagalvotum apie 
Lurdo šaltinius. Kiek jis pamena, daugiau nei du šimtai mili- 
jonų žmonių apsilankė ten kaip piligrimai. Ateistinis jo protas 
suvokia, kad gydomosios akmenų galios primena vandens galią 

grotoje, Pirėnų kalnų papėdėje. Abu šie dalykai lygiai tokie pat 
neįtikėtini. 

Jis žvilgteli į laikrodį. Jau beveik pirma valanda nakties. Jis 
alkanas ir išvargęs. Neturi nei jėgų, nei noro eiti žemyn pasiga- 
minti ko nors valgyti. Pasižada peržiūrėti tik dar vieną puslapį 
ir eiti miegoti. 

Verčiau jau būtų neskaitęs. Paskutinė pastraipa sustingdo 


kraują gyslose. 


Gideonas žino tik tiek, kad jo motina sirgo mirtina liga. Vienin- 
telis geras dalykas ištarus žodį „vėžys yra tai, kad fis sustabdo bet 
kokius tolesnius klausinėjimus, ypač vaiko. Tikiuosi, jis nugyvens 
visą savo gyvenimą taip ir nesužinojęs, kad tai buvo LLL ir kad 
Ji buvo paveldima. Aš pasitikiu Šventaisiais ir ryšiu, kuriuo su 
Jais susisaisčiau, švariu savo krauju, kurį duodu, kad išvalyčiau 


savo vaiko kraują. 


Jis perskaito tai dar kartą. Jam plyšta galva bandant suvokti. Tik 
sąmonę. 

LLL. 

Kas tai? Ar jis šitai paveldėjo? 

Ar tai jį pražudys? 


43 
Mokytojas vaikšto guodžiančiu tamsiu Šventųjų ratu, žvelgda- 
mas į danguje susmaigstytas žvaigždes. Nakties dangus - tai 


lyg juodų suodžių lavina, beribė paslaptis ar tamsus uraganas, 

pakibęs ties miegančių neišmanėlių galvomis. O jo pareiga — 
stebėti visa dėl jų. Suprasti dėl jų. Saugoti juos nuo savo pačių 
kvailybės. 

Viršuje, nematomose tėkmėse ir tamsiuose šaltiniuose, jis 
jaučia pokytį, pasisukusius žvaigždynus, apsnūdusius lyridus, 
nekantraujančius, artėjančius negailestingus delta akvaridus. Jis 
jaučia potvynių ir atoslūgių trauką, vėjų kaitą virš vandenynų, 
didėjančius plyšius žemės gelmėse. 

Kaip visada per saulėgrįžą subėgs naivuoliai, pasidabinę gal- 
vas karoliukais, pamaldžiai suglaudę rankas. Tos jų pagyrūniš- 
kos nežaboto mylėjimosi viltys, narkotikų sukelta euforija. Jie 
visi dūsta nuo savo naivumo. Visi aliai vieno. Netgi tie, kurie 
tariasi esą protingi, nė nenutuokia, nesupranta, kad svarbi yra 
ne saulėgrįža ir ne saulė. Svarbus yra mėnulis ir pilnatis, kuri 
ateina paskui. 

Pusiausvyra. Visada pusiausvyra. Jų tiek daug, bet kad jie 
nors kartą pamatytų akivaizdžius dalykus. Dievai, kaip tie di- 
dieji iliuzionistai, apgauna mus, atitraukę dėmesį. Tik išrinktieji 
gali matyti, ką slepia kosminė iliuzija. Tegu aklieji sekina save 
demonstruodamiesi akinančiame lygiadienio šviesos spektak- 
lyje. Atpirkimas glūdi prieblandoje. Mėnulis tada kyla į savo 
stipriausią tašką. 

Mokytojas supranta to, kas nematoma, svarbą. Žemdirbiai 
jau kažin kada išmoko šią pagrindinę taisyklę. Derlius, kurį ma- 
tome, priklauso nuo to, kas neregima. Tamsa žemėje turi būti 
gerbiama ir mylima taip pat, kaip ir šviesa danguje. Senovėje 
žmonės žinojo ir jų palikuonys žino: nematomos žemės galios 
auginti turi būti maitinamos. Joms reikia kraujamilčių, kaulų 
skalsumo, kapo vėsumos. Mokslininkai teigia, kad kraujas dir- 


* Meteorų lietūs, matomi birželio viduryje (lyridai) ir liepos-rugpjūčio mėne- 
siais (delta akvaridai). 

vožemiui suteikia gyvybinio azoto, bet jam reikia daug daugiau 
nei cheminės medžiagos. Kraujyje yra dar kažko. Dvasios. Ir 
kuo daugiau žemė jos gauna, tuo daugiau nori. 

Po keturiasdešimt aštuonių valandų į Stounhendžą susirinks 
tūkstančių tūkstančiai. Neišmanėliai tarškės barškės kaip bež- 
džionės. Lyg urviniai ropšis ant akmenų. Tvirtins, kad jaučia 
dvasinę energiją, kurios taip troško. 

Jei tik jie Žinotų tiesą. Žiaurią tiesą. Tuo metu ratas jau bus 
tuščias. Šventieji bus Šventykloje. 

„Mokytojas šypsosi nueidamas. Rytoj jis sugrįš ir pradės savo 
piligrimystę. Jis nusižeminęs melsis kiekvienam iš Dievų ir gers 
jų dangišką dvasią. Jis bus jų indas, jų vartai per juodą Žemę į 
apačioje esančią Šventyklą. 

Erikas Denveris jau beveik dvidešimt metų vadovauja Lokų šei- 
mos apsaugai. Vyras, žmona, o dabar ir duktė. Jis jų visų ange- 
las sargas. Tomas Lokas savo jėgomis tapo multimilijonieriumi. 
Kai Lokas buvo paskirtas Jungtinių Valstijų viceprezidentu, ne- 
galėjo rinktis, turėjo sutikti, kad Slaptoji tarnyba jį saugotų. Bet 
kai reikėjo apsispręsti dėl Keitlin, jis buvo nepalaužiamas. Buvo 
įsitikinęs, kad jo vienintelis vaikas turi būti saugomas asmeniš- 
kai ir privačiai. Taigi, jis pasirinko Eriką. Žinant nežabotą Keit- 
lin charakterį, tai buvo geras sprendimas. Liežuviai Vašingtone 
tikrai būtų plakę, jei valdžios koridoriuose būtų nugirsta nors 
pusė to, ką ji veikia Anglijoje, prisidengusi mokslais. 

Erikas viceprezidentui pateikia dienos ataskaitas, bet daug 
ką praleidžia. Mergaitei reikia erdvės, kad galėtų kvėpuoti. Net 

jis pastebi, kad didelis dėmesys ir tiriami žvilgsniai kartais ją 
dusina. Taigi retkarčiais, kaip štai dabar, jis užsimerkia ir duoda 
jai šiek tiek laisvės. 

Prieš pat vidurnaktį užgriūva šešios Keitlin draugės ir suguža 
į koridorių priešais butą. Pasispaudusios rankines ir šampano 
butelius. Liesomis dirbtinai įrudusiomis rankomis nusitvėrusios 
šešių tvirtų jaunuolių. Tokių kaip iš plakatų apie kariuomenę: 
didelės stiprios galvos, rankų raumenys lyg regbio kamuoliai, 
akys blizga nuo gėrimų ir narkotikų. 

Erikas su pagalbininku Leonu pastoja kelią apsvaigusiai šutvei. 

— Namų klubas atšauktas, vaikai, — sako jis, atpažinęs kelių 
merginų veidus. - Dabar jums teks išeiti. 

Aukščiausias iš jaunuolių, šviesiaplaukis ir tokio sudėjimo, 
kad nedaug kas norėtų susiremti, išdidžiai žengia į priekį. 

— Ei, brolau, mums nereikia problemų. Atėjome tik pašvęsti 
su Keitlin. 

Erikas kilsteli antakius. Žodis „brolau“ iš baltojo vaikino 
lūpų taip lengvai nepraslysta pro jo ausis. 

- Šiandien vakarėlio nebus, mano drauge. Panelė Lok jau turi 
svarbų susitikimą su kakavos puodeliu ir televizijos programa. 

Blondinas nusprendžia surizikuoti, kai Keitlin atidaro buto 
duris. Keturios merginos, apimtos girtos euforijos, suklykia ir 
puola prie jos. Vaikinai bando eiti iš paskos, bet abu apsauginin- 
kai užtveria kelią. Viduje iš sienose įmontuotos „Bose“ įrangos 
prasiveržia muzika. „Black Eyed Peas“ daina „Rock that Body“. 

Vyrukai susižvalgo, o tuo metu dvi iš merginų vėl trumpai 
pasirodo tarpdury. Viena iš jų metasi Erikui į glėbį ir stengiasi jį 
pabučiuoti. Jis ją nustumia ir aptramdo. Mergina ranka palygina 
savo blizgančią mėlyną kokteilių suknelę. 

— Prašau, Erikai... Įleisk mus visus. Prašaaau. Negalite laiky- 
ti Keitlin šitaip uždarytos. Jai reikia kiek pasilinksminti. 

Mergina kvepia gėrimu ir kvepalais, burnos gaivikliu ir purš- 
kiamu dezodorantu. 

— Klausyk, Džeine, tau ir šitiems tavo draugeliams reikia eiti 
namo, juk žinai taisykles. Keitlin jau pasilinksmino praėjusią 
naktį. 

Staiga situacija pakrypsta kita linkme. Vienas iš jaunuolių 
pasisuka ir sušunka: 

— Velniop jį, Džeine, mes išeiname. 

Jis ir jo bičiuliai nusitempia kelias merginas prie lifto. 

— Nagi, eime pas kinus. 

Išgirdę kvietimą, iš paskos patraukia ir kiti. Viena iš mergi- 
nų kikendama suklumpa ir nusilaužia bato kulniuką. Leonas jai 
padeda atsistoti ir ji šlubčiodama išeina, vieną batelį nešdamasi 
rankoje. 

Kai buto durys su triukšmu užsitrenkia, už jų pasigirsta Kei- 
tlin balsas. Ji sušunka: 

— Labai jums ačiū, 0 galais... 

Erikas nusišypso ir klauso, kaip skambteli liftas, tada grįžta 
prie buto durų ir nestipriai pabeldžia. 

— Keitlin, mes tik rūpinamės tavimi. 

— Nekenčiu tavęs. Einu miegoti. 

Girdėti, kaip buto viduj garsiai trinkteli kitos durys. Erikas 
pažiūri į Leoną. 

— Galėjo būti ir blogiau. 

— Kaip? 

Erikas vypteli. 


— Jei būtume juos įleidę, tikrai būtume turėję bėdos. 

Jie susistabdo kelis taksi kelyje prie Keitlin namų ir pasuka į šiau- 
rę nuo upės, iš kur sklinda nesibaigiančio vakarėlių rojaus purslai. 
Erikas ir Leonas užsipliko kavos gretimame jiems skirtame bute 
ir žiūri televizorių tarp visų monitorių, sujungtų su apsaugos sis- 
temos kameromis laiptinėje, lifte, laiptuose ir išorėje. Jie ramūs: 
paniurusi Keitlin yra savo kambaryje ir jiems nebereikės makli- 
nėti po Soho kvartalą ar Vest Endą įbedus akis į jos nugarą. Nė 
vienas iš jų nenorėjo dar vienos ilgos nakties. Rytoj jie galvos 
kitaip. Rytoj jie sužinos, kad per tuos šūksnius, bučinius, įėjimus 
ir išėjimus jie abu kai ką pražiopsojo. Kai ką svarbaus. 

Keitlin. 

Piktas balsas iš buto buvo visai ne Keitlin. Tai buvo Eibi Rič- 
ter. Jaunoji amerikietė dabar patogiai susiriečia karališko dydžio 
Keitlin lovoje, pasiruošusi gerai išsimiegoti per naktį ir iš ryto, 
žinoma, išklausyti Eriko priekaištus, kai supras, kad jos susikei- 
tė vietomis. 

Keitlin sėdi priekyje „VW Campervan“ automobilyje, kurį 
specialiai šia ypatinga proga išnuomojo Džeikas Timberlandas. 
Jis žvelgia pro gražiai aptaisytą vairą. 

— Vintažas, antras modelis, — pagiria jis ir ironiškai papildo: — 
Milžiniškas 1,4 litrų variklis, kuris nuneš jus į slaptą jūsų tikslą 
svaiginančiu šimto kilometrų per valandą greičiu. Pažiūrėk, ko- 
kia rokenroliška užpakalinė sėdynė. 

Kaip mažas vaikas iš priekio ji nuskuba ištyrinėti kemperio 
galo. Atranda spinteles, prikrautas užkandžių, DVD leistuvą, 
plokščiaekranį televizorių, įmontuotą orkaitę ir šaldytuvą, pilną 
šampano, braškių ir trijų rūšių ledų. 

— Jee! — sušunka patikrinusi, kokių skonių yra ledai, ir akimis 
išmatuoja užpakalinę sėdynę, kurią galima išskleisti į dvigulę lovą. 

Keitlin sugrįžta į priekį ir prieš atsisėsdama pakšteli jam į 
skruostą. 

— Man patinka, man patinka, patinka. 

— Malonu įsiteikti. 

— Aš tokia užsidegusi! Taigi, kur mes važiuojame? 

— Kai kur, kur tu niekada nesi buvusi. Kur nedaug kas įžengė, 
bet dauguma svajojo ten patekti. 

Ji juokais kumšteli jam į petį. 

— Baik, pasakyk. 

Jis juokiasi: 

— Ne, tai siurprizas. 

Jie pervažiuoja upę ir tolsta į vakarus link Hamersmito, pra- 
važiuoja Brentfordą, šiauriau Hitrou, o tada į pietus nesibaigian- 
čia juodo asfalto upe. Degalinėje šalia Flito išlipa pamankštinti 
kojų, tada vėl sulipa atgalios ir netrukus Keitlin užmiega. 

Džeikas dar valandą vairuoja, bando įveikti nuovargį klau- 
sydamasis radijo ir retkarčiais žvilgčiodamas į miegantį grožį 
keleivio sėdynėje. Kartais jis kilsteli jos ranką. Kad galėtų ją pa- 
laikyti. Mintys nuneša jį tolyn. Jis įsivaizduoja, kad jų santykiai 
jau pažengę toliau, nei yra iš tikrųjų. Galiausiai pamato ženklą, 
kurio ieškojo, ir išsuka iš kelio. Pastato automobilį, išjungia va- 
riklį ir nueina į galą ištiesti lovos. 

Mašinai sustojus Keitlin sujuda. Jis pasilenkia prie jos ir pa- 
glosto plaukus šnabždėdamas: „Mes jau čia.“ 

Ji sumurma. Prasimerkia, bet vis dar apsnūdusi. 

- Ateik ir atsigulk gale. Čia galėsi patogiau pamiegoti. 

Ji pakyla ir kliuvinėdama nueina jo ištiestos lovos link. Tuoj 
pat susiriečia, o jis atsigula šalia ir užtraukia ant abiejų antklodę. 
Neatmerkdama akių ji paklausia: 

— Kur mes? 

— Palūkėk iki saulėtekio, - sako ji švelniai ją bučiuodamas. 

Li Džonsas nebesusigaudo, kiek laiko praėjo. Nežino, kaip il- 
gai čia gulėjo tai atgaudamas sąmonę, tai vėl prarasdamas. Kiek 
valandų, o gal ir dienų prabėgo. Jis tik pamena tas išsitęsusias 
akimirkas, kai skausmas draskė rankas ir kojas, o iš gerklės ver- 
žėsi riksmas. 

Paliktas nuogas veidu žemyn ant grindų Didžiojoje salėje jis 
buvo netoli mirties ir neteko daugiau kaip litro kraujo. Ledinis 
Skerdynių akmuo po juo atšaldė kūną iki hipoterminės būsenos. 

Jis pabunda. Jaučia, lyg galvoje stipriai ir ritmiškai daužytųsi 
kūjis. Bet džiaugiasi, kad yra gyvas. Gali pajudinti ranką. Pan- 
čiai nuimti. Padėjėjai su apsiaustais ir gobtuvais pastebi, kai jis 
sujuda, ir žengia prie jo. Atsargiai pakelia nuo grindų ir apgau- 
bia antklodėmis. 

Tai baigėsi. 

Džonso kūnas sustingęs ir jis vos gali paeiti. Pojūčiai ypatin- 
gai paaštrėję. Kojų nejaučia, bet girdi garsų savo paties žingsnių 
aidą, lyg eitų didžiulio būgno paviršiumi. Padėjėjų prilaikomas 
siūbuodamas žengia šaltais, tamsiais koridoriais. 

— Mes nuvesime tave į prausyklą, — pasigirsta oficialus bal- 
sas. — Tu būsi nupraustas ir aprengtas, o tada gausi nurodymus. 

Atrodo, lyg žodžiai ore paliktų įspaudus, panašiai kaip garso 
bangos ekrane, darant įrašą. Džonsas įsitempia ir pažvelgia per 
petį. Mato, kaip už nugaros garsai palieka pėdsakus, panašius į 
plasnojančią spalvingo aitvaro uodegą. 

Turbūt jie davė jam narkotikų. Tai haliucinacijos ir tiek. 

Jie nuveda jį į gilų akmeninį požemį, kuriame gaudžia krio- 
klys. Jis raudonas. Kruvinai raudonas. Ir garuoja nuo grindų lyg 
į puodą supilta pomidorų sriuba. Džonsas stovi nuogas, persi- 
gandęs, sušalęs į kaulą. 

— Viskas gerai, pasitikėk mumis. 

Padėjėjas palaiko savo ranką po kliokiančiu krauju, ir kai šis 
paliečia odą, ji tampa permatoma. Skaidri it krištolas. Švari kaip 
kalnų šaltinis. 

Džonsas žengia po srovėmis ir užsimerkia. Garai kvepia su- 
rūdijusia geležim. Atrodo, tarsi tūkstančiai adatėlių tekšentų į 
jo skalpą. Širdis smarkiai daužosi. 

Stovint po šiltu dušu aptirpusios galūnės po truputį ima dilg- 
čioti ir atgyja. Galiausiai jis atmerkia akis. Žiūri į savo rankas ir 
kūną. Bėgantis vanduo švarus. Ne kraujas. Viskas normalu. 
palikdamas šlapius pėdsakus ant skalūno grindų. Nuo prausy- 
klos driekiasi miglos. Priešais jį — jo drabužiai ir šiurkštus lyg 
maišas apsiaustas. Tai jo. Jis - Brolijos narys. Jis buvo priimtas. 

Kampe yra didelis veidrodis. Jis pasisuka visu kūnu norėda- 
mas pamatyti, kokias žaizdas paliko Mokytojas. Keista. Pasuka 
dešinį dilbį, tada kairę ranką ieškodamas įšventinimo pjūvių. 
Dar kartą pasižiūri į veidrodį. 

— Kas čia vyksta? 

Aplink jį stovintieji nieko neatsako. 

— Man bėgo kraujas. Bet aš nematau jokių randų, - jis dar 
kartą apsisuka priešais veidrodį. - Nieko nėra. Nė žymės. 

Tarpduryje pasirodo apsiaustą dėvinti figūra. 

Džonsas žvilgteli ir po gobtuvu atpažįsta raukšlėtą veidą. Tai 
Šonas Grabas, Gyvatė, jo brolis Brolijoje. 

Vadovas išdidžiai nusišypso savo globotiniui. 

— Apsirenk, Drieže. Laukia svarbūs įsipareigojimai. 

ŠEŠTADIENIS, BIRŽELIO I9 DIENA 


Ketvirtą valandą ryto dangus ima švisti. Džeikas švelniai paža- 
dina Keitlin. 

Jo padedama ji aptirpusiom kojom lipa iš automobilio ir ima 
drebėti nuo šalto ryto oro. Jis nuskuba atgalios paimti poros ant- 
klodžių ir krepšio su gėrybėmis iš šaldytuvo. 

— Kur mes? — sumurma Keitlin, kai jis priglaudžia ją apgob- 
damas šilta antklode. - Aš vis dar nieko nematau. 

— Tuojau pamatysi. Tai dalis senosios Anglijos. Rytoj čia su- 
plūs tūkstančiai tokių hipių kaip tu, bet šį rytą, dabar, visa tai 
mūsų. Tik tavo ir mano. Aš rezervavau. 

— Rezervavai? 

- Šiais laikais viską galima nusipirkti. Kiti moka, kad galėtų 
čia įeiti, o aš užmokėjau už viską. Nupirkau juos. Vien tik tau. 

Ji per daug susijaudinusi ir nuvargusi, kad ką nors atsakytų. 

Jie brenda per šlapią žolę ir galiausiai tamsai traukiantis ji 
ima įžiūrėti. Kažką didelio. Kylančio iš šiltai rausvos artėjan- 
čios aušros šviesos. Jos vyzdžiai išsiplečia žiūrint į gigantiškas 
formas. 

— Jėzau, kas čia yra? Tai lyg kažkoks keistas kosminis laivas? 

Ir tai tiesa. Panašu į didžiulį akmeninį NSO, įsirėžusį į žemę. 
Džeikas plačiai išskečia rankas: 

— Sveika atvykusi į Stounhendžą. 

— Tai... stulbinama. 

Ji šokteli į priekį gerdama į save atsivėrusį vaizdą, paskui su- 
grįžta į jo glėbį ir stipriai jį bučiuoja. Jie stovi apsikabinę po blės- 
tančiais žvaigždynais ir pamiršta viską pasaulyje. 

— Nagi, - jis ima ją už rankos, — eime į patį vidurį. 

Jie bėga kartu ir ji nepamena, kada paskutinį kartą taip jau- 
tėsi. Tokia laisva. Pilna energijos. 

Džeikas atsitraukia nufotografuoti. Išsiima seną kišeninį 
„Nikoną“ ir jaučia, kad šias nuotraukas pasiliks visiems laikams. 
Vieną dieną, kai jie abu pasens, jis išsitrauks jas ir jie prisimins 
šią akimirką. Taip kuriama istorija. 

Keitlin sustoja, sulaiko kvėpavimą, rankomis apsiveja vieną 
iš akmenų. Ji panaši į vaiką, besiglaudžiantį prie milžino kojos. 
Nusijuokia ir pozuoja jam. 

Spragt. 

Ji kresteli plaukus, papučia lūpas. 

Spragt. 

Ji bučiuoja akmenį ir glosto jį. 

Spragt. Spragt. Spragt. 

— Darvieną, - sušunka jis ir ji paklūsta, palinksta prie akmens 
ir siunčia bučinį tiesiai į objektyvą. 

Spragt. 

Jis baigia fotografuoti ir vėl ima ją bučiuoti. 

Jie apsikabina. Ji nugara prisišlieja prie didžiulio akmens, jis — 
prie jos švelnaus šilto kūno. Juodu užlieja gaivališka seksualinė 
energija. 

Keitlin užmerkia akis ir jai atsiduoda. Lyg paukštis sklendžia 
nešama karštų jo aistros bangų. Leidžia jo rankoms įsibrauti po 
drabužiais, užkariauti jos kūną. Ją visą užvaldo jo romantiškos 
staigmenos paslaptingumas ir kerai. 

Jis spusteli ją. Bet kažkaip ne taip aistringai, kaip ji tikėjosi. 
Iš tiesų tai išblaško ir atitraukia. Panašiau ne į orgazmo viršūnę, 
bet į staigų ir šiurkštų kaukštelėjimą kakta į jos galvą. Keitlin 
krūpteli ir susiima užgautą kaktą. Džeikas atsiplėšia nuo jos. 

— Oi! — sušunka ji įpykusi, kad buvo sugadintas toks puikus 
momentas. 


138 


Ranka užgniaužia jai burną. Nepažįstamojo ranka. 

Sutrikusi ji suspėja tik trumpai žvilgtelėti į sąmonės netekusį 
savo meilužį. Jai ant galvos užmetamas gobtuvas, o burna užkli- 
juojama lipniąja juosta. 

Nepraėjus nė minutei laukas jau tuščias. Tylu, iki pasigirsta 
pirmoji naujos dienos paukščio giesmė. Saulė užbaigia savo lėtą 
kelionę aukštyn pamėlusiu dangumi virš Stounhendžo. 

Gyvatė vairuoja kemperį. Gale ant grindų užrištomis akimis su- 
rištas guli Džeikas Timberlandas. Driežas seka iš paskos senu 
savo draugo „Mitsubishi Warrior“. Keitlin Lok tvirtai surišta ir 
įkalinta mašinos gale. 

Nurodymai Stebėtojams buvo aiškūs. Stebėti vietovę ir laukti, 
kol Šventieji pasirinks. Būti kantriems. Kaip nutiko ir su pasku- 
tine auka, — tai bus /y pasirinkimas. Taip ir įvyko. Porelė atėjo 
auštant. Peržengė ratą. Jie lietė tuos akmenis, kuriuos minėjo 
Mokytojas. Jie glaudėsi prie jų. Taip, kaip sakė Mokytojas. 

Garbintojai tą akmenų trilitą vadina Ieškančiuoju, ir Gyvatė 
nė kiek neabejoja, kad šie du įsimylėjėliai ieškojo jo. Jie pasirin- 
ko savo lemtį. Slibinas bus patenkintas. Visi iš Vidinio rato bus 
patenkinti. Jis ir Driežas gerai pasidarbavo. 

Paprastai Gyvatė jų neimdavo prie paties akmenų rato. Jie būda- 
vo pasirenkami, tada sekami. Kartais kelias savaites. Kartais - mė- 
nesius. Dažniausiai prieš įvykdant pagrobimą būdavo parodoma 
daugiau dėmesio. Bet šįkart nebuvo laiko. Žvaigždės persirikiuoja. 
Liko tik savaitė iki pasikeičiant Mėnulio fazei. Atnaujinimas turi 
būti užbaigtas. Vos užteks laiko paruošti aukas ir jas išgryninti. 

Vaikinas mašinos gale staiga pradėjo smūgiuoti kojomis į 
medines grindis lyg užsiožiavęs vaikas. Nieko, jis išmoks būti 
ramesnis. Išmoks tylėti. Gyvatė įjungia radiją. Po kiek laiko jis 
pasuka iš kelio į žemes, kurios priklauso Brolijai. Važiuoja per 
girias ir slėnius, kuriuose kažkada gyveno mezolito, neolito ir 
bronzos laikotarpių gentys. 

Jis sustoja nuošalioje vietoje netoli nuo takelio, vedančio į 
slaptą įėjimą į Šventyklą. 

Driežas pastato automobilį „Mitsubishi“ už „Campervano“ ir 
laukia, kol jo vadovas ko nors imsis. Jis tik žino, kad jie paliks 
aukas čia ir nuvarys kemperį į daržinę, kur šis stovės iki sutems- 
tant. Vėliau, be jokios abejonės, bus nugabentas į metalo laužą 
ir sutraiškytas. 

Gyvatė išjungia variklį ir nueina į mašinos galą. Vaikinas 
bent jau nustojo spardytis. Išmoko pamoką. Geriausia nesiprie- 
šinti. Geriausia paklusti tam, kas nutiks vėliau. 

Driežas eina stovinčio kemperio link. Jis stebisi, kodėl Gyvatė 
neišlipa. Nieko nevyksta. Pro langus mato, kad jis pasilenkęs 
kažką veikia mašinos gale. Atidaręs duris įkiša galvą. 

— Ar viskas gerai? 

— Ne, negerai, - Gyvatė pasisuka į jį. - Viskas labai negerai. 

Driežas įlipa vidun ir uždaro duris. 

— Kodėl, kas atsitiko? 

Gyvatė pasitraukia ir rodo kūną ant grindų. 

— Jis negyvas. 

— Negyvas? 

Tai vienas tų žodžių, kuriuos reikia tiesiog pakartoti: 

— Negyvas. 

Gyvatė kilsteli Džeiko Timberlando ranką ir paleidžia lais- 
vai kristi. 

— Velnias. 

— Tikrai velnias. 

Driežas šokiruotas. Jis prieina arčiau ir spokso į susirietusį 
ant grindų kūną. 

— Kas jam nutiko? 

— Turi omeny, be to, kad jo širdis sustojo ir dingo pulsas? 

— Klausiu, nuo ko jis mirė? 

Gyvatė papurto galvą. 

— Nežinau. Gal aš per stipriai jam trenkiau. Gal tu per stip- 
riai jį surišai ir jis užduso. 

Beveik minutę jie abu kaltai spokso į kūną ir galvoja, kuris iš 
jų už tai atsakingas. 

Abu žinojo, koks likimas laukia porelės. Aukojimas. 

Vaikinui būtų buvę daug sunkiau. Bet tai būtų padaryta Die- 
vų akivaizdoje. Su jų palaiminimu, jų garbei ir jiems saugant. 
Suplanavus aplinkybes. Smulkiai numačius detales, kad visi su 
tuo susiję asmenys būtų apsaugoti. Visiškai ne šitaip. Tai suga- 
dintas reikalas. 

Driežas nutraukia tylą: 

— Ką mes darysime? 

Vyresnysis vyras prisėda ir susiima rankomis galvą. 

— Bandau galvoti, bandau ką nors sugalvoti. 

— Galime tiesiog išmesti juos abu, - Driežas linkteli kitos ma- 
šinos link. — Niekas nežino apie merginą ir jį. Nuvežtume kur 
toliau ir paliktume. 

Gyvatė susimąsto. 
— Ar ji matė tavo veidą? 

— Ne, nemanau, kad matė... - kiek pasvarsto. - Nors gal. Bet 

jei ir matė, tai tik sekundės dalį. 
Gyvatė susiraukia. 

— Tik tiek ir reikia. Gali daug pamatyti ir per vieną sekundės 
dalį, - vėl susimąsto. — Ji juk žino, kur buvo ir kuriuo metu. Per 
daug rizikinga. 

— Tuomet nužudysim ją, — Driežas gūžteli pečiais. — Vis 
tiek ji turėjo mirti. Mes galim padaryti, kad atrodytų, jog 
jos vaikinas tai padarė. Jis beveik lipo ant jos ten prie akme- 
nų. Galiu lažintis, kad jis ją paėmė anksčiau, praėjusią naktį. 
Jo DNR bus visur ant jos kūno. Policija pamanys, kad tai jo 
darbas. 

Jo patarėjas papurto galvą. 

- Ją pasirinko. Ji lietė Šventuosius, ir mūsų pareiga pristatyti 
ją jiems. 

Driežas puola į paniką. 

— Mūsų pareiga yra išvengti suknisto kalėjimo. 

Gyvatė lieka ramus, svarsto. 

— Turime nuvaryti šį kemperį kur nors toliau nuo akių. Tada 
paskambinsiu savo žmogui iš Vidinio rato. Čia jau Mokytojas 
nuspręs. 

— O kaip dėl merginos? 

Jis linkteli. 

— Tu pasiliksi čia su ju0. O aš nuvešiu ją į Šventyklą. 

Driežui tai nepatinka. Net šioje nuošalioje vietoje, toli nuo 
bet kokio kelio ar namo, jis nenori likti vienas su negyvėliu. 

— Paskubėk. 

Gyvatė užveda „Mitsubishi“. Merginos veidas raudonas, ji 
bando kovoti mašinos gale. Bent jau ji gyva. 

Keitlin mato jo veide sutrikimą. Baimė persiduoda. Ji ima 


spardytis ir daužytis. 

Gyvatė pasvarsto, gal nuimti lipniąją juostą jai nuo burnos 
ir pabandyti nuraminti. Bet persigalvoja. Geriausia nuvežti ją 
vidun kaip galima greičiau. Ir užrakinti. Paskambinti Slibinui ir 
pasakyti, į kokią nemalonę jie pakliuvo. 

Po vakarykščio asmeninio atradimo naktį Gideonas nepailsėjo. 

LLL. 

Tai yra lėtinė limfocitinė leukemija — bauginanti liga, kuri iš- 
sivysto, kai pakinta limfocitų ląstelių DNR. Bėgant metams pa- 
kenktų ląstelių daugėja ir ši mutavusiųjų armija limfmazgiuose 
ir kaulų čiulpuose išžudo normalias ląsteles. Sunaikinami kraują 
gaminantys kūneliai ir imuninė sistema pasiduoda - ji nebepajė- 
gia kovoti su infekcijomis. 

Taip mirė jo motina. 

Visa tai Gideonas sužino praleidęs naktį naršydamas interne- 
te. Jis taip pat sužinojo, kad liga paveldima. Bet ne visada. LLL 
paveldimumas - tai lyg medicininės ruletės žaidimas. Gal jis ją 
turi, o gal ir ne. Tik laikas parodys. 

Kažkas sukirba galvoj ir iškyla iš pamirštų košmarų dūlėsių. 
Vaikystėje jis nebuvo sveikas: kamavo peršalimai, aukšta tempe- 
ratūra, kosulys ir svaigulio priepuoliai. Kartą jis labai rimtai sir- 
go. Smarkiai karščiavo ir prakaitavo. Buvo taip blogai, kad tėvas 
pasiėmė jį iš mokyklos. Paguldė į ligoninę ir juo rūpinosi specia- 
listai. Atminty išliko prietaisai, monitoriai, adatos, įsmeigtos į 
jo rankas, rūstūs veidai ir ilgi suaugusiųjų pokalbiai pasitraukus 
atokiau. Paskui jie išleido jį namo. Tėvo akys buvo paraudusios, 
lyg jis būtų verkęs. 


143 


Gideonas prisimena dar kai ką. Minutėlę jis net turi save su- 
stabdyti. Įsitikinti, ar atmintis jo neapgauna. Dienoraščiai su- 
jaukė jo mąstymą, išsekino ir paaštrino emocijas. Gal jo atmin- 
tis ėmė šlubuoti ir kurti vaizdinius, kurių nebuvo? 

Bet jis taip nemano. 

Tėvas paguldė jį į šaltą metalinę vonią senuosiuose jų namuo- 
se. Jis tai aiškiai prisimena, nes buvo labai sutrikęs. Jis buvo nuo- 
gas, o vonia tuščia. Tuomet Natanielis ant jo pylė šaltą pilkšvą 
vandenį. Nardino jį nuo galvos iki pirštų galiukų, liepė jam ap- 
sipilti veidą ir plaukus. Ragino branginti kiekvieną lašą. 

Išlipęs jis drebėjo iš šalčio ir baimės. Tėvas apvyturiavo jį 
rankšluosčiu ir tvirtai laikė suspaudęs, liepė nesijaudinti, sakė, 
kad vanduo yra ypatingas ir panaikins ligą. Taip ir įvyko. Beveik 
iškart. Po kelių dienų jis sugrįžo atgal į mokyklą ir jautėsi puikiai. 

Dar viena atminties šukė iš vaikystė. Nuo tos dienos jis dau- 
giau niekada nebesirgo. Net menkiausia sloga. Jei kur susižeis- 
davo, irgi greitai sugydavo. 

Gideonas eina į tėvo miegamąjį ir žiūri į veidrodį prie staliu- 
ko. Sužalojimai, įgyti per įsilaužėlio užpuolimą apačioje, išnyko. 
Jis prideda ranką prie veido. Oda nepažeista. Nėra nei prakirstos 
lūpos, nei nubrozdinto skruosto pėdsakų. Lyg niekada nė nebū- 
tų buvę. 

Juodos varnos, mintančios dvėsena, nutupia ant nelygaus darži- 
nės kraigo. Jau dvidešimt metų šis trobesys kėpso be priežiūros. 
Slibinas, eidamas per aukštą žolę su Muse, mosteli į sparnuočių 


pulką. 

Jis trinkteli į išsiklaipiusias medines daržinės duris, ir paukš- 
čiai pakyla į viršų, apsuka platų lauką ir sutupia jį juosiančių 
medžių viršūnėse. 

Girdėti, kaip viduj skubiai ir triukšmingai darbuojasi. Brū- 
žuojamas metalas. Perstumdomi daiktai. Gyvatė jau matė juos 
pro plyšius daržinės sienoje, tad prašneka. Atrodo sutrikęs. 

— Apgailestauju dėl visko. 

Slibinas nieko neatsako. Jis irgi apgailestauja. Kad viskas su- 
mauta. Kad jis turėjo atvykti kuopti visos netvarkos. Abu vyrai 
praeina pro Gyvatę. Šis vėl užstumia duris. Užridena sulūžusias 
akėčias, o ilgą metalinį strypą, kuriuo jos jungiamos prie trak- 
toriaus, įremia į durų staktą. 

— Dėkui, kad atvažiavote. 

Slibinas greitai apsižvalgo. 

— Ar mes vieni? 

Gyvatė linkteli. 

— Išsiunčiau Driežą namo. 

— Gerai, - taria Musė. - Bent vieną darbą padarei tinkamai. 

Slibinas eina tiesiai prie reikalo. 

— Kur kūnas? 

Šonas parodo į kemperį daržinės gale. 

— Jis ten. 

— O mergina? 

— Uždaryta Šventykloje. Viename iš meditacijos kambarių. 

Tai pagražinimas. Ten akmeninėje sienoje iškirsta šiek tiek 
vietos, kiek užtektų šluotoms sudėti. Uždarytasis negali sulenkti 
kelių, juo labiau prisėsti ar atsigulti. Oras įeina pro laiškų dėžu- 
tės dydžio plyšius palei kojas ir prie galvos. 

— Ar ji ką nors sakė? 

— Nieko, ką būtų galima suprasti. Tik šaukė. 

Musė šypteli. 

— Po valandos ar dviejų nustos. 

Gyvatė atidaro kemperio duris ir jie įlipa vidun. Slibinas pa- 
silenkia prie kūno. 

— Arjūs jį apieškojote? 

Gyvatė papurto galvą. 

Musė atidaro mašinos dėtuvę priekyje ir išima nuomos do- 
kumentus, vairuotojo pažymėjimą ir kažkokį maišelį. Kilsteli jį 
prie lango. 

— Ekstazis. Neblogas radinukas, - numeta maišiuką ant vai- 
ruotojo sėdynės. - Čia yra pavardė, - jis varto sutartį. - Edvar- 
das Džeikobas Timberlandas. Adresas: Naujoji Kavendišo ga- 
tvė, Marilebonas. 

Pakelia vairuotojo pažymėjimą, žiūri į nuotrauką. 

— Taip, tai mūsų vaikinas. Trisdešimt vienų, — apsuka kita 
puse, — ir jau šeši baudos taškai. 

— Dėl šito jam daugiau nereikės jaudintis, - sako Slibinas. Jis 
giliai atsidūsta. — Taigi, jis su mergina išsinuomojo „Volkswage- 
ną“ hipiškai išvykai į Stounhendžą. Tai reiškia, kad porą dienų 
jų niekas nepasiges... — nusišypso kitiems. —- Ne taip jau blogai, 
kaip manėte. Šventieji pasirinko puikias aukas, laisvas sielas, 
kurios gali pasiimti laisvadienių ir Žaisti septintojo dešimtmečio 
vaikus. 

Gyvatei, atrodo, palengvėja. 

— Tai ką gi man su juo daryti? 

— Nieko. Laikysime autobusiuką čia, kol baigsis ceremonija, ir 
tada atsikratysime abiejų kūnų iš karto. Važiuok pavalgyti pa- 
dorių pusryčių. Ir atsipalaiduok. Dabar jau gali patikėti merginą 
mums. 

Vyresnioji inspektorė Džudė Tompkins lyg audros debesis įsi- 
veržia į Kriminalinio skyriaus biurą. 

— Beiker, Dokeri, po penkių minučių į konferencijų salę. Ne- 
vėluokti. 

Dingsta taip pat staiga, kaip ir pasirodė. Džimis per stalą 
pasižiūri į Megan. 

— Kas čia dabar? Po dešimties minučių turiu susitikti su in- 
formatoriumi. 

— Manau, Džimi, kad tai svarbiau. Verčiau paskambink jam 
ir atidėk susitikimą. 

— Mėšlas, - jis pakelia ragelį ir renka numerį. 

Megan ramiai baigia skaityti dokumentus, su kuriais dirbo, iš- 
saugoja juos ir išjungia kompiuterį. Virtuvėlėje prisipila plastikinį 
puodelį vandens ir nužingsniuoja koridoriumi į susirinkimų salę. 

Ji perpildyta. Prisirinko stambių šulų. Megan bando pagal 
veidus įspėti laipsnius ir vardus. Yra penki ar šeši seržantai, ma- 
žiausiai trys inspektoriai, du vyresnieji inspektoriai, vyriausiasis 
tyrėjas Džonas Roulandsas ir stalo gale Džimio tėvukas, poli- 
cijos viršininko pavaduotojas Gregas Dokeris. Jam iš šonų - du 
dailiai apsirengę civiliai, kurių ji nepažįsta. 

— Koks čia sąmyšis? — klausia uniformuota pareigūnė Čarli 
Laning, sėsdamasi šalia jos. - Kas nors dėl saulėgrįžos? Jau pil- 
nos pakampės narkomanų. Bus blogiau nei paprastai. 

— Nežinau, ar tavo spėjimas turi pagrindo, - Megan moste- 
li į konferencijų stalo galą. — Kostiumuotieji atrodo per rimti 
saulėgrįžos operacijai. Pernelyg oficialu. Gal tai Vidaus reikalų 
ministerijos patikrinimas. O gal vėl lėšų karpymas. 

— Mano padalinyje jau nebeliko ko karpyti. Mes ne tik pasie- 


kėme dugną, mes esame dar žemiau jo. 

Ilgai laukti netenka. 

Viršininko pavaduotojas garsiai prabyla: 

— Prašau dėmesio... — jis palaukia, kol triukšmas nurimsta. — 
Jūs esate sukviesti čia dėl skubaus atvejo. Man iš kairės yra Dru 
Bleikas iš Amerikos ambasados, o iš dešinės - Sebastianas In- 
gramas iš Vidaus reikalų ministerijos. 

Jis pakelia didelę fotografiją, pirma gulėjusią apverstą kita 
puse ant stalo. 

— Tai Keitlin Lok. Jai dvidešimt dveji. Ji Amerikos pilietė, 
studijuojanti Londono universitete. Mergina dingo, - jis pasuka 
nuotrauką į kairę ir į dešinę, kad visi salėje matytų. — Kai kurie 
iš jūsų galbūt atpažinote šią jauną moterį. Panelė Lok yra šiokia 
tokia įžymybė. Ji laimėjo JAV televizijos realybės šou „Išlikimas“ 
ir yra Holivudo filmų žvaigždės Kaili Lok ir, žinoma, Jungtinių 
Valstijų viceprezidento Tomo Loko duktė. 

Daug kas kambaryje užsirašinėja, tad Dokeris trumpai stab- 
teli prieš tęsdamas toliau. 

— Šiuo metu mes neturime pagrindo manyti, kad Keitlin pa- 
teko į bėdą. Nebuvo prašoma išpirkos. Ji garsėja nesutramdomu 
charakteriu, tad šitai gali būti tik nekaltas pabėgimas su nau- 
ju vaikinu. Bet niekas jos nematė nuo praėjusio vidurnakčio ir 
mums labai svarbu ją rasti. 

Jis apžvelgia susirinkusiųjų veidus, palaukia, kol mintis bus 
įsisąmoninta, tada mosteli į vyriausiąjį tyrėją inspektorių. 

Džonas Roulandsas atsistoja. Kriminalinio skyriaus viršinin- 
kas yra lieso sudėjimo, kiek daugiau nei penkiasdešimties metų 
ir atrodo labai rimtas. Jis — vienintelis pareigūnas grafystėje, 
kuris Londono policijoje dirbo su žmogžudysčių, pagrobimų ir 
terorizmo bylomis. 

— Prieš pat vidurnaktį Keitlin Lok apgavo apsaugos dar- 
buotojus ir jie patikėjo, kad ji jau lovoje, o iš tiesų mergina 


I48 


išsmuko iš savo tėvo buto Londono centre, pietinėje upės pu- 
sėje, kad pabūtų kartu su žmogum, kurį jos draugai pažinojo 
tiesiog kaip Džeiką. Vėliau ji skambino vienai savo draugių 
iš degalinės Flite — vakarų kryptis — ir sakė nežinanti, kur 
važiuoja, nes tai esąs siurprizas. Draugė pasakojo, kad iš balso 
Keitlin atrodė labai laiminga ir susižavėjusi, ji užsiminė apie 
seną kemperį, bet nepaminėjo nei kaip jis atrodo, nei jo mar- 
kės ar spalvos. 

Jis kiek palaukia, kol informacija bus įsisąmoninta. 

— Atsižvelgiant į saulėgrįžą, į automobilio tipą ir laiką, ši jau- 
na moteris gali būti mūsų kelyje. Jei taip, noriu, kad ji būtų su- 
rasta ir sugrąžinta į Londoną, kambarinei dar nespėjus pakeisti 
paklodžių ant jos lovos... — Jis pasisuka į kairę. - Aš vadovausiu 
tyrimui, vyresnioji inspektorė Tompkins bus mano dešinioji 
ranka. Iškart po šio susirinkimo mes pranešime jums operaci- 
jos detales ir jūsų pareigas. Gretimi padaliniai taip pat pradeda 
tyrimą, o šalies spaudai jau pranešta apie Keitlin dingimą. 

Kambaryje nuvilnija abejonės. 

- Žmonės, būkit protingi. Visuomenė ir spauda turi galimy- 
bių surasti merginą greičiau už mus. Jie — mūsų akys ir ausys. 
Pasinaudokite jais, neatstumkite. Ir nesielkite kvailai. Visi žur- 
nalistų klausimai turi būti pateikiami per Ryšių skyrių. Dabar 
galite eiti užkąsti. Paskui greičiausiai nebeturėsite tokios gali- 
mybės — nebus laiko. 

Slibinas išgirsta tai per radiją. Ne viską, bet ganėtinai. Kažką 
apie Holivudo aktorės ir Amerikos politiko dukrą, kuri dingo 

su savo vaikinu. Išvyko kemperiu. Jis pasiima slaptą mobilųjį 
telefoną ir skambina Musei. 

— Ar klauseisi paskutinės valandos naujienų? 

— Ne. Nebuvau prie televizoriaus ar radijo. 

Slibinas pamąsto. 

— Palauk, — sumurma, atidaro interneto naršyklę kitame tele- 
fone ir eina į BBC naujienų puslapį. Tai pagrindinė tema. Že- 
miau — merginos nuotrauka. — Paklausyk šito, — ima skaityti 
balsu: — JAV realybės šou žvaigždė Keitlin Lok, vicepreziden- 
to Tomo Loko ir aktorės Kaili Lok duktė, dingo iš tėvo namų 
Pietų Londone kartu su neįvardytu vyriškiu. Dvidešimt dve- 
jų metų panelė Lok, manoma, gali būti šalies pietvakariuose. 
Policija išplatino kreipimąsi į visuomenę, prašydama visų, kas 
matė merginą, tuoj pat paskambinti nurodyti numeriu. Mergina 
sportiško sudėjimo, metro septyniasdešimt aštuonių centimetrų 
ūgio, plaukai tamsūs, siekiantys pečius, akys rudos. 

Jis įsideda kitą telefoną į kišenę. 

- Ar buvai Šventykloje, kai šįryt išsiskyrėme? Ar aprašymas 
panašus į tos merginos? 

Musė vos įstengia atsakyti: 

— Ko gero, taip. 

Slibinas susiraukia: 

— Kodėl? Kodėl taip manai? 

— Ji amerikietė. Dėl to nėra abejonių. Ji sportiškai sudėta, be 
to, jauna. 

Slibinas užsimerkia, jis norėtų, kad tai būtų netiesa. 

— Dabar pat važiuok ten. Aš paskambinsiu Mokytojui. 

Jis išjungia telefoną. Nežino, ką daryti. Jei mergina iš žiesų 
JAV viceprezidento duktė, amerikiečiai iš proto eis, kad ją suras- 
tų. Jo manymu, jie gali panaudoti sekimo technologijas, klausy- 
tis telefoninių pokalbių iš viso pasaulio. 

Jis žvilgteli į dangų, beveik tikėdamasis išvysti radijo bango- 
mis valdomą lėktuvą. Jeigu jie tai gali, jis jau per daug pasakė. 
Surenka numerį. 

— Čia Slibinas. Turiu su tavim susitikti. Tai skubu. 

— Suprantu. Būsiu ten kaip galima greičiau. 

Jie abu žino, kur tokiais atvejais susitinkama. Slibinas neturi 
laiko mandagumams. 

— Kai baigsi, išmesk šitą telefoną kur nors viešoj vietoj. Mus 
gali sekti. 

Pokalbis baigtas. Jis atidaro telefono nugarėlę, išima bateriją 
ir SIM kortelę - atsikratys jų atskirai. Negaišdamas laiko sėda 
į mašiną ir važiuoja į Šventyklą stengdamasis neviršyti greičio. 
Tris kartus išsuka iš kelio, kad išmestų telefono dalis. Kaskart 
apsidairo, ar jo neseka. 

Mokytojas nepastebėtas įeina į Šventyklą pro savo įėjimą, kurį 
žino tik jis vienas iš jam atitekusių šventųjų knygų. 

Eina neapsaugotais koridoriais į savo kambarį ir laukia Sli- 
bino. Greitai pasigirsta beldimas į sunkias duris ir jis sušunka: 

— Užeik. 

Neryžtingai įeina Slibinas. 

— Sėsk. 

Mokytojo balsas išduoda susierzinimą, kad jis buvo taip stai- 
ga iškviestas. Jis mosteli į priešais puslankiu išsidėsčiusių akme- 
nų ratą. 

Slibinas pasitaiso apsiaustą ir sėdasi. Jo balsas nusižeminęs ir 
atsiprašantis. 

— Mergina, kurią pasirinko Šventieji, pasirodo, yra Amerikos 
viceprezidento dukra. Paskelbta per žinias. 

Mokytojo veide šmėsteli nerimas, bet tuoj pat išnyksta. 

— Gali būti, bet, kaip pats sakei, ją pasirinko. 

Baimė sublizga Slibino akyse. 

— Mokytojau, ar mes neturėtume nuo jos atsiriboti? JAV sau- 
gos tarnybos ir visi Britanijos policijos pareigūnai ieškos jos. 

— Negi jie yra svarbesni už tuos, kuriais mes tikime? 

— Ne, Mokytojau. 

— Kartoju, ją pasirinko. Juk taip? 

— Taip, Mokytojau, bet... 

— Pakaks, — kiaurai persmelkia griežtas Mokytojo balsas. — 
Mūsų tikėjimas, mūsų veikla tęsėsi amžių amžius, ir policija 
mums netrukdė. Mūsų egzistavimas laikomas paslaptyje jau 
tūkstančius metų. Tai nėra atsitiktinė sėkmė. Mus veda Šven- 
tųjų valia, ir tai didesnė jėga nei bet koks policijos padalinys ar 
vyriausybė. 

Slibinas supranta. 

— Atsiprašau. Maniau, kad reikia įspėti. 

Mokytojas linkteli. 

— Gerai padarei, kad mane įspėjai, — jis pažiūri virš sunertų pirš- 
tų. — Taigi mergina, apie kurią kalbama per radiją, Keitlin Lok? 

— Taip. 

— Ojos vaikinas, kas girdėti apie jį? 

Slibinas nuryja seiles. Jis bijo, kad gali būti apkaltintas dėl 
šios apmaudžios klaidos. 

— Vaikinas negyvas. Jis mirė, kai jį ir merginą paėmė Stebėto- 
jai. Tai buvo nelaimingas atsitikimas. 

Neatrodo, kad Mokytojas būtų susidomėjęs. 

- Arba Šventųjų valia. Turbūt vyras nebuvo naudingas. Kur 
jo kūnas ir tas automobilis, apie kurį kalba Žurnalistai? 

— Daržinėje, netoli nuo čia, mums priklausančiose žemėse. 

- Atsikratykite abiejų, skubiai, — liepia Mokytojas ir paky- 
la iš akmeninio krėslo. - Kalba baigta. Man reikia grįžti. Pra- 
nešk Vidiniam ratui apie mūsų susitikimą ir mano pageidavimą. 
Žvaigždės rikiuojasi, mėnulis keičiasi. Mes viską vykdysime 
taip, kaip buvo suplanuota. 

Megan buvo patikėta ieškoti kemperio ir pranešti tiesiai Tomp- 
kins. Be Džimio Dokerio, ji gavo dar du seržantus detektyvus: 
Tiną Varen ir Džeką Dženkinsą. Varen nieko neverta. Ji tai gali 
jau dabar pasakyti. Tinka nebent arbatai paruošti, vykdyti pa- 
vedimus, pripilti degalų į mašiną. Iš Dženkinso galima tikėtis 
kur kas daugiau. Neseniai paaukštintas, dar kiek žalias, bet su- 
manus. 

Megan paskirsto darbus: 

— Džekai, apklausk tą Keitlin draugę, su kuria paskutine ji 
kalbėjo. Pasiteirauk apie automobilį. Žinau, ji jo neapibūdino, 
bet vis tiek paklausinėk. Gal ji ką nors prisimins. Džimi, paimk 
komandą ir važiuokite į Flito degalinę M3 kelyje. Mums reikia 
kvitų ir vaizdo įrašų iš aikštelės. Gali būti, kad jie naudojosi 
tualetu. Paklausinėkite parduotuvėse ir restoranuose, išdalinki- 
te nuotraukas, gal kas prisimins. Galbūt jie ten ką nors pirko. 
Sužinokite, ką ir kas jiems pardavė. Gal mums pasiseks, gal jie 
prašė žemėlapio ar teiravosi kelio. Apklauskite visus apsaugi- 
ninkus. Gal jų kameros kur nors užfiksavo porelę. Tina, paimk 
žmonių ir apvažiuokite degalines iki Flito ir už jo. Sužinok, ar 
jie nebuvo ten sustoję. 

Jie žiūri į ją laukdami tolesnių nurodymų. 

— Prašau imtis darbo žučiuojau. Elkitės taip, lyg nuo to pri- 
klausytų merginos gyvybė. 

Dar net jiems neišėjus Megan skambina pažįstamui iš Eismo 
skyriaus ir paprašo kemperių sąrašo. Belaukdama ima ieškoti 
internete. Yra dešimtys kemperių: „Fiat Cheyenne“, „Ducato 
Komet“, „Ford Transit“, „Winnebago“, „VW Transporter“, „To- 
yota Hiace“, „Hymer“, „Bedford“, „Merc“. Ji stabteli. Sukirba 
psichologės intuicija ir ji susimąsto. Ne apie automobilį. Apie 
žmones jame. Impulsyvius. Turtingus. Mažai tikėtina, kad Kei- 
tlin trintųsi tarp vargšų. Jos mylimasis greičiausiai turi pinigų. 
Jis norės jai padaryti įspūdį. Nustebinti ją. 

Nė vienas automobilis, kuriuos mato ekrane, nedaro įspūdžio. 
Ji įrašo: „Įžymybių kemperiai“, - ir per trečdalį sekundės pasiro- 
do penkiasdešimt trys tūkstančiai įrašų. Daugiau nei penkias- 
dešimt puslapių rezultatų. Sąrašo viršuje folksvagenai. Ji spusteli 
nuorodą „Nuomojami VW kemperiai“. 

Atsidariusi puslapį nejučiom šypteli. „Tai paslapčių automo- 
bilis. Skubis Du ir Šegis' važinėjosi juo.“ Ji surenka „VW Cam- 
per van“ nuoma Londone“. Širdis suakmenėja - pusė milijono 
rezultatų. Kiek panaršiusi nusiramina, kad nėra taip blogai, kaip 
pasirodė iš pradžių. Ji netiksliai įrašė paieškos žodžius, reikėjo 
rašyti vienu žodžiu „Campervan“, o ne „Camper van“. Suranda 
„VW Campervan“ asociacijos numerį ir tuojau sudaro nuomoto- 
jų sąrašą Londone. 

Dar po poros valandų sąrašas jau trumpesnis. Keletas žmonių 
per pastarąsias dvidešimt keturias valandas išsinuomojo tokius 
kemperius, bet vienas iš jų išsiskiria. Jis sumokėjo „Amex Gold“ 
kortele ir jo vardas Džeikas Timberlandas. Jos širdis suspurda. 


* Scooby Doo ir Shaggy - tai šuns ir vaikinuko, jo šeimininko, vardai iš popu- 
liaraus amerikiečių animacinio serialo, rodomo nuo 1969 m. 

Kaip visada, kai nujaučia, jog aptiko reikiamą žmogų. Prieš pra- 
nešdama vyresniajai inspektorei ji turi dar kai kam paskambinti. 
Ir ji to bijo. Kažkam vėl reikės prižiūrėti Semi. 

Keitlin negali pajudėti. Ji nieko nemato, nepajėgia normaliai 
kvėpuoti. 

Jaučiasi taip, lyg būtų palaidota stačiomis. Akmeniniame 
kape. Čia vos pakanka vietos pakelti rankas prie veido, pajusti, 
kaip iš baimės ją pila šaltas prakaitas. 

— Džeikai! - rikteli jo vardą, nors žino, kad jis neatsilieps. 

Atmintyje įsirėžė vaizdas: Džeikas, susmukęs ant Žemės 
keisto akmenų rato viduje. Jai darosi bloga pagalvojus, kad jis 
nebejudėjo. 

— Džeikai! - kai šaukia jo vardą, atrodo, kad jis gyvas. Bent 
jau jos mintyse. 

Pirštais čiuopia šiurkštų akmenį priešais. Suranda siaurą plyšį, 
pro kurį srūva oras, palaikantis jos gyvybę. Belieka tikėtis, kad 
tie, kurie ją sučiupo, yra profesionalūs pagrobėjai, išmanantys 
savo „amatą“, o ne iškrypę prievartautojai ar serijiniai žudikai. 
Jei tai patyrę vaikų grobikai, jie nori pinigų ir tuomet jos gyvy- 
bei nėra pavojaus. Bent jau kol kas. Netrukus jie ateis, nupraus 
ją, pamaitins, nufilmuos, kad galėtų nusiųsti žinutę tėvams, ir 
prasidės žaidimas. Ją to mokė. Erikas Denveris dešimtis kartų 
kartojo, ir tėvas pasistengė. Netgi jos motulė, kad ją kur, perspė- 
jo, kad šitaip gali nutikti. 

Dabar Keitlin supranta, kaip neprotinga buvo išvažiuoti su 
Džeiku. Pabėgti iš saugios vietelės. Jos galvoje šmėkšteli baugi 

mintis. Nuo jos išgaruoja paskutiniai savigarbos likučiai. O gal 
Džeikas buvo su jais susimokęs? Galbūt jis viską žinojo nuo pir- 
mos akimirkos, kai ją sutiko? Alternatyva atrodo dar blogesnė. 
Jei ne, tai kur tuomet jis dabar? Juk išpirkos prašytojai retai pa- 
grobia dvi aukas iškart. Tai pernelyg sudėtinga, per daug vargo. 
Ją vėl ima pykinti. 

— Džeikai! - riksmas perauga į kūkčiojimą. Jau praėjo kelios 
valandos nuo tada, kai ją uždarė, nuo tada, kai kas nors kalbė- 
josi su ja. Jai maudžia nugarą. Pečiai, pakaušis ir keliai nusi- 
trynė į akmenines sienas. Ir, jei neklysta, o ji beveik įsitikinusi, 
pridarė į kelnes. 

Nepaisydama skausmo, ankštumos ir pažeminimo, Keitlin 
vis užmiega. Netekusios paskatų jos įsiaudrinusios smegenys pa- 
prasčiausiai išsijungia ir ji nuplaukia pasroviui, kažkur toli, kur 
niekas neprimena šalto ir šlapio požeminio kalėjimo. Kaip tik 
prisnūsta, ir tada viena kameros siena pasislenka, atsiveria anga 
ir ji išvirsta lauk. Vyrai rudais apsiaustais ir veidus slepiančiomis 
kaukėmis po gobtuvais sugauna merginą ir paguldo ant grindų. 

Ji atsiverčia ant nugaros. Apsvaigusi stiklinėmis akimis žiūri 
į aukštas juodas lubas ir didžiulius apskritus ketaus šviestuvus su 
degančiomis storomis žvakėmis. 

Keitlin regos lauke pasirodo keturi veidai su gobtuvais, žemi 
gergždžiantys balsai duoda šaltokus nurodymus: 

— Nurenkite ją ir nuprauskite. Apeigos tęsiasi. 

Bent kartą jos buvęs vyras, regis, džiaugiasi, kad Semi pasiliks 
nakčiai. Jis netgi pažada namie ką nors pagaminti ir nepirkti 

„Happy Meal“ iš „McDonaldo“. Nusirita našta nuo dirbančios 
mamos pečių. 

Grįžta prie kemperio bylos medžiagos — ji užima visą jos 
darbo stalą — ir prie Džeiko Timberlando fotografijų iš „Face- 
booko“ — jas aptiko tikrindama „Amex“ kortelės sąskaitą. Kol 
padarė pertraukėlę, įvykiai gerokai pasistūmėjo. Ten, Londone, 
vieni policininkai patvirtino, kad jaunojo anglo nėra namie Ma- 
rilebone, kiti parodė jo nuotraukas Keitlin asmens sargybiniams, 
o treti nuvažiavo pas Džeiko tėvus - lordą ir jo žmoną Timber- 
landus. Tuo metu buvo peržiūrėti mobiliojo ir laidinio telefono 
įrašai, pavedimų ir kreditinės kortelės operacijos. Įsibėgėjus ty- 
rimui viskas sukasi greitai. 

Megan šalia padeda Timberlando ir Lok nuotraukas. Graži 
pora. Spauda dėl jų eis iš proto. Energijos pakaks net priešų ka- 
riaunai sutraiškyti. Ji pažiūri į jų veidus ir užuodžia meilės nuo- 
tykį. O jei taip ir yra, tai turėtų būti nauja pažintis. Jei jie būtų 
kartu jau seniau, spauda būtų apipylusi paskalomis. 

Tada suabejoja. Galbūt ji pasirinko ne tą vaikiną. Gal tarp 
Džeiko :r Keitlin nėra jokio ryšio. Gal jis tik išsinuomojo rugiagė- 
lių mėlynumo kemperį mažiausiai trims dienoms kaip tik tą pačią 
dieną, kai ji visus apgavusi išnyko. Gal ji paspruko su kažkuo kitu 
ir net nežino, kad yra toks Edvardas Džeikobas Timberlandas? 

Viskas gali būti tik sutapimai. 

Megan nekenčia sutapimų. Juos siunčia Dievas, kad pati- 
krintų, ar policininkai sugeba atlikti savo darbą. Ji tikisi, kad 
komandos, pasiųstos į greitkelį, sugrįš su vaizdo įrašais, kur už- 
fiksuota porelė ir kemperis, ir tai patvirtins, kad tarp jų yra ryšys. 

Ji dar kartą pasižiūri į Keitlin nuotrauką ir tada į jos „Face- 
booko“ puslapį. Akivaizdžiai lankomas žurnalistų ir prižiūrimas 
jos tėvo. Nėra nieko per daug asmeniško, tik mados, muzika ir 
mergaitiškos šnekos. Nuobodybė. 

Ji pabando „Twitter“. Nusivilia dar labiau. Tada patikrina 
Džeiko „Twitter“ puslapį. Susitikinėjimas su Keitlin Lok būtų 
nuotykis, kurį vyrukas vargu ar nutylėtų. Jis tuščias. Iš pasku- 
tinės dienos nėra nieko, jokios užuominos apie išvyką į Viltšyrą. 
Ji patikrina dieną anksčiau. Širdis suspurda. Akys užkliūva už 
vyriško pasigyrimo: „Turiu planą laimėti naująją mūzą: aš su- 
traukysiu jos grandines ir ji bus mano.“ 

Padrąsina. Netgi erzina. Bet nepakankama. Ji ieško ankstes- 
nių įrašų ir randa dar vieną perliuką: „Sutikau šią amerikietę ir 
įklimpau iki ausų. Ji mano svajonė.“ 

Iš šių pastabų matyti, kad jis su Keitlin pabėgo į Stounhen- 
džą pasilinksminti — kuo toliau nuo apsaugininkų akių. Aistra 
visus veda iš proto. Netgi Anglijos lordų sūnus ir Amerikos kino 
žvaigždžių dukteris. Kai pagalvoji, juos ypač. Jie turėjo kartu 
pabėgti. Pasislėpti nuo kamerų. Galbūt net vogčiom susituokti. 

Ne, ne. Ji nuskubėjo per toli. Tikriausiai jie nesusituokė. 
Kemperis buvo išnuomotas tik trims paroms. Kad pasislėptų 
nuo dėmesio. Jie susimokė ir apgavo merginos apsaugą, kad nu- 
gvelbtų laiko pabūti dviese. 

Bet kažkas čia ne taip. Kažkas jai neduoda ramybės. Tada 
paaiškėja. Keitlin juk turėjo pagalvoti ir paskambinti savo ap- 
saugai anksčiau, nei jos imta ieškoti ir visi puolė į paniką. Kodėl 
ji nepaskambino? Tai juk taisyklė, kurią jos tėvas ir visi kiti turė- 
jo įkalti jai į galvą. Visada paskambink, kad ir ką darytum, visada 
paskambink. Ir ji būtų paskambinusi. Žinoma, būtų. 

Bet ji nepaskambino. Vadinasi, kažkas negerai. Labai negerai. 

Baimė persmelkia Keitlin lyg karšta strėlė. Grupelė vyrų su 
gobtuvais prispaudžia ją prie grindų. Ji bus išprievartauta. Ji tuo 
tikra. Bet verčiau perkąs jiems gerkles, nei leis tam įvykti. 

Dviese sučiumpa ją už riešų. Ji išsineria. Jaučia, kaip pėdos 
įsiremia į minkštą kūną. 

— Palikit mane ramybėj, mulkiai! — Giliai viduje ji žino, kad 
beprasmiška šaukti ir kovoti, bet taip ramiai nieku gyvu nepasi- 
duos. — Pasitraukit, 70 velnių, nuo manęs! 

Nematomos rankos sugriebia jos kulkšnis. Jie atsega palai- 
dinę ir nutraukia jai džinsus. Apverčia ją, nusega liemenėlę ir 
numauna kelnaites. Ji daužosi ir šaukia, kol gerklė užkimsta ir 
išsenka jėgos. Ji pasiduoda. Nebepajėgia daugiau priešintis. 

Dabar jie darys tai visi iš eilės, kad ją pažemintų. Ji tuo įsi- 
tikinusi. 

Kažkas suima jos plaukus ir užmauna ant galvos gobtuvą. 
Tada pakelia nuo žemės ir surakina rankas. Keitlin nesupranta, 
kas vyksta, bet jai palengvėja, kad nebus išprievartauta. Tvir- 
ti pirštai sugriebia už rankų ir pečių. Jie stumia ją, verčia eiti. 
Keitlin širdis stipriai daužosi, atrodo, kad tuoj mirs. Nepasiduok 
panikai. Būk rami. Ji mintyse kartoja nurodymus, kuriuos jai yra 
davęs Erikas. Kad ir kas nutiktų, susiimk. Bent sekundę — kitaip 
pražūsi. 

Jie veda ją tamsiais painiais koridoriais, tada įstato į kažkokią 
duobę. Nuima nuo galvos gobtuvą ir iš juodumos viršuje pasipila 
garuojančio karšto vandens krioklys. Iš netikėtumo ji žiopteli 
įkvėpdama oro. Ji kažkokiame požeminiame duše ar kur? 

Tuomet Keitlin suvokia. Tai ne vanduo. Tai kraujas. 

Jie prausia ją krauju. 

Kai Slibinas ir Musė atvyksta į stovėjimo aikštelę prie Stoun- 
hendžo, ten jau triūsia darbininkai, besiruošiantys saulėgrįžai. 
Visur daugybė žmonių. Pastatyti papildomi tualetai ir pritvir- 
tintos šiukšliadėžės — netrukus jas užgrius atliekų lavina. 

bimai įsmunka pro užpakalines dureles į „Mercedesą“. Slibinas 
prabyla net nesulaukęs, kol šis atsisės: 

— Šiąnakt turime atsikratyti automobilio ir kūno. 

Stebėtojo išlikimo instinktas prasiveržia lauk: 

— Aš su juo nevažiuosiu. Visur pilna policijos. 

— O kaip tavo berniukas? — klausia Musė. — Ar jis tai pada- 
rytų? 

— Driežas yra jaunas, bet nekvailas. Jį sustabdys. Juk pats žinai. 

— Anksčiau ar vėliau policija suras tą mašiną, —- sako Slibi- 
nas. — Jie tikrina visus kelius, automobilių aikšteles, visas narko- 
manų pamėgtas vieteles. Tai tik laiko klausimas. 

— O jei mes panaudotume ekstazio tabletes, kurias radome 
dėtuvėje? — klausia Musė. — Atrodys, kad jis ir jo mergina per- 
dozavo. 

Slibinas papurto galvą: 

— Negali tiesiog sugrūsti narkotikus jam į gerklę. Juk jis nega- 
lės jų praryti ir suvirškinti, kūnas nieko neįsisavins. Skrodimas 
parodys, kad tai buvo padaryta po mirties. 

— O kas, jei neliks ko skrosti? — toliau tęsia Musė. — Mes pa- 
degsime kemperį su kūnu viduje. Imituosim avariją. 

Slibinas atrodo susidomėjęs. 

— O kaip? 

— Na, jie buvo pavargę, pasuko iš kelio ir sustojo nakčiai lau- 
ke, - Musė bando įsivaizduoti šią sceną, tada tęsia: - Pavyzdžiui, 

vaikinas užkaitė vandenį arbatai ir viryklė užsidegė. Dujų balio- 
nas sprogo. Turėtų būti nemenkas sprogimas nuo tokio dydžio 
baliono. 

— Pavyktų tai suklastoti? 

Gyvatė linkteli. 

— Galima tai padaryti. Bet jie ras tik vyriškio kūną. Nesupras, 
kur dingo mergina. 

Musė galvoja, kaip užpildyti šią tuštumą. 

- Jie susikivirčijo. Ji nuėjo tolyn. Pasigavo mašiną. Ją nuvežė 
iki geležinkelio stoties ir ji dabar jau toli, - tai geriausia, ką jis 
gali sugalvoti. - Jei ji išvyko iš šios apygardos, tuomet paieškas 
perima kiti ir vietinė policija atsipučia. 

— Ar gali pasirūpinti kūnu? — Slibinas žvelgia tiesiai Gyvatei į 
akis. — Reikia, kad tu tai padarytum. 

Šis jaučiasi neturįs pasirinkimo. Tai buvo jo klaida, kad vai- 
kinas nebegyvas. Jis norėtų išgerti. Labai norėtų. Galiausiai 
linkteli. 

— Aš tau padėsiu, - pasisiūlo Musė. — Tau nereikės vienam to 


daryti. 

Keitlin atmerkia akis ir aikteli. Juoduma. Ji vėl stačiomis, vėl 
sugrąžinta į protą bukinančią tuštumą, kuri tapo jos asmeniniu 
kalėjimu. Ji nepamena, kada jie atgabeno ją atgalios į šią pragaro 
skylę. Tikriausiai ji nualpo tame duše. Kraujo duše. 

Šviesos pluoštelis srūva tiesiai prieš akis, turbūt pro langelio 
plyšį. Jį galima atidaryti, kad jie galėtų ją matyti. Gal ir. mai- 
tinti. Ji staiga supranta, kad ši kamera kitokia, nei buvo pirma. 

Šiek tiek skiriasi. Daugiau vietos. Ne kažin kiek, bet vis dėlto 
daugiau. 

Galiausiai ji pastebi ir kitus skirtumus. Nebėra antrankių. Ji 
gali pakelti rankas į šonus. Užčiuopia sienas. Akmuo iš priekio, 
šonuose ir už nugaros. Tikrai, ji ir vėl angoje, niekas nepasikei- 
tė. Ji ištiesia rankas, kiek įmanoma. Turbūt mažiau nei metras. 
Aukštėliau pakelti rankų nepavyksta. 

Kažkas remiasi jai į kojas ties keliais iš nugaros. Atbraila? Ji 
pabando atsisėsti ir pajunta, kaip palengvėja kūno svoris. Pa- 
jaučia tarytum palaimą. Ji vis dar basa, bet aprengta kažkokiu 
apsiaustu su gobtuvu. Ji pajudina galvą, pečius ir klubus, leidžia 
audiniui priglusti. Jis šiurkštus. Liečia krūtinę lyg švitrinis po- 
pierius. 

Ji bando suklijuoti dingusias praėjusios nakties detales. Jie 
nuvilko jos drabužius. Prausė krauju. Aprengė savo rūbais. Ji 
prisimena ir žodžius. Jų buvo nedaug. Bet pakako vieno. 

Apeigos. 

Kažkas pasakė: „Apeigos tęsiasi.“ 

Bet kokios apeigos? Ir ką, dėl Dievo, jie ruošiasi jai daryti? 

Vyriausiasis tyrėjas Džonas Roulandsas jaučiasi taip, lyg būtų ne- 
miegojęs jau visą savaitę. Laikas nenumaldomai tiksi, o paieškos 
vyksta lėčiau, nei jis tikėjosi. Įtampa nė kiek neslūgsta. Policijos 
viršininkas, Vidaus reikalų ministerija, policijos viršininko pa- 
vaduotojas ir viceprezidento asmeninė apsauga - visi jį spaudžia. 
Vyresniųjų inspektorių komandos ir tyrėjų ekipažai iš jo ir 
kitų biurų krauna surinktą medžiagą ant braškančio jo darbo 

stalo. Džudė Tompkins ir Megan Beiker pasirodo paskutinės. 
Jis pasveikina jas panaudodamas savo energijos likučius: 

— Ponios, sveikos atvykusios į mūsų pramogų buveinę. Ką 
man turite? 

- Šiek tiek gerų naujienų, - Tompkins nuo kėdės nuima lėkštę 
su picos likučiais. — Tyrėja inspektorė Beiker aptiko automobilį. 
Ir vaikiną. 

Jo žydros akys išsiplečia. 

— Pasakokite. 

Megan ant jo stalo padeda įrašytą kompaktinį diską. 

— Surinkta vaizdo įrašų medžiaga, pone. Pirmoji iš degalinės 
Flite. Ji spalvota ir galima aiškiai matyti Lok ir Džeiką Timber- 
landą, - vyruką, kuris sumokėjo už kemperio nuomą. 

Roulandsui nereikia Žiūrėti į užrašus. 

— Lordo Džozefo Timberlando sūnus. 

— Taip, teisybė. 

Jis paima kompaktinį diską ir įdeda jį į leistuvą, stovintį ant 
lentynėlės už nugaros, po televizoriumi. Kol jis maigo nuotolinį 
pultelį ieškodamas kanalo, Megan šneka toliau: 

— Automobilis, kurį tuojau pamatysite, pone, yra importinis 
antro modelio vintažinis folksvagenas su vairu dešinėje, rugia- 
gėlių spalvos, chromuotais ratlankiais ir atnaujintu vidumi. 

Ekrane pasirodo automobilis. Jis sustoja prie degalinės. Išlipa 
du asmenys. Tada vaizdas išryškėja. Džeikas parodo kolonėlę 
Keitlin, įstato kuro pistoletą. Tada palieka ją užbaigti, o pats 
eina parduotuvės link sumokėti. 

— Sustabdykite, pone. 

Roulandsas pulteliu sustabdo vaizdą. 

— Pažiūrėkite į dešinę ranką, - Megan nusišypso. - Auksinė 
kredito kortelė. „Amex“. Ja jis sumokėjo už nuomą. 

Roulandsas linkteli, išjungia leistuvą ir televizorių. 

— Aišku. Džude, paprašyk, kad kas nors padarytų filmuotos 
medžiagos kopijas tyrėjų komandoms ir spaudai. Pakalbėk su 
Ryšių skyriumi ir aštuntą ryto sušaukite spaudos konferenciją. 

Jis pasisuka į Megan. 

— Gerai padirbėta. Perduokite savo komandai, kad jie šaunuoliai. 

— Perduosiu. Dėkui, pone, - ji pakyla eiti, bet stabteli. 

Roulandsas žvilgteli į ją: 

— Kas dar? 

— Pone, jei ryte vyks spaudos konferencija, norėčiau joje daly- 
vauti. Įgyti patirties. 

Jis nusišypso ir pasisukęs į Džudę sako: 

— O, tu turi ambicingą inspektorę tyrėją. 

Tompkins linkteli: 

— Ji vis nerimsta. 

Jis vėl pasižiūri į Megan: 

— Ne, inspektore tyrėja, jums negalima. 

— Kodėl, pone? 

Dabar jau Tompkins eilė nusišypsoti. 

— Dėl dviejų priežasčių, Megan, — sako ji. — Visų pirma tu 
pernelyg gerai atlieki tyrimo darbą, kad galėtum švaistyti laiką 
pozuodama prieš kameras. Antra, esi per mažai patyrusi, kad 
stotum prieš tuos šunis. Tau reikia įgauti svorio. Jau vėlu, kodėl 
gi tau neparvažiavus namo, pelnytai nepailsėjus ir nepabuvus su 
savo dukra. 

Megan turi susitramdyti, kad neparodytų pykčio. 

— Dėkoju, ponia, už jūsų gerumą ir rūpestį, bet mano dukrą 
šiuo metu tinkamai prižiūri jos tėvas, tad jums leidus grįšiu pas 
savo komandą ir tęsiu darbą. Kurį, kaip sako vyriausiasis tyrėjas, 
aš sugebu atlikti labai gerai. 

Šitaip išklojusi savo nuomonę, apsisuka ir išeina, jiems taip ir 
nespėjus atsikirsti. 

Gyvatė pasižiūri į laikrodį. Vidurnaktis. Laikas veikti. 

Jis stypso prie senos daržinės ir laukia. Jo mintys tamsios 
kaip nakties dangus. Psichologinė įtampa auga. Gniuždo jį. Sle- 
gia. Neleidžia nė minutės atsikvėpti. 

Atsikratymas aukos kūno mėnesio pradžioje paveikė jį. 
Anksčiau jis turėdavo dalyvauti atrenkant aukas, bet toliau — ne. 
Tik ne tas kruvinas išdarinėjimas. O dabar jis peržengė dar vie- 
ną ribą. Jis atėmė žmogui gyvybę. 

Suvokimas, kad jis užmušė vaikiną kemperyje, graužia jį. Jis 
kietas vyrukas, yra dalyvavęs tikrai ne vienose muštynėse, net buvo 
įrašytas į kriminalinę įskaitą, bet nieko panašaus į žmogžudystę. 

Galbūt, jei nueitų į policiją, pavyktų išsisukti, gal apkaltin- 
tų „netyčiniu nužudymu“. Jei papasakotų jiems viską, ką Žino, 
gal pavyktų susitarti. Gal net nebūtų patrauktas baudžiamojon 
atsakomybėn. Bet Brolija prisigautų iki jo. Jie surastų jį ir nu- 
žudytų. Jis įsitikinęs. Jie turi brolių policijoje, teismuose, netgi 
kalėjimuose. Jie tikrai iki jo prisigautų. 

Gyvatė nunarina galvą. Jį ištiko tikėjimo krizė. Taigi. Vi- 
siems būna. Jis tuo tikras. 

Musė išnyra mėnulio šviesoje, besiskverbiančioje pro debesis. 
Nešasi baltą plastikinį maišelį. 

— Viskas gerai? — klausia jis ir uždeda ranką Gyvatei ant pe- 
ties. Jie eina į vidų. — Nesijaudink, už pusės valandos viskas bus 
baigta. Tada važiuosime tiesiai pas Oktaną. Jis patvirtins mūsų 
alibi. Pasakys, kad mes visą naktį pas jį lošėme kortomis. Viskas 
bus gerai. 

Musė visada sako, kad viskas bus gerai. Slibinas irgi. Ir jiems 
visada taip būna. Geras gyvenimas su švaria sąžine, jokių min- 
čių apie kaltę švariose jų galvose. 

Daržinę apšviečia parafino lempa, pastatyta ant apverstos 
medinės dėžės pora metrų nuo kemperio. Ji meta gelsvos šviesos 
pluoštą ant voratinklių raizginių. Du vyrai, eidami prie kempe- 
rio, išbaido šikšnosparnių pulką. Musė nusijuokia ir mosteli į 
plasnojančius gyvius. 

— Sumauti bjaurūs padarai. Norėčiau dabar turėti šautuvą. 

Gyvatė atstumia VW automobilio duris. Viduje užsidega 
maža lemputė ir pasimato musių nutūptas kūnas. Jis pasiryžta 
jo laukiančiam darbui. 

— Ką man su juo daryti? 

— Palauk. Apsimauk šitas, - Musė ištiesia jam latekso piršti- 
nių porą. - Atsarga gėdos nedaro. 

Gyvatė patampo jas ir negrabiai užsitempia ant rankų. 

- Gerai. Žiūrėk ir mokykis, - sako Musė. Iš virtuvėlės jis pa- 
ima maisto pintinę, kurią nuomos agentūra paliko dovanų, ir 
šypteli. - Kaip tik tai, ko mums reikia. 

Iš spintelių jis išima lėkštę, peilį, šakutę, puodą ir duonos 
skrudintuvą. Iš pintinės paėmęs atidaro pupelių skardinę, su- 
verčia jas į puodą ir uždeda ant viryklės. Į skrudintuvą įdeda 
dvi riekeles duonos, tada iš atsinešto plastikinio maišelio išima 
butelį degtinės. Atsuka jį ir įpila šiek tiek į stiklinę. 

— Beveik baigėm, mano drauge. Beveik baigėm. 

Gyvatė stebi, apimtas transo būsenos, kaip Musė atidaro 
spintelę po virykle ir atsuka dujas. Jis įžiebia degtuką, uždega 
liepsnelę ir paskui ją užsuka. Patenkintas nusišypso. 

— Taigi, visas mūsų pasiruošimas baigtas, - parodo į kūną, — 
scena paruošta. Mūsų herojus pasiliko vienas kemperyje po gin- 
čo su mergina... - mosteli į degtinės butelį. - Vyriškis visiškai 
nusigeria. Juk tai logiška, sudužus romantiškoms viltims, ar ne? — 
parodo į pintinę. — Pasigėręs užsimano valgyti ir bando kažką 
pasigaminti... — Musė paima degtinės butelį ir laisto aplin- 

kui. - Deja, kadangi apviltas mūsų bičiulis apsvaigęs, jo judesiai 
nekoordinuoti ir jis išpila gėrimą. Ant savęs. Ant grindų. Ant 
viryklės... — Musė stipriai mosteli rankomis aukštyn. — Bum! 
Staiga jis virsta liepsnojančiu fakelu. Puola į paniką. Pargriūva 
ir susitrenkęs praranda sąmonę. Po kelių sekundžių kemperis 
jau liepsnoja, daržinė irgi, ir jis žūsta viduje, - Musė nuleidžia 
lūpų kampučius nutaisydamas liūdną išraišką. — Kartais meilė 
be atsako liūdnai baigiasi. 
Gyvatė vis tiek nebūtų įstengęs kritikuoti plano. 

— Taigi, ugnis sunaikina įrodymus? 

— Teisingai, - Musė pamojuoja pirštu. — Bet turime būti at- 
sargūs, — parodo į kūną. — Pirmiausia supilsime pusę butelio 
šiam ponui sudaužyta širdimi. Tada turėsime padaryti taip, kad 
atrodytų, lyg jis pargriuvo. Prasiskėlė galvą į ką nors — toje vie- 
toje, kur tu jam trenkei. Tada per skrodimą bus nustatyta, kad 
sužeidimas, jų žodžiais, „atitinka kritimą“, o ne tavo smūgius, — 
jis vypteli. - Galiausiai mes pašlakstysime jį likusia degtinaite, 
įžiebsime ugnį ir pabėgsime. 

Gyvatė atrodo sunerimęs, bet pritariamai linkteli. 

— Gerai, padarykime tai. Padėk man jį pasodinti. 

Timberlando kūnas sunkus ir gremėzdiškas. Kai jie jį so- 
dina, girdisi plyšimo ir išeinančio oro garsai. Musė atlošia ne- 
gyvėliui galvą, pražiodo ir pila degtinę į gerklę. Gyvatę ima 
pykinti. 

— Geriausia šiek tiek palaukti, kol įsigers, - sako Musė. - Nes 
kitaip viskas išbėgs atgal. 

Jis palieka Gyvatei laikyti kūną, o pats tuo metu atsuka dujas, 
šildo pupeles ir skrudina duoną. 

— Viskas parengta. Paneškim jį čia iki stalčių, prie tos sienos 
priešais viryklę. Ištrauk apatinį. Padarysim taip, kad atrodytų, 
jog paslydo ir prasiskėlė galvą. 

Gyvatė atidaro stalčių ir giliai įkvepia. Tada du vyrai vėl sun- 
kiai pakelia kūną. Timberlandas buvo žemesnis už juos, bet atrodo, 
lyg jis būtų toną sverianti skudurinė lėlė. Galiausiai Musė paima 
jį už pažastų, tempia atbulą ir nutaiko pakaušiu į apatinį stalčių. 

Paleidžia kūną kristi ir atsitraukęs gėrisi atliktu darbu. 

Šiek tiek degtinės iš Timberlando burnos išsilieja ant jo 
marškinių ir grindų. O šiaip viskas puiku. 

— Na, metas užbaigti. Tu pasiruošęs? 

— Tikriausiai. 

Musė paima butelį su likusia degtine ir pila numirėliui ant 
galvos, krūtinės. Tuščią padeda netoli rankos. Užsuka dujas po 
atsuka dujas, dabar iki galo. 

Žvilgteli į Gyvatę, pasiima maišelį, kurį atsinešė, ir atkemša 
antrą butelį degtinės. Jis vėl laisto ja kūną ir viryklę, tada pamoja 
durų link. 

— Geriau stovėti lauke. 

Jie išlipa iš kemperio į šaltą daržinę, apšviestą geltonos para- 
fino lempos. Gyvatė žiūri, kaip Musė išpila degtinės likučius ant 
grindų ir tuščią butelį įsideda į maišą. 

— Vienas, du, trys... 

Jis brūkšteli degtuką, palaukia, kol šis įsižiebs, tada meta ant 
grindų netoli kūno. 

— Bėk! 

Jie lekia kaip išgąsdinti vaikai per daržinę, per ją supantį lau- 
ką. Iš saugios tamsos stebi liepsnojantį pastatą. Sena mediena 
traška kylančiose liepsnose. Staiga pasigirsta duslus sprogimas. 
Tai dujų balionas. 

Daržinės sijos lūžta ir virsta vidun. Lizdus ten krovę šikš- 
nosparniai iš besiplaikstančių oranžinių liepsnų cypdami šauna 
į padangę. 

SEKMADIENIS, BIRŽELIO 20 DIENA 


Keitlin yra girdėjusi, kad buvo moterų, kurias pagrobėjai lai- 
kė metų metus. Įkalintas rūsiuose. Netgi uždarytas mediniuose 
narvuose. Ji žino, kokių baisybių jos patyrė, — visa tai jai pasa- 
kojo Erikas. Pasakojo tam, kad ji pasimokytų atsargumo ir be 
reikalo nerizikuotų. Ši neišmokta pamoka jai kelia šiurpą. Ko 
gero, buvo ir daugiau merginų, kurios patyrė jos likimą, buvo 
laikomos tarp storų akmeninių sienų, kur gali plaučius išrėkti, o 
tavęs vis tiek niekas neišgirs. 

Atmintin sugrįžta Eriko perspėjimai. Kraupios istorijos, ku- 
rias jis išklojo jos pačios labui. Paauglė Danielė Kramer iš Ko- 
nektikuto, metus kalinta slaptame kambaryje po laiptais. Nina 
fon Galvic, laikyta 149 dienas, kol jos tėvai sumokėjo daugiau 
nei milijoną Vokietijos markių, kad ją atgautų. Fusako Sano iš 
Japonijos, pagrobta ir laikyta dešimt metų. Visą dešimtmetį. 

Ji dabar prisimena jas visas. Jų veidus. O juk joms dar pasisekė. 
Erikas parodė ilgą sąrašą moterų iš Olandijos, Amerikos, Angli- 
jos ir Italijos, kurios neturėjo tokios laimės. Tų, kurios buvo pa- 
grobtos ir vėliau nužudytos, nors išpirkos už jas ir buvo sumokėtos. 

Ji prisimena jo žodžius ir jie neduoda jai ramybės. „Jie gali 
pagrobti dėl sekso, dėl pinigų, norėdami pakankinti, kad at- 
keršytų tau ar tavo tėvams. Keitlin, tai pavojingi žmonės. Yra 
tokių pamišėlių, kurie pagrobs vien tam, kad išgarsėtų. Kad ir 
ką darytum, netrukdyk mums dirbti savo darbo.“ 

Bet ji nepaklausė. Ji viską sugadino ir dabar negali pataisyti 
padėties. Jai norisi verkti. Norisi širdį lauk išverkti. Bet ji tvar- 
dosi. Ji nepasiduos. Pažada sau, kad jei jau neverkė per trisde- 
šimt devynias „Išlikimo“ dienas, tai ir dabar laikysis, nesuskys. 

Keitlin bando galvoti apie ką nors kita. Ji prisimena laiką, 
praleistą realybės šou. Atidarymo šventę, pirmąsias užduotis, 
vaikinus, kurie jos troško. Trisdešimt devynios dienas, dvide- 
šimt užduočių, penkiolika epizodų, kurie ją išgarsino. Kartą 
tiesioginės transliacijos metu ji plaukiojo nuoga prieš kamerą. 
Cenzorius ištiko priepuolis. Niekšai vos neuždraudė visos seri- 
jos. Bet jų reitingai pakilo. 

Ji tai padarytų dar kartą. Bet kada. Šokiravimas ir glamūras — 
tai jos etiketė. Ji beveik prisiverčia nusišypsoti. Net šioje dulki- 
noje kalėjimo kameroje ji gali užuosti savo buvusio gyvenimo 
skonį: pinigus, garbę, nesutramdomo charakterio išprovokuotas 
diskusijas. Bet ar ilgai, klausia ji savęs, ar ilgai pavyks atsilaikyti 
prieš šituos išverstakiaušius, iki jie išves ją iš proto? 

Gideonui liko tik du paskutiniai įrašai. 

Jis peržiūrėjo jų beveik keturiasdešimt ir nepaisydamas au- 
dros, ūžiančios galvoje, yra pasiryžęs neišjungti, peržiūrėti ir 
paskutinius. 

Įdeda vieną kasetę į vaizdo leistuvą ir ekrane išvysta savo 
tėvą. Profesorius atrodo ne ką vyresnis nei Gideonas šiuo metu. 
Po kelių sekundžių iš už kameros pasigirsta Merės Čeis balsas: 
„Turbūt veikia, Neitai. Taip, taip, raudona lemputė blyksi. Gali 
pradėti, jei nori.“ 

Natanielis įkvepia susikaupdamas ir nuo veido nubraukia vė- 
jyje sutaršytus plaukus. Jis dėvi storą mėlyną vilnonį bluzoną, 
tamsias kelnes ir turistinius batus. Ant Žemės matyti sniego ir 
pernelyg pažįstamas fonas. Stounhendžas. 

„Sugrąžinsiu jus į laikus beveik prieš penkis tūkstančius 
metų, — sako jis mosteldamas ranka į kraštovaizdį. - Į dienas, 
kada mūsų protėviai iškasė šį apskritą griovį, maždaug devy- 
niasdešimt penkių metrų skersmens, šešių metrų pločio ir dviejų 
metrų gylio, - jis pritupia ir nuleidžia rankas įdubon, kur kadaise 
buvo šis griovys. — Šioje vietoje archeologai rado gyvūnų kaulų. 
Kai kurie tų gyvūnų nugaišo net dviem šimtais metų anksčiau, 
nei griovys buvo iškastas. Kodėl mūsų protėviai juos čia užkasė? 
Kam reikia senų kaulų krūvos, norint pažymėti naują griovį? 
Atsakymas, žinoma, yra: šie kaulai —- aukų, kurios buvo skirtos 
seniesiems dievams pagerbti.“ 

Gideonas nusišypso. Jo tėvas mokėjo padaryti įspūdį, buvo 
žinomas ir kaip gebąs paįvairinti nuobodžias universitetines 
paskaitas namie susuktais filmais. Dabar ekrane matyti, kaip 
jaunas profesorius palieka griovį ir žingsniuodamas aplink su- 
rikiuotus akmenis atskleidžia dabar jau žinomą teoriją apie tai, 
kad šioje vietoje buvo rasti daugiau nei dviejų šimtų Žmonių 
griaučiai. 

„Septyniolikto amžiaus istorikas Džonas Obris atrado šiuos 
sudegintus žmonių kaulus penkiasdešimt šešiose skirtingose 
duobėse. Ar jie taip pat buvo paaukoti dievams? Ar Stounhen- 
džas buvo kartu ir krematoriumas, ir šventykla, ir ritualinių Žu- 
dynių vieta siekiant įtikti padangių būtybėms?“ 

Ką tik perskaičiusiam po dešimties metų rašytus dienoraščius 
Gideonui keista girdėti, kokiu skeptišku balsu tėvas užduoda šį 
klausimą. Jis dar netikėjo, kad tai gali būti tiesa. Kasetė sukasi 
iki paskutinės pasakojimo scenos. 

„Maždaug prieš tris tūkstančius metų kažkieno rankos atga- 
beno šiuos melsvuosius akmenis iš Preselio kalnų. Mes iki šiol 
nežinome kaip jie atliko tokį žygdarbį. Akmenys buvo susta- 
tyti ratu, O įėjimas paliktas toj pusėj, kur vasaros saulėgrįžos 

metu pateka saulė, —- Natanielis prieina prie didesniųjų smiltai- 
nio akmenų, tiesdamas rankas į dangų. - Šie gigantiški akme- 
nys sarsenai maždaug tris kartus didesni už mane ir sveria net 
keturiasdešimt tonų. Juos stačius pastatė be galo talentingi se- 
novės meistrai, o ant viršaus uždėjo horizontaliuosius sarsenus. 
Akmenis sujungė naudodami sudėtingas išpjovas ir dygius, — 
statybos techniką, kuri, atrodo, gerokai pralenkė jų laikmetį... — 
Jis žengia gilyn į ratą. - Čia yra akmenų rato šerdis, išdėstyta 
pasagos forma, penkios poros stovinčių sarsenų su didžiuliais 
viršutiniais akmenimis. Tai trilitai.“ 

Toliau kasetę Gideonas peržiūri dvigubu ar net keturgubu 
greičiu, priversdamas tėvą komiškai šokčioti po visą vietovę, 
mėšlungiškai mosuojant į Kulno, Skerdynių akmenis ir šiaurės 
rytų įėjimą. 

Jis trumpai atsitraukia, prisipila puodelį arbatos ir grįžta per- 
žiūrėti paskutinio nesukataloguoto įrašo. Išima kasetę iš karto- 
ninės dėžutės ir pamato per vidurį užklijuotą pavadinimą, kuris 
rašytas tikrai ne įnoringa jo tėvo ranka. Perskaito: „Gideonui, 
mano mylimam sūnui, mano pasididžiavimui ir džiaugsmui.“ 

Jau kelis dešimtmečius jis nematė šios rašysenos, bet atpažįs- 
ta ją iškart. Ji jo motinos. 

Džimis Dokeris užsitempia apsauginį „Tyvek“ kombinezoną 
keikdamasis, kodėl būtent jį iškvietė vidury nakties. Atrodo, 
kad bjauriausius darbus visada skiria būtent jam: tas naktines 
pamainas su neatsiejamomis nusikaltimų scenomis. Jei tik būna 
kokia netvarka — iškart Džimis siunčiamas jos kuopti. Iš pra- 

džių reikėjo ieškoti dingusių asmenų, paskui viską sutvarkyti po 
kažkokio pagyvenusio vyriškio savižudybės, o dabar jo laukia 
sudegusi daržinė. Pats jis mano, kad yra kur kas daugiau vertas 
tyrėjas. Jei jo tėvas, viršininko pavaduotojas, žinotų, į kokias ne- 
sąmones jį siuntinėja, jis juos visus atleistų. 

Dokeris pamojuoja savo pažymėjimu ir pasilenkęs neria po ple- 
vėsuojančia apsaugine juosta. Aiškiai pavargęs budintis policinin- 
kas užsirašo jo pavardę, ir jis įeina tarp styrančių daržinės nuodė- 
gulių. Sustatytos tyrėjų lempos apšviečia apanglėjusius kemperio 
griaučius. Sudegusi kopija automobilio, matyto iš degalinės gauto- 
je vaizdo medžiagoje. Automobilio, kurio ieško pusė policijos pa- 
reigūnų šalyje. Džimis, dairydamasis, kur švariau žengti, pasuka 
jo link. Viduje vyras ir moteris atsiklaupę tyrinėja kūną. 

— Ar tai mergina? - klausia Džimis. - Ta, kurios ieškoma? 

Klausimas pasiekia tik patologės iš ministerijos Lizos Ha- 
milton nugarą. Ji atpažįsta Džimį iš balso. 

— Ne, tai vyras. Seržante, įspėju: nespauskite manęs, neužgu!- 
kite, neerzinkite ir jokiais būdais nesujaukite man įvykio vietos. 

— Supratau, — žodžiai nuo Džimio atsimuša kaip nuo sienos. 
Visi jam nuolat pateikia sąrašą, ko negalima daryti. Be to, jis 
simpatizuoja Lizai. Net ir antrą valandą ryto ji pažadina jame 
kažkokius instinktus. 

Pro Lizos petį jis mato, kad kūnas panašus į blogai iškeptą 
mėsą, darosi negera žiūrint į tas rausvas ir juodas dėmes. Rūbų 
likučiai prilipę prie apanglėjusių kaulų, o ant sudegusių automo- 
bilio salono grindų matyti žmogaus kūno riebalų srutų. Džimis 
pastebi ir išlinkusią metalinio rėmo dalį. 

— Buvo ir sprogimas? 

— Tikriausiai dujų balionas, — sako jaunas tyrėjas, vyrukas 
spuoguotu veidu ir į viršų sušukuotais plaukais. - Panašu, kad 
sprogo iš po viryklės. 

Džimis vaikšto tarp tyrėjų ir apžiūrinėja sudegusio automo- 
bilio likučius. 

— Taigi merginos — nė ženklo? - klausia žvilgtelėjęs per petį. - 
Ar jūs įsitikinę, kad jos čia tikrai nėra? 

Pritūpusi Liza Hamilton kilsteli galvą: 

— Nejaugi manot, kad galėjau nepastebėti visos moters? 

Jis pasijaučia kvailai: 

- Žinoma, kad ne. Betgi mes visi einame iš proto bandydami 
Ją surasti. 

Patologė ir toliau nutaisiusi rūsčią miną: 

- Čia nėra dingusios moters. Šiuo metu aš dirbu ir man rūpi 
tik šis vyrukas. Ir noriu suteikti jam paskutinę žmogišką paslau- 
gą - deramai ištirti jo mirtį. 

Džimis supranta užuominą ir atsitraukia. Kiti įvykio vietos 
tyrėjai susikaupę renka ir žymi viską, kas įmanoma, nuo grindų 
ir sienų. Jis pastebi stirtą popierinių maišelių. Juose sudužusi sti- 
klinė, sudegęs puodas, tuščias degtinės butelis, pajuodęs peilis 
ir indai. 

Iš šono prieina moteris tyrėja laikydama plastikinį maišelį su 
įkalčių. 

— Automobilio dėtuvėje radome vairuotojo pažymėjimą ir 
nuomos dokumentus. Jie aprūko, bet nenukentėjo. 

Džimis pakelia maišelį į šviesą, kad galėtų matyti per pakuo- 
tę. Raidės dar įskaitomos. 

— Edvardas Džeikobas Timberlandas, - sumurma, ir jį užlieja 
liūdesio banga. Visada, kai kūnas įvardijamas, kažkas pasikeičia. 
Jis kreipiasi į patologę: 

— Profe, aš grįžtu į nuovadą. Kada bus paruošta ataskaita? 

Nepertraukdama savo tyrinėjimo ji atsako: 

— Po pusryčių. Atsiųsiu išklotinę paštu ir prieš pietus galėsiu 
atvykti, jei norėsite, kad asmeniškai ją apžvelgčiau. 

— Dėkoju. 

Jam tai patiktų. Pašnekesys prie kavos. Kas žino, kur tai gali 
nuvesti. 

Išeidamas Džimis kilsteli ranką. 

— Geros nakties visiems. 

Pasukdamas lauk iš daržinės jis girdi duslius atsakymus. 

— Gero 7y/o, - žaismingai šūkteli Liza. - Nepamirškime fak- 
tų, tyrėjau, jau rytas. 

Gideonas deda seną kasetę į vaizdo leistuvą ir jaučia, kaip dau- 
žosi širdis. 

Ekrane pasirodo moteris. Sunku atpažinti, kad tai jo mylėta 
mama. Juk tikėjosi ją išvysti tokią pat gražią kaip Venecijos įraše. 
Besijuokiančią, linksmą, sklidiną gyvybės. Bet taip nėra. 

Ji sėdi ligoninės lovoje, atsirėmusi į purią baltų pagalvių kau- 
gę, ir iš to, kaip pakreipta kamera, galima spėti, kad filmuoja 
save pati. Sukritęs veidas, per anksti pražilę garbanoti plaukai ir 
paraudusios akys išduoda kenčiamą skausmą. 

Merė Čeis jau prie pat mirties slenksčio, bet ji šypsosi sūnui 
iš ekrano, iš anų nutolusių metų. 

„Gidi, mano brangusis. Man taip tavęs trūks. Tikiuosi, kad 
tu nugyvensi ilgą ir labai laimingą gyvenimą ir patirsi, koks tai 
džiaugsmas turėti vaiką. Nuo tada, kai tu gimei, mano gyveni- 
mas tapo prasmingas. Aš nieko kito taip smarkiai netroškau, tik 
kad tu, aš ir tavo tėtis būtume laimingi drauge, - ji sutramdo 
sukilusius jausmus. — Deja, brangusis, taip nebus. Aš nebeturiu 
daug laiko, bet kai ką noriu tau pasakyti, tad palieku šį įrašą. 

Peržiūrėsi, kai būsi vyresnis, kai būsi pakankamai suaugęs, kad 
pajėgtum pamatyti mane tokios būklės ir neišsigąsti.“ 

Gideonas turi nusibraukti ašaras. Jis pirmą kartą suvokia, 
kad jam nėkart neleido pamatyti savo motinos paskutinėmis jos 
dienomis, kai ji išsekusi taip skausmingai paliko šį pasaulį. 

Merė Čeis taip pat verkia kreipdamasi į savo vienturtį vaiką: 

„Gidi, niekas niekada n2epama/ys šio įrašo, tik tu. Net tavo tė- 
vas. Niekas. Tik tu. Aš turiu kai ką pasakyti tau vienam, ir tavo 
tėvas tai supranta. Jis geras žmogus ir myli tave kur kas labiau, 
nei tu manai. Tikiuosi, judu rūpinsitės vienas kitu, kai manęs 
jau nebebus.“ 

Ji pasisuka į šalia lovos stovinčią spintelę, paima stiklinę su 
vandeniu ir kilsteli prie išdžiūvusių lūpų. Tada sukaupusi jėgas 
dar kartą narsiai nusišypso. 

Gideonas šypsosi jai atgalios. Jis ilgisi jos. Labiau, nei kada 
nors pats sau tai pripažino. 

Merė Čeis užbaigia savo žinią iš anapusybės. Ištaria pasku- 
tinius žodžius, skirtus sūnui, kurio užaugusio ji taip niekada ir 
nepamatys. 

Tada ji taria tai, ką visada sakydavo prieš miegą išjungdama 
šviesą ir bučiuodama jį į kaktą: 

„Nieko nereikia bijoti, mano mielasis. Aš myliu tave ir visada 
būsiu su tavimi.“ 

Įrašas pasibaigia, pavirsta mirguliuojančia sniego pūga ir 
garsiai trakštelėjęs pradeda suktis atgal. Gideonas vis dar žiūri 
į tuščią ekraną. Jo mintys jaukiasi iš netikėtumo sužinojus tą 
paslaptį, kurią ji ką tik jam atskleidė. 

Trečią ryto Džimis Dokeris pasirodo prie Megan Beiker dar- 
bo stalo, rankoje laikydamas apskaldytą puodelį su garuojančia 
kava. 

— Turit minutėlę, bose? 

- Žinoma, - ji mosteli į kėdę. - Kas nutiko? 

Jis atsisėda, atrodo ypač pavargęs. 

— Tas vyrukas, kuris mirė kemperyje.... 

— Timberlandas. 

— Taip. 

— Nesijaudink, neprašysiu tavęs pakalbėti su jo tėvais. Tuo 
pasirūpins miesto policija. Jie jau susisiekė su šeima, kai reikėjo 
gauti jų sūnaus banko kortelės išklotinę. 

— Ne dėl to. 

— O kas tada? 

Jis giliai atsidūsta ir stengdamasis nusiraminti sriūbteli kavos. 

— Gaisro vietoje buvo tikra maišalynė. Trūksta kai kurių kūno 
dalių, turbūt dėl sprogimo, oda išsilydžiusi. O galva buvo lyg di- 
delis pajuodęs kamuolys. Viskas ten buvo ne taip. 

Ji supranta. Jis labai sukrėstas, bet negali pasikalbėti su ben- 
dradarbiais vyrais, kaip jį tai paveikė. 

— Gal norėtum, kad užregistruočiau pas psichiatrą? 

Jis atrodo apstulbęs. 

— Džimi, kai aš mokiausi, mačiau vaikiną, kurį partrenkė 
traukinys. Savižudį. Ilgą laiką negalėjau ramiai miegoti. Tik vė- 
liau supratau, kaip pokalbiai su psichiatru man padėjo. 

— Dėkui, bet ne tai turėjau omeny. Ne žaip atrodė pati scena. 
Ne taip, kaip viskas turėjo būti. 

Ji susidomi: 


— Kodėl? 


177 


Staiga jis pagalvoja, ar tik neapsikvailins. 

— Po poros valandų gausim pareigūnės ataskaitą, gal reikėtų 
palaukti jos. 

— Ne, Džimi, tęsk. Jei tu susikūrei kažkokią teoriją ar bent 
kažką nujauti, aš noriu tai išgirsti. 

— Gerai, — jis atsiremia alkūnėmis į jos stalą. — Vieta, vieta ir 
dar kartą vieta, taip? 

Ji kiek sutrinka. 

— Nekilnojamojo turto agentai sako, kad tai vienintelis ir pats 
svarbiausias dalykas. 

Ji linkteli, bet vis dar nesupranta, kur link jis suka. 

Jis bando paaiškinti: 

— Taigi, tu turi kemperį, tvirtą mažą namuką išvykai. Su juo 
gali nuvažiuoti bet kur. Juk jame yra visko, ko reikia. Bet pasi- 
renki apsistoti daržinės viduje. Pastate, esančiame toli nuo pra- 
mintų takų. Lažinuosi, kad netgi vietiniai nežino, kad ten yra 
ta daržinė. 

Ji supranta jo mintį. 

— Pritariu, keista. Daržinė - netinkama vieta kemperiui. 

Jam kiek palengvėja. 

— Tai pirmas dalykas. Taigi, tas Timberlandas buvo aukštuo- 
menės atstovas. Turtingas vaikinas. Lordo sūnus, ar ne? 

— Na, taip. 

— Jeigu toks vaikinas išsinuomoja vintažinį kemperį, kad kur 
nors nusivežtų savo naują merginą, ką jis galėtų pasiimti į ke- 
lionę? " 

Ji pamąsto. 

— Gaiviųjų gėrimų, gal užkandžių, maisto. Greičiausiai — 
šampano, turbūt butelį rausvojo ar atšaldyto baltojo vyno, tin- 
kamų taurių... - Ji įsijaučia: — Pledą iškylai, maisto pintinę, aki- 
nius nuo saulės, gal netikėtą dovanėlę jai. 

Džimis nusišypso. 

— Puiku. Aš gal tiek daug nesugalvočiau, bet pažiūrėkit į są- 
rašą daiktų, kuriuos rado tyrėjai. 

Jis padeda ką tik atspausdintą lapą ant jos darbo stalo ir stebi, 
kol ji skaito. 

— Ten mes randame aplamdytą skardinę su sudegusių pupelių 
liekanomis, plonų sidabrinio popierėlio skiautelių — turbūt nuo 
šokoladuko, du tuščius degtinės butelius ir elementarių maisto 
produktų, tokių kaip duona su sviestu. Visai ne tai, ko galėtum 
tikėtis. Galbūt kažką iš jų jis nusipirko, bet tikriausiai dauguma 
daiktų yra iš dovanų pintinėlės, kuri duodama kartu su išnuo- 
motu kemperiu, - jis duria pirštu į puslapio apačią. - Nedidelis 
šaldytuvas apsaugojo nuo sprogimo tai, kas buvo jo viduje. Taigi 
čia mes turime brangių ledų, pilną butelį „Bollingerio“ šampano. 

— Kur link tu suki? 

— Degtinė. Du buteliai. Išgerti juos, bet neatkimšti šampa- 
no, — tai jau tikras alkoholizmas. Jeigu jau perki „Bollingerio“ 
šampano, tai pirmiausia jį ir atsikemši, ar ne? 

Megan iškart pateikia savo išvadą: 

— Šampaną sunku uždegti, tai ne degtinė. Manai, ši buvo pa- 
naudota, kad ugnis išplistų? 

Jis trūkteli pečiais: 

— Net nežinau, ar galima padegti šampaną. Jis dega? 

— Ir aš nežinau, — ji pasižiūri kažkur į tolį, prisimena visai 
kitą pasaulį, savo vestuves. Tada paskutinį kartą gėrė šampano. — 
Neketinu gaišti laiko, kad tai išsiaiškinčiau. 

Ji pagalvoja apie jo įtarimus. 

— Tu teisus. Degtinės buteliai ir šampanas — kažkaip nedera. 
Kaip ir automobilis, pastatytas daržinės viduje. O tai, kad mer- 
gina vis dar yra dingusi, man kelia dar didesnį įtarimą. 

Džimis pastumia kėdę arčiau Megan stalo. 

— Kaip manot, gal jie ten smarkiai susikivirčijo dėl kažko ir ji 
jam stuktelėjo, na, šiek tiek per stipriai, o tada puolė į paniką? 

Megan papurto galvą. 

— Ne, ji taip nepadarytų. Atsimink, kas ji tokia. Viceprezi- 
dento duktė nesielgtų kaip puskvailė ir nebandytų padegti įvy- 
kio vietos. Ji paskambintų savo tėveliui pagalbos. 

Jis jai pritaria: 

- Ir degtinės butelių tai nepaaiškina. 

— Tikrai. Mane stebina, kodėl jos nebuvo tame kemperyje 
kartu su juo. 

- Jie susivaidijo ir ji išbėgo. 

— Vargu. Jei taip ir būtų nutikę, ji būtų skambinusi namo. Tai 
ne ta mergina, kuri ieškotų traukinio grįžti į Londoną. 

Juodu sėdi tylėdami, abu galvodami tą patį. Džeikas Tim- 
berlandas yra negyvas, nes jį kažkas nužudė. Keitlin Lok yra 
dingusi, nes kažkas ją pagrobė. Jei surasi Keitlin, sugausi ir žu- 
diką. Belieka tikėtis, kad anksčiau, nei jis vėl nužudys. 

Gyvatė ir Musė nuvažiuoja pas Oktaną atskirai. Kol jie prausiasi 
duše, Skraidanti Žuvis sudeda jų rūbus ir batus į du atskirus 
maišus — vėliau šį rytą sudegins. Jiems paruošti nauji drabužiai 
ir avalynė. 

Susėda prie stalo, jiems tuoj patiekiama šaltos picos ir at- 
vėsinto alaus. Nė vienas iš jų nekalba apie tai, kas įvyko. Žai- 
džia pokerį, džinramį ir kribidžą, kol dienos šviesos pluoštai 
ima veržtis pro apdulkėjus; galinio kambario langą. Keturi seni 
draugeliai praleido bemiegę naktį lošdami kaip jaunimėlis. 

Grabas visai nelietė maisto, bet gėrė kaip laukinis. Kai juodu 
atsikratė kūno, kaltė ėmė graužti dar labiau. Betgi jis tik taukš- 
telėjo tam vaikinui nedideliu akmeniu, toks delne tilptų. Juk 
negalėjo užmušti. Tam vaikiui turbūt jau seniau buvo kas nors 
negerai su kaukole ar smegenimis. 

Tačiau Gyvatei tai nepadės išsisukti. Jis yra žudikas ir jau 
niekada neturės ramybės. Jei jį pasodins, tėvams galas. Jie jau 
pradėję aštuntą dešimtį, sunkiai kruta, gyvena prieglaudoje. 
Rėmė jį, kai jis buvo patekęs į kalėjimą. Ir motina iki šiol mano, 
kad nuo to laiko jis nesivelia į nešvarius reikalus. Pasitaisė. Su- 
brendo. Tapo tokiu sūnumi, kokiu jie gali didžiuotis. 

— Imi kortą ar praleidi? 

Gyvatė pasižiūri į Musę ir pasiduoda: 

— Turiu važiuoti nors kiek pailsėti. 

Pasisuka į kitus du vyriškius: 

— Dėkui už maistą ir visa kita... 

Musė pakyla, lydi jį iki durų. 

— Gali vairuoti? Gal nori, kad tave parvežčiau namo? 

Šis papurto galvą: 

— Man viskas gerai. 

Kažkas tarp jų nebe taip. Musė tai jaučia. 

— Kodėl tau negrįžus pas mane ir nepasilikus iki vakaro? Tai 
padėtų. 

— Man viskas gerai, juk sakiau, - bet jo balse girdėti įtampa. 

Jie žvilgteli vienas kitam į akis, Gyvatė atidaro narnų duris ir 
išeina į prasidedančios dienos vėsą. 

Musė eina paskui jį. 

— Luktelk. 

Gyvatė nekreipia dėmesio. Su trenksmu atidaro mašinos du- 
reles. 

Norėdamas sulaikyti, Musė tvirtai uždeda ranką jam ant peties. 

— Palauk minutėlę, mums tikrai reikia... 

Smūgis, kurį jam trenkia Gyvatė, staigus. Kaupėsi viduje tris 
mėnesius. Gimė iš nusivylimo, iš apmaudo, išsiliejo su įsiūčiu. 
Nuo smūgio į veidą Musė žengteli atatupstas, susverdėja ir par- 
griūva ant šaligatvio. 

Iki jis prisideda ranką prie lūpų ir pamato kraują, Gyvatės 
„Mitsubishi“ padangos sucypia ir gatvėje lieka tik išmetamųjų 
dujų kamuolys. 

Oktanas ir Skraidanti Žuvis susirūpinusiais veidais stovi 
tarpduryje. Triukšmas ir konfliktas. Galėjo kas nors pamatyti. 
Bet jų nerimo nepalyginsi su Musės. Jis žino, kad dėl Gyvatės 
bus bėdų. Ir didelių bėdų. 

Policijos viršininkas Alanas Hantas mėgsta švarų darbo stalą. 
Tvarka ant stalo - tvarka galvoje. Visada užbaik dieną sutvarky- 
damas stalą, nepalik nebaigtų darbų. Priešais jį sėdintis Džonas 
Roulandsas turbūt pasakytų, kad tokį Alano požiūrį lėmė nau- 
joviškas karjeros siekimo būdas. Magistro laipsnis teisės srity- 
je. Greitai suteikiami vis aukštesni rangai. Vyresniųjų policijos 
tarnautojų asociacijos pirmininkas. Vidaus reikalų ministerijos 
auksinis berniukas, nestokojantis politinės nuovokos ir kompe- 
tencijos finansų srityje, kai reikia tvarkyti biudžetą. 

Šalia vyriausiojo tyrėjo priešais Hantą susmukęs sėdi policijos 
viršininko pavaduotojas Gregas Dokeris. Jau šešios ryto ir ant 
švarutėlio bukmedžio stalo, prie kurio palinkę trys vyrai, guli 
vienintelis nebaigtas darbas: išdidinta Keitlin Lok nuotrauka. 

Hantas smulkia išpuoselėta ranka paliečia fotografiją. 

— Tai kur ji yra, Džonai? Kodėl iš tų, kurie ją pagrobė —- nė 
garso? 

Roulandsas pasikaso šiurkštų šeriuotą smakrą. 

— Tikiuosi, šiandien, kiek vėliau, pagrobėjai atsilieps. Regis, 
jie profesionalai. Jiems nieko nereiškė nužudyti jos vaikiną, kad 
ją pagrobtų. Esu tikras, kad dabar, kai jie ją turi, pareikalaus 
išpirkos. 

— Sutinku, - pritaria Dokeris. —- Turbūt ši tyla reiškia, jog jie 
dirba. Ko gero, šniukštinėja situaciją. Stebi, kaip mes reaguo- 
jame į jos dingimą. Galėjo pervežti merginą kitu automobiliu į 
saugią vietą. 

Roulandsas išraiškingai pabaksnoja savo laikrodį: 

— Pirmųjų keturiasdešimt aštuonių taisyklė pirmiausia galioja 
pagrobimų atveju. 

Dokeris pastebi viršininko susierzinimą. Atrodo, greitai kop- 
damas karjeros laiptais jis nespėjo įsisavinti policininkų žargono. 

— Džonas nori pasakyti, kad svarbiausios pirmosios keturias- 
dešimt aštuonios valandos, pone. Pagal statistiką mūsų galimy- 
bės išsiaiškinti didesnius nusikaltimus, ypač pagrobimus ir nu- 
žudymus, sumažėja perpus, jei mes pažeidėjų nesulaikome per 
pirmąsias dvi paras. 

Hantas šypteli: 

— Aš tikiu tik teigiama statistika, turėtum žinoti, Gregori. 

Aplink stalą nuaidi mandagus juokas, tada jis tęsia: 

— Po to, kai tu paskambinai dėl to Timberlandų sūnaus, aš 
susisiekiau su Sebastianu Ingramu iš Vidaus reikalų ministerijos, 
kad pateikčiau paskutines naujienas. Jie perspėjo Specialiąją oro 
tarnybą, kad būtų pasirengusi, ir nori, kad Skotland Jardas at- 
siųstų grupę iš Specialiųjų nusikaltimų direktorato. 

Dokeris žino, kad geriau nediskutuoti tokio sprendimo pa- 
grįstumo. Bet Roulandsas ne toks diplomatiškas. 

— Pone, juk tai mūsų tyrimas. Mes turime daugiau nei reikia 
kompetencijos. Turiu tiesioginės patirties derybose dėl įkaitų. 

Viršininkas stengiasi jį nuraminti: 

— Tai ne dėl kompetencijos, Džonai, o dėl politinės atsako- 
mybės ir biudžeto. Mes juk krapštome paskutinius grašius, kad 
išlaikytume patrulių mašinas keliuose. O toks tyrimas kaip šis 
nusiurbtų mus sausai iki finansinių metų pabaigos. 

Dokeris pabando neutralizuoti karčią piliulę: 

— Mes nė neketiname nušalinti jūsų nuo bylos. Kad ir ką jie 
mums atsiųstų, tie žmonės turės dirbti petys petin su tavim ir 
tavo komanda. 

Ant stalo suskamba telefonas. Jie visi supranta, kad skambu- 
tis tokią valandą nežada nieko gero. Policijos viršininkas pakelia 
ragelį ir trumpai pakalba su sekretore, kol ši sujungia jį su kaž- 
kokiu itin svarbiu asmeniu. Hantas pasitempia tarsi atiduoda- 
mas pagarbą. 

Po mažiau nei minutės jis padeda ragelį ir šaltai perduoda 
naujienas: 

— Ponai, viceprezidentas Lokas ir jo buvusi žmona ką tik įlipo 
į privatų lėktuvą Niujorke ir netrukus bus pas mus. 

Iki pusės išsirengęs, basas, dėvėdamas tik juodas treningo kel- 
nes, Slibinas sportuoja prašmatniame užmiesčio name specia- 
liai tam įrengtoje sporto salėje. Ilgoje veidrodinėje sienoje jis 
gali stebėti savo taip uoliai treniruojamus raumenis. Atrodo 
jis dešimčia, gal net dvidešimčia metų jaunesnis, bet iš tiesų 
yra penkiasdešimties. Jam iš galvos neišeina Gyvatė. Niekada 

nepatiko tas vaikinas. Slibinas tikras: žvaigždyno vardas tam 
žmogui tinka. 

Suskamba už kelių metrų padėtas slaptas mobilusis telefonas. 
Šio skambučio jis laukė. Naujos žinios. Jis nebaigia savo dešimto- 
jo kilometro bėgimo takelyje, plazminiame šešiasdešimties colių 
įstrižainės televizoriuje išjungia muzikinį kanalą ir atsiliepia. 

— Ar viskas pavyko? 
— Ne visai, - Musės balse justi įtampa. - Darbą padarėme, 
kaip ir planavome, bet mūsų žmogus apsirgo. 

Slibinas supranta. 

— Ar mums yra dėl ko nerimauti? — nuo suolelio jis pasiima 
baltą rankšluostį ir valosi prakaitą nuo veido. 

— Ko gero, taip. 

Slibinas numeta rankšluostį ir paima vandens butelį. 

— Kur jis dabar? 

— Namie. 

— Patikrink jį. Pažiūrėk, gal jaučiasi geriau. 

Musė patrina žandikaulį — tą vietą, kur jam trenkė Gyvatė. 

— Palauksiu iki pietų, tegul jis kiek pamiega. Tada nuvažiuo- 
siu su juo pasikalbėti. 

— Per ilgai nedelsk, - Slibinas kiek pagalvoja. —- Geriausia šiuo 
metu nesiimti nebūtinų veiksmų. Jei jis sunkiai serga, reikės su- 
rasti vaistų. Ilgo veikimo. 

Gideonas jaučiasi per daug pavargęs, kad pakiltų iš lovos. Ma- 
mos palikta vaizdo įrašo žinutė su atsisveikinimo paslaptimi 
buvo tas paskutinis lašas. Gedulas, nemiga, emocinis sąmyšis — 

visa tai prislėgė. Iš pradžių tėvo paslaptys: Šventieji, Garbintojai, 
aukojimas. Tada vėžys. Jo motiną nužudžiusi LLL. Paskiau jos 
asmeniškai jam skirti žodžiai. Lyg strėlės į širdį. 

Jis lipa laiptais žemyn, ir staiga pasigirsta širdį stingdantis 
kauksmas. Sukrėstas išjungia signalizaciją - buvo pamiršęs, kad 
ją paliko praėjus; vakarą. Vis dar besidaužančia širdimi jis už- 
sipliko puodelį juodosios arbatos ir atsisėda prie lango virtuvėje 
stebėti kylančios saulės. 

Trumpai, kol auksinė šviesa nutvieskia medžius ir gėlių lysves, 
jis pamiršta savo asmeninio gyvenimo siaubus. O kai baigiasi 
arbata ir vizija, rūpesčiai sugrįžta atgalios. Ar jo genuose tiksi 
paslėpta bomba, užtaisyta sprogti, kaip nutiko jo motinai? O gal 
tas keistas krikštijimas vaikystėje, kurį tėvas atliko su akmenų 
vandeniu, jį išgydė? Atsimena dienoraštyje užrašytus Žodžius: 

„Aš mielai atiduosiu savo kraują, savo gyvenimą. Tik noriu tikėti, 
kad verta. Kad šitai pakeis kai kuriuos dalykus. Pakeis tą lemtį, 
kuri, aš žinau, laukia mano vargšo motinos netekusio sūnaus. Aš 
pasitikiu Šventaisiais ir ryšiais, kuriais su jais susisaisčiau, ir tuo, 
kad mano švarus kraujas išvalys mano vaiko kraują.“ 

Gideonas nuvargęs sunkiai užlipa laiptais. Ten guli dienoraš- 
čiai. Jie išmėtyti taip, kaip jis paliko, atverstais puslapiais, ku- 
rie jam pasirodė svarbūs. Juose tiek daug rašoma apie akmenis. 
Apie Stounhendžą, kuriam jo tėvas paskyrė knygas. Apie pava- 
sario lygiadienį, Žemės ciklą iki ekvinokcijos, apie jos mistinius 
ryšius su dangaus pusiauju, apie Platoną ir Didįjį Sfinksą. 

Abra kadabra. Taip jam visada atrodė šie dalykai. Nors kai 
kurios detalės, kaip jis suprato, turi prasmės. Susidėlioja į ply- 
tų kelią, vedantį į jo keistos, nerimastingos vaikystės glūdumą. 
Tėvas vertė jį mokytis graikų kalbos ir slaptaraščio, jis pado- 
vanojo pačią blogiausią dovaną, kokią tik gali gauti dešimtme- 
tis — Platono „Valstybės“ egzempliorių. Ne lenktyninį dviratį, 

kurio sūnus prašė, bet įvadą į neįkandamą filosofiją apie laimę, 
teisingumą ir žmonių tinkamumą valdyti. 

Skaitydamas dienoraščius tėvo žodžiuose Gideonas jaučia se- 
nojo filosofo įtaką. Ištisos pastraipos aiškina Šventųjų vaidmenį 
dangiškojoje mechanikoje ir Platono metus - laiką, kiek trunka 
visas ciklas iki ekvinokcijos. Maždaug 25 800 metų. Turbūt tiek, 
kiek, Gideono skaičiavimu, užtruks iššifruoti ir suprasti viską, 
ką jo tėvas parašė. 

Policijos viršininkas Alanas Hantas veda aštuntos valandos 
spaudos konferenciją. Žinia apie Džeiko Timberlando mirtį ir 
artėjantį merginos tėvų atvykimą sukėlė įtampą. Jis negali leisti, 
kad viskas pakryptų bloga linkme. Juolab dabar, kai jis siekia 
Londono policijos komisaro posto. Jis supranta, kad tai, kaip 
vadovaus tyrimui, ir nulems, ar jam bus patikėtos šios pareigos. 

Korespondentai įsitaiso už viso spiečiaus televizijos kamerų 
ir radijo mikrofonų. Jam iš šonų sėdi Dokeris ir Roulandsas. Jis 
pabaksnoja ant stalo stovintį mikrofoną ir visame kambaryje 
pasigirsta griausmingas traškesys. Jau seniai yra patyręs, kaip 
svarbu patikrinti garsą prieš pradedant kalbėti. 

— Ponai ir ponios, dėkojame, kad taip greit susirinkote. An- 
trą valandą nakties sudegusiame automobilyje mūsų pareigūnai 
surado trisdešimt vienų metų vyriškio kūną. Automobilyje, ku- 
rio ieškojome dėl sąsajų su Keitlin Lok dingimu. Mergina, kaip 
dauguma iš jūsų žinote, yra Kaili Lok ir viceprezidento Tomo 
Loko dukra, - policijos viršininkas lukteli, kad spaudos žurna- 
listai spėtų užsirašyti. — Taip susiklosčius įvykiams paprašiau, 

kad prie mūsų pajėgų prisidėtų specialiųjų pareigūnų grupė iš 
Londono policijos, - perspėdamas jis kilsteli ranką. — Noriu at- 
kreipti jūsų dėmesį, kad tai prevencinės atsargumo priemonės. 
Šiuo metu' mes neturime jokių žinių apie panelės Lok buvimo 
vietą ir nesame gavę jokių pranešimų nei iš jos, nei iš ko nors 
kito, tad nėra pagrindo teigti, kad jos gyvybei gresia pavojus. 
Tyrimo operacijai šiuo metu vadovauja vyriausiasis tyrėjas Rou- 
landsas, kuris yra tiesiogiai pavaldus policijos viršininko pava- 
duotojui Dokeriui. Jie pasirengę, jei bus klausimų, atsakyti, bet 
pirmiausia norėtų paprašyti jūsų visų pagalbos. 

Vyriausiasis tyrėjas Roulandsas atsikrenkščia, paima į rankas 
spaudai parengtą medžiagą ir iškelia ją, kad visi matytų Keitlin 
nuotrauką. 

- Jūs visi gausite šitai. Viduje yra vaizdo kompaktas su filmuota 
medžiaga ir nuotraukomis: panelės Lok, Džeikobo Timberlan- 
do — jaunuolio, su kuriuo ji išvyko iš Londono, — ir jų išsinuo- 
moto „VW Campervan“. Mus domina, gal kas nors pastebėjo šį 
automobilį ar šiuos asmenis per pastarąsias dvidešimt keturias va- 
landas. Net jei žmonėms atrodytų, kad informacija nereikšminga, 
prašome susisiekti su mumis ir papasakoti, ką tiksliai jie matė. 

Įsiterpia vienas korespondentas: 

— Ar galite patvirtinti, kad žuvusysis yra Džeikas Timberlan- 
das, lordo ir ponios Timberland sūnus? 

Roulandsas atkerta jam: 

— Velionio šeima oficialiai dar neatpažino kūno, taigi kol kas 
negaliu atsakyti. 

— Ar galite patvirtinti, kad vyras buvo nužudytas? 

Jis vėl sureaguoja atsargiai: 

— Laukiame išsamios ataskaitos iš Vidaus reikalų ministerijos 
patologės, kuri atliko pomirtinį tyrimą. Iš anksto nenorėčiau 
komentuoti jos išvadų. 

— Kur buvo rastas kūnas? 

Roulandsas sudvejoja. 

— Tikslios vietos kol kas negalime atskleisti. Šioje byloje yra 
tam tikrų aspektų, kurių dėl vykdomo tyrimo negalime įvardyti. 

Pagyvenęs žurnalistas, kurio odos spalva primena rūkytą 
kumpį, niekinamai tarsteli: 

— Gal baiminatės, jog Keitlin Lok yra pagrobta ir tik vienin- 
teliai jos pagrobėjai žino, kur jos vaikinas buvo nužudytas? 

Tai suktas klausimas ir jis, deja, gana arti tiesos. Įsiterpia 
Gregas Dokeris: 

— Turiu atkreipti dėmesį į tai, ką pasakė vyriausiasis tyrėjas 
Roulandsas. Tyrimas dar tik pradėtas ir yra informacijos, kurios 
kol kas negalime atskleisti. Norėtume, kad tai suprastumėte ir 
padėtumėte mums surasti Keitlin. Jūs nepagelbėsit nei jai, nei 
mums, nei sau, pateikdami spekuliatyvias teorijas. 

Hantas jaučia, kad žurnalistai nepaliaus baksnoti ir prikai- 
šioti, kol negaus kokios nors sensacijos. 

— Ponai ir ponios, negaliu nevertinti jūsų indėlio į šį tyrimą. 
Tačiau svarbiausia dirbti atsakingai. Galbūt panelė Lok dingo 
dėl visai paprastų priežasčių, bet gal ir ne. Jeigu ji yra laikoma 
prieš jos pačios valią, tie žmonės skaitys viską, ką jūs parašysite, 
ir klausysis kiekvieno jūsų žodžio. Dėl to mes ir turime būti 
atsargūs. Šiuo metu tai viskas, ką galime jums pasakyti. Dėko- 
jame, kad dalyvavote. 

Jis šiek tiek palaukia, kol sukyla jų nepasitenkinimas, ir tada 
pasako tai, kas, be abejo, pateks į straipsnių antraštes: 

— Šįryt kiek vėliau aš asmeniškai susitiksiu su viceprezidentu 
Loku ir Kaili Lok - šiuo metu jie atskrenda iš Niujorko. Tikiuo- 
si, kad galėsiu jiems pranešti gerų naujienų. Galbūt netrukus 
turėsime žinių apie jų dukters buvimo vietą, o jei ne, tai bent 
galėsime patikinti, kad pareigūnai, Viltšyro gyventojai, Vyriau- 

sybė ir Jungtinės Karalystės žmonės daro viską, kas įmanoma, 
kad surastų ją ir saugiai sugrąžintų namo. Dar kartą dėkoju už 
dėmesį. 

Jis atsistoja, paima savo raštus nuo stalo ir tvirtu, neskubiu 
žingsniu nulipa nuo pakylos. 

Iš Londono policijos gautos naujienos nėra palankiai sutinka- 
mos trumpame grupės susitikime po spaudos konferencijos. 

Jo pabaigoje Džudė Tompkins pasikviečia Megan ; šalį. 

— Vyriausiasis tyrėjas ką tik kalbėjosi su Barniu Gibsonu iš 
Specialiųjų nusikaltimų direktorato. Po valandos jis ir keletas 
kitų bus čia ir perims vadovavimą tyrimui. Džonas teiks atas- 
kaitas jiems, o aš - jam. Reikia, kad susitiktum su patologe ap- 
tarti Timberlando mirties priežasčių. Kai sugrįžusi atsiskaitysi, 
būsi nušalinta nuo bylos. 

Megan priblokšta: 

— Ką? 

— Norėjai pasakyti, a//eiskite, ponia? 

— Betgi Roulandsas sakė, kad gerai dirbu. 

— Taip ir buvo. Iki to momento, kai užsimanei šokti aukš- 
čiau bambos. Dabar man esi reikalinga, kad eitum ir vykdytum 
mano nurodymus, o ne svarstytum juos. Varen ir Dženkinsas 
jau paskirti kitur. 

Megan prisiverčia mandagiai linktelėti, apsisuka ir grįždama 
be garso vardija keiksmus — vieną po kito - iki pat Kriminalinio 
skyriaus. 

Nuo savo stalo ją pašaukia Džimis Dokeris: 

- Bose... 

Ji neleidžia jam užbaigti: 

- Vilkis paltą, Džimi, ir eime. 

Ji paima savo švarką nuo kėdės atkaltės ir mašinos raktelius 
nuo stalo. 

Gyvatė jaučiasi visai sugniuždytas. 

Kaltės jausmas nepakeliamas. Iškankintoje galvoje negailes- 
tingai šmėkščioja vaizdai. Jaunas vyras, išmėsinėtas ir smulki- 
namas skerdykloje. Degtinėje permirkęs kūnas, padegtas kem- 
peryje daržinėje. Nėra kur nuo viso to pasislėpti. 

Nors saugos bendrovėje, kurioje jis dirba, dabar pats karš- 
čiausias metas, paskambina ir praneša sergąs. Galva ūžia, bet jis 
užveda senąjį „Mitsubishi“ ir važiuoja. Jis turi pabėgti nuo viso 
šito. Jam reikia ramybės. 

Po valandos jis jau Bate. Iščiustytame turistiniame mieste, 
kur atostogaudavo būdamas vaikas. Vieta, sukelianti šviesių pri- 
siminimų. Gal to pakaks, kad kiek nurimtų. 

Pastato automobilį prie Pietinių Vartų prekybos centro, nu- 
siperka šviesiojo alaus šešių skardinių pakuotę ir puslitrį škotiš- 
ko viskio. Vietiniai senukai nužiūrinėja jį išmintingais blaiviais 
žvilgsniais, kai vaikštinėdamas geria. Kol apeina visą Grand 
Parade, alus baigiasi. Nusičiurškia į krūmus ir kulniuoja į rytus 
upės link. 

Ilsėdamasis vėsiame šešėlyje, nugarą atrėmęs į medį palei 
upę, jis užmerkia pervargusias akis. Galvoje ima dėliotis pa- 
mėkliška garsų ir vaizdų mozaika: besiridenantis tuščias bute- 

lis, Musės įmestas į kemperį, šiurkštus degtuko brūkštelėjimas, 
duslus sprogimo garsas, aidintis galvoje, ir kaukiantis liepsnos 
fakelas, apimantis kemperį ir pražiodantis perdžiūvusias darži- 
nės gegnes. 

Gyvatė atsuka viskio butelį ir nuryja deginantį gurkšnį, - lyg 
tos liepsnos, neduodančios jam ramybės. Kuo labiau degina, 
tuo geriau. Springdamas nuryja dar. Jis užmušė žmogų. Tren- 
kė akmeniu ir užbaigė jo gyvenimą. Vieną akimirką tas mulkis 
skraido padebesiais, glamonėja savo merginą, o tada — smūgis, 
jis nebegyvas ir jo kūnas tuoj pavirs pelenais. 

Suskamba Gyvatės telefonas. Nieko netikėto, tai tęsiasi jau 
visą rytą. Jis žino, kas čia skambina ir ko jie nori. Išima telefoną 
iš kišenės ir sviedžia į upę. P/iump/. Tai priverčia jį nusišypsoti — 
pirmą kartą per keletą dienų. Kliusteli dar gėrimo ir užsikosėja. 
Turbūt nutekėjo ne į tą gerklę. Vos neužspringo. Būtų va už- 
springęs viskiu — ar tai ne tinkamiausias būdas viską užbaigti 
šiuo metu? 

Pro šalį prabėga triukšmaujantys vaikai. Įraudęs berniukas 
gainioja mergaitę, o ši kibina jį. Gyvenimas tęsiasi. Svirdu- 
liuodamas Gyvatė pakyla, pasižiūri, kaip vaikai, apsukę aplink 
medį, kikendami nubėga atgalios prie patiesto languoto pledo. 
Moteris ant jo dėlioja į plėvelę įvyniotus sumuštinius ir gėrimų 
skardines. Laimė. Svetimas jam žodis. 

Gurkšteli dar viskio. Pila jį į gerklę, iki šis plūsteli atgal lyg 
vanduo iš užsikimšusio vamzdžio. Numeta butelį į retą Žolę, iš- 
skečia rankas į šalis ir griūva lyg nukirstas medis į sraunią Eivo- 
no upės tėkmę. 

Apšviestas ryškios operacinės šviesos Džeiko Timberlando kū- 
nas atrodo dar prasčiau, nei Džimis Dokeris jį prisimena. Tai, 
kas liko iš ugnyje pajuodusio ir sprogimo sužaloto kūno, buvo 
išskrosta, o vidaus organai išimti ir pasverti. 

Profesorė Liza Hamilton balsu ištaria priešais ją stovinčių 
dviejų policijos tyrėjų mintis: 

— Jo mirties priežastis - ne ugnis ir ne sprogimas. Sprogimo 
banga nubloškė liepsnas į automobilio išorę ir liko pakankamai 
nesuardytų audinių, organų ir skysčių, tad galėjome nustatyti, 
jog miręs jis gulėjo ant kairiojo šono maždaug dešimt valandų, 
o paskui buvo padegtas. 

Megan pasitikslina: 

— Dešimt valandų? 

— Maždaug tiek, - taria Liza ir paaiškina savo skaičiavimus: — 
Po mirties ima veikti sunkio jėga. Širdis jau nebevarinėja kraujo, 
jis nusėda audiniuose ir palieka žymių, — ji mosteli į išskrostą 
kūną. - Daug laiko buvo praėję nuo tada, kai jo širdis nustojo 
plakusi. Mes tai žinome pagal odoje likusių kraujosruvų kiekį ir 
paplitimą. Kažkas kūną vėliau perkėlė į kemperį, kad atrodytų, 
jog įvyko nelaimingas atsitikimas. Deja, jie paguldė jį ant kito 
šono — ant dešiniojo, o nugara buvo šiek tiek pakelta. Visiškai 
neatitinka to, ką rodo pomirtinės kraujosruvos. 

Ji apeina apie skrodimo stalą ir perbraukia ranka pilkšvą 
Džeiko liemenį. 

— Mirties priežastis — sunkus širdies priepuolis, kurį sukėlė 
vienas stiprus smūgis į pakaušį kažkokiu improvizuotu ginklu. 
Aptikau grunto dalelyčių ir tvirto akmens skeveldrų kaule. 

Džimis apibūdina sceną: 

— Taigi, jam trenkia per galvą iš nugaros kažkur lauke, tada 
įtempia į automobilį ir paguldo ant grindų šalia viryklės. Už- 
puolikas padega kemperį, kad atrodytų, jog mūsų draugas pasi- 
gėrė, parkrito ir sukėlė sprogimą. 

Liza linkteli. 

— Beveik taip. Atminkit, kad paminėjau pomirtinės krau- 
josruvas ant kairiojo šono, nes jis ant jo gulėjo dešimt valandų. 

Megan supranta jos mintį: 

— Norite pasakyti, kad žudikas net dešimt valandų svarstė, ką 
daryti. Ga/y gale buvo suregztas planas pastatyti kemperį dar- 
žinėje, paguldyti kūną, kad atrodytų, lyg jis pargriuvo, ir tada 
viską padegti. 

— Tiksliai taip. Ir dar vienas dalykas: nors vietos tyrėjai šalia 
kūno rado du tuščius degtinės butelius, medžiagų apykaitos sis- 
temoje neaptikta jokių alkoholio pėdsakų. Kraujo tyrimas paro- 
dė itin mažą etanolio kiekį, o kepenys buvo švarios. Tai visiškai 
neatitinka teiginio, jog jis išgėrė daug degtinės. 

Džimis nori kažko paklausti, bet Liza jam neleidžia. 

— Plaučių audinių tyrimas nerodo, jog buvo įkvėpta dūmų. 
Nematyti nei dulkių, nei pažeistų audinių. Nieko. Jis aiškiai jau 
nebekvėpavo, kai įsiplieskė liepsna. 

— Visa scena buvo dirbtinai paruošta, — išvadą pateikia Me- 
gan. — Nusipelnei taškų, Džimi. Viskas tiksliai taip, kaip tu ir 
spėjai. 

— Iš tikrųjų? — nuoširdžiai nustemba Liza. 

— Iš tikrųjų, - išdidžiai pakartoja Džimis. 

Mokytojas stengiasi su Slibinu kalbėti kaip galima trumpiau. 

— Ar išsprendėte mūsų darbinę problemą? 

— Deja ne. Mūsų Žmogus nepasiekiamas. 

— Nėra ryšio? 

— Taigi. Neatsiliepia nė vienu numeriu. Siunčiau žinutes, bet 
neatsakė. Ir darbe pranešė sergąs. 

— Kur jis galėtų būti? 

— Nežinau. Buvau jo namuose, ten jo nėra. Kaip ir jo auto- 
mobilio. 

Mokytojas stengiasi išlaikyti pasitikėjimą. 

— Pastaruoju metu jis patyrė daug įtampos. Ar gali būti, kad jis 
sumanė kažkur iškeliauti pravėdinti galvos? Ar tai atitiktų jo būdą? 

Slibinas abejoja: 

— Gal. Paprašiau žmonių, kad paklausinėtų jo draugų, kur jis 
galėjo išvykti. Vienas bando jo ieškoti. Galbūt jis paskambins 
pranešti. 

— Gerai. 

Slibinas jaučia pareigą nuraminti savo vadovą: 

— Mes jį surasime. 

— Viliuosi, kad būtent taip ir padarysite. Luktelk minutę. 

Jis palaukia, kol padėjėjas paduoda jam pasirašyti aplanką su 
dokumentais ir prislopintu balsu primena apie susitikimą per 
pietus su grafystės teisėju. Palaukia, kol padėjėjas išeina, tada 
tęsia pokalbį su Slibinu: 

— Ir dėl to Aifo reikalo. Turiu planą suteikti mums šiek tiek 
erdvės. Ar mudu galėtume susitikti? 

- Žinoma. Kuriuo metu? 

Mokytojas žvilgteli į kalendorių ant darbo stalo. 

— Trečią po pietų. Turėsiu maždaug valandą. Nevėluok. 

Megan su Džimiu sustoja už pusantro kilometro nuo sudegusios 
daržinės. Tai vidurys didžiausios Šiaurės Vakarų Europoje kreidi- 
nio dirvožemio pievos. Nuošali atvira, plokščia ir bekraštė žemė. 

Gėlių nusėtos nuokalnės tolumoje galiausiai jie pamato 
apanglėjus;į griozdą — lyg kokią bjaurią juodą žaizdą Solsberio 
lygumų žalumoje. Megan mosteli į provėžą pievoje. Automobi- 
lio ratai ir Žmogaus pėdsakai, vedantys į daržinę ir iš jos. 

— Ar turime padangų įspaudus? 

— Manau, kad taip. 

Ji piktai dėbteli į jį. 

— Tuesi policijos tyrėjas ir turi ne manyti, o žinoti — /aip ar ne. 
Pasirūpink, kad įspaudai būtų. 

Jie paėjėja dar keletą žingsnių. Megan jaučia, kad netikėtas 
jos šiurkštumas jį užgavo. Ji stabteli, mat žino, kad turint laiko ir 
kantrybės iš jo būtų galima padaryti gerą policininką. 

— Apsidairyk aplink, Džimi, ir tu išgirsi, kaip žolė pasakoja 
istorijas ir sakmes apie čia vaikščiojusius žmones ir nutikusius 
įvykius. 

Ji pasilenkia arčiau, kad jo akys galėtų sekti jos pirštą. 

— Štai čia — šie gilūs įspaudai rodo, kur važiavo gaisrinės ma- 
šinos, — ji mosteli pirštu. — O čia - įsirėžusios provėžos mažiau- 
siai trijų skirtingų automobilių, daug lengvesnių už pirmuosius. 
Spėčiau, kad jie mūsų ieškoto kemperio ir greičiausiai dviejų 
kitų automobilių. 

— Kodėl dviejų? 

Jai praverstų metras, kad galėtų išmatuoti ir paaiškinti. 

— Įsižiūrėk į kiekvienos provėžos gylį ir plotį. Pamatysi pa- 
dangų plotį ir atstumą tarp ratų. Ar dabar pastebi, kad jie skir- 
tingi? 

Jis mato ir patvirtina: 

— Taigi, du automobiliai. Tai reikštų, kad čia buvo atvykę ma- 
žiausiai du Žmonės. 

— Teisingai. Paprašyk, kad Eismo skyrius atliktų išsamią ana- 
lizę. Nusikaltimo vietos tyrėjai jau matė įspaudus, bet Eismo 
skyrius šiuose reikaluose labiau patyręs. 

Ji pritupia ir žiūri išilgai įdubų aukštoje žolėje. 

— Klausimas: kodėl šie žmonės važiavo ne kartu, o atskirai? 

Džimis apžiūri provėžas ir surizikuoja spėti: 

— Vienas vaikinas pasiliko daržinėje prižiūrėti kemperio ir 
mūsų negyvėlio. Kitas važiavo kažko nuveikti, gal pirko degti- 
nės, tada grįžo? 

— Gerai, - ji pritariamai linkteli ir atsistoja. - Eime toliau. O 
ką tai reiškia? 

Jis nesupranta: 

— Ką turit omenyje? 

— K3 pasakytum apie tų Žmonių tarpusavio santykius? 

Džimis sutrinka. Elgesio psichologija jam svetimas mokslas. 

Megan jam pagelbėja: 

— Vienas jų yra vykdytojas, kitas — nurodinėtojas. Vaikinas, 
pasilikęs prie mirusiojo kūno, yra vykdytojas. Tai pats blogiau- 
sias ir rizikingiausias darbas. O ką daryti, jam pasako nurodi- 
nėtojas. Tai byloja apie hierarchiją, griežtą susiskirstymą ir tai- 
sykles, kurių paiso abi pusės, - jos akys nuklysta į tą didelį juodą 
randą žemės paviršiųj, į šašą iš apanglėjusių daržinės sijų. - Ži- 
noma, šioje vietoje galėjo būti Ju vykdytojai ir du nurodinėtojai, 
kurie atvažiavo vėliau. 

— Organizuotas nusikaltimas? 

Ji gūžteli: 

— Rodos, taip. Bet kaip jis organizuotas, mes dar turime at- 
skleisti. 

Įpusėjus rytmečiui, Gideonui prireikia pertraukos. Jis paskubom 
nuvažiuoja iki parduotuvės ir parsiveža laikraštį, dviejų litrų pie- 
no pakuotę ir visą stirtą pusgaminių. Praryja riebią mikrobangų 
krosnelėje pašildytą lazaniją ir grįžta šifruoti dienoraščių. 

Gana greitai paaiškėja, kad kuo daugiau jo tėvas žinojo apie 
Garbintojus, tuo labiau perėmė jų mąstymą: „Atsisakiau laikro- 
džio, to negrabaus prietaiso. Mano pasaulis dabar bus valdomas 
pagal senuosius dvasinguosius papročius: žvaigždžių ritmą, di- 
džiųjų astronomų taisykles, naudojantis natūraliais prietaisais, 
kuriais stebimos žvaigždės, tokios svarbios jiems ir jų mokymui. 
Dabar žinau tikrąją žvaigždžių zodiako reikšmę. Tą prasmingą 
didžių ženklų išsidėstymą ties galaktikos pusiauju.“ 

Žodžius suvirškinti sunku - kaip ir lazaniją. Gideono mintys 
vėl nuklysta į vaikystę. Tėvas vėlai naktį pasiėmė jį į sodą ir rodė 
žvaigždes. Vardijo įvairiausius žvaigždynus, kalbėjo apie Saulės 
ir Mėnulio orbitas. Stebuklingus dalykus. 

Kitame kambario gale, tolimam kampe, jis pastebi apdengtą, 
kad neapdulkėtų, tėvo teleskopą. Kaip galėjo anksčiau jo nema- 
tyti? Teleskopas apsuktas nuo senumo pageltusia plastiko plė- 
vele. Gideonas pritupia ir išvynioja jį tarytum kokią netikėtai 
gautą dovaną. 

Teleskopas yra „Meade“ firmos. Toks brangus, pelnęs tiek 
prizų, kad tėvas niekada neleisdavo jo net paliesti, jei jo paties 
nebūdavo šalia. Šitokios malonės niekada nesuteikdavo ir Merė. 
Tūkstančių svarų sterlingų verta reflektorių optika, beveik tolygi 
nedidelei observatorijai, turinti nulinio vaizdo poslinkio mikro- 
fokusatorių ir specialius laikiklius kameroms tvirtinti. 

Stodamasis Gideonas galva užkliudo žemas lubas. Pasitrina 
pakaušį ir kaltinamai žvilgteli į lubų plokštę. Kažkokia keista. 

Stipriai ją paspaudžia ir apačia atsiknoja. Gideonas dar pakli- 
bina — ir ji atsiveria. Už jos yra stumdomasis langas, pro kurį 
matyti ilgas, plokščias stogas. 

Jis trukteli kaištį ir atstūmęs langą išlipa lauk į ryškią šviesą. 
Bitumine danga iškloti kraštai, plokščias paviršius. Jis atsargiai 
stogu apeina slaptąjį kambarį ir patenka į plačią atvirą erdvę. 

Pačiame namo viduryje, tarp dviejų raudonų čerpių stogo 
atbrailų, yra maža medinė būdelė, maždaug trijų metrų ilgio, 
dviejų pločio ir pusantro metro aukščio. Ji tokia savita, kad Gi- 
deonas iškart atpažįsta: tai vienas iš jo tėvo sukaltų observato- 
rijos kambarėlių. Priedanga su pakeliamuoju stogu nuo vėjo ir 
lietaus. 

Viduje jis randa tėvo daiktų. Jie išmėtyti visur. Senas stovy- 
klautojų puodas, puodeliai, arbatos maišeliai, pieštukai, astro- 
nominės lentelės, parankinės knygos ir nuotraukos. Daugybė 
nuotraukų. Ant sienų, ant grindų. 

Nesunku įsivaizduoti pagyvenusį vyrą, sėdintį čia ir stebintį 
žvaigždes. Panirusį į savo pasaulį. Braižantį lenteles. Gideonas 
išvynioja vieną jų. Joje pavaizduota Saulė per vasaros saulėgrįžą. 
Jis randa ir kitą. Pagrindinių planetų išsidėstymas per žiemos 
saulėgrįžą. 

Gideonas žiūri į nuotraukas, prismeigtas prie sienos. Tai jam 
nematyti mažai žinomo dailininko darbai. Dešimtys Šiaurinių, 
kurių pakanka, kad sukiltų atsiminimai, kaip tėvas aiškino di- 
džiosios Šiaurinės žvaigždės reikšmę; kad bėgant amžiams svar- 
biausiu astronomams ir jūreiviams šviesuliu buvo vadinama tai 
viena žvaigždė, tai kita. 

Jis ištyrinėja kito Žvaigždžių spiečiaus paveikslus. Plejadės. 
Septynios seserys. Prisimena ištrauką iš Bairono eilių: „Daug 
mačiau po tingų skliautą naktį skriejančių Plejadžių, Žėrinčių 
lyg jonvabalių spiečius, į sidabro kasą susipynęs.“ 

Apimtas nostalgiškos nuotaikos jis atsisėda ant grindų ir lėtai 
kilnoja nuotraukas ir brėžinius. Ir staiga pamato... Vieną nuo- 
trauką, kuri iškart išsklaido svajones. Stounhendžas. 

Tai iš viršaus ir šiek tiek iš šono daryta nuotrauka, kurioje 
matyti ratas. Ne toks, koks jis yra dabar, bet toks, koks turėjo 
būti, kai protėviai jį tik pastatė. Gideonas įsižiūri geriau. Ne- 
ryškios baltos linijos veda nuo didžiųjų akmenų iki baltų taškų 
viršuje. Galiausiai jis supranta, kas tai - žvaigždynai. Akmenys 
surikiuoti pagal planetų ir žvaigždžių judėjimą. Plonos linijos 
dalija brėžinį į keturias dalis. Mažytėmis raidėmis pažymėta 
šiaurė, pietūs, rytai ir vakarai. Dar du neryškūs vos įžiūrimi žo- 
džiai: vienas viršuje, kitas apačioje. Žemė. Dangus. 

Gideonas pajunta, kaip vėsaus oro gūsis smilkteli į sprandą. 
Garbintojai, žinoma, tikėjo, kad Stounhendžas yra ne tik jų pa- 
čių gyvenimo ašis. Jie tikėjo, kad jis yra kur kas daugiau. 

Žvaigždžių zodiako ašis. 

Visos visatos ašis. 

Kai apžiūrėję sudegusią daržinę Megan su Džimiu išvažiuoja į 
kelią, jau matyti daugybė Stounhendžo kryptimi judančių au- 
tomobilių. Megan keikia eismą prieš saulėgrįžą. Į nuovadą jie 
grįžta visa valanda vėliau, nei planuota. Ji iškart paskambina 
savo buvusiajam paklausti, kaip laikosi Semi. 

— Kaip sekasi? - Adamas neįtikėtinai šnekus. 

— Gerai, - ji suka tarp pirštų telefono laidą. — Bent jau taip 
maniau prieš porą valandų. Mane nušalino nuo tyrimo. 


— Kodėl? 

— Jos didenybės Džudės Tompkins sprendimas. 

— Iš tiesų? — jo balse girdėti užuojauta. - Dėl ko? Jie nutraukia 
bylą? 

— Ne, priešingai. Jie kviečiasi stambius šulus iš Londono po- 
licijos. Man nebeliko vietos. O kaip tik pradėjo darytis įdomu. 

— Ką nors aptikai? 

— Ne pačią merginą, bet jos vaikiną, — jis miręs ir patologų jau 
patvirtinta, kad buvo nužudytas. 

Adamas stengiasi būti paslaugus: 

— Megan, jeigu šiąnakt reikia pabūti su Semi, aš nepriešta- 
rauju. Jei tik tai padėtų tau susigrąžinti bylą, mielai pagelbėčiau. 

— Tikrai? 

- Žinoma. Galėtų pabūti nors ir visą savaitę. 

Adamas pasiima Semi kas antrą savaitgalį. Toks susitarimas. 
Įprasta tvarka. Megan pagalvoja, ar tik jis nenori jai dėl kažko 
įsiteikti. 

— O kiek tai kainuos? Nes jei manai, kad aš pakeisiu lankymo 
ir globos sąlygas, tu klysti. 

— Nebūk ciniška, - atšauna jis. —- Tik siūlaus padėti. 

Ji pajunta, kad perlenkė lazdą. 

— Tuomet gerai. Dėkui. Jei gali šiandien ja pasirūpinti, man 
tai bus didelė pagalba. 

— Puiku. Nusivesiu ją į KFC užkandinę. 

— Nė nebandyk! 

Abu išjungia telefonus šypsodamiesi. 

Džimis priešais Megan pastato puodelį juodosios arbatos. 

— Neįsivaizduoju, kaip galit gerti ją be pieno. 

— Priprantama, kaip ir prie visko. 

Ji atsilošia kėdėje ir kompiuteryje tikrina bylos naujienas. 
Spusteli piktogramą ir mato, kaip atsidaro žinutė. 

— Taip, taip, taip! Ačiū Dievui. 

— Kas? - Džimis pasilenkia, kad galėtų skaityti jos ekrane. 

— Rasti pirštų atspaudų atitikmenys — tų, kuriuos nusikaltimo 
vietos tyrėjai paėmė kemperyje, — ji įsistebeilija į ekraną. - At- 
spaudai ant stumdomųjų durų rankenos ir lango iš vidaus pri- 
klauso Šonui Eliotui Grabui. Jis buvo teistas už vagystę su įsi- 
laužimu ir užpuolimą, bet nuosprendis jau netekęs galios. 

— O dabar jam teks dėl daug ko pasiaiškinti, - sako Džimis. 

Megan pasijunta taip, lyg ranką jai spaustų pasaulio galiūnas. 
Tas pirštus traiškantis paspaudimas naujojo vadovo — Londono 
policijos viršininko Barnio Gibsono iš Specialiųjų nusikaltimų 
direktorato. 

— Prisėskite, — taria jis su švelnia, bet apgaulinga šypsena vei- 
de. - Papasakokite apie skrodimą. 

Megan atsisėda prie stalo, į kurį alkūnes jau atrėmusi Džudė 
Tompkins, šalia Kriminalinio skyriaus vadas Džonas Rouland- 
sas ir Gibsono pavaduotojas Stiuartas Vilis. Ji žino, kad tai pas- 
kutinė jos galimybė būti sugrąžintai prie šios bylos. 

— Pone, pomirtinį skrodimą atliko profesorė Liza Hamilton. 
Ji nustatė, kad mirties laikas yra maždaug dešimt valandų prieš 
sudeginant Džeiko Timberlando kūną kemperyje. Jos išvados 
leidžia manyti, kad gaisras buvo sufalsifikuotas siekiant įrodyti, 
jog vyriškio žūtis susijusi su nelaimingu įvykiu išgėrus. Bet taip 
nebuvo, - Megan pastumia ant stalo išsamią pomirtinio tyrimo 
aprašymo kopiją. — Šioje ataskaitoje aiškiai įrodoma, kad Tim- 
berlandas buvo nužudytas. 

Gibsonas peržvelgia pirmąjį puslapį. 

— Mirties priežastis?.. 

— Antrame puslapyje, pone. Smūgis buku daiktu ir širdies 
priepuolis. Jam buvo trenkta per galvą iš nugaros kažkuo pana- 
šiu į sunkų akmenį. 

— Ne akmeniu, bet kažkuo panašiu į akmenį? — jis pažvelgia 
į Megan. 

— Galėjo būti ir akmuo, pone. Tikrai ne plyta ir ne plaktukas, 
bet galėjo būti ir uolienos gabalas ar riedulys. 

— Aišku, - jis dar kiek paskaito ataskaitą, tada pakelia akis. — 
Profesorė mini dirvožemio ir žvyro liekanas, rastas ant kaukolės. 
Ar parengtos laboratorijos išvados, kad būtų galima nustatyti, iš 
kurios tai vietos? 

— Ne, pone, bet greičiausiai jos iš Stounhendžo. 

Gibsonas atrodo nustebęs. 

— Kodėl? 

— Saulėgrįža, pone. Manau, tikslinga spėti, kad Timberlan- 
das išsinuomojo automobilį norėdamas nuvežti Lok pažiūrėti 
saulėtekio Stounhendže. Jie ten būtų nuvykę ankstyvą ryto va- 
landą. O kaip tik tada juos užtiko užpuolikai. Tai sutampa ir su 
profesorės Hamilton nustatyta mirties valanda. Gali būti, kad 
Timberlandas bandė ginti Lok nuo pagrobėjų ir per grumtynes 
buvo nužudytas. 

— Daug dalykų ga/i bi, tyrėja inspektore, - Gibsonas pasisu- 
ka į vyriausiąjį tyrėją: — Stiuartai? 

Vilis nužvelgia Megan savo mažomis rudomis akutėmis. 

— Norint pagrobti tokį žmogų kaip Keitlin Lok, reikia 
kruopščiai suplanuoti, ilgai sekti ir turėti patyrusių vykdytojų. 
Mes juk kalbame apie viceprezidento dukterį. Žmonės, susiję su 
tokio lygio užpuolimais ir pagrobimais, turi karinį parengimą ir 
automatinių ginklų. Jie neateina tuščiomis rankomis ir netren- 
kia žmogui „kažkuo panašiu į akmenį“. 

Gibsonas kritiškai pažvelgia į Megan: 

— Dar kas nors, inspektore Beiker? 

Ji jaučiasi pažeminta ir įbauginta. Ir suvokia, kad turi vienin- 
telę paskutinę progą pakeisti jų nuomonę apie save. 

— Taip, pone. Nusikaltimo vietos tyrėjai rado pirštų atspau- 
dų ant kemperio durelių rankenos ir lango. Jie atitinka vietos 
nusikaltėlio pirštų atspaudus, — ji pažiūri tiesiai į Vilį. - Menko 
vietinio nusikaltėlio iš Vinterborn Stoko, vardu Šonas Grabas. 
Jo namai yra netoli Stounhendžo. 

Gibsonas pažiūri į Roulandsą. 

— Ar galėtumėt kam nors pavesti patikrinti šį žmogų — Gra- 
bą? Jei jis žoks, kaip inspektorė spėja, jis galėjo tiesiog netyčia 
užtikti kemperį. 

Viršininkas vėl pasisuka į Megan: 

— Gali būti, kad šis menkas nusikaltėlis paėmė įrankius iš dar- 
žinės, o kai vedamas smalsumo atidarė kemperį, čia jo laukė 
nemalonus netikėtumas. 

— Daug dalykų gali būti, - kandžiai jam pritaria Roulandsas. 

Megan šioje kryžminėje ugnyje įžvelgia properšą. 

— Pone, su džiaugsmu imčiausi sekti Grabą. 

Gibsonas per stalą paduoda patologės ataskaitą Tompkins. 

— Man sakė, kad jūs su inspektoriumi Dokeriu turite kitų 
skubių užduočių. | 

Megan sutramdo besiveržiantį pyktį: 

— Pone... 

— Galite eiti, Beiker, — viršininkas linkteli į durų pusę. - Esa- 
me dėkingi už jūsų darbą. 

Sulaikiusi kvapą Megan išeina. Ji įžengia į moterų tualetą, 
čia sušunka ir pliaukšteli per sieną. Tie niekšai dabar seks jos 
aptiktais pėdsakais. 

Keitlin pajunta, kad vyrų su gobtuvais elgesys kažin kaip pa- 
sikeitė, kai jie išveda ją iš tos velnio skylės. Jie įsitempę. Su ja 
elgiasi atsargiau nei įprastai. Neskuba. Ne tokie atsipalaidavę. 
Jai suspurda širdis. Galbūt jie nusprendė ją paleisti? Tada viltys 
ir vėl subliūkšta. Ko gero, jie tik veda ją į kitą vietą. Pagrobėjai 
taip elgiasi, — vėl sugrįžta nevertinga Eriko išmintis. 

Akys net nespėja priprasti prie šviesos, kai jai užriša akių 
raištį. Keitlin siekia rankomis veido, bet kažkas sugriebia jos 
riešus. Jie uždeda jai antrankius. Šalto metalo nasrai sugniaužia 
rankas. 

Veda ją tolyn koridoriumi. Nieko nematydama Keitlin siū- 
buoja kaip nuo jūros ligos. Kažkieno rankos prilaiko ją apeinant 
kelis kampus ir paskui sustabdo kambaryje, kur šilčiau bent jau 
dešimčia laipsnių. 

— Pasodinkite ją. 

Vyro balsas. Išlavintas. Angliškas. Valdingas. 

Ją sodina ant kėdės. Toks geras jausmas. Medis ir oda - ne 
šaltas akmuo. 

— Keitlin, — balsas ramus ir santūrus, - mes užduosime tau 
keletą klausimų. Lengvų klausimų. Labai svarbu, kad atsaky- 
tum į juos nuoširdžiai. Ar supratai? 

Ji prisimena, ką jai sakė Erikas. Užmegzti ryšį, bet kokį ryšį 
su pagrobėjais. Tai gali tapti gyvybės ir mirties klausimu. 

— Supratau. 

— Gerai, - balsas atrodo patenkintas. 

— Ar galėčiau gauti atsigerti? Mane labai troškina. 

- Žinoma, — jis pamoja vienam iš padėjėjų. 

— Bet ne vandens, — prašo ji. - Bet ko, tik ne vandens.: Aš jo 
išgėriau jau daugiau negu reikia. Gal turite kokakolos ar sulčių? 

— Turime tik vandens. 

Keitlin pajunta stiklinę, įspraudžiamą jai į rankas. Kilsteli, 
per daug paverčia ir gerdama šiek tiek išlieja. Kažkas paima iš 
jos stiklinę. 

— Kuo tu vardu? - klausia kitas balsas. Jaunesnis. Plonesnis. 
Su nedideliu akcentu. Ir ne toks išlavintas. 

— Keitlin Lok, - sako ji išdidžiai. 

— Kiek tau metų? 

— Dvidešimt dveji. 

— Kur gimei? 

— Purčeise, Niujorke. 

— Koks tavo maloniausias atsiminimas apie tėvą? 

Klausimas ją pribloškia. 

— Gal pakartotumėt? 

— Tavo tėvas. Koks maloniausias atsiminimas apie jį? 

Sunku net pradėti galvoti apie tai. Stoja tyla, kol Keitlin ap- 
sisprendžia, ką pasakyti. 

— Tėtis man skaitydavo. Kiekvieną kartą prieš miegą jis atsi- 
sėsdavo šalia manęs po antklode ir skaitydavo, kol aš užmigda- 
vau, — ji skausmingai nusijuokia. - Jis kurdavo istorijas apie pasakų 
princesę vardu Kei ir jos nuotykius, ir tada... — ji sunkiai tvardosi, 
kad nepravirktų, — tada aš užmigdavau laikydama tėčio ranką. 

— O motina? Ką malonaus prisimeni apie ją? 

Tai skaudina. Tėvo paveikslas atmintyje ryškus. Ji pasiilgo jo. 
Trokšta įdėti savo ranką į jo delną ir vėl jaustis saugi. 

— Nedaug ką prisimenu apie mamą. 

— Pabandyk. 

Ji kiek palaukia. Taip ilgai apie motiną ji galvojo tik blogai, 
reikia šiek tiek pastangų, kad prisimintų geresnius laikus. 

— Regis, prisimenu, kaip ji man į plaukus pynė geltonus kaspi- 
nus, kai pirmą dieną ėjau į mokyklą. Nes aš nekenčiau mėlynos 

uniformos. Atsimenu, kaip su ja kepdavome vaflius močiutės na- 
muose. Beveik kiekvieną kartą, kai ten nuvažiuodavome. Ir dar ji 
pasodindavo mane ant pagalvėlės savo persirengimo kambaryje 
prie veidrodžio, o jos asmeninė vizažistė mane gražindavo. 

Dabar, kai ėmė apie tai galvoti, iškyla nemažai gerų atsimini- 
mų apie mamą. Jei tik ši moteris nebūtų jų apgavusi ir palikusi... 

— Gerai, pakaks, — tai vyresniojo vyro balsas. 

Ji išgirsta spragtelėjimą ir kaip išjungtas nutyla kažkoks elek- 
trinis prietaisas. Jos link grindimis artėja žingsniai. 

— Kodėl jūs manęs viso to klausiate? 

Niekas neatsako. Rankos kelia ją nuo kėdės. 

— O Džeikas? Kas nutiko Džeikui? — jos balse girdėti nevil- 
tis. - Kur jis? Ar galiu pakalbėti su juo? 

Jie ją apsuka, stumia eiti. 

— Pasakykite man! Pasakykite, kas jam atsitiko? 

Ji įsispiria kulnais, lošiasi atbula, priešinasi. Bet stiprios ran- 
kos priverčia ją čiuožti grindimis. 

— Močkrušiai! - ji rangosi ir spardosi, bet mažiausiai keturi 
vyrai laiko ir tempia ją tolyn. — Mano tėvas nudės jus už tai! 
Mano tėvo Žmonės suras jus ir nudės — visus iki vieno, suskiai! 

Privatus „Citation“ lėktuvas skrenda virš Atlanto kreiserio grei- 
čiu, siekiančiu beveik tūkstantį kilometrų per valandą. Skrydis 
trunka mažiau nei šešias valandas, —- dukart trumpiau nei įpras- 
tas užsakomasis transatlantinis skrydis. 

Viceprezidentas Lokas ir žmona Kaili, su kuria jis išsisky- 
ręs, užsisega saugos diržus, nes lėktuvas įskrenda į JK erdvę. Jie 

beveik nesikalbėjo kelionės metu ir ši slogi tyla tęsiasi, kai šar- 
vuotas „Mercedesas“, lydimas Slaptosios tarnybos agentų, juos 
išveža iš Hitrou oro uosto. 

Paskutinę kelionės atkarpą jie įveikia apsupti šešių policijos 
automobilių su kaukiančiomis sirenomis. Viltšyre juos pristabdo 
nusidriekusi lengvųjų automobilių ir kemperių virtinė, slenkanti 
kaimo keliais Stounhendžo link. Su visa palyda aplenkia juos ir 
galiausiai atvyksta į Divaiziso policijos nuovadą. 

Tomą ir Kaili Lokus nusiunčia į Hanto kabinetą ir čia, apė- 
ję visą ratą spausdami rankas ir sveikindamiesi, jie susėda prie 
didelio pasitarimų stalo. Priešais juos sėdi policijos viršininkas 
Barnis Gibsonas ir vidaus reikalų ministrė Selija Ašbern. Ši ne- 
didukė, bet valinga šiaurietė, beveik penkiasdešimties, pradeda 
susitikimą: 

— Vidaus reikalų sekretorius atsiprašo. Deja, buvo neįmanoma 
nutraukti jo trumpo vizito Australijoje. Aš atvykau čia norėda- 
ma jums padėti ir užtikrinti: Britanijos vyriausybė ir visos jos 
tarnybos daro viską, kas įmanoma, kad surastų jūsų dukterį. 

— Mes neblogai pasistūmėjome, - sako Hantas. - Automobilis, 
kuriuo važiavo Keitlin, jau yra surastas ir, nors buvo gerokai ap- 
degęs, ištirtas teismo ekspertų, — jo veidas surimtėja. - Kaip tur- 
būt jau žinote, suradome ir jauno vyro, su kuriuo ji keliavo, kūną. 

Kaili Lok siekia nosinės savo rankinėje. 

Hantas tęsia: 

— Ar kuris nors iš jūsų žinojote apie jų ryšį? 

Ji papurto galvą. 

— Tai turbūt buvo nauja pažintis, - taria Tomas Lokas. - Pa- 
tikėkite manimi, komanda, kurią nusamdžiau saugoti Keitlin, 
būtų man pranešusi apie bet kokius rimtesnius jos santykius. 

Jausdamas, kad žmona vis labiau grimzta į neviltį, paima jos 
ranką. Tai pirmas švelnumo ženklas tarp jųdviejų. 

— Ar turėjote kokių nors kontaktų su tais, kurie pagrobė mūsų 
dukterį? — klausia jis. 

— Visiškai nieko. 

— Ar jūsų tyrėjai turi bent menkiausios informacijos, kas to- 
kie jie galėtų būti? 

— Šiuo metu su byla dirba labiausiai patyrę detektyvai iš Lon- 
dono policijos Specialiųjų nusikaltimų direktorato. 

— MI6'? 

— Specialiajai žvalgybos tarnybai buvo pranešta, — įsiterpia 
Ašbern. — Šiuo metu manome, kad nebūtų naudinga jiems ak- 
tyviai įsitraukti. Jei paaiškės, kad su tuo susiję užsieniečiai ar 
teroristinės organizacijos, mes tai pergalvosime. 

Viceprezidentas atsidūsėjęs taria: 

— Ponia Ašbern, mano buvusi žmona ir aš vertiname jūsų pa- 
stangas ir sunkų policijos pajėgų darbą. Ir vis dėlto — tikiuosi, 
kad jūs neįsižeisite, - mums abiem būtų ramiau, jei į operaci- 
ją būtų įtraukti ir konkretūs žmonės, kuriuos galėčiau atsiųsti. 
FTB yra pagarsėjusi kaip labai patyrusi šioje srityje. 

Ašbern supratingai nusišypso: 

— Suprantu, kaip jūs jaučiatės, pone viceprezidente. Pati turiu 
tokio amžiaus dukrą. Noriu jus patikinti, kad mes tikrai siekia- 
me bendradarbiauti su FTB ir keistis informacija. Tačiau mums 
labai svarbu kontroliuoti šį tyrimą ir bet koks kišimasis tikrai 
nepageidautinas. 

Viceprezidentas paleidžia žmonos ranką ir palinksta į priekį. 
Jo akyse žybteli šaltas plienas, užgrūdintas rinkimų karštinės. 

— Ministre, policijos viršininke, prieš įsėsdamas į lėktuvą 
kalbėjausi su Jungtinių Valstijų Prezidentu. Buvo jau vėlu, bet 
jis buvo toks malonus, kad paskambino išreikšti susirūpinimo — 


* Jungtinės Karalystės slaptoji žvalgybos tarnyba. 

kaip mano draugas ir kaip vyriausiasis visų Amerikos piliečių 
teisių gynėjas. Mes čia galime pasirinkti vieną iš dviejų variantų. 
Galite atsižvelgti į mano prašymą ir patirti Kaili, mano paties ir 
Prezidento dėkingumą. Aš patarčiau jums kaip tik taip pasielgti. 
Arba po kelių valandų Prezidentas asmeniškai paskambins jūsų 
Ministrui Pirmininkui ir išreikš nerimą dėl to, kaip vykdomas 
šis tyrimas. Tada priešais Baltuosius rūmus jis surengs spaudos 
konferenciją ir pasidalys šiais rūpesčiais su Amerikos žmonėmis. 

Hantas supratingai linkteli. 

— Pone viceprezidente, mes priimsime FTB pagalbą. Paskir- 
siu pareigūnus, kad suderintų tai su generalinio direktoriaus ka- 
binetu. 

Kaili Lok prakalba pirmą kartą. Ji nori užduoti tik vieną 
klausimą ir įtampos gaidelė jos balse išduoda, kaip ji baiminasi 
dėl galimo atsakymo: 

— Prašau pasakyti man atvirai, pone Hantai, ar jūs manote, 
kad mano dukra dar gyva? 

Policijos viršininkas nedvejodamas atsako: 

— Esu tikras, kad ji gyva. Greitai mes ją surasime, aš tuo ne- 
abejoju. 

Kaili su palengvėjimu šypteli. 

Tomo Loko akys sako ką kita. Viršininku dėtas, jis būtų at- 
sakęs lygiai taip pat. Bet jis žino tiesą. Mažai tikimybės, kad jo 
duktė iš viso to išsikapstys gyva. 

Megan darbe daugiau nebegali ištverti nė minutės. Ji išjungia 
kompiuterį, pasičiumpa daiktus ir išsmunka į automobilių sto- 
vėjimo aikštelę. Vienintelė paguoda, kad dabar bent jau Semi 
nereikės likti pas Adamą. 

Virdama iš pykčio, kad buvo nušalinta nuo reikšmingos bylos, 
ji vos neprasilenkia su Gideonu Čeisu, traukiančiu priimamo- 
jo link. Jis eina nunėręs galvą, aiškiai prislėgtas dar tamsesnių 
minčių nei jos pačios. 

— Gideonai! — sušunka ji. 

Jis pakelia akis, išspaudžia siaurą šypseną ir apsisukęs žengia 
jos automobilio link. 

— Inspektore, aš kaip tik ėjau susitikti su jumis. 

Megan žvilgteli į laikrodį. 

— Reikėjo paskambinti. Turiu pasiimti dukterį. Ar galėtumėt 
palaukti iki ryto? 

Atrodo, jis nusimena. 

— Na, žinoma, jokių problemų. 

Tačiau akivaizdu, kad jis mąsto visai ką kita. 

— Kas nutiko? Dėl ko norėjote su manimi susitikti? 

Jis kiaurą valandą mintyse dėliojosi, ką jai sakys, bet dabar 
nežino, nuo ko pradėti. 

— Jūs buvote teisi, aš jums nepasakiau visos teisybės. 

— K3 turite omenyje? —- kažkurią sekundės dalį ji negali prisi- 
minti, kad būtų kaltinusi jį meluojant. 

— Aš mačiau vyrą, kuris įsilaužė į mano tėvo namus, - jis iš- 
tiesia savo mobilųjį. — Turiu jo nuotrauką. 

Ji paima jo telefoną. Nuotrauka nekokybiška. Vaizdas suju- 
dėjęs. Apšviestas pigios blykstės. Blogai iškadruotas. Viskas, ko 


negalima daryti, jei nori gauti gerą nuotrauką. Bet įžiūrėti gali- 
ma. Matyti veidas, ir jis atitinka jos sudarytą portretą. 

Megan ilgai ir įdėmiai žvelgia į nuotrauką kresno vyriškio 
trumpais šviesiais plaukais. Jis toks, kaip ji ir įsivaizdavo. Vyras, 
baltasis, įpusėjęs ketvirtą dešimtį, beveik 90 kilogramų, gana 
aukštas, per krūtinę I05—-IIO centimetrų. 

— Padariau ją prieš pat užtrenkdamas duris, - paaiškina Gi- 
deonas. - Jei geriau įsižiūrėsite, jo rankoje pamatysite degančius 
popierius. 

Ji prisimerkia, iš arčiau įsistebeilija į nedidelį ekraną. Jis tei- 
sus. Nuotrauka ne tokia jau nevykusi, kaip jai iš pradžių pasiro- 
dė. Akivaizdus įrodymas. 

— Kodėl nenorėjote, kad mes apie tai žinotume? 

Jis trūkteli pečiais. 

— Sunku paaiškinti. Ko gero, tikėjausi surasti jį greičiau už jus. 

— Kodėl jo ieškojote? 

— Norėjau paklausti apie savo tėvą. Sužinoti, į ką jis buvo įsi- 
vėlęs, ką jam visa tai reiškė. 

Ji jaučia, kad čia slepiasi kažkas daugiau nei tik asmeninio 
atpildo poreikis. 

— Kaip suprasti „ką jam visa tai reiškė“? 

Gideonas sustingsta. Jis norėtų jai papasakoti, norėtų, kad ji 
padėtų jam susivokti, bet kartu bijo pasirodyti kvailas. 

— Mano tėvas visą gyvenimą rašė dienoraščius. Nuo tada, kai 
jam suėjo aštuoniolika. 

Megan neprisimena, kad kurioje nors ataskaitoje būtų užsi- 
minta apie namuose rastus dienoraščius. 

= lr2. 

— Manau, jie gali būti reikšmingi, — jis tiriamai pasižiūri į ją, 
stebėdamas reakciją. - Ar žinote ką nors apie akmenis ir apie 
Šventųjų Garbintojus? 

— Kokius akmenis? 

— Stounhendžo. 

Ji nusijuokia. 

- Paklausykite. Ši diena man buvo tikrai sunki ir dabar neį- 
stengiu minti mįslių. Kas tai? Apie ką jūs kalbate? 

— Mano tėvas priklausė slaptai organizacijai. Jie buvo... — jis 
pasitaiso, - jie yra Šventųjų Garbintojai. 

Tyrėja inspektorė kritiškai nužvelgia jį. 

— Na ir kas? Jūsų tėvas turėjo slaptą klubą. Ir tikrai ne jis vie- 
nas. Net tarp policininkų pilna masonų ir panašių. Atsiprašau. 
Man tikrai reikia eiti. 

— Tai visai nepanašu, tarkim, į Laisvuosius masonus, — atšau- 
na Gideonas. - Ši grupuotė pavojinga. Ji susijusi su įvairiausiais 
negerais dalykais, ritualais, gal net aukojimais. 

Megan įdėmiai jį nužvelgia. Jis aiškiai išsekęs. Sugniuždytas. 
Galbūt jam netgi potrauminis stresas. 

— Gideonai, kada pastaruoju metu padoriai išsimiegojote? 

Jis papurto galvą: 

— Nepamenu. 

Dabar jai viskas ima aiškėti. Tėvo mirtis ir įsilaužimas su 
užpuolimu vis dėlto paveikė vyriškį. 

— Gal jums reikėtų apsilankyti pas gydytoją? Paskirtų kokių 
raminamųjų vaistų, kad galėtumėte pailsėti. Tai padėtų susidė- 
lioti mintis, ištverti pirmąsias kelias savaites. 

— Man nereikia vaistų ar patarimo, inspektore. Man reikia, 
kad jūs rimtai mane išklausytumėte. Mano tėvas nusižudė dėl 
šios grupuotės, dėl Šventųjų Garbintojų. Tiksliai nežinau, bet 
tai, regis, kažkaip susiję su manimi. 

Iš savo automobilio Megan pažvelgia į paradines nuovados 
duris. Ji turi būti ryžtinga, jei nori greičiau nuvažiuoti pas 


dukrą. 

— Pokalbį teks atidėti iki rytojaus, - sako. Kilsteli jo mobilųjį 
telefoną. — Pasilieku šitą, kad padaryčiau nuotraukos, kurią ro- 
dėte, kopiją. Kai susitiksime, grąžinsiu. 

Gideonas nepatenkintas linkteli. 

— Prašau atvažiuoti į namus. Parodysiu jums dienoraščius. 
Tada jūs pakeisite nuomonę. 

Megan dvejoja. Nerimas dėl savo pačios saugumo visada 
tūno pasąmonėje, o Čeiso elgesys atrodo nestabilus. 

— Mudu su padėjėju galėtume atvažiuoti dešimtą ryto. Ar tinka? 

— Dešimtą tinka. 

Jie palinki vienas kitam labos nakties ir ji nueina prie savo 
automobilio, žiūrėdama į jo mobilųjį telefoną, į nuotrauką švie- 
siaplaukio vyriškio su liepsnojančiais popieriais saujoje. 


TREČIA DALIS 

PIRMADIENIS, BIRŽELIO 2I DIENA, VASAROS SAULĖGRĮŽA 
STOUNHENDŽAS 


Aplink akmenis išsidėsčiusių kalvų aukštumose įsikūrę Stebėto- 
jai mato, kaip prie didžiųjų akmenų lyg kokios skruzdėlės plūsta 
iškylautojai. Piligrimai susikimba rankomis ir aplink megalitus 
sudaro ratą. Dar nakties tamsoje Brolijos nariai stebėjo, kaip jie 
renkasi. 

Tūkstančiai pašaliečių. Tai įvairių tautybių, amžiaus ir tikė- 
jimo žmonės. Pagonys, druidų pasekėjai, vikanai , stabmeldžiai, 
krikščionys, katalikai ir žydai. Kai kurie iš jų atvyko melstis. 
Kiti — stebėti spektaklio. Susirinko. Kaip visada. 

Aplink plytinčioje tamsoje Viltšyro laukais nusidriekusios ne- 
legalios stovyklavietės, spragsi nedideli laužai, kaip ir senaisiais 
laikais užkurti tam, kad pažymėtų saulėgrįžos kelią. Aikštelė 
su akmenimis irgi prisipildžiusi laukinių spalvų, nes šią naktį ji 
atvira lankytojams. 

Mistika, senieji papročiai, saulėgrįžos garbinimas — ir šiuo- 
laikinių renginių rutina. Prižiūrima minia, švaros palaikymas, 
eismo reguliavimas. Ir atnašavimas vienam iš seniausių dievų. 
Pinigams. Net ir sambos grupės pardavinėja savo įrašus šalia su- 
venyrų, kurie savo gausa nenusileidžia narkotikams ir alkoholiui. 


* Wiccans — naujieji pagonys, kurių tikėjimas grindžiamas harmoningu žmo- 
gaus ir visatos santykiu. 

Jie atkeliavo čia iš viso pasaulio ir jau artėdami prie Stoun- 
hendžo sužinojo, kad policijos čia tiek daug ne tik dėl jų. Paskli- 
do kalbos apie dingusią merginą amerikietę ir mirusį jos vaikiną, 
ir kai kurie susirinkusieji klaupiasi pasimelsti už juos. 

Visą naktį girdimas būgnų dundesys dar labiau sustiprėja, 
įgauna intensyvesnį ritmą. Oras prisipildo jaudulio. Baltai ap- 
sirengę druidai kartoja maldas. Pagonys vyrai apnuogintomis 
krūtinėmis šoka su entuziastingais pensininkais ir plaukus gėlių 
prisikaišiusiomis hipėmis. 

Ima groti primityvūs ragai. Senuosius instrumentus papil- 
do įvežtinės vuvuzelės. Virš minios pakyla sveikinimų, plojimų 
ir skandavimų banga. Nekaltos akys: kai kurios žibančios nuo 
kvaišalų, kai kurios žaižaruojančios skaisčiu nekantrumu, - vi- 
sos dabar nukreiptos į rausvą dangų, laukia kerinčio pirmojo 
saulės spindulių blyksnio, perskrosiančio patį žinomiausią pa- 
saulyje akmenų ratą. 

Pasirodo saulės kraštas ir šviesa pereina ratu sustatytus di- 
džiuosius akmenis. Nuvilnija didingi džiaugsmo šūksniai. 

Netoli šio rato nėra nieko iš Garbintojų, išskyrus Stebėto- 
jus. Garbintojai išmano kur kas daugiau. Todėl jie susirinko toli, 
Šventykloje. Jie parklupę ant šaltų akmenų Didžiojoje salėje. 
Vietoje, kur yra jų Dievai. 

Pabudęs Gideonas žvilgteli į laikrodį ir iškart prisimena, kad 
apsilankė policijoje. Jau beveik dešimta valanda ilgiausios metų 


* Plastikinės dūdos, kurias naudoja sporto sirgaliai. 

dienos ryto. Jis pirmą kartą per šią savaitę normaliai išsimiegojo. 
Galų gale našta nusirito nuo jo pečių. 

Jis nusiprausia po dušu, nusiskuta ir skuba laiptais į apačią. 
Kaisdamas virdulį išgirsta įspėjamąjį signalizacijos garsą. Jis 
spusteli mygtuką ir ekrane stebi, kaip pro metalinius vartus įslen- 
ka Megan automobilis ir žvyruotu keliuku važiuoja namo link. 

Gideonas atidaro priekines duris. 

— Labas rytas, - taria jis žvaliai. 

- Sveiki, — ne taip džiugiai atsako Megan. - Čia detektyvas 
seržantas Dokeris. 

Seržantas nusišypso pro saulės akinius ir ištiesia ranką. 

— Malonu susipažinti, - sako jam Gideonas energingai purty- 
damas ranką. - Eime vidun. 

Abu pareigūnai nuseka paskui jį į virtuvę ir susėda prie ke- 
turkampio pušinio stalo, kol Gideonas kalbėdamas užpliko 
jiems gėrimus. 

— Turbūt esate užsiėmę saulėgrįža? 

— O taip, - sako Megan. - Keliuose tikra beprotybė. Turėčiau 
elgtis kaip mano buvęs vyras — neiti į darbą šiomis dienomis. 
Mane tai siutina. 

— Tai permaininga, - sako Džimis. — Vienais metais minia 
elgiasi padoriai, o kitais jie plėšosi kaip laukiniai. 

Gideonas įpila vienam kavos, kitam arbatos, trečiam pieno, 
kam reikia, įdeda cukraus, galiausiai ir pats prisėda prie stalo. 
Megan tuo pasinaudoja ir pakreipia pokalbį kita linkme: 

— Praėjusį vakarą užsiminėte apie savo tėvo dienoraščius ir 
sakėte, kad jie gali prasklaidyti ūką, gaubiantį jo mirtį. Ar leis- 
tumėte juos pamatyti? 

Gideonas pastato puodelį ir atsistoja. 

— Taip taip, prašom. Bet pirma turiu jums kai ką pasakyti. 

— Ir ką gi? 

Jis prieina prie laiptų. 

— Juos nelengva perskaityti. Luktelkit, geriau parodysiu, ką 
turiu omenyje, 

Jis užlipa į slaptą kambarį ir pasiima vieną iššifruotą dieno- 
raštį. Grįžta ir kiek sulaikęs kvėpavimą paduoda jį Megan. 

— Kokia čia kalba? — ji atitraukia sąsiuvinį, lyg tai galėtų pa- 
dėti perskaityti. 

— Šifras, — paaiškina jis. - Mano tėvas visus savo dienoraščius 
parašė slaptaraščiu. Sugalvojo jį, kai buvau mažas, kad išmokytų 
mane graikų kalbos. 

Megan pašnairuoja į atverstą puslapį: 

— Čia graikiškai? 

— Ne visai. Tai graikų abėcėlė, bet iš kito galo. Raidės atvirkščia 
tvarka atitinka anglų kalbos raides. Omega reiškia A ir taip toliau. 

Gideonas paima pieštuką ir seno laikraščio paraštėje užrašo: 
KTPOI YTOMTZ. Paduoda jai. 

— Kaip manote, kas čia parašyta? 

— Megan Beiker. 

Jis apstulbęs: 

— Iš kur žinote, juk beveik nepažiūrėjote? 

Ji šypsosi: 

— O ką dar jūs galėjote užrašyti? Bandote mane sudominti ir 
įtraukti, kad perprasčiau tą kalbą. Taigi spėju, kad užrašėte man 
ką nors asmeniška, o vienintelis dalykas, kurį žinote apie mane, 
tai vardas ir pavardė. 

Ji perverčia dienoraščio puslapį. 

— Kodėl jūsų tėvas taip padarė? Kodėl jam reikėjo rašyti šif- 
ruotai, kad suprastumėte tik jūs ir jis? 

Gigeonas pats nėra tikras: 
— Gal dėl to, kad niekas kitas nesuprastų? 
Ji svarsto: 

— Rašome dienoraščius tam, kad vieną dieną juos kas nors 
perskaitytų. Nors žmonės ir mano priešingai, bet juk yra taip. 
Jeigu jūsų tėvo užrašai yra svarbūs, jis norėjo, kad jūs tai perskai- 
tytumėte ir turbūt kažko imtumėtės. Ko nors, ką 7:4 jūs galite 
padaryti. Gal norėjo, kad iššifruotumėte ir paskelbtumėte? 

Gideonui atrodo, kad turbūt mažiausiai Natanielis norėjo, 
kad tai būtų paskelbta. Bet jos žodžiuose yra tiesos. 

— Manote, jis norėjo, kad aš tai patvirtinčiau? Įsitraukčiau į 
šitai? 

— Nežinau. Kas yra ai, apie ką jūs? Kodėl mums nepasakote? 

Jau porą valandų jis bando paaiškinti. Skaito jiems svarbias 
ištraukas, kurias išvertė: apie Šventųjų Garbintojus, apie akme- 
nų galias, apie jų, kaip visa gydančių dievybių, vaidmenis. Jis 
netgi atskleidžia kai kurias savo mamos mirties aplinkybes. Pa- 
pasakoja apie jos mirtiną ligą, apie Natanielio baimę, kad sūnus 
galėjo ją paveldėti. 

Megan nežino, kaip jam pasakyti, ką ji apie visa tai mano, 
kad jo neįžeistų. Galiausiai ji taria: 

— Gali būti, kad jūsų tėvas buvo psichiškai nesveikas... — ji 
bando sušvelninti: — Jis buvo gabus žmogus. Juk galėjo ką nors 
panašaus ir nuslėpti. 

— Jis nebuvo išprotėjęs, — užsispiria Gideonas. - Jo dienoraš- 
čiuose yra daug tiesos. 

— Įrodomos tiesos? — paklausia Džimis. 

Gideonas pakyla nuo kėdės ir prieina prie lango. Jis Žiūri į 
pievas, kuriomis vaikščiojo tėvas. Jaučiasi nepatogiai, kad namie 
yra policininkai, kad jie klausinėja apie tėvą ir apie jo asmeninį 
gyvenimą, bet jų skepticizmas priverčia jį pasiryžti. 

— Kai buvau vaikas, aš labai sunkiai sirgau. Labai sunkiai. Ko 
gero, tai buvo tos pačios ligos, nuo kurios mirė mano mama, 
pradžia, — jis atitraukia žvilgsnį nuo sodo ir vėl pažiūri į parei- 

gūnus. — Ir žinote, ką padarė mano tėvas? Jis parsivežė mane iš 
ligoninės ir išmaudė šaltoje vonioje. Ypatingame vandenyje, ku- 
ris mane išgydė. Vanduo buvo paimtas iš Stounhendžo. Kai aš 
vėl galėjau vaikščioti, nusivežė mane tenai ir vertė liesti akme- 
nis: didžiuosius sarsenus, melsvąjį smiltainį. Nuo tada manyje 
nebeliko tos ligos pėdsakų. Nieko. Mano sveikata puiki. Oda 
ir žaizdos sugyja nepalyginti greičiau nei bet kurio kito man 
pažįstamo Žmogaus. 

Džimis apdairiai, bet išraiškingai žvilgteli į Megan. 

Gideonas tai pastebi. 

— Žinau, manote, kad aš pamišęs, bet taip nėra. 

Jis sugrįžta prie stalo, pasilenkia prie jo ir paima dešinę Me- 
gan ranką. 

— Jūs buvote įsipjovusi. Kiek laiko ant piršto buvote užsiklija- 
vusi pleistrą? 

Ji pažvelgia į purviną žymę. 

— Nežinau, gal savaitę. Tai buvo gan gilus pjūvis. 

— Pažiūrėkite į mano veidą, - Gideonas atsuka jai skruostą. — 
Jūs lankėte mane ligoninėje po to, kai aš buvau užpultas. Matėte 
žaizdas ir nubrozdinimus. Ar matote juos dabar? 

Ne, ji nemato. 

— Kas nutiko tai žaizdai ant mano skruosto, kurią gydytojai 
norėjo susiūti? — jis pastebi jos akyse šmėstelint abejonę ir kilste- 
li smakrą. - O prakirsta lūpa? Ar matote bent menkiausią žymę? 
Kas nors liko? 

Megan širdis ima plakti greičiau. Ji nieko neįžiūri. Ant jo 
odos nėra nė žymės, nė menkiausio įbrėžimo. 

Gideono akyse matyti pergalės blyksniai: 

— Ant tos mažos žaizdelės jūs vis dar klijuojate pleistrą. Jau 
visa savaitė. Įrodykite man dabar, kad mano tėvas buvo pamišęs. 
Įrodykite, kad tai, ką jis parašė, nėra tiesa. 

Vadovaujantieji pareigūnai nemiegojo visą naktį. Tyrėjų gyveni- 
mą aukštyn kojom apvertė skambutis paryčiais. Keitlin pagro- 
bėjų skambutis. 

Kol policijos viršininkas ir jo komanda susirinko kabinete, 
informacija pateko į viešumą. Matyt, prasitarė kas nors iš parei- 
gūnų. Tarptautinės žiniasklaidos atstovai jau buvo susibūrę prie 
policijos būstinės. 

Barnis Gibsonas pradeda neeilinį susirinkimą: 

— Antrą valandą ryto buvo paskambinta pagalbos nume- 
riu. Kaip ir priklauso, skambutis buvo įrašomas. Tuoj paleisiu 
jums įrašą. Nustatyta, kad skambino iš telefono būdelės. Tai, 
aišku, nestebina. Tačiau... telefono būdelė buvo ne Anglijo- 
je, o Prancūzijoje, - jis palaukia, kol tai bus įsisąmoninta. — 
Skambinta iš taksofono būdelės Fajet gatvėje, beveik pačiame 
Paryžiaus centre. Prancūzijos policija jau dirba vietoje, tikri- 
na filmuotą medžiagą, bet labai stebėčiausi, jeigu jie ką nors 
rastų. Jie patikrins ir pirštų atspaudus bei kitus pėdsakus — 
gal atitiks ką nors iš mūsų turimos atspaudų ir DNR duome- 
nų bazės. 

Hantas nekantrauja tęsti. Tomas Lokas apie tai jau infor- 
muotas ir yra pakeliui iš viešbučio. 

— Paleisk įrašą, Barni. 

Gibsonas nuspaudžia vidury stalo padėto skaitmeninio 
leistuvo mygtuką. Pasigirsta balsas. Vyriškas. Kalba angliškai. 
Garso kokybė prasta. 

„Jūs laukėte ir tikėjotės šio skambučio, mes tai žinome. Pas 
mus yra Keitlin Lok ir netrukus jūs išgirsite mūsų reikalavimus.“ 

Tyla ir trakštelėjimas. Nejaukiai pasigirsta merginos balsas. 
Prislopintas ir liūdnas. 

„Tėtis man skaitydavo. Kiekvieną kartą prieš miegą jis atsi- 
sėsdavo šalia manęs po antklode ir skaitydavo, kol aš užmigda- 
vau, — ji liūdnai nusijuokia. — Jis kurdavo istorijas apie pasakų 
princesę vardu Kei ir jos nuotykius ir tada... - girdėti, kad ji tuoj 
pravirks, — tada aš užmigdavau laikydama tėčio ranką.“ 

Visi, sėdintys prie pasitarimų stalo, turi vaikų ir įrašas aiškiai 
verčia juos nerimauti. Keitlin balsas suvirpina jų jausmus. 

„Nedaug ką prisimenu apie mamą... Regis, prisimenu, kaip 
ji man į plaukus pynė geltonus kaspinus, kai pirmą dieną ėjau į 
mokyklą. Nes aš nekenčiau mėlynos uniformos. Atsimenu, kaip 
su ja kepdavome vaflius močiutės namuose. Beveik kiekvieną 
kartą, kai ten nuvažiuodavome. Ir dar ji pasodindavo mane ant 
pagalvėlės savo persirengimo kambaryje prie veidrodžio, o jos 
asmeninė vizažistė mane gražindavo.“ 

Gibsonas sustabdo leistuvą. 

— Technikai tikrina įrašą. O jūs, policijos viršininke, tikiuosi, 
šį rytą kartu su viceprezidentu Loku patvirtinsite autentiškumą. 

— Taip. Dėkui, Barni, — taria Hantas ir pasisuka į atstovę 
spaudai Keit Malori: - Kaip plačiai nutekėjo informacija, Keit? 

— Labai plačiai, pone. 

Ji — įpusėjusi ketvirtą dešimtį putliaveidė su apvaliais aki- 
niais ir išsitaršiusiais juodais plaukais. Keit paskleidžia ant stalo 
šalies laikraščių kopijas, jos pirštai pajuodę nuo spausdintuvo 
rašalo. 

— Visuose svarbiausiuose yra. „Mirror“ pirmajame puslapyje 
akį rėžia antraštė: „Prancūzija dabar turi raktą nuo Lok bylos“. 
„Sun“ vedamajame puikuojasi didžiausia Keitlin nuotrauka su 
bikiniu ir tik vienas žodis: „Išlikimas?“ 


* Angliškai Caitlyn vardo trumpinys yra Key ir reiškia „raktą“, o pavardė 
Lock - „spyną“. Originale laikraščio antraštė skamba taip: „France Now Key 


In Lock Case“. 

Keit Malori garsiai perskaito kelias pirmąsias straipsnio laik- 
raštyje „Mirror“ eilutes: 

— Pagrobtos Amerikos gražuolės Keitlin Lok, JAV vicepre- 
zidento dukters, paieškos praėjusią naktį netikėtai persikėlė į 
Paryžių ir aukščiausieji Britanijos policijos pareigūnai išskubėjo 
tirti tarptautinio pagrobėjų skambučio. Jie susisiekė specialiuoju 
numeriu, kurį policija paskyrė visuomenei informuoti. Regis, 
grupuotė „Al Oaedos“ stiliumi įrašė Keitlin, kalbančią asmeni- 
nius dalykus apie save, savo tėvą ir motiną. 

— Pakaks, - pertraukia Hantas. - Nežinau, ar iš to bus naudos, 
bet paprašiau, kad paskambintų į redakciją ir pareikštų nepasi- 
tenkinimą, - gūžteli pečiais. - Spėju, kad mes neturime pasirin- 
kimo. Teks sušaukti spaudos konferenciją ir atsakyti į jų įkyrius 
klausimus. 

— Turėtumėte apsvarstyti, ar neverta visiškai uždrausti Žinias- 
klaidai kištis, - pasiūlo spaudos atstovė. - Galime būti apkaltin- 
ti, kad jaunos moters gyvybei sukėlėme pavojų. 

Hantas numeta laikraščio kopiją ant stalo. 

— O kokia prasmė? Naujienos jau išėjo! - jis apžvelgia veidus 
aplink, tada pažiūri į Malori. — Keit, mes negalime vykdyti to- 
kio masto tyrimo, jei spauda apie jį sužino anksčiau nei mūsų 
darbuotojai. Padarykite viską, kad išsiaiškintume, kas nutekino 
informaciją. Noriu, kad šis nusižengimas būtų ištirtas iki galo. 

Atsidaro pasitarimų kabineto durys ir pasirodo policijos vir- 
šininko asmeninis sekretorius. 

— Ponai, atvyko viceprezidentas Lokas. Su juo du vyrai, sako- 


si esą iš FTB. 

Kol policijos viršininkas Hantas šnekteli su viceprezidentu Loku, 
kiek tolėliau koridoriuje, kitame kambaryje, vyksta dar vienas 
svarbus susitikimas. FTB agentai Todis Burgesas ir Danis Alve- 
zas akis į akį susitinka su Džonu Roulandsu ir Barniu Gibsonu. 

— Labai tikiuosi, kad galėsime jums padėti, vyrai, - sako vy- 
resnysis patarėjas agentas Burgesas. Įdegęs ir stilingas, jis atrodo 
perpus jaunesnis, nors yra keturiasdešimt penkerių. - Mudu su 
Daniu gerai pažįstame ir Tomą Loką, ir Prezidentą, tad galime 
nukreipti ugnį nuo jūsų. Žinoma, tik tuo atveju, jei būsite atviri 
ir sąžiningi su mumis. 

Gibsonas, išgirdęs šiuos žodžius, iškart perpranta atvykusių 
jankių kalbos manierą: sakyk mums viską, o mes nesakysime 
tau nieko. 

— Kurias pagrobėjų grupuotes jūs labiausiai įtariate? Ar To- 
mas Lokas yra kam nors gerokai įkyrėjęs? 

Abu amerikiečiai ima juoktis. 

— Tomas yra įkyrėjęs visiems, — sako Burgesas: — organizuo- 
tiems Niujorko šeimų klanams, Čikagos kovotojams už gyvūnų 
teises, Vakarų pakrantės gamtosaugininkams, net ir rusams ten, 
Brukline. 

— Dar teroristų grupuotėms, — papildo Alvezas. - Jis respub- 
likonas, palaiko karą su terorizmu. Šnekant užsienio politikos 
terminais, jis — kurstytojas. „Al Oaeda“, kolumbiečiai, Libano 
patriotai, Palestinos išlaisvintojai, „Abu Nidal“ organizacija, — 
visi jie smaigsto adatėles į Tomo Loko atvaizdą. 

Agentas ima klausinėti Gibsoną: 

— O kąjūs, vyrai, suradote? 

— Ne kažin ką, - pripažįsta viršininkas. - Bendradarbiaujame 
su žvalgyba, aiškinamės, kas įmanoma. Duomenys, elektroni- 

niai laiškai, balso pašto pranešimai, - renkame viską, kas tik yra 
susiję su Keitlin. 

Danis Alvezas - ketvirtą dešimtį įpusėjęs ispanas tamsiomis 
akimis, trumpais juodais plaukais. Jis laukė progos užduoti di- 
dįj; klausimą: 

— Ką darėte su įrašu? 

Roulandsas atsako tiesiai: 

— Iš technikų atsakymo dar negavome. Man jis atrodo auten- 
tiškas, bet įtartina, kodėl jie panaudojo garso, o ne vaizdo įrašą. 

— Sutinku, — sako Alvezas. — Bet ten tikrai Keitlin. Kalbė- 
jome su Tomu ir Kaili. Informacija apie kaspinus ir knygą yra 
tikra ir, kiek jiems Žinoma, niekada nebuvo viešai skelbta. 

— Saugiu internetiniu kanalu įrašą perdavėme „Ouantico“, — 
papildo Burgesas. - Mūsų laboratorijose nustatė, kad jis buvo 
kelis kartus redaguotas ir perrašomas skaitmeniniu būdu. Jie 
mano, kad pirminis įrašas buvo padarytas su Keitlin, tada per- 
keltas į kitą įrašomąjį prietaisą ir, kai buvo paruoštas, paleistas 
telefonu iš Paryžiaus. 

— Kodėl? - klausia Gibsonas. - Kodėl jie turėtų visa tai daryti, 
užuot tiesiog leidę jai kalbėti telefonu? 

— Jie tikri profai, — sako Burgesas. —- Ko gero, žino, kad visi 
įrašomieji prietaisai, netgi skaitmeniniai, palieka kažką pana- 
šaus į garso DNR. Perrašydami tokiu būdu jie iškraipo galimą 
įkalti. Prietaisą ir įrašo šaltinį nustatyti būna daug sunkiau. 

— O man atrodo, - sako Roulandsas, - kad paaiškinimas gali 
būti kur kas paprastesnis. Gal įrašas buvo suklastotas? Kas, jei 
Keitlin balsas iš tiesų buvo įrašytas čia, Anglijoje, nusiųstas į Pa- 
ryžių ir tada paleistas per Prancūzijos telefono liniją? 

Alvezas papurto galvą. 

— Mūsų analitikai patvirtino, kad, be jokios abejonės, buvo 
skambinta iš Prancūzijos. Jie išskyrė aplinkos fono garsus ir yra 

įsitikinę, kad tai Paryžius, - bet Roulandso teorija jį irgi sudo- 
mina: - Tikriausiai įmanoma foną pridėti Prancūzijoje, nors tai 
jau būtų „pritempimas“. 

Gibsono tai neptikina: 

— Klausyk, pagrobę merginą jie galėjo nusigauti į Paryžių tu- 
neliu per keturias valandas. Tūkstančiai nelegalų svetimšalių 
kasmet kerta sąsiaurį. Profesionaliai grupuotei, sugebančiai kaip 
auką pasirinkti politiko dukterį, tai visiškas niekniekis. 

Burgesas sutinka: 

— Galėjo nuskristi ir privačiu lėktuvu: nuo kranto iki kranto 
tai perpus trumpiau. Bent jau aš taip daryčiau. 

Alvezas linkteli: 

— Aš irgi. 

Džonas Roulandsas lieka vienas prieš tris, bet jam tai nela- 
bai rūpi. 

- Ji čia. Esu tuo tikras. Mano nuojauta kužda, kad šis įrašas — 
tai tik pėdų mėtymas. Keitlin Lok vis dar yra mums pasiekiama. 

Kaili Lok viešai dar nekalbėjo apie dukters dingimą. Leido vy- 
rui tvarkyti reikalus su britų policija, slaptosiomis tarnybomis, 
FTB ir Prezidentūra. Jis gerai nusimano toje srityje. Kad ir ko- 
kie juodu skirtingi, ji žino, kad jam lygiai taip pat rūpi visos 
Keitlin gerovės smulkmenos. Jeigu kas nors ir gali priversti šiuos 
žmones ją surasti, tai Tomas. Dėl to nėra jokių abejonių. 

Bet retkarčiais jis klysta. Prašauna pro šalį. Ir pats niekada 
neprisipažįsta. Niekada. Net ir dabar jis nesutiks, kad kvaila 
klaida buvo prižiūrėti Keitlin samdyti Eriką, o ne Slaptosios 

tarnybos komandą. Visada viskas turi būti daroma taip, kaip 
jis nori. 

Tačiau šiandien bus kitaip. Šiandien atėjo jos eilė žengti 
žingsnį. Ir ji ruošiasi tai padaryti. Taip, kaip gali tik motina. Iš 
širdies. Dėl to ji ir sušaukė spaudos konferenciją. 

Kaili paskutinį kartą žvilgteli į veidrodį - akis slepia paprasti 
tamsūs „Prada“ akiniai. Ji dėvi pilką kelius siekiančią „Givenchy“ 
suknelę, šviesūs plaukai sukelti ir surišti. Pasirengusi viskam, 
kad ir kas jos lauktų šioje žemėje. 

Ji giliai įkvepia ir Žengia į viršutiniame aukšte esančią Dor- 
česterio konferencijų salę. Atsisėda prie ilgo stalo, uždengto 
nepriekaištingai balta medvilnine staltiese. Ant stalo padėta ne- 
didelė lentelė su jos vardu ir priešais ji mato visą spiečių mikro- 
fonų bei diktofonų. Ji pakelia žvilgsnį ir salė nuščiūva. Suspragsi 
lavina fotoaparatų, akina blykstės. Galima atpažinti redaktorius 
iš BBC, ITN, „Sky“, AFP, „Reuters“, PA, CNN, „Inter Press“, 
„Pressenza“, EFE ir UPI. Ir dar milijonus kitų. Jie pakyla nuo 
kėdžių pagerbdami ją. Ne kaip žinomą aktorę, bet kaip didį siel- 
vartą patiriančią motiną. 

Kaili jaučia karštį, sklindantį nuo ryškių ant metalinių stry- 
pų iškeltų televizijos lempų. Žmonės visur. Salės gilumoje iš- 
rikiuotos vaizdo kameros. Šalia iš abiejų pusių stovi stambus 
kostiumuotas apsaugininkas ir apskritaveidė tamsiaodė moteris, 
neseniai pradėjusi penktą dešimtį. Tai Carlena Elba — stačio- 
kiška ir viskam pasiruošusi veteranė, užgrūdinta Kaili žinias- 
klaidos kampanijų Holivude. Elba pastuksena į pagrindinį stalo 
mikrofoną ir pradeda: 

— Ponios ir ponai, dėkojame, kad susirinkote. Jūs visi žino- 
te, kad kelių šalių teisėsaugos pareigūnai bando surasti Keitlin 
Lok. Ir Kaili Lok, ir viceprezidentas Tomas Lokas yra be-galo 
dėkingi už tyrėjų ir kitų asmenų pastangas. Tačiau šį rytą mes 

nekalbėsime apie tyrimą, - ji kiek lukteli. - Šiandien Kaili Lok 
nori tiesiogiai kreiptis į tuos, kurie turi jos dukrą. Paskiau ji 
duos interviu. Spaudos konferencija truks devyniasdešimt mi- 
nučių, nes Kaili turi vykti į asmeninį susitikimą su Viltšyro po- 
licijos viršininku, Britanijos vidaus reikalų ministerijos ir FTB 
atstovais. Dar kartą dėkojame jums, kad susirinkote. 

Kaili palaukia minutėlę, stengdamasi susikaupti, - ji turi pa- 
daryti įspūdį auditorijai. Jaučia žurnalistų cinizmą. Tai profesi- 
jos įtaka, spėja ji. Nusiima tamsius akinius. Akys paraudusios ir 
akivaizdu, kad ji beveik visai be makiažo. Jos veidas čia visiems 
pažįstamas. 

— Kad ir kas jūs būtumėte, kad ir ko norėtumėte, prašau ne- 
skriausti mano vaiko, - girdėti, kaip virpa jos balsas. - Pagalvo- 
kite apie savo motinas, pagalvokite apie savo žmonas ir seseris. 
Kaip jaustumėtės, jei jos būtų vietoje Keitlin? Ką jūs pasakytu- 
mėte jų pagrobėjams? Jūs sakytumėte: „Prašom jas paleisti.“ 

Priešais save ji neturi jokių užrašų, tik tuščią popieriaus lapą 
ir rašiklį. Ji gana ilgai Žiūri nuleidusi žvilgsnį į šiuos daiktus. 
Tada pakelia akis. Įsistebeilija į kameras ir į ją stebinčius spau- 
dos atstovus, o jos akyse tvenkiasi ašaros. 

— Mano Keitlin turi auksinę širdį. Ji labai rūpestinga, mylinti, 
ji nuostabiausia dukra, kokią tik galima turėti. Visa ateitis dar 
jai priešaky. Pusšimtis metų gyvenimo. Ji turi teisę sutikti savo 
svajonių vyrą ir jį pamilti, kurti šeimą, supti ant kelių anūkus 
ir žinoti, kad būdama šiame pasaulyje padarė jį geresnį. Prašau 
neatimti iš jos viso to. Neatimti tos meilės, kurią ji gali duoti, 
visų jos svajonių, jos ateities, — ji skubiai nubraukia skruostu rie- 
dančią ašarą. — Aš mielai atiduosiu viską, ką turiu, kad susigrą- 
žinčiau dukterį. Ir aš esu pasirengusi tai padaryti. 

Ji atverčia ant stalo gulėjusį popieriaus lapą ir pakelia jį prieš 
kameras. 

— Tai mano banko čekis. Man pasisekė. Aš turiu dešimt milijo- 
nų dolerių, užrašytų mano vardu. Pažadu atiduoti juos, kad ir kas 
jūs būtumėt. Viską, ką turiu, viską, ką galiu surinkti. Mainais už 
sugrąžintą dukterį, - taria Kaili. Tada jos akys susiaurėja ir veidas 
įsitempia. — Bet žinokite, kad esu pasirengusi šiuos pinigus skirti 
ir tam, kas sėkmingai nuves policiją ar kitus tyrėjus iki jūsų durų 
ir padės mums saugiai susigrąžinti Keitlin. O visus, kurie yra su- 
siję su mano dukters pagrobimu, atiduoti į teisingumo rankas. 

Ji palengva iškvepia ir lyg kiek atpalaiduoja pečius. Mosteli į 
šalimais stovintį galiūną. 

— Tai Džošas Goranas, - ji uždeda drebančią ranką ant stam- 
baus jo dilbio. - Amerikoje jis yra sėkmingiausias privatus ty- 
rėjas ir premijų medžiotojas, - kalbėdama apie jį, ir pati jaučiasi 
stipresnė. — Jis yra buvęs Amerikos oro pajėgų specialiųjų ope- 
racijų būrio majoras. Artimiausiu metu dirbs tik man ir rūpinsis, 
kad mano duktė saugiai grįžtų. 

Goranas beda pirštu tiesiai į jį nukreiptos artimiausios kame- 
ros objektyvą ir taria: 

— Turiu kai ką pasakyti tiems, kurie laiko pagrobę Keitlin. 
Prašau paimti ponios pinigus dabar ir užbaigti šį reikalą. Pasiū- 
lymas, kurį išgirdote iš Kaili Lok, yra garbingas. Ji kalba rim- 
tai, — jis apžvelgia kambarį, pakelia žvilgsnį į lubas. - Priimkite 
šį pasiūlymą. Jūs gailėsitės, jei taip nepasielgsite. Tikrai gailėsi- 
tės, jei aš būsiu priverstas ateiti ir pasiimti Keitlin iš jūsų. 

Megan veja šalin nuoskaudą, kad iš jos atėmė Lok bylą, ir sten- 
giasi galvoti apie sidabrinę plokštelę, kurią jai padavė Džimis 

Dokeris. Ją ant kaklo nešiojo tas dingęs bastūnas Tonis Neiloras, 
kurio bylą Tompkins numetė jai ant stalo kaip tik tuo metu, kai 
ana byla ėmė intriguoti. 

Šį pigų pakabutį atnešė bėgikas, sportavęs Solsberio lygu- 
moje, ir jis buvo įrašytas į jų skyriaus radinių sąrašą, nes kitoje 
plokštelės pusėje aptiktas įrašas: „Su gimtadieniu, T., myliu, 
Nat.“ Džimis pastebėjo, kad pakabutis panašus į matytą Tonio 
nuotraukoje, darytoje kartu su seserimi geležinkelio stotyje. 
Ir galiausiai Natali Neilor ką tik patvirtino dovanojusi jį savo 
broliui. 

Megan sudomino ne pats radinys, bet 4u7 jis buvo aptiktas. 
Gulėjo pakelėje vidury laukų. Bet ne šiaip kokių laukų, o laukų 
netoli pagrindinio kelio, šalia sudegusios daržinės, kur buvo ras- 
tas Džeiko Timberlando kūnas. 

Džimis žiūri į Megan, tyrinėjančią mažą sidabrinę plokštelę. 

— Bandot susisiekti su mirusiuoju? 

Ji apverčia pakabutį. 

— O, kad tik galėčiau. Tikrai paklausčiau Tonio Neiloro, ką 
gi jis veikė prie to kelio. Visai netinkama vieta pasivaikščioti. 
Atvira, apleista, neįdomi, - sumurma ir atiduoda pakabutį savo 
pagalbininkui. - Neiloras buvo klajūnas be pinigų, be namų ir, 
aišku, be mašinos. Kaip jis nusigavo tiek kilometrų už miestelio 
ar miesto, kur nieko nėra, tik nearti laukai ir krūmynai? 

— Kas nors turėjo jį pavėžėti ten arba jis stabdė pakeleivingas 
mašinas. 

— Bet ko? 

— Gal sužinojo, kad yra darbo kokioje fermoje? 

Megan žvilgteli į Tonio Neiloro nuotrauką aplanke ant jos 
stalo. Smulkių bruožų dvidešimt penkerių metų jaunuolis, kuris 
didžiąją gyvenimo dalį niekur nedirbo. Kai jam reikėdavo pini- 
gų, niekada neieškojo jų toli nuo miesto centro, nuo jo barų ir 

kavinių. Lenkti nugarą nuimant derlių laukuose ar talkinti ūki- 
ninkams vidury visų pamirštos „blaivybės oazės“ — tikrai ne jam. 
Neiloras negyvas. Ji tai žino. Pagalvoja ir tiesiog jaučia tai. 
Taip pat ji žino, kad tuojau turės pakelti priešais ją esančio te- 
lefono ragelį ir pranešti blogas naujienas Tonio seseriai dvynei. 
— Džimi, pažiūrėk, gal galėtume gauti kelių vyrų iš daržinės 
grupės pagalbą ir radaru patikrinti aplinkinius laukus. 
— Manot, kad jis ten palaidotas? 
Megan linkteli: 


— Ne manau - esu tikra. 

Ir štai ateina laikas, kai turi pereiti į opoziciją. 

Gynybą iškeisti į puolimą. 

Rodyti iniciatyvą, o ne laukti. 

Šiuos posakius mintyse nervingai kartoja Gideonas, stovėda- 
mas prie statybų rangovo D. Smitseno biuro durų. Tai bjaurių 
surenkamųjų namelių eilė prišniaukštame pramoniniame rajone. 
Kieme kėpso seni apdulkėję sunkvežimiai su priekabomis-plat- 
formomis. Į ištrupėjusio asfalto duobes pripilta žvyro, cemento, 
statybinių atliekų. Stovi čia ir prie aplinkos visiškai nesiderinantis 
naujutėlaitis juodas specialiai nikeliuotas „Bentley“ automobilis. 

Gideonas giliai įkvepia ir žengia vidun į nevalyvą, nesvetingą 
priimamąjį. 

— Labas rytas. Ieškau pono Smitseno. Turiu darbo, kurį rei- 
kėtų atlikti. 

Už pigaus stalo sėdinti moteris atrodo nepatenkinta, kad ją 
sutrukdė. Padeda žurnalą ir atsistoja. 


233 


— Prisėskite, pažiūrėsiu, ar jis neužsiėmęs, — truktelėjusi at- 
veria stumdomąsias duris, palinksta vidun, tada vėl atsisuka į 
Gideoną: - Galite užeiti. 

Atidaro duris plačiau ir pasitraukia į šalį. 

Deivas Smitsenas pakyla nuo apiplyšusio odinio krėslo pa- 
sveikinti svečio. 

— Pone Čeisai, kaip laikotės? - mosteli sėstis į kėdę. 

— Gerai, dėkoju. 

Smitsenas grįžta į savo vietą prie stalo. 

— Iš tiesų atrodote geriau nei tąkart, kai paskutinį sykį jus 
mačiau. 

— Tada buvo nekoks metas. 

— Tiesa, sutinku. O kuo dabar jums galėčiau padėti? 

— Pamaniau, kad atėjo laikas užbaigti tuos darbus. Na, žinote, 
suremontuoti kabinetą, apgadintas plytų sienas. Ir stogą. 

— Stogą? 

— Minėjote, kad ruošėtės mano tėvui taisyti stogą. Jis davė 
jums užstatą. 

Smitsenas pliaukšteli delnu sau į kaktą ir nusišypso. 

— O taip, žinoma. Atleiskite, dabar jau prisimenu. Pagalvojau, 
kad turite omenyje stogą virš kabineto. 

Gideonas šypteli. Gana apsimetinėti. Jis neketina samdyti 
statybininko. Tai buvo tik pretekstas susitikti su šiuo žmogumi. 

— Kai buvote atvykęs į Karališkąjį Iolardą, jūs užlipote į viršų 
ir šniukštinėjote, vartėte mano tėvo asmeninius sąsiuvinius. 

Smitsenas atrodo esąs priblokštas. 

— Užlipau patikrinti, ar saugios jūsų lubos, tik tiek. 

— Ne, ne tik, - Gideono balsas ramus, bet jis jaučia kylant vir- 
pulį. - Pone Smitsenai, aš tiksliai prisimenu, kur ir kaip palikau 
tuos sąsiuvinius. Jūs juos vartėte, bandėte kai ko ieškoti, ir aš 
greičiausiai Žinau ko. 

Statybininkas kol kas tyli. 
— Jūs ieškojote to paties, ko ir į namus įsibrovęs vyras. Tas, 
kuris paliko mane degančiame name. 
Smitsenas vis dar stengiasi atrodyti įsižeidęs: 
— Pone Čeisai, aš iš tikrųjų... 
Gideonas jį nutraukia. 

— Paklausykite, aš žinau, kam jūs priklausote ir ką tikite. Ma- 
note, jog noriu jus įduoti ar sustabdyti? — jis papurto galvą. — 
Brolija egzistuoja jau tūkstančius metų. Aš suprantu jos svarbą, — 
Gideonas palinksta į priekį virš stalo. - Aš noriu jai priklausyti. 
Pasakykite Mokytojui. Pasakykite tiems, kam reikia, iš Vidinio 
rato, — jis atstumia kėdę ir atsistoja. —- O tada, pone Smitsenai, 
vėl atvykite pas mane. Mano numerį turite. 

Jis jau žengia pro duris, bet stabteli ir atsigręžia. 

— Tarp kitko, sąsiuviniai dabar jau kitur. Aš susitariau su siun- 
tų tarnyba, kad pristatytų policijai smulkias jų ištraukas ir mano 
laišką po dvidešimt keturių valandų, jei pats jų nepaprašysiu to 
nedaryti, — ištaria ir atsisveikindamas šypteli. - Laikrodis tiksi. 
Žiūrėkite, kad susisiektumėte su manimi /24ai greitai. 

Šeštą valandą Megan išjungia kompiuterį iš išskuba pasiimti 
pavakarieniauti. Vėl vaidinti laimingą šeimą. Nors nuojauta jai 
liepia taip nesielgti, nejučia įsitraukia į žaidimą. 

„Derliaus užeiga“ yra netoli jo namų, taigi jie nueina pėsčio- 
mis ir atsisėda prie kiek apsilaupiusio staliuko lauke. Adamas 
atneša pintą šviesiojo alaus, didelę taurę baltojo vyno ir obuolių 

sulčių. Veda Semi prie sūpuoklių, o Megan tuo metu užsako 
jiems maisto. Sėdi žiūrėdama į vakaro saulės nušviestą žaidimų 
aikštelę ir vienu metu atrodo, lyg viskas būtų kaip kadaise. 
Semi nuo sūpynių perbėga į smėlio dėžę. Adamas pažiūri, ar 
ji saugiai žaidžia, ir palieka gremžti duobių. Pats grįžta prie stalo. 

— Ji taip greitai auga, — jis atsisėda ir kilsteli gėrimą. — Tu ją 
puikiai prižiūri. 

— Tu irgi, - ji kilsteli savo taurę jo pusėn. — Esi bjaurus su- 
tuoktinis, bet puikus tėvas. 

- Žinau. Supratau tai dabar, - pažiūri į Semi, kuri sulinkusi 
lyg lėlė krapšto smėlį prie kojų. — Ji dalis tavęs ir dalis manęs. 
Nėra to, ko negalėčiau padaryti dėl jos... - Minutėlę atrodo, lyg 
jis būtų pritrūkęs drąsos, bet tada tęsia: — Ir dėl to, kad susigrą- 
Žinčiau tave. 

— Adamai... 

— Ne, nereikia. Leisk man užbaigti. Aš sugadinau viską. Atsi- 
prašau. Iš tiesų atsiprašau. Argi mes negalėtume visko nubraukti 
ir pradėti iš naujo? 

Megan nudelbia žvilgsnį į stalą ir sako: 

— Tokių dalykų kaip neištikimybė, Adamai, negali tiesiog 
švariai nubraukti. Tai ne koks ant stalo išsiliejęs pienas. 

Atneša maistą ir tai išgelbėja nuo tolesnių keblumų. Kol jie 
baigia valgyti, Semi užmiega tėčiui ant kelių. Jie pareina į jo na- 
mus ir Megan paguldo Semi į laisvą kambarį. Adamas atkemša 
brendžio butelį. Tą, kurį jie pirko Prancūzijoje per paskutines 
atostogas prieš gimstant Semi. Ima šnekėtis. Apie darbą. Apie 
Semi. Apie jo neištikimybės priežastis. Jie šnekasi, kol baigiasi 
paskutiniai gėrimo lašai, kol daugiau nebelieka ką aiškintis ir 
ką aptarti. 

Megan jaučiasi, lyg būtų apsivaliusi. Ji pabučiuoja nuostabų 
miegančios Semi veidelį ir padaro tai, ko — puikiausiai žino — 

nereikėtų daryti. Nueina į lovą su savo neištikimuoju buvusiu 
vyru. Nėra jokio laukinio sekso. Nė aistros tiltų. Tik paliaubos, 
sutvirtintos gulėjimo greta. Mėgavimasis jaukumu, kurį jie tu- 
rėjo. Jaukumu, kurį jie vėl galėtų turėti. 

ANTRADIENIS, BIRŽELIO 22 DIENA 


Ryto saulė skverbiasi pro pigių užuolaidų plyšį Adamo Stou- 
no miegamajame ir atsispindi sename veidrodyje ant staliuko 
priešais. Jau kelios valandos, kai Megan pabudusi guli šalia 
savo vaiko tėvo ir stebi, kaip šviesa pamažu slenka kambario 
sienomis. 

Ji sutrikusi kaip dar niekada gyvenime. Kartu ir gailisi, ir 
kažko tikisi, ir žino, kad turi saugotis. Į kambarį įbėga Semi ir 
išsklaido visas jos mintis. Skruostai įraudę nuo miego, akys žiba 
lyg Kalėdų lemputės. Ji spiegdama užšoka ant lovos ir bando su 
jais galynėtis. 

Megan bando ją tramdyti: 

— Ša, ša, pažadinsi tėvelį. 

Per vėlu. Adamas jau išplėštas iš sapno. Atsisėda apsimiego- 
jusiomis akimis ir atsiremia į minkštą lovos galvūgalį. 

— Mergyte, eikš čia, apkabink mane stipriai. 

Semi puola jam į glėbį, o Megan lieka sumišusi dar labiau, 
nei buvo prieš dešimt minučių. 

Jie trise pusryčiauja mažoje Adamo virtuvėje. Jis ją po truputį 
kalbina, kaip darydavo ir anksčiau. 

— Tavęs laukia sunki diena? 

Ji įpila jiems abiem kavos. 

— Taigi visos dienos tokios. Net ir be Timberlando nužudymo 
bylos aš esu siaubingai apkrauta, o po saulėgrįžos tikrai bus dar 
ir papildomo darbo. 

Kalbėdamas jis kramto sviestu užteptą skrebutį: 

— Prieš miegą aš dar patikrinau suvestines. Užfiksuota maž- 
daug dešimt viešosios tvarkos pažeidimų, šeši turtiniai nusikal- 
timai ir keletas prekybos narkotikais atvejų. 

Megan palengvėja: 

— Dėkoju Dievui už šias mažas malones. Ar ką nors rašė apie 
Lok bylą? 

- Žiniasklaida vis dar aptarinėja motinos spaudos konferen- 
ciją. 

Jis nulaižo sviestą nuo pirštų, paduoda jai pultelį ir mosteli į 
nedidelį televizorių priešais. 

— Pabandyk „Sky“. Dažniausiai jei sužino, kas vyksta, anks- 
čiau už mus. 

Rodo žinių pranešimą iš kino žvaigždės spaudos konferen- 
cijos. Ištrauka iš Džošo Gorano kalbos, nuobodus interviu su 
išblyškusiu Alanu Hantu, nufilmuoti keli vyrai, kurie greičiau- 
siai yra F TB agentai, nieko nepasakantis komentaras iš Vidaus 
reikalų ministerijos atstovo, atsitiktiniai Paryžiaus vaizdai ir 
galiausiai nufilmuoti Džonas Roulandsas ir Barnis Gibsonas, 
atrodantys gana išsekę ir nukamuoti, sėdantys į atskirus auto- 
mobilius ir nuvažiuojantys nuo Policijos nuovados. 

— Taigi, —- klausia Adamas baigdamas kavą ir dairydamasis 
švarko, — ką tu veiksi šį vakarą? 

— Kaip suprasti? 

Jis švelniai nusišypso: 

— Na, ar grįši čia? 

Ji nežino. Per daug sunku taip paprastai atleisti ir pamiršti. 

— Leisk man pagalvoti. Pirmiausia turiu nuvažiuoti namo 
persirengti. Šį rytą dar turiu atlikti kai ką svarbaus. Ar galėtum 
vietoj manęs nuvežti Semi į darželį? 

- Žinoma, - atsako jis ir surizikuoja paklausti dar kartą: - O 
vakare? 

— Galbūt, — jos mina sušvelnėja. — Pirmiausia pažiūrėkim, 
kaip susiklostys diena. 

Džimis Dokeris važiuoja keliu sekdamas paskui maskuojamosios 
spalvos „Range Roverį“. Jo vairuotojas, panašiai kaip ūkininkas ap- 
sirengęs šešiasdešimtmetis vyras, truktelėjęs sustoja šalikelėje, išlipa 
ir spėriai Žingsniuoja prie automobilio galo. Džimis šiek tiek jau- 
dindamasis taip pat prieina prie keturiais ratais varomo automobilio. 

— Labas rytas, pareigūne, — sako vairuotojas inteligentiška 
angliška tartim. — Regis, diena tinkama. 

Džimis nėra toks tikras. 

— Labas. Tikėkimės. Kaip šiandien jaučiasi pašėlę plėšrūnai? 

Jis žvilgteli pro užpakalinį stiklą į du Tarkino de Valio grifus 
narvuose. 

— Kuo puikiausiai, —- sako de Valis. - Ar vakar, kai buvote 
užsukęs, minėjau, kad užauginau juos iš jauniklių? 

— Minėjote. 

- Jų tėvai iš Kanados. Taigi jie geriausi, kokius galima gauti. 

Jis ima traukti didžiulį narvą iš automobilio. 

— Padėkite man. 

Džimis sekundę dvejoja. Gal ši mintis beprotiška. Nepasise- 
kė gauti papildomos operatyvininkų pagalbos, kurios prašė Me- 

gan. Nebuvo ir laisvų policijos šunų. O paieškos su radaru grupė 
užsakyta iki pat Kalėdų. Grifai pasirodė besanti geriausia išeitis 
ieškant negyvėlio. Jei tiksliau, Tonio Neiloro kūno. 

— Nekantrauju pamatyti, kaip šiems draugužiams seksis, — 
sako de Valis. 

Džimis buvo skaitęs žurnale „Police“, kaip Vokietijos detek- 
tyvai su suopiais aptinka palaidotus kūnus. Straipsnyje buvo pa- 
minėtas egzotinių gyvūnų augintojas Tarkinas de Valis, kuris 
sakėsi norįs bendradarbiauti su Anglijos policijos pareigūnais ir 
be atlygio išbandyti paukščius. Taigi, dabar jam pasitaikė proga. 

Ataskaitose minima, kad kiekvieno bandymo metu vokiečių 
paukščiai surasdavo kūnus. Spėjama, kad maitvanagiai pasižy- 
mi neįtikėtina uosle. Šimto metrų aukštyje jie pajunta net men- 
kiausią pūvančios mėsos kąsnelį. Ir nepavargsta taip greit kaip 
pėdsekiai šunys. 

Tyrėjas užsideda tamsius akinius, nes aukštai pakilusi vidu- 
dienio saulė jau ryškiai šviečia. 

— Pone de Vali, jei jums pasiseks šis darbas, mes abu dieną 
baigsime kaip herojai. 
- Žinoma, kad pasiseks, - ryžtingai sako de Valis. - Patikėkite. 

Paėmęs už galo Džimis padeda jam iškelti vielinį narvą. Jis 
tokio dydžio, kad tilptų du suaugę vokiečių aviganiai. Jie pasta- 
to jį ant Žemės. Jei paukščiai išskėstų sparnus į šalis, šie siektų 
du metrus. Grifai nepatenkinti šnypščia ir priešinasi. De Valis 
užmauna antsnapius ir ant kojų pritvirtina GPS sekimo žiedus, 
kad galėtų tiksliai nustatyti vietą, kur jie ką nors suras. 

— Minėjote, kad turite kažkokį daiktą, priklausiusį; dingu- 
siam Žmogui? | 

Džimis paduoda Tonio Neiloro pakabutį — sidabrinę plokšte- 
lę, ir de Valis pakiša jį priešais nuožmias, plikas raudonas paukš- 
čių galvas. 

— Jei kūnas čia yra, kad ir palaidotas po žemėmis, šie du 
paukščiai jį suras. Net ir be šio pakabučio, - sako de Valis ir 
grąžina jį. 

Egzotinių gyvūnų augintojas eina prie „Range Roverio“ prie- 
kio ir įjungia elektroninę įrangą, padėtą ant keleivio sėdynės. Po 
minutės jis grįžta plačiai šypsodamasis, jo akys spindi valiūkiš- 
ku džiaugsmu. 

— Ar pasirengęs, drauguži? 

Džimis kilsteli antakius virš tamsių akinių ir taria: 


— Be abejo. 

Valandą tetrunkanti kelionė Gideonui pasirodo pati ilgiausia ir 
vienišiausia jo gyvenime. 

Beveik visą naktį jis pragulėjo be miego, nerimavo dėl šios 
dienos. Ir štai ji atėjo. Dabar jis sėdi automobilyje išjungęs vari- 
klį ir spokso pro langą tikėdamasis sustabdyti laiką. 

Vakarų Viltšyro krematoriumas įsikūręs keturių hektarų 
plote, ramioje, kaimiškoje Semingtono vietovėje. Bet net ir vie- 
tovaizdžio grožis nepadeda užmiršti fakto, kad jo tėvo kūnas 
netrukus bus sudegintas. Paverstas pelenais. Sunaikintas kros- 
nyje. Iš jo viso labo liks tik blankūs pelenai. Dulkė buvai, dulke 
ir virsi. Iš pelenų - į pelenus. Girdėjo šiuos žodžius tūkstančius 
kartų, bet tik dabar iki galo suvokė, ką jie reiškia. Iš nieko - į 
nieką. 

Visi emociniai ryšiai su tėvu bus nutraukti. Jam beliks tik 
prisiminimai. Sumišę prisiminimai. Aišku, liks Natanielio die- 
noraščiai ir įrašai, bet juk tai tėra materialus palikimas. Lyg ko- 

kie archeologiniai radiniai, liudijantys apie tėvą, kurio jis labiau 
nepažinojo, nei pažinojo. 

Karšta ryto saulė plieskia į veidą, jis išlipa iš automobilio 
ir eina tvarkingu, švariu takeliu. Priešais mato krematoriumą: 
šiuolaikiškai atrodantį, išraiškingą žemą pastatą su kietmedžio 
sijomis ir durimis, šviesiais vitražiniais langais ir ryškiu raudonų 
čerpių stogu. 

Gideonas išgirsta žingsnius ir atsisukęs išvysta jį besivejančią 
Megan. Nesitikėjo, kad ji atvyks, ir tai jį sujaudina. Ji vilki vi- 
dutinio ilgio juodą suknelę, avi juodus žemakulnius batus, o ant 
rankos persimetusi juodą lietpaltį. 

— Sveiki, — ištaria kiek uždususi. - Tikiuosi, neprieštaraujate, 
kad atvykau? 
— Tikrai ne. Esu dėkingas, kad esate čia. 

Ji švelniai paliečia jo naujojo juodo švarko rankovę jiems ei- 
nant įėjimo link. 

— Pagalvojau, kad čia nedaug ką pažįstate, o jums reikės mo- 
ralinio palaikymo. 

Jis atsidūsta. 

— Tikrai. Dėkoju. 

Megan nepasako, kad ją taip pat domina, kas dar čia ateis. 
Kokie galėtų būti atvykusiųjų ryšiai su Natanieliu Čeisu ir kaip 
elgsis Gideonas. Tai būtų lyg jo patikrinimas. 

Durininkas parodo jiems kelią į koplyčią. Karstas jau čia. 
Gideonas atsisakė pasiūlymo lydėti katafalką iš Šaftsberio. Tai 
pernelyg lėta, pernelyg skausminga. Ir net minties nekilo apie 
kokias nors panegirikas. 

Salėje yra tik Gideonas ir Megan, kai karstas dingsta jiems 
iš akių. Gideonas nuleidžia galvą, o Megan raminamai spusteli 
jam ranką. Jis bando negalvoti apie tėvo kūną, kuris įstumiamas 
į specialų prieangį krosnies, kur temperatūra vos ne tūkstantis 

laipsnių. Iš archeologijos mokslo Gideonas žino, kad kremuo- 
jant suyra minkštieji audiniai ir vidaus organai. Lieka tik kaulai. 
Tada tarnautojai panaudoja specialius įrankius ir susmulkina tai, 
kas liko. Į dulkes. 

Iš pelenų - į pelenus. 

Jis bando negalvoti apie tai, ko netenka. Apie tai, ką norėtų 
šiam Žmogui pasakyti. Apie žodžius, kuriuos gailisi jam ištaręs. 

Dulkė buvai, dulke ir virsi. 

Gideonas čia yra tam, kad tai būtų atlikta. Ir viskas. Kad 
būtų išpildytas tėvo noras būti kremuotam ir kad jo pelenai būtų 
išbarstyti Stounhendže. 

Po mažiau nei penkiolikos minučių viskas baigta. Jokių fan- 
farų. Jokių aimanų. Nieko, tik tyla ir tuštuma. 

Išeinant tarnautojas jam pasako, kad tėvo pelenus jis galės 
pasiimti po poros valandų arba, jei nori, rytoj iš ryto. Gideonas 
apsisprendžia sugrįžti kiek vėliau šiandien. Nori užbaigti dieną 
žinodamas, kad tai jau padaryta. Kad jau nebereikės čia grįžti. 

Abu su Megan eina prie savo automobilių. Gideonas sumišęs 
stabteli prie „Audi“ durelių. 

Nelauktai ji taria: 

— Į barą. Juk negalime iš čia išvažiuoti, nepaminėję jūsų tėvo. 

Keitlin išgirsta siaubingą dundėjimą. 

Šaltas oras plūsteli pro tą dvokiančią angą. Kažkieno rankos 
tiesiasi jos link ir traukia ją į save. 

Keitlin tokia sustingusi ir apsunkusi, tarsi būtų prikalta prie 
sunkios akmeninės plokštės. Skubėdami jie tempia ją lauk iš 

tos kameros ir klumpančią veda tamsiu siauru koridoriumi į ap- 
valią žvakių apšviestą salę. Keitlin bando užsidengti akis. Mir- 
guliuojantys žvakių liepsnelių ratilai spigina ryškiai ir skau- 
džiai. Užsimerkus skausmas mažėja, ratilai tinklainėje pavirsta 
lyg kokių chemikalų dėmėmis. Keitlin apima panika, ji sunkiai 
gaudo orą. 

Du vyrai virvėmis supančioja jai riešus. Veda ratu lyg karuse- 
lės arkliuką. Tempia prieš laikrodžio rodyklę. Visada prieš. Dvi- 
dešimt ratų šaltoje negyvoje akmeninėje patalpoje. Kai jie susto- 
ja, Keitlin svaigsta galva. Jai duoda atsigerti drungno vandens. 
Ima gurgti pilvas. Iš alkio jį varsto skausmas, raižo diegliai. 

Kai baigia vedžioti ir girdyti, nuima pančius ir patys atsitrau- 
kia tolėliau prie sienų. 

Dabar ji gali daryti, ką tik nori. Bet nėra ką daryti. Aplink 
ją nėra nieko, tik tuščia erdvė. Erdvė, kurioje šie žmonės ją įka- 
lino, o patys pasitraukė. Keitlin suvokia: tai kažin koks specia- 
liai sugalvotas triukas. Pirmiausia ją beveik įmūrija į sieną, kad 
negalėtų nė krustelėti. Paskui suteikia tiek erdvės, kiek tik nori, 
tačiau judėti ji nepajėgia. 

Laisva valia. Taip jie bando palaužti jos laisvą valią. 

Keitlin atsisėda. Sukryžiuoja kojas. Užmerkia akis ir atsiri- 
boja nuo tos siaubingos aplinkos. Bando susikaupti. Bando nu- 
sitverti kokio nematomo tvirto lyno, kuris atlaikytų. Rasti kokį 
nors stabilų pagrindą po kojomis, į kurį visada galėtų įsispirti. 

Pagaliau jai pavyksta užmiršti žmones aplinkui, žvakių kva- 
pą ir jų šviesas, šaltas akmenines grindis, dieglius pilve ir rėmens 
graužimą gerklėje. Erdvė. Labiau už viską ji stengiasi atsiriboti 
nuo erdvės. Ji niekur. Ji - saugioje svajonių tamsoje. 

Keitlin jaučia, kaip ima mausti kojas. Darosi silpna ir ji pa- 
junta, kad griūva. Virsta atbula. Vyrai su gobtuvais puola prie jos 
lyg kokia šunų ruja. Pakelia ir pusiau nutempia, pusiau nuveda 

praustis. Įstumia į garuojantį vandenį. Žiūri, kaip ji prausiasi ir 
persirengia. Veda atgalios į celę. 

Atgal į vietą be erdvės. 

Atgal į jos košmarą. 

Mosuodami juodais sparnais paukščiai kyla virš tuščių laukų 
blyškaus dangaus link. Dingsta per kelias sekundes. Jų visiškai 
nebematyti. Tarkinas de Valis stebi satelitinės navigacijos pro- 
gramą ekrane. Mato skrydžio trajektorijas, braižomas dangaus 
mėlynėje. 

— Tai bent greitis, ką? 

— O jeigu jie negrįš? - klausia Džimis. — Visą likusį gyvenimą 
jums tektų jų ieškoti ir bandyti pagauti. 

— Grifai — ne tie paukščiai, kurie toli skrenda, — keistasis 
ekscentrikas net neatitraukia akių nuo kompiuterio. - Jie tinginiai 
maitėdos. Sklandydami naudojasi šiltomis oro srovėmis. O kai 
užuodžia maistą — neria žemyn, - jis pliaukšteli delnais. — Beje, 
jie pažįsta tik Viltšyro apylinkes. Jos tapo tikraisiais jų namais. 

- Čia vyksta nemažai karinių pratybų, - perspėja Džimis. — 
Tikiuosi, paukščių nepašaus. 

— Tikrai ne. Jie jau grįžta, — susižavėjęs sušunka de Valis. 

Grifai sminga žemyn virš „Range Roverio“ ir nutupia lauke 
maždaug šimtas metrų nuo juos stebinčių vyrų. Staiga jie ima 
rausti žemę. Vėl suplasnoja pasikliaudami juslėmis, paskui lei- 
džias už kelių metrų, ima baksnoti snapais žemę. Mažesnysis 
iš jų nustraksi į šoną ir snapu krapšto automobilių provėžas keli 
šimtai metrų nuo daržinės liekanų. 

Džimis sumišęs stebi visa tai. Jis tikėjosi kai ko daugiau. Ko 
nors įspūdingo, panašaus į pėdsekių šunų šėlsmą, urzgimą, že- 
mių rausimą, lyg jie bandytų išsikasti tunelį iki Australijos. Ta- 
čiau grifai nesuteikia tokio reginio. Jie beveik valandą tingiai 
kepšnoja snapais dirvožemį ir nepalieka lauko šalia sudegusios 
daržinės. Džimis nusivilia. Žvilgteli į laikrodį. 

— Gal jau baikime. Buvo verta. 

— Ištrauksiu jiems vaišių ir pašauksiu atgalios, - sako de Valis. 

— Gerai. 

Džimis stebi kompiuterio ekraną, kol maitvanagių savininkas 
nuėjęs iš hermetiškos sumuštiniams skirtos dėžutės išima kelias 
negyvas peles. Kompiuteris, naudodamas GPS sistemą, įrašinėjo 
paukščių judėjimo trajektorijas. Susikertančias linijas ant tinkle- 
lio. Ir tos linijos gana aiškiai kyla į viršų ir leidžiasi žemyn virš 
lauko, tarytum tai būtų vejos pjovimas ar dirvos tręšimas. 

Jis negali išmesti iš galvos šio palyginimo. Keisti padarai. Ko- 
dėl jie taip elgiasi? Džimis grįžta į savo automobilį. Ilgai knisasi 
viduje, kol suranda kelis tuščius įkalčių maišelius, tada perlipa 
aptvarą ir eina per lauką. Sustoja šalia lesinėjančių grifų ir ima 
mėginius. Dirvožemio mėginius. 

Gal tai ir mažai tikėtina, bet jei pasitvirtintų, tuomet grifai 
čia aptiko tai, kas liko iš Tonio Neiloro. 

Dingusiojo kūną, sumaltą ir išbarstytą lyg trąšos atvirame 
lauke. 

Megan ant stalo priešais Gideoną pastato dvi taures vyno. Tai 
keistoka vietelė. Kažkas tarp užkandinės ir iš mados išėjusio 

baro. Žuvies kotletai ir domino žaidimai. Gražgarsčių salotos 
ir kiaulienos spirgai. 

— Dėkui, — Gideonas prisitraukia taurę arčiau, bet negeria. 
Jo galvoje sukasi mintys ir jų tiek, kad norisi jas išsakyti. - Ar 
pamenat, kai buvot atėjusi į mano tėvo namus, aš užsiminiau, 
jog jis galėjo nusižudyti dėl slaptos Šventųjų Garbintojų drau- 
gijos? 

Susirūpinusi dėl jo psichinės būklės ji nerimastingai linkteli 
galva: 

— Taip, prisimenu. Tai slapta brolija, kurią, kaip pasakojot, jis 
minėjo savo dienoraščiuose. 

Gideonas pajunta skepticizmą. 

— Manot, kad aš pamišęs? Kad mane pribaigė gedulas ir už- 
puolimas? 

— Ne, - ji bando taisyti situaciją. - Jūs tikrai nepamišęs. Bet, 
man regis, esat labai įsitempęs. 

Ji palinksta arčiau jo ir tyliai sako: 

— Gideonai, galbūt jūsų tėvas ir buvo susijęs su kokia nors 
slapta draugija, bet aš abejoju, ar tai turi ką nors bendra su jo 
mirtimi, — ji net pati susigūžia nuo savo žodžių. - Atleiskit, bet 
kiek man teko susidurti, žmonės sau gyvybę atima dėl kur kas 
asmeniškesnių priežasčių nei priklausymas kokiam nors užda- 
ram klubui ar draugijai. 

Jis papurto galvą ir nervingai stumteli taurę. 

— Vyras, kuris įsilaužė į mano tėvo namus ir juos padegė, pri- 
klausė šiai brolijai, — jis palinksta arčiau. — Ir aš kalbu toli gražu 
ne apie skautų būrelį. Tai kai kas tikrai blogo. 

Megan prabyla oficialesniu apklausos tonu: 

— Jūs tuo gal ir tikite, bet ar galite įrodyti? 

— Aš tai žinau, - sako Gideonas. Prideda kumštį sau prie šir- 
dies. — Tiesiog jaučiu. 

— Pagal įstatymus to nepakanka, - Megan supranta, kad jos 
žodžiai žeidžia, bet juk nereikia leisti, kad jis save apgaudinė- 
tų. - Ar nemanote, kad jei jūsų tėvas būtų priklausęs kažkokiai 
brolijai, slaptai organizacijai, tai kas nors iš jų būtų šiandien 
čia pasirodęs pareikšti jam pagarbos? Niekas neatėjo. Tik jūs 
ir aš. 

Kandoka pastaba. 

— Gal jie nežinojo apie laidotuves. Nebuvo skelbimo jokiame 
laikraštyje, — jis susimąsto. —- O gal jie sąmoningai neatėjo? - Le- 
diniu žvilgsniu pažiūri į Megan. - Ko gero, jie žinojo, kad po- 
licija bus čia. 

Ji supranta, kur link jis suka. 

— Aš ne tik dėl to atėjau. 

— Ne, aišku, kad ne, - Gideonas pajunta, kad tai nuskambėjo 
kandžiai. - Atleiskite. 

Galiausiai jis išgeria kiek vyno. Rūgštus lyg neprinokę obuo- 
liai. Šiuo metu jis nejaučia skonio, negali niekuo mėgautis. 

— Vieną dieną pas mane atėjo statybininkas, sakė išgirdęs, kad 
name kilo gaisras, ir norįs padėti suremontuoti. Pridūrė dirbęs 
mano tėvui, taigi galiausiai aš įleidau jį vidun įvertinti padarytos 
žalos. O paskui supratau, kad jis viršuje šniukštinėjo. 

Ji pastato taurę ant stalo. 

— Arjis ką nors paėmė? 

— Nesuspėjo, bet užtikau jį asmeniniame tėvo kambaryje ban- 
dantį sklaidyti dienoraščius, kuriuos jums rodžiau. 

Ji nesuprato, ką jis turi omenyje. 

— Asmeniniame tėvo kambaryje? Turite galvoje miegamąjį? 

— Ne. Kambarį šalia jo. Tėvas laiptų aikštelės gale buvo įren- 
gęs slaptą patalpą. Joje jis laikė visus savo dienoraščius. Jei neži- 
notum, kad tas kambarys ten yra, niekada jo ir nerastum. Bet aš 
palikau duris atviras. 

Megan pagalvoja, kad jis taip galėtų įsileisti į namus ir kokį 
apgaviką ar dar vieną įsibrovėlį; žmogų, kuris ieškotų antikva- 
rinių vertybių. 

— Ar žinot to statybininko pavardę? 

— Smitsenas, Deivas Smitsenas. 

Ji susiranda rankinėje rašiklį ir užrašo pavardę ant alaus pa- 
dėkliuko. 

— Jei norite, galiu patikrint, ar jis iš tiesų yra statybininkas. 

— Nereikia. Aš jau nuvažiavau su juo susitikti. Tiesiai paklau- 
siau, ar jis susijęs su Garbintojais, kaip ir mano tėvas. Jis tai neigė. 

Megan ilgai žiūri į priešais ją sėdintį išvargusį, gedulo pri- 
slėgtą vyriškį. Slapti kambariai. Paslaptingos draugijos. Staty- 
bininkas, kurį jis palaiko įsibrovėliu. Šiam vaikinui galvoj nege- 
rai. Paranoja. Ji nenustebtų, jei paaiškėtų, kad tai potrauminiai 
reiškiniai. 

— Gideonai, manau, kad jūs per daug į visa tai pasinėrėte. Įvy- 
kiai jus išmušė iš pusiausvyros, jums reikia laiko, kad suvoktu- 
mėt tėvo mirtį, įsilaužimą į namus ir užpuolimą. Jums palen- 
gvės, kai mes suimsime užpuoliką, ir tikiuosi, kad tai bus visai 
greitai. Tikriname duomenis pagal tą nuotrauką iš telefono, kur 
jūs davėte, tada apklausime mūsų informatorius gatvėse. 

Jis linkteli. 

Megan mato, kad to dar negana. 

— Mes rimtai visa tai apsvarstysime. Aš jums pažadu. 

— Ne, nesvarstysite, — išsprūsta jam. — Mano tėvas nutraukė 
savo gyvenimą dėl neaiškios šitos brolijos veiklos. Baisios veik- 
los. O jūs visiškai nežiūrite į tai rimtai. Jums rūpi tik tas pra- 
keiktas įsilaužimas ir, aišku, nusikalstamumo statistika. 

Jis išgeria vyno likutį ir atsistoja. 

— Dėkui už gėrimą ir už tai, kad čia atvažiavote. Aš išeinu. 
Man reikia pakvėpuoti grynu oru ir pabūti vienam. 

Važiuodama atgal į Divaizisą Megan mąsto apie tai, ką pasakė 
Gideonas. Ji tikra, kad jo baimės ir paranoja neturi pagrindo. 
Tiesiog jis per daug įsitempęs ir susipainiojęs. Kol ji grįžta į 
darbą, sugalvoja paprastą planą, kaip atsikratyti visų ramybės 
neduodančių abejonių ir įrodyti, kad jo kaltinimai neturi pa- 
grindo. 

Ji pasinaudoja savo ryšiais, kad išgautų asmeninį Solsberio 
apskrities ligoninės Hematologijos skyriaus vadovės profesorės 
Lilianos Kuper telefono numerį. Profesorė yra artima vienos jos 
pažįstamos draugė. Megan surenka gydytojos numerį ir sugeba 
išprašyti Gideono kraujo tyrimo rezultatų. Kraujas buvo ištirtas 
tada, kai Gideonas po gaisro parą gulėjo ligoninėje. 

— Tyrimo rezultatai geri. Nėra jokių įtarimų. Jūsų minimas 
asmuo yra puikiausios sveikatos pavyzdys, — regis, profesorė 
nuobodžiaudama skaito medicininius išrašus. — Iš tiesų nuo vai- 
kystės Gideonas Čeisas neturėjo jokių nusiskundimų... — kurį 
laiką tylu. Girdėti tik taukšintys klaviatūros mygtukai. - Sunku 
patikėti tuo, ką dabar perskaičiau, - jos balse girdėti nuostaba. — 
Atrodo, kad vaikystėje jam buvo klaidingai nustatyta diagnozė. 
Yra įrašas, kad jis sirgo LLL - lėtine limfocitine leukemija. 

— Ką tai reiškia? 

— LLL yra baisi liga. Paprastai jaunesniems nei keturiasde- 
šimties ji nenustatoma. Matyt, paveldėta. Ji pasireiškia, kai su- 
trinka kraujo kūnelių gavyba ir procesas tampa nebekontroliuo- 
jamas. Limfocitai ima labai greitai daugintis. Galiausiai kraujyje 
jų būna tiek daug, kad nustelbia baltuosius kūnelius, raudonuo- 
sius kūnelius ir trombocitus kaulų čiulpuose. 

Megan nori pasitikslinti, ar gerai viską suprato: 

— Bet jis nesirgo šia liga? Tai buvo klaidinga diagnozė? 

— Na, taip. Palaukite... — vėl stoja tyla, kol ji dar kartą skaito 
ligos istoriją. — Esu įsitikinusi, kad suklysta diagnozuojant, bet 
niekas neprisipažino padaręs klaidą. Labai keista. Rašoma, kad 
liga buvo išplitusi ir reikėjo parengtinio gydymo. O po mėnesio 
kraujo tyrimas buvo geras, rezultatai tokie, kokius mes gavome 
dabar, - girdėti, kad ji susierzinusi. - Čia kažkas ne taip. Tiesiog 
negali taip būti. LLL yra nepagydoma, ji negali tiesiog išnykti. 

— Profesore, ar jūs tikra, kad dabar jis sveikas? 

— Turime būti atsargūs. Paskutinės stadijos liga niekada neiš- 
nyksta, bet panosėj turiu šią ligos istoriją ir esu priversta pripa- 
žinti, kad jis daugiau nebeserga, nors jam ir buvo diagnozuota 
sunki stadija. 

Megan padėkoja ir baigia pokalbį. Ne tai ji tikėjosi išgirsti. 
Visiškai ne tai. Medikų įrašai patvirtina neįtikėtiną Gideono 
pasakojimą, kad jis pagijo, nes buvo nupraustas Stounhendžo 
akmenų vandeniu. 

Kitas skambutis — ir tyrėja inspektorė sužino Deivido 
E. Smitseno verslo sandėrių įrašus. Ji patikrina jo darbo ir namų 
telefono skambučių registrą, kreditinių kortelių išklotines, ban- 
ko sąskaitos išrašą. 

Iš viso srauto elektroninių dokumentų ima aiškėti, kad 
Smitsenas sėkmingas, padorus statybininkas ir profesionalus 
landšafto specialistas. Megan atsidaro „Google Maps“ progra- 
mą ir apžiūri jo darbo patalpų ir namų nuotraukas iš oro ir 
trijų išmatavimų vaizdus. Namas ištaigingas, nuošalus, ko gero, 
pakeistos paskirties buvęs ūkinis pastatas. Penki, o gal ir šeši 
miegamieji. Keli priestatai. Ji priartina vaizdą. Regis, yra ba- 
seinas ir sporto salė. Visur aplink aukštos tvoros. Automatiniai 
vartai ir kameros. Penkių ar šešių akrų teritorija. Ji įvertintų 
šią nuosavybę maždaug trimis milijonais svarų sterlingų. Ma- 
žiausiai. Megan spaudinėja kompiuterio klavišus. Vargu ar jo 

turtas įkeistas. Iš tiesų, nėra jokių skolų. Patikrinus vairuotojų 
registrą paaiškėja, kad jo vardu registruotas „Porsche“ pakelia- 
muoju stogu —- greičiausiai žmonos - ir „Bentley“ su vardiniais 
numeriais. Dar keli klaviatūros spustelėjimai - ir ji sužino, kad 
banke jis turi milijoną. 

Smitseno banko sąskaitos atrodo tvarkingos. Jis ir jo žmona 
yra direktoriai ribotos atsakomybės bendrovės, kurios audituo- 
jama metinė apyvarta yra vienuolika milijonų svarų, o pelnas — 
pusantro milijono. Pajamos atitinka jo gyvenimo būdą. Megan 
patikrina kriminalinius įrašus ir paaiškėja, kad Smitsenas visiš- 
kai švarus. Nėra net baudų už netinkamą automobilio statymą. 

Viskas tvarkinga, bet ji jaučia, kad kažkas čia ne taip. Iur- 
būt ką nors praleido. Ji atidžiau peržiūri mobiliojo telefono 
skambučių išklotinę. Jis turi naujausią 4G „iPhoną“, bet retai 
juo naudojasi. Megan eilutė po eilutės tikrina detalų skambu- 
čių sąrašą. Mato, kad jis skambino namo, kelis kartus užsakė 
tą patį restoraną ir atsisiuntė kelis elektroninius laiškus. Toks 
apsukrus, užsiėmęs vyrukas turėtų daug skambinti. Ji patikrina 
jo fiksuotos linijos numerį. Panaši situacija: naudojamas mažai. 
Arba jis viską užkrovęs pavaldiniams ir šie sukasi kaip vijurkai 
uždirbdami jam pinigus, arba jis turi kitą telefoną. Tokį, kurio 
sąskaitos nepriskirtos nei jo darbo, nei namų adresui. 

Megan įsitikinusi, kad jis naudoja slaptą telefoną su išanksti- 
nio mokėjimo kortele. Jokios sutarties ir jokių savininko pėdsa- 
kų. „Sudegantis“, kaip jį vadina gatvės vaikiai. 

Kodėl milijonierius verslininkas taip elgiasi, jei jis turi beveik 
meno kūriniui prilygstantį „įPhoną“? Ji atsilošia ir nusišypso. 

Jis turi kažkokių paslapčių. Štai kodėl. 

Gęstančio vakaro prietemoje eidamas akmenų link Gideonas 
bando prisiminti, kada paskutinį kartą čia lankėsi. Ko gero, 
prieš dvidešimt metų, tuomet, kai susirgo. 

Specialioje dėžutėje, kurią išsirinko, jis neša išbarstyti savo 
tėvo pelenus. Jaučia liūdesį ir ilgesį. Apžvelgia lauką, besikau- 
piančias miglas ir prisimena, kaip tėvas laikė jį už rankos vesda- 
mas šia ūkanota vieta prie išrikiuotų akmenų. 

Jau dvi dešimtys metų prabėgo, o jis vis dar prisimena tą bai- 
mę. Lyg aidą griausmingo nerimo, kurį pajuto būdamas aštuo- 
nerių, kai jį kuriam laikui paliko vieną šių milžinų migloje. At- 
rodė lyg amžinybė. Šešėlių vaiduokliai, dideli tarytum medžiai, 
apgobė jį. Apsupo. Tiesė į jį drebančias rankas. 

Gideonas viską prisimena. Tą dieną tėvas kalbėjo keistai. 
Apie tai, kad gyvenime bus tokių dalykų, kurių jis negalės iki 
galo suprasti, bet turės gerbti. Kaip Mėnulis. Dievybė, prižiū- 
rinti jį. Galinga jėga, susisaisčiusi su jo pasąmone ir gyvenimo 
cikliškumu: žmogaus vaisingumu, derliaus branda, metų laikų 
kaita. Tuomet jis buvo per jaunas, kad suprastų. 

Gideonas žvelgia į didžiuosius akmenis ir melsvuosius smil- 
tainius. Regi, kaip jo tėvas rato viduje ant vieno iš akmenų už- 
deda ranką ir kviečia jį. Sako, kad visatos dvasia yra palaidota 
giliai akmenyje ir bus saugoma čia amžinai. 

Jis nenorėjo imti tėvo rankos, bet paėmė. Buvo baisu. Lyg 
elektros srovė būtų plūstelėjusi iš vieno taško į kitą. Energija, 
lyg amą atimantis žaibas, kuri surakino juos. Paskui tėvas vedė 
jį ratu. Liepė paliesti visus kitus akmenis. Prispausdavo jį prie jų 
ir laikydavo, o srovė pulsuodavo tarp akmens ir kūno. 

— Labas vakaras. 

Jis krūpteli išgirdęs balsą. Lyg sklistų iš niekur. Greitai atsisuka. 

Tai jo tėvas. 

Kažkurią sekundės dalį jis taip pagalvoja. Širdis muša lyg pa- 
šėlusi. Jam trūksta oro. Priešais jį stovintis vyras yra tokio paties 
ūgio ir kūno sudėjimo, kaip ir jo tėvas. Turbūt panašaus amžiaus. 
Tirštėjančioje migloje panašumas yra stulbinantis. 

Vyriškis nusišypso: 

— Nenorėjau jūsų išgąsdinti. Atsiprašau. 

— Viskas gerai. Nuklydau mintimis. 

Nepažįstamasis prieina arčiau. Dabar matyti, kad jis aukštes- 
nis ir stambesnis, nei Gideonui iš pradžių atrodė. Trumpi praži- 
lę plaukai, veriančios tamsios akys. 

— Neturėtumėte čia būti. Žinote, kad čia įžengti galima tik 
susitarus. Reikia iš anksto užsisakyti. 

— Atsiprašau, — Gideonas pažvelgia atgalios į mašinų aikš- 
telę. 

— Nieko tokio. Aš neprieštarauju. Ką jūs čia turite? - nepažįs- 
tamasis linkteli į dėžutę. 

— Mano tėvo pelenai. Jis norėjo, kad išbarstyčiau čia, tarp 
akmenų. 

Vyras mosteli ranka akmenų rato pusėn. 

— Tuomet spėju, kad ši vieta jam daug reiškė. 

— Taip, - Gideonas žvilgteli į niekuo neišsiskiriančią dėžutę. — 
Jis buvo archeologas ir detaliai tyrinėjo šiuos akmenis. Jis manė, 
kad jie magiški. Galbūt netgi šventi. 

Nepažįstamasis šypteli: 

— Daug žmonių taip mano. Dėl to jie ir atvažiuoja čia. Užjau- 
čiu dėl netekties, — jis pagarbiai nunarina galvą. — Palieku jus 
išpildyti tėvo noro. Geros nakties. 

Jis apsisuka ir nueina. 

Minutėlę Gideonas stovi ir dairosi aplinkui. Dabar jau iš tie- 
sų temsta, o miglos tumulai plūsta lyg kokia lėta srovė. Jis jaučia 

šaltuką ir supranta: jei temps laiką, nebegalės išpildyti keistojo 
tėvo prašymo. 

Dėžutės dangtelis stipriai užspaustas, bet jis atsargiai jį ati- 
daro. Nežino, kur reikėtų pradėti ir kur baigti. Ar turėtų tiesiog 
iškratyti pelenus ir nueiti šalin, kai pilkosios dulkės išplis lyg 
nuodai? O gal bandyti juos paskleisti kaip įmanoma tolygiau? 

Gideonas prisimena dienoraščiuose skaitęs, jog visur aplink 
Stounhendžą buvo rasta žmonių palaikų. Dar šimtai jų palai- 
dota laukuose šalimais, kur senovės stovyklavietėse gyveno 
akmentašiai. 

Žvelgdamas į dėžutės vidų Gideonas nueina prie pirmojo iš 
krašto akmens priešais Kulno akmenį. Pasuka laikrodžio rody- 
klės kryptimi kratydamas pelenus mažuoju akmenų ir mėlynųjų 
smiltainių ratu. Dėžutė ištuštėja anksčiau, nei jis apsuka ratą, 
bet vis tiek tęsia ritualą ją purtydamas. 

Staiga jis pasijunta taip keistai, lyg kas trauktų į rato vidu- 
rį. Suklumpa ant kelių. Ir tada jis ištaria žodžius, kurių nepa- 
jėgė ištarti, kai pamatė tėvo kūną krematoriume. Tamsoje jis 
sušnabžda: 

— Atleisk man, tėve. Atleisk, kad mes geriau nepažinome 
vienas kito. Atleisk, kad nepasakiau, jog myliu tave. Kad neį- 
stengėme įveikti skirtumų ir pasidalyti svajonėmis. Man trūksta 
tavęs. Man visada tavęs trūks. 

Ant kylančio blyškaus mėnulio užslenka juodi debesys. Kai 
Gideonas ruošiasi stotis, jam ant galvos užmetamas ir stipriai 
užveržiamas gobtuvas. 

Keturi Stebėtojai velka jį žeme. 

Megan jau ketina išjungti kompiuterį nakčiai, tačiau išgirsta Ži- 
nutės signalą. Nors ir nuvargusi, perskaito ją. Tai pranešimas iš 
policijos atpažinimo skyriaus. Jie aptiko gatvės vaizdo kameros 
įrašą, kuriame matyti tas pats veidas kaip ir neryškioje Gideono 
telefonu darytoje įsilaužėlio nuotraukoje. 

Ji perskaito tekstą: „Vyriškosios lyties asmuo, kurio biometri- 
niai veido duomenys sutampa su jūsų ieškomo asmens, identifi- 
kuotas Tidvorte kamera XR7. Jei norite peržiūrėti daugiau nuo- 
traukų ir susisiekti su pareigūnu koordinatoriumi, spustelėkite 
paveikslėlį žemiau.“ | 

Ekrane ji pastumia žymeklį iki nedidelio kameros paveikslė- 
lio ir spusteli. Jos širdis suplaka stipriau. Nuotraukos labai geros 
kokybės. Daugiau kaip dešimt. Keliose įtariamasis stovi šalia 
parduotuvės, užrakina arba atrakina patalpas. Tai mėsininko 
parduotuvė. Prakeikimas. Ji galvojo apie virėją ar restorano dar- 
buotoją, o apie mėsininką — ne. 

Prieš akis vėl iškyla jos sudarytas psichologinis portretas: 
vyras, baltasis, nuo trisdešimties iki keturiasdešimt penkerių, 
darbininkas, galbūt dirba viešojo maitinimo sferoje, vietiniame 
bare ar restorane. Atitinka kaip kirvis kotą. 

Megan taip nudžiugina ši žinia, kad net nepastebi savo buvusio 
vyro ir dukters, atėjusių į Kriminalinį skyrių, kol Semi sušunka: 

— Mamyte, mamyte! 

Keturmetė mažylė pasileidžia bėgti tarp stalų jos link. Me- 
gan išskečia rankas ir pagauna ją. 

— Radau čia pasiklydusią mergaitę, — taria Adamas. — Sakė, 
kad jos mama yra žinoma detektyvė. Taigi nutariau grąžinti jai 
dukrą asmeniškai. 

Megan pabučiuoja Semi ir sodina sau ant kelių. 

— Ką jūs čia veikiate? 

Adamas pasižiūri į ją šelmiškai: 

— Turėjau viltį, gal tu kur nors nueisi su mumis. 

Megan galvoja, gal liepti jam sustoti ir nespartinti įvykių. 
Bet juodu su Semi atrodo tokie laimingi drauge. 

Adamas prisėda ant jos stalo, ir kaip tik tuo metu į kabinetą 
užeina Džimis Dokeris. Abu vyrai pasižiūri vienas kitam į akis. 
Tiriamais žvilgsniais. Tokiais, nuo kurių katė užriestų uodegą 
ir pasišiauštų. 

Džimis atnešė Megan naujienų. Gerų naujienų. Ir svarbių. 
Bet dabar jis nenori sakyti. Nešnekės, kai jos vyras sėdi čia. Pa- 
lauks iki ryto. Džimis pamoja ir išnyksta iš akiračio. 

Adamas stebi jį nueinantį ir patenkintas šypsosi. 

Gideonas bando suprasti, kas įvyko. Jis atsimena, kaip jam ap- 
dengė galvą, kaip jį laikė stiprios rankos, pamena aštrų skaus- 
mą kojoje. Greičiausiai jie jį apsvaigino narkotikais ir nugabeno 
kažkur miegoti. 

Gobtuvas nuo galvos jau nuimtas, jis sėdi tamsoje ant šaltų 
akmeninių grindų. Visuose keturiuose kampuose spingsi žvakės. 
Patalpa maža. Ankšta ir be durų. 

Jis kameroje. 

O gal tai ne kamera, gal kapas? 

Vis dar apsvaigęs, svyruodamas ir pasiramstydamas sienų, 
jis vargais negalais atsistoja. Nėra jokio išėjimo. Tėvas rašė apie 
Šventyklos viduje palaidotus žmones. Gal taip ir yra. Jį užmūri- 
jo Šventykloje ir paliko mirti. 

Gideonas pajunta krūtinėje kylant nerimą. Šioje patalpoje 
nėra daug oro. Jis čia ilgai neišbus. Paima vieną žvakę, o kitas 
užgesina. Nėra prasmės eikvoti tokį vertingą deguonį. Jau stovė- 
damas su degančia žvake rankoje jis suvokia, kad jie nepaliks jo 
čia mirti. Juk jis pasakė Smitsenui, kad ėmėsi priemonių. Kad tie 
demaskuojantys dokumentai pateks į policiją, jei jis jų neatšauks. 

Žvakė užgęsta. 

Širdis ima plakti stipriau, o viltys blėsta. Jie tikrai turės ateiti 
pas jį išsiaiškinti, ką jis Žino, kiek jis gali jiems pakenkti. 

Pasigirsta džeržgiantis akmens stūmimas. Abiejų šoninių 
sienų viduryje suboluoja siauri šviesos tarpai. Į mažą kambarė- 
lį sueina mantijomis ir gobtuvais prisidengę žmonės. Gideonas 
nesipriešina, kai jie pakelia jį, surakina riešus ir tempia pro angą 
lauk. Šįkart nėra nei gobtuvo, nei akių raiščio. Šis tas pasikeitė. 

Koridorius, kuriuo jį veda, ilgas ir vingiuotas. Galiausiai sie- 
nų apšvietimas tampa puošnesnis, Gideonas ima jausti šilumą. Iš 
abiejų šonų jį lydi du vyrai. Dešinysis trūkteli sienoje paslėptus 
geležinius žiedus. Ima judėti nematomi skridiniai. Dalis akme- 
ninės sienos bildėdama pasislenka į šoną. Jie įstumia jį į salę. 

Ruda mantija apsigobęs nepažįstamasis, kurį Gideonas anks- 
čiau matė miglose Stounhendže, sėdi prie apvalaus akmeninio 
medaus spalvos stalo. 

— Sėskis, Gideonai, —- mosteli į suolą kitapus. 

Gideonas prisėda ant šalto akmeninio pusriedulio. Neati- 

traukia akių nuo priešais esančio Žmogaus su gobtuvu. 
— Tu manęs turbūt nepažįsti? 
— Mačiau jus prie akmenų rato. 

Mokytojas nusišypso. 

— Anksčiau kelis kartus esu tave sutikęs, kai buvai dar vaikas. 
Su tavo tėvu mes buvome draugai. 
Gideonas nustemba. 

— Tuomet jūs žinote, ką jam teko išgyventi. Kas nutiko mano 
motinai ir ką jis turėjo padaryti, kad išgelbėtų mane. 

— Tiesa, žinau, — jis tyrinėja Gideoną. —- O tu tikrai daug iš- 
siaiškinai. Greičiausiai iš savo tėvo dienoraščių. Bet ar iš tiesų 
supratai, ką perskaitei? 

— Regis, taip. 

— Tuomet papasakok man. 

- Jūs esate Rato Mokytojas, dvasinis Šventųjų Garbintojų 
vadovas. Mano tėvas buvo vyresnysis, patikimas Vidinio rato 
narys. Jūs, jis ir daugelis kitų paskyrėte savo gyvenimą Šventie- 
siems saugoti ir jų jėgoms atnaujinti. 

Mokytojas santūriai šypteli. 

— Ne visai tiksliai, bet panašu, - jam rūpi išgirsti, ką dar Na- 
tanielio berniukas žino. —- Ar tu bent įsivaizduoji, kaip yra palai- 
koma dvasinė Šventųjų energija? 

- Žmonių aukomis. Aukojimai atliekami prieš ir po vasaros bei 
žiemos saulėgrįžos. Esant tam tikroms Mėnulio fazėms. Tėvas 
aprašė, kad jos būtinos, norint atkurti dangaus ir žemės dermę. 

Šie žodžiai Mokytojui padaro įspūdį. 

— Tu geras mokinys. Bet yra didelis skirtumas tarp teorijos ir 
praktikos, — jis suneria rankas rankovėse. — Tu siekei su mumis 
susitikti. Ko tu nori? 

— Kad mane priimtumėte. Mano mama ir tėvas mirę. Jūs esa- 
te mano šeima. Aš jau esu Šventųjų vaikas. Jūs žinote, kad tėvas 
mane pakrikštijo, kai buvau mažas. 

Mokytojas linkteli: 

— Tiesa. Jis maudė tave Šventųjų vandenyje ir prašė apsaugoti 
nuo ligos, nusinešusios tavo motiną. Jis pažadėjo jiems savo gy- 
vybę, jei jie suteiks tau sveikatą ir ilgą gyvenimą. 

Gideono akyse pasirodo ašaros. Ir vėl jis prisimena Natanielio 
žodžius: „Aš mielai atiduosiu savo kraują, savo gyvenimą. Tik no- 

riu tikėti, kad verta. Kad šitai pakeis kai kuriuos dalykus. Pakeis tą 
lemtį, kuri, aš žinau, laukia mano vargšo motinos netekusio sūnaus.“ 

Mokytojas pakyla iš už stalo ir žengia per salę. 

— Šventieji nėra kažin kokios pabaisos. Jie despotiškai nereika- 
lauja žmonių aukų. Tai pagrindinis skirtumas tarp duoti ir imti, 
dalis gyvenimo ir mirties rato. Tam, kad apsaugotų tavo gyvybę, 
Natanielis jiems pažadėjo savąją. Jis įsipareigojo būti paaukotas. 

Gideonas sutrinka: 

— Nusižudyti? 

— Ne, tai nebuvo aukojimas. Tai buvo desperatiškas ir sava- 
naudiškas poelgis. Jis norėjo sustabdyti Vidinį ratą, kad neitų 
keliu, kuriam jis nepritarė. 

— Kokiu keliu? 

Mokytojas sunkiai atsidūsta. 

— Tavo tėvas daug gilinosi ir tikėjo, kad nekintama Brolijos 
dogma yra tokia, jog gavusieji Šventųjų dovanas tampa išrink- 
taisiais, — tais, kuriuos reikia paaukoti. Jis gynė nuomonę, kad 
visi, kas geria iš dieviškojo šaltinio ir klesti, vėlyvaisiais savo gy- 
venimo metais turi atsiskaityti su Dievais. Vidinis ratas su tuo 
nesutiko. Jie manė, kad ši senoji praktika turi būti pakeista. Kad 
Šventieji turi patys išsirinkti sau aukas. 

— Kaip? 

— Paprastai, — Mokytojas plačiai mosteli rankomis. — Jie 
pritraukia žmones. Stebėtojai, o vienas iš jų ir atgabeno tave 
iš akmenų rato, tiesiog laukia ir stebi. Kai kas nors įtikinamai 
prisiliečia prie vieno konkretaus Šventojo, to, kuris tuo metu 
dominuoja žvaigždžių išsidėstymo sistemoje, jis parodo esąs 
tinkamas žmogiškajai aukai. 

Mokytojas atsisėda ant akmeninio suolo šalia Gideono. Tai, 
ką jis ruošiasi dabar pasakyti, ko gero, pakirs vaikiui jėgas, su- 
krės jį iki sielos gelmių. 

— Brolija yra demokratiška sąjunga. Mes laikomės prieš am- 
žių amžius nustatytų taisyklių. Tačiau šių taisyklių interpretavi- 
mas yra kiekvieno, tapusio Mokytoju, ir jo Vidinio rato teisė ir 
pareiga. Kai tavo tėvas priimdavo sprendimus, prieštaraujančius 
rato nuomonei dėl aukojimų, jis pasirašydavo nuosprendį. 

Gideonas atrodo sutrikęs: 

— Aš nesuprantu. Kodėl mano tėvo nuomonė, palyginti su 
kitų, buvo tokia svarbi? 

Mokytojui dabar aišku, kad Natanielis berniukui pasakė ne 
viską. 

— Gideonai, kai reikėdavo dėl ko nors balsuoti, aš nebuvau 
Rato Mokytojas. Mokytojas buvo jis. 

Keitlin riksmai sminga į storus akmenis tartum galingas dei- 
mantinis grąžtas. Ji daugiau nebeištveria. Tamsuma, sąstingis — 
visa tai varo ją iš proto. Ji daužo kumščiais, keliais ir galva grub- 
lėtas savo vertikalaus kapo sienas. 

Du ją prižiūrintys Stebėtojai puola laikyti per plyšį. Jie nega- 
li leisti jai žaloti save. Ji neturi mirti anksčiau pasirinkto laiko. 
Jie atriša pančius ir Keitlin skaudžiai susmunka ant kelių. Visas 
jos kūnas nusėtas sumušimų, o ilgi juodi plaukai susivėlę, sulipę 
nuo prakaito ir kraujo. Ji urzgia ir spardo Stebėtojus. 

— Pasitraukite nuo manęs. Suknisti išperos, paleiskite mane. 

Stebėtojai prispaudžia ją nugara prie žemės. Jos veidas kru- 
vinas, o buvę išpuoselėti nagai dabar suaižėję į skutus. Ant 
kaktos matyti kelios didelės žaizdos, kurias ji prasikirto dau- 
žydama galvą į akmenis. Vyrai susižvalgo tarpusavyje. Ji čia 

pasiuto. Trankėsi į visas puses lyg kokia pamišėlė bandydama 
nusižudyti. 

Keitlin nori, kad šis košmaras baigtųsi. Verčiau jau mirti, nei 
kentėti toliau. Bet galiausiai nutyla. Nugali protas ir laukinis 
žvėris jos viduje aprimsta. Vyrai vis dar myga ją prie šaltų akme- 
ninių grindų. Vienas apžergęs keliais spaudžia rankas, o pirštais 
gniaužia riešus. Kitas atsiklaupęs spaudžia jos kulkšnis. Tik da- 
bar, atslūgus įniršiui, ji staiga suvokia: jie yra mėgėjai. 

Ji juk matydavo, kaip dirba Erikas su savo komanda. Jie nie- 
kada to nedarė šitaip. Jei moki, pakanka užsukti riešą, kad su- 
tramdytum kitą žmogų. Jei tik žinai kaip, dūris pirštu į nervų 
rezginį gali sustabdyti sunkiasvorį boksininką. O šie vaikinai 
nežino. Jie visiškai nieko nenusimano. Tik bando kažko imtis. 

Keitlin žiūri vienam ją laikančiam vyrui su gobtuvu tiesiai 
į akis. 

— Gerai, dabar jau man viskas gerai. 

Šis nulipa nuo jos rankų. Atsistoja. Dėbso nepatikliai, pasi- 
ruošęs vėl prispausti ją prie žemės. 

— Turime apžiūrėti žaizdas jos galvoje, - sako jis jaunesniajam 
vyrukui. 

Jie padeda jai atsikelti ir nori uždėti antrankius, bet Keitlin 
ištraukia rankas. Keliu ji stipriai smogia priešais stovinčiam 
vyrui į šakumą. Antrasis Stebėtojas sugriebia ją iš už nugaros. 
Tada ji atsiremia į jį ir visu savo kūno svoriu trenkia į sieną. Tuo 
momentu, kai jis prisispaudžia prie akmens, ji kilsteli ir iš visų 
jėgų smogia galva, kad suknežintų jam veidą. Bjaurokas smūgis. 
Jis ją paleidžia ir susmunka už nugaros. Jo nosis sulaužyta. 

Keitlin niekieno nelaikoma stovi deglų apšviestame Šventy- 
klos koridoriuje. 

Gideoną užvaldė svaiginanti tuštuma. Jį apleido jėgos sužinojus, 
kad tėvas kadaise buvo Rato Mokytojas. Tai visiškai netikėtas 
atradimas. Jis siekė tiesos. Ieškojo priežasties, kodėl nusižudė 
tėvas. Ieškojo kaltininkų. Ir buvo visiškai nepasirengęs šitam. 

Rato Mokytojui nerūpi Gideono jausmai. Jam tik svarbu iš- 
siaiškinti, ką šis žino ir kokį pavojų gali kelti. 

— Ar nutuoki, kokia čia vieta? Kur mes esame? 

- Tai Šventykla, - jo balsas abejingas. Mintys klaidžioja kitur. 

— O ar žinai, kur ji yra? 

Tai tiesmukas klausimas. Jis išbudina Gideoną iš sąstingio. 

— Mano tėvas rašė tik apie Šventyklos paskirtį, ne apie jos 
buvimo vietą. Tiesą sakant, aš neiššifravau visų jo dienoraščių. 
Esu tikras, kad juose yra rašoma apie tai ir tiksliau. 

Mokytojas bando perskaityti, ką slepia vaikino akys. Tikėti- 
na, kad Natanielis išlaikė paslaptyje Šventyklos vietą. Taip pat 
tikėtina, kad jo sūnus žino ir supranta, kaip pavojinga būtų ją 
atskleisti. 

— Kaip Žmogus iš išorės, tu gana gerai informuotas. Nesi 
įšventintas, — jis pliaukšteli delnais. — O tai kelia rūpesčių. Ką 
mums dabar reikėtų daryti? 

Gideonas pasislenka arčiau jo. 

— Leiskite man tapti viso to dalimi. Priimkite mane. Nežino- 
čiau, ką daugiau veikti. Turint omenyje tėvo netektį. Jo priesai- 
ką. Vis tiek aš jau esu susijęs su Šventaisiais, to pakeisti nebej- 
manoma. 

— Net jei ir norėtume priimti tave į Broliją, aš nežinau, ar tu 
esi pasirengęs. Iniciacijos apeigos nėra lengvos. Joms reikia vi- 
siško Rato Mokytojo ir novicijaus tarpusavio pasitikėjimo. Kai 
praliejamas kraujas, pasitikėjimas yra vienintelis dalykas, į kurį 

įšventinamasis gali remtis. Skausmas būna neįsivaizduojamas, 
tikra kančia. 

Gideonas nunarina galvą. 

— Aš to ir noriu. 

Mokytojas paima jam už smakro, pakelia galvą ir žiūri į akis. 

— O kas garantuos, kad būdamas viduje tu netęsi savo tėvo 
pasipriešinimo? 

Gideonas pagyvėja: 

— Aš neketinu kenkti jums ar Garbintojams. Noriu, kad mane 
priimtumėt į bendraminčių ratą. Kaip kadaise buvo priimtas 
mano tėvas. Trokštu, kad mano gyvenimas būtų visavertis, kad 
jis būtų Šventųjų palaimintas. Nenoriu, kad jį lydėtų ligos pra- 
keiksmas. Ir tikrai nenoriu likusių metų nugyventi baiminda- 
masis, kad mane užpuls ar padegs mano namus. 

Mokytojas mato, kad Gideonas turi rimtų priežasčių stoti į 
Broliją. O jį nužudžius kiltų pavojus, kad visa tai bus paviešinta. 
Brolijos veikla būtų atskleista, atsinaujinimo ritualas nutrauktas. 

Jis apsisprendžia: 

— Yra būdas, kaip tu galėtum įrodyti savo ištikimybę ir atsida- 
vimą. Jei įveiksi tai, aš asmeniškai laiduosiu už tavo patikimumą. 
Iniciacija pasidės šį vakarą. 

— Kas tai bus? 

— Tavo tėvo užrašai. Atneši juos mums ir galėsi tapti vienu iš mūsų. 

Gideonas papurto galvą. 

— Žinau, kokia yra iniciacija. Noriu, kad jūs naudotumėte 
peilius mano kūnui raižyti ir kūjus mano kaulams trupinti. Argi 
to negana? 

— Ne. Užrašai dabar yra tas peilis, kurį prikišai prie mūsų 
kūno, o grasinimai - kūjai 22454 kaulams trupinti. 

Gideonas svarsto, kaip būtų galima išeiti iš susidariusios 
aklavietės. 

— Atiduosiu ketvirtadalį dienoraščių prieš savo iniciaciją ir 
dar paskambinsiu, kad nieko nesiųstų policijai. Po iniciacijos 
atiduosiu dar ketvirtadalį užrašų. O po metų - vėl ketvirtadalį. 

— Bet tai trys ketvirtadaliai. Kada mes gausime paskutinę dalį? 

— Ko gero, niekada, — Gideonas nusišypso. - Arba tuomet, 
kai aš iš Brolijos išmoksiu pakankamai, kad įtikčiau jums. Kai 
jūs būsite pasirengęs perduoti 222 Mokytojo vietą. 

Keitlin pasileidžia iš visų jėgų. Bėga kiek įkabindama basomis. 
Trumpo, tamsaus koridoriaus gale kelias šakojasi kairėn ir de- 
šinėn. Ji pasirenka dešinę. Lekia tolyn koridoriumi. Gerai, kad 
judesių nevaržo platus ir šiurkštus drabužis. 

Ji greita. Kasdienės treniruotės salėje. Penki kilometrai ant 
takelio. Penki — ant elipsinio treniruoklio. Dabar ji džiaugiasi, 
kad mankštinosi. Jie sužalojo ją, marino badu ir gąsdino, bet ji 
vis dar stipri ir neprarado formos. 

Koridorius užsisuka ir dingsta tamsioje migloje. Tikėdamasi 
sėkmės j ji juda palei išorinę sieną. Išorinėje sienoje gali būti išė- 
jimas. Žvilgteli atgalios per petį. Žmonių nematyti. Ši patalpa 
didesnė, nei ji įsivaizdavo. Kur kas didesnė. Dėliodama kojas ji 
jaučia, kad akmenyse kažkas yra išraižyta. Regis, iškaltos raidės. 
Antkapiai. Keitlin staiga suvokia, kad ji bėga antkapių akmeni- 
mis. Jos širdis ima mušti dar stipriau. Tada ji žvilgteli aukštyn ir 
dar kai ką supranta. Koridorius eina ratu. 

Tiesiai priešais ją — tie du vyrai su gobtuvais, nuo kurių ji 
tarėsi pabėgusi. 

Tik dabar jų daugiau. Kur kas daugiau. Ir visi jie laukia jos. 


265 


KETVIRTA DALIS 

TREČIADIENIS, BIRŽELIO 23 DIENA 


Visuotiniame ankstyvo ryto susirinkime policijos viršininko ka- 
binete nedalyvauja vienintelis tyrėjas - Džošas Goranas. Ne dėl 
to, kad prieštarautų įsakymui. Jam ir taip jau per daug kartoja- 
mos informacijos. Gorano grupei priklauso nemažai žurnalistų, 
policijos pareigūnų ir civilių. Dešimt tūkstančių žalių, kuriuos 
jis įspraudė į delną teritorijos įgaliotiniui Alvezui, užtikrino, 
kad jis laiku gaus visą naujausią informaciją. 

Viduje, tvankiame pasitarimų kambaryje, Alano Hanto pa- 
vaduotojas Gregas Dokeris turi pasiaiškinti septyniems su juo 
sėdintiems vyrams: 

— Mums reikalingas visiškas ir saugus keitimasis svarbiausia 
informacija. Turime užmiršti visa, kas mus skiria, ir pradėti 
dirbti išvien. Kiek vėliau šiandien policijos viršininkas Hantas 
asmeniškai informuos viceprezidentą Loką, kokios pajėgos ski- 
riamos jo dukters paieškoms. Pareigūne Gibsonai, prašome pa- 
teikti naujausias Žinias. 

Barnis Gibsonas apžvelgia sėdinčius aplink stalą ir jau mato 
silpnąsias operacijos vietas. Du FTB agentai atsisėdo vienoje pusė- 
je, Viltšyro pareigūnai — kitoje, o jo paties kolegos iš Londono po- 
licijos sėdi nuošaliau nuo abiejų komandų. Kultūrinis susiskaidy- 
mas, neįveikiama atskirtis — ir visa tai vykdant tik vieną operaciją. 

— Anksti iš ryto gavome naują panešimą nuo grupuotės, kuri, 
spėjama, laiko Keitlin. Nustatyta, kad skambino iš Prancūzijos, bet 
šįkart ne iš Paryžiaus, o iš telefono būdelės Kanuose, šalies pietuose. 

Džonas Roulandsas beviltiškai skėsteli rankomis: 

— Atsiprašau, aš tiesiog tuo netikiu. Jie yra ne ką daugiau į 
Prancūzijos pietus, nei mes dabar. 

Policijos viršininkas mesteli piktą žvilgsnį į Kriminalinio 
skyriaus vadovą: 

— Džonai, kurį laiką užmiršk savo mėgstamas teorijas. Savo 
spėliones galėsime aptarti vėliau. Pirmiausia paklausykime įrašo. 

Jis palaukia ir kreipiasi į visą grupę: 

— Iš laiko ir pranešimo pobūdžio galima spręsti, kad jie patei- 
kė tiesioginį atsakymą po Kaili Lok spaudos konferencijos. 

Barnis Gibsonas paspaudžia stalo viduryje padėto mažo skait- 
meninio leistuvo mygtuką. Kambaryje įsivyravusią laukimo tylą 
pertraukia iškraipytas vyriškas balsas: 

„Saugaus Keitlin Lok sugrįžimo kaina yra dvidešimt milijonų 
dolerių. Jos motina pažadėjo dešimt, ir mes tikimės, kad tėvas 
pasielgs taip pat. Sąlygos yra tokios: FTB, Britanijos policija ir 
tasai premijų medžiotojas viešai pareikš, kad po sutartos apsi- 
keitimo operacijos niekas nebus sekamas. Taip pat nebus sie- 
kiama sulaikyti nė vieno Žmogaus, dalyvaujančio apsikeitimo 
operacijoje. Tik tuomet, kai gausime tokį saugaus perdavimo 
garantą, pateiksime tikslesnes mūsų sąlygas. Prašome suprasti: 
mes galime laikyti Keitlin Lok, kiek tik panorėsime. Jei reikės — 
ir metų metus. Tad anksčiau ar vėliau mūsų reikalavimai vis tiek 
bus įvykdyti.“ 

Netikėtai kambaryje pasigirsta Keitlin balsas - ramus, bet silpnas: 

„Mama, aš Kanuose, netoli „Carlton“ viešbučio, kur buvau 
apsistojusi su tavimi ir Fransua prieš kino festivalį. Kruazet 
bulvare šiandien lyja, o Festivalių rūmuose vyksta vaizdo žai- 

dimų pristatymas. Tėti, jie mane gerai prižiūri. Niekas manęs 
neskriaudė. Prašau padaryti tai, ką jie liepia.“ 

Vėl pasigirsta iškraipytas vyriškas balsas: 

„Paaiškinsiu. Kol per televiziją neišgirsime reikiamų garantijų, 
su jumis nesusisieksime.“ 

Juostelė šnypšdama sustoja. Šokiruoti tyrėjai sėdi tylomis. 
Barnis Gibsonas žino: jie visi galvoja, kaip sureaguos tai išgirdę 
Keitlin tėvai. Jis nepasiduoda emocijoms ir kalba toliau: 

— Įraše pateiktos detalės yra tikslios. Oras Kanuose vakar 
buvo toks, kaip paminėta, ir tas pristatymas iš tiesų ten vyksta. 
Techniniai darbuotojai šiapus ir anapus Atlanto patvirtino, kad 
skambinta iš Kanų ir fono garsas atitinka šią konkrečią vietą 
Žydrajame Krante. Todi, ar nori ką pasakyti? 

— Dėl to įrašo... — prabyla vyras iš FTB. - Kol jūs, vyrukai, 
miegojote, mūsų technikai ištyrė jį ir patvirtino, kad jis, kaip ir 
pirmasis, buvo įrašytas keliais garso takeliais. Abu balsai įrašyti 
atskirai. Jie sumontavo juos kartu, tada prijungė dar trečiąjį iš- 
tisinio fono garso takelį. Ištyrėme moters balsą ir esame įsitiki- 
nę, kad tai Keitlin. Iškraipytas vyriškas balsas, mūsų manymu, 
yra anglo, to paties, kurį girdėjome anksčiau, pirmame įraše. 

— Iš pradžių Paryžius, tada Kanai, - apibendrina policijos vir- 
šininko pavaduotojas. — Jie ją vis perveža į kitą vietą. Gal net ir 
dabar, kol mes kalbamės. 

— Tai paaiškintų, dėl ko jie naudoja telefono būdeles, - sako 
Gibsonas. — Jie nebijo, kad juos suseks, o kol mes nustatysime 
vietą, jų ten jau nebebus. 

— Arba jų niekada ten ir nebuvo, - sako Džonas Roulandsas, 
kuris vis tiek abejoja, jog Keitlin yra kitapus Lamanšo. - Juk gali 
būti ir vienas vyrukas su motociklu, kuris keliauja po Europą ir 
laidais mums siunčia šias žinutes. Manęs vis tiek neįtikino, kad 
ji iš tiesų išvykusi iš Jungtinės Karalystės. 

— Turime būti pasirengę bet kuriai galimybei, - sako Hantas 
nutraukdamas spėliones. - Gregai, informuok mane, kaip bus 
paskirstyti resursai ir prioritetai. 

Pavaduotojas linkteli: 

— Taip. 

— O kaip dėl jų reikalavimų ir sąlygų? — paklausia Džonas 
Roulandsas. 

Hantas kilsteli antakius: 

— Britanijos vyriausybė, policija ir žmonės niekada nesidera 
su pagrobėjais. Tokia mūsų politika. Niekada nesiderėjome ir 
nesiderėsime. 

Danis Alvezas pritariamai linkteli: 

— Viceprezidentas Lokas yra sakęs tą patį. Nuomonė gali 
keistis, kadangi šįkart kalbame apie jo paties dukterį, bet aš 
abejoju. 

— Nieku gyvu, - pritaria Burgesas. - Tomas nepalaužiamas. Ir 
šįkart jis nepasiduos. Tie šunsnukiai gali laukti metų metus - jis 
vis tiek su jais nesiderės. 

Dabar jau bet kuriuo momentu gali pasirodyti reikiamas asmuo. 

Jis turėtų būti baltasis, nuo trisdešimties iki keturiasdešimt 
penkerių metų ir tiksliai atitikti Megan sudarytą psichologinį 
portretą. Ji tiesiog jaučia, kad taip turi būti. 

Inspektorė tyrėja sėdi automobilyje Tidvorte, kitoje gatvės 
pusėje priešais parduotuvę dideliais langais, ir nenuleidžia akių 
nuo teritorijos, kur ryškus užrašas skelbia: Matas Užlėjus. Kva- 
lifikuotas mėsininkas. Kai tik ji įsitikins, kad tai tikrai tas asmuo, 

gaus kratos orderį ir gerai apieškos jo namus. Gal ras drabužių, 
kurie atitiktų medžiagos skiautę, rastą prie Čeisų namų Karališ- 
kajame Tolarde. Gal įrankių, kurių gamybos serija atitiks tuos, 
buvusius paliktame maiše. 

Jau pusė devynių, ji kantriai sėdi visą valandą. Kurį laiką 
mintys nuklysta ir ji ima galvoti apie atsinaujinusius santykius su 
buvusiu sutuoktiniu. Atrodo, viskas eina į gera. Vakar Adamas 
buvo jos namuose, senuose jy namuose. O ryte Semi įsmuko pas 
juos nušvitusi lyg saulytė. 

Aštuonios valandos keturiasdešimt minučių priešais ją per 
kelią perbėga vyriškis, atrakina parduotuvės duris ir viduje už- 
dega visas šviesas. Ji stebi, kaip jis užsiriša prijuostę baltais ir 
raudonais dryžiais ir tvarkosi už prekystalio prie šaldiklių. Spėja, 
kad jis gali būti dvidešimties metų. Ne tas. Prieš pat devynias jis 
atsuka lentelę ant durų, skelbiančią, kad parduotuvė atidaryta. 
Megan dar kiek palūkėja. Devynios trisdešimt išlipa iš automo- 
bilio, pasiima užrašų knygelę ir įeina vidun. 

Kai ji praveria ir paskui uždaro duris, skambteli žalvarinis 
varpelis. Bet ji nelaukia pasveikinimo. 

— Aš Eilin Baksendeil. Iš Mokesčių inspekcijos, — ji perverčia 
puslapį. —- Kuo jūs vardu? 

— Karlas. Karlas Pringlas, - vyrukas atrodo labai sutrikęs. — 
Aš nieko nežinau apie mokesčius. 

— Nežinote? O kas tuomet žino? — ji pabrėžtinai apsidairo. 

— Turėtumėte kalbėti su Matu. Ponu Utlėjumi. Savininku. 
Aš jam dirbu. 

— O kada galėčiau jį rasti? 

— Šiandien jis neateis. Liepė pačiam tvarkytis. 

— Ar jis serga? 

— Nežinau. Tik prašė prižiūrėti parduotuvę, o jis vėliau pa- 
skambins. 

Megan turi pakankamai informacijos surasti Utlėjų. Jis bus 
rinkėjų sąraše, bus užregistruotas mokesčių ir sveikatos prie- 
žiūros institucijose. Nėra prasmės kamantinėti vaikiną dėl kitų 
smulkmenų. 

— Gerai, tuomet šią savaitę aš dar užsuksiu. 

Varpelis vėl suskamba jai išeinant. 

Grįždama į nuovadą ji telefonu paprašo surinkti informaciją 
apie dingusį mėsininką. Jei pasiseks, gal atvažiavusi jau ras duo- 
menis savo kompiuteryje. 

Vos įžengusią į Kriminalinio skyriaus patalpas ją pasitinka 
Džimis Dokeris. Jis šypsosi, o rankoje laiko popieriaus lapą. 

— Buvau laboratorijoje. Pažiūrėkite į šitą, — jis tėkšteli ant jos 
stalo tyrimo ataskaitą, baksteli į svarbiausią vietą ir apibendri- 
na: — Laukas prie sudegusios daržinės nusėtas mažomis žmo- 
gaus kūno dalelėmis. 

Ji išplečia akis. 

— Tu sugebėjai gauti šunų? 

Jis nusijuokia. 

— Ne, ne šunų. Netgi kai ką geriau. Gal nuskambės kvailai, 
bet buvau skaitęs straipsnį, kaip Vokietijos detektyvai ieškoda- 
mi kūnų naudoja suopius. Taigi, kai negalėjau gauti nei radarų 
dirvožemiui patikrinti, nei šunų, susisiekiau su egzotinių paukš- 
čių ekspertu. Jis turi du grifus ir mes juos išbandėme paleidę 
virš lauko, - Džimis vėl išdidžiai pabaksnoja ataskaitą. — Štai 
rezultatas, ką jie surado. 

Megan tai padaro įspūdį. Ji ima skaityti mikrobiologo atas- 
kaitą: 

— Patikrintuose dirvožemio mėginiuose aptikta žmogaus kūno 
pėdsakų. Visi nustatyti DNR priklauso tam pačiam asmeniui. 

- Jūs, viršininke, sakėte, kad Tonio Neiloro palaikai yra tame 
lauke. Buvote teisi. 

Megan susilaiko supratusi, kad reikia elgtis atsargiai. 

— Pirmiausia, prieš kam nors sakydami, įsitikinkime, kad tai 
Neiloro kūnas. Pabandyk gauti šeimos narių DNR mėginių. Jo 
sesers ar tėvų. Patikrink šalies duomenų bazę, gal jis kada nors 
buvo sulaikytas dėl kokio nusižengimo ir imta kraujo. 

Ji dar kiek pamąsto. 

— Ak taip, ir apklausk žemių savininką. Velniškai įdomu būtų 
sužinoti, kaip čia nutiko, kad jo laukai tręšiami žmogaus kūno 
liekanomis. 

Gideonas iš Šventyklos išvežamas tokiu pačiu būdu, kaip ir 
buvo atvežtas. Su gobtuvu ant galvos, surakintomis rankomis, 
atrodytų, niekuo neišsiskiriančio statybinio furgono gale. 

Po dvidešimties minučių automobilis nusvirduliuoja į šalike- 
lę ir sustoja. Sucypia atidaromos galinės durys ir jis girdi, kaip 
iš lauko atplūsta paukščių giedojimas. Vis dar ankstyvas rytas. 
Dar niekas nevažiuoja keliu. Jaučia, kaip po juo sulinguoja, nes 
kažkas įlipa vidun, apsuka jo kojas ir tempia grindimis paėmęs 
už kulkšnių. Nuleidžia pėdas žemyn per kraštą, pasodina ir nuo 
galvos nutraukia medžiaginį maišą. 

Į jį žvelgia ne Deivas Smitsenas. Žvelgia tas, kuris jo vos ne- 
nužudė. Tas, kuris paliko jį mirti degančiame tėvo kabinete. Gi- 
deono žvilgsnis nuslysta į jo rankas. Ant mažojo piršto matyti 
išskirtinis Žiedas su antspaudu, kuris tada paliko žaizdą Gide- 
ono veide. Už šio Žmogaus jis mato kažkokią apleistą miškingą 
vietovę. Puiki vieta kapui iškasti ir kūnui paslėpti. 

Akiraty pasirodo besišypsantis Smitsenas. 

- Čia Musė, o mane nuo dabar vadinsi tik Slibinu. Elgsiesi 
su mumis abiem, lyg su seniai nematytais broliais. Jeigu ne, mes 
tave nužudysime. Gali rinktis viena iš dviejų. 

Musė iš užpakalinės kelnių kišenės išsitraukia ginklą ir jo 
vamzdį stipriai prispaudžia Gideonui prie kaktos: 

— Man tas pats, ką tu pasirinksi. 

Slibinas atsainiai prisėda ant galinės automobilio briaunos, 
o ranką uždeda Gideonui ant pečių, lyg juodu būtų puikūs 
draugai. 

— Viena iš mūsų taisyklių yra slaptumas. Privalomas slaptu- 
mas, jei mane supranti teisingai. Mokytojas tikisi, kad Musė ir 
aš priversime tave, - jis spusteli Gideoną. - Jei tu lieki gyven- 
ti, gyveni pagal taisykles. Jokiu būdu nekalbi apie Broliją, apie 
Garbintojus ar Šventuosius nė su vienu, kuris nėra Brolijos na- 
rys. Niekada. Mums neskambini. Nevažiuoji į mūsų namus ar 
darbą. Niekada nebandai su mumis susisiekti. Mes patys tave 
susirasim. Jei mes tau paskambiname telefonu, tu nemini savo ir 
mūsų vardų. Vadiniesi tik tuo vardu, kuris tau bus suteiktas, jei 
būsi įšventintas. Visada tik tuo vardu. Neužmiršk šitų dalykų. 
Jei jie kada išsprūs iš tavo atminties, mano draugo pirštas irgi 
gali nusprūsti. 

Musė pavarto akis ir stipriau prispaudžia šautuvą Gideonui 
prie galvos. 

— Pykšt! 

Slibinas atsistoja. 

— Pasodink jį į priekį, tada gali važiuoti. 

Musė palydi Gideoną iki keleivio sėdynės, padeda įsėsti, už- 
trenkia dureles ir eina prie netoliese stovinčio „Mercedeso“. 

Sumirksi lempos, kai jis atrakina centrinį užraktą. 

Slibinas įjungia variklį ir jau vairuodamas automobilį tęsia 


pokalbį: 

— Viskas bus taip: nuvežu tave namo ir būnu kartu, kol paimi 
savo tėvo užrašus. Paduodi juos man, o aš nuvežu tave atgal pas 
Mokytoją. Labai paprasta. 

— Taigi turėtum susidoroti su užduotim, ar ne? 

Slibinas nusijuokia: 

— Mes su tavimi turime kai ką išsiaiškinti. Prieš kelias valan- 
das Vidinis ratas balsavo dėl tavo įšventinimo. Mokytojo bal- 
sas buvo lemiamas. Nulėmė tas vienas jo balsas. Ir viskas. Taigi, 
geriau paklausyk nepliauškęs. Aišku? — akys žvelgia grėsmin- 
gai. - Likusias dvidešimt keturias valandas tu esi m2an0 žinioje. 
Nuvešiu tave ir patikėsiu Mokytojo peiliui ir kūjui. Jei atlaikysi 
įšventinimą, pirmasis veidas, kurį išvysi, irgi bus mano. Taigi, aš 
prižiūrėsiu, ar esi ištikimas mums. Tu darai viską, ką aš pasakau, 
kada pasakau ir kaip pasakau. Ar supratai? 

Gideonas mato, kad jis susierzinęs. 

— Aišku kaip dieną. Elgiesi kietai, bet iš tiesų esi tik Mokyto- 
jo pasiuntinukas. Tiesiog vykdai jo įsakymus. 

Slibinas nuspaudžia stabdžius. Automobilis čiūžteli šalikelėn 
ir variklis nutyla. Mėsinga dešinioji ranka smogia Gideonui į 
veidą, galva trenkiasi į šoninį langą. Bando užsidengti ranka, 
bet Slibinas jau pašoko iš savo sėdynės ir Gideonui į veidą ir 
galvą pasipila smūgių kruša. 

Susidorojimas netrunka nė dešimties sekundžių. Slibinas ge- 
ležiniais gniaužtais suima jį už gerklės ir smogia dar vieną smū- 
gį. Skaudžiausią iš visų. 

— Atsimink tai, auksaburni: kai mes vieni, aš esu tavo moky- 
tojas. Tu priklausai man. Buvau pasirengęs nužudyti tavo tėvą ir 
juo labiau esu pasirengęs nužudyti tave. 

Likusią kelionės dalį iki Čeisų namo tvyro skausminga tyla. Ypač 
skausminga Gideonui. Jo lūpa prakirsta, o vienas dantis kliba. 

Slibinas veda jį užlaužtomis rankomis pro paradinį įėjimą ir 
pasuka laiptais aukštyn, tiesiai prie slaptojo kambario. 

— Gerai padaryta, - sako jis Gideonui, kai šis išima lentą laip- 
tų aikštelėje. Pabeldžia savo amžinai nubrozdintais statybininko 
krumpliais. - Tikrai neblogai. Jei nebūčiau buvęs kambaryje už 
šios sienos, niekada nebūčiau atspėjęs, kad jis čia yra. 

Nekreipdamas į jį dėmesio Gideonas įžengia į siaurą ilgą pa- 
talpą. 

Slibinui nepavyksta nuslėpti nuostabos pamačius, kad lentynos 
tuščios. Vietoj dienoraščių — tik dulkės ir išblukęs dažų sluoksnis. 

Gideonas nusivalo iš nosies bėgantį kraują. 

— O ko tu tikėjaisi? 

— Žiūrėk savo nosies, — juokiasi jis iš savo paties replikos ir eina 
per kambarį. Beldžia į sienas. Keliose vietose padaužo kulnu. — 
Ar čia yra ir daugiau slaptų vietų? — vėl stukteli koja į grindis. 

— Ar nebijai, kad sijos apgadintos? — sarkastiškai paklausia 
Gideonas. 

- Jos ąžuolinės, - priekaištingai atsako Slibinas. —- Tokios su- 
degtų nebent per didįjį Londono gaisrą. 

Jis iš eilės stuksena lubų plokštes. Gideono akys nukrypsta į 
paskutiniąją, tą virš tėvo teleskopo. 

Slibinas sustoja vos keli centimetrai nuo jos. 

— Tai kur jie yra? Kur dingo tavo senio užrašai? 

Atsakymą pertraukia elektrinis varpelis. Vartų skambutis. 
Slibinas suirzta: 

— Ar ko nors laukei? 

Gideonas sumurma: 

— Ne, nieko. Virtuvėje yra monitorius, galime pažiūrėti, kas ten. 

Jie nulipa žemyn. Mažame į sieną įmontuotame ekrane ma- 
tyti moteris, laukianti automobilyje šalia įvažiavimo vartų. 

— Aš ją pažįstu, — sako Gideonas. — Tai detektyvė, nagrinė- 
janti mano tėvo mirties bylą. Ji gali pastebėti viduje stovinčius 
mano automobilį ir tavo furgoną. 

— Įleisk ją, bet atsikratyk kuo greičiau, — Slibinas nueina sudegu- 
sio kabineto link. — Panašu, kad vis dėlto turėsiu šiek tiek padirbėti. 

Gideonas nueina įleisti Megan. Atidaro jai duris ir žengia 
pasitikti, lūkuriuoja, kol ji pastatys automobilį. Atgalia ranka 
dar kartą pasivalo sumuštą lūpą. 

— Labas rytas, inspektore. Nesitikėjau šiandien jūsų pamatyti. 

Išlipdama ji pasiima rankinę, tada užtrenkia dureles. 

— Norėjau pažiūrėti, kaip laikotės, — ji pastebi ištinusią ir 
kraujuojančią lūpą. - Regis, ne visai gerai. Kas nutiko? 

Gideonas vėl paliečia žaizdą. 

— Nuvirtau bandydamas tvarkyti kabinetą. Nėra taip blogai, 
kaip atrodo. 

Jos žvilgsnis nukrypsta į Slibiną, žingsniuojantį savo furgono link. 

— Remontuojate? 

Gideonas irgi pažiūri į jį. 

— Taip, ponas Smitsenas atlikdavo tam tikrus darbus mano 
tėvui ir sužinojęs apie gaisrą mielai atvyko padėti. 

— Koks draugiškas. 

Megan pamena, ką jie anksčiau kalbėjo bare netoli krema- 
toriumo ir ką Gideonas sakė apie ankstesnį statybininko apsi- 
lankymą bei įtarimus, kad šis gali būti susijęs su jo tėvo mirtimi. 

— Negaliu patikėti tuo, kas nutiko ponui Čeisui, — garsiai 
sako Slibinas žengdamas jų link. — Kur ritasi pasaulis? Netenki 
tėvo, o kažkoks pašlemėkas įsilaužia ir vos nesudegina tavęs ir 
viso namo. Siaubingas įvykis. 

Jis pasuka atgalios prie furgono, ima barškinti įrankius dide- 
lėje dėžėje. 

Megan supranta: jis juos stebi, kad negalėtų kalbėtis. 

— Atvykau užduoti kelių papildomų klausimų apie jūsų tėvą. 
Bet gal aš ne laiku? 

— Na, taip, - atsako Gideonas. - Galbūt aš galėčiau jums pa- 
skambinti? Arba atvažiuoti į nuovadą, jei taip bus patogiau? 

— Būtų gerai, — akies krašteliu ji mato, kad statybininkas juos 
seka. — Tačiau prieš išvažiuodama norėčiau pasinaudoti tualetu, 
jei leistumėt. Ilgokas kelias laukia. 

- Žinoma. Tuoj palydėsiu. 

Jie atsikrato Slibino, o kai tik įeina pro duris, ji pasilenkia 
prie jo ir klausia: | 

— Ar viskas gerai? 

— Ne visai. Kai jūs išvažiuosite, turėsiu vykti su juo. Jiems rei- 
kia mano tėvo užrašų. 

Gideonas įjungia šviesą koridoriuje ir žvilgteli atgalios į pra- 
viras duris. Slibinas trinktelėdamas uždaro automobilio dureles 
ir eina jų link. 

— Negaliu dabar kalbėti. 

Megan nieko nelieka, kaip tik įsmukti į tualetą. Slibinas įsi- 
veržia į namus ir prisitraukia Gideoną prie savęs. 

— Mačiau, kad jūs kalbėjotės. Ką ji tau sakė? 

Gideonas bando nepasiduoti įbauginamas. 

— Patrauk rankas. Vakar buvo mano tėvo laidotuvės. Ji tik pa- 
reiškė užuojautą. 

Slibinas atgniaužia kumščius, bet dar nepaleidžia Gideono 
marškinių. 

— Atsikratyk jos. Ir greitai. Arba teks dalyvauti dar vienose 
laidotuvėse. 

Gideonas palydi Megan iki automobilio ir jai įlipant prilaiko 
dureles. Jis žino, kad turi tik minutę. 

— Šį rytą man grasino ginklu, - jis linkteli namo link, - Smit- 
senas ir dar vienas vyras, tas įsilaužėlis, kuris buvo mane užpuo- 
lęs. Jie išvien. 

Megan prisimena Mato Utlėjaus nuotrauką. Norėtų papasa- 
koti, kad buvo nuvažiavusi į mėsininko parduotuvę, bet nėra laiko. 

— Lipkite į automobilį. Galime viską sutvarkyti, važiuokim į 
nuovadą. 

Jis paskubomis žvilgteli į namo duris. 

— Negaliu. Turiu vykti su juo. 

— Kodėl? 

— Mano tėvas ryžosi nusižudyti, kad nereiktų dalyvauti jų veikloje. 

— O kokia ta veikla? - Megan įtariai pasižiūri į jį. Vėl prisime- 
na, kokia jautri jo psichinė būsena. 

Gideonas jos akyse pastebi kylant abejonę. 

— Sakiau jums anksčiau. Aukojimai. Manau, kad jie ruošiasi 
dar vienam. 

Megan norėtų jam paprieštarauti, bet pastebi palei namą ei- 
nantį Smitseną. Jis neša apdegusią siją, nuduodamas, kad dirba. 
Netinkamas momentas. Ji įjungia variklį, nuleidžia rankinio 
stabdžio svirtį ir taria: 

— Vėliau jums paskambinsiu. 

Gideonas atsitraukia nuo automobilio ir šis išvažiuoja. Smit- 
senas žengia prie Gideono akimis sekdamas, kaip Megan išvai- 
ruoja pro automatinius metalinius vartus ir pasuka į keliuką. 

— Dėl ko ji čia buvo? 

— Dėl pinigų, - sako Gideonas. - Dėl meno vertybių, kurio- 
mis prekiavo mano tėvas. Iš jų užsidirbo milijonus. Ko gero, bus 

apiplėšęs kapavietes. Policijos pareigūnai iš Meno kūrinių va- 
gysčių skyriaus nori apklausti mane dėl paskutinių jo sąskaitų. 

— Ar klausė, kaip susimušei veidą? 

— Pasakiau jai, kad netyčia parkritau. 

— Gerai, — jis pasisuka eiti atgalios, namo link. —- Na, mes 
gaištame laiką. Paimkime užrašus ir važiuojame iš čia. 

— Palauk. Negi manai, kad aš toks kvailas ir palikau juos namie? 

Smitseno veidas suakmenėja. Gideonas iš kišenės išsiima au- 
tomobilio raktelius ir atidaro savo „Audi“ bagažinę. Statybinin- 
kas kiša nosį vidun ir mato į antklodę susuktą ryšulį. Pasilenkia 
ir ima vynioti, smalsaudamas, kas viduje. Ten keturi A4 forma- 
to dienoraščiai, po du iš kiekvieno dešimtmečio, kai Natanielis 
Čeisas priklausė Brolijai. 

— Ir tai viskas? 

- Šiuokart viskas. 

Smitsenas atsiverčia vieną jų ir žiūri į užšifruotą tekstą. 

— Kaip mes galim žinoti, kad čia tikrai tai, ko mums reikia? 

Gideonas paima iš jo dienoraštį. 

— Gerai, kad tik mano tėvas ir aš suprantame šį šifrą. Gerai 
tau ir man. Daugelis juos radę paprasčiausiai išmestų lauk, bet 
labai kvailai pasielgtų. Labai, - Gideonas užverčia dienoraštį, 
įvynioja jį atgalios ir paduoda ryšulį. - Čia mano sandėrio dalis, 
dabar vykdyk savąją. 

Kol gauni tyrėjo inspektoriaus postą, paprastai patiri ne vieną 
profesinį išbandymą. O jei tu dar esi ir moteris, per tą laiką tik- 
rai susikuri savo taisykles. Viena jų — anksti išeiti iš baigiamojo 

bylos vakarėlio, antroji —- niekada netekėti už kito policininko. 
Megan yra sulaužiusi abi šias auksines taisykles. Bet yra ir tokių, 
kurių ji visada laikosi. 

Žvelk plačiau. Nepriimk standartinių sprendimų. Atsitrauk, 
viską įvertink. Daug. Mažai. Svarbu. Kasdieniška. Atsižvelk į 
visas aplinkybes. 

Štai dėl ko ji neįsiveržia į viršininko kabinetą prašyti arešto 
orderio ir greitojo reagavimo būrio Deivui Smitsenui sulaikyti. 
Verčiau ji viską aptars su Džimiu ir bandys suprasti esmę. 

— Šį rytą mačiau Gideoną Čeisą. Atrodė sumuštas. Sakė, kad 
du vyrai jam grasino ginklu. Statybininkas pavarde Smitsenas ir 
vyriškis, kuris praėjusią savaitę įsilaužė į jo tėvo namus. 

Džimis, atrodo, nustemba: 

- Argi nesakėte, kad Čeisas nematė įsibrovėlio? 

— Sakiau, bet paaiškėjo, kad matė. 

— Kodėl tada jis melavo? 

- Ilga kalba. Tikina jautęs asmeninę pareigą išsiaiškinti, į ką 
buvo įsivėlęs jo tėvas. 

— Tai kur ir dėl ko jam grasino? 

Megan papurto galvą. 

— Nežinau visų smulkmenų. Neturėjau galimybės paklausti. 
Smitsenas buvo kartu su juo, tvarkė namus po gaisro. 

— Tai tas statybininkas su savo draugeliu įsilaužėliu gra- 
sino Čeisui, o po kelių valandų jau buvo jo namuose ir darė 
ten remontą? — apibendrina ką girdėjęs Džimis. - Keistokai 
skamba. 

— Tu teisus. Tai keista. Bet aš nepaliauju galvoti, kad Nata- 
nielio Čeiso savižudybė yra kažkaip susijusi su tuo išpirkos už 
pagrobtą amerikietę reikalavimu. 

Džimis išpučia akis. 

— Kodėl? Kaip, po galais, būtų įmanoma tai susieti? 

— Atsimeni, kai pamatei Džeiko Timberlando kūną toje dar- 
žinėje, sakei, kad intuityviai jauti, jog aplinkybės buvo sureži- 
suotos. Ar gali prisiminti, kodėl taip pagalvojai? 

— Žinoma. Vieta, vieta, vieta. 

— Teisingai. Tai va, vieta man ir neduoda ramybės. Abi bylas 
sieja tas pats veiksmo centras — Stounhendžas. Greičiausiai ten 
Lok su Timberlandu ir važiavo pažiūrėti romantiško saulėtekio 
prieš anuos įvykius. Natanielis ČCeisas apie tą vietą rašė knygas 
ir norėjo, kad jo pelenai būtų išbarstyti Stounhendže. O juk jo 
sūnus irgi tvirtina, kad dar būdamas vaikas ten jis buvo išgydy- 
tas nuo sunkios paveldimos ligos. Ir jis mano, kad tai susiję su 
senoviniu kultu - žmonių aukojimu, siekiant įgyti galių. 

— Bet juk jūs netikite visomis tomis nesąmonėmis? — susirau- 
kia Džimis. 

— Tik bandau priimti tai už gryną pinigą. Kodėl gi ne? Kelis 
šimtmečius ten būdavo užkasami tūkstančių paaukotų Žmonių 
kaulai. Tai užfiksuota Biblijoje ir dešimtyje kitų istorinių doku- 
mentų. 

— Dėl istorijos sutinku. Bet jei tokia sekta vis dar egzistuoja, ko- 
dėl jiems reikėtų paaukoti Amerikos politiko dukterį ir Anglijos 
lordo sūnų? Ir kaip paaiškintumėt tai, kad jie reikalauja išpirkos? 

Džimio logika ją atšaldo. Mintis apie kultą gal ir kvaila, bet 
ji dar neketina jos visai išmesti iš galvos. 

— Sektos aukas pasirenka dėl įvairiausių priežasčių. Panašiai, 
kaip ir prievartautojai ar žudikai, jos turi savų slaptų pasirin- 
kimo kriterijų. Pagal lytį, rasę, dėl seksualinių priežasčių. Dėl 
to, kad atitinka jų tikėjimo dogmas arba joms prieštarauja. Gal 
Keitlin atitiko kažkurį iš tų kriterijų. 

— O Timberlandas? 

— Gali būti, kad jis neatitiko kriterijų ir todėl buvo nužudytas. 
Arba tik gynė Keitlin. Elgėsi vyriškai. 

— O išpirka? - Džimis vėl meta savo kozirį. 

Megan barškina pirštais į stalą. Jos nagai stuksi, lyg išalkę 
geniai kaltų medį. 

— Kuriam laikui užmiršk išpirką. Aš dar nebaigiau svarstyti 
vietos klausimo. 

Džimis mano, kad ir šis argumentas turi trūkumų: 

— Gerai, Stounhendžas. Kaip ta sekta galėtų ten atlikti ritua- 
lines apeigas - aukoti žmones? Atviras, plynas laukas tarp dviejų 
judrių kelių. Visada pilnas turistų. Saugomas dvidešimt keturias 
valandas per parą. 

Megan akys sužiba: 

— O kas, jei Stounhendžo apsauga su tuo susijusi? 

Džimis kiek pagalvoja. Tuomet viskas atrodo kitaip. 

- Apsaugininku ten dirbo Šonas Grabas. Girdėjau, kad po 
pagrobimo ir nužudymo jis dingo. 

— Tikrai? 

— Nuklausiau kavinėje. Pamenu, jis buvo sučiuptas už įsilau- 
žimą su užpuolimu. 

Atrodo, kad Megan pagavo įkvėpimas. 

— Jei Grabas ir kiti dirbantys apsaugininkai priklauso sektai, 
panorėję jie galėjo bet kada patekti į teritoriją. 

— Gali būti. Patikrinsiu Anglijos paveldosaugos skyriuje, ko- 
kią saugos įmonę jie samdo. Pažiūrėsiu, kaip atrodė Grabo tvar- 
karaštis. Gal jis dažnai išsiima nedarbingumo pažymėjimą ir 
dingsta. O gal tai pirmas kartas per kelerius metus. 

— Gerai. Puiki mintis. Patikrink. 

Megan jo beveik negirdi. Džimis jos galvoje pasėjo kitą min- 
tį. Tai būtų pats originaliausias sprendimas per visą jos karjerą. 
Tada ji išspręstų bylą. Arba netektų darbo. 

Surištas ir su gobtuvu ant galvos tūnodamas Slibino furgono 
gale, Gideonas bando suprasti, kokiu keliu jį veža atgal į Šven- 
tyklą. Jis tikras, kad išvažiavę pro vartus jie pasuko į vakarus 
nuo Karališkojo Tolardo B308: keliu ir pravažiavo „Karaliaus 
Džono“ užeigą. 

Šiaip ne taip besirangydamas už vairuotojo pertvaros jis at- 
sisėda veidu važiavimo kryptimi ir bando susigaudyti pagal po- 
sūkius, kai jį užmeta į šoną. Staigus pasvirimas į kairę reiškia, 
kad Slibinas pasuko dešinėn ir dabar važiuoja į šiaurę. Gideonas 
bando suskaičiuoti, kiek minučių važiuoja, ir padaro išvadą, kad 
jie jau pasiekė Šaftsberį ir dabar juda Gilingamo ir Vorminste- 
rio link. 

Paskutinioji kelionės atkarpa ramiausia. Girdėti tik keli au- 
tomobiliai. Dabar važiuoja lėčiau, pasitaiko daugiau duobių, — 
pagal tai jis sprendžia, kad jie išsuko iš kelio. Gideonas dar lin- 
guoja keletą minučių, paskui automobilis sustoja ir užpakalinės 
durys atsidaro. 

Trys, gal keturi vyrai sugriebia jį ir ištempia lauk ant kietos 
žemės. Jie įeina į vėsoką, uždarą patalpą. Aidi žingsniai. Prie- 
šais Gideoną atveriamos kažkokios durys. Girdėti triukšmas, 
žmonių niurnesys, judinami daiktai. Pastumiama kažin kas 
sunkaus. 

Pasigirsta šūksnis: 

— Greičiau! 

Kažkas jam ant pakaušio uždeda ranką, palenkia ir stumte- 
li į priekį, kad jis nesusidaužtų galvos. Už nugaros vėl išgirsta 
dundėjimą ir čiūžtelėjimą. Tada maždaug minutę niekas nieko 
nesako. Gideonui ima svaigti galva. Aplink įsivyravusi tyla tam- 
pa kažkokia nuodinga. 


286 


Galiausiai prabyla Slibinas: 

- Lipsi laiptais žemyn. Žiūrėk, kad nepargriūtum, — balse 
justi sarkazmo gaidelė. 

Lipdamas Gideonas girdi pliaukštelėjimą ir žingsnių aidą 
priekyje ir už nugaros. Laiptai tvirti. Grubus akmuo didelėje 
erdvėje, nėra kam sugerti garso. Dvidešimt pakopų — tiksliai 
suskaičiuoja. 

Tada dvi poros rankų pagriebia jį ir skubiai veda beveik tris- 
dešimt sekundžių. 

— Vėl laiptai, - pasigirsta sarkastiškas balsas. 

Dar dvidešimt. 

Gideonas užuodžia, kad yra po žeme. Jis žino, kaip kvepia 
žemė: durpės, kreida, srūvanti drėgmė, smiltainis, titnagas, 
drėgna geležis, purus juodžemis. Visi kvapai susilieja į puokštę, 
sužadindami jo išlavintus archeologo pojūčius. 

Vedančiųjų rankos sustabdo jį. Nuo perkaitusio veido nutrau- 
kiamas gobtuvas. Šviečia deglai. Jis giliai po žeme, Šventyklos 
viduje. Toje jos dalyje, kurios anksčiau nėra matęs. Stovintieji 
aplink jį dėvi mantijas ir gobtuvus. Turbūt dėl to jie ir užtruko 
prieš pradėdami leistis žemyn. 

— Išrenkite ir paruoškite jį, — sako Slibinas. Jo balsas dabar 
šaltas kaip akmuo. 

Gideonas bando negalvoti, kas jo laukia. Jis verčiau sutelkia 
dėmesį į tai, kas yra aplink. Didelė požeminė erdvė vidury lau- 
kų, už valandos kelio. Ko gero, maždaug už penkiasdešimties 
kilometrų nuo Karališkojo Tolardo. Šiaurės kryptimi, gal kiek 
į vakarus. 

Jo skaičiavimus pertraukia Slibinas. Pasilenkia arti, ir iš jo 
burnos Gideonui į veidą plūsteli blogas kvapas. 

— Klausykis manęs. Paaiškinsiu, kaip reikia atsakinėti .Mo- 
kytojui įšventinimo ritualo metu. Elkis deramai ir neužtrauk 

gėdos nei sau, nei man. Ir atmink: tavo protas ir kūnas patirs 
daug kančių. Jei tu tikrai esi atsidavęs Sventiesiems, išgyvensi. 
Jei ne, - jis išsišiepia, — iškeliausi. 

Pypteli prie juosmens prisegtas Lilianos Kuper pranešimų gavi- 
klis. Hematologijos konsultantė nusega jį ir perskaito sekretorės 
žinutę: „Iyrėja inspektorė Beiker laukia jūsų.“ 

Ilga diena dar labiau prailgsta. Karšta vonia ir taurė vėsaus 
baltojo vyno turės dar kiek palaukti. Liliana ligoninės koridorių 
labirintais eina atgalios į savo kabinetą ir mąsto. Tyrėjai neat- 
vyksta nepranešę apie vizitą. Tik kai nutinka bėda. O čia kaip 
tik ir bus taip. Ji jau pasielgė neetiškai, sulaužė vidaus taisykles 
ir pažeidė ne vieną Duomenų apsaugos įstatymo punktą, suteik- 
dama inspektorei įslaptintą informaciją. 

— Megan Beiker. Atsiprašau, kad atėjau neįspėjusi. 

Nuo kėdės šalia kabineto guviai pakyla moteris policininkė 
ir ištiesia ranką. 

— Nieko tokio. Prašom užeiti. Kuo galiu padėti? - sako Kuper 
ir jaučia, kaip ima daužytis širdis. 

Megan prisėda prie stalo krašto ir atsega odinę kapučino 
spalvos „Padovano“ rankinę, kurią prieš trejus metus Italijoje jai 
nupirko Adamas. 

— Aš dėl to paties, apie ką kalbėjome anąsyk. Dėl Gideono 
Čeiso. 

Ji išima nedidelį popieriaus lapelį ir paduoda jai. 

Kuper paima ir žiūri į jį. 

— Nesuprantu. Kas šie žmonės? 

Megan pasistengia kuo draugiškiau nusišypsoti. 

— Man reikia jūsų pagalbos. Paskutinį kartą. Noriu, kad pa- 
tikrintumėte šių Žmonių sveikatos įrašus ir pasakytumėte, ką 
radote. Įrašus iš ligoninių ir apylinkės gydytojų. 

Profesorė priblokšta. Ji atsitraukia nuo to lapo, lyg jis būtų 
apkrėstas. 

— Inspektore, aš neturėjau jums padėti jau pirmąsyk. Ir tikrai 
neketinu kartoti šios klaidos dešimt kartų. 

— Ne dešimt, - šaltai pažvelgia į ją Megan. — Tai tik keturi 
žmonės. Ir daug didesnė klaida būtų nepadėti man. 

Ji pasislenka ant kėdės krašto. 

- Pirmasis sąraše yra Natanielis Čeisas, vyro, kurį jau pa- 
tikrinote, tėvas. Turime priežasčių manyti, jog Šonas Grabas, 
Deivas Smitsenas ir Matas Utlėjus gali būti susiję su Natanielio 
mirtimi ir dar vienu mūsų tiriamu atveju. Grabas šiuo metu yra 
dingęs, nesirodo darbe ir jam išduotas arešto orderis. Viskas, ką 
man reikia apie jį ir tuos kitus žmones sužinoti, — ar jie turi arba 
praeityje yra turėję didelių sveikatos problemų. Tik tiek. 

— Inspektore, aš tikrai... 

Megan pastebi, kad ji kiek atsileido, tad pertraukia: 

— Tik pasakykite man, ar kada nors gydytojai buvo atleidę 
juos nuo darbo. Ir jei taip, dėl kokių priežasčių, - ji mosteli ran- 
komis, parodydama, kaip tai paprasta ir nesunku. — Visai ne- 
daug prašau. 

Kuper sunerimusi papurto galvą. 

— Tai galima susekti. Bet kuriai tokiai paieškai reikia prisire- 
gistruoti. Sistema užfiksuoja kompiuterį. Net jei naudočiau kitą 
kompiuterį, vis tiek turėčiau prisijungti savo vardu. Galiu pra- 
rasti darbą tik dėl to, kad suteiksiu jums šią informaciją. 

Megan pasikaso pakaušį. Ji tikėjosi to. Tik nenorėjo, kad po- 
kalbis pakryptų šia linkme. 

— Gydytoja, juk jūs žinote iš bendrų mūsų bičiulių, koks žmo- 
gus aš esu. Visa pagalba, kurią jūs man suteiksite, bus tik visuo- 
menės labui. Aš jums tai garantuoju. 

— Ne dėl to. Tiesiog taip elgtis negalima. 

Megan pasiryžusi sužaisti negražiai: 

— Liliana, jūs esate ištekėjusi, tačiau jau kurį laiką turite ro- 
maną su vedusiu policijos pareigūnu. Ar taip elgtis galima? 

— Negaliu patikėti, kad jūs taip traktuojate mano asmeninį 
gyvenimą, — iš nuostabos aikteli moteris. 

— Patikėkite manimi, - Megan surimtėja. Jos žvilgsnis aštrus, 
užgrūdintas įtampos, kuri tvyro kabinetuose nesuskaičiuojamų 
apklausų metu. —- Nereikia man priminti, kas galima ir kas ne, 
nereikia manęs mokyti. Aš bandau išnarplioti didelį nusikalti- 
mą ir išsaugoti žmonių gyvybes. Esu pasiruošusi beveik viskam, 
ką reikės dėl to padaryti, ir šiuo metu prašau jūsų pagalbos. 

Megan paima nuo stalo lapelį su žmonių pavardėmis ir atsu- 
ka jį priešais gydytoją. 

— Ar dabar, profesore, padėsite man? Ar turėčiau skambinti 
draugui iš „Gazette and Herald“? 

Didįjį Šventyklos koridorių apšviečia tik nesibaigiančia eile sie- 
noje įstatytų dūmus skleidžiančių deglų oranžinė šviesa. Akme- 
nines sienas margina ilgi, juodi smailėjantys dūmų liežuviai, 
primenantys besivaidenančias šmėklas. 


* Vietinės reikšmės Divaiziso ir šiaurės Viltšyro savaitraštis, leidžiamas ketvir- 
tadieniais. 

Koridorius leidžiasi vis žemyn ir sukasi arčiau centro. Tiksliai 
taip, kaip rašė jo tėvas. Šv. Pauliaus bažnyčia po žeme. Didžiulė, 
katedrą primenanti erdvė su įspūdingomis salėmis ir požemiais. 

Gideonas stengiasi išmesti iš galvos tai, kas su juo vyksta. Tai, 
kas žuojau įvyks. Jei aplinkybės būtų kitos, jis be galo džiūgautų 
čia patekęs. Profesine prasme jis būtų pakylėtas ir norėtų atverti 
šiuos po kojomis tūnančius mauzoliejus - naudodamas radiome- 
trinį datavimo metodą ir remdamasis teismo medicinos praktika 
jis bandytų sujungti į vientisą paveikslą čia palaidotų Žmonių 
gyvenimus. 

Keturi Nešikai su gobtuvais veda jį prie angos, kuri tokia 
siaura, kad vos gali ją įžiūrėti. Eidamas viršugalviu braukia per 
storų perdangų apačią. Dar dvidešimt žingsnių, ir jie pasuka 
į panašų siaurą ir lenktą įėjimą, vedantį į nedidelę salę. Iš po 
ašutinio gobtuvo išnyra lyg mėnulis išblyškęs veidas su nukaru- 
siomis žandenomis ir prabyla: 

— Turi nusirengti ir nusiprausti. Paskui paruošime tave įšven- 
tinimo apeigoms. 

Jie veda jį į atskirą patalpą, ten jis atiduoda savo drabužius, 
tada įžengia į tamsią akmeninę angą. Ten nėra nieko, su kuo 
būtų galima nusiprausti. Nei šampūno, nei muilo. Jis stovi nuo- 
gas ir vienišas. Iš tamsos viršuje staiga pasipila vanduo. Jis krinta 
lyg botagu kirsdamas Gideonui per sprandą ir parklupdo jį ant 
kelių. Jis užsimerkia ir užsidengia veidą rankomis. Srovė pliau- 
pia kelias minutes ir tada taip pat netikėtai sustoja. Jam paduoda 
rankšluostį ir nuogą veda koridoriumi į Didžiąją salę. 

Pamačius salę Gideonui užima kvapą. Visą ją užpildžiusi 
tiksli natūralaus dydžio Stounhendžo kopija. Visiškai užbaigta, 
tokia, kokia buvo tik jį pastačius. Jo tėvas teigė, kad čia yra tik- 
roji senųjų Dievų buveinė. Pirminė jų poilsio vieta, kol laukuose 
netoli Eimsberio jiems buvo pastatytas monumentas. 

Gideonas pasisuka išgirdęs duslų girgždėjimą. Uždaroma Di- 
džioji salė. Grėsminga rudai apsitaisiusių ir gobtuvais prisidengu- 
sių fanatikų banga plūsteli prie jo. Nešikų ratas apsupa jį, jie degi- 
na ilgas storas žvakes. Už liepsnų stovi Rato Mokytojas. Jis laiko 
ritualinį kūjį ir kaltą. Įrankiai, galintys atimti Gideonui gyvybę. 
Jį sukausto baimė. Jis jaučia, kaip ji lyg nuodai srūva jo kūnu. 

Įšventinimas prasideda. 

— Štai Šventųjų įsikūnijimas! - Mokytojas pakelia rankas ir 
lėtai pasisuka. — Dievybės buvo čia prieš amžius, kai mūsų pro- 
tėviai statė šį visatos ratą ir šią Šventyklą. Čia tu esi su jais. Po 
įšventinimo iš pagarbos jiems tu visada turėsi savo galvą dengti 
gobtuvu, o akis nuleisti žemyn. Ar supratai? 

Gideonas atsako taip, kaip jį pamokė Slibinas: 

— Taip, Mokytojau. 

— Tu buvai atvestas pas mus, nes mūsų Brolijos nariai mano, 
kad esi tinkamas tapti Garbintoju visam gyvenimui. Ar tu to nori? 

— Taip, Mokytojau. 

— Ar esi pasiruošęs paskirti savo gyvenimą, savo sielą ir ištiki- 
mybę Šventiesiems ir tiems, kurie juos saugo? 

— Taip, Mokytojau. 

- Šventieji padeda mums atgimti tol, kol mes padedame jiems. 
Mes garbiname juos savo kūnu ir krauju, o už tai jie saugo ir 
atnaujina mūsų kūną ir kraują. Ar esi pasirengęs paaukoti savo 
kūną ir kraują amžinam jų šventumui? 

— Taip, Mokytojau. 

Jam už nugaros siūbuoja.smilkytuvai ir oras prisipildo saldžių 
pikantiškų kvapų. Rato Mokytojas vėl plačiai ištiesia rankas. 

— Atveskite tą, kuris nori tapti Garbintoju, prie Skerdynių 
akmens. 

Gideoną veda į žvakių apskritimo vidų. Jis prisimena, kad 
Slibinas įspėjo nepakelti akių į Mokytoją. Priešais jį yra šiur- 

pą kelianti plokštė, kurią jie vadina Skerdynių akmeniu. Jis su- 
stingsta. Nematomos rankos priverčia jį atsiklaupti, paskui atsi- 
gulti ir pritvirtina jo riešus ir kulkšnis. Jį apima panika. 

— Ar tiki Šventųjų ir visų jų sekėjų galia? 

Gideonas galvoja apie tėvą, kuris irgi gulėjo būtent čia. Pri- 
rakintas, kaip ir jis dabar. Pasiryžęs pralieti savo kraują, kad jo 
sūnus galėtų išvengti skausmingos, jo motinos gyvybę nusine- 
šusios mirties. 

Mokytojas pakeltu balsu pakartoja klausimą: 

— Ar žu tiki Šventųjų ir visų jų sekėjų galia? 

— Taip, Mokytojau. 

— Ar besąlygiškai ir nedvejodamas pasitiki jų galiomis apsau- 
goti, stiprinti ir gydyti? 

— Taip, Mokytojau. 

— Ar paskirsi savo gyvenimą tarnystei jiems? 

— Taip, Mokytojau. 

— Ar prisieki savo gyvybe, visų savo šeimos narių ir tau bran- 
gių Žmonių gyvybėmis niekada neprasitarti apie Broliją už jos 
ribų, jei tam tau nebus suteiktas leidimas? 

— Taip, Mokytojau. 

Vidinio rato nariai mojuoja smilkytuvais virš jo, tada atsi- 
traukia. Rato Mokytojas išsiima akmens nuolaužą, kuri buvo 
iškirsta iš pirmosios akmenų arkos. 

— Duodu žmogaus kraujo, kūno ir kaulų su viltimi, kad jūs 
priimsite jį kaip savo tarną ir suteiksite jam savo apsaugą bei 
palaiminimą. Šventieji Dievai, nuolankiai prašau mūsų broliui 
jūsų malonės. 

Jis perrėžia gilias įpjovas nuo abiejų Gideono riešų iki pat 
pečių, nuo kulkšnių iki kojų viršaus ir galiausiai nuo kaklo iki 
nugarkaulio apačios. Gideonas užgniaužia riksmą. Priešais. save 
jis mato savo motiną, iškyla vaizdas, kaip ji guldo jį į lovą, bu- 

čiuoja linkėdama labos nakties ir šypsosi jam. Tada ima blykčio- 
ti jos vaizdas iš Venecijoje tėvo susukto filmo. Vėliau iš motinos 
pranešimo, kur ji atskleidė tas baisias paslaptis. 

Jis pajunta stiprų smūgį į galvą. Žino, kas tai. Kūjo ir kalto 
smūgiai. Toli toli girdėti Rato Mokytojo balsas. Jį apgaubia visiška 


tamsa. Galvoje lieka tik žodžiai, kuriuos mama jam sakė iš anapus. 

Grįždama į Divaizisą Megan pasinaudoja laisvų rankų įranga ir 
skambina Džimiui iš automobilio. 

— Ar tu vienas? 

— Luktelk, - jis pakyla nuo darbo stalo ir išeina iš Kriminali- 
nio skyriaus patalpų į koridorių. - Dabar vienas. 

- Ar patikrinai Šoną Grabą? 

— Taip. Saugos tarnyba noriai bendradarbiavo. Jie jau žinojo apie 
jo kriminalinę praeitį, jis pats pasisakė. Jie suteikė jam progą pasi- 
taisyti ir patikino, kad jis tapo puikiu darbuotoju. Niekada nevė- 
luoja ir, kiek jie pamena, niekada neėmė laisvadienių, tik atostogas. 

— Todėl, kad jis gyvenime nė dienos nėra sirgęs, - sako Me- 
gan. — Kaip ir jo tėvas, taip pat ir senelis, kurie sulaukė beveik 
šimto metų. 

— Regis, puikūs genai. 

— Ne tik tai, - Megan žvilgteli į savo rankinę ant keleivio sėdy- 
nės. Ten yra visa, ką ji užsirašė, kai Liliana Kuper galiausiai pa- 
sidavė. — Deivas Smitsenas, mūsų pažįstamas statybininkas, taip 
pat niekada nėra sirgęs. Nėra nė dienos nenuėjęs į mokyklą. Taip 
pat ir Matas Utlėjus, mėsininkas, kuris įsilaužė į Čeisų namus. 

— Jie sveiki žmonės, o ką tai įrodo? 

— Gideonas Čeisas sakė, kad akmenys turi gydomųjų galių. 
Prisiekinėjo, kad jie vaikystėje išgydė jį nuo vėžio ir kad jie sau- 
go Žmones, priklausančius jo tėvo sektai. Atsimeni, kaip greitai 
užgijo jo veidas po tų grumtynių su įsilaužėliu? 

— Viršininke, jūs nesate kilusi iš čia, bet patikėkite, gyventi 
Viltšyre yra labai sveika, - sako Džimis nesuprasdamas, kur link 
ji suka. - Gera, sveika aplinka: nėra didelių miestų užterštumo, 
nedaug greito maisto restoranų, ilgi pasivaikščiojimai gryname 
ore, sveika gyvensena nuo vaikystės. 

— Džimi, - pertraukia ji. - Kiekvienas bent retkarčiais suserga. 
Apsinuodijęs maistu, šienlige, paveldimomis ligomis - kuo nors. 
Švarus oras ir pasivaikščiojimai palei sodybas neapsaugo nuo li- 
gos ar sužeidimų. O šie žmonės niekada nesirgo. 

— Tai nieko nerodo. Mano tėvas irgi stiprus kaip jautis ir, 
kiek pamenu, niekada nebuvo susižeidęs ar sirgęs. Mudu su 
mama taip pat. 

Abu jie nutyla supratę, ką gali reikšti jo žodžiai. 

Megan grįžta namo ir įėjusi pasuka tiesiai prie šaldytuvo, kur 
stovi pusiau nugertas „Sauvignon Blanc“ butelis. Nuspiria batus, 
drimba į sofą ir prisipila taurę. Su Adamu šiandien ruošėsi pra- 
leisti romantišką vakarą. Jos tėvai pasiėmė Semi, kad jie galėtų 
išeiti pavakarieniauti ir pabūti vieni. Tačiau jei kada ji ir buvo 
nenusiteikusi mylėtis, tai kaip tik dabar. 

Važiuodama namo labai įtemptai galvojo. Apie Gideoną. 
Apie Džimį. Apie Džimio tėvą, policijos viršininko pavaduo- 
toją. Jėzau. 

Ji išgirsta duryse sukamą raktą ir krūpteli. 

Adamas iš prieangio pašaukia ją vardu: 

— Meg, tu viršuje? 

— Salone, bandau nusigerti. 

Jis pasirodo tarpduryje ir juokiasi: 

— Ar viskas gerai? 

Ji linkteli, paskui sako: 

— Iš tiesų ne. 

Adamas prieina prie jos. Ji akivaizdžiai įsitempusi. Jis tariasi 
žinantis, dėl ko ji nerimauja. Be reikalo jaudinasi. 

— Brangioji, šįvakar nenusiteikusi niekur eiti? Man tiks, jei 
pasiliksime namie ir pažiūrėsime filmą. Nieko tokio. Galime 
susirangyti ant sofos - kaip tada, kai Semi dar buvo kūdikis. 

Megan akyse kaupiasi ašaros, ji sutrinka. Pasijunta nepato- 
giai, bet yra dėkinga. 

Adamas sugrįžta į virtuvę, šaldytuve suranda dar vieną butelį 
vyno ir pripila jos taurę. Kartu sau pasiima alaus ir eina pas Me- 
gan. Atsisėda ten, kur buvo įpratęs. Taip, kaip būdavo įprasta. 

Megan padeda galvą jam ant krūtinės, užsimerkia ir pra- 
virksta. 

KETVIRTADIENIS, BIRŽELIO 24 DIENA 


Gideonas net negalėtų pasakyti, ar jis jau atgauna sąmonę, ar tas 
košmaras dar tęsiasi. Galvoje jaučia traumos pasekmes: skausmo 
banga, stiprus sukrėtimas. Deginantys prisiminimai sūpuoja jo 
sąmonę lyg vaiką audringoje jūroje. Požeminis Stounhendžas. 

Juodos akys iš po drobinių gobtuvų. Didžiulis degančių žvakių 
ratas. Motinos veidas. Senoviniai akmens ašmenys ir apeiginis 
kūjis. Tėvo dienoraščiai. Iškeltos Rato Mokytojo rankos. Nuo- 
gas jo paties kūnas, prirakintas prie Skerdynių akmens. Degi- 
nančios peiliu įrėžtos žaizdos ant riešų, kojų ir nugaros. Nuosa- 
vo kraujo skonis, kai jis teka į burną. 

Jis mato berniuką. Aštuonerių metų, tamsiaplaukį, didelėmis 
vilčių kupinomis akimis. Jis laikosi nusitvėręs tėvui už rankos, 
jie stovi atvirame lauke tarp miglos sūkurių. Stounhendžas. Bet 
kartu ir ne tai. Jis aukštų, pamėkliškų figūrų rato viduje. Mi- 
gloti pavidalai keičiasi, plečiasi ir vėl suplonėja, susitraukia lyg 
dūmai, kylantys nuo žibintų, stovinčių ant Žemės, paskui vėl 
šauna aukštyn lyg žibalo čiurkšlės, dega skaisčiu pragaro raudo- 
niu, žaižaruoja auksu lyg milžiniškos arfos stygos. 

Dabar Gideonas mato tik kriokliu krintančias žvaigždes. Iš- 
tisos galaktikos liejasi į akmenų rato vidurį, sukasi milžiniškame, 
bedugniame kosminiame baseine. Žvaigždės ima blankti. Už jo 
dundėdami lyg per žemės drebėjimą virsta akmenys. Akmeni- 
niai dievai ant baseino krašto pajuda ir žengia į jo sąmonės tam- 
są. Apsupa jį. Vienas griebia už kulkšnies grandinių. Kitas pa- 
kelia metalinius pančius ant riešo, o tada sviedžia jo galūnę lyg 
kokią išplėštą skudurinės lėlės ranką. Nuogame, šaltame kūne 
pašėlusiai daužosi širdis. Gigantiškieji dievai pasilenkia virš jo. 
Staiga persimaino ir pasišalina. Išnyksta lyg ta migla, kurią jis 
pamena buvus Stounhendže. 

Blyškūs žvakių rato atšvaitai, vienintelė šviesa Didžiojoje sa- 
lėje, užgęsta. Gideonas lieka vienas akmeninėje tamsoje. 

Adamas atsikelia anksčiau už Megan, kad paruoštų pusryčius. 
Kaip darydavo seniau. Viskas bus taip, kaip buvo kadaise. 

Girdi, kaip ji išeina iš vonios. Nuveda ją atgalios į po mylė- 
jimosi sujauktą lovą. Pats grįžta apačion ir pasirodo su padėklu, 
ant kurio išdėlioti skrebučiai, apelsinų sultys, vaisiai ir gėlė, nu- 
skinta nedideliame darželyje prie namų. 

Ji šypsosi. 

— Jau senokai manęs taip nelepinai. 

— Jau senokai man to neleidai. 

Jie pasibučiuoja ir beveik vienu metu abu žvilgteli į laikrodį 
prie lovos — 7:10. Laiko yra tik pavalgyti. Ji godžiai kanda šiltą, 
sviestu apteptą skrebutį. 

— Nuvešiu Semi į darželį, - sako Adamas prisėsdamas ant lo- 
vos krašto. Jis kažko susirūpinęs. —- Ką tu ten vakar sakei apie tas 
sektas ir Stounhendžą? Iš tiesų tuo tiki? Ar tik šiaip prišnekėjai 
po netikusios dienos ir pusantro butelio vyno? 

— Spėju, kad ir to, ir ano po truputį, — ji dar nepasakė jam 
visko. Tik kai kurias spėliones dėl Lok ir Timberlando. Kodėl 
jie buvo Stounhendže, apie masinančią saulėgrįžą ir šventą jos 
reikšmę. Ją domina profesinė jo nuomonė. - Manai, kvaila įta- 
rinėti, kad tai sekta, o ne grupė pagrobėjų? 

Jis gūžteli pečiais. 

- Jei nekreipsime dėmesio į keletą keistuolių, tokių kaip Čar- 
lis Mansonas, aš netikiu, kad sektos yra kas nors daugiau nei 
pora kvaištelėjusių fanatikų, mėgstančių pamišėlių šokius ir ne- 
įprastas maldas prieš išsirengiant ir užsiimant pašėlusiu seksu. 

Ji nusijuokia. 

— Paklausyk, Stounhendžą reklamuoja kaip magišką, mis- 
tišką ir visokią kitokią vietą. Ten dirbantys apsaugininkai iš 

tiesų tau pasakys, kad tai šventa vieta, jie įspės, kad nieku gyvu 
nevalia net paliesti jokio akmens. Jiems moka už tai, kad taip 
šnekėtų, kad toliau saugotų mitą. Tai pagoniška maldų vieta. 
Nuvažiuok ten bet kurią savaitės dieną ir pamatysi tuos iš viso 
pasaulio suvažiavusius pakvaišėlius, parklupusius ant kelių ir 
besimeldžiančius prie akmenų. Nori ar ne, tau teks susidurti su 
tomis istorijomis apie kultą ir visas su juo susijusias keistenybes. 

Kaip jai trūko tokių pokalbių. Išsipasakoti jam. Pasidalyti 
darbais. 

— Tu tikrai tuo netiki? Manai, tai tik pasakos ir legendos, to- 
kios kaip vandens pavertimas vynu ar tūkstančio Žmonių pa- 
maitinimas vienu duonos kepalu ir pora žuvų? 

- Žinai, Megan, Viltšyre pilna vaiduoklių ir mitų. Juk ma- 
noma, kad šv. Jurgis drakoną nukovė Ufingtone. Merlinas irgi, 
manoma, buvo Stounhendže, — juokdamasis jis atsistoja. — Per 
daug į visa tai nesigilink, ir aš darbe niekam, protingesniam už 
Džimį, apie tai neužsiminčiau. 

Jis pasilenkia ir pabučiuoja ją. 

— Man reikia eiti. 

— Ačiū. Mamai pasakyk, kad vėliau jai paskambinsiu. 

Ji girdi, kaip jis nubilda laiptais žemyn ir užsitrenkia lauko durys. 

Adamas užveda BMW automobilį — ketverių metų senu- 
mo, trečios laidos — pigiai pirko jį aukcione. Atsilošia sėdynėje 
ir skambina į darbą sužinoti, ar neįvyko ko nors skubaus. Jam 
pasisekė. Panašu, kad jo laukia graži, rami pamaina. 

Tada paima kitą mobilųjį, ketindamas skambinti privačiai. 
Nenorėjo, kad Megan išgirstų. 

- Čia Erelis, - sako jis. - Nesu visai įsitikinęs, bet gali iškilti 
problemų. 


* Merlinas - jaunas burtininkas iš pasakojimų apie karalių Artūrą. 2008 m. 
apie jo nuotykius sukurtas populiarus britų TV serialas. 

Rato Mokytojas sėdi savo kambaryje, apšviestas blyksinčios 
žvakių šviesos, ir mąsto apie sudėtingą laiko paskirstymą. Liko 
trys dienos, iki patekės pirmoji pilnatis po vasaros saulėgrįžos. 
Tuomet turi būti pradėtos apeigos. Jis turi tiksliai apskaičiuoti. 
Aukojimai turi būti pradėti per astronominį saulėlydį, ateinan- 
čio sekmadienio vakarą, ir užbaigti iki navigacinio saulėtekio 
pirmadienio rytą. 

Reikia daug ką suplanuoti. Pasirinkti Nešikus. Tiksliai infor- 
muoti Stebėtojus. Netrukus pradės rinktis patikimi Garbintojai 
iš viso pasaulio. Juos kaip svečius savo namuose priims kolegos 
britai. 

Policijos sumažėjo, bet dar yra. Per daug, kad būtų galima 
rizikuoti. Laikraščiai beveik nerašo apie ką nors kita, tik apie 
jauną moterį, kuri laikoma uždaryta vos už kelių metrų. Dabar 
ji kelia mažiau rūpesčių. Šešios dienos be maisto — ir ji liovėsi 
kovojusi. Po nevykusio bandymo pabėgti tapo ramesnė. Moky- 
tojas padėkoja Dievams už suteiktą malonę. 

Bet dar yra Gideonas. Mokytojo kambaryje išdėlioti šifruoti 
dienoraščiai, kuriuos atsivežė Čeisas. Neįmanoma suprasti, kas 
juose parašyta. Vaikis greičiausiai bus pasidaręs jų kopijas. Jis 
nekvailas. Regis, toks pats sumanus, koks buvo Natanielis. Ati- 
tinka kaip du vandens lašai. Jei išgyvens įšventinimo apeigas, 
gali duoti daugiau naudos nei žalos. 

Atsidaro kabineto durys ir įeina gobtuvą užsitraukęs Slibinas. 

— Kas yra? —- sausas Mokytojo balsas išduoda augančią įtampą. 

— Dėkoju, kad sutikote skubiai pasimatyti. Šį rytą man pa- 
skambino brolis Erelis. Jo žmona, tyrėja inspektorė, dirbanti 
nuovadoje, ima sieti dalykus, kurie mums pavojingi. 


— Kokius dalykus? 

— Apie jaunąją amerikietę ir jos vaikiną anglą. Ji įtaria, kad 
jie dėl saulėgrįžos vyko į Stounhendžą. Kad amerikietė buvo 
pagrobta netoliese. 

Mokytojas abejingas. 

- Šitai skaičiau ir bulvarinėje spaudoje. Policija tuo nesido- 
mės. Jie žino, kad žiniasklaidai kas valandą reikia naujienų. 

- Bet ši moteris tiria ir Natanielio Čeiso savižudybę, - sako 
Slibinas. - Ir dingusio žmogaus. To jauno vyruko, kurį pasirin- 
kome kaip paskutinę mūsų auką. 

Mokytojas linkteli. 

— Dabar suprantu. Dėkui, kad pranešei. Gerai, kad Erelis pa- 


sidalijo nuogąstavimais. Pasirūpinsiu šita inspektore. 

Dingo Džimis Dokeris. 

Nepasirodė darbe. Niekas jo nematė. Jo darbo kompiuteris iš- 
jungtas. Radijo ryšiu neatsiliepia. Nepranešė sergąs ir, kiek Megan 
tikrino, jo nėra namie. Automobilio irgi nėra. Jokio gyvybės ženklo. 

Gali būti ir kokia pateisinama priežastis, bet ji galvoja ką kita. 
Įsivaizduoja patį baisiausią variantą. Ir tam yra pagrindo. Gide- 
onas Čeisas irgi dingęs. Neatsako nei namų telefonu, nei mo- 
biliuoju. Namie jo irgi nėra. Ji ką tik parvažiavo iš Karališkojo 
Tolardo - jo nėra nė žymės. 

Ar gali Džimis būti su Gideonu? Juk ryšys akivaizdus. Bet 
dėl ko? Ar Džimis toliau ieškojo to, apie ką jie kalbėjo? Ji jaučia 
kažką negera. Megan norėtų gauti pasimatymą akis į akį su vy- 
resniuoju Dokeriu. Norėtų pažiūrėti policijos viršininkui į-akis ir 
pamatyti, ar jis ką nors žino apie dingusį savo sūnų. Pati negali 

patikėti, kad taip galvoja. Ji prisimena, ką pasakė Adamas. Kad 
tai būtų profesinė savižudybė kalbėti su kuo nors darbe apie tai, 
ką šiuo metu mąsto. Ji meta šalin niūrias mintis ir nusprendžia 
kuo nors užsiimti. Laukti, kol pasirodys Džimis arba Gideonas. 

Profesionalus mėsininkas Matas Utlėjus yra pirmas jos būtinų 
darbų sąraše. Megan eina į daiktų saugyklą norėdama dar kartą 
apžiūrėti įkalčius, paimtus po įsilaužimo. Ji dabar jau beveik yra įsi- 
tikinusi, kad rastame krepšyje buvęs kirvis yra mėsininko kapoklė. 

Megan kiek užtrunka pas Luisę, neseniai našle tapusią daik- 
tų saugyklos darbuotoją. Pasako, ko ieško, jos toliau šnekučiuo- 
jasi, penkiasdešimt dvejų metų moteris nueina į patalpų gilumą 
ir šaukia jai atgalios rausdamasi tarp popierinių maišelių ir dė- 
žių, sukrautų metalinėse lentynose. 

— Megan, ar tikrai ta data ir tas bylos numeris? 

— Taip, tikrai žinau. 

Luisė sugrįžta. 

— Dar kartą patikrinsiu, — ji renka skaičius kompiuteryje. — 
Atleisk, bet nėra jokių įrašų, - sako sumišusi. —- Nėra jokių įrašų, 
kad kas nors buvo gauta. Numeriai, kuriuos davei, nerodo įkalčių. 

Megan sutrinka. 

— Tai Aur jie yra? Aš pati mačiau tuos įkalčius. Apžiūrėjom 
kartu su juos radusiu policininku ir mano tyrėjas sakė, kad 
jis....- jai pritrūksta žodžių. 

Džimis sakė, kad nuneš ir užregistruos įkalčius. Ji aiškiai pri- 
simena, kaip jis susirinko juos nuo stalo. Atrodo, kad kraujas 
sustingsta gyslose. 

Megan pagalvoja dar apie kai ką. 

Padėkoja Luisei ir nuskuba atgal prie savo darbo stalo. Ati- 
daro gautų elektroninių laiškų dėžutę. Įnirtingai tikrina žinutes. 
Iš išgąsčio jai ima daužytis širdis. Greitai rašo paieškos langelyje. 


Nieko. 

Dar kartą rašo. Šįkart jau lėčiau. Su pele nueina žinučių sąra- 
šu žemyn. Vis tiek nieko. Apimta panikos patikrina paskutinių 
naudotų dokumentų sąrašą, ištrintus dokumentus. 

Tuščia. 

Viskas negrąžinamai ištrinta. 

— O Dieve! 

Ji užsidengia rankomis veidą. Automatiškai sugeneruotas 
laiškas, pranešantis apie rastus Mato Utlėjaus veido atitikmenis, 
dingo. 

Ji neturi jokių įrodymų prieš jį. 

Visi pėdsakai dingo. 

— Dabar jau nebeatrodai toks savimi pasitikintis ir išdidus, — 
sako Slibinas pasilenkdamas virš Gideono ir žvelgdamas į jo iš- 
blyškus; veidą. Vidinio rato saugotojas žino, ką šiam ką tik teko 
išgyventi. Pragarą. Jis pats ten irgi buvo. 

Slibinas kilsteli riešą su antrankiais ir atrakina. Grandinė lie- 
ka tabaluoti prie kablio, įkalto į akmenines grindis. 

— Prieš išlaisvindamas turiu žinoti, ar galiu tavim pasitikėti. 

Gideonas silpnas ir pavargęs. 

— Gali, - pasigirsta tylus, prikimęs jo balsas. 

Slibinas atrakina visas grandines. Kažkur iš šešėlių išnyra du 
vyrai ir priėję pastato Gideoną. Jo kūnas siaubingai apsunkęs, 
jis vos laikosi ant kojų. Į galvą skausmingai plūsteli kraujas. Jis 
jaučiasi neįtikėtinai silpnas ir išalkęs. 

Gideoną veda per Didžiąją salę. Jis nesusigaudo, kur esąs, 
lyg dvasia klajotų palikusi kūną. Atrodo, kad tie šalia esantys 

žmonės su gobtuvais skleidžia šviesą, kad juos gaubia auksinės 
aureolės, kurios jiems įkvepiant ir iškvepiant išsiplečia ir vėl su- 
sitraukia. Kai kalba Slibinas, jam iš burnos veržiasi baltas garas. 
Lyg kvėpuojant šaltą žiemos dieną. 

Gideonas suvokia, kad jie veda jį žemyn koridoriais, bet jis 
nejaučia kojų. Jis nieko nejaučia. Tik jo rega ir klausa ne nusil- 
pusios, o nepaprastai sustiprėjusios. Jis girdi, kaip aplink drėgmė 
geriasi į tašytus smiltainio luitus. Mato visą koridorių, atsispin- 
dintį tamsioje akyje skruzdėlės, įstrigusios skiedinio plyšyje, kur 
siena susijungia su grindimis. 

Išsigandę jie sustoja. Jų aureolės susilieja ir tarsi užsiliepsnoja. 
Balsai susipina, pasklinda, jie žali, raudoni, rudi. Gideonas ima 
juoktis. Jie apstoja jį ratu. Jis jaučia netikrumą. Yra ir kitų žmo- 
nių. Vyrai ir moteris. 

Labai graži moteris. Jauna, tamsiais plaukais, nuostabi. 

Jo motina. 

Gideonas žino, kad tai ji. Ji gyva. Jie atitraukia jį nuo jos. 
Bet ji spėjo jį pamatyti. Jis įsitikinęs: dalelę sekundės jųdviejų 
žvilgsniai susitiko. 

Jį per prievartą nuveda šalin. Jis ištempęs kaklą žiūri atgalios 
per petį. Bet jos nebėra. 

Megan nestipriai pabeldžia į Džudės Tompkins kabineto duris ir 
pažvelgia vidun. Vyresnioji inspektorė toli gražu nėra jos draugė, 
bet šiuo metu, atrodo, ji vienintelė, į kurią galima kreiptis. 

- Atsiprašau, kad trukdau. Turiu konfidencialiai su jumis pa- 
sikalbėti dėl svarbių pokyčių byloje. 

Biure tamsu. Apšviesta gelsvos stalinės lempos šviesos Tomp- 
kins rūškanai dėbteli į ją. 

— Kas nutiko, Beiker? 

— Mes su Džimiu tyrėme Neiloro bylą. 

Vyresnioji inspektorė pakelia akis, bando prisiminti, tada pa- 
sitikslina: 

— Tonio Neiloro? 

— Taip, ponia, to paties. 

Tompkins padeda rašiklį ir atsilošia kėdėje. 

— Gerai, užeik. Sakyk greitai. Gibsonas ir Roulandsas baigia 
mane užvaikyti. 

Ji mosteli į kėdę. 

— Dėkoju, ponia, - Megan uždaro duris ir atsisėda. - Jeigu 
trumpai, tai Neiloras yra negyvas. 

Vyresniosios inspektorės veide matyti šioks toks palengvė- 
jimas. Galvojant apie laiką, pinigus ir išteklius, miręs dingęs 
žmogus dažniausiai yra geriau nei gyvas. 

— Radai kūną? 

— Panašiai. Neiloro kūnas buvo susmulkintas ir juo patręštas 
visas laukas. 

Tompkins susiima už galvos. O varge. Nužudytas dingęs 
žmogus yra visai kas kita. Ir to jai dabar mažiausiai reikia. Pa- 
sitrina odą per laku supurkštus plaukus bandydama pagerinti 
kraujotaką. 

— Beiker, ar turite ekspertizės išvadas? 

— Paėmėme mėginį iš jo tėvų. Visiškai sutampa. 

Vyresnioji inspektorė išplečia pavargusias akis, atsisėda tiesia 
nugara ir spokso kažkur kitapus stalo. 

— Ar papasakojai jiems detales? 

— Dar ne. 

— Sakai, jis buvo panaudotas kaip /rgšos? 

— Gal ir netikęs apibūdinimas. Kažkas, kažkoks padaras, su- 
malė jo kūną į miltus ir tada išbarstė sename pasėlių lauke netoli 
Imberio. 

Tompkins susiraukia. 

— Tai kaip tu jį radai? 

— Mus ten nuvedė bėgiko rastas pakabutis. Neiloro sesuo at- 
pažino jį, nes kitoje pusėje buvo užrašas — jos pačios dovana. 

Iš pavargusio savo viršininkės veido Megan supranta, kad 
dabar tikrai ne laikas pasakoti apie netradicinį maitėdų grifų 
panaudojimą. 

— Tyrėjas Dokeris surengė paiešką, parvežė dirvožemio mė- 
ginių. Laboratorija greitai juos ištyrė ir toje žemėje rado žmo- 
gaus kūno likučių. Mėginiai buvo paimti iš įvairių didelio lauko 
vietų. Ir visuose juose nustatytas tas pats DNR. Tuomet labora- 
torijoje jį palygino su šeimos narių DNR. 

Tai padaro įspūdį Tompkins. 

— Gerai padirbėta. Kitomis aplinkybėmis tai būtų mūsų svar- 
biausia metų byla, — ji pažvelgia žemyn į ant stalo išdėliotus 
dokumentus, krūvas popierių, Džeiko Timberlando ir Keitlin 
Lok nuotraukas. — Ar tai norėjai aptarti konfidencialiai, ar yra 
dar kas nors? 

— Yra daugiau, - Megan mosteli į didžiulį Viltšyro žemėlapį 
ant biuro sienos. - Man kelia nerimą tai, kur mes radome Neilo- 
ro likučius, ponia, - ji atsistoja ir prieina prie žemėlapio. - Čia, — 
uždeda pirštą žemėlapyje ant nuošalių Solsberio lygumos miškų 
ir laukų. — Tai tik kilometras nuo tos vietos, kur rastas Džeiko 
Timberlando kūnas. 

Tompkins atsistoja ir prieina arčiau žemėlapio. Žiūri į pilką plotą. 

— O kam priklauso ši žemė? 

— Tai ir yra įdomu, ponia. Jei patikrintumėte žemės registre, 
ten parašyta, kad viskas priklauso Gynybos ministerijai. Bet tai 

nėra visiška tiesa. Aš kiek pasiknaisiojau ir paaiškėjo, kad mi- 
nisterijai priklauso 99,9 procento. Likusi 0,1 procento yra ne jų. 
O tame lopinėlyje ir yra mūsų laukas ir mūsų daržinė. Vieta, kur 
per kelias dienas radome du kūnus. 

— Tai kieno ji yra? 

- Ji yra Natanielio Čeiso. Ar bent jau buvo, kol jis nenusižudė. 
Dabar ji priklauso jo sūnui Gideonui. 

Trys taisyklės. Jas iš pat pradžių prodiuseriai išaiškino Keitlin, 
kai ji ėjo į laidą „Išlikimas“. 

Pirmoji: žmogus negali išgyventi ilgiau nei tris valandas labai 
aukštoje arba labai žemoje temperatūroje, jei nedėvi specialių 
drabužių. Antroji: žmogus negali išgyventi ilgiau nei tris dienas 
be vandens. Trečioji: žmogus negali išgyventi ilgiau nei tris sa- 
vaites be maisto. 

Keitlin mano, kad jie turėjo pridėti ketvirtą taisyklę: žmogus 
negali išgyventi, jei jis yra įkalintas tarp akmenų ir jam protą 
knisa pamišėliai su gobtuvais. Viduje ankšta ir tai vargina fiziš- 
kai. Baisiausia kančia — gryno oro trūkumas. Ją nepaliaujamai 
krečia šaltis. Bet labiausiai žudo nuobodulys. Į mirtį varo vidi- 
nės baimės ir vaizdiniai. 

Ji kalena dantimis. Supranta, kad jos kūno temperatūra nu- 
kritusi iki Žemiausios ribos, bet nėra pakankamai vietos net 
menkiausiems fiziniams pratimams energijai išjudinti ir sušilti. 
Jie duoda jai vandens, bet kūnas netenka daug skysčių. Nepa- 
liaujamas galvos skausmas toks stiprus, kad, regis, tuoj praras 
sąmonę. Ji nuolatos jaučia skausmingą alkį, o kada paskutinį 

kartą valgė - jau nebeatsimena. Ko gero, kemperyje su Džeiku. 
Greičiausiai tada. Prabėgo ištisas gyvenimas. 

Dar vienas spazmas pilve, ir Keitlin susiriečia iš skausmo. Ji 
gerai supranta, kas vyksta su jos kūnu. Geriau jau nežinotų. Jis 
maitinasi pats savimi. Pasiima atsargas iš riebalų ir raumenų. Ji 
praras, ką sukaupė per šitiek taisyklingos mitybos metų ir lieda- 
ma prakaitą sporto salėje. Jau dabar jaučia, kad jos ištreniruoti 
rankų ir šlaunų raumenys glemba ir traukiasi. 

Po pasirodymo laidoje „Išlikimas“ Keitlin tapo pasaulinės 
kovos su skurdu organizacijos ambasadore. Ji žino bado aukų 
statistiką. Vidutiniškai kas sekundę iš bado miršta žmogus. Ke- 
turi tūkstančiai per valandą. Šimtai tūkstančių per dieną. Tris- 
dešimt šeši milijonai per metus. Ji nenori būti viena iš jų. Nenori 
tapti bjaurios statistikos dalimi. 

Vėl užplūsta svaigulys. Ji nuslysta ant grindų, kad neparkristų 
ir nesusitrenktų galvos. Bjauri juoduma pasiglemžia ją. Nebesu- 
pranta, ar čia realybė, ar haliucinacijos. Vyrai iškelia ją iš celės ir 
veda prausti. Jai liejasi vaizdas, ji nuolat praranda sąmonę, sun- 
kiai kvėpuoja. 

Akies krašteliu pastebi tamsius žmonių siluetus. Jie eina jos 
link. Pagrobėjai su gobtuvais, jie kažką laiko. 

Džerikas. 

Jis gyvas. 

Ji bando įžiūrėti. Mato: jį apsupę kiti vyrai, su apsiaustais, 
nuožmiais žvilgsniais. Panašūs į tuos ją prižiūrinčius išsigimė- 
lius. Atrodo, kad jis yra nuogas. Smakras nusviręs ant krūtinės, 
jie veda jį laikydami už žastų. Ji bando kažką pasakyti, bet ger- 
klė nepaklūsta. Norėtų bėgti prie jo, bet vos pastovi ant kojų. 
Kraujas jos gyslose plūsteli lyg deginantis šleikštus virusas. Ji 
susmunka tvankioje tamsoje. 

Megan ir jos viršininkė vis dar tyrinėja žemėlapį. Jos priėjo prie 
tos pačios išvados. 

Du negyvėliai, rasti tokioje mažoje teritorijoje per kelias dienas, 
ir žemė, priklausanti turtingam ir įtakingam vyriškiui, kuris ne- 
tikėtai nusižudė, — į tokius sutapimus negalima nekreipti dėmesio. 

— Ištrauk Gideono Čeiso bylą ir perkvalifikuok į trečio laips- 
nio, - sako Tompkins. - Patikrinkite jį, ar jis tikrai yra gedintis 
sūnus, švarus lyg ką tik iškritęs sniegas, ar kažkas ten ne taip. 

— Ponia, aš visą dieną bandžiau su juo susisiekti, ir jokių re- 
zultatų, — ji kiek padvejoja prieš pratęsdama. — Taip pat negaliu 
rasti ir tyrėjo Dokerio. Atrodo, jis dingęs. 

Tompkins išsigąsta, kad tai bus klasikinis atvejis, kai kairė 
nežino, ką daro dešinė. 

— Ar jis jau pas Čeisą, Beiker? — ši mintis ją pralinksmina. — 
Ar tavo tyrėjas jau aplenkė tave? 

Megan neužkimba ant šio kabliuko. 

— Gali būti. Bet tai nepaaiškina, kodėl aš negaliu susisiekti su 
nė vienu iš jų. Fiksuotu Čeiso numeriu įsijungia atsakiklis, aš ban- 
džiau skambinti abiejų mobiliaisiais telefonais, palikau žinutes. 

— Gal Džimis nusitempė jį kur nors į lygumos vidurį. Ten 
signalas gali būti silpnas... - bekalbėdama staiga ji nutaria imtis 
veiksmų: — Iš tiesų reikėtų gauti pastiprinimą ir aptverti vietą, 
kur buvo rasta Neiloro pėdsakų. Tyrėjai archeologai turėtų pa- 
tikrinti vietovę. 

— Ponia, aš jau pasirūpinau, kad ta vieta būtų aptverta. Pasi- 
naudojau padėtim, kai tik gavau rezultatus. Tuo metu jūs buvote 
nepasiekiama, būčiau jus informavusi. 

Atsidaro vyresniosios tyrėjos inspektorės kabineto durys ir 
įeina sekretorė. 


309 


— Ponia, su inspektore Beiker norėtų pasimatyti vyriausiasis 
tyrėjas ir policijos viršininko pavaduotojas. 

Tompkins nustemba: 

— Dėl ko? 

— Negaliu pasakyti. Asmeninis viršininko sekretorius nenu- 
rodė. Tik liepė skubiai ją surasti. 

Megan iš patirties žino, kad žodis „skubiai“ nereiškia nieko 
gero. Niekada kitaip nebuvo ir nebus. 

— Eisiu su tavim, — Tompkins pasiima nuo kėdės atlošo ran- 
kinę. - Jei tai skubu tau, skubu ir man. 

Rato Mokytojas atsistoja ir apsikabina naujai įšventintą narį. 

— Mano sūnau, kaip gerai, kad tu jau esi su mumis, — jis 
priglaudžia Gideono galvą sau prie skruosto. Laiko jį apkabi- 
nęs kaip tėvas sugrįžus; sūnų paklydėlį. —- Sėskis. Tau reikia 
pailsėti. 

Pasisuka į Slibiną. 

— Palik mus. Pakviesiu tave, kai mes baigsime. 

Mokytojas šypsosi sėsdamasis šalia Gideono prie apvalaus 
akmeninio stalo. 

— Apeigos išsunkia jėgas. Kelias valandas jausiesi silpnas ir 
pavargęs, bet kūnas greitai atsigaus. 

Ant stalo priešais jį išdėlioti mediniai dubenys ir ąsočiai su 
vandeniu ir sultimis. Dubenys pilni šviežių pjaustytų vaisių. 

— Visa, kas čia padėta, puikiai tinka tavo išsivaliusiam kūnui. 
Mėlynės, spanguolės, figos, bananai. Jėgų suteikiantis maistas. 
Prašau vaišintis. Tau reikia atgauti jėgas. 

Gideonas paima kelis. Nėra apetito. Apsidairo aplink. Tam- 
sios akmeninės sienos, atrodo, sugeria visą kambario šviesą. 

— Toks žinomas vaisius ir svarbus simbolis, ar ne? —- Mokyto- 
jas delne laiko obuolį. 

— Turite galvoje Adomą ir Ievą? 

— Ne, ne, ne juos. Galvojau apie kai ką iš Graikijos. 

Gideonas supranta, kad jį nori patikrinti. Jo smegenys po 
truputį pradeda dirbti. 

— A, dvylika žygdarbių. Heraklis turėjo pavogti auksinių 
obuolių iš Hesperidžių sodo. 

Mokytojas nusišypso ir atsikanda obuolio. 

— O tu žikras savo tėvo sūnus, - linkteli galva į kitą stalo pusę, 
kur išdėlioti koduoti dienoraščiai. - Kai baigsi, norėsiu, kad pa- 
skaitytum man. Paaiškintum šifrą. 

Gideonas nuo prisirpusios raudonos vyšnios nutraukia kotelį 
ir sako: 

— Turiu kelis klausimus. 

— Klausk. Atėjo tavo metas. Esu čia tam, kad padėčiau tau 
mokytis ir tapti visateisiu mūsų Brolijos nariu. 

— Man smalsu dėl Šventyklos. Kaip ir kada ji buvo pastatyta? 
Kur tiksliai ji yra? 

Mokytojas nusišypso. 

— Kai ateis laikas, sužinosi Šventyklos vietą, o kai pakanka- 
mai sustiprėsi, aš pats pavedžiosiu tave po jos nuostabias erdves. 

Gideonas atrodo nusivylęs. 

— Manimi vis dar nepasitikima? 

Mokytojas atsidūsta. 

— Įšventinimas pradeda tavo ištikimybės kelią, o ne užbaigia 
jį. Tikriausiai žinai, jog artėja svarbi data mūsų kalendoriuje. 
Tokia, kurios niekam nevalia pakeisti. Po jos mes sugrįšime prie 
šios temos. 


— Atsinaujinimo ritualas. Spėju, kad kalbate apie jį? 

— Taip. Po trijų dienų jis įvyks ir tada mes leisime tau eiti, — 
jis nusišypso. - Išėjęs į lauką tu jau žinosi, kur yra Šventykla, - 
Mokytojas net nusijuokia. - Iškart suprasi. 

— Oiki tol aš turiu likti čia? Kokiomis teisėmis? Kaip kalinys? 

- Žinoma, ne. Kaip mokinys. Mes kasdien kalbėsimės. Tu 
aiškinsi man Natanielio raštus, — jis paima vieną šalia gulintį 
dienoraštį. - O aš - tavo pareigas tapus Šventųjų Garbintoju. Tu 
gerai praleisi tas dienas. 

Abi moterys policininkės daug nekalbėdamos nueina nedidelį 
atstumą iki policijos viršininko kabineto. Jų paprašo šiek tiek 
palūkėti už durų, tada sekretorius įleidžia vidun. 

Alanas Hantas ir Gregas Dokeris sėdi netoli durų, prie pasi- 
tarimų stalo. Atrodo, kad nė vienas iš jų nepastebėjo, jog kartu 
atėjo ir Tompkins. 

— Norėjote mane matyti, pone? - klausia Megan bandydama 
nuslėpti jaudulį. 

— Taip, inspektore tyrėja, norėjau, — policijos viršininkas nusi- 
šypso politiko šypsena ir linkteli į kėdę. - Prašome sėstis. 

Jis pasižiūri į Tompkins. 

— Nėra dėl ko nerimauti, Džude. 

— Malonu tai girdėti, pone. Kai iš jūsų kabineto pranešė, kad 
tai skubu, pagalvojau, jog norėsite ir mane matyti. 

Ji atsisėda šalia Megan. 

Hantas nekreipia dėmesio, ką ji sakė. Jis pasisuka į savo pava- 
duotoją. Gregas Dokeris žiūri tiesiai į Megan. 

— Mums ką tik pranešė, kad Vidaus reikalų ministerija ruo- 
šiasi paskelbti metinę ataskaitą, — jo balsas skamba vos ne kaip 
per laidotuves, — ir Viltšyro policijai ji bus labai nepalanki. Jei 
tiksliau, dėl mūsų dėmesio - arba, kaip jie sako, dėmesio trūku- 
mo - ilgai neišnarpliojamoms byloms. Atsižvelgdami į tai tu- 
rime imtis veiksmų ir užkirsti kelią visiems priekaištams, — jis 
išspaudžia šypseną. — Tai geros naujienos tau, Beiker. Nuo šios 
minutės tu paskiriama vadovauti naujam specialiosios paskirties 
būriui ypatingoms byloms tirti. Jei gerai pasistūmėsi, jei nesu- 
lauksi kritikos vykdydama šią užduotį, gali tikėtis būti paaukš- 
tinta iki vyresniosios tyrėjos inspektorės. Sveikiname. 

Jis atsistoja ir pasilenkia per stalą paspausti jai rankos. 

Megan nustebusi ir sumišusi. 

— Dėkoju, pone. 

Ji pakyla paspausti ištiestos rankos. 

— Kada pradeda? - šaltai klausia Tompkins. - Nors ir kaip 
jus gerbiu, pone, turiu pranešti, kad mus labai spaudžia darbai. 
Be Lok bylos, tyrėja inspektorė Beiker yra apkrauta ir kitais 
darbais. Dar ir nauja žmogžudystė. Pasirinktas tikrai nekoks 
laikas. 

— Pradeda dabar, iškart, — griežtai atsako Hantas. — Laikas 
niekada nebūna tinkamas, Džude. Visada galima rasti priežas- 
čių ir atidėti permainas. Paskirsime ką nors kitą tyrėjos inspek- 
torės darbams užbaigti. 

Jo pavaduotojas perima iniciatyvą: 

— Tai puiki proga tau, Megan. Išeis į gera. Darbo vieta bus 
Svindonas. Šiandien turėsi atlaisvinti darbo vietą. Pradedi ryte. 

Ji nuryja seiles. 

— Pone, turiu mažametę dukterį. Ji eina į darželį Hartmure. 
Man reikia daugiau laiko. 

Hantas ją nutraukia: 

— Neturite laiko, detektyve inspektore, — jis žvilgteli į laik- 
rodį. — Mes taip pat. Jums labai pasisekė. Ištrūkstate iš pragaro. 
Dabar eikite ir išnaudokite dieną. 

— Klausau, pone. 

Pagarbiai visiems tylint Megan išeina. Ją sska Džudė Tomp- 
kins. Tik išėjus už durų, vyresnioji tyrėja inspektorė paima ją už 
rankos. 

— Eime atgal į mano kabinetą. Mums reikia pasikalbėti. Bei- 
ker, tu protinga, bet ne tiek protinga. Tokie darbai kaip šis tie- 
siog nekrinta iš dangaus kaip lietus. Aš būčiau žinojusi, jei toks 
strategiškai svarbus darbas kaip šis būtų rengiamas. 

Vyresnioji tyrėja inspektorė daugiau nieko nesako iki jos lie- 
ka dviese kabinete. Ji uždaro duris ir smerkiamai įsistebeilija į 
Megan. 

— Tu buvai išmesta iš čia. Paskubėta tave greitai perkelti kitur. 
Ką tokio padarei? Ar tai dėl Džimio? Ar permiegojai su tuo 
rudu grindų skuduru? 

Megan pasipiktina: 

— Najau tikrai ne. 

— Gerai. Pasitikiu tavimi, nemaniau, kad tai darysi. Tai kas 
tada? 

— Tai neturi nieko bendro su mano asmeniniu gyvenimu. Ir, 
nors tai visai ne jūsų reikalas, iš tiesų mes su vyru susitaikėme. 

— Tai paaiškink man. Su kuo, po galais, visa tai tuomet susiję? 

Megan bando susivokti. Jos viršininkė teisi. Naujas pasky- 
rimas — tai ne pakėlimas, o nustūmimas į šoną. Jos visai nepa- 
aukštino. Ją tiesiog užčiaupė. 

Tompkins negali nusėdėti. Nutaisiusi piktą miną ji žings- 
niuoja po kabinetą. 

— Niekada dar nebuvome taip užimti. Turime savižudybę, du 
nužudymus, Neiloro ir Timberlando, ir įžymybės pagrobimą. Ir 

didysis viršininkas nori iškelti mano tyrėją inspektorę iš paties 
centro. 

Ji prieina arčiau Megan. 

- Galvok, Beiker. Stipriai galvok, ką neįprasto tu suradai ar 
kas vyko. Pasakyk man apie tai. Ar yra kas nors kurioje nors iš 
tų bylų, ko tu nepasakei? Kažkur persistengei? Man reikia viską 
žinoti. Dabar. 

PENKTADIENIS, BIRŽELIO 25 DIENA 


Po nakties, praleistos šiaudų lovoje akmeninėje vienutėje, Gide- 
onui maudžia visą kūną nuo galvos iki kojų. Mokytojas gali jį 
vadinti mokiniu kiek panorėjęs, bet jis pats žino, kas jis čia yra. 
Kalinys. Laiko jį lygiai taip pat uždarytą, kaip ir tą išblyškusią 
moterį, kurią matė vedamas iš Didžiosios salės. Moterį, kurią 
po įšventinimo haliucinacijų paveikta jo sąmonė palaikė motina. 
Tai buvo ta per žinias rodyta mergina. Dabar jis suvokia. Keitlin 
Lok. JAV viceprezidento dukra. Tai ją jis matė. Kiek pamena, ji 
turėjo mylimąjį, anglą. Gideonas spėja, kad jis taip pat laikomas 
kažkur čia, turbūt panašioje vienutėje kaip ir jis. 

Ir jis prisimena. Prisimena savo tėvo knygą. Užmūrijimas. 
Senieji britai perėmė graikų ir romėnų papročius. Nepaklusnius 
piliečius jie ;mūrydavo nedidelėje erdvėje ir palikdavo mirti iš 
bado. Garbintojai šį būdą naudojo aukos kūnui ir sąmonei išva- 
lyti nuo bet kokių vaizdo ir garso dirgiklių. 

Gideonui gaila jos. Greičiausiai ji kraustosi iš proto. Suspaus- 
ta tarp tamsių dulkėtų akmenų, negali nei judėti, nei ką nors 

daryti. Gyvas pragaras. Gideonas pakyla ir ima žingsniuoti ma- 
žoje savo celėje. Septyni žingsniai išilgai ir trys skersai. Praban- 
ga, palyginti su tuo, kaip jie laiko Keitlin. 

Jis atsisėda ant šiaudų lovos ir paskęsta giliai mintyse. Šven- 
tykla yra apskritimo formos statinys. Jis įsivaizduoja nusileidi- 
mo koridorių. Išorinio rato koridorių. Didžiąją salę. Prausimo 
patalpą. Mokytojo kambarį. Kelis išorinius kambarius. Vienutę, 
kurioje jis dabar yra. Iš to, ką pats matė, ir iš tėvo dienoraščiuose 
paliktų aprašymų jo galvoje susidėlioja visas šios vietos planas. 
Žino net ir vietą, kur jie turėtų laikyti Keitlin. 

Tik vieno jis nežino. 

Kur yra išėjimas. 

Megan praleido dar vieną naktį tėvų namuose su Semi. Išklau- 
siusi žinią apie vadinamąjį „paaukštinimą“ ir Tompkins abejones, 
ji tikrai nenorėjo vakare susitikti su Adamu ir nepalaužiamomis 
jo viltimis vėl pradėti šeiminį gyvenimą, lyg nieko niekad ne- 
būtų įvykę. 

Ji žengia į dušą ir bando atgaivinti mintis, pakišusi galvą po 
vandens srove. Visi vakar dienos išgyvenimai liko. Gideonas 
dingęs. Džimis dingęs. Ji turės išplėšti Semi su šaknimis ir išsi- 
kelti į Svindoną. 

Megan nusišluosto, apsirengia. Tompkins pažadėjo, kad ban- 
dys kišti pagalius į ratus. Stengsis sutrukdyti ją perkelti taip 
skubiai, kad spėtų susitvarkyti reikalus. Bet Megan abejoja, ar 
vyresniajai inspektorei pavyks įkalbėti policijos viršininką ir jo 
pavaduotoją pakeisti nusistatymą. 

Jos tėvai pamaitino ir aprengė Semi. Megan padėkoja jiems ir 
važiuoja į darželį, viską daro negalvodama, automatiškai. Vaka- 
rykštis įvykių posūkis suartino ją su Tompkins. Jiedvi susivienijo 
kaip niekad iki šiol. Megan pasitikėjo ja taip, kad net viską pa- 
pasakojo. Vyresnioji tyrėja inspektorė reikalavo visų smulkmenų 
ir ji jas atskleidė. Viską. Gideono Čeiso svaičiojimus apie kultą. 
Dingusius įrodymus, kurie siejo mėsininką Matą Utlėjų ir įsi- 
laužimą į Čeisų namus. Viską. Ji nustebo ir jai atlėgo, kad iš jos 
nebuvo pasijuokta. 

Nuvežusi Semi ir atsisveikindama pabučiavusi ją, Megan pa- 
sinaudoja asmeniniu telefonu ir paskambina į Personalo skyrių 
pranešti, kad vyksta pas gydytoją ir šiandien darbe nepasirodys. 
Rytoj greičiausiai irgi. Kurį laiką ji žiūri į telefono mygtukus, 
tada pabando skambinti Gideonui ir Džimiui. Vėl nieko. Gide- 
ono dingimas gali reikšti tik blogas naujienas. Ji apsuka automo- 
bilį ir važiuoja Karališkojo Iolardo link. 

Graži, saulėta diena, ir valandą trunkanti kelionė — tarsi at- 
gaiva. Tai nedidelė gyvenvietė prie pat pietinės ribos su Dorsetu. 
Nėra įdomybių turistams. Trylikto amžiaus bažnyčia ir kvakerių 
laidojimo vieta. Verta paminėti tik Aškombo namą, kuriame 
anksčiau gyveno Sesilis Bitonas“, o dabar - Gajus Ričis ir Madona. 

Vartai į Čeiso namus užrakinti. Ji kelis kartus spaudžia skam- 
butį, dar kartą skambina namų numeriu. Nieko. 

Megan išlipa iš automobilio ir eina palei aukštą plytų sieną, 
kol nutolsta pakankamai, kad niekas iš pravažiuojančių automo- 
bilių nematytų jos. Jei Utlėjus rado silpną vietą namų apsaugoje, 
ji taip pat ras. 


* Kvakeriai — protestantų sekta, vadinamoji „Draugų sąjunga“, įkurta XVII a. 
Anglijoje, vėliau sekėjai persikėlė į JAV. 
** Cecil Beaton (1904-1980) - anglas fotografas, drabužių ir interjero dizaineris, 
portretistas, tapytojas, rašytojas. 

Ir suranda. Kiek palypėjusi į medį ir padariusi šuolį, kurį 
Semi turbūt būtų palydėjusi plojimais, ji užsikaria ant tvoros 
viršaus. Atsiklaupia, prisilaikydama plytų briaunos persisveria 
nuo tvoros žemyn ir nušoka į sodą. Pro medžius ir daržą išeina 
į didelę pievą. 

— Gideonai! — šaukia ji artėdama prie namo. Nenori jo išgąs- 
dinti, nenori, kad palaikytų ją dar viena įsibrovėle. 

Kiek užtrunka, kol apeina tvenkinį ir namą iš kiemo pusės. 
Nieko nėra. Gideono „Audi“ stovi priešais Žvyruotoje aikštelėje 
ir, sprendžiant iš ant šoninių veidrodėlių žvilgančių voratinklių, 
ja nebuvo naudotasi jau kurį laiką. 

Megan paskambina į duris. Beldžia kumščiu, vėl šaukia jį 
vardu, šaukia net pro plyšį laiškams. Nieko. Brūkšteli jam rašte- 
lį, kad jai paskambintų, ir įmeta į vidų pro metalu apkaltą laiškų 
angą. Atsitraukia ir kurį laiką susimąsčiusi stovi. 

Paskutinį kartą Gideoną ji čia matė su Smitsenu. Atrodė iš- 
sigandęs. Tuomet ji visa tai priskyrė psichikos reakcijai po tėvo 
mirties. Dabar supranta, kad klydo. Gal Gideonas jau guli nu- 
žudytas ant grindų viduje. 

Ji bando mąstyti racionaliau. Smitsenas turbūt jo nežudytų. 
Juk matė ją Gideono namuose ir kalbėjosi su ja, kaip su tyrėja, 
ant keliuko. Nebus jis toks pamišęs. Šios logikos pakanka, kad ji 
nuspręstų nesilaužti vidun. Bent jau kol nepakalbėjo su Džude 
Tompkins. 

Megan grįžta tuo pačiu taku, perlipa atgalios per tvorą ir 
eina automobilio link. Kai įjungia variklį, užpakalinio vaizdo 
veidrodėlyje pastebi kažką šmėstelint. Vyras žalia striuke skuba 
pasitraukti iš jos matymo lauko. 

Ją stebėjo. 

Jie seka ją. 

Pravažiavusi „Karaliaus Džono“ užeigą, Megan stipriau nu- 
spaudžia savo „Ford Focus“ greičio pedalą, nes prasideda atviri 
laukai prie Ašmoro. Devyniasdešimt, šimtas, šimtas dešimt. 
Su mažu automobiliu lengva. Jei jie seka ją, turės pasirodyti. 

Prieš pat pasukdama į kairę už nugaros ji pastebi blykstelint 
kitą automobilį. Jis važiuoja greitai. Taip pat kaip ir ji. Bet gal 
vairuotojas pasidavė tiesaus kelio pagundai ir padidino greitį? Ji 
turi tai patikrinti. 

Megan žino: kol jie neprivažiuos atkarpos, vadinamos „zigza- 
go kalnu“, nuošaliame kelyje bus tik nedidelių posūkių. Netrukus 
„Fordas“ važiuoja jau daugiau nei šimto keturiasdešimties kilometrų 
per valandą greičiu. Susidaro beveik keturių šimtų metrų atstumas 
tarp jos ir ano automobilio. Kai ji pravažiuoja staigų posūkį į dešinę 
kalnelio papėdėje, atleidžia stabdžius ir „Fordas“, išlaikydamas pu- 
siausvyrą, sklandžiai daro posūkį ir neria kairėn, į kitą keliuką. Jos 
širdis daužosi lyg norėdama iššokti. Ji vėl paspaudžia stabdžius, ban- 
dydama kaip galima greičiau sulėtinti, bet netrinti padangų gumos. 

Megan mašina nuslysta nuo kelio į nedidelį miškelį. Sustoja 
proskynoje kaip galima giliau. Po kelių sekundžių dideliu grei- 
čiu pralekia automobilis. Tai „Mercedesas“. Kreminės spalvos. 
Viskas, ką ji spėja pamatyti. 

Dabar bus tikras išbandymas. Jei „Mercedeso“ vairuotojas 
spaudžia tik savo smagumui, pravažiavęs kalniuką už posūkio 
jis padidins greitį. Tuomet ji daugiau jo nepamatys. Bet jei jis 
ją seka, tai po minutės kitos ims ieškoti, kur, po galais, ji dingo. 
Greičiausiai apsisuks ir grįš atgal pažiūrėti, ar nepražiopsojo ko- 
kio posūkio, gal net dar kartą pravažiuos pro čia. 

Megan atsargiai išlenda iš miškelio ir toliau tęsia kelionę į 
nuovadą jau lėčiau. 

Pastebi „Mercedesą“ iškart už Kan Komono. Stovi prie kelio. 
Stabdžių šviesos įjungtos. Priekyje sėdi du žmonės. Pigus var- 
dinis numeris, kurio pabaiga ;7MU. 

Matas Utlėjus. 

Ji prisimena, kad Gideonas sakė matęs Utlėjų su ginklu. Už- 
gęsta „Mercedeso“ stabdžių šviesos ir jis išnyra iš atsarginės 
juostos prieš pat ją. Megan nuspaudžia greičio pedalą ir perjun- 
gia pavaras, lyg bandytų atsitrenkti į priešais esantį automobilį. 
Bet neatsitrenkia. Paskutinę akimirką ji pasuka dešinėn į ne- 
didelį įvažiuojamąjį keliuką, vedantį prie kokių penkių namų, 
stovinčių nuošaliau nuo kelio. Įvažiavimas tęsiasi lygiagrečiai su 
pagrindiniu keliu ir ji pasinaudoja juo lyg pagalbine juosta lenk- 
tynėse. Megan nesustoja. 

Mašinos galas šokčioja dardėdamas per žolę ir žvirgždą. 
Kažkaip pavyksta išlaikyti vairą. Keliukas nusuka kiek toliau 
nuo pagrindinio kelio. Ji kaip tik važiuoja dešinėje už „Merce- 
deso“. Akimirką jai pavyksta pamatyti, kas sėdi mašinoje. Tai 
tikrai Utlėjus. Ji matė jo nuotrauką ne vieną kartą, netgi tyrinėjo 
jo bruožus, tad dabar tikrai negali apsirikti. Regis, atpažino ir 
jo keleivį. Tik sekundę išvydo drūtai sudėtą vyrą baltais marš- 
kiniais, bet jo siluetas, pečių išlinkimas ir galvos forma pasirodė 
pažįstami. 

Ji gana greitai pervažiuoja Aukštutinio Blandfordo kelią, bet 
nesumažina greičio, kol kerta Kristi Leiną ir išvažiuoja į kur kas 
intensyvesnio eismo A350 kelią. 

Iki pat Divaiziso Megan nenuleidžia akių nuo veidrodėlio. 
Jos galva tiesiog ūžia nuo to, ką ji ką tik patyrė. Ką pamatė. 

Vyras priekinėje Utlėjaus automobilio sėdynėje buvo jos vy- 
ras. Tai buvo Adamas. 

Jam leidžiama nueiti tik į tualetą. 

Visą likusį laiką (Gideonas stumia vienatvėje, uždarytas 
akmeninėje celėje. Jie menkai jį maitina ir sulig kiekviena pra- 
leista valanda jis vis labiau jaučiasi esąs kalinys. 

Jis suvokia, kad liko tik dvi dienos, iki Garbintojai užbaigs 
atsinaujinimo apeigas ir paaukos jo matytos moters gyvybę. Jie 
nenorės rizikuoti. O išlaisvinti jį gali būti išties rizikinga. Jie 
žino, kad jo tėvas nesutiko aukoti žmonių, nepriklausančių Bro- 
lijai, ir yra tikimybė, kad sūnus bandys daryti tą patį. 

Kažkas atstumia durų skląsčius. Jos girgždėdamos atsiveria. 
Įeina du vyrai su gobtuvais, beveik nieko nekalba, tik pasako, 
kad veda jį pas Mokytoją. 

Gideonas eina koridoriumi, kuriuo ėjo ir jo tėvas, ir įsivaiz- 
duoja tą slaptą gyvenimą žmogaus, kurio jis iš tiesų niekada nepa- 
žinojo. Kaip jis jautėsi, kai buvo įšventintas? Kokios buvo jo min- 
tys, kai tapo seniausios ir slapčiausios pasaulyje Brolijos nariu? 

Stebėtojai palieka Gideoną Brolijos vadovo kambaryje. Mo- 
kytojas mosteli jam į akmeninį stalą, ant kurio sukrauti Nata- 
nielio dienoraščiai. 

— Atėjo laikas, kad tu man paskaitytum. Apšviestum mane. 
Paskui aš tau suteiksiu žinių, — iš jo lūpų tai skamba kaip verslo 
pasiūlymas. 

Gideonas atverčia vieną paskutiniųjų tėvo dienoraščių. Jis 
tiksliai žino, kurios ištraukos ieško. Atsikrenkščia ir pradeda 
skaityti: 

- Jei kas nors skaito šį dienoraštį, meldžiu Šventųjų, kad tai 
būtum tu, Gideonai. Tu visada buvai metodiškas, net ir kai bu- 
vai vaikas, taigi tikiuosi, kad pradėjai nuo pradžių ir šios eilutės 
bus vienos paskutinių, kurias skaitysi. Dabar tu jau žinai apie 

mano nesutarimus su Vidiniu ratu, kad jie bando mane priversti 
vykdyti jų norus. Aš negaliu jiems nusileisti. Neprivalau ir nepa- 
siduosiu. Jei tu imi, tu turi ir duoti. Tu pats gera valia. Ne kitų 
liepiamas ar per jėgą. Tai yra visiškai neteisinga, jei imi, kitus 
versdamas duoti. Ne šitaip šventi žmonės grąžina savo skolas. 
Tai kelias anų — savanaudžių, nepatikimų, negarbingų. Tai ke- 
lias žmogaus, kurį laikiau savo draugu. Žmogaus, kurį įsileidau į 
savo namus ir pasitikėjau lyg broliu. Žmogaus, kuris suteršė vis- 
ką, kuo aš tikėjau gyvenime. 

Gideonas baigia skaityti, apsuka dienoraštį ir uždėjęs pirštą 
sako: 

— Štai čia. Ar atpažįstate šį vardą? 

Užrašas atrodo taip: YOTOKEOE HTIYZOPOI6OE. 

Mokytojas negali perskaityti šifro, bet jis supranta, kad žiūri 
į savo paties vardą. Jo nė kiek nenustebina, kad jis taip menkina- 
mai aprašytas Natanielio dienoraštyje. Jam tai kai ką patvirtina. 
Šie sąsiuviniai iš tiesų yra labai pavojingi. Jis to ir bijojo. 

— Tavo tėvas ir aš ne visada sutardavome. Ne visuomet jis 
buvo teisus. Buvo nuostabus žmogus, tu žinai tai. Bet jam buvo 
sunku. Jis nebuvo motyvuotas. 

Mokytojas pakyla nuo stalo, lėtai žingsniuoja. 

— Pasakyk, ar tu sutinki su jo nuomone? 

— Apie ką? 

— Apie mane. Apie draugystę. Ko gero, jis smulkiai tai aprašė. 
Skirtingus mūsų požiūrius, ypač į apeigas. 

Gideonas nė kiek nedvejodamas atsako: 

— Aprašė. Aš geriau nei bet kas kitas žinau, kad mano tėvas 
ne visuomet buvo teisus. Mes metų metus beveik nesikalbėjome. 
Dabar jo nebėra. 

Gideonas susimąstęs kiek patyli. Paskui sako žiūrėdamas 
Mokytojui tiesiai į akis: 

— Aš tik noriu gyventi ilgai ir sveikai. Įrodyti ištikimybę 
Šventiesiems. O jeigu jūs man padėsite, tikrai įrodysiu ir negin- 
čijamą ištikimybę jums. 

Mokytojas apsikabina jį. Tai pats geriausias atsakymas, kokio 
tik jis galėjo tikėtis. Gideonas taip pat apkabina jį, nors mieliau 
suvarytų peilį tiesiai šiam vyrui į širdį. 

Mokytojas atsitraukia ir pasididžiuodamas laiko jį už rankų. 

— Dabar metas man apšviesti tave, atskleisti tau paslaptis, nuo 
kurių neteksi žado. 


130 


Megan sėdi savo automobilyje stovėjimo aikštelėje prie preky- 
bos centro ir laukia. 

Ji negali važiuoti nei namo, nei į darbą. Viskas, ką ji gali da- 
ryti, tai tik mąstyti apie bjaurų prabėgom matytą vaizdą - Ada- 
mas „Mercedese“ šalia Utlėjaus. Tai buvo taip pat šlykštu, kaip 
užtikti jį lovoje su kita moterimi. Tai dar vienas jo supuvusio, 
pašvinkusio apgaudinėjimo, melo ir išdavystės įrodymas. 

Ji pagalvoja apie Semi ir stebisi, kiek įžūlumo turėjo Adamas 
ateiti į jų namus ir vaizduoti tobulą tėvą ir sutuoktinį, kai iš tiesų 
turėjo tokią paslaptį. Paslaptį, kad priklauso kitoms moterims, ki- 
tiems vyrams, — visiems, išskyrus ją ir jų dukterį. Jos liūdesys perau- 
gaį pyktį. Nuo didėjančio įniršio jai net parausta ir ima perštėti oda. 

Vėlyvą popietę šalia jos „Focus“ automobilio sustoja senas „Ja- 
guaras“. Nusileidžia langas ir vairuotoja išsklaido kankinančias 
Megan mintis šūktelėdama: 

— Lipk vidun. 


Laukimas baigėsi. 

Vyresnioji inspektorė Džudė Tompkins kantriai klausosi 
Megan pasakojimo, kaip ją sekė Utlėjus ir jos vyras Adamas. 
Paskambinusi telefonu ji užklausia apie automobilį ir gauna pa- 
tvirtinimą, kad „Mercedesas“ priklauso Matijui Stivenui Utlėjui 
iš Tidvorto. 

— Galiu patikrinti, ką veikė tavo vyras kelias paskutines va- 
landas, bet turėčiau jiems paaiškinti, kodėl tuo domiuosi. 

— Nereikia, - sako Megan. — Aš žinau, kad tai buvo jis... — ji 
kramto kraujuojantį nagą. — Jaučiuosi kvailai. Maniau, kad jis 
grįžo, nes nori būti su manim ir Semi. 

— Dar turėsi laiko dėl to graužtis, - sako jos viršininkė. - Da- 
bar mes turime sugalvoti, ką daryti su tavo dukra. Į ką galėtum 
kreiptis nesukeldama įtarimų. 

— Semi pas mamą. Aš paskambinau ir pasakiau, kad Adamas 
su Semi elgėsi agresyviai. Ji neįleis jo į namus, neprileis nė artyn 
prie Semi. Mano tėvas taip pat namie. Viskas bus gerai. 

— Puiku. Šį rytą aš kai ką patikrinau. Tiesą sakant, patikrinau 
tavo surinktus faktus, kad įsitikinčiau, jog mes nesuklydome ir 
nepadarėme skubotų išvadų. 

— Ir? 

Tompkins iš rankinės išsitraukia policijos darytą nuotrauką. 

— Šonas Eliotas Grabas. 

— Įtariamasis dėl automobilyje „VW Campervan“ paliktų 
pirštų atspaudų, — burbteli Megan ir paima fotografiją. - Dirbo 
apsaugininku Stounhendže. 

— Teisingai. Jis negyvas. Kažkaip atsidūrė Bate. Buvo ištrauk- 
tas iš Eivono upės. 

— Nužudytas? 

— Dar per anksti tvirtinti, - sako Tompkins. - Grabas ir Stoun- 
hendžas. Tai dar vienas ryšys su Timberlando, Lok ir Čeiso bylo- 


mis. Mano nuomone, čia jau tikrai per daug sutapimų. 

— Tai ką mes darysime, viršininke? Kur galime kreiptis? 

— Dėl to aš ir nerimauju, - Tompkins tiriamai ją nužvelgia. — 
Policijos viršininkas su pavaduotoju nori tave iškelti iš Divaiziso, 
ar ne? Jie siunčia tave į Svindoną. Todėl nemanau, kad mes ga- 
lime pasitikėti nors vienu iš jų. 

— O kaip Džimis Dokeris? Ar apie jį kas nors girdėti? 

— Jis kaip lordas Lukanas'. Išnyko visiškai, — ji pasikaso pa- 
kaušį. - Ko gero, tai reikėtų pranešti vyresnybei, eiti pas Barnį 
Gibsoną, specialiųjų nusikaltimų pareigūną Londone. 

- Jis galvos, kad jūs išprotėjot, - nustemba Megan. 

Tompkins nusišypso. 

— Žinau. Todėl tu jam tai pasakysi, o ne aš. 

Rato Mokytojas vedžioja Gideoną po vidines Šventyklos erdves. 
Pakelia rankas į iškaltas sienas ir lubas ir pasakoja: 

— Pirmtakai šiuos akmenis gabeno iš tolimų ir artimų skaldy- 
klų. Įšventintieji statytojai juos atrinko ir rankomis nušlifavo. Jie 
neįkainojami. Kiekviena dalis yra Šventųjų palaiminta. Sujung- 
ta du milijonai atskirų blokų. Visas statinys iškilo nenaudojant 
skiedinio. 

Eidamas Gideonas braukia ranka per glotnias sienas. Besisu- 
kantis koridorius siaurėja, lubos žemėja — jie leidžiasi į šventy- 
klos centrą. 

— Kodėl niekas neatrado šios vietos? 

Mokytojas nusišypso. 


* Kilmingos Lucanų dinastijos atstovas, dingęs 1974 m. po paslaptingo vaikų 
auklės nužudymo, kartais vadinamas labiausiai ieškomu įtariamuoju. 

— Nes nėra priežasčių jos ieškoti. Niekas nežino, kad ji apskri- 
tai yra, ir visi archeologiniai kasinėjimai vyksta prie Stounhen- 
džo. Kartais jie šio to suranda - medinį ratą, pastatytą Šventie- 
siems, krematoriumą, žuvusių karių kaulų, senovinių kirvukų ir 
kitų įnagių. To pakanka akademiniam apetitui patenkinti. 

— Bet tai juk ne viskas? 

— O ne, yra kur kas daugiau, - sako Mokytojas. - Be Šventy- 
klos, yra ir kitų vietų, išrikiuotų į eilę ir susijusių, palaimintų ir 
apsaugotų. Ir ne tik čia. Visame pasaulyje. 

Gideonas yra priblokštas tokio nežinojimo masto. Jam kyla 
galybė klausimų. 

— Eime, — skubina Mokytojas ir žengia tolyn. - Daugiau nei 
šimtas tūkstančių žmonių čia dirbo du šimtmečius, kol užbai- 
gė Šventyklą ir Stounhendžą, - pasakodamas veda per spira- 
le besisukančių tunelių labirintą. — Kasė jie be jokių įrengimų, 
naudojo tik primityvias medines rogutes ir rankų jėgą, kad nu- 
temptų milžiniškus akmenis šimtus kilometrų, kartais ir per 
gilius vandenis. Pasigamindavo pastolius iš nukirstų medžių, 
virvių ir skriemulių, iš velėnos, medžio žievės ir vijoklių. Iška- 
sė unikalią nuotekų sistemą. Ji vis dar puikiai veikia. Kanalai, 
išvesti lyguma iki Šventyklos, susijungia su giliais kreidinės 
uolienos šuliniais, kuriuos maitina požemio šaltiniai, — kalbė- 
damas jis pasistiebia ir paliečia viršuje smiltainio bloke esančią 
atvirą angą. — Senoviniai ortakiai užtikrina nuolatinį deguo- 
nies tiekimą. Šios vertikalios angos atitinka žvaigždžių ašis. 
Jie nukreipti į konkrečias žvaigždes, į tam tikrus žvaigždynus. 
Šventykla drauge yra ir tikslus laikrodis, kuriuo naudodamiesi 
mes galime sekti žvaigždėlapius ir kalendorių taip, kaip darė ir 
mūsų protėviai. 

Mokytojas per siaurą arką veda į koridorių, einantį tiesiai po 
Didžiąja sale. 

— Pradinė Šventyklos paskirtis buvo Šventųjų buveinė, bet 
kartu ji buvo ir mokomoji neolito laikų ligoninė, lyg koks uni- 
versitetas, ir miesto rotušė, kur buvo mokoma, gydoma ir atlie- 
kami administraciniai darbai. 

— Jų bendruomenė buvo taip toli pažengusi? 

— Kiekvienu laikotarpiu buvo išskirtinių lyderių, net ir neolite. 

Mokytojas eina koridoriumi toliau ir nusikabina nuo kaklo 
ruda virvele parištą masyvų geležinį raktą. 

— Tuoj tau viską paaiškinsiu. 

Jis atrakina siauras 3žuolines duris ir jie patenka į visišką tamsą. 

Čia dar vėsiau, o jų žingsnių aidas skamba dar skardžiau. 
Mokytojas uždega deglą ant sienos ir kelias dideles žvakes ant 
grindų. Kai akys apsipranta, jie išvysta didelį tobulai apvalų 
kambarį, kurio viduryje dominuoja tamsus masyvas. Žvilgs- 
niu neaprėpiamos sienos iškaltos iš kraujo raudonumo granito, 
primenančio Egipto kapavietes. Palei sienas kairėje ir dešinėje 
pusėje, kiek akys užmato, stovi kelios dešimtys atidarytų karstų. 
Visi jie pastatyti taip, kad mirusiųjų kaukolės būtų atgręžtos į 
vienintelę didelę kiaurymę kambario viduryje, pro kurią matyti 
žvaigždės, — lyg Romos panteone. 

— Kripta, — garsiai nusprendžia Gideonas. — Kas buvo šie 
žmonės? Kodėl jiems rodoma tokia pagarba? 

— Tai yra protėviai. Mūsų pirmtakai. Neprilygstami Žmonės, 
kurie suprojektavo ir pastatė Šventyklą, Stounhendžą ir visus 
kitus akmenų hendžus, pilkapius, kapaviečių pylimus ir juos 
jungiančias alėjas, — Mokytojas lėtai eina aplink uždegdamas 
daugiau žvakių ir deglų. — Bet čia ne tik šventa amžinojo poilsio 
vieta, Gideonai. 

* Hendžas (angl. 4enge) — priešistorinis (neolito ar bronzos amžiaus) architek- 


tūrinis statinys, kurį sudaro apvali aikštelė su ratu išdėstytais ritualiniais 
akmeniniais ar mediniais stulpais, juosiama žemių pylimo ar griovio. 

Viduryje esantis didžiulis akmenų masyvas jau aiškiai matyti. 
Pastatytas iš nugludintų smiltainių, mažiausiai penkių metrų aukš- 
čio ir trijų metrų pločio. Iš dviejų pusių yra lentynos, kuriose sudėti 
į ritinius susukti žemėlapiai ir rankraščiai. Kitos dvi pusės padaly- 
tos tarytum į dešimtis mažų krosnelių, pripildytų akmens skaldos. 

Gideonas sužavėtas. Jis artinasi prie jo, tarytum grobio ty- 
kojanti katė. 

Jaunasis archeologas bijo net ką nors paliesti. Juk tai biblio- 
teka. Tai muziejus. Laiko kapsulė, pripildyta senovinių rankraš- 
čių, meno kūrinių, raižinių ir įrankių. 

— Kuriuos laikus visa tai siekia? — paklausia jis. 

— Pradžių pradžią, - Mokytojas mosteli į kubo viršūnę. - Ten 
rasi pirmuosius raižinius. Pirmuosius Šventyklos ir Stounhen- 
džo planus. O čia, didžiuosiuose karstuose, yra pirmųjų paauko- 
tųjų palaikai, tų, kurie užbaigė Šventyklą ir hendžą. 

— Statytojai buvo paaukoti? 

- Tai buvo jų valia. Jie žinojo, kad, jei atiduos save Šventie- 
siems, bus palaiminti jų vaikai ir vaikų vaikai. 

Gideonas stovi netekęs žado. Priešais jį - archeologo svajonė. 
Senosios istorijos ir civilizacijos Aladino uola. Didžiausias gyve- 
nimo atradimas. Jo širdis ima daužytis. 

— Niekada neteko skaityti apie šitokius dalykus. Mano ras- 
tuose dienoraščiuose nebuvo užsiminta apie šią vietą. 

— Ir neturėjo būti. Kalbėti ir rašyti apie tai yra draudžiama, — 
taria Mokytojas ir prieina arčiau, dar kartą nusišypso. - Natanielis 
žinojo apie šį kambarį. Jis daugiausia čia ir dirbo. Archyvo perga- 
mentuose ir dokumentuose rasi jo paties darbų ir įrašų Žvaigždžių 
žemėlapiuose ir brėžiniuose, kuriuos turi papildyti visi Mokytojai. 

Tiek daug istorijos vienoje vietoje. Tiek daug žinių. Tiek 
daug paslapčių. Bet Mokytojas nutraukia kerus pasukdamas 
durų link. 

— Turime eiti. Noriu dar šį tą tau parodyti, o tam laiko - labai 
mažai. 

Gideonas nenoriai išeina iš kambario, o Mokytojas užgesi- 
na visas šviesas ir užrakina duris. Jie eina iki koridoriaus galo 
ir ima kopti aukštyn pavojingais ir, atrodo, pabaigos neturin- 
čiais akmeniniais vienašoniais laiptais. Šie kyla lyg koks vijoklis, 
įsikibęs išorinės Šventyklos sienos. Jokių apsauginių turėklų ar 
atramų. Viename šone — stati praraja tiesiai po jais. 

- Atsargiai, - sako Mokytojas. - Po įšventinimo tau gali būti 
dar silpna. 

Patarimas pačiu laiku. Užlipusį kiek daugiau nei šimtą pa- 
kopų Gideoną ima mušti prakaitas, jis sunkiai gaudo orą. Vyras 
priešais jį kabarojasi lyg koks kalnų ožys, kiekvieną akmeninę 
pakopą įveikia pasitikinčiu tvirtu žingsniu. 

Gideonas viena ranka pasiremia akmeninės sienos. Pastebi 
sudėtingą išraižytą raštą akmenyje. Senovinis piešinys, vaiz- 
duojantis ūkininkus, dirbančius žemę, moteris, nešančias ant 
rankų vaikus, galvijų bandas, besibūriuojančias prie šaltinių. 
Toliau sienoje jis mato pavaizduotas kitas scenas. Darbininkai 
kelia didelius akmens luitus, formuojami pirmieji akmenų rato 
apmatai. Žmonės prie kapavietės pylimo, žemai nunarinę gal- 
vas. Kitame piešinyje pavaizduota Saulės orbita, žvaigždynų 
išsidėstymas ir Mėnulio fazės. O pačiame viršuje — kiek šiur- 
pesnis reginys. 

Vyrai su mantijomis susibūrę aplink žmogų, prikaustytą prie 
Skerdynių akmens, Mokytojas pakėlęs laiko kūjį. Gideonui tai 
primena jaunąją amerikietę, matytą per žinias, kuri yra įmūryta 
tarp sienų kažkur apačioje. 

Jis susvirduliuoja. 

Mokytojas sugriebia jį už drabužių klosčių. Tvirtai prispau- 
džia prie sienos. 

— Atsargiai. 

Gideonas tvirčiau atsistoja ir iš lėto kvėpuoja. 

— Viskas gerai. 

— Puiku. Tuomet lipkim toliau. 

Dar keli žingsniai — ir jie pasiekia viršų. Dabar Gideonas 
pamato, kad kitoje pusėje yra dar vieni akmeniniai laiptai, besi- 
leidžiantys žemyn, tiesiai į Didžiąją salę ir į kitas patalpas. 

Mokytojas vėl atrakina duris raktu, kabančiu ant jo kaklo. 

Vieta, į kurią įžengia Gideonas, taip skiriasi nuo kambario, 
kuriame saugomas archyvas, kad jį nustebina, lyg tai būtų visai 
kitas pasaulis. 

Pirmiausia pribloškia šviesa. Ryški ir balta, ją mirksėdamos ir 
zvimbdamos skleidžia pailgos dienos šviesos lempos, panašios į 
pagautus piktus vaiduoklius. Grindys ir sienos pilkos. Bet tai ne 
akmuo. Betonas. Tinkas. Lyg jis būtų įžengęs į didžiulį šiuolai- 
kinį sandėlį ar garažą. 

Priešais jį yra, kaip spėja, daugybė hermetiško betono. Šim- 
tai metrų tinkuotų sienų. Mokytojas eina pirmyn iki metalinės 
pakylos, esančios maždaug dešimt metrų virš grindų. Gideonas 
seka iš paskos. Pačiame jos gale sustatyti automobiliai. Dideli, 
keturiais ratais varomi, ir kažkas labai pažįstamo. Baltasis staty- 
binis Slibino furgonas. 

Ši vieta — tai daugiau nei garažas. Instinktyviai pajaučia tai 
anksčiau, nei akys spėja aprėpti didžiulį pilkumos plotą. Er- 
dvė, padalyta į atskiras teritorijas. Dešimtys metalinių rakina- 
mųjų spintelių, daugybė suolų, stalų ir kėdžių. Virtuvės dalis 
su išsirikiavusiomis kriauklėmis, stalviršiai, kurių ir pabaigos 
nematyti, skirti maistui pjaustyti ir ruošti, dideli šaldytuvai 
ir šaldikliai, mikrobangų krosnelės, viryklės, orkaitės ir kait- 
lentės. 

Erdvės ir čia esančios įrangos pakaktų armijai pamaitinti. 

— Tai mūsų darbo centras, - paprastai taria Mokytojas. - Po 
žeme mes laikomės tradicijų, kaip darė ir mūsų pirmtakai. Vir- 
šuje mes esame elitinės pajėgos. Rytoj tu ateisi čia dirbti. Padėsi 
ruoštis didžiajai dienai. 

ŠEŠTADIENIS, BIRŽELIO 26-OJI, 
VIENA DIENA IKI MĖNULIO PILNATIES 


Aušra tingiai trukteli tamsias dangaus užuolaidas, lyg koks 
raudonskruostis ką tik pradėjęs vaikščioti kūdikis peštų ant- 
klodę nuo tėvų lovos. Stebėtojai susirenka į rasos pritvinku- 
s; Stounhendžo lauką. Stovi tuščioje automobilių stovėjimo 
aikštelėje. Nė vienam turistui nebuvo leista apsilankyti anksti 
ryte. 

Rato Mokytojas eina takeliu, kurį pramynė milijonai, nu- 
žengia ant ką tik nupjautos žolės. Įeina į ypatingąjį ratą. Ši 
diena truks šešiolika valandų trisdešimt septynias minutes ir 
penkias sekundes. Saulės aukštis virš horizonto - 61,9 laipsnio. 

Rytoj ji pradės savo didįjį dešimties dienų poslinkį ir jos 
pakilimo kampas sumažės iki 61,8. Mokytojas žiūri į vis besi- 
keičiantį dangų ir žengia tarp pasagos forma išdėstytų trilitų 
akmenų. 

Mėnuo nusileido daugiau nei prieš valandą. Visai nematyti 
šio blyškiaveidžio jaunikaičio. Jis dabar šoka nematomoje tam- 
sybėje beveik pusę milijono kilometrų nuo čia. Devintą vakaro 
sugrįš ir pasirodys savo 98 procentų pilnu nekaltybės spindesiu. 

Beveik pasiruošta. 

Švelnus vėjelis pučia atviroje vietovėje. Mokytojas ištiesia 
rankas, kad pajustų Šventųjų skleidžiamą energiją. Viskas, kas 
nuo šiol vyks, priklausys nuo tikslumo. Tikslumas, išsirikiavi- 
mas ir galutinė Dievų valia. 

Keitlin niekada nesimeldė. Jos tėvas kilęs iš nepraktikuojančių 
Žydų, o motina — iš protestantų, taip nutolusių nuo religijos, kad 
juos būtų galima laikyti ir ateistais. 

Vieninteliai dalykai, kuriais jos šeima kada nors tikėjo, tai są- 
žiningumas, kilnumas, gerumas. Elkis su kitais taip, kaip norė- 
tum, kad elgtųsi su tavimi. Šitoks ugdymas visiškai nepadeda iš- 
tverti, kai esi laikoma įkalinta, įmūryta į akmenį ir miršti iš bado. 
Ji buvo ten, kol susižeidė, tada jie perkėlė ją į naują vietą. Dabar ji 
mažytėje mūro ertmėje, prikimštoje atsiminimų putų. Jaučia jas 
iš priekio ir iš nugaros. Lyg būtų suspausta tarp čiužinių. 

Keitlin užsimerkia ir bando melstis. Jos galvoje toks dygus 
siaubo kratinys, kad ji negali susikaupti jokiai tyliai maldai, 
kreiptis bent į vieną dvasios išganytoją. Pirmąkart nuo tada, kai 
buvo uždaryta, ji pravirksta. 


134 
Lygiai aštuntą valandą ryto Megan paskui savo vyresniąją tyrė- 
ją įžengia į laikinąjį Barnio Gibsono kabinetą. Paskutinį kartą 


matė jį ir jo operacijos talkininką Stiuartą Vilį prieš šešias die- 

nas, bet abu vyrai atrodo pasenę dešimčia metų. Pabaigos netu- 
rinčios darbo pamainos, bemiegės naktys ir įtampa dėl tyrimo 
baigia palaužti jų sveikatą. 

Tompkins iškloja jiems: 

— Beveik prieš savaitę tyrėja inspektorė Beiker buvo pas jus 
kabinete ir sakė tikinti, kad Keitlin Lok ir Džeikas Timber- 
landas vyko į Stounhendžą ir pakeliui jis buvo nužudytas, o ji 
pagrobta. Dabar gavome informacijos, kuri, ko gero, patvirtina 
šiuos įtarimus. Nors atrodo neįtikėtina, bet yra priežasčių ma- 
nyti, kad su šiuo pagrobimu susijęs senovinis pagoniškas kultas. 

— Negali būti, - sako Vilis. - Turime patikimų įrodymų, kad 
Lok pagrobė tarptautinė nusikaltėlių organizacija. Jau pareika- 
lauta išpirkos. 

Tompkins vis tiek laikosi savo. 

— Prašyčiau žvelgti plačiau, pone. Tai, ką nori pasakyti tyrėja 
inspektorė Beiker, gal ir skambės keistai, bet užtikrinu jus, kad 
yra patikimų tai patvirtinančių netiesioginių įrodymų. 

Gibsonas pradeda manyti, kad padarė klaidą sutikdamas 
konfidencialiai pasišnekėti. 

— Džude, kodėl nėjot pas Džoną Roulandsą ar savo viršininką? 

Ji supranta, kad eina plonu ledu. 

— Pone, gali būti, kad mūsų pajėgos yra su tuo susijusios. 
Buvo panaikinti fiziniai ir elektroniniai įrodymai. Tyrimui gali 
būti kenkiama iš vidaus. 

— Tai labai rimti kaltinimai. Stumiat mane į nepatogią padėtį. 

- Žinau, pone. Atsiprašau, bet atsižvelgdama į aplinkybes 
manau, kad visai tinkama yra prašyti jūsų, kaip vyresniojo išo- 
rinio pareigūno, konsultacijos vykdant šį svarbų tyrimą. 

— Supratau, - jis pasisuka į Megan. — Taigi, tyrėja inspektore, 
kas per istorija? 

Megan supranta, kad ji turi tik vieną progą atgauti pasitikėjimą. 

— Tiriant profesoriaus archeologo, pasaulyje žinomo Stoun- 
hendžo specialisto, Natanielio Čeiso savižudybę, jo sūnus Gi- 
deonas informavo mane apie profesoriaus dienoraščius, kuriuose 
aprašomas slaptas akmenų garbinimo kultas. 

— Druidai? - įsiterpia Vilis. 

— Ne, pone. Ta bendruomenė senesnė net ir už druidų reli- 
giją. Jei reikėtų lyginti, tai panašiau į masonus. Kalbame apie 
senomis tradicijomis besivadovaujančią broliją, susiformavusią 
per amžius ir turinčią nemažai įtakos ir galių. 

Tik spėjusi ištarti pastaruosius žodžius, Megan ima gailėtis. 
Jei kuris nors, Vilis arba Gibsonas, yra masonas, jos tyrimui galas. 

— Pone, šifruotuose dienoraščiuose, kuriuos rado Gideonas 
Čeisas, teigiama, kad sektos nariai gauna palaiminimą ir apsau- 
gą iš Stounhendžo periodiškai aukodami savo dievams žmones. 

Abu vyrai pasižiūri vienas į kitą, jų lūpose matyti slepiamos 
šypsenos. Gibsonas sako: 

— Man sunku tuo patikėti. Šių dienų Europoje apie žmonių 
aukojimus nėra tekę girdėti. Netgi Amerikoje, kur yra gerokai 
daugiau ekstremistų, buvo užfiksuoti tik keli atvejai per pasta- 
ruosius šimtus metų. Man tikrai sunku šią jūsų teoriją priimti 
už gryną pinigą. 

— Ir aš negalėjau patikėti, pone, - atsako Megan. — Bet tam 
tikri įvykiai privertė mane pakeisti nuomonę. 

Vilis nekantraudamas žvilgteli į laikrodį. 

— Ir kokie gi? 

— Atrodo, kad visi galai siejasi su Stounhendžu. Jis - visų pa- 
skutinių mūsų bylų centras. Natanielis Čeisas, akmenų hendžo 
ekspertas, nusižudo. Lok ir Timberlandas užpuolami, kai vaikš- 
to tarp akmenų. Šonas Grabas, vyras, kurį norėjome apklausti 
dėl šio užpuolimo, rastas negyvas Bate. Jis dirbo Stounhendžo 
apsaugininku. Ir visa tai vyksta artėjant vasaros saulėgrįžai. 


334 


Gibsoną, atrodo, tai sudomina. O gal tiesiog pralinksmina. 
Megan sunkiai atskirtų. 

— Pone, aš patikrinau Gideono Čeiso sveikatos įrašus. Jis mi- 
nėjo, kad vaikystėje sirgo vėžiu ir akmenys jį išgydė. Įrašai pa- 
tvirtina jo pasakojimą. 

Vilis susiraukia. Jam tai skamba visai neįtikinamai. 

— Taigi jo sveikatos įrašai patvirtina, jog jį nuo vėžio išgydė 
akmenų ratas? 

— Ne, pone. Įrašai patvirtina, kad jis sirgo nepagydoma vėžio 
forma ir buvo išgydytas. Juose nėra paaiškinimo, nes jo niekas 
negalėjo rasti. 

Gibsonas susierzinęs niurna: 

— Vyresnioji tyrėja inspektorė Tompkins sakė, kad įrodymai 
buvo panaikinti. Kokie įrodymai ir kaip panaikinti? 

Megan supranta, kad jo kantrybė senka. Ji apibendrina kaip 
galėdama glausčiau: 

- Kažkas įsilaužė į Natanielio Čeiso namus ir juos padegė. 
Bet ne todėl, kad norėjo ką nors vertingo paimti ar sunaikinti. 
Manome, kad tasai tipas ieškojo slaptųjų dienoraščių, kuriuose, 
dabar jau žinome, profesorius rašė apie Stounhendžą ir su juo 
susijusį kultą. Jo sūnus Gideonas spėjo telefonu nufotografuoti 
įsilaužėlį. Veidų atpažinimo programa aptiko asmenį nuotrau- 
koje atitinkantį vietinį vyriškį. Taip pat iš įvykio vietos paėmė- 
me daiktinių įrodymų. Maišą su įrankiais, kurie buvo palikti ten. 
Kai paskutinį kartą nuėjau jų pažiūrėti, iš saugojimo skyriaus jie 
buvo dingę. Visi įrašai apie juos kompiuteryje buvo ištrinti. Kaip 
ir elektroninis pranešimas, atsiųstas į mano pašto dėžutę dėl vei- 
do atitikmens. Viskas buvo ištrinta mano kompiuteryje. 

Gibsonas užsirašo, tada pakelia akis į Tompkins. 

— Apie visa tai mes turime atskirai pasikalbėti. 


Ji linkteli. 

Londono policijos pareigūnas atsilošia kėdėje ir nužvelgia 
Megan. Kad ir kaip neįtikėtinai visa istorija skambėtų, ji, at- 
rodo, yra pirmos klasės pareigūnė ir ne iš tų, kurios pasiduoda 
nežabotai fantazijai. Jis taip pat žino, kad ji perkeliama į Svindo- 
ną organizuoti naujo specialiojo padalinio. Ir ji tikrai neturėtų 
slapta kalbėtis su juo savo viršininkui už nugaros. 

Jis pasilenkia į priekį ir uždeda abi rankas ant stalo. 

- Jūs patyrusi pareigūnė, Megan. Tikiuosi, suprantate, kad 
mūsų tyrimas pasiekė kritinį tašką. Visi seka pėdsakais: FTB, 
Interpolas, privatūs sekliai ir didžioji dalis Britanijos policijos. 
Bendromis visų tarnybų pastangomis nustatyta, kad Keitlin 
pagrobė tarptautinė nusikaltėlių organizacija ir reikalauja iš jos 
tėvų išpirkos. Šiuo metu toji suma siekia dvidešimt milijonų do- 
lerių. Suprantu, dėl ko atėjote pas mus, bet dabar negaliu rizi- 
kuoti ir perskirstyti pajėgų, kad tirtume jūsų įtarimus, taigi... 

— Pone, betgi... 

Jis ją pertraukia: 

— Leiskite man užbaigti. 

Griežtai patyli. 

— Man reikia įrodymų. Reikia pamatyti tuos šifruotus dieno- 
raščius, kuriuos minėjote. Man reikia įrodymų, kad jau anksčiau 
buvo paaukota žmonių. Man reikia ekspertizės duomenų, kitaip 
negaliu net pradėti svarstyti klausimo, kad būtų švaistomas toks 
brangus laikas ir žmonės atitraukiami nuo jiems paskirtų už- 
duočių. Kai pateiksite man tai, gausite kitą atsakymą. 

Tompkins stumteli savo kėdę. 

— Dėkojame, pareigūne. 

Ji linkteli Viliui. 

— Vyriausiasis tyrėjau, noriu būti tikra, kad šis pokalbis kol 
kas liks tik tarp mūsų. Dėl suprantamų priežasčių. 


— Gerai, - sako Gibsonas. - Bet tik kol kas. 

Dieną prieš ritualą prasideda šventasis laikotarpis. Nuolankumo 
laikas. Mokytojas, Vidinis ratas ir visi Garbintojai atsidavę ima 
pasninkauti. Daro jie tai iš pagarbos aukai. Geria tik vandenį. 
Susilaiko nuo bet kokių seksualinių veiksmų, tiek tiesioginių, 
tiek stebėtojo vaidmens. Taip bus iki pirmojo saulėlydžio užbai- 
gus ceremoniją. 

Jiems sėdint kabinete Rato Mokytojas paaiškina Gideonui, 
kodėl siekiama tyrumo. 

— Atsinaujinimo ritualas mums yra šventas. Bet tai nereiškia, 
kad mes esame laukiniai. Ne. Svarbiausias asmuo iš mūsų dabar 
yra tas, kuris bus paaukotas, - jis uždeda kairę ranką ant keturių 
sudėtų dienoraščių. — Aš tikiu, kad iš savo tėvo tu taip pat suži- 
nojai apie šventą gyvenimo pareigą ir mirties svarbą. 

Gideonas nėra tikras, kur link jis kreipia kalbą. 

— Aš tik žinau, kad jis norėjo savo gyvenimą atiduoti tam, kad 
išsaugotų manąjį. Suteikti man progą užauginti savo vaikus. 

— Tikrai taip. Viena auka vardan daugelio kitų gėrio. 

Mokytojas tyrinėja priešais sėdintį jauną vyriškį. 

— Pagal mūsų tvarką vienas iš Garbintojų, dažniausiai Vidi- 
nio rato narys, paskutines sunkiausias valandas praleidžia kartu 
su aukojamuoju. Kad suteiktų jam moralinę ir dvasinę paramą 
iki paskutinės akimirkos. Ir kad užtikrintų, jog jam nieko neat- 
sitiks iki prasidedant ritualui. Šį vaidmenį, Gideonai, norėčiau 
paskirti tau. 

Jis negali nuslėpti netikėtumo. 

— Nesuprantu. Kodėl aš? 

Mokytojas šypsosi. 

— Ko gero, supranti, Gideonai. Manau, žinai, kodėl aš tau ro- 
džiau gailestį ir malonę. Kodėl asmeniškai tavimi pasitikėjau, 

dėjau viltis, nepaisydamas artimų man žmonių, kurie abejojo, ar 
protinga palikti tave gyvą. 

Gideonas pajunta, kaip jo kūnu perbėga šiurpuliai. 

— Man yra svarbu, kad ritualą aš pradėčiau švaria sąmone ir 
atvira siela. Pasakyk man, Gideonai, ar yra kas nors, ką pasakė 
tavo tėvas ir ko tu nepasidalinai su manimi? 

Gideonas papurto galvą. Jis tikrai neslepia. Bet jis žino, kur 
link suka Mokytojas. Jam prieš akis vėl iškyla motina. Silpna 
pagyvenusi moteris, kurią jis vos atpažįsta, dar kartą atsisėda 
savo mirties patale. Ji pasako žodžius, kurie apverčia jo gyveni- 
mą aukštyn kojom. 

Natanielis nėra tavo tėvas, Gideonai. 

Rato Mokytojas tai perskaito jo akyse. 

— Tuomet tavo motina tau tai pasakė. Aš esu tavo tėvas, ne 
Natanielis Čeisas. 

Megan pastato automobilį kelkraštyje vienu kvartalu toliau nuo 
savo namų ir toliau eina pėsčiomis. Ji bando nusiraminti. Susiti- 
kimas su Gibsonu ir Viliu buvo tik laiko gaišimas. Įstūmė save 
ir Tompkins į kvailą padėtį. Vyresnioji tyrėja inspektorė padarė, 
ką galėjo. Abu Londono pareigūnai nepatikėjo nė vienu žodžiu 
iš to, ką jos sakė. Jiems reikia faktų. Nieko kito jie nesiklauso. 
Megan pasijunta vieniša. Pažeidžiama. Sudirgusi. Ji eina 
pėščiomis ne tik dėl to, kad nusiramintų. Ji nori apsidrausti. Jos 
namuose gali būti Adamas. Vyras, kurį, jai rodės, ima vėl įsimy- 
lėti. Vyras, kurį ji matė sėdintį šalia įsilaužėlio ir policininko už- 
puoliko Mato Utlėjaus. Šalia savo namų nepastebi jokių įtartinų 

automobilių. Ji stoviniuoja akligatvyje beveik penkias minutes, 
kol ryžtasi žengti vidun. 

Namai tušti. Bet jis čia buvo. Ji žino, kad buvo, nes ant pietų 
stalo paliktas raštelis, atremtas į gėlių vazą. Jo rašysena. Pagriebia jį. 


Meg. Sugrįžk pas mane. Paskambink, kai apsigalvosi. 
A 
P. S. mums reikia pasikalbėti dėl mano pasimatymų su Semi. 


Ji suglamžo raštelį, meta į pilną šiukšliadėžę. Širdis daužosi. 
Pasiima maudymosi kostiumėlį, storą rankšluostį sau ir dukrai, 
trumpai apsižvalgo ir išeina laukan, užrakina duris. 

Čia stovi vyras. Vyras, kuris stebėjo jos namus ir laukė jos. 

Tėvas ir sūnus žiūri vienas į kitą per akmeninį stalą. 

— Kada sužinojote? - paklausia Gideonas. 

Mokytojas nunarina galvą. 

— Tik tada, kai Merė jau buvo bemirštanti, — jis pakelia galvą, 
jo akys kaip stiklinės. —- Natanielis atsiuntė manęs pakviesti ap- 
lankyti jos slaugos ligoninėje. Ji man tai pasakė kelios valandos 
prieš mirtį. Aš negalėjau nieko padaryti. Buvo per vėlu imtis 
kokių nors veiksmų. 

Gideonas nustemba, bet ima pykti. 

— O kas ji jums buvo? 

Mokytojas susiraukia. 

— Kas buvo ji? Ji buvo viskas. Viskas ir niekas. Ji buvo moteris, 
kurios negalėjau turėti, bet būčiau vedęs. Tai buvo žmogus, su 

kuriuo galėjau nugyventi visą gyvenimą, jei nebūtume susipykę 
ir išsiskyrę. Jei ji nebūtų sutikusi Natanielio. 

— Kaip? 

— Mes buvome įsimylėję nuo vaikystės. Kai mūsų santykiai 
pašlijo, ji išsikėlė į Kembridžą. Ten ir sutiko Natanielį, ištekėjo 
už jo. Aš ją pamačiau tik metai po vestuvių, kai ji persikėlė atgal 
; Viltšyrą. 

Gideonas paskaičiuoja. Šventoji jo motina, pasirodo, sulaužė 
santuokos priesaiką su šiuo priešais sėdinčiu pabaisa praėjus tik 
metams nuo tos dienos, kai prisiekė amžiną meilę vyrui, kuris, 
kaip jis manė, buvo jo tėvas. 

— Kaip jūs galėjot? — jis atsistoja, veidas plieskia pykčiu. — Ji 
buvo ką tik ištekėjusi, o jūs ją sugundėt. 

— Nieko panašaus nebuvo, — sako Mokytojas, nesutrikęs dėl 
Gideono įniršio. - Tiesiog taip įvyko. Turi žinoti, kaip labai aš 
mylėjau tavo motiną, kad suprastum, — ta viena silpnumo aki- 
mirka nustebino mus abu. 

— Viena akimirka? — suabejoja Gideonas. — Aš buvau vienos 
silpnumo akimirkos rezultatas? 

Rato Mokytojas pakyla ir apeina aplink stalą. 

- Iki tavo motinos mirties aš nieko nė nenutuokiau. Kaip aš 
galėjau ateiti pas Natanielį? Ką gi būčiau turėjęs jam apie tave 
sakyti? 

— Ar žinojote, kad vėžys paveldimas? 

Jis linkteli. 

— Ir jūs įtikinote mano tėvą prisidėti prie Brolijos, kad apsau- 
gotumėte savo paties sūnų, kad apsaugotumėte mane? 

— Taip. Taip ir privalo pasielgti tėvas. Aš turėjau tave apsau- 
goti. 

Mokytojas apsikabina jį. Laiko stipriai. Taip, kaip tėvas lai- 
kytų seniai prarastą sūnų. 

Nuo šaligatvio nužengia ir prie Megan eina Džimis Dokeris. Jis 
pastebi, kad ji išsigandusi. 

— Nebijokite, viršininke. 

Bet ji bijo. Atsitraukia, eina atgalios iki savo namo durų. 

— Man reikia su jumis pasikalbėti. 

Jis lėtai žengia dar vieną žingsnį jos link. 

Megan meta rankinę, sugniaužia raktus dešine ranka — išei- 
na tarsi kastetas su smaigais. 

Jis abejingai pažiūri į laikinąjį ginklą ir klausia: 

— Norite kovoti su manimi? 

— Tik prieik nors kiek arčiau, Džimi, ir aš tave nudėsiu. 

Jis mato, kad ji rimtai. Neturi daug laiko. Pasilenkia į priekį 
vaizduodamas, kad griebia kaire ranka. Megan patiki. Ji smogia 
dešiniąja su raktais. Jis žengia artyn ir stipriu kairės rankos dil- 
bio smūgiu atremia jos ranką išmušdamas raktus. Vienu smar- 
kiu smūgiu į žandikaulį dabar galėtų patiesti ją. Bet jis čiumpa 
už kairiojo riešo ir užsuka ranką jai už nugaros. Kita ranka už- 
dengia jai burną. 

Megan net nespėja susivokti, kai Džimis prispaudžia ją prie 
namo sienos. Ji bando jam įspirti, bet jis irgi gudrus. Išskečia 
kojas ir laiko ją, lyg tėvas laikytų įniršusį vaiką. 

— Aš nenoriu jūsų sužeisti. 

Megan ir toliau spardosi. 

— Viršininke, liaukitės. Jūs buvote teisi, girdit? Aš sekiau 
Smitseną, jūs teisi. 

Ji nežino, ar gerai išgirdo, bet to pakanka, kad liautųsi muštis 
ir kovoti. 

Džimis atitraukia nuo jos rankas. 

Ji atsisuka veidu į jį. 

— Ką tu pasakei? 
— Zinau, kur jie nuvažiavo. Ten Smitsenas susitinka su kitais. 

Rato Mokytojas atverčia dienoraštį ir parodo į užrašytą savo 
vardą: YOTOKEOE HTIYZOPOIOE. 

— Džeimsas Pendragonas, — sako jis ir puikuodamasis pri- 
spaudžia kumštį prie krūtinės. - Šiuo vardu galima didžiuotis. 
Mūsų šeimos liniją įmanoma atsekti iki keltų laikų. Iki svar- 
biausio senųjų britų karaliaus. Iki mitologinių šaknų ir dar to- 
liau. Mudu esame istorijos dalis. 

Gideonas žino, kad čia yra ir teisybės, ir prasimanymo. Jis 
tarsteli: 

— Karalius Atūras yra daugiau legenda nei teisybė. 

Šis priekaištas negali atvėsinti Mokytojo entuziazmo. 

— Iš tiesų? Artūras Pendragonas, didysis britų karalius? Ka- 
ralius Riotamas, Kambrijos karalius, Peninų karalius, Elmeto 
karalius, Škotijos karalius, Poviso karalius ar netgi Romos ka- 
ralius? Iš tiesų manai, kad visi šie karaliai yra pasimanymas? 
Tu išsilavinęs žmogus. Šios legendos turi rimtesnį pagrindą nei 
vien mitas. Jos išliko. 

— O jūs? — paklausia Gideonas su kartumo gaidele balse. — 
Kiek jūs esate teisybė, o kiek prasimanymas? 

Mokytojas susiraukia. 

— Aš tikrai ne karalius, bet aš tarnauju ir vedu savo žmones — 
Garbintojus. Aš vienintelis Stiveno Džordžo ir Alisos Eliza- 
betės Pendragon vaikas. Aš niekada nebuvau vedęs ir, be tavęs, 
kitų vaikų neturiu. 

— Ar jūsų tėvai gyvi? 

— O taip. Tavo seneliui jau devyniasdešimt, o močiutei šiais 
metais sueina aštuoniasdešimt. Abiejų sveikata puiki. 

Gideonas visai sutrikęs. Nepaisydamas motinos prisipažinimo 
mirties akivaizdoje, jis vis tiek dar jos ilgisi ir jaučia kaltę dėl savo 
paties ir Natanielio santykių. O dabar štai sėdi akis į akį su biolo- 
giniu tėvu ir klausosi senųjų mitų apie pribloškiantį giminės medį. 

Rato Mokytojas pajunta, kad jis sutrikęs. 

— Tau reikės laiko apsiprasti, — jis suspaudžia Gideonui ran- 
ką. - Laimei, mes jo turėsime. Kai ritualas pasibaigs, galėsime 
artimiau pažinti vienas kitą. Rasti būdų, kaip susigrąžinti pra- 
rastus metus. | 

Gideonas dar turi dešimtis neatsakytų klausimų, bet ne da- 
bar. Dabar laikas patylėti. Pamąstyti. 

— Taigi, - sako Mokytojas. - Ar imsiesi užduoties, kurios pra- 
šau? Ar galiu tikėtis, kad sutiksi būti merginos — išrinktosios — 
paskutinysis palydovas? 

Gideonas linkteli. 

— Gerai. Labai gerai, - Mokytojas vėl apsikabina jį. 

Kai jie atšlyja, žiūri vienas kitam į akis. 

— Nuo šiol tu nesi Gideonas. Tu - Feniksas. Tau suteikiamas 
Fenikso vardas. 

Jis sutrinka. 

— Maniau, kad Garbintojams suteikiami žvaigždynų vardai 
pagal pirmąją jų vardo raidę. 

— Taip ir yra, - sako Pendragonas ir jo veidas staiga sugriežtė- 
ja. - Aš visada norėjau savo sūnui duoti vardą Filipas. Aš visuomet 
mintyse taip tave ir vadinau. Nuo šiol tu būsi vadinamas Feniksu. 

Tai lyg koks žiaurus pokštas ar psichologinis triukas, siekiant 
jį sugniuždyti. Šitoks vardo nusavinimas Gideoną skaudžiai pa- 
veikia. Atplėšia jo tapatybę. 

Pendragonas taria: 
— Mūsų šeimos moto yra paprastas: Tėmet Nosce — „Pažink 
save patį. 

— Po velnių, tu vos nesulaužei man rankos, Džimi, - Megan 
trinasi skaudamą vietą. 

— Atsiprašau, — sako jis. — Bandžiau sustabdyti nesužeisda- 
mas. Galėjau būti ir dar šiurkštesnis. 

Ji palygina drabužius. 

— Nieko sau! Kur, po šimts, išmokai taip muštis? 

— Daugiausia mokykloje. Kai esi rudaplaukis, dažnai tampi 
taikiniu. Tėvas nuvedė mane į tekvondo pamokas. 

- Tompkins tau subinę atspardys. Šitiek laiko buvai visiškai 
dingęs, — ji kelis kartus ištiesia ir vėl sulenkia ranką. 

— Pasakėt jai? 

— Reikėjo kam nors pasakyti. 

Džimis supranta, kad dabar reikėtų viską paaiškinti. 

— Jūs manimi nepasitikėjot, pastebėjau tai, taigi dingau — no- 
rėjau rasti įrodymų, jog nepriklausau tam beprotiškam kultui, su 
kuriuo susijęs miręs profesorius ir Stounhendžas. 

Ji įtariai žiūri į jį. 

— Ir suradai? 

— Sekiau Utlėjų ir Smitseną. Jie tikrai pažįsta vienas kitą. Pa- 
stebėjau Utlėjų prie namų ir sekiau paskui jo „Mercedesą“. Jis su- 
sitiko su Smitsenu A360 kelio pakraštyje. Nuėjo prie Smitseno 
furgono galo, galbūt kažką paėmė. Tada nuvažiavo skirtingais 
keliais. 

— Kuriais keliais? 

— Utlėjus atgal į rytus link Tidvorto, o Smitsenas pasuko į 
vakarus. 

Ji mintyse įsivaizduoja žemėlapį. 

— Ten ne kažin ką rastum, nebent paskiau staiga pasuktum 
šiaurėn į Divaizisą. 

— Ten viskas priklauso kariuomenei. Dalį supirko Gynybos 
ministerija. 

— O kurį toliau sekei - Utlėjų ar Smitseną? 

— Nusprendžiau važiuoti paskui Smitseną. Kiek galima. 

— Ir? 

- Jis važiavo į šiaurę už Vestdouno stovyklos ir Tilšedo. Po 
kelių kilometrų, kur kelias šakojasi, staiga pasuko į kairę. Im- 
berio link. 

— Imberio? 

— Tai miestas vaiduoklis. Keli neprižiūrimi akrai. Niekas ten 
negyvena jau daugiau kaip šešiasdešimt metų. Stovi tik tušti 
namai. Pastatų yra, bet jie apleisti. Tik bažnyčioje dar kasmet 
laikomos mišios. 

Megan prisimena žemėlapį ant Tompkins kabineto sienos ir 
pačios darytą nuosavybės įrašų patikrinimą. 

- Ten yra Natanieliui Čeisui priklausantis žemės lopinėlis. 
Vienas iš tų kelių plotelių, kurių Gynybos ministerija negalėjo 
nupirkti. 

— Neįsivaizduoju, kas panorės ten turėti žemės. Kiek ži- 
nau, kareiviai aplinkui šaudo, važinėja tankais ir netgi mėto 
bombas. 

— Daug darbo statybininkui? - spėlioja Megan. 

— Abejoju. Kariuomenė pati viską susiremontuoja. Jie panau- 
doja naujokų būrius, kurie sukloja plytas ir užkala kokias nors 
plokštes vietoj langų ir durų. 

Megan svarsto. Jei Gideonas Čeisas vis dar yra dingęs, gali 
būti, kad jis laikomas kur nors Imberyje. Jie gali ten laikyti ir 
Lok. 

— Nežinau, ką daryti, Džimi. Negaliu dėl šio reikalo eiti pas 
Tompkins, o tavo tėvas ir policijos viršininkas nori mane perkel- 
ti į Svindoną. 

— Ką? 

— Mane meta lauk. Tiesiog nustūmė į šoną. Ilga istorija. Kaip 
mes galėtume pašniukštinėti Imberyje, kad niekas darbe nesu- 
žinotų? 

- Žinau kaip, - jis patenkintas nusišypso. — Tiesą sakant, aš 
atsivežiau kai ką, kas mums galėtų padėti. Jis laukia mano au- 
tomobilyje. 

Kambarys, į kurį jie perkėlė Gideoną, yra daug didesnis už pas- 
kutinįjį. Maždaug šešių metrų ilgio ir keturių pločio. Prabanga, 
palyginti su ta degtukų dėžute, kurioje pirma jį laikė. Bet vis 
tiek ir čia vienutė. 

Durys atidarytos, iš šonų stovi du Stebėtojai. Vieną jų Gide- 
onas jau matė anksčiau su Slibinu. Viduje, įstatyti gana aukštai 
ant sienų, dega fakelai. Ant kietų akmeninių grindų įrengti du 
mediniai gultai, prikloti šiaudų. Kambario kampe matyti du 
akmeniniai dubenys su vandeniu. 

Jei jis neklysta, kambarys yra ne daugiau nei už penkiasdešim- 
ties metrų einant lenktu koridoriumi nuo stačių laiptų, vedančių 
į sandėlį. Ilgai neužtrunka, kol suvokia, kodėl. Jie atves čia mer- 
giną ir bus nesunku ją greitai įsodinti į laukiantį automobilį. 

Išgirsta žingsnius už sienos. Susipynę vyriški balsai, šešėliai 
pro praviras duris. Keturi Stebėtojai įsvirduliuoja į vienutę. Pra- 
džioje tarp jų jis nepamato moters. Du vyrai laiko ją už pažastų, 
kiti du — už kojų. Įsupę perkelia į gultą. 

Vienas iš vyrų - Slibinas. Jis kiek palūkėja, kol du vyrai išeina. 

— Ji silpna, beveik nieko nevalgė septynias dienas. 

Uždeda ranką šalia stovinčiam tvirtai sudėtam Stebėtojui ant 
peties. 

- Tai Skraidanti Žuvis. Jis bus čia pat už durų. Jam liepta 
tučtuojau atvesti gydytoją, jei tik matysi, kad jos būklė blogėja. 
Ar supratai? 

Gideonas linkteli. 

— Gerai, nes ši moteris neturi mirti. Jos sveikata mums svar- 
biausia. Bent jau artimiausiomis dienomis. 

Jis kareiviškai pliaukšteli Gideonui ir kartu su Skraidančia 
Žuvimi išeina iš celės, užtrenkia už savęs metalines duris. 

Gideonas svarsto, ar Mokytojas pasakė Slibinui apie jį. Apie jų 
ryšį. Ko gero, išmintingiau buvo pasakyti, jei jam rūpėjo Vidinio 
rato palaikymas. Bent jau jis, Mokytoju dėtas, taip būtų pasielgęs. 

Jis pirmą kartą pasižiūri į auką. Nesunku įsivaizduoti, kad 
dar visai neseniai ji buvo labai graži. Net ir be makiažo, suveltais 
tamsiais plaukais ji vis tiek yra natūraliai patraukli. Trumpas 
apsiaustas su gobtuvu susigarankščiavo aukštyn ir jis mato jos 
tatuiruotę su vėliava — ženklą iš kitų laikų, koketiško maišto 
simbolį, jaunystės kvailiojimą. Gideonas pasilenkia ir saugoda- 
mas jos kuklumą patraukia drabužį žemyn. 

Ji bloškia jo ranką šalin. 

— Palik mane ramybėje. 

Jis išsigąsta ir atsitraukia. 

Mergina gindamasi atsisėda ant gulto. Nesiorientuoja aplink. 
Jos akyse matyti baimė. 

— Pasitrauk. Pasitrauk nuo manęs! 

— Aš nesiruošiu tavęs skriausti. Nebijok. 

Ji apsidairo. Jos maldos nebuvo visai išklausytos, bet ji jau 
nors ne toje klaustrofobiškoje pragaro skylėje. Ji gali kvėpuoti 
ir išsitiesti. Ir atsigulti. Ji žiūri į nepažįstamąjį šalia, jos akys 
beveik juodos. 

— Kas tu toks? Kodėl tu čia su manimi? 

Žmogus milžinas išlipa iš juodo Džimio „GTI Golf“. 

— Džošas Goranas, ponia. Malonu susipažinti. 

Jis palinksta virš Megan ir jie paspaudžia vienas kitam ranką. 
Jo plaukai trumpi, tamsūs, akys mėlynos, atrodo, lyg būtų iškal- 
tas iš granito. Tada ji prisimena. Juk tai vyrukas iš TV naujienų 
laidos. Iš Kaili Lok spaudos konferencijos. Ko gero, Džimis jam 
jau pasakė, kas ji tokia. 

— Verčiau užeikime į vidų. Geriau bus kalbėtis ten. 

Jie eina paskui ją į namus. Kai tik užsiveria durys, Džimis 
nutraukia pauzę: 

— Džošą nusamdė Keitlin motina, jis pažadėjo ją surasti. 

- Ir saugiai grąžinti, - papildo Goranas. 

— Žinau, - sako Megan. - Jūs, regis, esate privatus detektyvas 
ir premijų medžiotojas, tiesa?. 

— Įkaitų vadavimo tarnybos agentas, — sako jis. — Turiu dvide- 
šimt metų patirties tarnybose JAV, panašiose į jūsų Specialiąsias 
oro pajėgas. Tik geresnėse, — išspaudžia holivudišką šypseną. — 
Ponia, regis, mes esame giminingos sielos. Ir jūs, ir aš esame 
išstumti už borto. Dėl to Džimis ir atėjo pas mane. 

— Aš nieko nežinojau, — prisipažįsta ji. 

— Su derama pagarba, ponia, manau, kad jūs žinote daugiau 
nei viską. 

— Kuria prasme? 

— Iš tų žinių, kurias surinkau, - o patikėkite, surinkau nema- 
žai, — galima spręsti, kad jūsų vietinė policija ir FTB vaikinai 
per daug pasitiki teorija, kad Keitlin pagrobė organizuota gauja 
ir laiko ją kažkur Prancūzijoje, —- sako jis. Ir linkteli Džimio 
pusėn. — Manau, kad daug panašiau, ponia, jog jūs su Džimiu 
esate teisingame kelyje. 

Ji negali susilaikyti nepertraukusi: 

— Džošai, išvarysi mane iš proto vadindamas ponia. Tiesiog 
Megan. 

— Megan, - sako jis su balčiausia šypsena. — Iš mano patir- 
ties, jei jau pagrobi ką nors ir išveži per sieną, palieki pėdsa- 
kų. Važiuoti mašina yra paprasčiausia. Bet taip darydamas turi 
apgauti daugybę apsaugos kamerų. Jei turi pirkti kelto ar trau- 
kinio bilietus, neliksi nepastebėtas ir neatpažintas. Šiais laikais 
tai neįmanoma. Palieki šalį, palieki ir pėdsakų. Bet šioje byloje 
federalai, jūsų britų policija ir mano šalies pajėgos — visi nuėjo į 
aklavietę. Žinot, kodėl? Ogi todėl, kad tie nusikaltėliai niekada 
nebuvo išvažiavę iš šalies. Jie vis dar yra čia. Vietoje. 

Megan sutinka. Bet dar yra neatsakytų klausimų. 

— O kaip Keitlin įrašas? 

Jis gūžteli pečiais. 

— Nebūtinai viskas yra taip, kaip atrodo. Gana paprasta būtų 
įrašyti Keitlin kalbą čia, o tada koks nors vyrukas Londone įsė- 
da į „Eurostar“ traukinį ir nuvažiavęs paleidžia suredaguotą įra- 
šą Prancūzijoje telefonu. Vieta, iš kur skambinta, nieko neįrodo. 

— Tik tai, kad pagrobėjai yra gerai organizuoti, — papildo 
Džimis. 

— Galime lažintis, - sako Goranas, - tie vaikinai labai gerai 
organizuoti. Dar ir dėl šios priežasties manau, kad jie įsirengė 
stovyklą pačiame draudžiamos karinės zonos viduryje. 

— Imberis priklauso JK pajėgoms, jie ten patruliuoja, - įsiter- 
pia Megan. — Niekas negali įvažiuoti ir išvažiuoti be leidimo. 

Goranas išsišiepia. 

- Visai ne. Šalia yra dirbami laukai ir yra penkiasdešimties 
kilometrų ilgio visuomeninis pėsčiųjų takas, kuris eina aplink 
šaudymo zoną. Be to, kariuomenės apsauga yra pati kvailiausia. 
Patikėkite manim, didžiąją dalį gyvenimo dirbau su jais. 

Megan šypteli. 

— Tai manai, kad įmanoma rasti būdą patekti vidun? 

- Aš jus jau aplenkiau. Šiąnakt vedu seklių komandą ten. Jei 
tiksliau, lygiai pirmą valandą nulis nulis. Norite kartu? 


PENKTA DALIS 


Mažas Imberis ant kalvelės, 

Dešimt varstų iki kito miestelio, 

Girdėti tik avių mekenimas, 

O buvo čia saldus gyvenimas. 

O, leiskite mums pasilikti Imberio miestely. 


Anonimas 

SEKMADIENIS, BIRŽELIO 27-OJI 
ATSINAUJINIMO DIENA, OI:00 


Juodas „Ford Transit“ važiuoja į pietus nuo Divaiziso tuščiu 
A360 keliu. Plazda raudona vėliavėlė, ant šono matyti raidės 
KMV, o po Kariuomenės mokymo valdybos logotipu užrašas — 
„Specialiųjų mokslinių tyrimų padalinys“. 

Šeši automobilio keleiviai dėvi ryškius, gerai matomus ap- 
siaustus nuo lietaus su tuo pačiu logotipu. Kišenėse jie turi lami- 
nuotas ID korteles ir valdžios leidimą vykdyti naktinį laukinių 
gyvūnų ir augalų tyrimą su šaudymo zona besiribojančiame ir 
aplink Imberio teritoriją einančiame take ir šalia jo. 

Megan stebėdamasi apžvelgia komandą: 

— Neįtikėtina, ką galima surinkti, kai tikiesi dešimties milijo- 
nų vertės užmokesčio. 

— Tikrai taip, - sako Džošas Goranas, sėdintis priešais ją at- 
lenkiamojoje sėdynėje. - Susipažinkite: Trojus, mano berniukas. 

Nešiojamojo kompiuterio ekrano apšviestas Trojus Lintonas 
kilsteli galvą ir kukliai nusišypso. 

— Trojus yra mūsų kompiuterių dievas, - paaiškina Goranas. — 
Geriausias pasaulyje „hakeris“, padirbinėtojas ir tvarkytojas. Tik 

duok vaikinukui laiko — ir nebus tokios vietos virtualioje erdvė- 
je, į kurią jis negalėtų patekti, nieko, ko jis negalėtų pavogti ar 
perdaryti. 

Megan su Džimiu sėdi gale įsprausti tarp dviejų amerikiečių. 
Vairuotojas vardu Džei, pasirodo, besąs anglas. Priekyje sėdi 
Lukas, buvęs Olandijos kareivis, pastaruosius dvejus metus dir- 
bantis su šia komanda. 

— Šiuo metu Imberyje nėra suplanuota jokių didesnių karinių 
manevrų, tad pajėgos minimalios, - pasakoja Goranas. - Dau- 
giausia vaikinai trinsis barakuose arba pas vietinius. Mums nie- 
kas neturėtų trukdyti. 

Po pusės valandos priekiniai automobilio žibintai apšviečia 
įspėjamąjį užrašą: UŽDARA ŠAUDYMO ZONA. PAŠALINIAMS NE- 
SIARTINTI. 

„Ford Transit“ lėtai įrieda vidun ir stabteli priešais apleistą 
sodybą. Džei nuvairuoja automobilį už jos, kad nebūtų matyti 
nuo pagrindinio kelio. 

— Gerai, - sako Goranas. - Eime. 

Jie pasiima kuprines ir greitai pasklinda visomis kryptimis. 
Gorano komanda aprūpinta radijo siųstuvais, kompasais, nak- 
tinio matymo žiūronais, prožektoriais ir tam, kad įtikinamiau 
atrodytų priedanga, fotoaparatais ir filmavimo kameromis bei 
pakietintais užrašų bloknotais. Lintonas taip pat papasakojo 
jiems apie akmenines Imberio kuolingas,, stirnas ir barsukus. 

Jie tyliai slenka palei langų ir durų neturinčius tuščius na- 
mus - plytų griaučius, kurie labiau primena Kosovą, o ne Viltšy- 
rą. Kažkada gražiai dengti stogai buvo pakeisti surūdijusiomis, 
gofruotomis skardomis. Vejos ir gėlių darželiai pavirto purvo 
duobėmis, išraižytomis tankų vikšrų. Tamsoje tarp augmenijos 


* Kuolinga - tilvikinių šeimos paukštis su ilgu, lenktu snapu. 

jie įžiūri raudonos ir geltonos spalvos ženklą, skelbiantį: PAvo- 
JUS: NESPROGUSIOS KARINĖS ATLIEKOS. 

Džimis ir Megan laikosi Gorano duotų nurodymų ir nuož- 
miai skinasi kelią tarp Imberio griuvėsių. Tą patį daro ir anglas 
Džei, tik šiaurės kryptimi Litltono kalvos link, Gorano skautai — 
Vakarų Lavingtono kalvos pakraščiais, o Lintonas juda į rytus 
per Samerio aukštumą. 

Jie ieško tris valandas. Ir nieko neranda. 

Kai vėl susirenka draugėn, Goranas ištiesia žemėlapį ant au- 
tomobilio kapoto ir duria pirštu į pietus nuo Imberio. 

— Štai čia yra pats šaudymo zonos centras. Kariškiai jį vadina 
pavojaus zona. Mes ten dar nebuvome. Kol kas tikrinome ap- 
linkui. 

Džei žvilgteli į žemėlapį. Jis kalba dar neatgavęs kvapo: 

— Visą dieną užimtų vien tik norint apvažiuoti tokią teritoriją, 
jau nekalbant apie ėjimą ir ieškojimą. 

Niekas nesiginčija su juo. 

— Taigi, dabar turime apsispręsti, - sako Goranas. - Bet kurią 
minutę gali patekėti saulė. Jei tęsime, rizikuojame, kad mus su- 
stabdys, ir tada jokie dokumentai nebepadės — negalėsime tęsti 
darbo. 

— Mums reikia kitos priedangos, - sako Lintonas. —- Tiesiog 
pakeisiu naktinį tyrimą į dieninį. Šiandien sekmadienis. Ko gero, 
niekas neskambins KMV ir netikrins. Bet man reikia grįžti prie 
kompiuterio ir spausdintuvo, kad pakeisčiau mūsų dokumentus 
ir ištraukčiau šiokius tokius duomenis. 

Goranas žvilgteli į laikrodį ir sako: 

— Nulis keturios nulis nulis. Sakau, nešdinkimės iš čia, kol 
mūsų nepastebėjo. Porą valandų pamiegosime, kol Trojus pa- 
rengs naujus dokumentus. Susitinkam vidurdienį, grįžtam ir vėl 
dirbam, kol sutems. 

Megan sutinka kaip ir visi, bet jaučiasi kalta, kad vėl turės 
palikti Semi pas tėvus. 

Jie kaip tik krauna kuprines į automobilio vidų, kai staiga 
Goranas pakelia ranką. Jie sustingsta. Tolumoje švysteli atva- 
žiuojančio automobilio šviesos. Jie pasislepia už apleisto pastato 
ir automobilis pravažiuoja keliu miestelio link. 

— Baltas statybininko furgonas, — sako Goranas stodamasis. — 
Ant šono buvo kažkoks užrašas, lyg „Smitas ir sūnus“. Užpakaliniai 
numeriai nebuvo apšviesti, nepamačiau jų. — Jis atsisuka į Džimį ir 
Megan. - Ar kuris nors iš jūsų jį pažinote? Jums tai ką nors reiškia? 

— Taip, - ištaria Megan. - Mums tai daug reiškia. 

Rato Mokytojas vienas sėdi tamsoje rytinėje salėje. Jis laukia. 
Stumia laiką. Taip pat jis elgėsi ir vakar ryte. Ir užvakar. 

Stebėti saulėtekį ir saulėlydį virš Šventyklos ir Stounhendžo 
visada buvo Mokytojų pareiga. Tai tam tikras Garbintojų geo- 
centrinis modelis. Kaip ir graikų filosofai Aristotelis, Ptolema- 
jas, jie irgi laikėsi tikėjimo, kad visatos centras yra tam tikras 
stabilus Žemės taškas. 

Visi daiktai judantys aplink tą tašką. Bet Garbintojai išmin- 
tingesni. Jie domisi ne tik planetų judėjimo orbitomis. Svarbus 
yra ir jų poveikis. Jų sukeliamas dvasinių galių sūkurys. Sielų ir 
energijos persigrupavimas. Amžinosios jėgos ir visa ko esmės 
gravitacinis postūmis. 

Garbintojų Žinios yra seniausios iš visų. Jos davė pradžią as- 
tronomijai, astrologijai, geografijai, meteorologijai ir kitiems 
mokslams. Pirmtakų išmintis. 

Pro rytinę žvaigždžių angą Mokytojas mato pirmąjį saulė- 
tekio ženklą. Ne aušrą. Kai ką kita. Tai konkretus momentas, 
kai viršutinis didžiojo šviesulio kraštas pasirodo virš horizonto. 
Laikas, kai jėgų pusiausvyra pasikeičia. Per sekundės dalį bai- 
giasi nakties viešpatavimas. 

Tai pirmasis naujai gimusios dienos įkvėpimas gaudant orą. 

Neatitraukdamas akių nuo ryto danguje kylančio raudonai 
oranžinio disko Mokytojas kurį laiką mąsto apie naujoką. Fe- 
niksą. Savo sūnų. Nuosavą kūną ir kraują. Šiandiena jam bus 
iškalbinga. Jiems abiem. Sakoma, kad kraujas yra tirštesnis už 
vandenį. Saulėlydžio metu ši teorija bus patikrinta. Kai ugnies 
kamuolys panirs vakaruos, kai paskutinis besidriekiantis jo 
kraštas pasislėps už horizonto, atsakymas bus žinomas. 

Tada ir bus užrašyta istorija. 

Keitlin pabunda rėkdama. 

Celėje visiškai tamsu, deglai ant sienų jau seniai užgeso. Gi- 

deonas pasikelia iš šiaudų gulto netoliese. 
— Erikai! Erikai, padėk man! 

Gideonas žengia nakties košmaro sklidino balso pusėn, ieš- 
ko kelio visiškoje tamsoje. Raudonas Stebėtojų laikomo deglo 
atšvaitas švysteli pro geležines vienutės duris ir jis spėja ją pama- 
tyti. Kelius stipriai prispaudusi prie krūtinės, akys paklaikusios 
iš siaubo. 

— Kas čia vyksta? — klausia Stebėtojas. 

— Padėkite! Kas nors padėkite man! 

Gideonas bando ją raminti: 

— Viskas gerai. Tau nieko nenutiko. 

— Padėkite! - šaukia ji dar garsiau. 

Jis atsisėda ant medinio gulto krašto ir mėgina ją guosti: 

— Keitlin, tu sapnuoji. Pabusk. 

Du Stebėtojai skubiai įeina į celę, deglai groteskiškai apšvie- 
čia jų veidus. 

— Viskas gerai, - sako Gideonas, pusiau pasisukdamas į juos. — 
Uždekite sieninius deglus ir ji nusiramins. Ji tik įsibaiminusi. 

Jis apkabina ją ir laiko. 

— Nesijaudink. Niekas tavęs neskriaus. 

Žodžiai įstringa jam gerklėje. Melagis. 

Galiausiai deglai užsidega ir apšviečia sienas. Keitlin pabun- 
da iš sapnų siaubo ir išvysta akmeninę savo likimo realybę. Ji 
laikosi įsikibusi į Gideoną bandydama apsisaugoti. Jos balsas 
šiurkštus ir prikimęs: 

— Vandens... 

Abu Stebėtojai laukia Fenikso leidimo. 

— Duokite jai atsigerti. 

Aukštesnis iš jų, tasai, kuris anksčiau buvo pristatytas Skrai- 
dančios Žuvies vardu, nueina į celės gilumą ir iš vieno dubens 
pripila molinę taurę. Paduoda jai ir ji geria. 

Gideonas dar kartą pasižiūri į abu vyrus su gobtuvais. Kaž- 
kas juose pasikeitė. Kaip jie elgiasi, kaip stovi. Jis pažiūri jiems 
į veidus. Mato juose susirūpinimą, didelį susikaupimą. Tada jis 
pastebi apsiaustus. 

Abu vyrai ginkluoti. Jie turi šautuvus. 

Megan norėtų vytis iš paskos. Sekti paskui Smitseno furgoną ir 
įvaryti jį į griovį. Sužinoti, kokį velnią jis veikia Gynybos minis- 
terijai priklausančioje teritorijoje ketvirtą valandą ryto. 

Goranas nuo diržo nusisega radijo bangų siųstuvą. 

— Pranešimas „Aido“ vadui. Pastebėjome baltą furgoną, va- 
žiuojantį iš Imberio į rytus. Ant šono užrašyta „Smitsenas“ — sie- 
ra, mama, Indija, tango, siera, eglė, namas, akmuo, siera. Sekti 
ir pranešti iki kitos komandos. Baigiau. 

Pasigirsta šnypštimas, paskui traškesys ir atsakymas: 

— Supratome, viršininke. Baigiau. 

Megan susierzinusi klausia: 

— Kas čia buvo? 

Goranas patenkintas atsako: 

— Visomis kryptimis išdėsčiau sekimo būrius. Jie bus naudin- 
gi dar kurį laiką, kol keliai prisipildys mašinų. Tada bus sudėtin- 
giau. „Aido“ grupė yra furgone ir jie praneš mums. 

— Galėjai pasakyti man, kad turi tokias pajėgas. Kaip aš tau 
padėsiu, jei nežinau, kuo disponuoji? 

Amerikietis plačiai išsišiepia. 

— Atsiprašau, madam. Tačiau apie mano pajėgas turite žinoti 
ne daugiau, nei būtina. 

Jis pastebi, kad ji nori atsikirsti. 

— Neturime laiko ginčams. Reikia išsinešdinti iš čia, kol visai 
neprašvito. 

Megan rūsčiai pažvelgia į jį. 

— Negi nenorėtum sužinoti, iš kur tas automobilis? — ji nu- 
kreipia akis į brėkštantį dangų, į pavojingą kariškių zoną ir kelią, 
kuriuo nuvažiavo Smitsenas. 

Goranas nori kažką sakyti, bet vėl įsijungia jo radijo siųstuvas. 

— „Aidas“ grupės vadui. Turime bėdų. Regis, taikinys mus ką 
tik pastebėjo. 

Keitlin nelabai pasitiki vyriškiu, su kuriuo drauge uždaryta ce- 
lėje. Vakar jis prisistatė Gideono vardu, bet ji taip blogai jautėsi, 
kad galėjo tik atsargiai jį stebėti. Kodėl jis čia, kartu su ja? Ko jis 
nori? Jis apsirengęs kaip ir anie, bet elgiasi kitaip. Nėra nemalo- 
nus. Ji pasižiūri į jį. 

Jis elgiasi draugiškai. Lyg būtų jos pusėje. Bet jis yra vienas iš 
jų. Ji tai žino. Kiti sargai jo klauso. Jis liepė jiems uždegti deglus 
ant sienų, ir jie uždegė. Jie darė, kaip jis liepė. Nedvejojo. Jis turi 
jiems įtakos. Tai kodėl jis vienutėje? 

Ji pasijunta blogai, ją pykina, kai bando išsiropšti iš gulto ir 
paeiti kelis žingsnius. Jis pastebi įtampą jos veide. 

— Gal tau negera? 

— Kodėl tau rūpi? — Keitlin žvelgia į jį lyg išgąsdintas Žvė- 
riūkštis. 

— Aš nelinkiu tau blogo. 

Jai suspurda širdis. Staiga atsirado vilties. 

— Ar mano tėvai sumokėjo išpirką? Aš važiuosiu namo? - ji 
pamiršta atsargumą ir prieina prie jo gulto. —- Sumokėjo, ar ne? 
Dėl to aš esu čia, o ne toje prakeiktoje skylėje sienoje? Dėl to su 
manim gražiai elgiesi. Turite paruošti mane prieš išleisdami. 

Gideonas atsistoja ir prilaiko ją. 

— Ne, Keitlin. Viskas ne taip, — pasižiūri į geležines duris. — 
Kiek aš žinau, niekas net neprašė tavo tėvų išpirkos. Žmonėms, 
kurie pagrobė tave, nereikia pinigų. Apgailestauju. 

Ji nesupranta. Jei jiems nereikia pinigų, tai ko jiems reikia? 
Jos veide vėl matyti baimė. 

— Kas tuomet čia vyksta? — ji mosteli į kambario sienas. - Ko- 
dėl aš čia? 

— Sėskis. Pabandysiu paaiškinti. 

Ji atsisėda drebėdama lyg kačiukas. 

Gideonas jaučia, kaip jam persiduoda jos baimė. Tai, ką jis 
dabar pasakys, gali ją visai sugniuždyti. Bet jis turi jai pranešti, 
ji turi suprasti, kas bus. Ji turi suvokti, kad tai paskutinės jos 
gyvenimo valandos. 

Slibinas neatitraukia akių nuo užpakalinio vaizdo veidrodėlio, 
rankomis tvirtai spaudžia vairą. Maždaug prieš aštuonis kilo- 
metrus jis pastebėjo kažką šmėstelint jam iš paskos. Tamsoje 
ir neryškiai. Gal už kokių penkių šimtų metrų. Nedaug, bet 
pakako. Kelias už Imberio visada būna tuščias. Visada. Tik ne 
šiandien. Kažkas tikrai sušmėžavo. 

— Ar gali pažiūrėti, kas ten už mūsų? — sako jis šalia sėdin- 
čiam Musei. - Koks automobilis? 

Stambusis mėsininkas persisuka sėdynėje. Sunku įžiūrėti. 
Ten ne furgonas. Ir ne universalas. 

— Per toli, kad galėčiau įžiūrėti. Gal hečbekas, „Focus“ arba 
„Golfas“, sakyčiau. 

— Ar matei, iš kur jis atvažiavo? 

Musė grįžteli. 

— Nė neįsivaizduoju. Kodėl klausi? 

— Kariuomenė niekam neleidžia čia stovėti. Iš kur, po galais, 
jis išlindo ir ką čia veikia tokiu metu? 

Musė pasilenkia į priekį ir bando įžiūrėti didesnį vaizdą šo- 
niniame veidrodėlyje. 

— Gal jie pasiklydo. 

— Gal. 

Slibinas nukelia koją nuo pedalo ir sulėtina greitį iki penkias- 
dešimties. Vėl pažiūri į užpakalinio vaizdo veidrodėlį. Kruvinai 
raudona kylanti saulė ir nedidelis juodas automobilis. Atstumas 
mažėja. Statybininkas mažina greitį iki keturiasdešimties. 

— Aš staigiai stabdysiu. Pasiruošk. 

Musė iš už diržo išsitraukia kompaktišką pistoletą „Glock 26“ 
ir pasideda jį ant kelių. 

Slibinas nuspaudžia stabdžius. Automobilis nuvažiuoja į žvy- 
ruotą šalikelę. 

Hečbekas metasi į šoną, signalizuoja, bet nesustoja. 

Nusileidžia langas ir vairuotojas iškišęs pamojuoja mėsingu 
kumščiu. 

Nei Slibinas, nei Musė nieko nesako. Toliau dėbso į užpaka- 
lines automobilio šviesas, o šis nuvažiuoja tolyn dulkėtu keliu. 
Jie žiūri, kol automobilis visai išnyksta iš akių. 

— Subingalviai. Turbūt ūžė visą naktį ir dabar grįžta dirbti, 
spėja Musė. 

Slibinas vėl paleidžia variklį. Gal ir taip. Gal jie važiavo į 
Tilšedą ar Vestdauno stovyklą. 

— Tikėkimės, kad taip, - sako jis. - Šiandien mes tikrai neno- 
rime, kad kas maišytųsi mums ant kelio. 

— Tau turbūt visai pasimaišė? — paklausia Keitlin, atsitraukda- 
ma nuo Gideono. - Kultas ir aukojimas? Juk to nėra realybėje, — 
ji ima nervingai žingsniuoti po celę. 

Gideonas žvilgteli į duris. Už jų yra Stebėtojai. Skraidanti 
Žuvis ir kiti. Jie laukia. Jie gali išgirsti. 

— O ši vieta? — ji pakelia rankas. — Kas čia yra? Kambarys 
šalia suknisto mirties kambario? Ar tu ir tavo pamišę draugeliai 
ruošiatės nusivesti mane ir iškepti ant ugnies? 

Jos protas negali susitaikyti su šia beprotybe, kurią Gideonas 
bando jai įteigti. 

Jis leidžia jai išsilieti. Vaikščioti. Nuleisti garą. Tada pasako 
daugiau informacijos. 

— Prieš pat saulėtekį tave išves iš čia. Nupraus ir perrengs 
apeiginiais drabužiais, nuves į Didžiąją salę Šventyklos viduje. 
Tada Mokytojas atliks paruošimo aukojimui ritualą. 

Jos akys išsiplečia. Jis beprotis. Nesveikas. Juk taip? 

Gideonas bando ją dar kartą įtikinti: 

— Tai ne sekso aktas, bet jis skausmingas. Tavo kūne išpjaus- 
tys Šventųjų ženklus. Po vieną įpjovą kiekvienam iš trilitų. Ant 
rankų, kojų ir nugaros. Žaizdas nuplaus Šventųjų vandeniu ir 
tada tu būsi palikta penkioms valandoms. 

— O kas toliau? 

— Nešikai nuves tave prie upės. Panardins į vandenį, kurį pro- 
tėviai perėjo statydami šią šventovę ir Stounhendžą. 

Išgirdusi šį pavadinimą ji prisimena Džeiką. Paskutines ar- 
tumo minutes, kai jie buvo kartu. 

— Akmenų ratas yra ta vieta, kur vyks baigiamasis ritualas. 
Aukojimas. 

Ji spokso visiškai netikėdama. Jo tariami žodžiai yra iš luna- 
tikų žodyno: aukojimas, auka, Nešikai, Šventieji. Jai nevalingai 
išsprūsta klausimas: 

— Kaip? Kaip tai bus padaryta? 

— Tai įvyks akimirksniu. Gailestingai. 

— Gailestingai? Kas čia per žodis? 

Ji pasižiūri žemyn. Jai dreba rankos. Viskas taip beprotiška, ji 
negali patikėti, kad tai tiesa. 

— Kur Džeikas? Ar jis... — vien tik tariant jo vardą sukausto 
sielvartas. — Ar jis irgi visa tai turės patirti? 

— Ne, - Gideonas bando sušvelninti situaciją. - Tavo vaikinas 
negyvas. Policija prieš keletą dienų rado jo kūną „Campervano“ 
automobilyje. 

Keitlin užgniaužia kvapą. To ji ir bijojo. Uždaryta toje skylėje 
ji galvojo apie tai gal šimtus kartų, bet Žinia vis tiek pribloškia. 

Gideonas apkabina ją ir jaučia, kaip ji kūkčioja jam į petį. 
Visas jos kūnas ima drebėti, rieda ašaros. 

Per jos petį jis mato veidą už geležinių grotų. Tai jo tėvas. 

Kol Megan grįžta pas tėvus, Semi jau pabudusi ir kelia namie 
chaosą. Visas veidelis ir net dalis miegamojo baldų išterlioti Me- 
gan kosmetika. 

— Aš puošiuosi, mama, — išdidžiai šypsosi ir papučia ką tik 
padažytas lūpas. 

— Liaukis, eime praustis. 

Megan paleidžia bėgti vandenį duše ir bando bent kiek ap- 
kuopti kambarį. 

Dukra įlenda į spintelę po kriaukle ir pasiima savo šampūno 
buteliuką. 

— Aš jau didelė mergaitė, mama. Galiu ir pati nusiprausti. 

Tai priverčia Megan nusišypsoti. Jos dukra auga. Dar keli 
mėnesiai, ir ji pradės lankyti mokyklą. O atrodo, lyg prieš pen- 
kias minutes nešiojo ant rankų kūdikį. Laikas greitai bėga. 

Vanduo jau geras ir ji padeda Semi įlipti į kabiną, tada uždaro 
ją stebėdama, kad neprivertų pirštukų. 

— Viskas gerai? 

Megan prisispaudžia veidu prie iškart aprasojusio stiklo. 
Semi iš kitos pusės pliaukšteli, juokiasi. 

Megan griebiasi už veido, apsimeta, kad ją užgavo. Tada vėl 
prisiglaudžia prie stiklo. 

Semi dar kartą pliaukšteli ir kvatojasi visu balsu. 

Šitoks išdykavimas galėtų tęstis visą dieną. 

— Labai juokinga, - pasigirsta žemas balsas Megan už nugaros. 

Ji atsisuka. 

— Adamai! — ją apima baimė. — Kaip tu gėjai? 

Jis šypteli. 

— Pro užpakalines duris. Tavo mama paliko jas neužrakintas. 
Aš sakiau jai turbūt dešimtis kartų, kad rakintų. Bet ji juk ne- 
klauso, ar ne? 

Jai baladojasi širdis. 

— Ko tu nori, Adamai? Ką čia veiki? 

Jis sau už nugaros uždaro vonios duris. Jie abu atsiduria savo- 
tiškuose spąstuose. 

— Kur tu buvai praėjusią naktį, Meg? 

— Ką? — ji bando atrodyti pasipiktinusi. 

— Tu buvai išvažiavusi visą naktį. Ir ne su savo mašina. Palikai 
saviškę prie gatvės. Tu nedirbai. Tai Au7 tu buvai? Su kuo? 

— Regis, tau metas išeiti. 

Ji bando jį aplenkti, bet jis pastoja kelią. 
Megan žiūri į jį. 

— Kur aš važinėju ir ką veikiu — tai mano reikalas. Tavęs tai 
neliečia. O dabar išeik. 

Jo veidas paraudonuoja. Kakle ima tvinkčioti kraujagyslė. 

Megan bando žengti durų link. 

Jis vėl ją sustabdo. Atsišlieja abiem rankom į sieną ir ji lieka 
priremta. 

— Išleisk mane, - Megan nešaukia. Viena akimi ji stebi Semi. 
Mergaitė atsisėdusi spaudžia šampūną tiesiai į dušo kabinos 
vandens nutekėjimo angą. 

— Kai aš norėsiu, Megan. Dabar pasakyk man, kur buvai. 

Jis daug stambesnis už ją. Ir ji žino, kad pralaimėtų bet kokią 
kovą su juo. Bet vis tiek surizikuoja. Stipriai spiria keliu jam į 
tarpukojį. Jis viena ranka pagriebia jos koją ir spaudžia ją lyg 
replėmis. Tol, kol pamato skausmą jos veide. Kita ranka griebia 
jai už gerklės ir ima stipriai spausti prie vonios durų. 

— Girdėjau, tau pasiūlė darbą Svindone. Paaukštino. Puiku. 
Geriau jau imkis jo, - Adamas pasižiūri į dukterį. - Geriau vi- 
siems. Tuomet tu nekiši nosies į mano gyvenimą ir į visa kita, 
kas čia vyksta. Ar aš aiškiai pasakiau? | 

— Tėti! 

Balsas juos abu išgąsdina. Visa šlapia Semi stovi išlipusi iš 
kabinos. 

— Princese! - Adamas pagriebia rankšluostį, apsupa ją ir sui- 
ma į glėbį. - Leisk man į tave pažiūrėti, — jis atidaro vonios du- 
ris. - Padaryk mums paslaugą, Megan, paruošk puodelį arbatos, 
kol aš nušluostysiu dukrą. 

Rato Mokytojas užsikniaubęs sėdi prie senųjų žemėlapių ir as- 
tronominių diagramų, kurios paskleistos ant akmeninio stalo. 
Šios dienos dangaus kūnų judėjimas yra labai svarbus. Laikas 
artėja. 

— Tėve. 

Jį nustebina ir balsas, ir ištartas žodis. Tėvas. Kaip ilgai jis 
laukė, kad tai išgirstų. 

— Feniksai, užeik. Pamiršau, kad pasiunčiau tavęs pakviesti. 

Feniksas. Šis žodis duria Gideonui lyg koks spyglys į kūną. 

— Sėskis, - Mokytojas mosteli į akmeninį suolą šalia stalo. — 
Kaip mergina? Atrodė labai prislėgta, kai mačiau jus. 

— Suprantama, kodėl. 

— Ką tujjai pasakei? 

— Pasakiau, koks jos likimas. Kas jos laukia šiandien. Juk tu- 
rim jai suteikti galimybę su tuo susitaikyti, rasti santarvę su savo 
Dievu. 

— Ir būti priimtai mūsų Dievų. 

— Iš tikrųjų. Norėčiau likti su ja, jei tai įmanoma. Iki pačios 
pabaigos. Regis, jai manęs reikia, kad suteikčiau jėgų. 

— Iki pačios pabaigos... Ar manai, kad esi tam pasirengęs? 

— Aš esu tikras, kad taip... - Gideonas kiek palaukia rinkda- 
mas žodžius. - Tėve, mes jau nebeturime paslapčių. Tu manai, 
kad turi galios man, bet taip nėra. Aš žinau, kur mes esame. 
Aš žinau tai iš tavo vardo, iš savo pavardės, iš to, ką paveldė- 
jau. Žinau tai iš galingųjų jėgų, kurias tu gebi sutelkti, iš šios 
Šventyklos architektūros ir archeologijos, iš žvaigždžių angų ir 
iš lygiavimo su akmenų ratu. Žinau tai, tėve. 

Džeimso Pendragono akys blizga tamsoje. Jis žengia arčiau 
sūnaus. 

— Tu teisus. Atėjo laikas mums labiau pasitikėti vienas kitu. 
Bet žinok, kad ši ceremonija yra labai žiauri. Ji gali šokiruoti. Ar 
tikrai nori likti šalia tos moters? 

— Tikrai. 

— Labai gerai. Gali būti su ja, kol atsinaujinimo ritualas bus 
baigtas, Šventieji bus pašlovinti ir mūsų skola sumokėta. 

— O tada? 

— Tada mes sulauksime atpildo. Rudens lygiadienis bus tik po 
dvylikos savaičių. Tada Šventieji mus palaimins. 

Gideono žvilgsnis užkliūva už popieriaus ritinių ant Moky- 
tojo stalo. Jie atrodo lygiai taip, kaip tie, kuriuos jis rado Nata- 
nielio observatorijoje. 

Mokytojas pastebi jo žvilgsnį. 

— Ar nusimanai ką nors apie archeoastronomiją ar etnoastro- 
nomiją? 

— Nedaug, - prisipažįsta jis. - Pirmoji tyrinėja, kaip senovėje 
žmonės suvokė planetų ir žvaigždžių judėjimą ir kaip jie savo 
kasdieniuose darbuose atsižvelgdavo į tai. Antroji yra labiau 
antropologinė dangaus stebėjimo studija šiuolaikinėse bendruo- 
menėse. 

Atrodo, Mokytojas patenkintas. 

— Teisingai. Mūsų Brolija jas abi sujungia. Mes naudojame 
istorinius šaltinius, tokius, kokius tu matei mūsų archyvuose, ir 
toliau stebime, tikriname žvaigždynų ir planetų judėjimą. Kai 
jie susilygiuoja su hendžu ir su Šventykla, tie momentai yra svar- 
biausi mūsų tikėjime. 

— Suprantu. 

- Žinoma, kad supranti. Tu esi vienas iš nedaugelio, kurie 
geba suvokti, kad čia nėra nieko atsitiktinio. Kiekviena pastato 
dalis, angos žvaigždėms stebėti, lygiavimasis į saulėtekį rytuose 
ir saulėlydį vakaruose, architektūriniai sprendimai atsižvelgiant 

į magnetinį šiaurės polių, koridoriaus nuolydis, atitinkantis Že- 
mės nuožulnumą, - viskas turi šventą prasmę. 

Mokytojas užsigalvoja. 

— Tuoj turiu išeiti. Privalau kai kur dalyvauti už Šventyklos 
ribų. Šiandien ryte iškilo šiokių tokių problemų. Nėra ko jau- 
dintis, bet turiu nuvažiuoti. 

— Ar galiu kaip nors padėti? 

— Ne, ne. Tikrai. Padėsi, jei nuraminsi merginą. Ji ima vis 
labiau blaškytis. 

Jis paima tarp žemėlapių gulintį peilį ilgais ašmenimis. 

Ritualinį peilį. 

Pakelia dešinę ranką ir įsipjauna sau delną. Kraujas raudona 
srovele ima tekėti per riešą. 

— Duok savo ranką. 

Gideonas nedrąsiai ištiesia ranką ir Mokytojas perrėžia pei- 
liu jam delną. Pendragonas žiūri į nemirksinčias sūnaus akis ir 
suglaudžia kraujuojančias plaštakas. 

— Kraujas į kraują. Tėvas ir sūnus. Mes esame vienas, - jis lai- 
ko iškėlęs susikryžiavusius pirštus ir prispaudžia Gideoną prie 
savęs. — Kai kitą kartą susitiksime, apeigos jau bus prasidėju- 
sios, — sugniaužia sūnaus ranką dar stipriau. - Prisiek man dabar, 
kai mano kraujas teka į tave, o tavo —- į mane, kad mūsų sielos ir 
mūsų troškimai sutampa, kad aš galiu visiškai pasitikėti tavimi 
ir šiuo ryšiu, kuris mus sieja. 

— Prisiekiu, tėve. 

Gideonas mato, kaip tamsiai raudoni lašai varva nuo jo alkū- 
nės, ir žino, kad tai nebus vienintelis šiandien pralietas kraujas. 

Džošas Goranas išjungia savo mobilųjį telefoną labai nustebęs 
dėl to, ką jam pasakė Džimis. Nei jis, nei jo bosė nepasirodys. 
Moteris sakė liekanti su savo vaiku, o Džimis mat užsiėmęs kita 
byla. Džošas negali tuo patikėti. Policininkai čia prastesni ir už 
FTB. Visiški mėgėjai. 

Goranas liepia savo vyrams judėti. Jau ir taip atsilieka nuo 
plano, o dar „Aido“ grupė susikompromitavo ir buvo priversta 
palikti statybininko furgoną, kurį sekė. Bet jis dėl to nesuka sau 
galvos. Jei reikės ką nors surasti šaudymo zonoje, jis suras. 

Iškart po vidurdienio jie grįžta į Imberį. Kelias, vedantis į 
zoną, toks pat tuščias kaip ir ankstyvą rytmetį. Bet kai jie prava- 
žiuoja draudžiamuosius ženklus ir tuščius pastatus su apleistais 
sodais, pastebi purvo žymes ant kelio. 

— Nauji tanko pėdsakai, - sako Lukas, sėdintis priekinėje ke- 
leivio sėdynėje. - Dar net neišdžiūvę. 

— Greičiausiai „Challenger“, - nusprendžia Goranas. - Nieko 
gero. Mačiau juos Kosove. Geriau jau britai būtų pasilikę senuo- 
sius „Chieftains“. 

— Arba „Rotem K2“, - sako Lukas. — Korėjos juodąsias pan- 
teras. Tie turi automatinio valdymo technologijas, visą apsaugą 
nuo branduolinio, biologinio ir cheminio ginklo. 

— K2 armijoje atitinka „Kia“, - šaukia Lintonas iš galo. - Kas 
eitų į karą su „Kia“? 

Visi juokiasi. 

Goranas išvažiuoja iš kelio į purviną taką vakarų kryptimi 
Vorminsterio link. Jie kratosi maždaug du kilometrus, paskui 
sustoja ir išsiima kuprines, į kurias sudėti fotoaparatai, kameros, 
bloknotai, padirbti dokumentai ir pavyzdžių rinkiniai. Šįkart 
jų priedanga yra Tarptautinė entomologijos ir gamtos istorijos 

draugija. Jie - vabzdžių medžiotojai. Lintonas padirbo draugijos 
dokumentus, leidžiančius patekti į Imberio zoną, ir netgi pri- 
dėjo jiems į kuprines mokslinių straipsnių apie bites ir visokius 
kitokius keistus gyvius. 

Lukas ir Džei iš automobilio galo nuleidžia trapus ir išveda 
keturis krosinius motociklus „Yamaha Y Zi25“. 

— Grupėms „Aidas“, „Lapkritis“, „Siera“ ir „Viskis“, klausyki- 
tės įsakymo, — Goranas šaukia į siųstuvą. - Mes einame. Karto- 
ju, mes einame. Įsakymas baigtas. 

Keturi motociklai ima šukuoti teritoriją aplink šaudymo zoną, 


o „Aido“, „Lapkričio“, „Sieros“ ir „Viskio“ grupės juda gilyn į ją. 

Vorminsteris yra trylika kilometrų nuo Imberio. 

Rato Mokytojas užtrunka dvidešimt penkias minutes, kol 
ten nuvažiuoja. Jei tai nebūtų sekmadienis, būtų užtrukęs de- 
vyniolika. Bet sekmadienį visi eina į bažnyčią, turistauja, o se- 
najame Saksonijos mieste yra aštuoneri didesni maldos namai ir 
apylinkės čia tokios, kad žmonėms nesinori skubėti. 

Jo automobilis įrieda pro pagrindinius Batlsberio kareivinių 
vartus ir sustoja prie rikiuočių aikštės. Einant į kabinetą kiekvie- 
nas sutiktas kareivis sustoja, pasitempia ir atiduoda pagarbą va- 
dovaujančiam pareigūnui leitenantui pulkininkui serui Džeim- 
sui Pendragonui. Ivarka ir tradicijos jo viešajame gyvenime yra 
lygiai tokios pačios svarbios, kaip ir slaptajame. 

Atsisėdęs prie stalo jis nurodo personalo pareigūnui pakvies- 
ti svečią. Žmogų, su kuriuo atvyko susitikti. Viltšyro policijos 
viršininko pavaduotojas Gregoris Dokeris apsirengęs neryškiai: 

pilkas vilnonis kostiumas, balti medvilniniai marškiniai ir pil- 
kas kaklaraištis. Su šventais rūbais jis būtų vadinamas tik Ger- 
vės vardu. 

— Kaip laikaisi? —- Pendragonas paspaudžia ranką ir mosteli į 
porą rudos odos fotelių. 

— Labiau džiaugčiausi, jei jau būtų rytojus. 

— Kaip ir mes visi, - Pendragonas sėsdamasis nusišypso. — 
Kaip tvarkotės su suinteresuotomis šalimis: FTB, Interpolu, Vi- 
daus reikalų ministerija? Papasakok. 

— Viceprezidentas Lokas grįžo į Valstijas. Skambina viršinin- 
kui penkis kartus per dieną. Jo žmona visą laiką arba geria, arba 
vartoja narkotikus, jei tik nevirkauja su prašymais televizijoje. 
Vidaus reikalų ministerijos darbuotojai nuobodžiauja. Atrodo, 
jie atsisako spręsti iškilsiančius sunkumus, jei būtų rastas mer- 
ginos kūnas. O Interpolas, na, juk žinai: kokia ten iš jo nauda. 
Lygiai taip pat būtų galima prašyti, kad ją surastų paštas. 

— Tai viskas gerai? 

— Ne visai, - Dokeris neramiai pasimuisto. - Manau, mums 
gali iškilti problemų su vienišu Amerikos vilku. 

Pendragonas linkteli. 

— Majoras Džošua Goranas, buvęs specialiųjų operacijų va- 
das. Laukiau, kada jis čia pradės kelti rūpesčių. 

— Goranas turi nusisamdęs kelis mano vyrus. Jie jam pateikia 
tik tai, ką mes norime, bet man sakė, kad jo būrio šunys uosti- 
nėja apie Imberį. 

— Gali būti. Slibinas minėjo, kad šį rytą ten matė kažkokius 
žmones. Jie kurį laiką sekė juos su Muse, bet paskiau suprato, 
kad buvo pastebėti, ir nuvažiavo. 

— Padarė kokios nors žalos? 

— Vargu, - Pendragonas kiek pagalvoja apie įvykį. - Daugu- 


ma mūsų Žmonių užsiėmę — ruošiasi šios nakties ir rytojaus ryto 

įvykiams. Bet aš padidinsiu apsaugą Šventykloje. Pasistengsiu, 
kad Goranas nepridarytų bėdos. 

— Gerai, - sugirgžda oda, kai Dokeris pasilenkia į priekį ir 
pasideda rankas sau ant kelių. - Man taip pat kelia šiokių tokių 
rūpesčių kai kas iš policijos pajėgų, bet tikiuosi, kad su jais bus 
susidorota. 

— Turi galvoje Erelio moterį? 

— Taip. Ji nušalinta nuo bylos. Hantas, aišku, buvo sutrikęs, 
bet galiausiai suprato perkėlimo priežastis. Rytoj ji pradeda 
dirbti ypatingųjų bylų padalinyje Svindone. Mes jau sunaikino- 
me visus fizinius ir elektroninius įkalčius, kuriuos ji surado. Taip 
pat paprašiau, kad Erelis šįryt pas ją apsilankytų. Man buvo 
pranešta, kad norimas rezultatas buvo pasiektas. 

— Tikėkimės. O tavo sūnus, kaip jis su ta moterim? 

Dokeris krūpteli. 

— Dėl jo taip pat neramu. Panašu, kad jis labai tiki tyrėja ins- 
pektore. 

— Sūnus jis ar ne, Gregori, negali leisti, kad keltų rūpesčių. 

— Suprantu, be abejo. O taviškis? 

— O! Nemanau, kad dėl jo reikėtų nors kiek jaudintis. Jis, ži- 
noma, buvo įšventintas ir tikrai žino, kad mums turi būti sko- 
lingas už savo gyvenimą, — Pendragonas surimtėja. — Tai dėl ko 
atvažiavai? Kas yra? 

Dokeris pasislenka arčiau fotelio krašto. 

— Turiu pasiūlymą. Nestandartinį. Tačiau manau, kad jam 
pritarsi. Jei sutiksi, esu tikras, kad mūsų planai šią naktį bus 
vykdomi be jokios baimės. 

Sraigtasparnis „Apache“ skrenda virš Solsberio lygumos dviejų 
šimtų penkiasdešimties kilometrų per valandą greičiu. Pakyla 
aukštai į ryškiai mėlyną dangų, o paskui sukdamasis grįžta virš 
saulės išdegintos Imberio zonos. 

Šarvuotas sraigtasparnis yra ginkluotas grandininiu kulkosvai- 
džiu M230, kurio veikimas sinchronizuotas su piloto ir artileristo 
šalmuose pateikiamais vaizdais. Dar pavojingesnės yra pusiau ak- 
tyvuotos lazeriais valdomos raketos „Hellfire II“, pajėgios sunai- 
kinti tankus, pastatus ir bunkerius. Tai skraidantis ginklų arsenalas. 

Tačiau šis skrydis nėra puolamasis. Tai improvizuotas pa- 
siskraidymas. Pilotas Tomis Milneris ir jo dviejų žmonių ko- 
manda tikrina lygumą draudžiamoje zonoje ieškodami pažei- 
dėjų grupės, apie kurią buvo pranešta. Puiki proga prasiblaškyti 
nuo tupinėjimo aplinkui. 

Vos praėjus kelioms minutėms Milneris jau turi ką pranešti. 

— Objektai pastebėti. Iš viso dvylika. Pasiskirstę: dvylika va- 
landų, trys valandos, šešios valandos ir devynios valandos. No- 
rite tikslių koordinačių, ar užteks duomenų iš ekrano? Baigiau. 

— Turime duomenis, - pasigirsta iš dispečerinės. - Apdoroja- 
me. Gali apibūdinti judėjimą? 

— Čarlis informuos smulkiau. Aš tik apskrisiu, kad galėtume 
jums nustatyti kameras. 

Ima kalbėti antrasis pilotas Čarlis Goldingas: 

— Dvi nutolusios grupės. Keturi motociklai juda į išorę, Im- 
berį supančio kelio link. Dar aštuoni, pasidaliję po du, pėsčio- 
mis eina į centrą. 

Milneris priartina vaizdą vienoje iš galingų stebėjimo kamerų. 

Ekrane matyti kareiviška apranga, kažkas panašaus į juodas 
uniformas. 

— Turiu vieną iš pažeidėjų stambiu planu, — sako pilotas. — 
Kaip matote, jis lėtai važiuoja kažkokiu nekariniu motociklu. 

— Dėkoju, „Apache-1“. Matome vaizdą. Laukite tolesnių nu- 
rodymų. Baigiau. 

Dispečeris pasisuka į leitenantą pulkininką Džeimsą Pen- 
dragoną ir klausia: 

— Kokių veiksmų liepsite imtis, pone? 

Mokytojas atsistoja nuo kėdės šalia ekranų. 

— Siųskite sausumos patrulius, kad išvalytų teritoriją. Užda- 
rykite tuos kvailius iki ryto. O tada paleiskite. 


155 


Megan beveik visą dieną jautėsi sukrėsta. Netikėtas Adamo ap- 
silankymas ją išgąsdino. Ji tiksliai žino, ką jis čia veikė. Jis norėjo 
parodyti, kad gali ją surasti, gali ateiti pas ją ar pas Semi, kada 
tik panorėjęs. Ir jam pavyko. Ji dar ilgai drebėjo po to, kai jis 
išėjo. 

Megan nesiliauja galvojusi apie Adamą ir tada, kai Džimis 
veža ją į Vakarų Lavingtoną susitikti su savo aptiktu asmeniu. 
Vyriškiu, kuris, atrodo, yra išsigandęs lygiai taip pat kaip ir ji. 

- Jis įbaugintas, - sako Džimis. - Sutiko kalbėtis su jumis tik 
kur nors toli nuo miesto, kur jis būtų saugus. 

Megan pasižiūri pro langą į bekraštę žalumą. 

— Na, čia tikrai toli nuo miesto. 

Jie sustoja aikštelėje Dauntsėjuje šalia penkių šimtų metų 
senumo raudonų plytų internatinės mokyklos, pastatytos nuo- 
šaliame šimto akrų sklype šiauriniame Solsberio lygumos pa- 


kraštyje. 


375 


— Jo vardas Li Džonsas, - paaiškina Džimis, sustodamas šalia 
išrikiuotų tėvų automobilių prie vaikų sporto aikštelių. - Jis dir- 
bo apsaugininku Stounhendže kartu su Šonu Grabu, tuo, kuris 
buvo rastas negyvas Bate. 

— Ir ką, jis tik šiandien pasirodė? 

— Ne, tai aš jį radau tik šiandien ryte. Tikrinau saugos tarny- 
bos grafikus ir galiausiai užtikau jį namuose. 

Po kelių minučių privažiuoja sena „Honda“ ir sustoja. 

— Čia mūsų vaikinas, - sako Džimis. - Geriausia bus, jei iš jo 
išgirsite visą istoriją. 

Jis išlipa iš automobilio ir eina per stovėjimo aikštelę. 

Megan stebi sėdėdama keleivio sėdynėje ir bando įvertinti 
besiartinantį Džonsą. Spuoguoto veido, įpusėjęs trečią dešim- 
tį, aukštas ir lieknas, tačiau eina susikūprinęs. Lyg susidrovė- 
jęs. Nepanašus į tokį, kuris lengvai susiranda draugų. Turbūt 
individualistas. Gyvena vienas, tinkamai nesimaitina ir neturi 
merginos. 

Džimis atidaro užpakalines dureles Džonsui, o pats grįžta į 
vairuotojo sėdynę ir supažindina: 

— Li, čia mano viršininkė tyrėja inspektorė Beiker. Papasakok 
jai, ką man sakei, ir per daug nepainiok. 

Jis pasižiūri į Megan taip, lyg ši ketintų jį suvalgyti. 

— Nagi, aš neįkąsiu tau, — sako ji. 

— Pamanysite, kad aš pamišėlis. 

— Pabandykim. 

— Aš seniai dirbu, tai yra dirbau, su Šonu Grabu. Jis buvo geras 
vyrukas. Jis, galima sakyti, priglaudė mane, kai atvažiavau čia. 
Padėjo susitvarkyti. Gavo man darbą, įkrėtė proto ir padrąsino 
išsukti iš to kelio, kuriame buvau. Jūs žinote apie Šoną, ar ne? 

Megan linkteli. 


Džonsas nunarina galvą, sako: 

— Jis buvo geras vyras. Tikras draugas. 

Džimis paragina jį: 

— Papasakok tyrėjai inspektorei apie kultą ir apie Stounhendžą. 

Jis pakelia galvą. 

— Tai ne kultas. Tai tikėjimas. Tikra religija. Siekia toliau nei 
Kristus ir panašiai. Šonas buvo labai į tai pasinėręs. Jis tikėjo, 
kad akmenų ratas yra kažkokia šventa vieta, senovės Dievų na- 
mai. Jis galėjo kalbėti be perstojo, kokia jėga čia slypi. Jis sakė, 
kad tie, kurie garbina akmenis, yra geri žmonės — gydytojai, 
teisininkai ir panašiai, netgi policininkai... — jis pašnairuoja į 
Džimį: - Nenoriu įžeisti. 

— Tęsk. 

— Na, aš tuo susidomėjau, nes Šonas buvo mano bičiulis, aš 
norėjau būti jo draugas. Jie nuvežė mane į kažkokią keistą vietą 
ir ten vyko kažkas panašaus į mišias ir įšventinimą. 

— Kur? — paklausia Megan. 

Jis papurto galvą. 

— Nežinau. Jie uždėjo man ant galvos gobtuvą. Negalėjau nie- 
ko matyti. Kažkur nuvežė. Bet aš atsimenu vidų. Buvo panašu į 
didelę seną bažnyčią, lyg kokią katedrą. 

— Vorminsteryje? - sufleruoja Džimis. 

— Gali būti. Nežinau. Nuo vaikystės nesu buvęs jokioj bažny- 
čioj. Bet kokiu atveju nemačiau, kaip įėjome ir išėjome. Šonas 
sakė, kad dar praeis kiek laiko, kol man pasakys, kur vyksta 
susitikimai. 

Megan nerimauja, kad jo pasakojimas nenuklystų į šoną. 

— Li, ar žinai ką nors apie Keitlin Lok, amerikietę, kurią pa- 
grobė Stounhendže? 

— Tik tiek, kiek mačiau per Žinias. 

— Ar manai, kad ta grupė laiko ją slaptoje savo buveinėje? 

Jis atrodo pritrenktas. 

— Amerikietę? Ne, nieko tokio nemačiau. Tikrai ne. 

Ji mato, kad jis bijo. Ir jai įdomu, 4odž/. 

— Džimis sakė, kad tu žinai, kas šiandien turi įvykti? 

Atrodo, jis dvejoja. 

— Pasakyk jai, Li, - tyrėjas Žiūri į vyruką. 

— Na, gerai. Suprantate, gal nieko ir nėra. Turiu galvoje, aš 
juk nesu taip labai susijęs su tais žmonėmis. Aš tik dirbu apsau- 
gininku Stounhendže ir nuėjau kartu su Šonu į mišias. 

— Šitai mes jau girdėjome, —- Megan jį pertraukia. - Tai kas 
gi, Li? 

Jis giliai įkvepia. 

— Stounhendže vyksta kažkas svarbaus. Atsiųsta papildomai 
apsaugos. Ne viena dešimtis uniformuotų pareigūnų. Aš tik ži- 
nau, kad prasidės šeštą ir nieko per pusantro kilometro atstumą 
neprileis artyn. 

— Ar tos maldos, apeigos ir ceremonijos ten vyksta visą laiką? 

— Tai vyksta, bet tokiu metu dažniausiai nebūna daug apsau- 
gos. Pora sargų, kad prižiūrėtų, ar niekas nemaišo Šventiesiems. 
O šį vakarą kitaip. Visos apylinkės pašaliniams neprieinamos. 
Jokių užsakymų nuo šiandienos pietų iki rytojaus ryto. 

Jis pasisuka į Džimį ir priduria: 

— Peržiūrėkite įrašus. Atrodys, kad viskas dėl akmenų ap- 
saugos, bet tai, kas šiandien ten vyksta, neturi nieko bendro su 
apsauga. Bent jau tokia, kokios dauguma Žmonių tikisi. 

Lukas van Deilas pirmasis sutinka kariuomenės sausumos patru- 
lius. Tiesiai priešais save jis mato šarvuotą „Saxono“ transporterį, 

kuris kelia dulkes ir spjaudosi dūmais. Nieko nuostabaus, kad jie 
pasirodė. Tiesą sakant, jis tikėjosi juos išvysti jau anksčiau. 

Lukas sumažina dulkėto motociklo greitį, palengva sustoja ir 
nulipa. Išjungia variklį ir pasisukęs greitai ir tyliai kalba į radijo 
siųstuvą: 

— Turiu svečių. Transporteris, viduj keturiese. Jie atvažiuoja 
pasikalbėti. Laikysiu įjungęs, kol galėsiu. Baigiau. 

Didelis maskuojamasis „Saxonas“ riaumodamas sustoja ir iš 
jo išlipa keli kareiviai. Laikas išbandyti Lintono priedangą. Van 
Deilas išsilaisvina iš kuprinės, išima padirbtus dokumentus. 

— Ei, sveiki! - sušunka jis draugiškai šypsodamasis. — Jūs, vai- 
kinai, irgi dirbate sekmadienį, ar ne? 

Pirmasis prašneka tvarkingai apsikirpęs ir nusiskutęs karei- 
vis, maždaug trisdešimties metų. Jis apsirengęs standartine žalia 
ir ruda lauko apranga. Karinis antsiuvas ant jo rankovės rodo, 
kad jis yra Jorkšyro kapitonas, priklauso vienam didžiausių Bri- 
tanijos kariuomenės pėstininkų pulkų. 

— Pone, jūs esate draudžiamoje teritorijoje. Teks palikti moto- 
ciklą ir eiti su mumis. 

— Ko gero, jūs apsirinkate, — van Deilas atkiša plastikinį seg- 
tuvą su dokumentais. — Priklausau Tarptautinei entomologijos 
ir gamtos istorijos draugijai. Mes su kolegomis turime KMV 
leidimus tyrinėti retus šimtakojus ir lygiakojus, — jis mato, kad 
kareivis nė nenutuokia, apie ką jis kalba. - Kirmėlės, parazitai, 
vėžiagyviai ir panašūs. 

Kapitonas paima dokumentus, bet į juos nė nežvilgteli. 

— Atleiskite, bet visai nesvarbu, kas čia parašyta ir ką jūs vei- 
kiate. Man nurodyta jus iš čia išvesti. 

Lukas žino, kad geriau nesiginčyti. 

— Gerai, jokių problemų, — paklusniai pakelia rankas. — Aš 
mielai sutinku anksčiau važiuoti namo pas žmoną ir vaikus. 

Jis atsiima dokumentus, įsikiša juos į kuprinę ir eina sėstis 
ant motociklo. 

Jaunasis kapitonas pastoja jam kelią. 

— Atsiprašau, negalima. Turite važiuoti su mumis į kareivines. 
Vienas mano vyrų pasirūpins jūsų transporto priemone. 

— Na, kąjūs čia, van Deilas patraukia pareigūno ranką į šoną. — 
Aš sutinku išvažiuoti iš jūsų teritorijos, to jums turėtų pakakti. 

Kapitonas pašaukia savo vyrus: 

— Velsbi, Simondsai, Ričardsai. 

Trys operatyvininkai greitai apsupa van Deilą ir patraukia jį 
nuo motociklo. Du iš jų dar visai vaikai. Jis lengvai galėtų juos 
sutvarkyti. Patiesti ant nugaros ir palikti šauktis mamos. Bet ne 
tada, kai turi apsimesti vabalų rinkėju. 

Megan ir Džimis paleidžia Džonsą ir važiuoja Stounhendžo 
link. Ji sutrikusi dėl to, ką išgirdo. 

— Džimi, tu juo tiki? 

Džimis vairuoja tik viena ranka. 

— Li yra buvęs narkomanas. Tokiems sunku ir pajudėti nesu- 
melavus. O ką jūs manot? 

- Jis paminėjo Šventuosius. Nevadino jų akmenimis. Jis vadi- 
no juos Šventaisiais. Tą žodį vartojo ir Gideonas Čeisas. 

— Tuomet greičiausiai pats nesukūrė, jei Čeisas vartojo tą patį žodį. 

Megan vis tiek dar reikia pagalvoti. 

— Jis mums visko nepapasakojo. Arba jis į visa tai įsitraukęs 
daugiau, nei mums sakė, arba mažiau. Bet kuriuo atveju jis dėl 
neaiškių priežasčių kažką slepia. 

Kai jie išvažiuoja iš Šroutono ir pasuka keliu Eimsberio 
link, Džimis nuspaudžia pedalą. Dešinėje pusėje jie mato rudą 
Stounhendžo ženklą. 

— Ar norit, kad sustočiau mašinų aikštelėje? 

— Ne, kol kas ne. Tiesiog važiuok pro šalį. 

Jis visai sulėtina, kai jie važiuoja pro Stounhendžą, paskui 
išsuka iš A344 kelio dešinėn ir pasuka atgalios A303 keliu. Lau- 
kuose šalia akmenų rato jie mato daugiau nei dvidešimt apsaugi- 
ninkų juodomis uniformomis, jie stovi grupelėmis. 

— Ką gi, panašu, kad iš dalies jis sakė teisybę, — ištaria Džimis. 

- Pasuk dar kartą dešinėn, - sako Megan. - Čia, į šitą keliuką. 
Sustok ir mes pasivaikščiosime. 

Džimis parodo posūkį ir iškart pamato kelio viduryje stovin- 
tį smėlio maišais paremtą ženklą „Kelias uždarytas“. 

— Sustosiu toliau ir apsisuksiu, - sako jis. - Nes kitaip turėtu- 
me važiuoti iki pat Vinterborn Stoko ir atgal pro Šroutoną. 

Jis išvažiuoja į priešpriešinę juostą ir bando apsisukti pava- 
žiuodamas atgal. Megan stebi atvirą kraštovaizdį. 

— Man dar kai kas kelia nerimą, ką Džonsas ten pasakė. 

— O kas? - Džimis suka vairą ir paskui ištiesina. 

— Jis užsiminė žinantis, kad ir tokie žmonės, kaip gydytojai ir 
policininkai, priklauso tai religijai. Kai jis tai paminėjo, pažiū- 
rėjo į tave ir pasakė: „Nenoriu įžeisti.“ Kodėl? 

Džimis supranta, kur link ji suka. 

— Pasakiau jam, kad viską žinau apie šį judėjimą. Kad mano 
tėvas visą laiką buvo jo narys, bet aš nenorėjau prisidėti. Pasa- 
kiau, kad mano senis dirba policijoje, kad jis policijos viršininko 
pavaduotojas ir tai lengva patikrinti, jei tik nori. Taip jį priver- 
čiau prakalbėti ir papasakoti mums apie šios dienos vakarą. 

— O tai tiesa, Džimi? Kad tavo tėvas yra Garbintojų narys? 
Dėl to aš esu perkeliama į Svindoną? 

— Aš tik pasakiau taip Džonsui, kad priversčiau jį prabilti. 

Megan pasižiūri jam į akis ir mato, kad jis slepia, ką galvoja 
ir kaip jaučiasi. 

— Manai, kad jis jiems priklauso, juk taip? 

Džimis nusuka žvilgsnį. Jį kankina abejonės. Tėvas jam 
visą gyvenimą buvo sektinas pavyzdys, dėl jo jis įstojo į poli- 
ciją. Tėvas jam buvo svarbiausias žmogus pasaulyje. Jis negali 
rastį. Nesusitaikys su tuo. Dar ne. Tol, kol nebus neginčijamų 
įrodymų. 

Keitlin ima žiaukčioti. Ji neįstengia susitvardyti. Atsisėda ant 
gulto krašto, paskui parpuola ant kelių. Pilve pajunta skausmin- 
gus spazmus. 

Gideonas bejėgiškai stebi. Prilaiko, duoda atsigerti, pridėda- 
mas molinį puodelį prie lūpų. Bet jis supranta, kad tai nepadės. 
Jos savijauta vis blogėja. 

Keitlin atsisėda, atsiremia į sieną, uždeda delną ant pilvo. 

— Toks jausmas, kad mano pilve akumuliatoriaus rūgštis. 

— Beveik taip ir yra. Tai skrandžio rūgštys, kurias išskiria 
vidaus organų sienelės. Ar gali prisiminti, kada tave pagrobė? 
Kada paskutinį kartą valgei?. 

— Nežinau, aš visai nebesigaudau, kiek laiko praėjo, kada die- 
na, kada naktis. 

Ji pagalvoja. Bando prisiminti pastarąsias dienas. 

— Pala. Buvo šeštadienis, labai ankstyvas rytas. Diena prieš 
saulėgrįžą. Devyniolikta. 

- Šiandien yra dvidešimt septinta. Sekmadienis, dvidešimt 
septinta. 

— O Dieve. 

— Jie specialiai norėjo, kad tu išsivalytum. Ritualinėms apei- 
goms reikia, kad bent septynias dienas burnoje nebūtum turė- 
jusi nė kąsnio. 

Jis pasižiūri į grotas duryse ir už jų stovinčius du Stebė- 
tojus. 

— Keitlin, greit jie ateis tavęs. Tada pradės apeigas ir dalį jų 
turės atlikti lauke. Aš būsiu su tavimi. Jie smarkiai saugos. Net- 
gi labiau nei dabar. Bet tai vienintelė proga, kurią turėsime. 

— Proga? — ji kiek pagyvėja. - Kokia proga? Ką tu ketini da- 
ryti? 

Jis žiūri tiesiai jai į akis ir sako: 


— Viską, ką galėsiu. 

Aukštai danguje „Apache“ įgula pirmoji pamato, kas vyksta. 
Trys motociklai sprunka. Ant žemės sukyla dulkės ir krosiniai 
motociklai staiga metasi į priešingas puses. 

— Pažeidėjai išsisklaido. Ar gavote pranešimą, dispečeri? — 
Milneris kiek galėdamas padidina kameros aprėptį, kad būtų 
matyti kuo didesnė teritorija apačioje. 

— Priimta. Supratau, „Apache“. Sausumos patruliai pasiruošę 
pradėti. 

Milneris pastebi didelį gremėzdišką „Saxono“ transporterį, 
dardantį per teritoriją, paskui vėžes dviejų mažesnių ir greites- 
nių „Land Rover Snatch-2“, atvažiuojančių iš vakarų. 

— Ne taip dažnai čia pamatysi motociklus, — pastebi Goldin- 
gas, sakydamas tai ne į mikrofoną. — Ypač važiuojančius taip, 
kaip šie. 

— Nieko tokio. Senajam paukščiui sveika palakstyti, vis ge- 
riau, nei tupinėti vietoje. 

Goldingas, kaip būdinga pilotams, nesijaudina. 

— Juk nėra prasmės laikyti gerą įrangą, jei tu ja nesinaudoji, 
ar ne? 

Jie abu nusijuokia žiūrėdami į įmontuotą ekraną. Motociklai 
priverčia kariuomenės transportą juos vaikytis. 

— Gal kokia nors operacija, - sako Goldingas. —- Gal 76-oji 
pėstininkų ar 19-oji vaizduoja pažeidėjus? 

— Gali būti ir pašaliniai, - sako Milneris. — Kartais čia at- 
vyksta specialiosios oro tarnybos ar jūrų pėstininkai pasitreni- 
ruoti prieš išvažiuodami į Artimuosius Rytus. 

Vienas motociklininkas daro staigų posūkį, priverčia „Land 
Roverį“ sustoti ir tada metasi visai kita kryptimi. 

- Jie jų nepagaus, - Milneris rodo į ekraną. - Pažiūrėk, ką jie 
daro. Jie taip greitai pasklido į visas puses. Patruliai jų nepavys. 

— Kai kam šį vakarą klius... — Goldingas įjungia siųstuvą: — 
Vienas pažeidėjas pasuko į pietus, kur yra medžių prie Heits- 
berio. Ar norite, kad mes pakeistume vietą, ar turime likti, kur 
esame, ir stebėti kitus? 

— Likite, kur esate, „Apache-r“. 

Po penkių minučių viskas baigta. Motociklininkai atsiplėšė 
nuo sausumos patrulių ir išnyko. Buvo sulaikyti tik keturi pės- 
čiomis ėję pažeidėjai. „Apache-1“ apsisuka ir grįžta į bazę. 

STOUNHENDŽAS UŽDARYTAS 


Iš to, kiek Megan su Džimiu gali matyti, panašūs ženklai pasta- 
tyti iš visų pusių važiuojant į lankytiną istorinę vietą. Stovėjimo 
aikštelė uždaryta, visi privatūs keliai irgi. 

Abu policijos pareigūnai žengia per retą žolę palei A344 ke- 
lią, praeina pro bjauriai atitvertą skaldos dangos aikštelę, kur 
paprastai sustoja autobusai ir lengvosios mašinos. Jie pereina į 
kitą kelio pusę ir žiūri iš kitapus atitvaro į hendžą, kur stovi 
daugiausia istorinių akmenų. 

— Kas čia vyksta, Džimi? — Megan spokso į dešimtis unifor- 
mą dėvinčių apsaugos darbuotojų. Jų pilna visoje aikštelėje. 

— Neturiu supratimo. 

Jie stovi ir žiūri. Apsaugininkai grupelėmis tvirtina dideles 
juodo plastiko plokštes prie metalinio tinklo tvoros. Uždengia 
visą vaizdą nuo šalia esančių greitkelių. Megan nuskuba prie 
artimiausios grupelės. 

— Eli, sveiki. Ką jūs čia veikiate? 

Jie nekreipia dėmesio ir toliau tvirtina didžiulį juodo plastiko 
lakštą. 

— Ką jūs darote? — šaukia jiems Džimis. 

- Žiūrėkit savo reikalų, — pasigirsta vyresnio nesiskutusio 
vyro, apsirengusio juodais marškinėliais ir darbinėmis kelnėmis, 
atsakymas. 

Megan pro tinklą kiša policininko pažymėjimą. 

— Aš policijos pareigūnė. Tai jau mano reikalas. 

Klūpėjęs vyras atsistoja. Rankoje laiko darbinį peilį ir arti- 
nasi jų link. 

— Tęskite, — šūkteli jis kitiems. Nusišypso kitapus tvoros ir 
atsistoja visai šalia jos ištiesto pažymėjimo. — Čia privatus ren- 
ginys. VIP užsakymas šiam vakarui. O dabar pasakyk, kodėl gi 
visa tai gali būti tavo reikalas? 

Megan nekreipia dėmesio į agresyvų jo toną. Greičiausiai šis 
vyras yra buvęs policininkas, gyvenimo pabaigoje dirbantis ap- 
saugininku, ir nori prieš savo draugelius pasirodyti svarbus. 

— O kodėl viską dangstote? — ji mosteli į lauku nusidriekusią 
juodą juostą. - Kam visa tai? 

Jis žiūri į ją lyg į kokią kvailę. 

— Privatu. Privati teritorija. Privatus vakaras. Aišku? Jei moki 
didelius pinigus savo asmeniniam malonumui, nenori, kad 
smalsūs pašaliniai visą vakarą trukdytų kaišiodami nosis pro 
tvorą. Supratai, ką pasakiau? Jeigu nori dar ką nors sužinoti, 
paskambink į biurą. Gal jie ir pasakys, kas užsakė, o gal ir ne. O 
dabar man reikia tęsti darbą. 

Jis atsuka jiems nugarą ir nueina. 

Ji pagalvoja: „Šunsnukis.“ 

Džimis sako: 

— Turiu saugos tarnybos numerį. Paskambinsiu jiems iš auto- 
mobilio. 

Nueidama Megan trinkteli ranka per tvorą. 

— Atrodo, kad tavo informatorius buvo teisus. Šįvakar jie tikrai 
ruošia kažką svarbaus. Kažką, ko visiškai niekas neturi matyti. 

Sugirgžda atidaromos vienutės durys ir nuo skersvėjo virpteli 
sienoje įstatytų deglų šviesos. 

— Feniksai, — atsitraukti nuo aukos jį pašaukia Musė. 

Gideonas palieka Keitlin šonu gulėti ant gulto. Jos akys įsi- 
stebeilija į apsiaustą su gobtuvu dėvinčią figūrą, stovinčią tarp- 
dury. 

Musė mūvi baltas medvilnines pirštines. Rankoje laiko antrą 
porą. 

— Maukis. 

— Dėl ko? 

Stambusis mėsininkas žiūri į jį lyg į kvailį. 

— Pirštų atspaudai. Nenorime, kad liktų kokių nors atspaudų 
ant to, ką tau duosiu, - jis pasilenkia arčiau. - Po valandos atei- 
sime jos paimti. Turi jai pasakyti, kad ji gali šį laiką skirti sau. 
Kad pasiruoštų mirčiai. 

Gideonas mato, kad Musei tai daugiau nei ritualas. Tai sa- 
dizmas. Jaudulys stebint, kaip kas nors kitas kenčia. Tam žmo- 
gui tai patinka. 

Stambusis mėsininkas išeina iš vienutės ir iš kito Stebėtojo 
paima tuščią lapą popieriaus ir pigų rašiklį. 

— Paduok jai. Pasakyk, kad jai yra leidžiama parašyti pasku- 
tinį laišką, skirtą tam, kam ji pati nori. Gali garantuoti, kad jie 
jį gaus. 

— Ir jie gaus? 

- Jeigu tik ji nesiims kokių kvailysčių, nebandys aprašyti ko 
nors iš mūsų arba kur ji yra. Tada taip, jie gaus. 

— Suprantu. Kas dar? 

— Nieko. Ji turi tik šešiasdešimt minučių. Ir nė vienos daugiau. 
Pasirūpink, kad ji būtų pasiruošusi. 

Trinkteli uždaromos durys. 

Keitlin atsisėda, sunerimusi žiūri, kaip jis grįžta. 

Gideonas pakiša jai rašiklį ir popieriaus lapą. 

— Jie liepė tau paduoti. Kad parašytum laišką. 

— Savo tėvams? 

Jis mato, kad ji ne taip suprato. 

— Tai ne dėl išpirkos. Sakiau tau, kad nebus reikalaujama jo- 
kios išpirkos. Šie žmonės neketina tavęs išleisti, — jis atsisėda 
šalia jos ir bando padėti susivokti. — Jau laikas. Jie baigia pasi- 
ruošimą ritualui. Tu turi tik valandą, tai viskas. Tada prasidės. 

Keitlin parašo du laiškus. Vieną — savo mamai, kitą — tėvui. Ji 
norėtų parašyti tik vieną, bet neišeina. Ji turi taip pasielgti. Tėvų 
skyrybos apkartina jos mirtį, kaip apkartino ir gyvenimą. 

Žodžiai lengvai nesidėlioja. Iš pradžių apskritai neišeina nie- 
ko parašyti. Ji visiškai nepratusi rašyti ranka. O ir tokie laiš- 
kai — juk niekas nemoko rašyti atsisveikinimo laiškų. Juos rašo 
tik seni žmonės ar sunkūs ligoniai. 

Galiausiai ji tiesiog surašo tai, ką galvoja. 


Dėkoju, kad atvedei mane į šį pasaulį, kad berdavei man savo 
grožį ir gebėjimą džiaugtis. Mama, atsibrašau, kad tiek ginči- 
Jausi dėl tėtės ir Fransuazo. Mylėk, ką tik nori mylėti. Mylėk juos 
abu, jei jie tik leis. Norėčiau tave pabučiuoti ir apkabinti. 

Būk laiminga, Mama. 

Myliu. Keitlin 


Laiškas tėvui yra jausmingesnis ir kitoks. 


Atleisk man, tėti. Žinau, kad turėjau elgtis taib, kaip tu mane 
mokei. Prašau nekaltinti Eriko. Aš abgavau jį, ir tiek. Aš myliu 

tave, tėti, ir man tavęs trūks. Jei yra dangus, aš būsiu ten, ger- 
siu kavą užkąsdama byragu: tirštą kapučino, kokią kartu gėrėme 
Italijoje, su Misisipės bpyragu, kuriuo išsiterliojome „Hard Rock“ 
kavinėje Londone. Karšti bučiniai nuo tavo mažosios mergaitės. 


Aš visada tave mylėsiu, tėti... 


Gideonas neskaito, kai ji užbaigia. Jis tik paima laiškelius ir su- 
lenkia į tris dalis. 

— Kaip jautiesi? 

— Nekaip. 

Keitlin atrodo išsekusi. Lyg gyvenimas jai jau būtų pasibaigęs. 

Ji įsipila šiek tiek vandens. 

— Prakeikimas! — sviedžia puodelį į grindis ir ima raudoti. — 
Aš nenoriu mirti. O Dieve, prašau... Neleisk jiems manęs nu- 


žudyti! 

Kai paskambina saugos tarnybos telefonu, iškart įsijungia auto- 
atsakiklis. Įrašyta žinutė: „Nieko nebus iki rytojaus.“ 

— Ar turi savininko namų numerį? - klausia Megan. 

— Taip. Džonas Doran-Smitas. Turiu mobilųjį. 

Džimis pasklaido savo užrašus ir surenka numerį. 

Niekas neatsako. 

Džimis palieka žinutę. Pasistengia, kad ji skambėtų rimtai, 
kaip oficialus policijos prašymas, jog vyras turįs skubiai jam pa- 
skambinti. 

Kažkas vyksta. Dabar jau supranta ir Megan. Ji vėl pagal- 
voja apie Li Džonsą. Ko jis jiems nepasakė? Yra trys pagrindi- 


389 


nės priežastys, dėl kurių tokie žmonės, tokie kaip jis, ima ben- 
dradarbiauti su policija. Jie bijo patekti į kalėjimą. Jiems reikia 
pinigų, greičiausiai narkotikams. Arba jie įsipainiojo į bėdą ir 
paprasčiausiai nežino, kaip ištrūkti. 

Ji pasisuka į Džimį ir klausia: 

— Ar Džonsas prašė nors kiek pinigų? 

— Nė skatiko. 

- Jis su tavimi kalbėjo tik dėl to, kad jo draugas Šonas Grabas 
dingo? 

— Taip. 

— Vaje, mes turėtume būti nušalinti, — ji parausta. - Kaip aš 
galėjau būti tokia kvaila? Jis turbūt buvo su Grabu, kai jie nužu- 
dė Timberlandą ir pagrobė Lok. 

Džimis greitai surenka Li Džonso mobiliojo telefono numerį. 
Jie neturėjo jo paleisti, dabar ji tai supranta. Jos mintys tuo metu 
vis dar sukosi apie Semi. 

— Niekas neatsiliepia, viršininke, - Džimis atkiša telefoną lyg 
norėdamas įrodyti. 

— Ar žinai, kur jis gyvena? 

Tyrėjui aiškesnio nurodymo nebereikia. Jis paleidžia variklį. 

— Melskis, kad jis būtų ten, Džimi. 

Mokytojo apsilankymas Stounhendže netikėtas. 

Patikimi Vidinio rato nariai skuba dengti juodas plokštes. 
Teritorijoje nėra jokių pašalinių. Tik tada, kai vyresnieji Stebė- 
tojai užima savo vietas anapus privatumo suteikiančios laikino- 
sios užkardos, Mokytojas požemine perėja eina į šventąją vietą. 

Į dienos pabaigą debesuota, vakarų pusėje liūdnai leidžiasi 
saulė. Dabar labai svarbu tikslus laikas. Mokytojas eina aikš- 
telės pakraščiu. Kaip visada jis įžengs pro suglaustus didžiųjų 
akmenų pečius saulės linija, einančia nuo Kulno akmens iki Au- 
kuro akmens. Jis sustoja prie pasagos forma išsidėsčiusių penkių 
didelių trilitų ir atsiklaupia. 

— Šventieji mūsų visatos valdovai, nusižeminęs lenkiuosi prieš 
jus prašydamas jūsų patarimo ir išminties. Darau tai dėl savo 
mirtingo silpnumo ir ištikimybės jums. Atsidėjau atsinaujinimo 
ritualui ir pasirūpinau, kad visi pasiruošimo darbai jums gar- 
binti būtų baigti. Jūsų išrinktoji pasirengusi. Maža dalelė tos 
didelės skolos, mūsų dėkingumo ženklas. 

Jis pažvelgia aukštyn ir mato, kaip gęsta diena, pranašauda- 
ma kažką negera. Gali kilti netikėta audra. Gamtos galia, kurią 
sustiprins Šventieji. 

— Dievai, mus supa priešai. Jie renkasi lyg saulę ir mėnulį už- 
temdantys debesys. Žinau, kad laukia išbandymas, mūsų, kaip 
Garbintojų, tikėjimo ir pasiryžimo patikrinimas, bet aš negaliu 
pradėti be jūsų nurodymų. Be jūsų sutikimo. 

Jis jaučia, kaip rankos apsunksta. Jos nusvyra jam prie šonų, 
lyg būtų nuvargusios laikyti sunkią naštą. Dabar jau nėra reika- 
lo kalbėti. Šventieji žino viską. 

Jie yra jo mintyse. Jo dvejonėse. Jie keliauja kiekviena jo eg- 
zistavimo ląstele. Kai jie baigia, jis pasijaučia leisgyvis ir vos gau- 
do orą. Bet Mokytojas turi atsakymą. 

Jis žino, ką reikia daryti. 

Kaili Lok po pokalbio su vyru teškia telefoną žemėn. 

Tas šykštuolis kalės vaikas vis tiek nesutinka surinkti pinigų. 
Na, ji supranta, kad viešai to daryti jis negali. Viceprezidentas 
nesidera su teroristais, tą ji žino. Bet vis tiek juk galėtų pakratyti 
piniginę. Privačiai. Ji pasakytų policijai ir žiniasklaidai, kad pa- 
pildomą dalį surinko pati. 

Bet jis ir to nedarys. Negali išduoti savo brangiųjų principų. 
O ne, juk dėl to susvyruotų jo dora. Juk tai pakenktų jo įvaiz- 
džiui, štai ką jis turi omenyje. Tomas Lokas, „geležinis žmogus“, 
negali derėtis su blogais vaikinais. Netgi dėl savo šeimos. Juo 
labiau prieš rinkimus. Ji žingsniuoja po savo apartamentus Dor- 
česteryje. Įniršis didėja. Ji net negali išsilieti ant Čarlenos. Ry- 
šių su Žiniasklaida patarėja apsinuodijo maistu. Būtent šiandien. 
Kaili nueina prie bariuko, pasižiūri į degtinės butelį. Dieve, kaip 
jai reikėtų išgerti. Bet ji negers. Pasiima šokoladuką. Sėdi kram- 
tydama ant lovos, žiūri TV ir klausosi radijo vienu metu. Jai rei- 
kia valiumo. Arba amfetaminų. Ji čiumpa televizoriaus pultelį, 
įjungia „Sky“ žinias. Meldžia naujienų apie savo vaiką. 

Kaili griebia „iPadą“ ir naršo internete ieškodama nors trum- 
pų Žinučių apie savo dukterį. Nieko. Komentarai internete kan- 
dūs, iškreipti, negailestingi. Jau sukurtas netgi internetinis ant- 
kapis, išrašinėtas gerbėjų žodžiais. Daugiausia vaikinų. 

Bet ji turi tai perskaityti. Viską. Ji turi sugerti viską, kas su- 
siję su Keitlin. Nes kažkur giliai, giliai viduje, ji jaučia tai, ko 
negali paaiškinti. 

Kažką intuityvaus. Motiniško. Jos nervai įtempti. Vaikui 
vyksta kažkas negero. Ji tiesiog jaučia tai. 

Keitlin labiausiai bijojo išgirsti šį garsą. 

Metalas į metalą. 

Surūdijęs raktas pasukamas senoje spynoje. Celės durys atsi- 
veria. Jie atėjo jos. Apeigos tuoj prasidės. Ji tuojau mirs. 

Gideonas apkabina ją. 

— Pasiruošk, — sušnabžda jis. - Kad ir ką aš daryčiau, bet ku- 
rią akimirką būk pasirengusi kovoti už savo gyvenimą. 

Jis jaučia, kaip daužosi jos širdis. Ji visa dreba — nuo galvos 
iki kojų. 

— Jau laikas, — pasigirsta nekantrus balsas už durų. 

Keitlin tvirčiau įsikabina į Gideoną. 

— Būk drąsi. Būk stipri, - jis išsivaduoja, laiko jos ranką. - Aš 
būsiu su tavimi. 

Ji giliai įkvepia, liepia sau laikytis ir nesutrikti. Nesugniužti 
kaip tik dabar. Tai būtų blogiausia. Mūšis nesibaigia, kol dar 
rusena paskutinė viltis. 

Kažkur giliai širdyje ji randa drąsos, ištraukia ranką iš Gide- 
ono delno ir žengia link dviejų vyrų su gobtuvais, laukiančių jos 
prie celės durų. 

Slibinas linkteli Gideonui, parodo į laiškus ant merginos 
gulto. Gideonas supranta ir nuskuba jų paimti. 

Jie eina mirties koridoriumi, traška prie sienų pritvirtintų de- 
glų ugnis. Prieina prausyklą. 

Keitlin atplėšiama nuo Gideono, nurengiama ir panardinama į 
gilų akmeninį lovį. Švarus, šaltas mineralinis vanduo srūva ant jos 
iš vamzdžių akmeninėse lubose. Ji krūpčioja ir sunkiai gaudo orą. 

Gideonas nusisuka, kai plovėjai ištraukia ją iš vandens, nu- 
sausina ir aprengia ilgu aukojimo drabužiu. Vienas iš Stebėtojų 
prieina ir tyliai jam sako: 

— Eime su manimi, Feniksai. Turi stoti šalia Didžiojoje salėje. 
Jau uždegtas žvakių ratas. Jie jos laukia ten. 

Gideonas nenori atsitraukti. Jis pajunta grybštelėjimą už al- 
kūnės ir nueidamas atsisuka į Keitlin. Negali matyti jos veido, o 
taip norėtų pažiūrėti į jį, norėtų žmogiško kontakto. Bet negali. 
Aplink ją per daug žmonių. 

Didžiojoje salėje jis beviltiškai apsidairo, užuodžia neseniai 
įšilusį žvakių vašką. Pažvelgia aukštyn ir mato, kad žvaigždžių 
angos buvo atidengtos. Dangus be saulės yra pilkas, kaupiasi 
prieblanda. 

Laikas eina. 

Jo akys užkliūva už Skerdynių akmens, vietos, kur Keitlin 
bus pririšta ir ant jos kojų, rankų ir nugaros bus įpjauti trilitų 
ženklai. Už durų pasigirsta triukšmas. Žingsniai. Jie atveda ją. 
Apeigos tuoj prasidės. 

Tarpduryje pasirodo Slibino galva su gobtuvu. Jo tamsios 
akys žiūri į Gideoną. 

— Eime su manimi, greičiau! Didžioji salė turi būti tuščia. 
Planas pasikeitė. 

— O kito kelio aplinkui nėra, Džimi? 

Tyrėjas papurto galvą ir atsako: 

— Bulfordo košmaras. Susirinko pusė prakeiktos kariuome- 
nės: trečioji mechanizuota divizija, šauliai, karališkasis strategi- 


nis korpusas, netgi RMP“. 
*Angl. Roya/ Military Police - karališkoji sukarinta policija. 

Galiausiai jie aplenkia lėtai judantį naujokų eilinių konvojų ir 
Džimis važiuoja tolyn Molboro keliu, pasuka dešinėn į Huberto 
Hamiltono kelią, paskui kairėn į Haringtono. Galiausiai jie jau 
gatvėje, kurioje gyvena Li Džonsas. 

Jie sustoja aikštelėje, išlipa iš automobilio, greitai pereina par- 
kelį, užlipa betoniniais laiptais prie apleisto buto. Megan laiko 
nuspaudusi skambutį, o Džimis persisveria per nedidelį balko- 
nėlį ir beldžia į svetainės langą. 

Niekas nepasirodo. 

Tyrėja inspektorė pasilenkia ir šaukia per plyšį laiškams: 

— Li, čia inspektoriai Beiker ir Dokeris. Mums reikia su tavi- 
mi pasikalbėti. Skubiai. 

Vis tiek nieko. 

— Išspirk duris. 

Džimis dvejoja. 

— Išspirk jas, Džimi, arba aš tai padarysiu. 

Jis atsitraukia, nusitaiko spirti žemiau rankenos. Koja po 
smūgio į spyną atšoka, bet durys atlaiko. Jis dar kartą atsitraukia 
ir stipriai smūgiuoja kulnu. Šįkart durys pasiduoda ir atsidaro. 
Jie įpuola vidun. 

Džimis per svetainę nubėga į nedidelę virtuvę. Megan ti- 
krina miegamąjį. Tada vonios kambarį. Nieko. Jo čia nėra. Ji 
grįžta į miegamąjį. Atidaro spintą, traukioja komodos stalčius. 
Drabužiai yra. Dar kartą nueina į vonią. Randa dantų šepetėlį. 
Jokių ženklų, kad paskubom būtų išvažiuota. 

Jie išeina į lauką galvodami, kur toliau jo ieškoti. Gatvėje už 
keturiasdešimties metrų Megan pastebi liesą vyrą su laikraščiu 
vienoje rankoje ir sumuštiniu kitoje. 

Tai jis. 

Džonsas pamato juos ant laiptų ir puola bėgti. 

Jis gana greitas. Daug greitesnis, nei Megan tikėjosi iš bu- 
vusio narkomano. Jis kiek stabteli prieš lauką palei Haringtono 
kelią. Ji puola paskui jį. Džimis metasi prie automobilio tikėda- 
masis jį aplenkti, kai šis išbėgs į Molboro kelią. 

Megan vejasi jį. 

Džonsas pažiūri per petį ir mato, kad ji artėja. Pastebi, kad 
nėra Džimio. Netrukus suvokia, kad jis seka automobiliu. 

Džonsas išsuka iš Molboro kelio. Jis nebėgs per atvirą lauką, 
ne toks kvailas. Verčiau pasuka šiaurės kryptimi į miškelį. Jei 
pasiseks, jis paspruks nuo jos ten. 

Bet jam nepavyksta. 

Megan atranda papildomų jėgų kaip tik tuomet, kai jo jėgos iš- 
senka. Ji partrenkia jį ant žemės keli metrai nuo miškelio pakraščio. 

Jie abu sunkiai gaudo orą, bet tyrėja inspektorė yra stipres- 
nė ir geresnės fizinės formos. Ji pagriebia jį už riešo ir stipriai 
užsuka ranką aukštyn. 

Jis spardosi, bet ima dusti. 


— Nė negalvok, Li. 

Šeši Garbintojai, vadovaujami Slibino ir Musės, greitai nuveda 
Keitlin su Gideonu atgalios į celę. 

Ją išgąsdina vyrų skubėjimas ir užkrečiamas nervingumas. 

Gideonas klausia Slibino: 

— Kas vyksta? 

— Palauk minutę. 

Stebėtojai įstumia auką vidun ir Slibinas pasiveda jį šalin nuo 
durų. 

— Mokytojas pakeitė apeigų planą. Jis buvo Stounhendže ir 
tapo Šventųjų indu. Dievai dabar jo viduje. Šiuo metu jis Di- 
džiojoje salėje, leidžia jiems užimti savo vietas Šventykloje. 

— Jis pakeitė apeigų vietą? 

— Taip. Tikisi, kad bus saugiau viduje, o ne atvirame lauke. 

— Argi tai atitinka tradicijas? 

- Žinoma. Akmenų ratas Didžiojoje salėje yra iš to paties 
švento akmens kaip ir tie, kurie rodomi visuomenei. O daugeliu 
atvejų ši vieta yra šventesnė. 

Gideonas suvokia, ką reiškia pasikeitimas. Jie neišves jos į 
lauką. Jis neturės galimybės padėti jai pabėgti. Jis pasižiūri pro 
grotas į celę. Ji turės mirti vos už kelių žingsnių nuo šios vietos, 
kur yra dabar. 

— Turiu pasimatyti su savo tėvu. Man reikia su juo pakalbė- 
ti, — jis bando praeiti pro Slibiną. 

Šis užkerta jam kelią. 

— Tai neįmanoma. 

— Aš privalau. 

— Pasakiau, kad tai ne;manoma, - jo akys susiaurėja. - Moky- 
tojas aiškiai nurodė, kad jo negalima trukdyti. Jau pradėjo temti. 
Apeigos prasidės. 

Gideonas grįžta į celę, durys užrakinamos. Keitlin sėdi ant 
gulto, jos plaukai dar šlapi, ji negrabiai laiko susiėmusi aukojimo 
rūbą. Jis surištas nugaroje, kad akmeninis peilis galėtų lengvai 
pasiekti nuogą kūną. 

Gideonas nusiriša virvę nuo juosmens. 

— Imk. Padės prilaikyti apsiaustą. 

Ji paima virvę ir ima kūkčioti. 

- Juk tai kvailystė. Mane ruošiasi nužudyti, o aš pergyvenu, 
kad mano užpakalis matyti. 

Jis supranta jos poreikį išlaikyti orumą. 

— Tai ne kvailystė. Tai savigarba. 

Keitlin pažvelgia į duris. Ji bijo net kalbėti. 

— Kas ten vyksta? 

— Jie ruošiasi ritualą užbaigti čia, viduje, o ne prie akmenų rato. 

Jis norėtų, kad naujienos būtų geresnės. 

Jos veide sustingsta liūdesys. Ji atrodo visiškai sutrikusi. 

— Ar galėtum mane nors trumpai apkabinti? Jaučiuosi, lyg 
tuoj subyrėsiu į šipulius. 

Gideonas pasislenka arčiau. Ji apglėbia rankomis jo liemenį, 
o galvą padeda ant peties. Gera prisiglausti. Įsitverti žmogaus, 
kuris nenori tavęs skaudinti. 

— Ei! — vienas iš Stebėtojų pabarškina į duris. - Nė nebandyk. 
Atsitrauk nuo jos. 

Gideonas smerkiamai pažiūri į jį. Nejaugi tas idiotas galvoja, 
kad jis ketina užsiimti seksu? Kaip kvaila. Kaip ir visi, jis Žino, 
kad išniekinta auka nebebūtų niekam tinkama. 

Nebebūtų niekam tinkama. 

Kaip jis anksčiau nepagalvojo? 


Juk jis dar gali išgelbėti jai gyvybę. 

Rato Mokytojas stovi apsivilkęs apeiginę ašutinę, šviesiai raudo- 
nos spalvos, dažytą senoviniu būdu, naudojant burokus, dažinę 
raudę ir virgininę ievą. Po gobtuvu, tarytum mėnulio pjautuvas, 
kūpso balta kupeta žilų plaukų. 

Šventieji buvo perkelti į savo laikinąsias vietas. Aplink akme- 
nų ratą išdėliotos ir uždegtos specialios Šventyklos žvakės — 
skirtingų spalvų stikliniai vamzdeliai, pripildyti vaško. 

Per žvaigždžių angas jis mato, kokia yra dangaus spalva. 

Saulėlydis jau tuoj tuoj. 

Mokytojas beveik visai išsekęs. Įtampa perkeliant Šventuo- 
sius į Šventyklą išsunkė jį. Bet jis nepasiduos. 

Jis iškelia akmens šlakstytuvą, pripildytą vandens, kuriuo 
buvo prausiami Šventieji, ir sukuria dieviškąją liniją nuo Auku- 
ro akmens pro pasaga išsidėsčiusius trilitus, iki rytinių sarsenų 
arkų, per Skerdynių akmenį iki Kulno akmens. 

Iš apsiausto kišenės išima akmeninį apeigų peilį ir Žiūri į 
akmens plokštę, ant kurios bus pjaustoma auka. Penki pjūviai. 
Po vieną kiekvienam iš didžiųjų trilitų, kuriuose gyvena aukš- 
tesnieji Šventieji: Saulės, Mėnulio, žvaigždžių, Žemės ir pomir- 
tinio gyvenimo Dievai. 

Ji bus palikta penkioms valandoms. Po vieną valandą kiek- 
vienam iš Dievų. 

Paskui bus atpančiota ir dar kartą nuplauta švęstu vandeniu. 
Tada ji bus paaukota. 

Mokytojo ranka panyra į kitą gilią kišenę. Jis jaučia, kad jie 
ten yra. Aukojimo kūjai. Jo dėmesį patraukia du Nešikai, stebin- 
tys jį ir laukiantys šalia kitapus Didžiosios salės esančio išėjimo. 
Jie laiko neštuvus, sukaltus iš netašytos pušies, pasiruošę gabenti 
auką į jos lemiamą kelionę. 

Jis pasirengęs. 

Linkteli. Nešikai iškart išeina. 

— Kodėl bėgai, Li? - Megan stodamasi dar aukščiau užsuka jo 
ranką. — Aš neturiu laiko kvailionėms, kaip ir tu. 

— Gerai, gerai. Gerai. Aš pasakysiu. 

Ji mato lauku atvažiuojantį Džimį ir paleidžia Džonsą. Vai- 
kis šiaip ne taip atsiklaupia. Laiko išsuktą skaudamą ranką. 

— Aš išsigandau. Pamačiau jus prie savo namų ir puoliau į pa- 
niką. 

Ji padeda jam atsistoti. 

— Tu su Šonu Grabu nužudei Džeiką Timberlandą ir padėjai 
Grabui pagrobti Keitlin Lok. Policininkų žargonu tariant, tu 
susimovei, mano jaunasis drauge, — ji duria pirštu į kaulėtą jo 
krūtinę. - Mes jau turime įrodymų prieš Grabą dėl nužudymo ir 
pagrobimo. Esu tikra, kai tik patikrinsime tavo DNR, viskas pa- 
aiškės. Teisėjams patinka DNR. Trys raidės — ir jie patikės jomis 
kur kas labiau, negu tokio buvusio narkomano kaip tu plepalais. 

Džonsas jau yra sėdėjęs kalėjime. Jis nenori ten grįžti. Pa- 
žvelgia pro juos į toliau už kelio esantį platų pasaulį. Svarsto, ką 
pasirinkti. Galiausiai taria: 

— Noriu neliečiamybės. Garanto, kad manęs už nieką neteis. 

— Pasvajok, — sako Džimis. - Mes nesuteikiame neliečiamy- 
bės. Dabar tai yra labai ribojama. Paskubėk. Ką gali mums pa- 
sakyti pirmiau, nei tau bus pateikti kaltinimai? 

Jis vėl trinasi skaudamą ranką. 

— Nedaug. Ne tai, ką manote. 

Ji dėbteli į jį. 

— Nekvailiok, Li. Klok viską. Nemeluok. Nieko nenutylėk. 
Viską. 

Jis susiima rankomis už galvos. Pro akis vėl praplaukia vaiz- 
dai. Negyvas vyras, gulintis furgone. Graži mergina, šaukianti 
ir besispardanti. Jo pasiūlymas verčiau ją nužudyti, nei būti pa- 
gautiems. 

— Tai buvo nelaimingas atsitikimas. Niekas neturėjo mirti, — 
jis mato nepatiklius jų žvilgsnius. — Tikrai. Mes išsirinkome 

juos, nes mergina palietė vieną iš Šventųjų. Tiesiog viskas taip 
susiklostė. Šonas trinktelėjo vaikinui, o kol mes jį vežėme, jis 
mirė. Tai mus visiškai išmušė iš vėžių. Mes to neplanavome. 

— Sakiau, kad nenutylėtum nieko, — paragina jį Megan. - Ko- 
dėl jūs buvote Stounhendže? Kam jų reikėjo ir kodėl? 

Jis nuryja seiles. 

- Apeigoms reikėjo išrinkti pašalinį. Šonas sakė, kad nu- 
spręsta, jog juo taps tas, kas palies vieną iš Šventųjų. Nebūtinai 
turėjo būti ta mergina su savo vaikinu, tai galėjo būti bet kas, 
suprantate? Jie tiesiog netinkamu laiku ten atvyko. 

— Kur ji yra? - klausia Džimis. 

- Ji Šventykloje, toje vietoje, apie kurią jums pasakojau. Bet, 
kaip ir sakiau, aš nežinau, kur, - Li mato, kad jie ima pykti. — 
Tikrai. Niekada nemačiau jos iš išorės. Kažkur palei A360. Šalia 
Imberio, tai viskas, ką žinau. Mes sustojome prie kelio priešais 
pat gyvenvietę šalia zonos. Iš ten Šonas važiavo savo „Mitsu- 
bishi Warrior“ su mergina, o aš laukiau kemperyje su numirėliu. 

Megan norėtų jam trinktelėti. 

— Šiek tiek pagarbos. Tu kalbi apie žmogų, kuriam jūs atėmė- 
te gyvybę. 

— Tęsk, - sako Džimis. 

— Šonas grįžo ir pasakė, kad kažkam skambino. Vidinio rato 
nariui. Atrodė nusiraminęs. Tikėjos, kad viskas bus gerai. 

— O kaipgi ta ankstesnė istorija? — klausia Megan. — Kas gi 
vyksta Stounhendže? 

Li parausta. 

Ji viską perskaito jo veide. 

- Jei ši mergina mirs, tu būsi apkaltintas nužudymu. 

Jis supranta. 

— Žmogus vardu Matas Utlėjus — mes jį vadinam Muse - atė- 
jo pas mane, - jis žvilgteli į Džimį. - Jis žinojo, kad jūs bandote 

susisiekti su manim, kad norite pakalbėti apie Šoną. Jis liepė 
kreiptis į jus ir pasakyti, kad šią naktį Stounhendže kažkas 
vyks, - Džonsas vėl žvilgteli į Megan. — Aš buvau sutrikęs, nes 
kažkas šią naktį ten ir turėjo vykti. Tai apeigų pradžia. 

Jis nutyla. 

— Tęsk, Li, - Džimio balsas įsakmus. 

— Šiąnakt mergina turi būti, na, suprantate, paaukota. Ir tai 
turėjo vykti Stounhendže. 

— Turėjo? 

— Tas ir yra, — paaiškina jis dairydamasis tai į vieną, tai į 
kitą. — Jie žino, kad jūs juos sekate. Jie žino viską. Musė norėjo, 
kad jums tai pasakyčiau. Kad jūs vyktumėte prie akmenų. 

Megan iškalbingai patyli ir klausia: 

— O kur bus tikroji vieta? 

— Spėju, kad Šventykloje, - Li suglaudžia riešus ir atkiša juos Dži- 
miui. - Jūs turite mane sulaikyti. Uždaryti kur nors ir skirti apsaugą. 
Musė sakė, kad nužudys mane, jei aš sugadinsiu šitą reikalą. Sakė, 
kad keliausiu ten pat, kur ir Šonas, jei nepadarysiu, kaip jis nori. 

— Uždaryk jį. Vyresnioji tyrėja Tompkins juo pasirūpins, — 
sako Megan. 

Tas išprotėjęs kalės vaikas vėl to ėmėsi. Feniksas nusivilko marš- 
kinėlius, jo rankos uždėtos aukai ant nugaros. Tas niekšas čiupi- 
nėja jos užpakalį. Skraidanti Žuvis prisispaudęs žiūri pro virbus, 
jis negali patikėti tuo, ką mato. 

— Ei! — jis ima barškinti į vienutės duris. - Palik ją ramybėje, 
šunie. Aš juk tau jau sakiau. 

Jie abu bando slėptis kampe, bet jis vis tiek juos mato. Kori- 
doriuje pasirodo Musė. 

— Kas vyksta? 

— Tas pamišėlis lenda prie merginos. 

— Ką? Sustabdyk juos! Atrakink prakeiktas duris. 

Skaidanti Žuvis bando sugraibyti raktus. Musė spėja pama- 
tyti, kad jie bučiuojasi. 

— Greičiau. Nagi! 

Abu Garbintojai įpuola į celę ir užtinka Gideoną su Keitlin 
aistringai apsikabinusius, nekreipiančius dėmesio į triukšmą ap- 
linkui. 

— Kvailys! - Musė griebia Gideonui už plaukų, tempia šalin 
nuo jos. 

Keitlin atšlyja. Veide matyti neviltis. 

Musė atsuka Gideoną ir trenkia kumščiu jam į veidą. Bet šis 
nenugriūva, o apkabina Musę iš visų jėgų ir spaudžia glėbyje. 
Keitlin puola jį. Sudaužyto puodelio šukė įsminga Musei į kaklą. 
Ant savo veido ji pajunta šiltą kraujo čiurkšlę ir supranta, kad 
prakirto jam pagrindinę veną. 

Musės kūnas ima drebėti. Gideonas paleidžia jį, vyras su- 
smunka ant šaltų grindų. Gideonas jam iš už diržo išima ginklą. 
Skaidanti Žuvis stovi suakmenėjęs. Nežino, ar padėti mirštan- 
čiam broliui, ar saugoti auką. 

— Pasitrauk nuo jos, — sako Gideonas. - Nė nedvejodamas 
tave nudėsiu. 

— Keitlin, paimk jo ginklą. 

Drebėdama nuo įtampos iš už Skraidančios Žuvies diržo ji 
ištraukia ginklą, iš jo rankos — raktų ryšulį. 

— Ant kelių! Veidu į sieną! 

Kol Skraidanti Žuvis vykdo nurodymus, Gideonas apžiūri 
ginklą. Niekada anksčiau jam neteko laikyti rankoje pistoleto ir 
jis nė neįsivaizduoja, kaip reikia juo naudotis. Nežino, kur yra 
saugiklis, ar jis apskritai užtaisytas. 

— Eime! 

Jis išstumia Keitlin iš celės ir paskui save uždaro metalines 
duris. Pagriebia ją už rankovės ir jie pasileidžia tolyn korido- 
riumi. Už jų nugarų pasigirsta šauksmas, - tai Skraidanti Žuvis 
kviečiasi pagalbos. 

Gideonas mintyse susidaręs žemėlapį. Jis nėra išsamus. Bet tai 
viskas, ką jie turi. Jis suvokia, kad tiesiausias kelias pabėgti yra per 
Didžiąją salę, besisukantį išorinio rato koridorių ir Mokytojo kam- 
barį. Taip jie patektų prie akmeninių laiptų ir išėjimo per sandėlį. 

Bet jis pasuka kitur. Pasikliauja nuojauta. Tai juos išsilaisvins. 


Arba pražudys. 

Mokytojas neryžtingai išeina iš Didžiosios salės ir dairosi. Auka 
jau turėjo būti atvesta. 

Jis girdi koridoriumi atsklindantį triukšmą. Pasisuka ir eina 
celės pusėn. Atbėga keturi Nešikai. Neštuvų jie neturi. 

— Jos nėra! - šaukia vienas. - Merginos celėje nėra. 

— O mano sūnus, kur jis? 

- Jo taip pat nėra, — tai Slibino balsas. Jis skuba prie Mokytojo, 
jo rankos išteptos krauju. — Jie nužudė Musę ir atėmė ginklą iš 
Skaidančios Žuvies. 

— Uždarykite pagrindinį išėjimą, — sako Mokytojas. — Jie eis 
prie akmeninių laiptų laukiamojo link. 

Jis jaučia kaltę, kad pasitikėjo savo vaiku, kad pats asmeniš- 
kai aprodė jam Šventyklą. 

Slibinas išsiunčia Nešikus. 

— O išėjimas iš jūsų kambario? 

Mokytojas papurto galvą. 

— Jis apie jį nežino, bet vis tiek saugokite. 

— Aš nueisiu pats. 

Slibinas su savimi pasiima du vyrus, kitiems nurodo apieško- 
ti Šventyklą. 

Mokytojas pažiūri į tuščią Didžiąją salę. Jis jaučia, kad Šven- 
tieji yra nepatenkinti. Bet jis ramus. Ši vieta — tai tvirtovė. Yra pa- 
kankamai laiko vėl sugauti merginą ir užbaigti ritualą iki aušros. 

Jis žengia Didžiosios salės link, tada apsigalvoja. Šypteli ir 
sušunka Slibinui: 

— Lai vyrai eina, o tu lik su manim. Aš žinau, kur jie. 

Deglų ant sienų nedaug ir jie retai sustatyti, koridorių labirintas 
šaltas, prisisunkęs drėgmės ir mirties tvaiko. 

Jiems bėgant Keitlin tvirtai įsikimba į Gideoną. Ir meldžiasi, 
kad jis tikrai žinotų, ką daro. Ji dar pamena nevykusį savo ban- 
dymą pabėgti. 

Jai kažkas čia atrodo ne taip. Jie leidžiasi žemyn. Bėga gilyn 
į šį kraupų statinį, o ne aukštyn, į laisvę, į saugų išorinį pasaulį. 

— Mes ne ten einame! 

— Pasitikėk manimi, - šūkteli jai uždusęs Gideonas. 

Keitlin žino, kad pasirinkimo ji neturi. 

Jiems bėgant tolyn tamsiais koridoriais Gideonas karštligiš- 
kai bando įsivaizduoti Šventyklos sienų posūkius ir vingius. Jo 
galvoje susidėlioja laidojimo piramidės piešinys, tik kupolo for- 
mos. Jis mato kitus aukštus, šiuolaikinę darbo zoną. Kruopščiai 
suplanuotus, savo svoriu neslegiančius kambarius ir koridorius. 
Po jais - Mokytojo kambarys ir Didžioji salė. Mato kylančius ir 
besileidžiančius koridorius rytinėje ir vakarinėje pusėje. Įsivaiz- 
duoja, kaip jie visi suprojektuoti aplinkui centre esančią žvaigž- 
džių angą. Kaip viskas atitinka kompaso kryptis ir žvaigždynus. 

Bando įsivaizduoti rytinį koridorių. Įėjimą į Žemiausiąjį 
aukštą. Į Pirmtakų kriptą. Į šią vietą jie ir bėga. 

Koridorių posūkiai ir nuolydis jam ir vėl primena Egipto ka- 
pavietes. Tokių statinių architektūroje būna paslėptų patalpų. Jis 
galvoja apie Didžiąją Cheopso piramidę, apie jos slaptus kam- 
barius ir išėjimus. 

Jis meldžia, kad tik Šventykla irgi turėtų savų paslapčių. 
Žvaigždžių angos, skirtingas aukštis ir koridoriai, geografinis jų 
lygiavimas. Visa tai įrodo, kad jis teisus. 

Jie sustoja prieangyje priešais užrakintas 3žuolines duris. 

— Paskubėk, — sako jis stipriai prispausdamas kvapo neatgau- 
nančią Keitlin prie sienos. — Sėsk. Sėdėk čia ir niekur neik. 

Jis sugrįžta kelis metrus atgalios ir atsisuka pažiūrėti į ją. 

— Kiek arčiau. Pasislink pusę metro mano pusėn. 

Ji slenka grindimis, prispaudžia drebančius kelius prie krūti- 
nės ir pasitaiso atsismaukusį aukojimo drabužį. 

— Gerai. Sustok. 

Gideonas dar kiek atsitraukia, užeina už koridoriaus posūkio, 
tada vėl sugrįžta atgal ir įdėmiai žiūri į Keitlin. 

— Lik čia. Nejudėk. Kad ir kas nutiktų, net jeigu jie čia ateitų, 
nejudėk. 

Keitlin drebėdama sėdi ant šaltų grindų koridoriuje, vedančia- 
me į Pirmtakų kriptą, pusiau apšviesta sienoje įstatyto mirksin- 
čio deglo, pusiau pasislėpusi šešėlyje. 

Gideonas pranyko. Ji liko viena. Mintimis nuklysta į vaikystę, 
kai dar buvo maža ir žaidė slėpynių su tėvais. Tik ji sugebėdavo 
pasislėpti taip, kad niekas jos nerastų. Ji laukia, laukia ir laukia. 
Ima baimintis, kad jis niekada ir neateis. 

Arjis pasitraukė norėdamas jai gero? Ar paliko ją kaip jauką? 

Pasigirsta triukšmas. Žingsniai. Kažkas artinasi. Laukimas 
baigėsi. Prislopinti balsai. Jie ateina jos. Ji prisimena, ką jis sakė: 
„Nejudėk... kad ir kas nutiktų... nejudėk.“ 

Keitlin sulaiko kvėpavimą. Jie jau arti. Labai arti. Žingsniai 
aidi labai garsiai ir ji žino, kad už kelių sekundžių bus pastebėta. 

Ji mato juos. Du vyrai. Vienas senas. Kitas jaunesnis. Keitlin 
surinka. Vienas iš jų puola jos pagriebti. 

Koridorius prisipildo triukšmo garsų. Nuaidi taip garsiai, 
kad Keitlin krūpteli. Jai ausyse suspengia. Priešais ją esantis vy- 
ras griebiasi už krūtinės. Jo akys padidėja, burna prasižioja. Jis 
pasvyra į šoną ir parkrinta ant kelių. 

Iš šešėlio išeina Gideonas. Drebantį ginklą jis nukreipia į se- 
nąjį vyrą raudonu drabužiu. 

— Tėve... — išspaudžia. 


497 


Rato Mokytojas nužvelgia ant grindų gulintį Slibiną. Krau- 
jas teka per akmenis. 

— K3 tu padarei? 

Gideonas pamoja ginklu. 

— Man reikia rakto nuo kriptos. 

Mokytojas kilsteli virvelę ant kaklo. Jo veide matyti panieka. 

— Aš žinojau, kad tu negalėsi išeiti nepaėmęs ko nors vertingo. 
Tu toks pats kapų plėšikas, kaip ir Natanielis. 

Jis meta raktą į kraujo klaną šalia Slibino. 

— Paimk jį, — sako Gideonas Keitlin vis dar laikydamas 
„Glock“ pistoletą nukreiptą į tėvą. 

Ji pasilenkia paimti. 

Slibinas pagriebia jai už kulkšnies ir timpteli į save. 

Mokytojas tarytum įniršęs dramblys metasi ant Gideono ir 
prispaudžia jį prie sienos. 

Pasigirsta dar vienas šūvis. 

Abu vyriškiai susikabinę virsta ant žemės. „Glock“ pistoletas tarš- 
kėdamas nučiuožia krauju aptaškytomis akmeninėmis plokštėmis. 

Keitlin suveikia išlikimo instinktas. Ji ištiesia ranką per Sli- 
bino kraujo klaną ir pagriebia iškritus; ginklą. Jis vis dar tempia 
ją. Stiprios jo rankos pasiekia kelį. Ji virsta ant šono. Nėra pasi- 
rinkimo, turi paklusti tai vienai minčiai. Ji nuspaudžia gaiduką. 
Iššauna jam į veidą. Iš labai arti. Garsas ją apkurtina. 

Ją aptaško kraujas ir smegenys. Ji išmeta ginklą ir su siaubu 
įsistebeilija į raudonai nusidažiusią ranką. Sėdi nejudėdama, kol 
prie jos prieina Gideonas. 

— Eikš. Mes turime eiti. 

Keitlin negali pajudėti. Jos atmintyje įsirėžė tie vaizdai ir su- 
vokimas, ką ji ką tik padarė. Jo žvilgsnis, kruvina raudona migla 
akyse, paskui trūkstanti oda, skysčių purslai, kaulų skeveldros. 
Jis negyvas. Ji ką tik nužudė žmogų. 

— Keitlin! Stokis! 

Ji jaučia, kaip Gideonas pagriebia ją už rankos. Ranka šlapia 
nuo kraujo ir ištiškusių smegenų. Jis stumia ją tolyn, akmenys po 
kojomis, regis, tapo minkšti. Jai liejasi vaizdas. Ji sustoja ir ima 
žiaukčioti. Išvemia paskutinius skysčių likučius iš tuščio skran- 
džio. 

— Eime! 

Ji žiaukčioja ir žiūri pro šalį. Gideonas vos už kelių metrų 
atrakina duris. 

Atskuba atgal prie jos ir tempia vidun į naują patalpą. 

Tamsa. Visiška tamsa. 

Ji stovi visa drebėdama, kol jis ieško. Akis ir vėl aptraukia 
raudona migla. Mėsa. Skysčiai. Kaulai. Sustingęs paskutinis 
žvilgsnis jo akyse. Kaip sulaužytos lėlės. 

Šviesa. Galiausiai netoli jos užsidega deglas prie sienos. 
Oranžinė šviesa. Ne raudona. Jį uždegė Gideonas. Jis veda ją 
už rankos ir uždega didžiules žvakes visame kambaryje. Tamsa 
išsisklaido, susigeria lyg vandens lašai į karštą smėlį. Sienos pa- 
krypsta. Keliai sulinksta ir visą kūną užlieja šilta banga. 

— Keitlin! 

Ji dar išgirsta jo balsą. Silpną ir tolimą, lyg šauktų iš ilgo 
tamsaus tunelio. 

Kulka iš „Glock“ pistoleto kiaurai perskrodė Mokytojui šlau- 
nį. Jam pasisekė. Jis yra kariškis, todėl žino dvi paprastas tiesas. 
Pirma — nepavojingų šautinių žaizdų nebūna. Bet kurią žaizdą 
palik ilgai kraujuoti — ir tu mirsi. Antra — kol neperšausi prie- 
šui kaukolės arba stuburo, neišvesi jo iš rikiuotės. Jis mirtinai 
išsigąs, bet kai baimė praeis, pakils ir vėl tave puls. Jis pats tai ir 
ketina daryti. 

Mokytojas nusišluosto kraują ir apžiūri, pro kur įėjo ir išėjo 
kulka. Švaru. Nedrąsiai apčiupinėja pažeistą odą. Kulkos greitis 
nebuvo didelis, padaryta tik skylė. Aplinkiniai audiniai nepa- 
žeisti. Jis paspaudžia ir stebi, kaip užsipildo žaizda. Jei ginklas 
būtų buvęs geresnis, būtų kur kas blogiau. 

Jis vis tyrinėja ir maigo, kol įsitikina, kad žaizdoje nieko ne- 
liko, nėra kaulų atplaišų. Pabando atsistoti, bet sunku išsilaikyti. 
Sunku ištiesti koją ir skauda, kai bando ant jos perkelti svorį. 
Atsiremia į sieną ir nuo liemens nusijuosia virvelinį diržą. Su- 
veržia juo koją, kad sustabdytų kraujavimą. Tai laikina pagalba, 
bet šiuo metu jos užteks. 

Jis rizikuoja, kad bus pažeisti kojos nervai. Bet tai vis geriau, 
nei mirtinai nukraujuoti. Pasižiūri į grindis ir mato kraujo bei 
ištiškusių smegenų masę. Nėra prasmės net tikrinti Slibinui pul- 
so. Akies kraštu pastebi, kad kriptoje mirga žvakės. Girdi, kaip 
jo sūnus šaukia. Jis šaukia tai moteriai, kad ji paskubėtų. 

Įkiša ranką į apsiausto kišenę. Užčiuopia aukojimo kūjus ir 
ritualinį peilį. 

To pakaks jiems sustabdyti. 

Pakaks atlikti apeigas. 

Gideonas nenoriai palieka susmukusią Keitlin, nusilpęs jos kū- 
nas trūkčioja. Jis aukštai iškelia deglą ir greitai apeina kriptą. 
Privalo įminti paslaptį. Rasti įrodymą, kad jis nepadarė lemtin- 
gos klaidos. 

Iš dešimties sustatytų karstų, regis, jį seka tuščios kaukolių 
akiduobės. Tarsi iš paskos vilktųsi vaiduokliai. Gideonas jaučia jų 
šaltas kaulėtas rankas ant kaklo, per nugarą pereina mirties šiurpas. 

Egiptiečiai pasirūpindavo, kad garbingas mirusysis būtų ap- 
suptas vertingiausio savo turto. Iš to, ką čia mato, atrodo, kad 
panašiai daro ir Šventųjų Garbintojai. Bet egiptiečių kapavietė- 
se būdavo dar kai kas. Slaptas koridorius į anapusinį gyvenimą. 
Ilgi tuneliai, kuriais prisikėlęs karalius galėtų vėl nukeliauti pas 
savo Žmones. 

Gideonas bando prisiminti viską, ką jis žino apie piramides. 
Kuklus statinys, šlovinantis jaunąjį Pepį II. Laiptuota Džose- 
ro piramidė. Raudonoji Sneferu piramidė. Ir Gizos, pastatyta 
2500 metų prieš Kristų, maždaug tuo pat metu kaip Stounhen- 
džas ir Šventykla. Didžiojoje piramidėje buvo patalpų, panašių į 
šią. Mistinių tunelių, nutiestų nuo karaliaus ir karalienės kam- 
barių iki išorinio pasaulio. Slaptų koridorių, kuriais išsilaisvinu- 
sios sielos galėdavo išeiti į dausas. 

Gideonas pajudina karstus. Panaršo palaikus. Girdi, kaip 
nepatenkinti niurna kaulai. Voratinkliais apėję griaučiai girgž- 
dėdami trūkinėja, kai jis bando tarp jų ir po karstais ieškoti ati- 
daromų liukų ar paslėptų išėjimų. Nieko nėra. 

Jis išgirsta, kaip Keitlin ima dejuoti. Nueina prie jos, pasi- 
lenkia ir laiko deglą taip, kad ugnis apšviestų jos veidą. Ji lyg 
pradeda atgauti sąmonę, nors yra mirtinai išblyškusi. Jos akys 
kaip stiklinės. Ji visai be jėgų. 

Gideonas raminamai paliečia jai petį ir sako: 

— Viskas gerai, tu buvai nualpusi. 

Jos akys šokinėja nuo jo prie siaubingo kambario. Karstai. 
Griaučiai. Žvakės. Jos košmaras dar nesibaigė. 

Gideonas bando prisiminti studijų laikus, apdulkėjusius 
mokslinių tyrimų dokumentus, akademinę praeitį. Jo protas 
bando įžvelgti, kas yra už regimojo paviršiaus. Neaiški didžiu- 
lio labirinto atmintis. Faraonas Amenemis. Daugelio nuomone, 
šis architektūrinis statinys pranoksta didžiąsias piramides, turi 
šimtus kambarių, koridorių, perėjų, netikrų kambarių, žvaigž- 
džių angų ir paslėptų liukų. 

Ten lubose buvo slaptas išėjimas. Uždarytas akmeninis liu- 
kas. Už šios nedidelės angos atsiverdavo daug slaptų kambarių ir 
koridorių. Tai buvo išėjimas su kambariais-spąstais ir mirtino- 
mis kiaurymėmis. Bet vis tiek išėjimas. 

Gideonas atsimena, kaip skandinavų archeologai nustatė, jog 
simbolinė labirinto reikšmė atitiko pavasario lygiadienį. Laiką, 
kai saulė turėdavo išsivaduoti iš žiemos tamsos. Jis pasižiūri į vir- 
šų. Jo žvilgsnis užkliūva už didžiulio kambario viduryje pastaty- 
to kubo viršūnės. Net jei jie ir įsiliptų į jį, nepasiektų akmeninių 
lubų. Bet atrodo, kad vienintelis galimas išėjimas turi būti ten. 

Jis viliasi, kad Keitlin užteks jėgų į jį įkopti. 

— Mes turime judėti, eime, - jis suima jos riešą ir veda prie di- 
džiulio akmenų luitų statinio. Pats ima lipti į viršų, o ją traukia 
sau iš paskos, ant pirmosios akmeninės lentynos. 

— Palauk, - jis uždeda jos pirštus ant didžiulio akmens luito 
briaunos. — Stipriai laikykis. Aš turiu užlipti dar vieną pakopą, 
tada... 

Žodžiai įstringa gerklėje. 

Jis mato tai, ko ji matyti negali. Mato siluetą jai už nugaros. 


412 


179 


Gideonas nesuspėja ir akmeniniai ašmenys perrėžia Keitlin 
blauzdą. 

Ji sušunka ir rankos vos nenuslysta nuo akmens luito atbrai- 
los, į kurią laikosi įsikabinusi. Gideonas sugriebia jos ranką ir 
pakelia iki kito laiptelio. 

Mokytojas vėl užsimoja akmeniniu peiliu. Per žemai. Nepa- 
siekė. Jis prisitraukia arčiau. Kerta dar kartą. Dabar jau beveik, 
bet vis tiek nepataiko. Nekreipdamas dėmesio į kojos skausmą, 
jis užsiropščia ant apatinės akmenų kubo pakopos. 

Gideonas stumia Keitlin aukštyn ir stengiasi atitolinti ją nuo 
grėsmės. Bet pats nepamato. Peilis perrėžia jam petį. Jis virsta žemyn. 

Mokytojas svirduliuoja artyn. Tai jau asmeninės sąskaitos. 
Išdidumas. Garbė. Viskas, dėl ko gyventa ir dėl ko verta mirti. 
Jis vėl puola nusitaikęs peilio ašmenimis. 

Ginklas liko padėtas aukščiau, Gideonas negalės jo pasiekti. 
Jis neatitraukia akių nuo mirtinai pavojingo peilio tėvo rankoje. 

Mokytojas šlubčiodamas mojuoja peiliu. Jam sunku išlaikyti 
pusiausvyrą ir pritūpti, sunku tinkamai nusitaikyti. Gideonas 
mato, kur jo silpnoji vieta. Iš dešiniosios kojos sunkiasi kraujas. 
Gideonas spiria iš visų jėgų. 

Mokytojas sustaugia iš skausmo. Peilis iškrenta. Gideonas 
galėtų jį pribaigti. Galėtų pasiimti ginklą ir jį nušauti. Bet jis 
taip nedaro. 

Nusisuka ir lipa aukštyn pas Keitlin. 

— Tu kvailys! - gulėdamas ant akmeninių grindų ir susiėmęs 
koją šaukia Mokytojas. - Ten nėra išėjimo. Jūs neištrūksit! 

Gideonas užsiropščia ant didžiulio akmeninio smiltainio 
kubo viršuje ir padeda Keitlin įveikti paskutinį pusmetrį. Stovė- 
damas ten jis pamato, kad tėvas buvo teisus. Išėjimo nėra. 

Mokytojas šlubčiodamas išeina iš Pirmtakų kriptos. Jis Žino, 
kad dar yra laiko. Jei jis nueis pas Nešikus ir Stebėtojus, auka 
bus vėl sučiupta. Šiek tiek susivėlino, bet ritualą dar galima už- 
baigti. 

Jam silpna, sukasi galva. Jis neteko daug kraujo. Šlaunis trūk- 
čioja, ją traukia mėšlungis. Jis sustoja, skubomis atlaisvina tvars- 
tį. Jau beveik nebejaučia kojos. Kiekvienas žingsnis kylančiu ko- 
ridoriumi yra kančia. Bet kai pasiekia vidurio aikštelę, pamato 
Gervę su trimis Stebėtojais. 

— Čionai! Ateikit čionai! — tai viskas, ką jis pajėgia sušukti ir 
suklumpa ant grindų. 

— Pakviesk gydytoją, greitai! - sušunka Gervė. Pasisuka į ki- 

— Ne, - paprieštarauja Mokytojas. - Mano sūnus ir auka yra 
Pirmtakų kriptoje. Atveskite ją, atveskite tučtuojau. 

— Prižiūrėk jį, - sako Gervė vienam iš Stebėtojų. — Neleisk 
prarasti sąmonės. 

Jis žiūri žemyn į savo bičiulį: 

— Gydytojas bus čia bet kurią minutę. 

— Eikite! - šaukia Mokytojas. - Jie lipo aukštyn į kubą. Dary- 
kite viską, ką galite, ir atveskite merginą. 

Mokytojas guli ant akmeninio stalo savo kabinete. 
— Jūs netekote daug kraujo, - sako jį apžiūrintis vyras. 


— Pats žinau, — atšauna šis. — Greičiau sutvarkykite. 

Gydytojas linkteli. Jis laukia, kol iš darbo patalpose esančių 
šaldytuvų bus atnešta ledo ir spirito. Nori prideginti žaizdą įkai- 
tintu metalu. Mūšio lauko praktika. Tai jis yra daręs anksčiau. 

Mokytojo mintys kitur. Jei jis neįstengs užbaigti apeigų, jie 
sulauks pasekmių. Šventųjų teikiama galia susilpnės. Ko gero, 
netgi labai. Tiek daug Žmonių dėl to nukentės. 

O jei auka ir jo sūnus pabėgs? Jo kūnu perbėga šiurpuliai. 

Brolija bus demaskuota. Jis negali leisti, kad taip atsitiktų. 
Jis neturės kito pasirinkimo, tik priimti griežčiausią sprendimą. 
Jam yra pasiruošta. Ir tik jo įsakymu tai gali būti įvykdyta. 

Centre esančio kūgio viršūnė yra iš vieno luito. Didžiuliame 
akmenyje Gideonas neužčiuopia jokio plyšio, yra tik kvadratinė 
žemyn vedanti anga. Kokia galėtų būti jos paskirtis, jis nenu- 
tuokia. Ar ji padaryta kažkam išleisti? Susikaupusiam vandeniui 
ar dujoms? Ar kaip tik įleisti? 

Jis žvelgia žemyn į angą, kurios dugno nematyti. Gal čia 
kada nors buvo dar aukštesnis kūgis, kuris rėmėsi į kriptos lu- 
bas? Angos plotis beveik toks, kaip vandens šulinio. Jis vos ga- 
lėtų joje išsitekti. Bet yra tik ji. Jokio kito galimo išėjimo ženklo 
jis nemato. 

Atsisėdusi ant akmens krašto Keitlin apžiūrinėja įpjautą koją. 
Gideonas dar kartą pažvelgia į angą, į tą bauginančią tamsą. Bet 
kuriuo metu į patalpą gali įžengti Stebėtojai. Jis atsisėda ir nu- 
leidžia kojas į tą tuštumą. 

Keitlin nepatikliai žiūri į jį. 

— Ką tu darai? 

— Nežinau. Senovinių statinių prasmė sunkiai suvokiama. 
Reikia tiesiog pajusti juos, kad perprastum. 

Jis nusileidžia gilyn į angą ir išorėje lieka pasirėmęs tik alkū- 
nėmis. Siaubingai diegia įpjautą petį. 

Gideonas koja pakrapšto sienelę. Kažką užčiuopia. Nedidelę 
atramą pėdai. Plyšį smiltainyje. Įstato basos kojos pirštus ir kita koja 
žemiau taip pat ieško atramos. Apieškojęs abiejose pusėse suranda. 

Keitlin mato, kad jis pranyksta angoje, ir prisitraukia arčiau. 
Viena ji čia nepasiliks. Iš viršaus dabar matyti jau tik jo rankų 
pirštai. Jis ją pašaukia. 

— Sienose yra iškirsti plyšiai. Lyg liptum kopėčiomis. Paban- 
dyk ir tu. 

Jo rankos pranyksta ir blausioje šviesoje ji dabar mato tik jo 
viršugalvį. Ji atsiklaupia ir nuleidžia kojas į tamsumą. Atgalios 
į juodą skylę. Protas prieštarauja, kūnas neklauso. Ji negali vėl 
atsidurti angoje. 

Bet privalo. Turi sekti paskui Gideoną. Pasitikėti juo. 

Jos kojų pirštai, kažkada taip gražiai sutvarkytais nagais, da- 
bar braukia grubiu smiltainio akmeniu ir užčiuopia plyšį. Ji ima 
leistis į tamsią nežinią. 

Kaire koja užkliudo kažkokią kietą atramą, iš sienos išlindusį 
akmens atsikišimą. Ant jo atsistojusi ji gali perkelti kūno svorį 
nuo sužeistos kojos ir patogiau judėti toliau. 

Kai tik ji užmina, pasigirsta siaubingas garsas. Lyg koks 
traukinys važiuotų tuneliu tiesiai jai virš galvos. 

— Kas čia? — iš apačios šaukia Gideonas. 

Ji neturi jokio supratimo. Pažiūri į viršų. 

Ant angos kažkas slenka. Akmeninė plokštė, ji uždengia 
likusią šviesą. Keitlin žiūri, kaip viršuje esanti anga užsiveria. 
Dunksteli. Sustoja. 

Jie uždaryti. Jie spąstuose. 

Kol gydytojas elastiniu tvarsčiu apriša Mokytojui žaizdą, Gervė 
pakartoja baisią žinią: 

— Kripta tuščia. Apieškojome ją nuo viršaus iki apačios. Jei jie 
ten ir buvo, dabar jų nebėra. 

- Jie lipo ant kūgio centre, - skausmas slopina Mokytojo bal- 
są. — Jie tikrai ten buvo, mačiau, kaip kabarojosi į viršų. 

— Nejaugi manai, kad neklausiau tavęs? — klausia Gervė. — 
Apieškojome visur. Taip pat ir kūgį centre. 

— Aš užlipau ten, Mokytojau, - sako vienas iš Stebėtojų. - Iki 
pat viršaus. Lubų pasiekti neįmanoma. Niekas negalėjo iš ten 
išeiti. 

Mokytojas nuleidžia kojas nuo akmeninio stalo ir atsisėda. 
Nuo suplūdusio kraujo jam sukasi galva. 

— Tuomet jie turi būti kambaryje. 

Gervė pasilenkia arčiau savo draugo ir sako: 

— Patikėk, jų ten nėra. Mes būtume juos radę. 

— Tuomet jie išsmuko iš kriptos man iš paskos, - Mokytojas 
atsistodamas ant kojų krūpteli. 

- Jums tikrai reikėtų ilsėtis, - sako gydytojas. - Žaizdą ką tik 
prideginau ir negerai yra vėl ją apkrauti. 

Mokytojas nekreipia į jį dėmesio. 

— Dar kartą iššukuokite teritoriją. Dar vieną kartą — ir tada 
baigsime, — jo veide galima įžiūrėti pralaimėjimą. — Gerve, tu 
žinai, ką reikia daryti, ar ne? 

Jis linkteli. Jis supranta. Puikiai supranta. 

Kelias sekundes nė vienas iš jų nejuda. Jie sustingsta dusinančio- 
je tamsoje. Nieko negali matyti. Nieko negirdi karštame, troš- 
kiame ore. Tik savo trūkčiojantį kvėpavimą. Kojų braukomą 
smiltainį. 

Keitlin puola į paniką: 

— Mes uždusime. Dieve, ne! 

— Nusiramink, — tai sakydamas Gideonas palipa akmeniniu 
šuliniu kiek aukščiau. — Keitlin, baik, — jis ištiesia ranką, susi- 
randa jos pėdą. Paliečia ją. Užmezga kontaktą. Anga per siaura, 
kad galėtų prie jos arčiau prisislinkti. — Prašau tavęs. Nurimk. 
Mes turime sugalvoti, kaip iš čia išeiti. 

Ji užsimerkia. Bando susikaupti savo vidinėje tamsoje ir pa- 
miršti dvokiančią juos supančią tamsą angoje. Ji lėtai įkvepia pro 
nosį. Lėtai iškvepia pro burną. 

Gideonas girdi, kaip ji ima ritmingai kvėpuoti virš jo. Jis kiek 
palaukia, tada klausia jos: 

— Kas nutiko? Ar tu ką nors truktelėjai, ar atsistojai ant ko 
nors? 

— Ant kažko atsistojau, — atrodo, kad ji tuoj pravirks. — At- 
leisk. Tai kažkokia išsikišusi briauna, ji dabar prie mano kelio. 

Suprantama. 

Gideonas žino, kad senovinėse kapavietėse dažnai buvo pa- 
ruošiami spąstai vagims. Jis palypėja dar kiek aukščiau ir už- 
čiuopia briauną. Akmuo nugludintas. Neišsiskiriantis nei dy- 
džiu, nei forma. Jis įstatytas taip, kad nusveria stambesnį akme- 
nį, paslėptą statinio viduje. Bet koks didesnis svoris, pavyzdžiui, 
žmogaus masė, pakelia paslėptą atsvarą, o ši užstumia viršuje 
įmontuotą akmens plokštę. Anga užsidaro. Paprasta. Paprasta 
ir jokio gailesčio. 

— Mes įstrigome, ar ne? — Keitlin bando kalbėti ramiai, bet iš 
išgąsčio ji Visa virpa. 

— Tikrai nebėra išėjimo atgalios, - Gideonas neleidžia jai apie 
tai daug galvoti. - Mes turime kopti žemyn. Nelipk ant kitų iš- 
sikišimų. Jei rasi dar tokių paslėptų atbrailų, pasakyk man, gerai? 

Ji dar kartą lėtai įkvepia ir iškvepia, tada sako: 

— Gerai. 

Keitlin jaučia ir girdi, kad jis lipa žemyn. Jai darosi sunku 
išsilaikyti. Supranta, kad rankų ir kojų jėgos senka. Vis sunkiau 
gerai įsitverti. 

— Stok. S/04! - jos pastangas sustabdo jo šauksmas. - Radau 
dar vieną. 

Gideonas kojų pirštais apčiuopia ją. Be jokių abejonių, tai 
tikrai dar viena paslėpta atbraila. Bet kokia yra jos paskirtis? Ar 
ji atveria, ar užveria angą? Ko gero, ji uždarys juos čia amžinai. 

O gal tai tik spąstai? 

Ar palikti ramybėje, ar geriau paspausti ją? Nes juk ir pasi- 
rinkus nepaspausti gali būti padaryta lemtinga klaida. 

Sutrikęs Gideonas bando sugalvoti. Angos apačioje irgi gali 
būti įstatyta slapta plokštė. Gali būti, kad atsistojus ant jos už- 
grius smėlio, kreidos, kalkakmenio ir net akmenų lavina. 


Jie gali būti gyvi palaidoti. 

— Nieko, - taria Gervė. - Jų niekur neradome. 
Mokytojas atsisėda ir iškelia sužeistą koją. 

— Ar tu įsitikinęs? 

Gervė linkteli. 

— Mes nuosekliai viską patikrinome. Visas patalpas, visus ko- 
ridorius. 

— Tuomet jie išėjo, - sako Mokytojas. - Tik tokią išvadą ga- 
lima padaryti. Kažkaip pro Stebėtojus jie prasmuko į paviršių. 

Nė vienas iš jų nesupranta, kaip tai galėjo įvykti, bet kito lo- 
giško paaiškinimo nėra. Gervė labai nenori sakyti to, ką galvoja, 
bet jis privalo: 

— Mes pavėlavome ir nespėsime užbaigti apeigų. Turime 
duoti nurodymus Ivarkytojams, Nešikams ir Stebėtojams išsi- 
skirstyti. Reikia įspėti mūsų brolius užsienyje. Turime imtis visų 
atsargumo priemonių. 

Kęsdamas skausmą Mokytojas atsistoja. 

- Tu teisus. Mes apvylėme Šventuosius, — jis pasitaiso: — Aš 
juos apvyliau. Apvyliau jus visus. 

Gervė suvokia, kad nėra laiko raminti, atleisti ar graudinti. 
Jis klausia: 

— Ar leidi man atšaukti visus veiksmus ir pereiti prie atsitrau- 
kimo protokolo? 

— Leidžiu. 

Mokytojas ištiesia rankas ir draugai apsikabina. 

- Pasirūpink, kad per dešimt minučių Šventykla būtų tuščia. 

Aš aplankysiu Šventuosius ir išeisiu koridoriumi. 
Gervė linkteli ir sako: 
— Nieko kito mums ir nelieka. 

— Kas yra? - šaukia Keitlin. - Ką tu ketini daryti? 
Gideonas nežino atsakymo. 

Jo širdis stipriai daužosi. 

— Tik noriu atsikvėpti, - pameluoja jis atitraukdamas koją nuo 
slaptos atbrailos. Suranda kitą atramą kojai ir kiek atsipalaiduo- 
ja tvirčiau atsistojęs. — Kai lipsi čia, būk atsargi. Yra dar viena 
slapta atbraila. 

— Gerai, - spėja atsakyti Keitlin, bet jos pirštai nusprūsta. Ji 
atsilošia nugara į sieną ir įsiręžusi prisispaudžia, kad nenukristų. 
Bent tiek naudos davė patirtis, įgyta būnant įmūrytai Šventy- 
klos viduje. 

— Ar viskas gerai? 

— Neišsilaikiau, - apčiuopomis sienoje ji šiaip ne taip suranda 
už ko laikytis ir atsikvepia. — Dabar jau tvarka. Viskas gerai. 
Judam. 

Bet jis negali. 

Gideonas pasiekė angos dugną. Jis atitraukia kojas. 

Jam vėl nebeaišku. Bando apskaičiuoti, kiek jie galėjo nulipti. 
Bent jau penkis kartus giliau nei jo ūgis, penkiskart 1,80 me- 
tro. Jie turėtų būti bent devyniais metrais giliau. Kiek pamena, 
centrinis kūgis buvo maždaug penkių metrų aukščio, taigi, jie 
turėtų būti jau gerokai žemiau nei kriptos grindys. 

Apskaičiavęs jis pasijunta tikriau. Įsidrąsinęs pastato vieną 
koją ant dugno, paskui ir kitą. 

Nieko neįvyksta. 

Saugu. 

Bet jis nemato jokio išėjimo. 

Virš jo pasigirsta triukšmas. Staiga iš viršaus jam ant pečių 
bumbteli didelis svoris. Išverčia iš kojų ir prispaudžia jį prie že- 
mės. Tai Keitlin. Neišsilaikiusi ji nudribo ant jo. 

O grindys apačioje atsivėrė. Staiga atsiradęs papildomas svo- 
ris išjudino kitus spąstus. Akmeninė plokštė pasvyra ir krenta 
apačion, o juodu su Keitlin susikibę nučiuožia žemyn, apsibroz- 


42I 


dindami į šiurkščias akmenines sienas. Kelias sekundes sulaikę 
kvapą jie krinta į nežinią. Tada, pasiekę kitą dugną, sustoja. 

Jie dar gyvi. Labai išsigandę, bet gyvi. Paskutinė atkarpa, 
kurią jie nukrito, gali būti įrengta tik dėl vienos priežasties. 
Tai išėjimas į lauką. Staiga Gideonui tampa aiški centrinio 
kriptos kūgio paskirtis. Jis buvo pastatytas pirmtakų dvasioms 
rinktis. Kai angoje prisirinks ganėtinai daug atgimusių dvasių, 
nuo jų svorio atsivers išėjimas ir jos galės iškeliauti į išorinį 
pasaulį. 

Sudejuoja Keitlin. Ji bando pajudėti. Gideonas girdi, kaip 
sunkiai ji šnopuoja. Ji visai išsekusi. Jis uždeda ranką ant josios 
ir sako: 

— Pailsėk minutėlę. Dabar mums viskas bus gerai. 

Sraigtasparnio „Apache“ komanda, sulaukusi skambučio iš ba- 
zės, pakyla per penkias minutes. 

Tomis Milneris jau buvo bemanąs, kad naktinė operacija ne- 
įvyks. Retai kada įvyksta. Įprastinis „rasti ir sunaikinti“, — tai jis 
gali atlikti ir miegodamas. Keturių menčių rotorius pakelia juos 
aukštyn į juodą nakties dangų virš šaudymo zonos. Iš tolo ma- 
tyti automobilių, tikrinančių zoną, šviesos. Jiems buvo pasakyta, 
kad, kol jie bus pakilę, apačioje bus vykdoma slapta žvalgybos 
operacija. 

Traškėdamas įsijungia Milnerio siųstuvas: 

— Zona paruošta veiksmams vykdyti. „Apache-r“, patvirtin- 
kite, kai aptiksite taikinį. 

— Supratau. Mes jau pakilę, pradedame ieškoti. 

- Sistemos užraktas, — informuoja Čarlis Goldingas, laiky- 
damas pirštą ant nuotolinio šaudymo valdymo radaro. —- Zona 
nustatyta, laukiu nurodymo šauti. Baigiau. 

— „Apache-r“, galite šauti, kai būsite pasiruošę. 

Goldingas pasitikrina prie šalmo įtaisytame ekrane. Virš pa- 
grindinio rotoriaus esantis šaudymo valdymo radaras rodo laze- 
riais valdomos raketos „Hellfire II“ smaigalio ieškiklio duome- 
nis milimetro tikslumu. Ekrano viduryje Goldingas mato vieną 
iš priešų tankų, kuriuos jiems buvo įsakyta sunaikinti. 

Viltšyro nakties tamsą perskrodžia akinama šviesa ir spro- 
gimo bangos dundesys. Sugerdama smūgį žemė ima dejuoti ir 
drebėti. Apačioje po dviem patyrusiais pilotais lyg kiaušinio 
lukštas skyla Šventyklos kupolas. Jos koridoriai išnyksta lyg su- 
sitraukiančios venos, o Pirmtakų kripta palaidojama po tūks- 
tančiais tonų smiltainio, žemės ir nuolaužų griuvėsiais. Lyg nie- 
kada nieko nė nebūtų buvę. 

Keitlin ir Gideonas žengia visiškai tamsiu koridoriumi. Jis eina 
vis platyn ir aukštyn. Jie jau telpa greta vienas kito. Keitlin pasi- 
remia į Gideoną, kad mažiau skaudėtų sužeistą koją. 

Jam vis dar neramu. Senovėje kapavietes jie apsaugodavo negai- 
lestingai. Čia gali laukti ir daugiau netikėtumų. Viskas gali užgriū- 
ti ant jų. Arba prasmegti po jais. Jis bando įžiūrėti tamsoje, stebi 
grindis ir sienas ieškodamas kokių nors ženklų. Nieko neįprasto. 

Kairiąja ranka braukia per akmeninę sieną. Laiko ją iškėlęs, 
jei būtų kokia atkaltė ar dar pavojingesnis daiktas, besikėsinan- 
tis netikėtai trenkti jiems per galvas. 

Gideonas jaučia apkrovą keliuose, tad spėja, kad jie kyla 
aukštyn. Reikia tikėtis, kad aukštyn reiškia ir /aukan. Turėda- 
mas omenyje, kaip giliai po žeme yra Šventykla, jis spėja, kad 
jiems dar teks nemažai paėjėti. 

Keitlin nieko nekalba. Pastarųjų valandų išgyvenimai ir sep- 
tynios dienos be maisto atėmė paskutines jėgas. Stebuklas, kad 
ji dar sugeba statyti kojas vieną po kitos. 

— Ar nori stabtelėti? 

— Ne, ne. Eime tolyn. Jei sustosiu, galiu daugiau nebepaju- 
dėti. 

Jie šlubčioja toliau. Kažkur jiems už nugaros pasigirsta kur- 
tinamas triukšmas. Koridoriumi juos pasiveja garso banga. Jie 
negali nieko matyti, tik girdi ir jaučia smūgio sukeltus garsus. 
Po kojomis ima drebėti žemė. Sienos šonuose irgi. Oras prisi- 
pildo dulkių. 

Gideonas suvokia, kas vyksta. Griūtis. 

— Turime bėgti, - jis apglėbia Keitlin per liemenį ir stumia 
pirmyn. — Tunelis užgrius. 

Atrodo, lyg po žemėmis būtų pabudusi didžiulė baidyklė, 
kuri griausmingai vejasi juos ir urgzdama bando kąsti pavymui. 
Apimti aklos baimės jie metasi aukštyn tamsiu koridoriumi, o 
pabaisos nasrai gnaibo jiems kulnus. 

Gideonas atsitrenkia į akmeninę sieną. Aklavietė. Jį par- 
bloškia smūgio banga. Virsdamas kartu pargriauna ir Keitlin. Ji 
šonu trenkiasi į sieną ir susimuša klubą. 

Ore tiek daug dulkių ir nuolaužų, kad ji vos gali kvėpuoti. 
Visas tunelis prisipildo žemių ir smėlio. Jie bus gyvi palaidoti. 

— Kur tu? — ji negali rasti Gideono tamsoje. 

Jaučia, kaip per jos nuogą koją srūva akmenys ir žemės, lyg 
tekanti purvo upė. Užlieja mirtį nešantis potvynis. 

— Gideonai! Gideonai, kur tu? 

Jis parkritęs veidu žemyn, ant jo pilasi žemės. Atrodo, lyg 
visa krūtinė būtų prisipildžiusi cemento dulkių. Galva sumušta, 
o nosis sulaužyta. Iš paskutinių jėgų jis atsistoja keturiomis. 

— Gideonai! - jau nebesitikėdama iš nevilties šaukia Keitlin. 

— Čia, - atsako jis. - Aš čia. 

Bet ji jo neranda. 

— Gideonai! Gideonai, čionai! 

Kliūdamas jis ropoja jos balso link. Rankomis galiausiai už- 
čiuopia ją. Virš galvų verpetais sukasi dulkės. 

- Iškelk rankas! Iškelk rankas aukštyn, - jos balse girdėti su- 
sijaudinimas. 

Jis padaro, kaip ji liepia. 

Pirštais užčiuopia nedidelį plyšį. Skylę į išėjimo angą tunelio 
lubose. Jis suneria pirštus ir paragina: 

— Statyk pėdą ant mano rankų. Lip. 

Jei ji turėtų jėgų, pradėtų juoktis. Tai anga. 

Jei ji tokia pati, kaip prieš tai buvusioji, Gideonas apskaičiuo- 

Devyni metrai iki laisvės. 

Iš paskutinių jėgų jie stumiasi aukštyn. 

— Sustok! - šaukia ji. - Čia vėl slapta atbraila. 

— Apeik ją aplinkui, - atsako jis. - Nenuspausk. 

Keitlin lėtai prasibrauna pro atsikišusią atbrailą. Ji jau aukštai 
užkopė. Žiūri į viršų tikėdamasi pamatyti kokią šviesą. Nakti- 
nio dangaus plyšelį. Žvaigždžių mirgėjimą ar gaivaus oro gūsį. 
Bet nieko panašaus, oras vis dar tvankus ir sudusęs. 

Ji lipa galvodama apie savo tėvus, kaip susitiks su mama, stip- 
riai apkabins tėtį, kaip Erikui papasakos ilgą ir už širdies grie- 
biančią istoriją. 

Rankoms nebėra už ko užsikabinti. Ji pasiekė viršų. Apčiu- 
pinėja viską delnais. 

— Uždaryta, - šaukia ji žemyn Gideonui, o jos balse vėl girdė- 
ti didėjanti panika. - Nėra išėjimo. Viskas čia uždaryta. 

Gideonas norėtų pats būti viršuje ir išsiaiškinti, ką ji ten pa- 
siekė. Bet anga per siaura, kad jie galėtų apsikeisti vietomis. 

— K3 man daryti? - klausia Keitlin. Nekantriai. Persigandusi. 

— Palauk ir pagalvok. 

Gideonas bando prisiminti kriptos išdėstymą. Jie penkis me- 
trus užlipo ant kūgio centre. Tada nusileido iš viso devynis me- 
trus. Išėjimo tunelis buvo keturi metrai žemiau kriptos grindų, 
bet jis, ko gero, pakilo tiek pat aukštyn, kai jie ėjo į viršų. Jis 
mano, kad patekę į antrą angą jie palypėjo tik du metrus į viršų. 
Taigi, paviršius turėtų būti dar už kokių trijų ar keturių metrų. 

— Atitrauk rankas nuo angos viršaus! — šaukia jis. - Aš kai ką 
pabandysiu. 

Keitlin susigūžia ir ima laukti. 

Gideonas nulipa iki atbrailos ir įsispyręs dešine koja specia- 
liai perkelia ant jos visą kūno svorį. Iš pradžių nieko nenutinka. 
Paskui akmeninė plokštė virš jų ima lėtai slinkti į šoną. 

- Ji juda! Anga atsidaro. 

Jos entuziazmas greitai išblėsta. Dangaus nematyti. Tik ta 
pati anga, vedanti toliau. 

— Judėk aukštyn, — paragina Gideonas. - Maždaug už metro 
dešinėje rasi dar vieną slaptą atbrailą. Kairėje pusėje nieko ne- 
liesk. 

Ji iš tiesų suranda. Ima abejoti. 

— Ką man daryti? 

Jis dvejoja. Galima laimėti viską arba viską prarasti. Užsi- 
merkia ir sako: 

— Užlipk ant jos. 

Keitlin pasistumia aukštyn ir persisveria ant dešinės kojos. 
Nieko neįvyksta. Perkelia ir antrą koją. Dabar jau visu svoriu 
spaudžia išsikišusią atbrailą. Ant galvos pasipila žemės ir akme- 
nys. Ji aikteli iš baimės ir netikėtumo. Smėlis ir dirvožemis 
krenta ant jos ir žemyn ant Gideono. 

Grynas oras. Keitlin pirmą kartą po savaitės užuodžia jį. Pas- 
kutinį metrą ji tiesiog išneria aukštyn. Pirštai užčiuopia šlapią 
žolę. Ji girdi malonius išorės garsus, jaučia laisvę. 

Keitlin išsiropščia iš angos ir apsiverčia ant nugaros. Ji vis dar 
juokiasi, kai Gideonas išropoja lauk ir griūva šalimais. 

Šaltas vėjas pučia virš subombarduoto lauko. Jie guli ten šno- 
puodami ir kvėpdami ankstyvo ryto orą. Nė vienas iš jų net ne- 
pastebi, kad jų link važiuoja džipas atidengtu viršum, nemato, kas 
jame sėdi. 

— Sustok priešais juos, — sako Gervė už vairo sėdinčiam ka- 
riškiui. 

Jie abu su Ereliu pasiruošia. Abu vis dar vilki ašutinius Broli- 
jos apsiaustus. Priekinių džipo žibintų šviesa skrodžia priešauš- 
rio pilkumą ir apšviečia iškankintus Gideono ir Keitlin kūnus. 

Visi paliko Šventyklą kelios minutės iki Mokytojas išėjo ir 
paskambino į karinę bazę. Kadangi užima leitenanto pulkinin- 
ko pareigas, jis davė komandą „Apache“ sraigtasparniui atakuoti 
iš oro, o pats pasišalino. 

Gervė visiškai nesitikėjo surasti Gideoną ir auką. Jis tik va- 
žiavo pasiimti savo automobilio, stovinčio už Imberio zonos. 

Gideonas pasisuka į spiginančias šviesas. Pagaliau pagalba. 
Jis prisidengia akis ir nori sušukti vairuotojui, bet pamato, kad 
besiartinantis vyras laiko ginklą. Net jei ir turėtų jėgų bėgti, 
nebūtų kur pasislėpti. Nėra kaip gelbėtis. 

Gervė lėkštai nusijuokia: 

— Paskutinė Šventųjų dovana. Apgavikas sūnus ir moteris, 
kurie viską sugadino. Regis, jai vis tiek teks mirti. 

Jis atlenkia saugiklį ir prieina arčiau. Netikėtai apakina nak- 
tinės sraigtasparnio šviesos. Per plytinčius laukus aidu atsikar- 
toja balsas iš garsiakalbio: 

— Policija. Meskite ginklą. Jūs apsuptas. 

Iš Gervės veido matyti, kad jis nepaklus. Jis atpažįsta šį balsą. 
Tai Džimis. Jo paties sūnus. Jis trumpai pažvelgia į šoną ir už švie- 
sos srauto išvysta pusiau apšviestus vyrus juodomis uniformomis — 
jie mažiau nei už penkiasdešimties metrų. Kovinė grupė. Bėga 
pasilenkę, griūva į žolę, nutaiko ginklus. Jis žino šiuos veiksmus. 

Įsižiebia ryškesnės sraigtasparnio šviesos ir „Apache“ nusi- 
leidžia žemiau. 

„- Čia ginkluota policija, meskite ginklą! 

Jo sūnaus balsas pakimba ore. Vis tiek nespės, Gervė tai žino. 
Jis pakelia pistoletą, įsistato jį į burną ir iššauna. 

Su įjungtu varikliu stovėjęs džipas staiga šokteli ant žolės 
ir pasileidžia važiuoti. Per supantį lauką sutrata šautuvų ugnys. 
Priekiniai džipo žibintai užgęsta. Pasigirsta dar šūvių. Šįkart iš 
greitį didinančio automobilio. Iš žolės iššauna snaiperis, iškart 
pasigirsta kauksmas - lyg laukinio šuns. 

Džipas staiga pakrypsta. Nuvirsta ant šono. Persiverčia lyg 
koks nerangus gimnastas. Jo stogas susiploja, duždamos pažyra 
detalės. Tada stoja mirtina tyla. Niekas nejuda. 

Tik kai oras vėl prisipildo paukščių čiulbėjimo, vienas iš gin- 
kluotų šaulių parodo, kad galima eiti artyn. Gideonas ir Keitlin 
vargais negalais atsistoja ir laikosi įsikabinę vienas kito. Ryto 
danguje ima blankti jaunas mėnulis. 

Galiausiai aušra užlieja plokščią Viltšyro lygumą. 

PIRMADIENIS, BIRŽELIO 28 DIENA 


Žinia apie sėkmingą Keitlin sugrąžinimą Kaili Lok apartamen- 
tus pasiekia penktą ryto. Iki šešių Holivudo žvaigždė pakan- 
kamai išsiblaivo, kad galėtų pasikalbėti su dukra ir apsiverkusi 
perduoti geras naujienas jos tėvui. 

Iki pusės septynių visa Džudės Tompkins komanda jau dirba 
nusikaltimo vietoje Imberyje. Iki septynių Džeimso Pendrago- 
no vairuotojo Nikolo Smito, policijos viršininko pavaduotojo 
Gregorio Dokerio ir inspektoriaus Adamo Stouno kūnus įvykio 
vietoje apžiūri Vidaus reikalų ministerijos patologas ir jie išve- 
žami į grafystės morgą. 

Iki aštuntos valandos ryto Divaizise Džimis apklausia Li 
Džonsą ir iki devynių Li pirmasis yra apkaltinamas pagrobimu 
ir žmogžudyste. 

Dešimt minučių po aštuonių žiniasklaidoje jau skelbiamos 
naujienos. Kiekvienoje radijo stotyje, televizijoje ir interneto 
naujienų portale beveik visame pasaulyje. 

Dešimtą valandą ryto policijos viršininkas Alanas Hantas 
pradeda skubiai sušauktą spaudos konferenciją Divaizise, pa- 

sveikina savo pareigūnus ir padėkoja Vidaus reikalų ministerijai, 
FTB ir visuomenei už pagalbą. 

Iki vienuolikos Džošas Goranas jau davė pirmąjį iš daugelio, 
kaip jis spėja, televizijos interviu ir papasakoja, kaip jis nuvedė 
policiją į Imberį ir kaip dabar paduos į teismą kariuomenę dėl 
dešimties milijonų dolerių išpirkos, kuri, kaip jis mano, teisėtai 
priklauso jam. Taip pat jis parodo tranšėjas, kurias su savo vy- 
rais iškasė, kad galėtų pasislėpti nuo kariuomenės sargybinių. 

Prieš vidurdienį kažkas prisimena, kad Vorminsterio bara- 
kuose vis dar laikomi uždaryti keli Gorano grupės nariai, ir ten- 
ka nenorom juos paleisti. 

Kiek po pirmos Megan atvyksta į savo tėvų namus apkabinti 
dukrelės Semi ir ima galvoti, kaip ji turėtų pranešti vaikui, kad 
tėčio ji jau niekada nebepamatys. 

Prieš pat tris Gideonas atsibunda slaugos palatoje Solsberio 
apylinkės ligoninėje. Ten pat, kur buvo patekęs po užpuolimo 
namuose, priklausiusiuose žmogui, kuris, kaip jis visada manys, 
buvo jo tėvas. Tikrasis jo Tėvas. Profesorius Natanielis Čeisas. 

Penktą valandą padėkoti Gideonui paskambina Jungtinių Vals- 
tijų viceprezidentas. Gideonas gauna faksą ir iš Prezidento biuro. 

Šeštą valandą po pietų apsaugos komanda nuima juodo plasti- 
ko plokštes ir išardo tvorą aplink Stounhendžą - kitą rytą ketina 
atidaryti visuomenei. Iki darbininkai sutvarko teritoriją, ima temti. 

Policijos ataskaitose pažymima, kad joks VIP vakarėlis čia 
neįvyko. Nebuvo susirinkimo ir nebuvo aukojimo. Nieko ne;- 
prasto. Išskyrus vieną dalyką. Blyškioje to įvykių kupino ryto 
šviesoje Viltšyre, akmenų rate, apsilankė vienišas keleivis. Išvar- 
gęs papilkėjusio veido vyriškis. Jis vienas kurį laiką klūpojo ir 
apeidamas apkabino visus akmenis iš eilės. 

Regis, niekas nežino jo vardo. 

Ir niekas paskui jo daugiau nebematė. 

„Stounhendžo palikimas“ yra vaizduotės kūrinys. Specialistai pa- 
stebės, kad nors dauguma faktų ir remiasi astronominėmis, arche- 
ologinėmis ir istorinėmis žiniomis, kai kurie iš jų buvo pagražinti, 
kad istorija taptų įtaigesnė, ir jie nėra visiška tiesa. Tačiau reikia 
pasakyti, kad nors jau šimtmečiais vyksta tyrimai, dar nebuvo pa- 
teiktas neginčytinas atsakymas į didįjį klausimą: kodėl buvo pasta- 
tytas Stounhendžas? 


Christer, Sam 
Chs25 Stounhendžo palikimas : romanas / Sam Christer ; iš anglų kalbos 

vertė Vita Račkauskaitė. - Vilnius : Gimtasis žodis, 2014. - 430[2] p. 

ISBN 978-9955-16-517-0 

kiančią paslaptingą broliją, garbinančią akmenis ir ritualinių apeigų metu aukojančią 
žmones. Prieš vasaros saulėgrįžą savo namuose nusižudo garsus ir turtingas profesorius 
Natanielis Čeisas. Į Viltšyrą atvyksta jo sūnus, jaunas archeologas Gideonas. Jam rūpi 
išsiaiškinti keistas tėvo mirties aplinkybes, juolab kad priešmirtinis tėvo laiškas užmena 
daugybę mįslių. Paimti į rankas šį romaną skaitytojus labiausiai traukia pati mistinė 
Stounhendžo vieta. Rašant knygą apie ją buvo surinkta daug medžiagos. 

Sam Christer (tikrasis autoriaus vardas yra Michael Morley) gyvena Londone. 
Jis yra žinomas Britanijos dokumentinių filmų kūrėjas, TV prodiuseris. „Stounhendžo 

Intriguojančiame detektyviniame trileryje pasakojama 
apie seniausius laikus siekiančią paslaptingą broliją, 
garbinančią mitologinius akmenis ir šiurpių ritualinių 
apeigų metu aukojančią žmones. Autorius teigia, 
kad paimti į rankas šią knygą skaitytojus labiausiai 

vilioja pati mistinė Stounhendžo vieta. 


Prieš vasaros saulėgrįžą savo namuose nusižudo garsus 
ir turtingas profesorius Natanielis Čeisas. Į Viltšyrą atvyksta 
jo sūnus, jaunas archeologas Gideonas. Jam rūpi išsiaiškinti 
keistas tėvo mirties aplinkybes, juolab kad priešmirtinis tėvo 

laiškas užmena daugybę mįslių. Bylą narplioti imasi tyrėja 
inspektorė Megan Beiker. Jai sunku patikėti sielvarto 
prislėgto vyro spėlionėmis. Tuo metu visas policijos pajėgas 
ant kojų sukelia dar vienas pranešimas: iš tėvo namų 
Pietų Londone drauge su neįvardytu vyriškiu dingo 
dvidešimt dvejų metų JAV realybės šou žvaigždė Keitlin Lok, 
viceprezidento Tomo Loko ir aktorės Kaili Lok duktė... 


Sam Christer (tikrasis vardas Michael Morley, g. 1957) gyvena 
Londone. Jis yra žinomas Britanijos dokumentinių filmų kūrėjas, 
TV prodiuseris. „Stounhendžo palikimas“ (2010) yra pirmasis jo 
romanas. Nuo to laiko kasmet išleidžia po naują knygą (kai kurias 

pasirašo Jon Trace ar Sam Masters slapyvardžiais). 

